
Τετάρτη 2 Σεπτεμβρίου 2026

Αθήνα, σήμερα στις 2 Σεπτεμβρίου 2026, ημέρα Τετάρτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. ΠΑΡΙ ΚΟΥΚΟΥΛΟΠΟΥΛΟΥ.
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΘ΄ συνεδριάσεώς του, της Τρίτης 1ης Σεπτεμβρίου 2026, σε ό,τι αφορά την ψήφιση στο σύνολο του σχεδίου νόμου: «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976»)
Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας «Νέο πλαίσιο μέτρων στεγαστικής αρωγής και λοιπών ενισχύσεων μετά από φυσικές καταστροφές, βελτίωση πλαισίου κρατικής αρωγής και ιδιωτικής ασφάλισης επιχειρήσεων έναντι φυσικών καταστροφών - Τροποποιήσεις ν.4797/2021 και ν. 5116/2024».
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη  της
ΝΟΜΟΘΕΤΙΚΗΣ ΕΡΓΑΣΙΑΣ
[bookmark: _Hlk239237464]Μόνη συζήτηση και ψήφιση επί της αρχής, των άρθρων, της τροπολογίας και του συνόλου σχεδίου νόμου του Υπουργείου Κλιματικής Κρίσης και Πολιτικής Προστασίας «Νέο πλαίσιο μέτρων στεγαστικής αρωγής και λοιπών ενισχύσεων μετά από φυσικές καταστροφές, βελτίωση πλαισίου κρατικής αρωγής και ιδιωτικής ασφάλισης επιχειρήσεων έναντι φυσικών καταστροφών - Τροποποιήσεις ν.4797/2021 και ν. 5116/2024».
Η Διάσκεψη των Προέδρων αποφάσισε στη συνεδρίασή της, της 27ης Αυγούστου 2026, τη συζήτηση και ψήφιση του νομοσχεδίου σε μία συνεδρίαση ενιαία επί της αρχής, των άρθρων και της τροπολογίας. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Το Σώμα συνεφώνησε.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο επί της διαδικασίας.
ΠΡΟΕΔΡΕΥΩΝ (Πάρις Κουκουλόπουλος): Τώρα; Πριν ξεκινήσουμε; 
Έχετε τον λόγο, κύριε Γιαννούλη. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. Θα ήθελα να θέσω επί της διαδικασίας ένα ζήτημα που έχει σχέση και με τη λειτουργία της σημερινής συζήτησης και θα ήθελα την ανοχή σας για λίγα λεπτά.
Να θυμίσω ότι ξημερώματα 2ας προς 3η Σεπτεμβρίου το 1843 σε αυτό το κτήριο ετέθη για πρώτη φορά το ζήτημα της κατοχύρωσης Συντάγματος για την Ελληνική Δημοκρατία. Εν όψει αυτής της συμβολικής ημερομηνίας, θέλω να παρακαλέσω το Προεδρείο να ακούσει με ιδιαίτερο ενδιαφέρον και ευαισθησία το αίτημα που απαντά στον πυρήνα του κοινοβουλευτικού διαλόγου για το ζήτημα της εκλογής για την Ε΄ Αντιπροεδρία της Βουλής, με την υπόδειξη του επισπεύδοντος κόμματος που είναι ο ΣΥΡΙΖΑ-Προοδευτική Συμμαχία και την ανεξήγητη και αναπάντητη εντός της κοινοβουλευτικής Αιθούσης δυσανεξία στους θεσμούς, στους κανόνες, στη Δημοκρατία και το Σύνταγμα από την πλευρά της αξιοθρήνητης πλειοψηφίας που μπροστά στο κομματικό κόστος δεν υπολογίζει τίποτα. 
Θέλω, λοιπόν, να πω διαδικαστικά ότι πριν φτάσουμε στην ψηφοφορία του μεσημεριού, στις 12.30΄, θεωρώ δεοντολογική, ηθική και πολιτική υποχρέωση, εφόσον για ανεξήγητο λόγο και σπάνια συμβαίνει αυτό, να χρειάζεται πιστοποιητικό μητσοτακικών φρονημάτων για να υποδείξει ένα κόμμα την πρότασή του για την Ε΄ Αντιπροεδρία ή να επιλέξει ένα στέλεχός του και να βρίσκει έωλες, αμετροεπείς, μισογυνικές και αντικοινοβουλευτικές δικαιολογίες για να ανατραπεί αυτός ο κανόνας δικαίου εθίμου, νιώθω ότι υπάρχει υποχρέωση πριν πάμε στην ψηφοφορία, τουλάχιστον σε επίπεδο κοινοβουλευτικών εκπροσώπων ή αρχηγών κομμάτων, να δοθεί ο χρόνος παρεμβάσεων. 
Κι αυτό γιατί θα προσθέσω και μια ακόμα διάσταση. Ξέρετε, η πραγματική και ώριμη δημοκρατία από το 1843 που ζητήθηκε να υπάρχει Σύνταγμα σ’ αυτήν τη χώρα και κανόνες, έχουμε το παράδειγμα…
ΙΩΑΝΝΗΣ ΚΕΦΑΛΟΓΙΑΝΝΗΣ: Τι διαδικαστικό είναι αυτό;
ΧΡΗΣΤΟΣ ΓΙΑΝΝΟΥΛΗΣ: Κλείνω πολύ σύντομα, κύριε συνάδελφε, Κάντε υπομονή, θα ακούσετε πολλά σήμερα, όχι μόνο γι’ αυτό, αλλά και γι’ αυτά που συμβαίνουν στην ελληνική κοινωνία και οικονομία. Κάντε υπομονή. Η αλήθεια είναι σαν το νερό. Βρίσκει ρωγμές και βγαίνει στην επιφάνεια. 
Που έχει σχέση λοιπόν, κύριε Πρόεδρε, με την ηθική και δεοντολογική και συνταγματική υποχρέωση των πλειοψηφιών να σέβονται οριζόντια τα δικαιώματα της μειοψηφίας. Και σε αυτό η Κυβέρνηση έχει πετύχει να εκφυλίσει την κοινοβουλευτική δράση. Να θυμηθούμε τις ψηφοφορίες για τη διερεύνηση Βορίδη, Αυγενάκη κ.λπ. Τουλάχιστον σήμερα ας σωθούν τα προσχήματα έστω και την τελευταία στιγμή. Ζητώ να υπάρξουν παρεμβάσεις πριν την ψηφοφορία στις 12:30΄. 
ΠΡΟΕΔΡΕΥΩΝ (Πάρις Κουκουλόπουλος): Κύριε Γιαννούλη, αντιλαμβάνεστε ότι έχετε τοποθετηθεί επί του θέματος της ειδικής ημερήσιας διάταξης που θα παρεμβληθεί στη συζήτηση του νομοσχεδίου. Εγώ θα μεταβιβάσω στον προεδρεύοντα τότε το θέμα συζήτησης.
Κύριε Μηταράκη, για μια ολιγόλεπτη παρέμβαση θα σας δώσω τον λόγο αναγκαστικά. Θα παρακαλέσω τους άλλους εκπροσώπους, καθώς δεν υπάρχει λόγος να πάρει κάποιος άλλος τον λόγο. Ζήτησε τον λόγο ο κ. Μηταράκης. Δεν τον δίνω εγώ αυθαίρετα. Πρέπει να υπάρξει, νομίζω, μια πρώτη απάντηση αναγκαστικά. Αυτός είναι ο κανόνας της δημοκρατίας, γιατί προς την πλειοψηφία απευθύνθηκε ο κ. Γιαννούλης. 
Κύριε Μηταράκη, έχετε τον λόγο. 
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε. 
Προφανώς όλη την ημέρα σήμερα, όπως και σε προηγούμενες συνεδριάσεις, θα γίνει όση συζήτηση χρειαστεί και ήδη ξεκίνησε ο κ. Γιαννούλης το θέμα για την εκλογή ή μη Αντιπροέδρου της Βουλής. 
Ο κ. Γιαννούλης δεν νομίζω ότι έχει αφιερώσει χρόνο να διαβάσει τον Κανονισμό της Βουλής. Ο Κανονισμός της Βουλής και το Σύνταγμα κατά συνέπεια είναι σαφέστατα. Τα κόμματα κατά τάξη μεγέθους δύνανται να προτείνουν και η Ολομέλεια αποφασίζει. 
Θα μπορούσαμε ίσως, κύριε Πρόεδρε, σε επικείμενη αλλαγή του Κανονισμού της Βουλής να προταθεί από κόμματα να καταργηθεί η διαδικασία ψηφοφορίας και ο Πρόεδρος και οι Αντιπρόεδροι να ορίζονται με αποφάσεις των κοινοβουλευτικών ομάδων, όπως γίνεται ο ορισμός των κοινοβουλευτικών εκπροσώπων. Θα μπορούσε αυτό να ήταν μια πρόταση. Αυτήν τη στιγμή, όπως είναι ο Κανονισμός της Βουλής, είναι αποκλειστική αρμοδιότητα της Ολομέλειας να ψηφίσει «Ναι» ή «Παρών» επί των προτεινόμενων προτάσεων. 
Για να δούμε, όμως, τι έχει γίνει στην τρέχουσα κοινοβουλευτική περίοδο Δεν θα πάω παλιά στην ιστορία. Τρία κόμματα, κύριε Γιαννούλη, στην τρέχουσα κοινοβουλευτική περίοδο και με αρνητικές ψήφους Βουλευτών του ΣΥΡΙΖΑ, του ΠΑΣΟΚ και άλλων κομμάτων, δεν εξέλεξαν Αντιπροέδρους. Αναφέρομαι στην Πλεύση Ελευθερίας, αναφέρομαι στη ΝΙΚΗ και αναφέρομαι και στο κόμμα των Σπαρτιατών που πλέον δεν συνιστά κοινοβουλευτική ομάδα. (KM)
Άρα, αυτό, κύριε Γιαννούλη, δεν είναι κάτι καινούργιο στην τρέχουσα κοινοβουλευτική περίοδο. Επίσης, θέλω να σας πω ότι η Νέα Δημοκρατία έχει ψηφίσει την προηγούμενη προτεινόμενη από το κόμμα σας Αντιπρόεδρο της Βουλής, την κ. Όλγα Γεροβασίλη -και αν μου επιτρέπετε μια προσωπική παρατήρηση, έκανε μια εξαιρετική θητεία από την εκλογή της μέχρι και την ημέρα που αποφάσισε η ίδια να αποχωρήσει από το κόμμα σας- όπως έχουμε ψηφίσει τον νυν Προεδρεύοντα της συνεδρίασης, ο οποίος προέρχεται από το κόμμα της Αξιωματικής Αντιπολίτευσης, όπως είχαμε ψηφίσει τον προηγούμενο Αντιπρόεδρο που είχε προτείνει το ΠΑΣΟΚ και όπως έχουμε ψηφίσει τον Αντιπρόεδρο που είχε προτείνει το ΚΚΕ. Επί της αρχής, ψηφίζουμε τα πρόσωπα, κατά την κρίση μας.
Σας θυμίζω, κύριε συνάδελφε -νομίζω ότι το Σύνταγμα εκεί είναι σαφές- ότι ο Βουλευτής έχει δικαίωμα γνώμης, η οποία δεν ελέγχεται. 
ΧΡΗΣΤΟΣ ΓΙΑΝΝΟΥΛΗΣ: Σε όλα!
ΝΟΤΗΣ ΜΗΤΑΡΑΚΗΣ: Εγώ έχω δικαίωμα, λοιπόν, να αποφασίσω και να κρίνω ως εκλεγμένος Βουλευτής για έβδομη συναπτή περίοδο αν ένα πρόσωπο έχει τα εχέγγυα που απαιτούνται, κατά τη δική μου και αποκλειστικά δική μου κρίση, για να επιτελέσει τον ρόλο του Αντιπροέδρου της Βουλής. 
Αν θεωρείτε ότι οι Βουλευτές δεν έχουμε δικαίωμα γνώμης και κρίσης, τότε, κύριε Γιαννούλη, εσείς παραβιάζετε το πνεύμα και το γράμμα του Συντάγματος.
Σας ευχαριστώ πολύ, κύριε Πρόεδρε.
ΑΘΑΝΑΣΙΟΣ ΠΑΦΙΛΗΣ: Κύριε Πρόεδρε, μπορώ για ένα λεπτό να έχω και εγώ τον λόγο;
ΠΡΟΕΔΡΕΥΩΝ (Πάρις Κουκουλόπουλος): Σας θυμίζω, κύριε Παφίλη, ότι είχαμε αποφασίσει στη Διάσκεψη των Προέδρων ότι θα διακόψουμε και ότι μπορείτε να λάβετε τον λόγο επί του θέματος, εφόσον το επιθυμείτε, κατά τη συζήτηση του νομοσχεδίου. Το είχαμε πει με σαφήνεια αυτό στη Διάσκεψη. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, ζητώ να πάρω πάλι τον λόγο, επειδή έγινε προσωπική αναφορά στο όνομά μου.
ΙΩΑΝΝΗΣ ΚΕΦΑΛΟΓΙΑΝΝΗΣ: Δεν αναφέρθηκε, κύριε συνάδελφε.
ΠΡΟΕΔΡΕΥΩΝ (Πάρις Κουκουλόπουλος): Εντάξει τώρα, κύριε Γιαννούλη! Νομίζω ότι η παρέμβαση, παρότι αφορούσε την ειδική ημερήσια διάταξη, σας επετράπη. Δεν είχαμε ούτε διαπληκτισμούς ούτε διακοπή. Η παρέμβαση, που είναι επιβεβλημένη με βάση τις δημοκρατικές αρχές -δεν μιλάω με άρθρα του Κανονισμού- έγινε από την Πλειοψηφία, η οποία έχει κάνει και σχετική ανακοίνωση. Λοιπόν, η στάση των κομμάτων είναι ήδη γνωστή δημόσια.
Άρα, κατά συνέπεια, θα παρακαλέσω τον κ. Κεφαλογιάννη, εισηγητή της Νέας Δημοκρατίας, της Πλειοψηφίας, να πάρει τον λόγο για δεκαπέντε λεπτά. 
Παρακαλώ να ανοίξει το σύστημα της ηλεκτρονικής εγγραφής ομιλητών.
ΙΩΑΝΝΗΣ ΚΕΦΑΛΟΓΙΑΝΝΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, τα τελευταία χρόνια η χώρα μας, αλλά νομίζω και ολόκληρη η Ευρώπη, βρίσκεται αντιμέτωπη με μια νέα πραγματικότητα που μεταβάλλει σταδιακά τον τρόπο που αντιλαμβανόμαστε την πολιτική προστασία. Η μεγαλύτερη συχνότητα αλλά και η ένταση των φαινομένων, η αυξανόμενη έκθεση του πληθυσμού, των υποδομών και της οικονομικής δραστηριότητας σε αυτά, όπως και η έντονη αλληλεξάρτησή τους, δημιουργούν ένα περιβάλλον μέσα στο οποίο οι συνέπειες της καταστροφής υπερβαίνουν πολύ συχνά τη διάρκεια του ίδιου του φαινομένου. Αυτό έχει μια ιδιαίτερη σημασία για όλους εμάς που ασχολούμαστε με τη δημόσια πολιτική. 
Δεν αρκεί, λοιπόν, να αξιολογούμε την ικανότητα ενός συστήματος πολιτικής προστασίας μόνο στη βάση της επιχειρησιακής του απόκρισης. Προφανώς, η προστασία της ζωής, του φυσικού περιβάλλοντος και της περιουσίας αποτελεί την απόλυτη προτεραιότητα. Η ετοιμότητα των δυνάμεων, ο συντονισμός, η έγκαιρη προειδοποίηση και η αποτελεσματική διαχείριση του πεδίου παραμένουν κρίσιμες παράμετροι. Αλλά η διαχείριση μιας καταστροφής δεν ολοκληρώνεται εκεί. Υπάρχει ένα δεύτερο μέρος, συνήθως μεγαλύτερο σε διάρκεια και διοικητικά πιο σύνθετο, κατά το οποίο ο κρατικός μηχανισμός καλείται να διαχειριστεί τις συνέπειες μιας καταστροφής και να οργανώσει τη σταδιακή επιστροφή στην κανονικότητα. Αυτό το στάδιο το ονομάζουμε αποκατάσταση. 
Από τη συζήτηση η οποία προηγήθηκε στην Επιτροπή, από την ακρόαση των φορέων και τη δημόσια διαβούλευση που προηγήθηκε της κατάθεσης του νομοσχεδίου, νομίζω ότι κατέστη απολύτως σαφής η ανάγκη η έννοια της αποκατάστασης να αποκτήσει το θεσμικό βάρος που πραγματικά της αντιστοιχεί μέσα στον συνολικό κύκλο της διαχείρισης των καταστροφών. Αυτό σημαίνει, μεταξύ άλλων, ότι πρέπει να μας απασχολεί όχι μόνο το πόσο γρήγορα παρεμβαίνει το κράτος τις πρώτες ώρες και μέρες, αλλά και το πόσο αποτελεσματικά ολοκληρώνει τη διαδρομή που ακολουθεί. Δηλαδή, από την πρώτη αρωγή στην οριστική αποκατάσταση, από την προσωρινή στέγαση στην επιστροφή στην κατοικία, από την καταγραφή της ζημιάς στην πραγματική επαναφορά στην οικονομική και κοινωνική δραστηριότητα και, τελικά, από τη διαχείριση των συνεπειών της καταστροφής στη δημιουργία καλύτερων όρων ανθεκτικότητας απέναντι στην επόμενη.
Για να συμβεί αυτό, η μεγαλύτερη πρόκληση που έχουμε μπροστά μας το επόμενο διάστημα δεν είναι να δημιουργήσουμε από την αρχή ένα νέο σύστημα κρατικής αρωγής. Είναι να αξιοποιήσουμε τη συσσωρευμένη εμπειρία δεκαετιών, να αντιμετωπίσουμε τις αδυναμίες που αυτή ανέδειξε και να οργανώσουμε καλύτερα τη διαδρομή από την πρώτη παρέμβαση μέχρι την οριστική αποκατάσταση. Και για να το πετύχουμε αυτό, πρέπει να συμφιλιώσουμε δύο έννοιες που εκ πρώτης όψεως φαίνονται αντίθετες: την ταχύτητα και τον έλεγχο. Και εξηγούμαι. Ο πολίτης που έχει χάσει ή δεν μπορεί να χρησιμοποιήσει την κατοικία του, δεν μπορεί να περιμένει τους συνήθεις χρόνους της διοίκησης. Από την άλλη πλευρά, η ανάγκη για ταχύτητα δεν μπορεί να σημαίνει λιγότερη διαφάνεια, χαλάρωση των τεχνικών ελέγχων ή ανεπαρκή εποπτεία στη διάθεση των δημοσίων πόρων. Η απάντηση, επομένως, ούτε μπορεί ούτε πρέπει να είναι περισσότερη γραφειοκρατία στο όνομα της ασφάλειας, αλλά ούτε και λιγότερος έλεγχος στο όνομα της ταχύτητας. Πρέπει να είναι μια καλύτερη διοίκηση. Και αυτή ακριβώς είναι η λογική η οποία διατρέχει τις διατάξεις του παρόντος σχεδίου νόμου.
Μια πρώτη παρέμβαση είναι ότι αποτυπώνεται η στεγαστική αρωγή ως μια ενιαία διοικητική διαδικασία. Η καταγραφή της ζημιάς, η αναγνώριση του δικαιούχου, η έκδοση των απαιτούμενων πράξεων, η εκτέλεση των εργασιών και η καταβολή της ενίσχυσης αντιμετωπίζονται εν πολλοίς μέχρι σήμερα ως αποσυνδεδεμένες μεταξύ τους ενέργειες και πράξεις. Αυτό μπορεί και πρέπει να αλλάξει μέσα από την αξιοποίηση της πλατφόρμας «e-Άδειες», η οποία έχει τη δυνατότητα να συνδέσει όλα τα επιμέρους στάδια σε μια ενιαία ψηφιακή διαδικασία. 
Και θέλω να υπογραμμίσω κάτι το οποίο το είπαμε και στην Επιτροπή: η ψηφιοποίηση από μόνη της δεν αποτελεί διοικητική μεταρρύθμιση. Μια δυσλειτουργική διαδικασία δεν γίνεται αποτελεσματικότερη απλώς και μόνο για τον λόγο ότι μεταφέρεται σε μια ψηφιακή πλατφόρμα. Η πραγματική αλλαγή βρίσκεται αλλού: στη σύνδεση των σταδίων, στην κοινή πληροφορία, στην παρακολούθηση της πορείας κάθε υπόθεσης και στην καθαρότερη κατανομή της ευθύνης. Να μπορεί, κοινώς, ο πολίτης να γνωρίζει πότε και πού βρίσκεται η υπόθεσή του. Να μπορεί η διοίκηση να εντοπίζει πού βρίσκεται η καθυστέρηση. Αυτό είναι στην ουσία το πραγματικό νόημα της ψηφιακής μετάβασης που ψηφίζουμε σήμερα. Δεύτερον, το νέο πλαίσιο προσπαθεί να προσαρμόσει τη στεγαστική αρωγή στην πραγματική πολυπλοκότητα των περιπτώσεων που συναντά η διοίκηση μετά από μία καταστροφή. 
Κυρίες και κύριοι συνάδελφοι, η πραγματική ζωή -και το γνωρίζουμε όλοι- δεν χωρά πάντοτε τις κατηγορίες της σε μια μόνο περίσταση ή σε έναν μόνο διοικητικό κανόνα. Υπάρχουν συνιδιοκτησίες, υπάρχουν κληρονομικές εκκρεμότητες, υπάρχουν κοινόκτητα και κοινόχρηστα τμήματα κτιρίων. Υπάρχουν περιπτώσεις στις οποίες η αδυναμία ενός ιδιοκτήτη να κινηθεί μπορεί να εμποδίσει την αποκατάσταση ενός ολόκληρου κτιρίου. Και υπήρξαν πολίτες οι οποίοι βρέθηκαν εκτός της διαδικασίας όχι επειδή δεν υπέστησαν ζημία, αλλά επειδή η νομική ή ιδιοκτησιακή τους κατάσταση δεν μπορούσε να αντιμετωπιστεί επαρκώς από το υφιστάμενο πλαίσιο. Εδώ, συνεπώς, χρειάζεται μια διοίκηση που να διατηρεί ασφαλώς κανόνες και εγγυήσεις, αλλά να μπορεί ταυτόχρονα να αντιμετωπίζει την πραγματικότητα όπως αυτή είναι. Αυτός είναι ο λόγος για τον οποίο διευρύνονται και αποσαφηνίζονται οι κατηγορίες των δικαιούχων και δημιουργούνται λύσεις για περιπτώσεις οι οποίες μέχρι σήμερα το μόνο που προκαλούσαν ήταν διοικητικά αδιέξοδα. 
Στην ίδια λογική εντάσσεται και μια πρόβλεψη στην οποία δίνω ιδιαίτερη σημασία: στη δυνατότητα να επανεξεταστούν συγκεκριμένες περιπτώσεις πολιτών που επλήγησαν από παλαιότερες καταστροφές και οι οποίοι δεν μπόρεσαν, χωρίς δική τους υπαιτιότητα, να ολοκληρώσουν τη διαδικασία της στεγαστικής αρωγής. Για τον πολίτη ο οποίος εξακολουθεί να μην έχει επιστρέψει στο σπίτι του, η καταστροφή δεν είναι παλιά. Η διοικητική εκκρεμότητα εξακολουθεί να είναι παρούσα στην καθημερινότητά του. Δεν πρόκειται, συνεπώς, για μια οριζόντια επαναφορά όλων των παλαιών υποθέσεων, ούτε για μια αυτόματη αναγνώριση δικαιωμάτων. Πρόκειται για τη δυνατότητα να δοθεί μια δεύτερη ευκαιρία σε συγκεκριμένες κατηγορίες συμπολιτών μας που εγκλωβίστηκαν στις αδυναμίες του προηγούμενου πλαισίου, και νομίζω ότι αυτό αποτελεί μια ουσιαστική διάσταση δικαιοσύνης.
Υπάρχει, όμως, και μια τρίτη διάσταση, εξίσου κρίσιμη: όσο περισσότερο επιδιώκουμε να επιταχύνουμε τις διαδικασίες και να διευρύνουμε την πρόσβαση στην κρατική αρωγή, τόσο περισσότερο χρειαζόμαστε ένα σύστημα ελέγχου αξιόπιστο, διαφανές και λειτουργικό, ανεξάρτητο όμως από τη διαδικασία χορήγησης των ενισχύσεων. 
Στην Επιτροπή μας ακούστηκαν εύλογοι προβληματισμοί για την επάρκεια του τεχνητού ελέγχου, αλλά και για το πόσο η ψηφιοποίηση μπορεί να υποκαταστήσει λειτουργίες που απαιτούν τεχνική κρίση και διοικητική ευθύνη. Προφανώς, εδώ η απάντηση είναι σαφής. Δεν μπορεί και δεν πρέπει να τις υποκαταστήσει. Η ψηφιοποίηση δεν αποτελεί υποκατάστατο του ελέγχου. Αποτελεί εργαλείο για να γίνει ο έλεγχος ταχύτερος, περισσότερο στοχευμένος, ιχνηλάσιμος και διαφανής. Γι’ αυτό και έχει ιδιαίτερη σημασία η δημιουργία αυτοτελούς ελεγκτικής λειτουργίας στη Γενική Διεύθυνση Κρατικής Αρωγής και Συντονισμού. 
Ως μια τέταρτη διάσταση οφείλουμε να αναγνωρίσουμε κάτι αυτονόητο. Κανένα θεσμικό πλαίσιο και κανένα πληροφοριακό σύστημα δεν μπορεί να λειτουργήσει αποτελεσματικά, χωρίς επαρκή διοικητική και τεχνική υποστήριξη. Το ζήτημα της στελέχωσης τέθηκε εξάλλου με ένταση και από τους εκπροσώπους των εργαζομένων, αλλά και από την Αντιπολίτευση. Η βασική παρατήρηση εδώ είναι ορθή. Δεν μπορείς να απαιτήσεις μεγαλύτερη ταχύτητα από τη διοίκηση, χωρίς να εξασφαλίσεις τις προϋποθέσεις για να πετύχει. Γι’ αυτό και η παράταση των συμβάσεων του προσωπικού που ήδη υπηρετεί στον μηχανισμό κρατικής αρωγής είναι αναγκαία, ακριβώς για να μη δημιουργηθεί επιχειρησιακό κενό και να διατηρηθεί η συσσωρευμένη εμπειρία όλων των προηγούμενων ετών.
Υπάρχει και μια πέμπτη διάσταση του νομοσχεδίου, το οποίο αξίζει να δούμε πέραν από τις επιμέρους ρυθμίσεις του, τον τρόπο όπου μια σύγχρονη πολιτεία οργανώνει συνολικά την οικονομική προστασία απέναντι στις φυσικές καταστροφές. 
Στη συζήτηση στην Επιτροπή διατυπώθηκε η άποψη ότι η ενίσχυση του ρόλου της ιδιωτικής ασφάλισης μπορεί να σημαίνει σταδιακή υποχώρηση του κράτους από την ευθύνη της κρατικής αρωγής. Εμείς προφανώς δεν συμμεριζόμαστε αυτή την προσέγγιση. Η κρατική αρωγή αποτελεί και εξακολουθεί να αποτελεί τη βασική δημόσια ευθύνη του κράτους έναντι του πολίτη και των επιχειρήσεων που πλήττονται από φυσικές καταστροφές. Η ιδιωτική ασφάλιση προφανώς δεν μπορεί να την υποκαταστήσει. Ωστόσο, μπορεί να λειτουργήσει συμπληρωματικά ως ένας πρόσθετος μηχανισμός διαχείρισης και επιμερισμού του κινδύνου. 
Όσο οι φυσικές καταστροφές γίνονται συχνότερες και το οικονομικό τους αποτύπωμα γίνεται πιο έντονο, τόσο περισσότερο χρειαζόμαστε μια σοβαρή συζήτηση για το πώς κατανέμεται ο κίνδυνος ανάμεσα στο κράτος, στην ασφαλιστική αγορά και στους ιδιώτες όχι για να μεταφέρουμε, όμως, την ευθύνη του κράτους στους πολίτες, αλλά να δημιουργήσουμε περισσότερα στάδια και, αν θέλετε, φίλτρα οικονομικής προστασίας και να περιορίσουμε το ασφαλιστικό κενό, το οποίο αυτή τη στιγμή εξακολουθεί να υπάρχει στη χώρα μας. 
Σε αυτή ακριβώς τη συζήτηση, στην ουσία μέσω αυτής της διαδικασίας, αποκτά μια ιδιαίτερη σημασία το Παρατηρητήριο Ιδιωτικής Ασφάλισης Έναντι Φυσικών Καταστροφών. Εδώ θα συμφωνήσω με μια παρατήρηση, η οποία ακούστηκε και στην Επιτροπή μας: Κανένα συλλογικό όργανο δεν δικαιολογείται απλώς και μόνο από την ύπαρξή του. Η αξία θα κριθεί από τη λειτουργία του, για το αν μπορεί να συγκεντρώνει αξιόπιστα δεδομένα, να παρακολουθεί την εξέλιξη της ασφαλιστικής κάλυψης, να αντιμετωπίζει όλες τις δυσκολίες που προκύπτουν, να εντοπίζει τα κενά προστασίας και στο τέλος της ημέρας να παρέχει στην πολιτεία όλες εκείνες τις πληροφορίες που χρειάζεται για να λειτουργήσει και να σχεδιάσει καλύτερα.
Μια ώριμη πολιτική πολιτικής προστασίας και διαχείρισης των φυσικών καταστροφών δεν μπορεί να περιορίζεται στο να υπολογίζει τη ζημία αφότου επέλθει ο κίνδυνος. Πρέπει να γνωρίζει όσο το δυνατόν εκ των προτέρων πού βρίσκεται ο κίνδυνος, ποιο μέρος είναι ασφαλισμένο και ποιο μέρος παραμένει εκτεθειμένο. Αυτό δεν είναι ζήτημα ασφαλιστικής πολιτικής, αλλά συνολικής ανθεκτικότητας της κοινωνίας και της οικονομίας. 
Κυρίες και κύριοι συνάδελφοι, νομίζω ότι θα ήμασταν αφελείς αν πιστεύαμε σε αυτή την Αίθουσα ότι από μόνο του ένα νομοσχέδιο μπορεί να εξαλείψει όλες τις δυσκολίες που συνοδεύουν την αποκατάσταση μετά από μια μεγάλη φυσική καταστροφή. Μπορεί, όμως, σίγουρα να οργανώσει τη διαδικασία με μεγαλύτερη ταχύτητα, με μεγαλύτερη σαφήνεια και διαφάνεια και λογοδοσία. Νομίζω ότι αυτό επιχειρεί σήμερα το παρόν σχέδιο νόμου. 
Στο τέλος, η επιτυχία του δεν θα κριθεί από τον αριθμό των διοικητικών πράξεων που θα εκδοθούν, θα κριθεί από τον χρόνο που θα χρειάζεται ένας πολίτης για να επιστρέψει με ασφάλεια στην κατοικία του, από το πόσο γρήγορα μια επιχείρηση θα μπορεί να επαναλειτουργήσει και το αν θα περιοριστούν οι πολυετείς εκκρεμότητες, τις οποίες είδαμε και στο παρελθόν. Επίσης, θα κριθεί από το εάν ο πολίτης θα γνωρίζει σε κάθε στάδιο τι δικαιούται, ποια διαδικασία πρέπει να ακολουθήσει και πού ακριβώς βρίσκεται η υπόθεσή του. 
Αυτό είναι πραγματικά το μέτρο της αποκατάστασης και το επόμενο βήμα, το οποίο οφείλουμε να κάνουμε, στηρίζοντας στην ουσία τους συμπολίτες μας, οι οποίοι υπέστησαν τη φυσική καταστροφή και προκειμένου να υπάρχουν όλα αυτά, προφανώς θα πρέπει να ψηφιστεί και το παρόν σχέδιο νόμου. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κεφαλογιάννη.
Στη συνέχεια τον λόγο έχει ο εισηγητής του ΠΑΣΟΚ, Βουλευτής της Αργολίδας, κ. Ανδρέας Πουλάς. 
ΑΝΔΡΕΑΣ ΠΟΥΛΑΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, πριν περάσω στις διατάξεις του νομοσχεδίου, θέλω να αναφερθώ στους εποχικούς πυροσβέστες που κάθε χρόνο τέτοια εποχή, αλλά και άλλες εποχές βέβαια, είναι στην πρώτη γραμμή. Το ΠΑΣΟΚ-Κίνημα Αλλαγής στηρίζει έμπρακτα τα δίκαια αιτήματά τους. Από τον Δεκέμβρη του 2024 έχουμε καταθέσει τροπολογία για την επέκταση της απασχόλησής τους από έξι σε δέκα μήνες, ώστε η εμπειρία τους να αξιοποιείται ουσιαστικά και να ενισχύεται η επιχειρησιακή ετοιμότητα του Πυροσβεστικού Σώματος. 
Κύριε Υπουργέ, από την 1η Μαΐου έως σήμερα έχουν εκδηλωθεί πάνω από τρεις χιλιάδες πυρκαγιές σε όλη την Ελλάδα. Συνολικά έχουν καεί πάνω από τριακόσιες χιλιάδες στρέμματα. Ήδη μετράμε δέκα νεκρούς και δεκαεννιά μέγα - πυρκαγιές.
Από τα μέχρι σήμερα επίσημα στοιχεία της Γενικής Διεύθυνσης Αποκατάστασης Επιπτώσεων Φυσικών Καταστροφών έχουν διενεργηθεί τριακόσιες είκοσι πέντε αυτοψίες σε έξι περιφερειακές ενότητες της χώρας που δέχτηκαν τα μεγαλύτερα πλήγματα από τις πυρκαγιές. Από τα κτήρια που ελέγχθηκαν, τα εκατόν δεκαοχτώ χαρακτηρίστηκαν ως κατεδαφιστέα, εκατόν πέντε κίτρινα και εκατόν δύο πράσινα. Εκεί ακριβώς κρίνεται η κρατική αρωγή στο τι κάνει το κράτος μετά την καταστροφή, γιατί ο πολίτης που έχασε το σπίτι του δεν μπορεί να περιμένει χρόνια, η οικογένεια που έμεινε χωρίς στέγη δεν μπορεί να περιμένει επ’ αόριστον, η επιχείρηση που καταστράφηκε δεν μπορεί να περιμένει μέχρι να ολοκληρωθούν οι ατέλειωτοι διοικητικοί έλεγχοι και ένα παιδί δεν μπορεί να μεγαλώνει σε κοντέινερ, επειδή το κράτος δεν κατάφερε να ολοκληρώσει εγκαίρως τη διαδικασία αποκατάστασης. 
Μέχρι σήμερα η Κυβέρνηση δεν έχει παρουσιάσει ένα ουσιαστικό μετρήσιμο απολογισμό του μηχανισμού κρατικής αρωγής που η ίδια δημιούργησε. Δεν έχουμε μια συνολική αξιολόγηση, μια καθαρή εικόνα για τα πόσα χρήματα διατέθηκαν, σε ποιους, σε πόσο χρόνο και κυρίως πόσο αποτελεσματικός υπήρξε ο μηχανισμός στην πραγματική αποκατάσταση των πληγέντων.
 Και ερχόμαστε σήμερα να συζητήσουμε ένα ακόμη νομοθέτημα, που ενώ παρουσιάζεται ως νέο ολοκληρωμένο θεσμικό πλαίσιο, στην πραγματικότητα είναι μια προσπάθεια να διορθωθούν προβλήματα ενός συστήματος που έχει ήδη δοκιμαστεί στην πράξη και έχει παρουσιάσει σοβαρές αδυναμίες μέχρι την επόμενη νομοθετική του τροποποίηση, γιατί το πρόβλημα δεν είναι ότι η χώρα μας δεν έχει αρκετούς νόμους, αλλά το ότι δεν διαθέτει έναν μηχανισμό που να λειτουργεί γρήγορα, αποτελεσματικά και δίκαια. 
Η φιλοσοφία πάνω στην οποία τον έχετε δομήσει ήταν εξαρχής προβληματική. Τόσο ο νόμος 4797/2021 όσο και ο ν. 5116/2024 δεν κατόρθωσαν να ανταποκριθούν στον ρόλο τους. Αποτέλεσμα είναι αδικίες στον χαρακτηρισμό πληγέντων ως δικαιούχων, καθυστερήσεις στη διενέργεια των αυτοψιών και στην ολοκλήρωση του ελέγχου των φακέλων, η στέγαση των οικογενειών και σχολείων σε κοντέινερ χρόνια μετά τα πλήγματα, άνθρωποι που ταλαιπωρούνται να εισπράξουν στοιχειώδη ποσά για να ξαναχτίσουν το σπίτι τους και να συνεχίσουν τη ζωή τους.
Δεν συζητάμε, λοιπόν, σήμερα απλώς εάν υπάρχουν στο νομοσχέδιο κάποιες θετικές διατάξεις. Συζητάμε εάν μετά την εμπειρία των τελευταίων ετών η πολιτεία έμαθε να αντιμετωπίζει διαφορετικά την αποκατάσταση των πληγέντων. Και, δυστυχώς, η απάντηση που μας δίνει αυτό το νομοσχέδιο είναι ότι η βασική φιλοσοφία του μηχανισμού παραμένει η ίδια. Παραμένουν η πολυπλοκότητα, η γραφειοκρατία, οι επάλληλες αρμοδιότητες, οι καθυστερήσεις. Παραμένει η εξάρτηση της εφαρμογής από μια σειρά υπουργικών αποφάσεων, αλλά δεν υπάρχει και προστασία για τις κατοικίες που έχουν πληγεί και οι τράπεζες και τα funds βγάζουν σε πλειστηριασμό για οφειλές στεγαστικών δανείων. Δεν υπάρχει καμία πρόνοια αναστολής των οικονομικών τους υποχρεώσεων ή κρατικής προστασίας. Δεν υπάρχει διαβάθμιση των περιπτώσεων φυσικών καταστροφών ανάλογα με τη σοβαρότητα, τη σφοδρότητα του φαινομένου, τον τεχνικό κίνδυνο και την πολυπλοκότητά τους. 
Δεν υπάρχει ένα σαφές χρονοδιάγραμμα για την ολοκλήρωση των αυτοψιών και του ελέγχου των φακέλων για την καταβολή της πρώτης αρωγής, για την κατάθεση της προσφυγής σε περίπτωση μη χαρακτηρισμού αιτούντος κρατικής αρωγής ως δικαιούχου, για την έκδοση των έντεκα υπουργικών αποφάσεων, για την οποία η δέσμευση του κυρίου Υφυπουργού ότι θα ολοκληρωθεί σε δύο μήνες δεν αποτυπώνεται σε καμία διάταξη του νομοσχεδίου, καταλήγοντας ως μια υποσχετική, χωρίς αντίκρισμα.
Το Αρκαλοχώρι αποτελεί το χαρακτηριστικό παράδειγμα της αδυναμίας του κράτους να ανταποκριθεί αποτελεσματικά. Πέντε χρόνια μετά τον σεισμό, έχουν εκδοθεί μόλις τετρακόσιες πενήντα μία άδειες επισκευής σε περίπου τρεις χιλιάδες αιτήσεις και μόνο εκατόν εβδομήντα οχτώ βεβαιώσεις στεγαστικής συνδρομής για τριακόσια εξήντα ένα κατεδαφιστέα κτίρια. Οι έλεγχοι για περίπου δύο χιλιάδες κατοικίες εκκρεμούν, ενώ σχολεία εξακολουθούν να στεγάζονται σε κοντέινερ. Αυτό δεν είναι απλώς μια διοικητική καθυστέρηση. Και όταν μιλάμε για παιδιά που εξακολουθούν να κάνουν μάθημα σε κοντέινερ πέντε χρόνια μετά από έναν σεισμό, τότε δεν μιλάμε πλέον για τεχνικό ζήτημα. Μιλάμε για την ίδια την αξιοπιστία του κράτους. 
Να δούμε, τώρα, τι αλλάζει στο νομοσχέδιό σας. Προβλέπει την προσωρινή στέγαση, προβλέπει ενισχύσεις για επισκευές σε κύρια κατοικία, θέσεις στάθμευσης, αποθήκες, λέβητα, καυστήρα, μηχανοστάσιο, ανελκυστήρα και οικοσκευή. Προβλέπει ενισχύσεις για εξοπλισμό. Προβλέπει ελέγχους για αχρεωστήτως καταβληθείσες ενισχύσεις. Προβλέπει μία ακόμη παράταση των συμβάσεων εργασίας των εργαζομένων στο Υπουργείο Κλιματικής Κρίσης και Πολιτικής Προστασίας. Όμως, πότε θα γίνει η αυτοψία; Πότε θα ολοκληρωθεί ο έλεγχος; Πότε θα ενημερωθεί ο πολίτης ότι είναι δικαιούχος; Πότε θα γνωρίζει πόσα χρήματα δικαιούται και πότε θα τα εισπράξει; Σε αυτά τα ερωτήματα, το νομοσχέδιο δεν δίνει την απαιτούμενη καθαρή απάντηση. 
Και εδώ, βρίσκεται μία από τις μεγαλύτερες αδυναμίες του. Για να εφαρμοστεί το νομοσχέδιο απαιτούνται έντεκα υπουργικές αποφάσεις και δεν υπάρχει σαφής δεσμευτική προθεσμία για την έκδοσή τους. Σήμερα, δηλαδή, ψηφίζουμε τον νόμο, αλλά σημαντικό μέρος της ουσίας του μεταφέρεται στο μέλλον με υπουργικές αποφάσεις που θα καθορίσουν κριτήρια, δικαιολογητικά, διαδικασίες και προϋποθέσεις. Ο πολίτης, όμως, ζει σήμερα. Και σήμερα χρειάζεται βοήθεια να αποκαταστήσει τη ζημιά του, να βρει στέγαση και να μπει η ζωή του σε μια κανονικότητα. Γι’ αυτό, λέμε ότι η κρατική αρωγή δεν μπορεί να είναι ένας μηχανισμός που λειτουργεί με την ταχύτητα της διοίκησης, αλλά πρέπει να λειτουργεί με την ταχύτητα της ανάγκης του πολίτη. Η ασάφεια αυτή δεν είναι μόνο διοικητικά προβληματική, αλλά δημιουργεί και ένα σοβαρό ζήτημα διαφάνειας και ισονομίας. 
Η κρατική αρωγή δεν μπορεί να λειτουργεί με ανοιχτούς λογαριασμούς. Ιδίως φέτος που διανύουμε προεκλογική χρονιά, δεν μπορεί οι πολίτες να είναι προεκλογικοί όμηροι ενός ψηφοθηρικού συστήματος με σκοπό την αποκομιδή μετεκλογικού οφέλους. 
Υπάρχει, όμως, και ένα ακόμη έλλειμμα. Δεν βλέπουμε μια πραγματική μεταρρύθμιση της διοικητικής διαδικασίας. Δεν βλέπουμε την απαιτούμενη διαλειτουργικότητα των πληροφοριακών συστημάτων, για παράδειγμα, του Κτηματολογίου, της ΑΑΔΕ, του Υπουργείου Περιβάλλοντος, των πολεοδομιών, των δήμων και των περιφερειών. Όλες οι διαθέσιμες δημόσιες βάσεις δεδομένων πρέπει να λειτουργούν προς όφελος του πολίτη. Ο πολίτης δεν μπορεί να είναι ο μεταφορέας των εγγράφων μεταξύ των υπηρεσιών, όταν το κράτος έχει όλα τα στοιχεία και έχει τη δυνατότητα να τα διασταυρώνει, να τα ελέγχει με ταχύτητα και χωρίς χρονοτριβές. Η ψηφιοποίηση πρέπει να λειτουργεί ως εργαλείο επιτάχυνσης της διοικητικής διαδικασίας και όχι ως υποκατάστατο της διοικητικής ευθύνης. 
Και υπάρχει και το ζήτημα των αχρεωστήτως καταβληθέντων. Το νομοσχέδιο επανέρχεται επανειλημμένα στην ανάγκη ελέγχων και στην επιστροφή ποσών που καταβλήθηκαν αχρεωστήτως. Ασφαλώς και πρέπει να προστατεύεται το δημόσιο χρήμα. Όμως, εάν προηγούνται αυτοψίες, τεχνικοί έλεγχοι, δικαιολογητικά και διοικητικός έλεγχος από τις αρμόδιες υπηρεσίες, τότε δεν μπορεί όλο το βάρος της διαδικασίας να μεταφέρεται εκ των υστέρων στον πολίτη. Ο πολίτης έχει ευθύνη για όσα δηλώνει. Το κράτος, όμως, έχει ευθύνη για όσα ελέγχει. Και γι’ αυτό χρειάζεται αναλογικότητα. Άλλο είναι η απάτη και ο δόλος, άλλο μια ουσιώδης παράβαση και άλλο ένα τυπικό ή θεραπεύσιμο λάθος. Δεν μπορεί η διοικητική κύρωση να είναι οριζόντια και αδιάκριτη. Αυτή τη διάκριση οφείλετε να τη λαμβάνετε υπόψη σας, όταν νομοθετείτε την επιδίωξη της επιστροφής των αχρεωστήτως καταβληθέντων σε τρία άρθρα του νομοσχεδίου και σε κανένα να μην αναφέρετε για την ευθύνη του ελεγκτή, για τον πλημμελή έλεγχο του διοικητικού φακέλου ή για καθυστερήσεις ετών στην ολοκλήρωση του. 
Ένα ακόμη ζήτημα είναι τα άδικα όρια υπολογισμού της κρατικής αρωγής, εκατόν πενήντα τετραγωνικά μέτρα για τις κατοικίες και πεντακόσια για τις επιχειρήσεις. Γιατί ο πολίτης φορολογείται για το σύνολο της περιουσίας του, αλλά λαμβάνει κρατική αρωγή μόνο για ένα μέρος της; Απαιτείται δικαιότερος και τεχνικά τεκμηριωμένης υπολογισμός, που θα βασίζεται στην πραγματική ζημία και όχι στους αυθαίρετους ή οριζόντιους περιορισμούς. 
Και εδώ, φτάνουμε στο ζήτημα της ιδιωτικής ασφάλισης. Εμείς δεν είμαστε αντίθετοι με την ιδιωτική ασφάλιση. Είμαστε αντίθετοι στην υποκατάσταση της κρατικής ευθύνης από την ιδιωτική ασφάλιση. Η ιδιωτική ασφάλιση μπορεί να λειτουργήσει συμπληρωματικά, αλλά δεν μπορεί όμως να αποτελεί άλλοθι για τη σταδιακή μετατόπιση της ευθύνης του κράτους στον πολίτη και στην ασφαλιστική αγορά. 
Το Παρατηρητήριο Ιδιωτικής Ασφάλισης που θεσπίστηκε ως εγγύηση εποπτείας της ασφαλιστικής αγοράς έχει συνεδριάσει μόνο μόλις μία φορά, τον Γενάρη του 2025. Το νομοσχέδιο δεν ενισχύει θεσμικά τον ρόλο του, ώστε να προστατεύονται οι επιχειρήσεις όταν οι ασφαλιστικές αρνούνται την κάλυψη ή εξαιρούν ουσιώδεις κινδύνους, με αποτέλεσμα να κινδυνεύουν να μείνουν χωρίς ασφαλιστική αποζημίωση και χωρίς κρατική αρωγή. Ακόμη και οι επιχειρήσεις που ασφαλίζονται οικειοθελώς, μπορεί τελικά να βρεθούν σε δυσμενέστερη θέση από αντίστοιχες επιχειρήσεις που δεν ασφαλίστηκαν, καθώς οι δεύτερες λαμβάνουν το σύνολο της κρατικής αρωγής, ενώ για τις πρώτες, η αρωγή περιορίζεται στο ποσό της ζημίας που δεν καλύπτεται από την ιδιωτική ασφάλιση. 
Μία ακόμη δομική διαφορά μας είναι ότι για το ΠΑΣΟΚ η κρατική αρωγή δεν μπορεί να περιορίζεται στην αποκατάσταση του χθες. Πρέπει να σχεδιάζει το αύριο. Μια φυσική καταστροφή δεν καταστρέφει μόνο κτίρια, καταστρέφει την τοπική οικονομία, διαλύει την κοινωνική συνοχή, αποδιοργανώνει τις υποδομές, επιβαρύνει τις οικογένειες, αναστέλλει την οικονομική δραστηριότητα. Γι’ αυτό, η κρατική αρωγή πρέπει να συνδέεται με ένα ολιστικό σχέδιο ανασυγκρότησης των πληγεισών περιοχών, που θα αφορά τον επανασχεδιασμό σύγχρονων υποδομών, θα βασίζεται σε ένα βιώσιμο χωροταξικό και πολεοδομικό σχεδιασμό, θα προστατεύει το περιβάλλον και θα δημιουργεί ανθεκτικότερες κατασκευές και οικισμούς με πραγματική επανεκκίνηση της τοπικής οικονομίας. Δεν αρκεί να ξαναχτίσουμε αυτό που καταστράφηκε. Πρέπει να κτίσουμε κάτι καλύτερο από αυτό που χάθηκε.
 Στο σημείο αυτό, θυμίζω την ανάθεση της ανασυγκρότησης του κατεστραμμένου από τις πυρκαγιές Έβρου και της Βόρειας Εύβοιας στον Σταύρο Μπένο, σε έναν άνθρωπο με εμπειρία και γνώση, με στόχο να υπάρξει ένα ολοκληρωμένο σχέδιο για την επόμενη μέρα. Το πλάνο «Έβρος μετά»,  προϋπολογισμού 3 δισεκατομμυρίων, έμεινε στα χαρτιά και αντικαταστάθηκε τον Ιούλιο του 2026 με ευθύνη σας από την ολοκληρωμένη χωρική επένδυση και με προϋπολογισμό μόλις 310 εκατομμυρίων ευρώ. 
Κυρίες και κύριοι συνάδελφοι, δεν μπορεί ένας μηχανισμός που καλείται να αντιμετωπίσει διαδοχικές φυσικές καταστροφές να λειτουργεί διαρκώς με παρατάσεις συμβάσεων ΙΔΟΧ. Δεν μπορεί κάθε φορά που συμβαίνει μια καταστροφή να αναζητούμε εκ των υστέρων προσωπικό. Το ίδιο συμβαίνει και στον ΕΛΓΑ. Η εμπειρία των ανθρώπων που έχουν διαχειριστεί τις προηγούμενες καταστροφές είναι πολύτιμη και δεν πρέπει να χάνεται μαζί με τη λήξη μιας σύμβασης. Όμως, χρειάζεται επιτέλους το Υπουργείο σας να αποκτήσει οργανωτική δομή, δεδομένου ότι ακόμα και σήμερα στερείται οργανισμού εσωτερικής λειτουργίας. Από το 2021, στις 6 Σεπτεμβρίου που ιδρύθηκε το Υπουργείο Πολιτικής Προστασίας -και σύντομα θα έχει γενέθλια- έχουν περάσει πέντε χρόνια και ακόμα δεν έχει οργανόγραμμα. Χρειάζεται, λοιπόν, καθορισμός οργανικών θέσεων, επαρκής στελέχωση των υπηρεσιών, αξιοποίηση της συσσωρευμένης εμπειρίας και διενέργεια διαγωνισμών για την κάλυψη κενών οργανικών θέσεων με μόνιμο προσωπικό που εξασφαλίζει σταθερότητα, εμπειρία και αξιοπιστία. 
Η κρατική αρωγή είναι πολλά περισσότερα από μια διαδικασία πληρωμής. Είναι μια σύνθετη δημόσια λειτουργία, με τεχνικό διοικητικό και επιχειρησιακό σκέλος και με σαφή κοινωνικό χαρακτήρα που αφορά στη διασφάλιση της αξιοπρέπειας του ανθρώπου που δοκιμάστηκε από μια καταστροφή. 


Ο άνθρωπος αυτός δεν ζητά προνόμιο, εξυπηρέτηση ή χάρη. Ζητά να λειτουργήσει το κράτος, να ξέρει τι δικαιούται και πότε θα το πάρει, να μην περιφέρεται από υπηρεσία σε υπηρεσία, να μην υποβάλλει ξανά και ξανά τα ίδια στοιχεία, να μην αναγκάζεται να δανείζεται για να επισκευάσει το σπίτι του, ενώ περιμένει τη στεγαστική συνδρομή, να μη βλέπει την περιουσία του να χάνεται και μαζί της να χάνεται και η ελπίδα ότι η πολιτεία θα σταθεί δίπλα του. 
Το ΠΑΣΟΚ οραματίζεται ένα κράτος αποτελεσματικό, όχι ένα κράτος απλώς παρόν στα χαρτιά, που θα απαιτεί από τον πολίτη να αποδείξει ξανά και ξανά ότι καταστράφηκε. Για παράδειγμα, για την κρατική αρωγή έχουμε καταθέσει συγκεκριμένες προτάσεις, μία εκ των οποίων ήταν και το ανεκχώρητο, αφορολόγητο και ακατάσχετο της κρατικής και πρώτης αρωγής, το οποίο το υιοθετήσατε και καλώς κάνατε, αλλά αυτό δεν αρκεί. Το κράτος που θέλουμε θα αντιμετωπίζει την κρατική αρωγή όχι ως δημοσιονομική δαπάνη που πρέπει απλώς να διεκπεραιωθεί, αλλά ως κοινωνική υποχρέωση και δημόσια ευθύνη. 
Κύριε Υπουργέ, μετά από τόσες φυσικές καταστροφές θα περιμέναμε η πολιτεία να έχει γίνει σοφότερη, ταχύτερη, αποτελεσματικότερη, να έχει μάθει από τα λάθη της. Δυστυχώς, το νομοσχέδιο που φέρνετε σήμερα δεν μας πείθει ότι αυτή η αλλαγή έχει γίνει. 
Καταψηφίζουμε επί της αρχής, επειδή το νομοσχέδιο δεν συγκροτεί ένα ολοκληρωμένο και επαρκώς στελεχωμένο σύστημα αποκατάστασης και μεταφέρει κρίσιμες επιλογές σε υπουργικές αποφάσεις. Υπερψηφίζουμε όμως επιμέρους ρυθμίσεις που ενισχύουν τη διαφάνεια, τον έλεγχο, την προστασία συγκεκριμένων κατηγοριών πληγέντων και τη διοικητική αποτελεσματικότητα. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος):  Ευχαριστούμε τον κ. Πουλά. 
Με την αγόρευση του εισηγητή της Αξιωματικής Αντιπολίτευσης ολοκληρώθηκε ο κύκλος των εισηγητών και παρακαλώ να κλείσει το σύστημα ηλεκτρονικής εγγραφής των ομιλητών, προκειμένου να περάσουμε στον κύκλο των ειδικών αγορητών, συνεχίζουμε δηλαδή με τις υπόλοιπες Κοινοβουλευτικές Ομάδες. 
Ξεκινάμε με τη Βουλευτή Β1΄ Βόρειας Αθήνας του Κομμουνιστικού Κόμματος Ελλάδας, την κ. Αφροδίτη Κτενά. 
ΑΦΡΟΔΙΤΗ ΚΤΕΝΑ: Σήμερα συμπληρώνονται πέντε χρόνια χωρίς τον μεγάλο Μίκη Θεοδωράκη, τον Μίκη μας. Πέντε χρόνια μετά, συνεχίζουμε να πορευόμαστε με τη μουσική του στους δρόμους των αγώνων, ώσπου να κοκκινίσουν τα όνειρα, τραγουδώντας τους στίχους των ποιητών μας που ξυπνούν μικρές πυρκαγιές. Η μουσική του θα συντονίσει τα βήματά μας και στο μεγάλο ποτάμι του λαού μας που θα διαδηλώσει στη ΔΕΘ το Σάββατο, θα δώσει ρυθμό στα συνθήματά μας ενάντια στην ακρίβεια, τις συμφωνίες κυρίων, τα μέτρα-κοροϊδία, τα κοστολογημένα προγράμματα όλων σας ενάντια στον πόλεμο. 
Στο νομοσχέδιο τώρα για τη στεγαστική αρωγή, θα ξεκινήσω από τη θέση μας και άρα τις προτάσεις μας, κύριε Υπουργέ, για την αποκατάσταση. Η αποκατάσταση μαζί με την πρόληψη και την καταστολή αποτελούν το τρίπτυχο της αντιμετώπισης φυσικών καταστροφών σε αδιάσπαστη ενότητα μεταξύ τους, καθώς η αποτελεσματικότητα της καθεμιάς εξαρτάται από την αποτελεσματικότητα και τον σχεδιασμό των προηγουμένων. 
Η στεγαστική αρωγή και τα συμπληρωματικά μέτρα ανακούφισης των πληγέντων, όπως η επιδότηση ενοικίου και τα υπόλοιπα, αποτελεί μία πλευρά των μέτρων αποκατάστασης. Γιατί οι πληγέντες χρειάζονται αποζημίωση 100% όλων των ζημιών, χωρίς όρους και προϋποθέσεις, είτε αφορά κύρια είτε αφορά εξοχική κατοικία. Χρειάζονται απαλλαγή των πληρωμών για ΕΝΦΙΑ, ΔΕΗ, ύδρευση, τηλεφωνία και δημοτικά τέλη, διαγραφή χρεών σε τράπεζες και εφορία, διακοπή πλειστηριασμών. 
Οι πληγείσες περιοχές χρειάζονται άμεση αποκατάσταση όλων των ζημιών σε υποδομές, οδικούς άξονες, ηλεκτρικό ρεύμα, ύδρευση και άρδευση, άμεσα μέτρα προστασίας του εδάφους, αντιμετώπισης πλημμυρικών φαινομένων και αναδάσωσης από τη Δασική Υπηρεσία.
Για την αποτελεσματική πρόληψη και καταστολή την κρίσιμη ώρα απαιτούνται κατάργηση του Κανονισμού πυροπροστασίας των ακινήτων που εδράζεται στην ατομική ευθύνη, καθαρισμός των ιδιωτικών οικοπέδων με ευθύνη των δήμων, απεμπλοκή του Πυροσβεστικού Σώματος από τον έλεγχο των ακαθάριστων οικοπέδων, συντήρηση και αντιπυρική προστασία των οικισμών που γειτνιάζουν με δάση, ενεργειακές και άλλες κρίσιμες υποδομές, σχέδια και έργα για την προστασία των εργαζομένων σε αυτές τις υποδομές, ενιαία διαχείριση και προστασία των δασικών εκτάσεων με βάρος στην πρόληψη, διάνοιξη και αποκατάσταση δασικών δρόμων, δημιουργία αντιπυρικών ζωνών και όχι δρόμων για τις ανεμογεννήτριες, στελέχωση με μόνιμες θέσεις εργασίας του αναγκαίου προσωπικού σε όλες τις αρμόδιες υπηρεσίες, μόνιμο προσωπικό και στο Υπουργείο Κλιματικής Κρίσης και Πολιτικής Προστασίας και στη Διεύθυνση Αποκατάστασης Επιπτώσεων Φυσικών Καταστροφών που αναφέρεται στο νομοσχέδιο και όπου οι δύο στους τρεις είναι συμβασιούχοι και παραδέχεστε την υποστελέχωση με την τροπολογία που φέρατε χθες το βράδυ. Γιατί αποκατάσταση σημαίνει πλήρης, δηλαδή 100% αποκατάσταση των πληγέντων χωρίς όρους και προϋποθέσεις, σημαίνει η πληγείσα περιοχή να μπορεί να ανταποκριθεί πολύ καλύτερα σε επόμενη φυσική καταστροφή. 
Συμβάλλει σε αυτόν τον στόχο το παρόν νομοσχέδιο; Όχι. Τι κάνετε εσείς; Τροποποιείτε το υφιστάμενο θεσμικό πλαίσιο, για να επιταχυνθούν ορισμένες διαδικασίες χορήγησης αρωγής και να ελέγξετε το δημόσιο χρήμα, όπως ακούστηκε. Μετά την πρώτη αυτοψία για τον προσδιορισμό της πληγείσας περιοχής, δίνετε μια πρώτη οικονομική ενίσχυση με μια απλή αίτηση του πληγέντα τώρα μέσω «gov.gr», αργότερα με μια νέα πλατφόρμα που θα φτιάξετε. Γιατί για την Κυβέρνησή σας εν αρχή είναι η ψηφιακή πλατφόρμα διά πάσαν νόσον. Βγάζετε έτσι από τη μέση τον ρόλο των δήμων και μεταφέρετε την ευθύνη στον πληγέντα. Αλήθεια, υπάρχει πρόβλεψη για πληγέντες που δεν είναι σε θέση, για κάποιον λόγο, να κάνουν αίτηση; 
Επίσης, βάζετε στο παιχνίδι την ψηφιακή πλατφόρμα «e-Άδειες» για την έκδοση οικοδομικής άδειας, προκειμένου οι πληγέντες να λάβουν τη στεγαστική αρωγή. Σε περίπτωση ύπαρξης ιδιωτικής ασφάλισης του κτηρίου, το ποσό της αρωγής συμπληρώνει την αποζημίωση της ασφαλιστικής. Ακολουθούν έλεγχοι -ακολουθούν έλεγχοι, εκ των υστέρων!- από την υπηρεσία για τη χρηστή χρήση της αρωγής και σε περίπτωση που διαπιστωθούν προβλήματα και ατασθαλίες ζητάτε επιστροφή του ποσού ως αχρεωστήτως καταβληθέντος. Δηλαδή λέτε στους πληγέντες «ας προσέχατε τι δηλώνατε». Και προς τούτο αποσπάτε το Τμήμα Ελέγχων που υπήρχε στη Διεύθυνση και το μετονομάζετε σε Αυτοτελές Τμήμα Ελέγχων, κάτω από την προϊστάμενη Γενική Διεύθυνση για ασφυκτικότερο έλεγχο από την εκάστοτε κυβέρνηση. 
Αβαντάρετε την ιδιωτική ασφάλιση, όπως υπαγορεύει η πολιτική της Ευρωπαϊκής Ένωσης που λέει ότι όποιος αντέχει το κόστος ενός καλού ασφαλιστικού συμβολαίου, δηλαδή ό,τι αξίζει, ασφαλίζεται και τότε αυτός έχει και μεγαλύτερες πιθανότητες να αποζημιωθεί επαρκώς. Οι μικρότερες επιχειρήσεις, τα λαϊκά νοικοκυριά έχουν να αντιμετωπίσουν τα ψιλά γράμματα των συμβολαίων και θα μπουν στην ουρά για τα ψίχουλα ό,τι περισσεύει από την αρωγή. Και εξάλλου, όπως είπατε και εσείς: «η κρατική αρωγή» -τα λόγια σας είναι- «δεν έρχεται να αντικαταστήσει τη ζημιά, έρχεται να καλύψει ένα μέρος της». Καμία σχέση με αυτά που προτείνουμε. 
Τι δεν κάνετε; Δεν προβλέπεται η επαρκής στελέχωση των κρατικών υπηρεσιών -το παραδέχεστε και με την τροπολογία. Συνεχίζεται το αίσχος των συμβασιούχων που καλύπτουν ωστόσο πάγιες και διαρκείς ανάγκες, εκ του αποτελέσματος, χρόνια τώρα. Υπάρχουν εργαζόμενοι που εργάζονται με συμβάσεις ΙΔΟΧ οκτώ χρόνια. Υπόσχεστε τώρα άλλη μία φορά οργανισμό και μετά μονιμοποιήσεις κάποιων από αυτών μέσω ΑΣΕΠ και αν, ο μη γένοιτο, στο μεταξύ ενσκήψει λαίλαψ και δεν προκάνετε, θα δώσετε μια εργολαβία σε κάποια εταιρεία για να βγει η δουλειά, όπως κάνατε με τον Daniel καθ’ ομολογία σας. Και μας είπατε μάλιστα ειρωνευόμενος: Τι θέλετε να κάνουμε; Να βάλουμε ένα άρθρο που θα λέει όταν θα βγει το προεδρικό διάταγμα, θα κάνουμε διαγωνισμό του ΑΣΕΠ;
Όχι, σας λέμε να κάνετε κάτι πιο άμεσο. Βάλτε ένα άρθρο που θα μετατρέπει όλες τις συμβάσεις ΙΔΟΧ σε ΙΔΑΧ και όχι μόνο της Διεύθυνσης Κρατικής Αρωγής, όλου του Υπουργείου και των πυροσβεστών και να είστε σίγουροι ότι και πάλι θα λείπουν. 
Επίσης, δεν υπάρχει πρόβλεψη για την τιμολόγηση των εργασιών αποκατάστασης. Πολλές εργασίες αποκατάστασης σταματούν γιατί οι αυξήσεις των τιμών εξανεμίζουν την αρωγή πριν ολοκληρωθεί το έργο.
Και βέβαια -εδώ είναι για ποιους υπάρχουν χρήματα-, όταν πρόκειται για μεγαλοκατασκευαστές, μεγαλοεργολάβους και λεόντειες συμβάσεις, υπογράφετε. Και αυξήσεις δίνετε όταν ο προϋπολογισμός δεν φτάνει. Και τους πληρώνετε και τρελές ρήτρες όταν πέσουν έξω τα χρονοδιαγράμματα. Γι’ αυτούς λεφτά υπάρχουν. 
Να εξασφαλίσετε λοιπόν και τιμολόγηση σωστή και 100% αποζημίωση όλων των ζημιών, χωρίς όρους και προϋποθέσεις, και για την κύρια και για την εξοχική κατοικία, γιατί αυτό που φέρνετε έχει διάφορα κριτήρια που λειτουργούν ως κόφτες. Και η μέχρι τώρα εμπειρία δείχνει ότι αυτοί οι κόφτες είναι άδικοι. Θα δώσουμε παραδείγματα στη συνέχεια. 
Δεν θεσμοθετείται η απαλλαγή από ΕΝΦΙΑ, ΔΕΗ, ύδρευση, τηλεφωνία και δημοτικά τέλη. Δεν θεσμοθετείται η διαγραφή χρεών σε τράπεζες, σε εφορία, η απαγόρευση πλειστηριασμών. 
Τα γνωρίζετε πολύ καλά. Είναι πολλά τα παραδείγματα και οι καταγγελίες για ραβασάκια, ΕΝΦΙΑ και πλειστηριασμούς σε πληγέντες σε διάφορες περιοχές της χώρας, παρά τις υποσχέσεις των εκάστοτε κυβερνώντων. 
Το σημαντικότερο, δεν εξασφαλίζεται ο ουσιαστικός κρατικός έλεγχος ως προς την ποιότητα και ασφάλεια των κατασκευών. Ο κρατικός έλεγχος περιορίζεται μόνο στο οικονομικό σκέλος της αρωγής. Όμως, οι τεχνικές λύσεις και οι προδιαγραφές που θα επιλεγούν για την αποκατάσταση ενός κτιρίου μετά από μια φυσική καταστροφή είναι σημαντική παράμετρος για την ανθεκτικότητά του σε μελλοντικές καταστροφές. 
Κρατικός πρέπει να είναι ο έλεγχος και η ευθύνη για την επιλογή της κατάλληλης τεχνικής λύσης. Δεν μπορεί να αφήνεται στην ατομική ευθύνη και στο ενδεχόμενο ποινής σε περίπτωση καταγγελίας ή δειγματοληπτικού ελέγχου εκ των υστέρων. Αυτό αφορά, όχι μόνο τα κτίρια που έχουν πληγεί από καταστροφές, αλλά όλες τις κατασκευές. 
Έγινε στην ακρόαση των φορέων αναφορά στην περίπτωση του Σαρακήνικου στη Μήλο. Ξεκίνησε να χτίζεται πεντάστερο πάνω στα βράχια του Σαρακήνικου, με όλες τις άδειες από το e-Άδειες, νομιμότατα. Σταμάτησε μετά από καταγγελία. Η καταστροφή στο περιβάλλον όμως είχε γίνει. Είναι μη αντιστρεπτή. 
Η όποια αποκατάσταση δεν μπορεί να περιορίζεται στην καλύτερη περίπτωση στην επιστροφή στην προηγούμενη κατάσταση της περιοχής ή του κτιρίου. Πρέπει να βελτιώνονται οι υποδομές, να βελτιώνονται οι κατοικίες, να βελτιώνεται η ανθεκτικότητα της περιοχής. 
Πρέπει να εξασφαλίζεται σε αυτό το νομοσχέδιο -και δεν το κάνετε- ότι η πολιτεία θα πάρει όλα τα απαιτούμενα μέτρα ώστε να μην ξαναπληγούν οι κάτοικοι και οι εργαζόμενοι μιας περιοχής από μια ανάλογη καταστροφή. Μόνο έτσι η καταστροφή μπορεί να γίνει ευκαιρία. Ευκαιρία για τους πολλούς όμως, όχι για τους ομίλους, τις κατασκευαστικές, τις ασφαλιστικές, τις τράπεζες, που γυρνάνε σαν τα κοράκια πάνω από τους πληγέντες. 
Μιλάτε για επιτάχυνση. Η όποια επιτάχυνση προβλέπεται στηρίζεται στη μετατόπιση από την κρατική στην ατομική ευθύνη. Υπακούει στην αρχή που λέει ότι το κράτος πρέπει να υποχωρεί από την ευθύνη του να προστατεύσει την περιουσία, τη ζωή και το περιβάλλον, και αυτή η ευθύνη για την προστασία να γίνεται ατομική ευθύνη και διμερής διαπραγμάτευση ανάμεσα στον παθόντα και έναν πάροχο υπηρεσιών, και όλα να λύνονται μέσω αγοράς. Αυτή είναι η φιλοσοφία όλου του νομοσχεδίου. Αυτό υπηρετεί ο εκσυγχρονισμός, η ψηφιοποίηση και η διοικητική αναδιάρθρωση που επιχειρείται. 
Ρωτήσαμε και δεν έχουμε πάρει απαντήσεις ακόμα. Στο άρθρο 10 ποιες είναι οι εξαιρετικές περιπτώσεις για τις οποίες προβλέπεται χορήγηση της πρώτης αρωγής; Στην πρώτη παράγραφο λέτε «σε εξαιρετικές περιπτώσεις». Ποιος καθορίζει τις εξαιρετικές περιπτώσεις; Υπάρχουν αντικειμενικά κριτήρια, ώστε να μην εξαρτώνται από την εκάστοτε πολιτική της κάθε κυβέρνησης; Είναι σοβαρό το ζήτημα αυτό. 
Αναφέρατε ότι πολλοί δικαιούχοι παίρνουν την πρώτη αρωγή, αλλά δεν υποβάλλουν ποτέ αίτηση για στεγαστική αρωγή, ούτε, όπως είπατε, προχωρούν σε εργασίες κατεδάφισης και προετοιμασίας για αποκατάσταση. Χρησιμοποιούν, είπατε, τα χρήματα για άλλες ανάγκες. Και αυτό είναι κάτι που επιθυμείτε να αντιμετωπίσετε με το τμήμα ελέγχων και την απαίτηση επιστροφών. 
Είναι σοβαρό λοιπόν ζήτημα το πώς δίνεται η αρωγή, ποιες είναι αυτές οι εξαιρετικές περιπτώσεις και τελικά ποιοι είναι οι λόγοι που εμποδίζουν τους πληγέντες να προχωρούν σε αποκατάσταση.
Επίσης, όσον αφορά το άρθρο 18, δεν έχουμε λάβει απάντηση για το πώς εξασφαλίζεται η αποκατάσταση δημόσιων κτιρίων που εμπίπτουν στην αρμοδιότητα άλλου φορέα. Είναι κρίσιμο αυτό, ξέρετε, σε μια χώρα με υψηλή σεισμικότητα και απουσία προσεισμικών ελέγχων σε μια σειρά κτιρίων, όπως είναι τα σχολεία. 
Έχουμε πολλές περιπτώσεις -μία που θυμάμαι πρόσφατα είναι στο 7ο Δημοτικό του Ηρακλείου Αττικής-, που έχουν προβλήματα στο κέλυφος, που οι αρμοδιότητες, οι διαδικασίες και τα κριτήρια αποκατάστασης και η χρηματοδότηση δεν είναι σαφείς, δεν είναι εξασφαλισμένες, και η εμπλοκή ιδιωτών και εργολάβων τα κάνει ακόμα χειρότερα. Έχουμε πολλές περιπτώσεις πλημμυρών σε κτίρια που η αποκατάστασή τους χρονίζει. Δημόσιων κτιρίων εννοώ. 
Πώς δεσμεύεται λοιπόν νομικά -γιατί δεν προβλέπεται, το εξαιρεί αυτό το νομοσχέδιό σας- ο αρμόδιος φορέας για την αποκατάσταση δημόσιου κτιρίου σε περίπτωση φυσικής καταστροφής;
Κλείνοντας, οι αποζημιώσεις είναι το κόστος που προτιμά να καταβάλλει το κράτος σας αντί να πάρει αποτελεσματικά μέτρα προστασίας από πλημμύρες, φωτιές, σεισμούς και άλλες καταστροφές που, εάν παίρνατε αυτά τα μέτρα, θα στερούσατε σημαντικούς δημόσιους πόρους. Από ποιους; Από τους επιχειρηματικούς ομίλους και σήμερα την πολεμική προετοιμασία. Γιατί για το κράτος σας η αρωγή έπειτα από μια καταστροφή δεν είναι κοινωνική λειτουργία, είναι κόστος. Είναι κόστος, του οποίου η αποτελεσματική διαχείριση και περιστολή είναι ζητούμενο. Είναι κόστος που πρέπει να εκτιμηθεί με βάση το ρίσκο -αυτή είναι η ευρωπαϊκή πολιτική- και αναλόγως να αντιμετωπιστεί και να επιμεριστεί μεταξύ πληγέντα, ασφαλιστικών εταιρειών και ενίοτε τραπεζών και φυσικά κράτους. 
Κλίνετε την κλιματική αλλαγή σε όλες τις πτώσεις. Μιλάτε για κλιματική κρίση με κάθε ευκαιρία. Έχετε βαφτίσει και το Υπουργείο ως Υπουργείο Κλιματικής Κρίσης. 
Προφανώς, εννοείτε την κρίση ως ευκαιρία, ευκαιρία για κερδοφόρες επενδύσεις, για παραπέρα εμπορευματοποίηση της γης και του φυσικού πλούτου της χώρας, με τα λαϊκά στρώματα να πληρώνουν τις συνέπειες, να χάνουν το σπίτι τους, τα μέσα βιοπορισμού τους, ακόμα και τη ζωή τους, που το αστικό κράτος, το δικό σας κράτος, ούτε θέλει, αλλά ούτε και μπορεί να τα εξασφαλίσει, γιατί η προτεραιότητά του είναι η θωράκιση της κερδοφορίας των λίγων. Απέναντι σε όλα αυτά θα πάρετε αποστομωτική απάντηση στο μεγάλο συλλαλητήριο στη ΔΕΘ το Σάββατο. 
Οι προτάσεις που σας καταθέσαμε θίγουν ακριβώς τον πυρήνα της πολιτικής σας, την κερδοφορία των λίγων, και προϋποθέτουν ένα κράτος που στο επίκεντρό του έχει την ευημερία και την προκοπή των πολιτών του, που αναλαμβάνει την ευθύνη ακέραια, συνολικά για την αποκατάσταση και τη στεγαστική αρωγή, σε όλα τα στάδια, με κρατικές υπηρεσίες σωστά διαρθρωμένες και στελεχωμένες και με 100% οικονομική κάλυψη στους πληγέντες, με κρατική ευθύνη. 
Προφανώς καταψηφίζουμε. 
 Θα πω και δυο λόγια, για να χαλαρώσω λίγο το κλίμα. 
Σας προτείνω να διαβάσετε το εξαιρετικό βιβλίο «Αυτοστέγαση, τώρα!», από τις εκδόσεις «Σύγχρονη Εποχή», που είναι της πανεπιστημιακού και αρχιτέκτονα Κωνσταντίνας Κάλφα. Μελετά τη στεγαστική αρωγή μέσω του σχεδίου Μάρσαλ. Εκεί παρατίθεται η εξής ιστορία από το βιβλίο του Munkman «American Aid to Greece», δηλαδή «Αμερικανική βοήθεια στην Ελλάδα», για τα πρώτα δέκα χρόνια. 
Λέει λοιπόν: «Το πρόγραμμα για τη διάθεση υλικών και επιχορηγήσεων φαινόταν να έχει οργανωθεί αρκετά καλά. Βέβαια, εντοπίσαμε και μια κάπως παράξενη περίπτωση. Ένας ηλικιωμένος είχε λάβει ξυλεία για να χτίσει ένα σπίτι. Αντ’ αυτού, έφτιαξε μια βάρκα. Εξήγησε ότι οι Γερμανοί του είχαν πάρει και το σπίτι και τη βάρκα. Με μια βάρκα, είπε, θα μπορούσε να βγάλει αρκετά χρήματα για να φτιάξει ένα σπίτι, αλλά κανείς ποτέ δεν είχε βγάλει αρκετά για να φτιάξει μια βάρκα ξεκινώντας από ένα σπίτι. Η πράξη του ήταν φυσικά εντελώς αντίθετη με τους κανονισμούς του προγράμματος, αλλά η λογική ήταν με το μέρος του». 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Κτενά. 
Συνεχίζουμε με τον ειδικό αγορητή της Ελληνικής Λύσης, τον κ. Στυλιανό Φωτόπουλο, Βουλευτή Α΄ Ανατολικής Αττικής.
ΣΤΥΛΙΑΝΟΣ ΦΩΤΟΠΟΥΛΟΣ: Κύριε Υπουργέ, θα ξεκινήσω κάνοντας μια ονομαστική αναφορά -αν και δεν το συνηθίζω, γιατί αναφερθήκατε και στις τέσσερις σχεδόν Επιτροπές- στο θέμα της Αντιπολίτευσης και το γεγονός ότι δεν κάνει αναφορά στους εμπρηστές.
Να σας πω ότι ακούσαμε τις προηγούμενες ημέρες τον Πρωθυπουργό να διαφημίζει σε βίντεο στο TikTok πως η ατιμωρησία για τους εμπρηστές τελειώνει εδώ, πώς αλλάξατε τον Ποινικό Κώδικα και πλέον, καμία ποινή για εμπρησμό δεν αναστέλλεται. Εξαιρετικά λόγια, ωραία λόγια!
Ας δούμε, όμως, λίγο τι λένε και τα στοιχεία. Σε τριάντα τρεις συλλήψεις μέσα σε πέντε μέρες οι τριάντα αφορούσαν αμέλεια και μόλις τρεις πρόθεση. Άρα, αμέσως-αμέσως και με τη μεταρρύθμισή σας, το 10% των υποθέσεων δεν αφορά πρόθεση, αφορά αμέλεια, που τι σημαίνει; Ότι δεν θα καταδικαστούν.
Ξέρετε πού οδηγεί, όμως, αυτό στην πράξη; Στο Φίλυρο Θεσσαλονίκης κάηκαν είκοσι δύο στρέμματα δασικής έκτασης. Ο κατηγορούμενος για εμπρησμό από αμέλεια καταδικάστηκε σε φυλάκιση δύο μηνών με αναστολή, που σημαίνει ούτε μία μέρα στη φυλακή για κάποιον οποίος έκαψε είκοσι δύο στρέμματα δάσους στη Θεσσαλονίκη.
Κεφαλονιά: Η αθώωση κατηγορουμένου ο οποίος κατηγορήθηκε για εμπρησμό εκ προθέσεως ήταν τόσο προβληματική που ο ίδιος ο Αντεισαγγελέας του Αρείου Πάγου αναγκάστηκε να ασκήσει αναίρεση της απόφασης, καταγγέλλοντας ότι η απόφαση δεν εξηγούσε καν τα πραγματικά περιστατικά της υπόθεσης.
Δεν είναι η Αντιπολίτευση το πρόβλημά σας. Το πρόβλημα είναι ότι εσείς έχετε δώσει το κακό μήνυμα. Εσείς, ως υπηρεσία, ως κράτος γενικότερα, δεν δένετε σωστά τις υποθέσεις, για να δώσετε και στη δικαιοσύνη, την οποία εύκολα να κατηγορήσει κανένας ότι κάποιος τους συλλαμβάνει, τους πηγαίνει στη δικαιοσύνη, αλλά η δικαιοσύνη δεν κάνει καλά τη δουλειά της. Όμως, προφανώς και η δικαιοσύνη βασίζεται σε νόμους και βασίζεται σε υποθέσεις τις οποίες η Πυροσβεστική θα πρέπει πρώτα να τις έχει δέσει, για να καταδικαστούν αυτοί οι άνθρωποι.
Και έρχομαι τώρα στο νομοσχέδιο το οποίο εισάγεται σήμερα προς ψήφιση στην Ολομέλεια και αφορά ένα από τα πιο κρίσιμα πεδία δημόσιας πολιτικής, το πώς οργανώνεται η πολιτεία απέναντι στις φυσικές καταστροφές, πώς προστατεύει τους πολίτες, πώς στηρίζει όσους πλήττονται και πώς εξασφαλίζει ότι μια καταστροφή δεν μετατρέπεται σε μακροχρόνιο κοινωνικό και οικονομικό αδιέξοδο. Και ακριβώς γι’ αυτό, η συζήτησή μας δεν μπορεί να περιορίζεται μόνο στο τι κάνουμε αφού έχει συμβεί η ζημιά.
Οι φυσικές καταστροφές, κυρίες και κύριοι Βουλευτές, δεν μας χτύπησαν τώρα την πόρτα. Είναι μια εξέλιξη που δεν εμφανίστηκε το 2026. Είναι μια πραγματικότητα την οποία βιώνουμε τα τελευταία τριάντα-σαράντα χρόνια. Γνωρίζουμε ότι αυξάνονται οι περίοδοι υψηλών θερμοκρασιών και ξηρασίας. Γνωρίζουμε ότι μεγαλώνει ο κίνδυνος πυρκαγιάς και αργότερα, ο κίνδυνος πλημμύρας και γνωρίζουμε ότι τα ακραία καιρικά φαινόμενα γίνονται συχνότερα και σαφώς, εντονότερα.
Επομένως, όσο περισσότερα γνωρίζουμε τόσο λιγότερα μπορούμε να επικαλούμαστε στον αιφνιδιασμό. Η κλιματική κρίση την οποία επικαλείστε, δεν μπορεί να αποτελεί άλλοθι για την απουσία προετοιμασίας. Αντιθέτως, καθιστά την πρόληψη ακόμα πιο αναγκαία. Και αυτό πρέπει να οδηγήσει, από τη μεριά σας, σε μια διαφορετική ιεράρχηση των πολιτικών σας. Χρειαζόμαστε ισχυρό Πυροσβεστικό Σώμα, σύγχρονα εναέρια μέσα και επαρκή επιχειρησιακή δυνατότητα.
Όμως, η εμπειρία των τελευταίων ετών και ιδιαίτερα, των μεγάλων πυρκαγιών που έπληξαν και αυτό το καλοκαίρι πολλές ευρωπαϊκές χώρες, αποδεικνύει ότι ακόμα και τα καλύτερα συστήματα καταστολής φτάνουν στα όριά τους, όταν μια πυρκαγιά αποκτήσει ακραία συμπεριφορά. Η πραγματική μάχη πρέπει να αρχίσει πολύ νωρίτερα. Μια συστηματική διαχείριση της καύσιμης ύλης με καθαρισμούς, με αντιπυρικές παρεμβάσεις όπου απαιτούνται, με συντήρηση του δασικού οδικού δικτύου, με προστασία των οικισμών, αντιπλημμυρικά έργα, χωρικό σχεδιασμό που λαμβάνει υπ’ όψιν τον πραγματικό κίνδυνο και φυσικά, ανθεκτικότερες υποδομές.
Και όλα αυτά φυσικά δεν μπορούν να γίνονται αποσπασματικά. Χρειάζεται ένας μόνιμος μηχανισμός πρόληψης, με τους ειδικούς σε πρώτο ρόλο. Δασολόγοι, μηχανικοί, μετεωρολόγοι, πανεπιστήμια, ερευνητικά ιδρύματα και επιστημονικοί φορείς πρέπει να συμμετέχουν οργανωμένα στη μελέτη του κινδύνου και στον σχεδιασμό των άμεσων και αναγκαίων παρεμβάσεων. Δεν μπορεί η επιστημονική κοινότητα να καλείται μετά την καταστροφή για να εξηγήσει τι συνέβη. Πρέπει να αξιοποιείται πριν από την καταστροφή, για να μειωθούν όσο το δυνατόν περισσότερο οι συνέπειές της.
Γι’ αυτό και η κατανομή των διαθέσιμων πόρων πρέπει να ενισχυθεί περισσότερο προς την κατεύθυνση της πρόληψης. Διότι είναι οικονομικά, κοινωνικά και περιβαλλοντολογικά ορθότερο να επενδύουμε έγκαιρα για να περιορίσουμε μια καταστροφή παρά να διαθέτουμε πολλαπλάσιους πόρους εκ των υστέρων για την αποκατάσταση κατοικιών, επιχειρήσεων, υποδομών και φυσικού περιβάλλοντος.
Η κρατική αρωγή σαφώς και είναι απαραίτητη, αλλά είναι η τελευταία γραμμή άμυνας. Η πρώτη γραμμή είναι η πρόληψη. Υπό αυτό το πρίσμα, πρέπει να αξιολογήσουμε και το σημερινό νομοσχέδιο, το οποίο αναμορφώνει το πλαίσιο της στεγαστικής αρωγής, της πρώτης αρωγής, των οικονομικών ενισχύσεων, των ελέγχων και της ιδιωτικής ασφάλισης έναντι των φυσικών καταστροφών.
Το βασικό ζήτημα, ωστόσο, δεν είναι η τυπική πληρότητα του νέου θεσμικού πλαισίου. Το κρίσιμο είναι αν ο πολίτης θα διαπιστώσει πραγματική διαφορά στην πράξη.
Η σημερινή Κυβέρνηση έχει πίσω της πολυετή εμπειρία και δυστυχώς, σειρά μεγάλων φυσικών καταστροφών, από τις οποίες όφειλε να έχει αντλήσει συγκεκριμένα συμπεράσματα. Άρα, το ερώτημα σήμερα δεν είναι μόνο εάν διορθώνεται το θεσμικό πλαίσιο. Είναι γιατί δεν έχει διασφαλιστεί εγκαίρως η αναγκαία ετοιμότητα του μηχανισμού και κυρίως, αν οι νέες ρυθμίσεις θα αντιμετωπίσουν στην πράξη τις ήδη γνωστές αδυναμίες, τις καθυστερήσεις, τις αλληλοεπικαλύψεις αρμοδιοτήτων, τη γραφειοκρατία και τις μακροχρόνιες εκκρεμότητες.
Ένα πρώτο ζήτημα αφορά στον ίδιο τον μηχανισμό ενεργοποίησης της αρωγής. Όταν εμπλέκονται διαφορετικές υπηρεσίες, πρέπει να είναι απολύτως σαφές ποιος έχει την τελική ευθύνη, ποιος συντονίζει και σε ποιον χρόνο πρέπει να ολοκληρώνεται κάθε στάδιο. Η συναρμοδιότητα δεν μπορεί να μετατρέπεται σε διάχυση ευθύνης. Η διοικητική πολυπλοκότητα δεν μπορεί να μεταφέρεται στον πολίτη.
Το ίδιο ισχύει και για την ψηφιοποίηση. Η ψηφιακή διοίκηση είναι απαραίτητη -είναι αναγκαία, θα έλεγα- αλλά δεν αρκεί να μεταφέρουμε τη γραφειοκρατία από το χαρτί στην οθόνη. Το κράτος πρέπει να αξιοποιεί τα στοιχεία που ήδη διαθέτει. ΑΑΔΕ, Κτηματολόγιο και όλες οι αρμόδιες υπηρεσίες πρέπει να μπορούν να διαλειτουργούν, ώστε ο πολίτης να μην υποχρεώνεται να μεταφέρει ο ίδιος πληροφορίες από υπηρεσία σε υπηρεσία. Η αρχή είναι εδώ και καιρό νομοθετημένη και είναι πάρα πολύ απλή. Το Δημόσιο δεν μπορεί να ζητά δεύτερη φορά από τον πολίτη πληροφορίες που ήδη κατέχει νόμιμα.
Παράλληλα, πολλές κρίσιμες λεπτομέρειες του νέου πλαισίου εξακολουθούν να παραπέμπουν σε μεταγενέστερες υπουργικές αποφάσεις.
Σε ένα σύστημα αντιμετώπισης φυσικών καταστροφών οι κανόνες, κυρίες και κύριοι Βουλευτές, θα πρέπει να είναι έτοιμοι πριν χρειαστούν. Τα πρωτόκολλα θα πρέπει να υπάρχουν, οι διαδικασίες θα πρέπει να έχουν δοκιμαστεί, τα πληροφοριακά συστήματα θα πρέπει να λειτουργούν και κυρίως, να διαλειτουργούν, οι υπηρεσίες πρέπει να γνωρίζουν ακριβώς τι οφείλουν να κάνουν. Δεν μπορεί η πολιτεία να συμπληρώνει τον μηχανισμό της κάθε φορά και αφού έχει συμβεί ήδη η καταστροφή.
Αντίστοιχα, σε ό,τι αφορά τη στεγαστική αρωγή, το ζήτημα δεν είναι μόνο τα ανώτατα όρια επιφάνειας, αλλά αν τα ποσά που αντιστοιχούν σε αυτά τα όρια ανταποκρίνονται στο πραγματικό κόστος επισκευής και ανακατασκευής. Όταν το κόστος υλικών και της εργασίας μεταβάλλεται σημαντικά, χρειάζεται αξιόπιστος μηχανισμός επικαιροποίησης των ποσών. Διαφορετικά, η αρωγή μπορεί να εμφανίζεται επαρκής διοικητικά, αλλά να αποδεικνύεται ανεπαρκής στην πραγματική αγορά και στην πράξη.
Σοβαρά ερωτήματα εγείρουν, επίσης, οι ρυθμίσεις που αφορούν στα κτίρια τα οποία δεν υφίστανται νόμιμα ή δεν μπορούν να τακτοποιηθούν. Η κοινωνική διάσταση εδώ είναι αυτονόητη. Ένας άνθρωπος που χάνει τη στέγη του δεν μπορεί να εγκαταλείπεται, αλλά η κοινωνική προστασία δεν μπορεί να καταλήγει σε εξίσωση της νομιμότητας με την αυθαιρεσία. Χρειάζονται δικλίδες, ώστε να αντιμετωπίζεται η πραγματική ανάγκη, χωρίς να δημιουργούνται στρεβλά κίνητρα και χωρίς να αδικούνται όσοι τήρησαν τους κανόνες.
Ανάλογα ερωτήματα γεννά και η ρύθμιση για τις κατολισθαίνουσες ή επαπειλούμενες περιοχές. Όταν ο πολίτης καλείται να λάβει μη αναστρέψιμη απόφαση για την περιουσία του, η επιστημονική αξιολόγηση πρέπει να είναι πλήρης και σίγουρα, να προηγείται της οριστικής επιλογής. Δεν μπορεί η αβεβαιότητα της διοίκησης να μετατρέπεται σε αβεβαιότητα για τον ίδιο τον ιδιοκτήτη, για τον ίδιο τον πολίτη.
Το νομοσχέδιο μας υπενθυμίζει, επίσης, πόσο κρίσιμη είναι η ταχύτητα της αποκατάστασης. Η ύπαρξη, ακόμα και σήμερα, ειδικής ρύθμισης για εκκρεμότητες που συνδέονται με τις πυρκαγιές του Ιουλίου του 2018, δείχνει πόσο μακρύς μπορεί να γίνει ο δρόμος μιας υπόθεσης, όταν το σύστημα δεν λειτουργεί αποτελεσματικά. Και εδώ δεν χρειάζονται συμψηφισμοί κυβερνητικών περιόδων. Η κρατική συνέχεια επιβάλλει κάτι πολύ απλό. Κάθε κυβέρνηση έχει την ευθύνη να κλείνει τις εκκρεμότητες που αφορούν στον πολίτη. Ο πληγέντας δεν είναι πολίτης της άλφα ή της βήτα κυβέρνησης. Είναι πολίτης της ελληνικής πολιτείας.
Στο δεύτερο μέρος του νομοσχεδίου τίθεται και το ζήτημα της ενίσχυσης των ελεγκτικών μηχανισμών και της σχέσης κρατικής αρωγής με την ιδιωτική ασφάλιση. Η ύπαρξη ειδικού ελεγκτικού μηχανισμού είναι θετική και εμείς ως Ελληνική Λύση τη βλέπουμε θετικά. Η αποτελεσματικότητά του, όμως, θα κριθεί στην πράξη από τη διαφάνεια, την επαρκή στελέχωση και κυρίως από την ουσιαστική λογοδοσία. Ο έλεγχος δεν πρέπει να αποτελεί μια ακόμα τυπική διαδικασία. Πρέπει να λειτουργεί ως εργαλείο βελτίωσης του ίδιου του συστήματος, εντοπίζοντας καθυστερήσεις και αδυναμίες και οδηγώντας στις αναγκαίες διαρθρωτικές παρεμβάσεις. 
Ωστόσο η θέσπιση του νέου μηχανισμού δεν συνοδεύεται από σαφές χρονοδιάγραμμα για την πλήρη ενεργοποίηση του, γι’ αυτό και κατά την επεξεργασία του νομοσχεδίου στις Επιτροπές επισημάναμε την ανάγκη να προβλεφθεί συγκεκριμένος χρονικός ορίζοντας για την έναρξη λειτουργίας του, καθώς και υποχρεωτική δημοσίευση ετήσιας έκθεσης ελέγχου και διαβίβαση υποχρεωτικά στη Βουλή. Διότι έλεγχος χωρίς διαφάνεια και λογοδοσία κινδυνεύει να παραμείνει, απλώς, μια θεσμική πρόβλεψη χωρίς ουσιαστικό αντίκρισμα. 
Ιδιαίτερα σημαντική είναι και η σχέση, φυσικά, της κρατικής αρωγής με την ιδιωτική ασφάλιση των επιχειρήσεων. Η ενίσχυση της ασφαλιστικής κάλυψης είναι ένας θεμιτός στόχος. Δεν μπορεί, όμως -και το τονίσαμε εμφατικά στις Επιτροπές- να οδηγήσει σε σταδιακή υποχώρηση της δημόσιας ευθύνης. Μια μεγάλη φυσική καταστροφή δεν είναι ένας απλός ιδιωτικός επιχειρηματικός κίνδυνος και δεν μπορεί να αντιμετωπίζεται έτσι. Επηρεάζει εργαζομένους, τοπικές αγορές, παραγωγικές αλυσίδες και ολόκληρες κοινότητες. Η ιδιωτική ασφάλιση μπορεί και πρέπει να συμβάλλει στην κατανομή του κινδύνου. Δεν μπορεί, όμως, να μετατρέπεται σε υποκατάστατο της πολιτείας και ιδίως για τις μικρές επιχειρήσεις ανακύπτει το ζήτημα της δημιουργίας αντικινήτρων για όσους επέδειξαν πρόνοια ή είχαν την οικονομική δυνατότητα και επέλεξαν να ασφαλιστούν. 
Η κρατική στήριξη και η ιδιωτική ασφαλιστική προστασία πρέπει να λειτουργούν συμπληρωματικά, με προφανή αποτροπή της διπλής αποζημίωσης όταν μιλάμε και όταν αφορούν την ίδια ζημία, αλλά χωρίς να τιμωρείται η υπευθυνότητα και η δυνατότητα αυτού που την επέλεξε. 
Παράλληλα, η πολιτική για τις επιχειρήσεις δεν μπορεί να περιορίζεται μόνο στην αποτίμηση της υλικής ζημιάς. Ο στόχος πρέπει να είναι η συνέχιση της οικονομικής δραστηριότητας -σας το τονίσαμε και στη διάρκεια των Επιτροπών. Μια μικρή επιχείρηση η οποία παραμένει επί μήνες κλειστή κινδυνεύει να μην ξανανοίξει ποτέ. Είναι τόσο απλό, το γνωρίζετε, το έχουμε ζήσει όλοι. Χάνει πελάτες, σωρεύει υποχρεώσεις και φυσικά απειλούνται θέσεις εργασίας. Γι’ αυτό χρειάζονται εργαλεία που διευκολύνουν την προσωρινή επαγγελματική μετεγκατάσταση και επιτρέπουν στην επιχείρηση να συνεχίσει να λειτουργεί μέχρι να ολοκληρωθεί η αποκατάσταση. 
Οι επισημάνσεις των φορέων που συμμετείχαν στην ακρόαση συγκλίνουν σε ορισμένες κρίσιμες ανάγκες: Επαρκή και σταθερή στελέχωση των αρμόδιων υπηρεσιών, διατήρηση της συσσωρευμένης τεχνογνωσίας, ουσιαστική αξιοποίηση της επιστημονικής και τεχνικής εμπειρίας, επαρκείς πόρους για την τοπική αυτοδιοίκηση και σαφή συμπληρωματικότητα μεταξύ κρατικής αρωγής και ιδιωτικής ασφάλισης. Είναι παρατηρήσεις που πρέπει να ληφθούν σοβαρά υπόψη, γιατί ένα θεσμικό πλαίσιο, όπως σας είπα και στην Επιτροπή, κρίνεται τελικά από το αν μπορεί να λειτουργήσει αποτελεσματικά στο επιχειρησιακό πεδίο. 
Κυρίες και κύριοι Βουλευτές, σε αυτό το σημείο βρίσκεται και η βασική πολιτική μας διαφορά. Η Κυβέρνηση εξακολουθεί να δίνει το μεγαλύτερο βάρος στη διαχείριση των συνεπειών αφού η καταστροφή έχει ήδη συμβεί. 
Η δική μας επιλογή είναι τελείως διαφορετική: Προτεραιότητα στην πρόληψη, στην έγκαιρη προετοιμασία και στην ενίσχυση της ανθεκτικότητας. Δεν αρκεί να γινόμαστε καλύτεροι στην αποζημίωση της καταστροφής. Πρέπει να γίνουμε καλύτεροι στην αποτροπή και στον περιορισμό της καταστροφής. 
Ένα σύγχρονο σύστημα πολιτικής προστασίας οφείλει να καλύπτει ολόκληρο τον κίνδυνο πριν, κατά τη διάρκεια και μετά την καταστροφή. Αυτή πρέπει να είναι η νέα ισορροπία. Περισσότερη πρόληψη  πριν, καλύτερη προστασία κατά τη διάρκεια, ταχύτερη και δικαιότερη αρωγή μετά.  
Μετά από τόσα χρόνια διακυβέρνησης δεν αρκεί η Κυβέρνηση της Νέας Δημοκρατίας να απαριθμεί νόμους, μέτρα και αποζημιώσεις. Το πραγματικό μέτρο μιας πολιτικής είναι το αποτέλεσμα που παράγει. Αν το κράτος είναι έτοιμο, αν οι υποδομές είναι ανθεκτικές, αν ο κίνδυνος περιορίζεται εγκαίρως και αν, όταν η καταστροφή συμβεί, η πολιτεία μπορεί να αποκαταστήσει γρήγορα την ασφάλεια, την οικονομική δραστηριότητα και την καθημερινότητα των πολιτών. 
Γιατί το ζητούμενο, κυρίες και κύριοι Βουλευτές, δεν είναι απλώς να διαχειριζόμαστε αποτελεσματικότερα την επόμενη καταστροφή. Είναι να έχουμε κάνει εγκαίρως όσα μπορούμε, ώστε οι συνέπειές της να είναι όσο το δυνατόν μικρότερες. 
Αυτό είναι το πραγματικό στοίχημα της πολιτικής προστασίας. Ένα κράτος που δεν ακολουθεί τις καταστροφές, αλλά προηγείται των κινδύνων. Και αυτό είναι το μέτρο με το οποίο πρέπει να κρίνουμε και το σημερινό νομοσχέδιο. 
Σας ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φωτόπουλο.
Καλείται τώρα στο Βήμα ο ειδικός αγορητής της Κοινοβουλευτικής Ομάδας ΣΥΡΙΖΑ - Προοδευτική Συμμαχία, κ. Ιωάννης Καριπίδης, Βουλευτής Λαρίσης.
ΙΩΑΝΝΗΣ ΚΑΡΙΠΙΔΗΣ: Αγαπητοί συνάδελφοι, κύριε Υπουργοί, συζητούμε σήμερα στην Ολομέλεια της Βουλής ένα νομοσχέδιο που καθορίζει το τι συμβαίνει την επόμενη μέρα μιας καταστροφικής πυρκαγιάς, μιας πλημμύρας ή ενός σεισμού. Καθορίζει το αν οι πληγέντες συμπολίτες μας θα βρουν το κράτος δίπλα τους έγκαιρα, με επαρκή χρηματοδότηση, δημόσια τεχνική ευθύνη και κοινωνικά δίκαιους κανόνες. Αλλιώς, θα βρεθούν πάλι μόνοι απέναντι σε πλατφόρμες, σε ασαφείς προθεσμίες και σε διαδοχικές υπουργικές αποφάσεις. 
Στη Λάρισα εμείς γνωρίζουμε τι σημαίνει αυτή η δοκιμασία. Πέντε χρόνια μετά τον σεισμό των 6,3 Ρίχτερ στο Δαμάσι και στην Ποταμιά της Ελασσόνας, από περίπου διακόσιους - διακόσιους είκοσι δικαιούχους, μόλις, τριανταπέντε φάκελοι έχουν φτάσει -το έχω ξαναπεί- σε τελική εκταμίευση -για κάποιους λόγους, σίγουρα- και περίπου εξήντα οικογένειες στην Ποταμιά της Ελασσόνας ζουν ακόμα σε οικίσκους. 
Αυτή είναι, δυστυχώς, η πραγματικότητα πίσω από εξαγγελίες για την επιτάχυνση των διαδικασιών, τουλάχιστον μέχρι σήμερα, και μάλιστα μετά από εφτά χρόνια Διακυβέρνησης της χώρας από τη Νέα Δημοκρατία. 
Χαιρετίζουμε, ωστόσο, τη δέσμευση της Κυβέρνησης, χθες, για την εκταμίευση των τετρακοσίων χιλιάδων ευρώ που υπολείπονται ώστε να προχωρήσουν οι αναγκαίες κατεδαφίσεις και περιμένουμε να δούμε την υλοποίησή τους, για τα τελευταία εκατό σπίτια τα οποία πρέπει να κατεδαφιστούν. 
Βέβαια, στην τελευταία συνεδρίαση της Επιτροπής, χαρακτηρίστηκε η κριτική της Αντιπολίτευσης, προϊόν ιδεοληψίας ή πολιτικής σκοπιμότητας. Είναι όμως έτσι; Είναι εύκολο για την Κυβέρνηση να αποδίδει κίνητρα όταν δυσκολεύεται να απαντήσει στην ουσία; «Ιδεοληψία» δεν είναι οι οικογένειες που περιμένουν πέντε χρόνια. «Πολιτική σκοπιμότητα» δεν είναι οι ενστάσεις των εργαζομένων της αποκατάστασης, των δημόσιων μηχανικών, της ΚΕΔΕ και των ίδιων των σεισμόπληκτων. Αυτοί γνωρίζουν το πεδίο καλύτερα από οποιαδήποτε επικοινωνιακή στρατηγική της Κυβέρνησης. 
Δεν αρνούμαστε ότι το νομοσχέδιο περιλαμβάνει ορισμένες χρήσιμες επιμέρους ρυθμίσεις, διευκολύνσεις για συγκυρίους κτηρίων και για παλιές υποθέσεις, ψηφιακά εργαλεία, ρυθμίσεις προσωρινής στέγασης και την αναγκαία παράταση των συμβάσεων των εργαζομένων. 
Η ύπαρξη θετικών διατάξεων, όμως, δεν μετατρέπει αυτομάτως ένα ελλιπές πλαίσιο σε ολοκληρωμένη μεταρρύθμιση. Η Κυβέρνηση ζητά να εγκρίνουμε τη γενική αρχιτεκτονική του νομοσχεδίου ενώ τα κρίσιμα υλικά της θα προσδιοριστούν αργότερα. Η κυβερνητική προσέγγιση ήταν ήδη εμφανής πριν την κατάθεση του νομοσχεδίου. Η διαβούλευση έκλεισε στις 19 Αυγούστου και το νομοσχέδιο κατατέθηκε στις 24 Αυγούστου. Μέσα σε πέντε, μόλις, μέρες υποτίθεται ότι αξιολογήθηκαν εκατόν ενενήντα τέσσερα σχόλια από τριάντα δύο συμμετέχοντες στη διαβούλευση. Δεν υιοθετήθηκε κανένα σχόλιο επί των γενικών αρχών και μόλις πέντε κατ’ άρθρων παρατηρήσεις περιορισμένου χαρακτήρα. Η ανάλυση συνεπειών της ρύθμισης ομολογεί ότι δεν εξετάστηκαν συγκρίσιμες ευρωπαϊκές ή διεθνείς καλές πρακτικές. Αυτό δεν είναι ουσιαστική διαβούλευση, αλλά είναι απλώς μια διεκπεραίωση. 
Το μεγαλύτερο πρόβλημα, όμως, είναι ότι ο νόμος δεν κατοχυρώνει με σαφήνεια το πραγματικό περιεχόμενο του δικαιώματος στη στεγαστική αρωγή. Ποσά, πίνακες τιμών, δικαιολογητικά, χρόνοι αιτήσεων, διάρκεια προσωρινής στέγασης, ελεγκτικές διαδικασίες και όροι ανάκτησης παραπέμπονται σε μεταγενέστερες πράξεις. Η Κυβέρνηση αναγνώρισε το κενό και υποσχέθηκε ότι όλες οι αποφάσεις θα εκδοθούν μέσα σε δύο μήνες. Αν η προθεσμία είναι για να ισχύει, γιατί δεν γράφεται και δεν περιγράφεται αναλυτικά στον νόμο; Γιατί οι πληγέντες πρέπει να στηριχθούν σε προφορικές υποσχέσεις που δεν δεσμεύουν τη διοίκηση;

Ακόμη πιο αποκαλυπτική είναι η εισήγηση για τους χρόνους πληρωμής. 
Στην τρίτη συνεδρίαση ακούσαμε ότι ο πολίτης θα λαμβάνει τις ενισχύσεις μέσα σε τέσσερις μέρες. Ακούσαμε, επίσης, ότι το Υπουργείο θα αποδίδει τα χρήματα μέσα σε δέκα μέρες από την παραλαβή του σχετικού πρακτικού από τον Δήμο. Και τελικά ο χρόνος δεν είναι σαφής. Από ποιο γεγονός αρχίζει να μετρά και γιατί καμία από τις δύο εκδοχές δεν αποτελεί εκτελεστό δικαίωμα μέσα στο νομοσχέδιο; Το ίδιο ισχύει και για το e-Άδειες. Η ψηφιοποίηση μπορεί να είναι ένα χρήσιμο εργαλείο. Δεν πρέπει να υποκαθιστά, όμως, τον δημόσιο τεχνικό έλεγχο.
Η αρχική αίτηση για την αυτοψία και τον καθορισμό δικαιούχου περνά από ιδιώτη μηχανικό ή από τεχνική εταιρεία. Άρα, ο πολίτης πριν αποκτήσει επίσημη δημόσια διάγνωση και πριν μάθει τι δικαιούται, πρέπει να βρει ιδιώτη και να αναλάβει το σχετικό κόστος. Και μάλιστα, χωρίς ειδικές προβλέψεις για χαμηλόμισθους, ηλικιωμένους, Άτομα με Αναπηρία και για κατοίκους απομακρυσμένων περιοχών.
Η Κυβέρνηση υποστήριξε ότι η ίδια διαδικασία εφαρμόζεται ήδη στα κόκκινα κτήρια και ότι τώρα επεκτείνεται στα κίτρινα. Πιθανόν. Αυτό, όμως, δεν λύνει το πρόβλημα. Απλώς, το κάνει ακόμα πιο ορατό. Η επισκευή ενός υφιστάμενου σεισμόπληκτου κτηρίου, ιδίως όταν υπάρχει βλάβη στον φέροντα οργανισμό απαιτεί ειδική τεχνική κρίση.
Ο ελεγκτής δόμησης ελέγχει εάν οι εργασίες συμφωνούν με την άδεια και το δελτίο αυτοψίας. Δεν εγκρίνει κατ’ ανάγκην ότι η ίδια η μελέτη και η προτεινόμενη λύση είναι εξ αρχής ορθές και ασφαλείς. Αυτό το κατέθεσε η ΠΟΕΜΔΥΔΑΣ, οι μηχανικοί, δηλαδή, του δημοσίου.
Μας είπε, δηλαδή, επί της ουσίας, ότι οι ελεγκτές δόμησης δεν ελέγχουν τη στατική επάρκεια, ούτε την ορθότητα της άδειας. Και ο σύλλογος των εργαζομένων στο Υπουργείο ΣΕΑΕΦΚ ζήτησε ουσιαστικό δημόσιο τεχνικό έλεγχο στις σοβαρές επεμβάσεις, πραγματική υπηρεσιακή ετοιμότητα πριν από τη μετάβαση και τη διατήρηση της θεσμικής μνήμης της υπηρεσίας.
Όταν οι άνθρωποι που κάνουν αυτοψίες και οι δημόσιοι μηχανικοί προειδοποιούν για κενό ευθύνης, η Κυβέρνηση οφείλει να απαντήσει θεσμικά, όχι να τους αντιπαραθέτει γενικές διαβεβαιώσεις. Επιπλέον, η Κυβέρνηση απέδωσε τις καθυστερήσεις στην αρωγή, κυρίως σε πολίτες που δεν έκαναν αίτηση σε ιδιοκτησιακά προβλήματα και σε ελλειπείς φακέλους. Υπάρχουν και αυτά και είναι πολλά. Κανείς δεν αρνείται ότι υπάρχουν τέτοιες περιπτώσεις, αλλά η ατομική ευθύνη που τόσο αγαπά να επικαλείται συνεχώς η Κυβέρνηση, εδώ και επτά χρόνια δεν αθωώνει έναν μηχανισμό που αφήνει ολόκληρες περιοχές σε αναμονή. Στο Αρκαλοχώρι Ηρακλείου από περίπου τρεις χιλιάδες πεντακόσια κίτρινα κτίρια -το έχουν πει πολύ αυτό- έχουν εκδοθεί μέχρι σήμερα εξακόσιες άδειες. Εκατόν εξήντα  οικογένειες μένουν σε οικίσκους και περίπου τετρακόσια κτίρια δεν έχουν ακόμα κατεδαφιστεί και υπάρχουν και περιπτώσεις που δεν έχουν ακόμα ενισχυθεί με την ειδική ενίσχυση της οικοσκευής, αυτή που είναι περίπου 5.500-6.000 ευρώ.
Η επίκληση ότι δόθηκε πρώτη αρωγή έως 14.000 ευρώ και έγινε έτσι, δεν απαντά γιατί οι κατεδαφίσεις και η αποκατάσταση έμεναν σε εκκρεμότητα. Αυτή η υποχρέωση αυτών που ήταν λήπτες αυτού του ποσού, δεν έγινε σαφώς -δεν θα πω τη λέξη αντιληπτή, την είπα χθες- διακριτή νομικά και ήταν υποχρέωσή τους και παρέμεινε το βάρος στους δήμους. Δυστυχώς, εκτίθεται η Τοπική Αυτοδιοίκηση με αυτόν τον τρόπο και είναι ένα πράγμα το οποίο δεν πρέπει να γίνει. Λέμε ότι πρέπει να κλείσει το θέμα αυτό με τους τρεις σεισμούς που έγιναν στην Ελασσόνα, στον Τύρναβο, στο Δαμάσι και στο Αρκαλοχώρι να ξεκινήσουμε από εδώ και πέρα με τον καινούργιο νόμο, να μπορεί ο πολίτης να ξέρει ότι τα δεκατέσσερα χιλιάρικα που παίρνει είναι και για την κατεδάφιση και την απόσυρση των μπάζων, τα οποία θέλουν ειδική διαδικασία για να διατεθούν σε χώρους. Έχουν κόστος, δηλαδή. Εμείς το υπολογίζουμε περίπου σε τέσσερις με πέντε χιλιάδες για κάθε σπίτι. Η πρώτη αρωγή δεν είναι άλλοθι για την αδράνεια του κράτους, ούτε υποκαθιστά την υποχρέωση προστασίας της ζωής και του οικιστικού ιστού. Αυτό ισχύει και  για τη Λάρισα, το Δαμάσι και την Ελασσόνα. 
Κρίσιμο είναι το ζήτημα της στελέχωσης του μηχανισμού. Ο ΣΕΑΕΦΚ, ο σύλλογος, δηλαδή, των εργαζομένων κατέθεσε ότι περίπου το 70%  της υπηρεσίας -περισσότεροι από τριακόσιοι εργαζόμενοι- καλύπτουν πάγιες ανάγκες με συμβάσεις που παρατείνονται, ενώ διαθέτουν έως οκτώ χρόνια εμπειρίας.
Η Κυβέρνηση υποσχέθηκε ότι θα εκδοθεί προεδρικό διάταγμα, θα ακολουθήσει διαγωνισμό ΑΣΕΠ και θα προβλεφθεί ενισχυμένη μοριοδότηση. Αυτά πρέπει να γίνουν σίγουρα και πρέπει να γίνουν προβλεπτά και γρήγορα. Όμως, ούτε οι οργανικές θέσεις, ούτε το χρονοδιάγραμμα υπάρχουν στον νόμο. Επίσης, η μοριοδότηση της εμπειρίας δεν εγγυάται ότι συνολικά η συσσωρευμένη εμπειρία θα παραμείνει στην υπηρεσία. Βέβαια, υπερψηφίζουμε το άρθρο 36, αυτό που παρατείνει τη διάρκεια των συμβάσεων. 
Η παράταση έως τις 31 Οκτωβρίου του 2027 αποτρέπει την άμεση αποψίλωση του μηχανισμού και δίνει ανάσα στους εργαζόμενους. Δεν δεχόμαστε, όμως, να παρουσιαστεί ακόμη μια παράταση ως πολιτική μόνιμης στελέχωσης και δεν αρκούν οι βελτιώσεις στα κράνη, στις μπότες και στα υπόλοιπα μέσα ατομικής προστασίας που επικαλείται η Κυβέρνηση. 
Απαιτείται δεσμευτικό πλαίσιο υγείας και ασφάλειας, εκπαίδευση, πρωτόκολλα και αναγνώριση των πραγματικά επικίνδυνων συνθηκών εργασίας. Η ΚΕΔΕ ανέλυξε μία ακόμα κυβερνητική νομοθετική συνήθεια. Η Κυβέρνηση συνεχίζει να μεταβιβάζει νέες υποχρεώσεις στους δήμους, χωρίς ασφαλισμένο προσωπικό και χρήματα.
Οι δήμοι καλούνται να καταβάλλουν ενισχύσεις, να διαχειρίζονται και να επιστρέφουν οικίσκους, να διατηρούν φακέλους επί δεκαετία και να ανταποκρίνονται σε ελέγχους. Γι’ αυτό ζήτησαν ρητή κάλυψη, κυρίως του διοικητικού, αλλά και του οικονομικού κόστους, αλλά η απάντηση ακόμα εκκρεμεί. Πιστεύουμε ότι θα είναι θετική. Η εγγύτητα της αυτοδιοίκησης στον πολίτη δεν μπορεί να χρησιμοποιείται ως πρόσχημα για τη μεταφορά της ευθύνης χωρίς πόρους και προσωπικό προς την τοπική αυτοδιοίκηση. Επίσης, στην ιδιωτική ασφάλιση η Κυβέρνηση υπερβάλλει για το εύρος της παρέμβασής της.
Το άρθρο 35 κάνει κυρίως μια τεχνική διευκρίνιση για το φορολογικό έτος που ελέγχεται, αλλά δεν θεραπεύει το κενό εφαρμογής της υποχρεωτικής ασφάλισης. Η ίδια η Ένωση Ασφαλιστικών Εταιρειών εκτίμησε ότι ασφαλίζονται μόλις τέσσερις στις δέκα επιχειρήσεις από αυτές που έχουν υποχρέωση να ασφαλιστούν και το Παρατηρητήριο δεν αποκτά μια μετρήσιμη υποχρέωση λειτουργίας και λογοδοσίας, απλώς και μόνο επειδή αλλάζει τη σύνθεσή του.
Μάλιστα, για τις μικρότερες επιχειρήσεις που ασφαλίστηκαν προαιρετικά, η ιδιωτική αποζημίωση μειώνει το κρατικό σκέλος για την ίδια ζημία και απαιτείται βεβαίωση της ασφαλιστικής μετά τον προσδιορισμό της αποζημίωσης. Τι συμβαίνει, όμως, εάν η εταιρεία καθυστερεί, αρνείται την κάλυψη ή επικαλείται εξαίρεση; Γιατί δεν υπάρχει δεσμευτική προθεσμία και απευθείας διαβίβαση στοιχείων;
Κυρίες και κύριοι συνάδελφοι, ο ΣΥΡΙΖΑ δεν θα δώσει λευκή επιταγή σε ένα πλαίσιο που στηρίζεται σε δεκάδες μελλοντικές αποφάσεις, ατεκμηρίωτη χρηματοδότηση και προφορικές δεσμεύσεις. Η σωστή κρατική παρέμβαση για την αντιμετώπιση μιας κρίσης δεν πρέπει να αντιμετωπίζεται σαν κόστος. Θα στηρίξουμε επιμέρους διατάξεις που λύνουν πραγματικά προβλήματα και ασφαλώς το άρθρο 36, γιατί δεν θα αφήσουμε τους εργαζόμενους και τους πληγέντες να πληρώνουν για την κυβερνητική ολιγωρία. 
Θέλω να υπενθυμίσω επί τροχάδην μόνο, κλείνοντας, αυτά τα οποία εκτιμήθηκαν και στην ΟΚΕ. Τι θέλει, δηλαδή; Τι απαιτείται; Ότι το βάρος της ευθύνης για την πρόληψη και την αντιμετώπιση των συνεπειών της κλιματικής κρίσης πέφτουν σίγουρα στην εκάστοτε Κυβέρνηση. Απαιτείται περαιτέρω εξορθολογισμός και ενίσχυση του μηχανισμού πρόληψης και αντιμετώπισης των συνεπειών της κλιματικής αλλαγής, που μεταξύ άλλων, πρώτα από όλα, θέλουν σαφείς αρμοδιότητες, πεδίο πεδίου ευθύνης σε κάθε επίπεδο διακυβέρνησης, αναβάθμιση των εμπλεκόμενων υπηρεσιών, Πυροσβεστικό Σώμα, δασικές υπηρεσίες, αναβάθμιση της Τοπικής Αυτοδιοίκησης, αυξημένες ευθύνες, διακριτό ρόλο, οικονομική ενίσχυση και περαιτέρω φυσικά το Πυροσβεστικό Σώμα στην πρώτη γραμμή.
Θα στηρίξουμε, όπως προείπα, επιμέρους διατάξεις. Το νομοσχέδιο, όμως, ως συνολική πολιτική επιλογή, δεν εγγυάται έγκαιρη, επαρκή, ασφαλή και κοινωνικά δίκαιη αποκατάσταση. Για τον λόγο αυτό το καταψηφίζουμε. 
Σας ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καριπίδη.
Στην συνέχεια τον λόγο έχει ο ειδικός αγορητής της Κοινοβουλευτικής Ομάδας της Νίκης, ο κ. Σπυρίδων Τσιρώνης, Βουλευτής Αχαΐας.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Κύριε Υπουργέ, κύριε Υφυπουργέ, κυρίες και κύριοι συνάδελφοι, η Κυβέρνηση φιλοδοξεί να παρουσιάσει, όπως έκανε και στις Επιτροπές, το υπό συζήτηση νομοσχέδιο ως μία ολιστική τομή και ως την ολοκλήρωση μιας ενιαίας θεσμικής αρχιτεκτονικής για τη διαχείριση των φυσικών καταστροφών στην πατρίδα μας. Όμως, όταν απομακρυνθούμε από τη βιτρίνα των διακηρύξεων και εμβαθύνουμε στην ουσία των διατάξεων, η εικόνα που αναδύεται είναι εντελώς διαφορετική.
Το παρόν νομοσχέδιο δεν συνιστά ρήξη με τις παθογένειες του παρελθόντος. Είναι, δυστυχώς, ένας κατακερματισμός ευθυνών, μια συρραφή αποσπασματικών διατάξεων και μια συστηματική μεταφορά του διοικητικού, αλλά και οικονομικού βάρους, στις πλάτες των ήδη βαριά δοκιμασμένων πληγέντων.
Η βασική δομική αδυναμία του νομοθετήματος έγκειται στον πλήρη απομονωτισμό της αποκατάστασης από την πρόληψη και την καταστολή.




Η πολιτική προστασία αποτελεί μια αδιάσπαστη ενότητα τριών φάσεων: Της πρόληψης, της καταστολής και της αποκατάστασης, όπου η αποτελεσματικότητα κάθε μίας εξαρτάται απόλυτα από τον σχεδιασμό των δύο προηγούμενων. Πώς είναι δυνατόν, λοιπόν, η Κυβέρνηση που βρίσκεται στην εξουσία τα τελευταία επτά χρόνια να πανηγυρίζει για ένα νέο πλαίσιο αρωγής, όταν ο μηχανισμός πρόληψης παραμένει τραγικά υποστελεχωμένος και αποδιοργανωμένος; 
Ζούμε σε μια χώρα, όπου η πρόληψη έχει περιοριστεί στην ατομική ευθύνη του «Καθαρίστε τα οικόπεδά σας» και στις μαζικές εκκενώσεις των μηνυμάτων του 112. Οι δασικές υπηρεσίες βρίσκονται στα όρια της διάλυσης. Οι πυροσβέστες μας εξαναγκάζονται να δίνουν ηρωικές μάχες μέσα σε καθεστώς εργασιακής ομηρίας χωρισμένοι σε μόνιμους, πενταετείς και εποχικούς, αντιμετωπίζοντας την κυβερνητική αναλγησία κάθε χειμώνα. 
Τα εναέρια μέσα, στα οποία μονομερώς στηρίζεται το κυβερνητικό αφήγημα καταστολής, αποδεικνύονται ανεπαρκή όταν εκδηλώνονται ακραία φαινόμενα ή πολλά φαινόμενα μαζί, αποκαλύπτοντας την γύμνια των ευρωπαϊκών μηχανισμών τύπου rescEU. 
Παράλληλα, τα αντιπλημμυρικά έργα απεντάσσονται το ένα μετά το άλλο, ενώ ο προσεισμικός έλεγχος των δημοσίων κτηρίων και των σχολικών μονάδων παραμένει στο περιθώριο. 
Όταν, λοιπόν, το κράτος αποτυγχάνει παταγωδώς να προστατεύσει τη ζωή, το περιβάλλον και την περιουσία των πολιτών, η κρατική αρωγή δεν μπορεί να λειτουργεί ως επικοινωνιακό προπέτασμα καλοσύνης. Δεν μπορεί το κράτος να εμφανίζεται ως γενναιόδωρος προστάτης εκ των υστέρων, αφού πρώτα έχει αποτύχει να προλάβει την καταστροφή. Η αξιοπιστία ενός νομοθετήματος δεν κρίνεται από τις προθέσεις που αποτυπώνονται σε μια εισηγητική έκθεση, αλλά από τα αποτελέσματα της εφαρμογής του στην πραγματική ζωή και η πραγματικότητα της κρατικής αρωγής στην Ελλάδα είναι αποκαλυπτική και τραγική. 
Ας αναλογιστούμε το παράδειγμα στο Αρκαλοχώρι που πέντε χρόνια μετά τον καταστροφικό σεισμό οι σεισμόπληκτοι συμπολίτες μας εξακολουθούν να διαβιούν σε οικίσκους και κοντέινερ. Το ίδιο συμβαίνει και στη Θεσσαλία και τη Λάρισα μετά τον σεισμό του Μαρτίου του 2021, στο Δαμάσι, το Μεσοχώρι, το Αμούρι, το Ζάρκο και την Ελασσόνα. Τι απαντά άραγε το παρόν νομοσχέδιο σε αυτούς τους ανθρώπους; Τι απάντα στους πληγέντες της κακοκαιρίας «Ιανός» και της κακοκαιρίας «Daniel», από τους οποίους το κράτος ζητά να προσκομίσουν δικαιολογητικά και έγγραφα, τα οποία καταστράφηκαν ή παρασύρθηκαν από τα ορμητικά νερά, απειλώντας τους μάλιστα με πρόστιμα και επιστροφή χρημάτων; 
Η Κυβέρνηση προβάλει ως τη μεγάλη μεταρρυθμιστική τομή την ένταξη των αδειών ανακατασκευής στην πλατφόρμα e-Άδειες. Ισχυρίζεστε ότι με αυτόν τον τρόπο καταργείται η γραφειοκρατία. Η αλήθεια είναι όμως διαφορετική. Η ψηφιοποίηση μιας δυσλειτουργικής και γραφειοκρατικής διαδικασίας, δεν συνεπάγεται την απλοποίησή της. Συνεπάγεται απλώς την ψηφιοποίηση της γραφειοκρατίας. 
Με το νέο σύστημα, πριν καν διενεργηθεί η επίσημη αυτοψία από τις αρμόδιες δημόσιες υπηρεσίες, ο πληγής υποχρεώνεται να υποβάλει αίτηση στο ηλεκτρονικό σύστημα αποκλειστικά μέσω ιδιώτη μηχανικού ή ιδιωτικής τεχνικής εταιρείας. Δηλαδή, ένας άνθρωπος που μόλις έχασε το σπίτι του ή την επιχείρησή του, μέσα στην απελπισία της καταστροφής, καλείται να βρει ιδιώτη μηχανικό και να επωμιστεί ο ίδιος το οικονομικό κόστος, απλά και μόνο για να αιτηθεί τη διαπίστωση της ζημιάς του. Αυτό είναι απροκάλυπτη μεταφορά της διοικητικής ευθύνης και του οικονομικού βάρους από το κράτος στον δοκιμαζόμενο πολίτη. 
Επιπλέον, εγείρονται σοβαρότατα ερωτήματα για την τεχνική επάρκεια και την ανθεκτικότητα της πλατφόρμας e-Άδειες. Υπάρχει μελέτη βιωσιμότητας ή μήπως θα γίνουμε μάρτυρες ψηφιακών παραλύσεων που θα καθυστερήσουν ακόμα περισσότερες διαδικασίες, όπως έχουμε δει να παραλύουν πλατφόρμες που φέρνουν τα Υπουργεία; 
Πίσω από την επίκληση της ταχύτητας το νομοσχέδιο προετοιμάζει το έδαφος για τη σταδιακή αποψίλωση και υποκατάσταση των δημόσιων τεχνικών υπηρεσιών. Η αποκατάσταση των δομικών βλαβών ενός κτιρίου, ειδικά όταν πρόκειται για παρεμβάσεις στον φέροντα οργανισμό, δεν είναι απλά μια διεκπεραιωτική υπόθεση. Απαιτεί την ουσιαστική τεχνική κρίση και τον έλεγχο των αρμόδιων κρατικών φορέων. Όπως ορθά επισήμαναν οι εκπρόσωποι των εργαζομένων του ΕΣΕΚ, ο τυπικός έλεγχος πληρότητας ενός φακέλου δεν μπορεί να υποκαταστήσει την ουσιαστική δημόσια κρίση, αλλά και την ασφάλεια και την καταλληλόλητα των τεχνικών λύσεων. 
Όταν η δημόσια υπηρεσία αποσύρεται από την ουσιαστική τεχνική αξιολόγηση και περιορίζεται σε ρόλο διεκπεραιωτή πληρωμών, χάνεται η θεσμική τεχνική μνήμη του κράτους. Άρα το δημόσιο παύει να μαθαίνει από τις καταστροφές, ώστε να είναι πιο έτοιμο να αντιμετωπίσει την επόμενη καταστροφή. 
Την ίδια στιγμή το νομοσχέδιο προσπερνά επιδεικτικά το θεμελιώδες αίτημα για τη στελέχωση της Γενικής Διεύθυνσης Αποκατάστασης Επιπτώσεων Φυσικών Καταστροφών και των τεχνικών υπηρεσιών των δήμων. Η αιτιολογική έκθεση αναφέρει προκλητικά ότι οι προτεινόμενες ρυθμίσεις δεν συνεπάγονται την αξιοποίηση αυξημένου ποσοστού ανθρώπινων πόρων. Δηλαδή η Κυβέρνηση ομολογεί ότι δεν προτίθεται να προσλάβει το απαιτούμενο μόνιμο τεχνικό διοικητικό προσωπικό. 
Μία από τις πλέον ανησυχητικές πτυχές του παρόντος νομοσχεδίου είναι ότι στερείται ουσιαστικού κανονιστικού περιεχομένου στα πλέον κρίσιμα ζητήματα. Το νομοσχέδιο δεν καθορίζει το πραγματικό ύψος της στεγαστικής αρωγής, τις συγκεκριμένες προθεσμίες, τα απαιτούμενα δικαιολογητικά, το τιμολόγιο υπολογισμού των ζημιών, τις προϋποθέσεις προσωρινής στέγασης ή το ύψος της πρώτης αρωγής. Όλα αυτά τα θεμελιώδη στοιχεία παραπέμπονται σε ένα αόριστο μέλλον μέσω μιας βιομηχανίας -που έχουμε συνηθίσει- διατάξεων και υπουργικών αποφάσεων. Καλούμαστε δηλαδή, να ψηφίσουμε ή να αποδεχτούμε έναν νόμο-σκελετό, χωρίς να γνωρίζουμε ποια δικαιώματα διατηρούνται, πόση ενίσχυση δικαιούνται οι πολίτες και πότε θα τη λάβουν. Και όπως πολύ σωστά υπογραμμίστηκε, αυτή η υπερσυγκέντρωση εξουσιών σε μεταγενέστερες υπουργικές αποφάσεις αποτελεί και την κύρια αιτία αδικαιολόγητων καθυστερήσεων και διοικητικής αβεβαιότητας. 
Δεν μπορούμε να προσπεράσουμε τη φιλοσοφία που διέπει το δεύτερο μέρος του νομοσχεδίου σχετικά με την ιδιωτική ασφάλιση των επιχειρήσεων. Η σταδιακή και έμμεση επιβολή της υποχρεωτικότητας της ιδιωτικής ασφάλισης έναντι φυσικών καταστροφών αποκαλύπτει τον πυρήνα της κυβερνητικής στρατηγικής, την απόσυρση δηλαδή του κράτους από την εγγυητική του υποχρέωση και τη μεταφορά του ρίσκου στις ιδιωτικές ασφαλιστικές εταιρείες. Σε μια περίοδο οικονομικής ασφυξίας για τις μικρομεσαίες επιχειρήσεις και τα νοικοκυριά, το κράτος αντιμετωπίζει τη φυσική καταστροφή όχι ως κοινωνικό κίνδυνο που απαιτεί ισχυρή δημόσια προστασία, αλλά ως επιχειρηματική ευκαιρία για τους ασφαλιστικούς ομίλους. Η αρωγή παύει να θεωρείται συνταγματικά κατοχυρωμένο κοινωνικό δικαίωμα και μετατρέπεται σε ατομικό προϊόν, το οποίο βγαίνει στην αγορά. 
Από την άλλη, σε καμία περίπτωση δεν αντιπαρερχόμαστε στα θετικά σημεία του νομοσχεδίου, τα οποία και θα υπερψηφίσουμε, όπως είναι τα εξής: Η θεσμοθέτηση αυξημένων ποσών πρώτης αρωγής και προκαταβολών, η σαφέστερη ένταξη των ζημιών σε αγροτικό εξοπλισμό, σε πολυετείς καλλιέργειες και στο ζωικό κεφάλαιο στο πλαίσιο της κρατικής αρωγής, η εισαγωγή ειδικών μεριμνών για την ταχεία επεξεργασία αιτήσεων που αφορούν και ευαίσθητες κοινωνικές ομάδες, άτομα με αναπηρία και συνταξιούχους και τέλος, η παράταση προθεσμιών για εκκρεμείς υποθέσεις παλαιότερων καταστροφών. 
Προφανώς και θα τις υπερψηφίσουμε, αλλά αυτά τα θετικά σημεία παραμένουν δώρα άδωρα, αν δεν συνοδευτούν από γενναία χρηματοδότηση, στελέχωση των αρμόδιων υπηρεσιών και ουσιαστική ενίσχυση της πρόληψης. Κυρίες και κύριοι συνάδελφοι, η αποκατάσταση μετά από μια φυσική καταστροφή δεν μετριέται με επικοινωνιακά συνθήματα ούτε με τον αριθμό των ψηφιακών πλατφορμών που εξαγγέλλονται στα υπουργικά γραφεία. Μετριέται από το πώς οι πολίτες κατάφεραν να μπουν ξανά στο σπίτι τους, από το πόσες επιχειρήσεις στάθηκαν όρθιες, από το πόσο γρήγορα αποκαταστάθηκε η κοινωνική συνοχή στις πληγείσες περιοχές και από το πόσο ασφαλής νιώθει ο πολίτης για μια επόμενη κρίση. Το παρόν νομοσχέδιο αποτυγχάνει να δώσει πειστικές απαντήσεις στα μεγάλα αυτά ζητήματα. 
Τα λόγια του εισηγητή της Πλειοψηφίας, του κ. Κεφαλογιάννη, περί μεταρρυθμιστικής τομής συνεπούς μηχανισμού και σοβαρής στάσης της διοίκησης, θα έλεγα ότι αποτελούν προσβολή απέναντι στα αδιάψευστα στοιχεία της επταετίας 2019-2026. Η κυβερνητική επιχειρηματολογία καταρρέει κάτω από το βάρος μιας συστηματικής πολιτικής εξαπάτησης. Η υποτιθέμενη ετοιμότητα στα λόγια παράγει σταθερά τεράστιες καταστροφές και εκατόμβες θυμάτων στην πράξη. Και θα παραθέσω στοιχεία αυτής της πολιτικής εξαπάτησης και καθαρά επικοινωνιακής διαχείρισης, θα παραθέσω λόγια και δηλώσεις του Πρωθυπουργού και μελών της Κυβέρνησης. 
Το 2019 ο Πρωθυπουργός δηλώνει: «Είμαστε όσο το δυνατόν πιο έτοιμοι». Αποτέλεσμα; Πάνω από 105 χιλιάδες κατεστραμμένα στρέμματα και ένας νεκρός. 
Το 2020, ο Πρωθυπουργός δηλώνει πάλι: «Φέτος είμαστε πιο έτοιμοι από ποτέ». Αποτέλεσμα; Πάνω από 145 χιλιάδες καμένα στρέμματα και μία ανθρώπινη ζωή. 
Το 2021 πάλι δηλώνει ο Πρωθυπουργός: «Όσο το δυνατόν πιο έτοιμοι για φέτος». Η χώρα παραδίδεται στις φλόγες με 1.350.000 καμένα στρέμματα και τρεις νεκρούς. 
Η επαναλαμβανόμενη υπόσχεση κάθε χρόνο έρχεται και το 2022: «Θα είμαστε πολύ πιο έτοιμοι φέτος». 
Και αυτό μεταφράζεται σε 250 χιλιάδες καμένα στρέμματα και 3 επιπλέον νεκρούς.
Το 2023 παίρνει τη σκυτάλη ο Κυβερνητικός Εκπρόσωπος, ο κ. Μαρινάκης, και δηλώνει «κάθε χρόνο θα είμαστε και πιο έτοιμοι», την ώρα που η χώρα βίωσε τον εφιάλτη με πάνω από 1,7 εκατομμύρια καμένα στρέμματα και 28 απανθρακωμένους ανθρώπους.
 Το 2024 επανέρχεται και ξαναπαίρνει τη σκυτάλη ο Πρωθυπουργός και δηλώνει: «Είμαστε πολύ πιο έτοιμοι από πέρσι». Tο κοντέρ γράφει 450.000 καμένα στρέμματα και 6 ακόμα νεκρούς.
 Το 2025 πάλι από τον Πρωθυπουργό η δήλωση «πιο έτοιμοι από κάθε άλλη χρονιά». Συνοδεύεται με πάνω από 500.000 καμένα στρέμματα και 1 νεκρό. 
Και φτάνουμε στο σήμερα πάλι με τον Πρωθυπουργό να υποστηρίζει ότι η χώρα βρίσκεται στο υψηλότερο επίπεδο ετοιμότητας. Θρηνήσαμε 9 νεκρούς και μέχρι τώρα πάνω από 300.000 καμένα στρέμματα. Σκεφτείτε να μην ήσασταν έτοιμοι! Ή μήπως ποτέ δεν ήσασταν έτοιμοι;
Η επανάληψη των ίδιων κενών συνθημάτων επί επτά συνεχόμενα χρόνια αποδεικνύει ότι δεν υπάρχει καμία σοβαρότητα. Αποδεικνύει μια επικίνδυνη πολιτική εξαπάτηση: Η Κυβέρνηση βαφτίζει ως ετοιμότητα την παντελή ανικανότητα της κρατικής μηχανής. Σε μια χώρα που μετρά κάθε καλοκαίρι εκατοντάδες χιλιάδες καμένα στρέμματα, κατεστραμμένες περιουσίες και νεκρούς, ακούσαμε τον Πρωθυπουργό στο Υπουργικό Συμβούλιο της 24ης Αυγούστου να ξεπερνά κάθε όριο πολιτικού κυνισμού με τη φράση «το γεγονός ότι φύσηξε πολύ μπορεί να είναι μεγάλο πρόβλημα για την πολιτική προστασία και για τις πυρκαγιές, αλλά είναι μεγάλο όφελος για τις τιμές ενέργειας». Η φράση αυτή συνιστά την πλήρη απογύμνωση μιας κυβερνητικής νοοτροπίας που ζυγίζει την ανθρώπινη αγωνία, την ανθρώπινη ζωή, την καταστροφή του περιβάλλοντος και των λαϊκών περιουσιών στη ζυγαριά του κόστους - οφέλους και των ευκαιριών για τις ΑΠΕ. Η δήλωση αυτή για τα οφέλη των ισχυρών ανέμων, την ώρα που η χώρα φλέγεται και μετράει νεκρούς, είναι προσβλητική για τους πολίτες που βλέπουν τους κόπους μιας ζωής να γίνονται στάχτη. Η κοινωνία δεν ζητά όμως πρωθυπουργικούς εξυπνακισμούς και διαπιστώσεις. Ζητάει ένα σοβαρό, αποτελεσματικό και δίκαιο κράτος, κάτι που η παρούσα κυβέρνηση έχει αποδείξει ότι αδυνατεί να προσφέρει.
Θα περάσω τώρα στους εποχικούς μας πυροσβέστες, τους ήρωες κατά τα άλλα, όπως λέτε, όταν ορμούν μέσα στη φωτιά να σώσουν ανθρώπινες ζωές και περιουσίες εν μέσω αντιπυρικής περιόδου. Τους υποχρεώσατε προχθές να βγουν στον δρόμο, εδώ στο Σύνταγμα, για να καταφέρουν να επιδώσουν ένα ψήφισμα με τα αιτήματά τους στην Κυβέρνηση, μια Κυβέρνηση που προτιμά να τους πληρώνει οκτώ μήνες και μετά για τέσσερις μήνες να τους έχει ως ανέργους.
 Θα κλείσω, κύριε Πρόεδρε, με τα λόγια του ιερέα πατέρα του ήρωα, του εικοσιπεντάχρονου εποχικού πυροσβέστη του Παντελή Διαμαντάκη από την Κρήτη από τη συνέντευξη που έδωσε στη δημοσιογράφο της εφημερίδας «Δημοκρατία» κ. Στέφη Χριστοδούλου. Ακούστε τον: «Είναι συνηθισμένη η ευχή όλων μας, έπειτα από κάθε τραγικό γεγονός, να ευχόμαστε να ήταν τα τελευταία θύματα. Αυτή η ωραία ευχή, όπως εκφράζεται από τα στόματα των ανθρώπων, αποτελεί συνάμα και προσευχή. Η Πολιτεία, όμως, με τις οργανωμένες δομές της και με την ευθύνη της έναντι των πολιτών της, δεν μπορεί να περιορίζεται στις ευχές. Οφείλει μετά τις ευχές, να αξιολογεί, να διερευνά, να επαναπροσδιορίζει και να επικαιροποιεί τις λειτουργίες των δομών της. Εδώ θα μπορούσαν να ειπωθούν πολλά. Θα ήθελα, όμως, να εστιάσω μόνο σε ένα ζήτημα, το οποίο το είχαμε συζητήσει με τον Παντελή, αυτό της εκπαίδευσης των μελών της πυροσβεστικής οικογένειας. Δεν γνωρίζω αν είναι ευχαριστημένη η κατά καιρούς πολιτική ηγεσία του Πυροσβεστικού Σώματος από την εκπαίδευση του προσωπικού και δεν ξέρω αν είναι ικανοποιημένη η κατά καιρούς φυσική ηγεσία του Σώματος από τα αποτελέσματα της εκπαιδευτικής διαδικασίας των πυροσβεστών». Προς εσάς η ερώτηση.
Και συνεχίζει: «Νομίζω ότι δεν θα πρέπει να είναι. Σίγουρα τα προγράμματα πρόσληψης εποχικών πυροσβεστών δεν βοηθούν το Σώμα σε μια οργανωμένη εκπαίδευση του προσωπικού του. Τούτη η ευθύνη όμως βαρύνει την Πολιτεία, που προσπαθεί με ημίμετρα και πρόχειρο τρόπο να οργανώσει τη θωράκιση και την προστασία των πολιτών. Η κατά καιρούς ή για ορισμένο χρόνο ένδυση και μόνο νέων άνεργων πολιτών με τη στολή του πυροσβέστη είναι βέβαιο ότι δεν αρκεί ώστε να καταστεί κάποιος ωφέλιμος και μάχιμος άνδρας του Σώματος. Γνωρίζω ότι υπάρχουν πολλά υπεύθυνα, αξιόλογα στελέχη στο Σώμα, με εμπειρία, γνώση και διάθεση να προσφέρουν οργανωμένα τις υπηρεσίες τους, τόσο στους νεοεισερχόμενους στο Σώμα, όσο και στους παλαιότερους, που θα πρέπει συνεχώς να ενημερώνονται και να εκπαιδεύονται. Κοντολογίς, νομίζω ότι στο Πυροσβεστικό Σώμα θα μπορούσε να λειτουργεί συνεχώς ένα σχολείο-σεμινάριο διαρκούς εκπαίδευσης και ενημέρωσης των μελών του, χωρίς να επιβαρύνεται με περισσότερες δαπάνες από τη διαδικασία αυτή, αφού θα διενεργείται από τα ίδια του τα στελέχη του. Εφόσον λειτουργεί εύρυθμα μια τέτοια διαδικασία, σε συνδυασμό με την ανάλογη και απαραίτητη πειθαρχία, είμαι σίγουρος ότι θα γίνει αιτία αποτελεσματικότερης λειτουργίας της υπηρεσίας και δραματικής μείωσης των θυμάτων εν ώρα καθήκοντος».
Αυτά τα λόγια, κύριε Υπουργέ, δεν είναι απλώς μια διαπίστευση, είναι ένα ευπρεπέστατο, αλλά συνάμα και βαρύ κατηγορητήριο. Είναι η φωνή της ίδιας της πατρίδας που ματώνει κάθε καλοκαίρι. Πίσω από τις επικοινωνιακές κορώνες και τα νομοσχέδια που συντάσσονται στο κλιματιζόμενα γραφεία των Υπουργείων, η Κυβέρνηση συνεχίζει να στέλνει νέα παιδιά στη μάχη με την πύρινη λαίλαπα χωρίς όπλα, χωρίς διαρκή εκπαίδευση, χωρίς τη στοιχειώδη κρατική φροντίδα. Άρα, αντί να σκύψετε πάνω από τις πληγές των ανθρώπων και να επενδύσετε στη θωράκιση της ανθρώπινης ζωής, επιλέγετε να νομοθετείτε με λογιστικά κριτήρια, μετατρέποντας την κρατική προστασία σε ατομική ευθύνη και την τραγωδία σε ευκαιρία. 
Φτάνει πια με τις ευχές πάνω από τις στάχτες και πάνω από τα πτώματα νεκρών πυροσβεστών! Φτάνει με τα ημίμετρα που κοστίζουν ζωές! Εάν δεν ακούτε εμάς, ακούστε τη φωνή αυτού του χαροκαμένου πατέρα. Σταματήστε να αντιμετωπίζετε την πολιτική προστασία ως λογιστική άσκηση και δώστε στα παιδιά μας την προστασία, αλλά και την αξιοπρέπεια που τους χρωστάει αυτός ο τόπος.
Ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσιρώνη.
 Ολοκληρώνουμε τον κύκλο των αγορητών και των ειδικών εισηγητών με τον ειδικό αγορητή της Κοινοβουλευτικής Ομάδας «Πλεύση Ελευθερίας» κ. Αλέξανδρο Καζαμία, Βουλευτή Επικρατείας.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, προτού μπω στην τοποθέτησή μας για το νομοσχέδιο που συζητάμε, θα ήθελα να υπενθυμίσω ότι σήμερα είναι η 82η Επέτειος του Ολοκαυτώματος του Χορτιάτη, όπου 146 με 149 κάτοικοι του χωριού βασανίστηκαν και εκτελέστηκαν από τα στρατεύματα κατοχής των ναζί. Η μνήμη τους θα μένει πάντα ζωντανή για όλους μας. 
Επίσης, θα ήθελα και εγώ να αναφερθώ στην πέμπτη Ημέρα Μνήμης για τον θάνατο του Μίκη Θεοδωράκη. Η Πλεύση Ελευθερίας κατά τη δεκαετία των μνημονίων είχε βιωματική σχέση μαζί του. Η μουσική του θα παραμένει πάντα ζωντανή και οι πολιτικοί αγώνες του κατά της δικτατορίας και για την εδραίωση της δημοκρατίας θα συνεχίζουν να μας εμπνέουν.
 Προχθές, κυρίες και κύριοι Βουλευτές, στην πλατεία Συντάγματος οι εποχικοί πυροσβέστες πραγματοποίησαν μία μεγαλειώδη διαδήλωση διαμαρτυρίας. Η διαμαρτυρία τους εστίασε καταρχάς στο γεγονός ότι στις πρόσφατες πυρκαγιές του καλοκαιριού έχασαν τρεις από τους συναδέλφους τους στα επίγεια μέσα κατάσβεσης και δύο ακόμη συναδέλφους τους στα εναέρια μέσα.
Η Πλεύση Ελευθερίας έχει καταθέσει από καιρό πρόταση νόμου ώστε να κηρυχθεί όλο το έτος, και οι δώδεκα μήνες του έτους, ως αντιπυρική περίοδος και με τον τρόπο αυτό να μονιμοποιηθούν οι εποχικοί πυροσβέστες, τους οποίους το Υπουργείο Πολιτικής Προστασίας ταλαιπωρεί και κακομεταχειρίζεται εδώ και χρόνια, παρά το γεγονός ότι την ώρα της κρίσης, όταν ξεσπούν οι πυρκαγιές, αυτοί αποκαλούνται από όλους μας και δικαίως ήρωες και χάρη σ’ αυτούς είναι που οφείλουμε την ασφάλειά μας, τις ζωές μας και την ασφάλεια των σπιτιών και του φυσικού μας περιβάλλοντος. 
Στη διάρκεια της χθεσινής τέταρτης επιτροπής, όπου θα πρέπει να πω σε μια σύντομη παρένθεση ότι προήδρευε πάλι ένας Βουλευτής της Νέας Δημοκρατίας, διότι και σε αυτήν την επιτροπή και σε προηγούμενη επιτροπή που είχαμε την περασμένη εβδομάδα ούτε ο Πρόεδρος ή η Πρόεδρος ούτε οι Αντιπρόεδροι ήταν παρόντες, πάλι το ίδιο συνέβη. Έχουμε Βουλευτές που προεδρεύουν γιατί τα προεδρεία των επιτροπών λείπουν. Πιθανόν να εμπνεύστηκαν από την παλαιότερη δήλωση του κ. Μητσοτάκη, ο οποίος έλεγε πως η κλιματική κρίση έχει και ένα θετικό ότι επεκτείνει κάπως τη θερινή περίοδο και γι’ αυτό βοηθιέται και ο τουρισμός. 
Σε κάθε περίπτωση, στη χθεσινή συνεδρίαση της επιτροπής που συζητούσε αυτό το νομοσχέδιο έθεσα στον κ. Τουρνά, τον Υπουργό Πολιτικής Προστασίας, το σοβαρό ζήτημα τού γιατί παραμένει ο ίδιος ως Υπουργός τόσο αντιδημοφιλής ανάμεσα στους πυροσβέστες και ειδικά στους εποχικούς πυροσβέστες. 
Και του παρατηρήσαμε εκ μέρους της Πλεύσης Ελευθερίας ότι πρέπει -και σας το λέω ξανά τώρα, κύριε Υπουργέ, που κοιτάτε το κινητό σας- να αποκαταστήσετε μια σχέση εμπιστοσύνης και καλής συνεργασίας με τους πυροσβέστες. Δεν είναι καλό για τη χώρα ο Υπουργός Πολιτικής Προστασίας να είναι ένα τοξικό πρόσωπο για τους πυροσβέστες και ειδικά για τους εποχικούς πυροσβέστες. Η απάντηση που λάβαμε από μέρους σας είναι ότι έχετε συνηθίσει σε αυτήν τη δηλητηριώδη, λέει, κριτική από την Πλεύση Ελευθερίας. 
Σας θέτουμε ένα πραγματικό πρόβλημα για το καλό της χώρας και εσείς το μόνο που σκέφτεστε να πείτε είναι ότι η Πλεύση Ελευθερίας σάς κάνει κακή προσωπική κριτική; Κάντε κάτι, πάρτε πρωτοβουλίες, διότι δεν μπορεί να συνεχίζει η πολιτική προστασία στη χώρα να χαρακτηρίζεται από μια διχαστική σχέση Υπουργού και πυροσβεστών. Είναι ευθύνη σας. Εσείς είστε ο Υπουργός. Είστε ηγεσία του Υπουργείου, κύριε Τουρνά, και πρέπει να πάρετε πρωτοβουλίες σοβαρές για να αποκαταστήσετε αυτήν την εμπιστοσύνη και τη θετική συνεργασία, η οποία δυστυχώς επί της δικής σας Υπουργίας δεν υφίσταται. 
Έρχομαι τώρα στο νομοσχέδιο, το οποίο σχετίζεται με τη στεγαστική αρωγή για όλες τις περιπτώσεις φυσικών καταστροφών, δηλαδή τους σεισμούς, τις πυρκαγιές και τις πλημμύρες. 
Στις φυσικές καταστροφές ο πολίτης ο ίδιος την ώρα που πλήττεται από τέτοια φαινόμενα είναι στην πιο ευάλωτη στιγμή ενδεχομένως και όλης της ζωής του. Και είναι ακριβώς τότε που χρειάζεται το κράτος και την κοινωνία, αλλά το κράτος ειδικά, ως καταστάλαγμα των κοινωνικών σχέσεων να τον υποστηρίξει. 
Δυστυχώς αυτό που βλέπουμε με την πρακτική από τους παλαιότερους νόμους της Νέας Δημοκρατίας για την στεγαστική αρωγή είναι ότι έχουμε ένα νομοθετικό μπάχαλο, μια δαιδαλώδη νομοθεσία, η οποία δεν εφαρμόζεται στο πεδίο επαρκώς και η οποία με αυτό το νομοσχέδιο έρχεται να γίνει ακόμη πιο πολύπλοκη και δυστυχώς ακόμη πιο γραφειοκρατική. 
Θα σας αναφέρω ένα παράδειγμα για να αντιληφθείτε σε ποιο σημείο βρίσκεται η στεγαστική αρωγή, η οποία θα έπρεπε να κινείται άμεσα και με καθολικό τρόπο για να προστατεύσει τους πολίτες στην πιο ευάλωτη στιγμή τους. 
Οι διατάξεις του νομοσχεδίου περιλαμβάνουν και ένα άρθρο, κυρίες και κύριοι Βουλευτές, το άρθρο 24 νομίζω, για το άνοιγμα της διαδικασίας αιτήσεων παροχής στεγαστικής αρωγής από τους πληγέντες στην πυρκαγιά στο Μάτι. Οκτώ χρόνια μετά η Κυβέρνηση της Νέας Δημοκρατίας ακόμη νομοθετεί για να προστατέψει τους πληγέντες από την πυρκαγιά στο Μάτι. 
Πώς ακριβώς οι πολίτες, κύριε Υπουργέ, να ερμηνεύσουν αυτήν την τραγική καθυστέρηση; Ο μόνος τρόπος είναι να αντιληφθούν ότι έχουμε έναν μηχανισμό παροχής ή μη παροχής, θα έπρεπε να λέμε, στεγαστικής αρωγής, ο οποίος είναι ξεχαρβαλωμένος στην κυριολεξία. 
Ο εισηγητής της Νέας Δημοκρατίας, ο κ. Κεφαλογιάννης, θίχτηκε χθες στην επιτροπή όταν είπα πως υπαινικτικά με τις εισηγήσεις του κάνει αντιπολίτευση στην Κυβέρνηση, γιατί ήταν Υπουργός προηγουμένως και σε ορισμένα σημεία επισημάνατε προβλήματα. Και αυτά είναι δικά σας λόγια. Είπατε τον περασμένο Φεβρουάριο ότι το υφιστάμενο σύστημα χαρακτηρίζεται από χρονοβόρες, έγχαρτες και συχνά πολύπλοκες διαδικασίες που οδηγούν σε καθυστερήσεις και άδικους αποκλεισμούς δικαιούχων. 
Βεβαίως κι εσείς ήσασταν Υπουργός και έχετε κάποια ευθύνη γι’ αυτό και αντί να καταγγέλλετε μόνο, καλό θα ήταν να αναλάβετε και κάποια ευθύνη. Αλλά πού τέτοια τύχη για τους πολίτες από την Κυβέρνηση της Νέας Δημοκρατίας και τους Βουλευτές της; 
Επίσης, έχουμε δύο νόμους του 2021 και του 2024. Το 2024 είχαμε τον περιβόητο νόμο Τριαντόπουλου, προτού ο Τριαντόπουλος παραπεμφθεί στο ειδικό δικαστήριο για το μπάζωμα του τόπου του εγκλήματος στα Τέμπη, και ήμουν εγώ εισηγητής και θυμάμαι ότι το παρουσίαζε ως πανάκεια, ότι θα αντιμετωπίσει καθολικά όλα τα προβλήματα. 
Και βέβαια ήταν γεμάτο τρύπες, περιλαμβανομένου και του ξεκινήματος της απόσυρσης του κράτους από την παροχή στεγαστικής αρωγής, ώστε να δημιουργηθεί πρόσφορο πεδίο στις ασφαλιστικές εταιρείες να αρχίζουν να ασφαλίζουν εκείνες. Και είχαμε και ψευδείς υποσχέσεις από τον κ. Τριαντόπουλο στις οποίες αν χρειαστεί θα αναφερθώ στη δευτερολογία μου.
Υπήρξε καμία αυτοκριτική στη διάρκεια των τεσσάρων συνεδριάσεων; Θα υπάρξει τώρα καμία αυτοκριτική από την πλευρά της Νέας Δημοκρατίας, από τον εισηγητή της που ήταν και πρώην Υπουργός Πολιτικής Προστασίας για τα χάλια των νομοθετήσεων του 2021 και 2024 σε αυτό το πεδίο; Όχι. Η καραμέλα που ακούμε είναι ότι «διαρκώς βελτιωνόμαστε», ότι «Μα, ήταν όλα τόσο καλά, αλλά θέλουν ακόμη λίγη βελτίωση». 
Δεν είναι αυτή η κατάσταση. Κοροϊδεύετε τους πολίτες και έρχεστε εδώ, διορθώνετε διαρκώς τον εαυτό σας, γιατί κάνετε τραγικά λάθη και παριστάνετε τους μεταρρυθμιστές. Είναι φοβερό! Δεν έχετε καμία αίσθηση ούτε ευθύνης ούτε την ικανότητα να κάνετε αυτοκριτική. 
Ένα βασικό θέμα, το οποίο θέσαμε στη διάρκεια των συζητήσεων στην επιτροπή, είναι ότι ένα νομοθέτημα το οποίο έχει σκοπό -έτσι λέει η Κυβέρνηση, έτσι είπε και ο εισηγητής της Νέας Δημοκρατίας- να επιταχύνει τις χρονοβόρες διαδικασίες -έτσι τις αποκαλέσατε- είναι να βάζει προθεσμίες. 
Και ανέφερα στον νόμο Τριαντόπουλου ότι υπήρχε μια προθεσμία τριών ημερών για τις επικίνδυνα ετοιμόρροπες κατοικίες. Ήρθε ο κ. Κατσαφάδος και μου είπε ότι για άλλο πράγμα ήταν και δεν ήταν για τις αυτοψίες των κατοικιών μετά την καταστροφή. Ήταν τρεις μέρες. Αυτό το πράγμα είναι προθεσμία. 
Το νομοσχέδιο που έχουμε μπροστά μας επικαλείται ότι επιταχύνει τις διαδικασίες και δεν έχει ούτε μία προθεσμία. Εντάξει, κύριε Κατσαφάδο, δεν σας άρεσε που αναφέρθηκα στο νόμο του 2024. Λέτε ότι αυτός ο νόμος έρχεται να αντικαταστήσει μια πράξη νομοθετικού περιεχομένου της κυβέρνησης Κωνσταντίνου Καραμανλή του 1978 και έναν νόμο του 1979.
Τα διαβάσαμε αυτά, κύριε Κατσαφάδο. Στην Πράξη Νομοθετικού Περιεχομένου του 1978, αναφέρεται στην παράγραφο 3 του άρθρου 3: «Εντός προθεσμίας τασσομένης δι' αποφάσεως Υπουργού, πάντως ουχί μεγαλύτερης του μηνός». Παρακάτω, στην παράγραφο 9: «Εντός ανατρεπτικής προθεσμίας έξι μηνών από τη σύναψη του δανείου». Παρακάτω, στην παράγραφο 10: «Εύλογος κατά τις περιστάσεις προθεσμία προς σύσταση της απαιτουμένης μελέτης». Παρακάτω: «Εντός ανατρεπτικής προθεσμίας έξι μηνών» και ούτω καθεξής.
Καλά, ο Κωνσταντίνος Καραμανλής και η κυβέρνησή του δεν ήξεραν και ξέρετε εσείς; Εκείνοι έβαζαν προθεσμίες για τη στεγαστική αρωγή και εσείς, που είστε πιο ξύπνιοι, δεν βάζετε τίποτα; Αλλά δεν βάζετε, γιατί η δημόσια διοίκηση είναι ένα μπάχαλο, δεν λειτουργεί και θέλετε να έχετε τα χέρια σας εντελώς ελεύθερα. Γιατί, όμως, θέλετε να έχετε τα χέρια σας εντελώς ελεύθερα; Πρώτον, γιατί είστε ανίκανοι να ανταποκριθείτε με ταχύτητα. Όσους νόμους και να φέρετε, δεν θα ανταποκριθείτε με ταχύτητα και αυτός ο νόμος δεν θα αλλάξει τίποτα. Δεύτερον -και αυτό είναι το χειρότερο, καθώς μας το λένε οι φορείς και οι σεισμόπληκτοι από το Αρκαλοχώρι- θέλετε να κρατάτε τους πληγέντες πολίτες σε κατάσταση ομηρίας. Θέλετε να σας παρακαλάνε, να εξαθλιώνονται επειδή ο κρατικός μηχανισμός δεν ανταποκρίνεται, δεν λειτουργεί και δεν έχει ιδέα για το τι περνάνε αυτοί οι άνθρωποι. Δεν αυτοδεσμεύεται με προθεσμίες, ώστε εσείς θα τους παριστάνετε τα αφεντικά και να φαίνεται ότι τους μοιράζετε χάρες, εύνοια και προνόμια. Ενώ θα πρέπει να είστε πειθαρχημένοι, αποφασιστικοί και να δράτε μέσα σε πολύ αυστηρές προθεσμίες, διότι αυτοί οι άνθρωποι υποφέρουν.
Ερχόμαστε σε κάποια άλλα άρθρα του νομοσχεδίου. Όταν, λέει, υπάρχει φυσική καταστροφή, δίνεται ένα επίδομα πρώτων βιοτικών αναγκών -αυτό δινόταν και παλιά, καλώς- από 600 ευρώ, μέχρι και τις 6.000 ευρώ. Λέει, όμως, τίποτα το νομοσχέδιο  για το ποιος θα πάρει τα 600 ευρώ και ποιος τις 6.000 ευρώ; Υπάρχει κάποιο σύστημα, αλλά το νομοσχέδιο δεν λέει τίποτα. Και πείτε μου πραγματικά το εξής. Μετά από έναν σεισμό, μια πυρκαγιά ή μια πλημμύρα, τι να σου κάνουν 600 ευρώ για τις άμεσες βιοτικές ανάγκες; Εμείς είχαμε πάει και στη Λάρισα μετά τον «Daniel» και βλέπαμε την κατάσταση. Τίποτα δεν μπορούσαν να κάνουν τα 600 ευρώ, ακόμη και σε κατοικίες που είχαν μικρή ζημιά. 
Μετά, το άρθρο 15 του νομοσχεδίου αναφέρει ότι, όσον αφορά την προσωρινή στέγαση, ενθαρρύνει τους πληγέντες να συγκατοικήσουν. Και λέει ότι: «Δύναται αν συγκατοικήσει ένας πληγείς ή μία πληγείσα, να λάβει μετά από αίτησή του το 50% του ενοικίου του ποσού της κατά περίπτωση επιδότησης ενοικίου». 
Αυτά είναι αλαμπουρνέζικα, κύριε Κατσαφάδο. Δεν βγάζουν νόημα. Όταν ρωτάμε τι σημαίνουν μας απαντάτε -αλλά το νομοσχέδιο δεν το λέει γιατί τα λόγια σας αύριο θα ξεχαστούν, αυτό όμως που θα μείνει θα είναι ο νόμος- μου λέτε ότι θα δίνει έτσι λέτε το μισό ενοίκιο γιατί θα συγκατοικεί με κάποιον άλλον. Εδώ όμως γράφει ότι θα δίνεται το μισό του ποσού της κατά περίπτωση επιδότησης ενοικίου. Αυτά δεν είναι σαφή και θα έπρεπε να τα αποσαφηνίζετε. Τα αφήνετε, όμως, εσκεμμένα ασαφή για να χειραγωγείτε την κατάσταση. Και βεβαίως σας ρώτησα: γιατί γράφει «δύναται»; Θα πρέπει αυτοί οι άνθρωποι να παίρνουν. Η απάντησή σας, η οποία με σόκαρε, ήταν ότι αν δεν κάνουν αίτηση αυτοί οι άνθρωποι, μπορεί και να μην πάρουν. Μα είναι δυνατόν να βασίζεστε στις αιτήσεις αυτών των ανθρώπων; 
Έπειτα, μιλήσαμε με τους ανθρώπους από το Αρκαλοχώρι και μας είπαν ότι οι περιπτώσεις των πληγέντων από τον σεισμό, πριν από πέντε χρόνια, ήταν 8.500. Θυμάστε ότι ο κ. Μητσοτάκης, από το Παρίσι, είχε πάει στο Αρκαλοχώρι, επισκέφθηκε τους σεισμόπληκτους και τους είχε πει: «Θα φτιάξουμε ένα νέο Αρκαλοχώρι». Αυτά ήταν τα λόγια του. Πέντε χρόνια μετά, υπάρχουν κατοικίες που είναι ακόμη «κίτρινες» και άλλες «κόκκινες» και δεν έχουν κατεδαφιστεί. Ή, όπως μας είπε ο εκπρόσωπος της κοινότητας αυτής, δεν έχουν κατεδαφιστεί τα 400 σπίτια που έπρεπε να είχαν ήδη κατεδαφιστεί, ενώ 5.000 άνθρωποι δεν έχουν κάνει αιτήσεις για να λάβουν στεγαστική αρωγή. Σας ρωτήσαμε γιατί, ενώ οι πληγέντες είναι 8.500, έχουμε μόνο 3.500 αιτήσεις και οι περισσότεροι δεν έκαναν αίτηση, και μας απαντάτε: «Δεν ξέρω γιατί αυτοί οι άνθρωποι δεν έκαναν αίτηση για να πάρουν στεγαστική αρωγή».
Εμείς ξέρουμε και, αν θέλετε, θα σας τα πούμε στη δευτερολογία μας. Είναι, όμως, ντροπή πέντε χρόνια μετά τη μεγαλύτερη καταστροφή από σεισμό των τελευταίων τριάντα ετών, ο Υφυπουργός Πολιτικής Προστασίας να μας λέει ότι η πλειονότητα των κατοίκων που έχουν πληγεί από τον σεισμό δεν έχει κάνει αίτηση για λόγους τους οποίους ακόμη δεν γνωρίζει. Βεβαίως, εμείς πιστεύουμε ότι ξέρετε και ότι απλώς κάνετε πως δεν ξέρετε, και έχουμε λόγους να πιστεύουμε ότι το κάνετε επίτηδες.
Επίσης, υπάρχουν σχολεία όπου, πέντε χρόνια μετά, 700 παιδιά στο Αρκαλοχώρι πάνε σχολείο σε κοντέινερ. Γιατί, κύριε Κατσαφάδο, αυτοί οι άνθρωποι πάνε σε σχολείο-κοντέινερ πέντε χρόνια μετά; Σας το είπα και στη διάρκεια της Επιτροπής, αλλά νομίζω ότι είναι δύσκολο για εσάς να το καταλάβετε: το νομοσχέδιο αντιμετωπίζει, πέραν των άλλων ελλείψεών του, την κοινότητα των πληγέντων ως άτομα. Δεν υπάρχει αντιμετώπιση των πληγέντων ως μιας ενιαίας κοινότητας. Για τα δημόσια κτίρια, για τα σχολεία, ποιος θα κάνει αίτηση; Κανείς δεν κάνει. Θα έπρεπε από μόνο του το Δημόσιο να πηγαίνει, να τα στηρίζει και να τα αποκαθιστά.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κλείνοντας, η Πλεύση Ελευθερίας θα καταψηφίσει επί της αρχής το νομοσχέδιο. Θα υπερψηφίσει οποιαδήποτε άρθρα είναι θετικά για τους πληγέντες. Θεωρούμε ότι φτιάξατε ένα πολυδαίδαλο νομικό πλαίσιο και ότι η αρωγή που παρέχετε δεν είναι καθολική. Υπάρχει πλήθος παραλείψεων, εξαιρέσεων και υπεξαιρέσεων, και δεν υπάρχουν βεβαίως προθεσμίες, ενώ είναι εμφανής η αδυναμία σας να αντιληφθείτε ότι οι πληγέντες από φυσικές καταστροφές αποτελούν κοινότητα και όχι άτομα. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε…
ΠΡΟΕΔΡΕΥΩΝ (Πάρις Κουκουλόπουλος): Συγγνώμη, συγγνώμη!
Είχε ζητήσει ο Υπουργός να παρουσιάσει την τροπολογία, και δύο Κοινοβουλευτικοί Εκπρόσωποι είχαν ζητήσει να παρέμβουν. Εν τω μεταξύ, ήρθε στην Αίθουσα της Ολομέλειας η Πρόεδρος της Πλεύσης Ελευθερίας, η οποία ζήτησε επίσης πεντάλεπτη παρέμβαση. 
Έτσι δεν είναι, κυρία Πρόεδρε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σωστά.
ΠΡΟΕΔΡΕΥΩΝ (Πάρις Κουκουλόπουλος): Ωραία. 
Ωστόσο, εγώ είμαι υποχρεωμένος στο σημείο αυτό να τηρήσω την ομόφωνη απόφαση της Διάσκεψης των Προέδρων, όπως αυτή αναγράφηκε ρητά στην ημερήσια διάταξη και όπως το ανακοίνωσα και στην αρχή: ότι μετά το πέρας των ομιλιών των εισηγητών και των ειδικών αγορητών, θα διακοπεί η συνεδρίαση για την ψηφοφορία, η οποία θα διεξαχθεί στις 12:30΄ ακριβώς. 
ΧΡΗΣΤΟΣ ΓΙΑΝΝΟΥΛΗΣ: Για τις 12.30΄ δεν είναι προγραμματισμένο; 
ΠΑΝΑΓΙΩΤΗΣ ΔΟΥΔΩΝΗΣ: Τώρα είναι 12.10΄.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα; Δεν θα δώσετε τον λόγο;
ΠΡΟΕΔΡΕΥΩΝ (Πάρις Κουκουλόπουλος): Εγώ αυτό είμαι υποχρεωμένος να κάνω και στο σημείο αυτό διακόπτω τη συνεδρίαση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι; Τι κάνετε; 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, συγγνώμη! Ζητώ τον λόγο επί της διαδικασίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν έχει υπάρξει τέτοια απόφαση Διάσκεψης.
ΠΡΟΕΔΡΕΥΩΝ (Πάρις Κουκουλόπουλος): Πώς δεν υπάρχει, κυρία Πρόεδρε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι βέβαια.
ΠΡΟΕΔΡΕΥΩΝ (Πάρις Κουκουλόπουλος): Προφανώς και έχει. Μα παρούσα ήσασταν και εγώ ήμουν παρών.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για τις 12.30΄. Τώρα είναι 12.12΄.
ΠΡΟΕΔΡΕΥΩΝ (Πάρις Κουκουλόπουλος): Για τις 12.30΄ είναι προγραμματισμένη η…
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, μπορώ…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι είναι αυτά, κύριε Κουκουλόπουλε; Πηγαίνετε μαζί με τον Φλωρίδη και τη Νέα Δημοκρατία.
ΠΡΟΕΔΡΕΥΩΝ (Πάρις Κουκουλόπουλος): Τι είναι αυτά που λέτε τώρα κυρία Πρόεδρε; Για τις 12.30΄ είναι προγραμματισμένη η ψηφοφορία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η ώρα είναι 12.00΄ τώρα.
ΠΡΟΕΔΡΕΥΩΝ (Πάρις Κουκουλόπουλος): Ναι, το ξέρω τι ώρα είναι. Το βλέπω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ζητώ παρέμβαση για πέντε λεπτά.
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, επιτρέψτε μου για τριάντα δευτερόλεπτα επί της διαδικασίας.
ΠΡΟΕΔΡΕΥΩΝ (Πάρις Κουκουλόπουλος): Ναι, κύριε Δουδωνή.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι είναι αυτά;
ΠΡΟΕΔΡΕΥΩΝ (Πάρις Κουκουλόπουλος): Σας άκουσα, κυρία Πρόεδρε.
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, παρακαλώ επί της διαδικασίας για δευτερόλεπτα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δίνετε τον λόγο σε Κοινοβουλευτικό Εκπρόσωπο, ενώ σας έχει ζητήσει Πολιτική Αρχηγός να μιλήσει;
ΠΑΝΑΓΙΩΤΗΣ ΔΟΥΔΩΝΗΣ: Παρακαλώ! Για δευτερόλεπτα ζήτησα τον λόγο επί της διαδικασίας, κυρία Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Μα, δεν του έδωσα τον λόγο. Ζήτησε όπως και εσείς, κυρία Πρόεδρε, κάτι να τονίσει.
ΠΑΝΑΓΙΩΤΗΣ ΔΟΥΔΩΝΗΣ: Ξαναλέω επί της διαδικασία θέλω να πω το εξής. Κύριε Πρόεδρε, η ώρα είναι 12.12΄. Έχουμε τη δυνατότητα να γίνει η παρέμβαση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εμένα γιατί δεν μου δώσατε τον λόγο, κύριε Πρόεδρε;
ΠΑΝΑΓΙΩΤΗΣ ΔΟΥΔΩΝΗΣ: Σας παρακαλώ! Σας παρακαλώ! Να τηρείτε μια κοινοβουλευτική τάξη. Ζήτησα τον λόγο επί της διαδικασίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Προηγείται Πολιτικός Αρχηγός από Κοινοβουλευτικό Εκπρόσωπο.
ΠΑΝΑΓΙΩΤΗΣ ΔΟΥΔΩΝΗΣ: Βεβαίως, αλλά δεν ζητήσατε τον λόγο επί της διαδικασίας. Τι να κάνουμε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα;
ΠΑΝΑΓΙΩΤΗΣ ΔΟΥΔΩΝΗΣ: Επί της διαδικασίας! Μπορούμε να συζητήσουμε επί ένα εικοσάλεπτο την τροπολογία, να γίνουν όσες παρεμβάσεις θέλουν από Κοινοβουλευτικούς Εκπροσώπους ή Αρχηγούς κομμάτων και να πάμε μετά στην ψηφοφορία. 
Το πολύ πολύ να υπάρξει πέντε λεπτά απόκλιση, κύριε Πρόεδρε. Δηλαδή, να πάμε είκοσι λεπτά νωρίτερα, για να μην πάμε πέντε λεπτά μετά; Δεν νομίζω! Αυτό ήθελα να πω.
ΠΡΟΕΔΡΕΥΩΝ (Πάρις Κουκουλόπουλος): Κύριε Δουδωνή, ακούστε με. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ζητώ τον λόγο.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, ακούστε με προσεκτικά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν θέλω να ακούσω. Έχω ζητήσει τον λόγο.
ΠΡΟΕΔΡΕΥΩΝ (Πάρις Κουκουλόπουλος): Ακούστε κάποια ζητήματα τάξης.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι τάξης, κύριε από εκεί πάνω;
ΠΡΟΕΔΡΕΥΩΝ (Πάρις Κουκουλόπουλος): Είπα για ποια θέματα είχα ενημερωθεί. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πηγαίνετε να καθίσετε με τον Φλωρίδη μαζί και με όλους που θα συγκυβερνήσετε. 
Και κύριε Δουδωνή, ντροπή για αυτό το θέατρο.
ΠΑΝΑΓΙΩΤΗΣ ΔΟΥΔΩΝΗΣ: Τι λέτε; Σας παρακαλώ!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ντροπή για αυτό το θέατρο! Εσείς είστε της Νέας Δημοκρατίας.
ΠΑΝΑΓΙΩΤΗΣ ΔΟΥΔΩΝΗΣ: Σας παρακαλώ!
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, από το πρωί έχουν ζητήσει τον λόγο ο κ. Κουτσούμπας, ο κ. Βελόπουλος και ο κ. Νατσιός και τους ενημερώσαμε ακριβώς όπως σας είπα, κυρία Πρόεδρε, ότι αυτό θα γίνει μετά την ψηφοφορία για τη θέση έβδομου Αντιπροέδρου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε, κύριε; Δεν ντρέπεστε λιγάκι;
ΠΡΟΕΔΡΕΥΩΝ (Πάρις Κουκουλόπουλος): Όχι. Όταν εφαρμόζω αποφάσεις, δεν έχω κανέναν λόγο να ντρέπομαι, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επί της διαδικασίας, κύριε Πρόεδρε. Επί της διαδικασίας, δώστε μου τον λόγο επί της διαδικασίας.
ΠΡΟΕΔΡΕΥΩΝ (Πάρις Κουκουλόπουλος): Επί της διαδικασίας θα σας τον δώσω φυσικά, όπως έδωσα και στον κ. Δουδωνή.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Κουκουλόπουλε και κύριε Δουδωνή, αυτά τα οποία συμβαίνουν φέρουν την υπογραφή και την ευθύνη του ΠΑΣΟΚ. 
ΠΑΝΑΓΙΩΤΗΣ ΔΟΥΔΩΝΗΣ: Τι λέτε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είστε Αξιωματική Αντιπολίτευση. Τι παριστάνετε εδώ μέσα; Η Βουλή είναι κενή, συνεδριάζουν οι επιτροπές χωρίς τους νόμιμα εκλεγμένους Αντιπροέδρους, το ανέχεστε,  δεν διαμαρτύρεστε και τώρα διά του Αντιπροέδρου σας, που είναι του ΠΑΣΟΚ, ο κ. Κουκουλόπουλος, επιχειρείτε να στερήσετε τον λόγο από Αρχηγό της Αντιπολίτευσης.
ΠΑΝΑΓΙΩΤΗΣ ΔΟΥΔΩΝΗΣ: Δεν καταλαβαίνετε τι λέμε. Ίσα-ίσα…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί χειρονομείτε, κύριε Δουδωνή; Σε εμένα χειρονομείτε;
ΠΑΝΑΓΙΩΤΗΣ ΔΟΥΔΩΝΗΣ: Δεν χειρονομώ. Δεν καταλαβαίνετε τι λέμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Καταλαβαίνω πολύ καλά, όπως κατάλαβα και την υπόγεια συνεννόηση που κάνατε για την Αρχή Προστασίας Δεδομένων Προσωπικού Χαρακτήρα και χρειάστηκε να παρέμβουμε εμείς για να τη σταματήσουμε. Ευτυχώς!
ΠΑΝΑΓΙΩΤΗΣ ΔΟΥΔΩΝΗΣ: Δεν καταλαβαίνετε το αντικείμενο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η Αξιωματική Αντιπολίτευση, έστω και από καραμπόλα, το ΠΑΣΟΚ, έχει τεράστια ευθύνη γι’ αυτή την κοινοβουλευτική κατάπτωση, γι’ αυτή την ακραία συνθήκη στην οποία η Νέα Δημοκρατία επιχειρεί να στερήσει τη μοναδική υποψήφια γυναίκα Αντιπρόεδρο από το Προεδρείο…
ΠΑΝΑΓΙΩΤΗΣ ΔΟΥΔΩΝΗΣ: Μα, όλοι κάναμε παρεμβάσεις, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Δουδωνή, γιατί συνεχίζετε να με διακόπτετε; 
ΠΡΟΕΔΡΕΥΩΝ (Πάρις Κουκουλόπουλος): Κύριε Δουδωνή, μη διακόπτετε την Πρόεδρο σας παρακαλώ.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Προέδρου)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το έχει κάνει αυτό, κύριε Δουδωνή, Βουλευτής δικός μας στον Αρχηγό σας ή θεωρείτε ότι επειδή είμαι γυναίκα Αρχηγός μπορείτε να συμπεριφέρεστε έτσι; Τι τρόπος είναι αυτός; Επειδή μιλάω με όλους σας ισότιμα και επειδή είμαι εδώ, νομίζετε ότι έχετε το ελεύθερο να συμπεριφέρεστε με αυτόν τον τρόπο; 
Πού είναι οι Βουλευτές σας, κύριοι, που τους μαζεύετε ρώγες-ρώγες από διάφορους περιοδεύοντες γυρολόγους; Τρία άτομα είστε. Γιατί είναι τρία άτομα από την Αξιωματική Αντιπολίτευση την ώρα που η Κυβέρνηση προσπαθεί να στερήσει από τη Βουλή τη μοναδική γυναίκα Αντιπρόεδρο; Γιατί αντιπαρατίθεστε με τη μοναδική Αρχηγό που κάνει αντιπολίτευση; Γιατί συκοφαντείτε τη μοναδική κοινοβουλευτική ομάδα που κάνει αντιπολίτευση; 
ΠΑΝΑΓΙΩΤΗΣ ΔΟΥΔΩΝΗΣ: Πότε σας συκοφαντήσαμε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί κάνετε τα ίδια που κάνει και ο Τσίπρας. Οι τρεις κυβερνήσαντες ξέρετε πάρα πολύ καλά ποιος απειλεί το σύστημά σας. Εκείνοι οι οποίοι δεν χρωστάνε 600 εκατομμύρια ευρώ στις τράπεζες, εκείνοι οι οποίοι δεν κάνανε την πάπια στον Στουρνάρα. 
ΠΑΝΑΓΙΩΤΗΣ ΔΟΥΔΩΝΗΣ: Εκτός θέματος…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί και ο κ. Κουκουλόπουλος ήρθε για να ψηφίσει τον Στουρνάρα και χρειάστηκε η δική μου αντίδραση για να μην ψηφιστεί και τώρα παρέχει υπηρεσίες με το ύφος του πολλά βαρύ άντρα και νομίζει ότι μπορεί να στερήσει από πολιτική Αρχηγό τον λόγο, ενώ δεν είναι η ώρα της ψηφοφορίας. Η ώρα είναι τώρα 12.18΄. 12.18΄είναι. Η ψηφοφορία είναι για τις 12.30΄. Ζήτησα τον λόγο ως δικαιούμαι ως πολιτική Αρχηγός. Δεν μου δώσατε τον λόγο. Υποχρεώθηκα να ζητήσω τον λόγο για διαδικαστικό ζήτημα και συνεχίζεται αυτή τη στιγμή αυτή η παρωδία.
(Χειροκροτήματα από την πτέρυγα της Πλεύσης Ελευθερίας)
 ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, παρακαλώ τον λόγο επί της διαδικασίας.
ΠΡΟΕΔΡΕΥΩΝ (Πάρις Κουκουλόπουλος): Κύριε Γιαννούλη, ορίστε για ένα λεπτό για διαδικαστικά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δύο λεπτά μου βάλατε; 
Πού προβλέπονται τα δύο λεπτά, κύριε Πρόεδρε, σε μένα; Δεν ντρεπόσαστε λίγο;
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, μπορείτε να αφήσετε τον κ. Γιαννούλη να μιλήσει, όπως σας άφησε εκείνος; 
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάνετε τον πολλά βαρύ άντρα.
ΠΡΟΕΔΡΕΥΩΝ (Πάρις Κουκουλόπουλος): Καλά, εντάξει. Έχετε βρει ένα κλισέ και το επαναλαμβάνετε. Μπορείτε να συνεχίσετε ελεύθερα. Εμένα δεν με αφορά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … (δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Κύριε Γιαννούλη, έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα με συγχωρήσετε, αλλά με επιτηδευμένη σπουδή τρώμε τον χρόνο από το κοινό αίτημα που διατυπώθηκε και από τον κ. Δουδωνή και από εμένα ως Κοινοβουλευτικοί Εκπρόσωποι για τρία λεπτά και το αναφαίρετο δικαίωμα της κ. Κωνσταντοπούλου για μια πεντάλεπτη παρέμβαση. Ήδη ακόμα έχουμε δέκα λεπτά μέχρι την προσδιορισμένη από την ημερήσια διάταξη ώρα 12.30΄ για να διακόψετε. Εάν το τόσο σοβαρό ζήτημα το να τοποθετηθούμε στη διαδικασία που αφορά το νομοσχέδιο, αλλά και τη μετέπειτα διαδικασία, προκαλεί τόση μεγάλη αναστάτωση στη ροή της συνεδρίασης, με συγχωρείτε, δεν το κατανοώ. Έχουμε τον χρόνο να ικανοποιηθεί το δίκαιο αίτημα των τριών αιτούντων -του κ. Δουδωνή, το δικό μου και πρωτίστως της κ. Κωνσταντοπούλου, που είναι και επικεφαλής Κοινοβουλευτικής Ομάδας- και να τελειώσει εκεί. Σας παρακαλώ πολύ.
ΠΡΟΕΔΡΕΥΩΝ (Πάρις Κουκουλόπουλος): Κύριε Γιαννούλη, πριν ξεκινήσουμε τη συνεδρίαση, πριν ξεκινήσουμε με τον πρώτο εισηγητή, τον κ. Κεφαλογιάννη, σας έδωσα τον λόγο και τοποθετήθηκα αποκλειστικά για το θέμα της ψηφοφορίας. Δεν σας διέκοψα, παρότι αφορούσε την επόμενη διαδικασία. Έδωσα και στον κ. Μηταράκη τον λόγο…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπράβο στο ΠΑΣΟΚ. Ωραίες υπηρεσίες.
ΠΡΟΕΔΡΕΥΩΝ (Πάρις Κουκουλόπουλος):…και στη συνέχεια έκανα σαφές…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπράβο στο ΠΑΣΟΚ. Ωραία Αντιπολίτευση. Τσιράκι είστε.
ΠΡΟΕΔΡΕΥΩΝ (Πάρις Κουκουλόπουλος): …ότι πριν από τις 12.30΄ η ώρα από όσους θέλουν κατά τη διάρκεια των εισηγήσεων μπορούν να γίνουν και παρεμβάσεις για το θέμα, το οποίο θα ακολουθήσει στις 12.30΄.
ΧΡΗΣΤΟΣ ΓΙΑΝΝΟΥΛΗΣ: Δεν έχει πάει 12.30΄.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τσιράκι είστε. Στερείτε από πολιτική Αρχηγό τον λόγο για αμπελοφιλοσοφίες.
ΠΡΟΕΔΡΕΥΩΝ (Πάρις Κουκουλόπουλος): Ορίστε, κύριε Δουδωνή, έχετε τον λόγο.
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, είναι προφανές ότι έχει υπάρξει μια κεφαλαιώδης παρερμηνεία. Η τοποθέτησή μας ήταν επί της διαδικασίας σε σχέση με το ότι είχαμε τον χρόνο -και οι Κοινοβουλευτικοί και οι Αρχηγοί Κομμάτων- να παρέμβουν επ’ αφορμή της τροπολογίας του κυρίου Υπουργού, η οποία είναι και πάρα πολύ σοβαρή και αξίζει να έχουμε τις θέσεις όλων των Κομμάτων. 
Επειδή δεν θέλω να κλέβω, παρακαλώ τον χρόνο μου. Δεν θέλω να μιλήσω παραπάνω. 
Σας λέω ξανά, όμως, ότι εδώ πέρα δεχτήκαμε μια πρωτοφανή επίθεση ακριβώς για το θέμα για το οποίο θέλουμε να υπερασπίσουμε την κοινοβουλευτική τάξη και ήδη από την Επιτροπή έχω ξεκαθαρίσει ότι υπάρχει συμφωνία όλων των καθηγητών Συνταγματικού Δικαίου επί του θέματος της επιλογής Αντιπροέδρου. Δεν είναι δυνατόν η κοινοβουλευτική πλειοψηφία και δη η εκτελεστική εξουσία να αποφασίζει επί του ποιος είναι και ποιος δεν είναι αρεστός σε σχέση με τις προτάσεις των Κομμάτων. Και για όλα αυτά επιχειρηματολογεί ο κ. Γεραπετρίτης στο «κομεντάρ», στην κατ’ άρθρον ερμηνεία του Συντάγματος, στη σελίδα χίλια εκατόν δεκατρία που αναφέρεται ακριβώς στην ελεύθερη δημοκρατική τάξη του Κοινοβουλίου και στον σεβασμό των δικαιωμάτων της μειοψηφίας. 
Άρα, έχουμε Μαυριά, Γεραπετρίτη, Βενιζέλο, Παντελή, Παπασπύρου, Δημήτρη Τσάτσο, όλους τους καθηγητές Συνταγματικού Δικαίου από τη μία και από την άλλη έχουμε τον κ. Μακάριο Λαζαρίδη, ο οποίος διά του twitter αντεπιχειρηματολογεί σε όλους αυτούς τους καθηγητές Συνταγματικού Δικαίου. 
ΜΑΚΑΡΙΟΣ ΛΑΖΑΡΙΔΗΣ: Ο Γεραπετρίτης δεν λέει αυτά που λες εσύ.
ΠΑΝΑΓΙΩΤΗΣ ΔΟΥΔΩΝΗΣ: Καλώ, λοιπόν, την κοινοβουλευτική πλειοψηφία να σκεφτεί κάθε ένας Βουλευτής τη στάση του, να αναθεωρήσει την ψήφο του και να αντιληφθεί ότι δεν είναι δυνατόν η εκτελεστική εξουσία να διαλέγει ποιος είναι αρεστός και ποιος όχι. Αυτό δεν προσιδιάζει προς πρωθυπουργό κοινοβουλευτικής δημοκρατίας, προσιδιάζει προς τον σουλτάνο της Οθωμανικής Αυτοκρατορίας σε σχέση με την επιλογή τον δέκατο έκτο αιώνα πατριάρχη και όχι Αντιπροέδρου της Βουλής. Και όλα αυτά γίνονται, βέβαια, γιατί έχουμε το μείζον ζήτημα της αλλοίωσης της σύνθεσης της Διάσκεψης των Προέδρων.
 Όσον αφορά δε σε όλα τα υπόλοιπα και στις αιτιάσεις της κ. Κωνσταντοπούλου, αντιλαμβάνομαι ότι δεν αντελήφθη περί ποίου αντικειμένου συζητούμε και πάνω απ’ όλα θυμάμαι ότι δεν ψήφισε κανέναν Αντιπρόεδρο πλην του δικού της υποψηφίου. 
Πάνω απ’ όλα, όμως, να καταλάβουμε ότι αυτό δεν αφορά στο πρόσωπο, αφορά στον θεσμό και δημοκρατία είναι οι θεσμοί να είναι πάνω από τα πρόσωπα. Όλα τα υπόλοιπα είναι ανεπίτρεπτες επεμβάσεις της εκτελεστικής εξουσίας στη νομοθετική. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχω ζητήσει τον λόγο, κύριε Πρόεδρε
ΠΡΟΕΔΡΕΥΩΝ (Πάρις Κουκουλόπουλος): Ορίστε, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Α, με το «ορίστε» με προσφωνείτε.
ΠΡΟΕΔΡΕΥΩΝ (Πάρις Κουκουλόπουλος): Ορίστε, κυρία Πρόεδρε, είπα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ. Καλοσύνη σας. 
Ακούστε. Αυτό το οποίο συμβαίνει είναι απόλυτη απόδειξη της υπόγειας σύμπραξης που έχετε κάνει το ΠΑΣΟΚ με τη Νέα Δημοκρατία. Πλάτες κάνει ο Αντιπρόεδρός σας στη Νέα Δημοκρατία. Στερεί από πολιτική Αρχηγό τον λόγο, από Αρχηγό της Αντιπολίτευσης. Κάνει πλάτες στη Νέα Δημοκρατία για να μην ακουστεί. 
Κύριε Δουδωνή, θέλετε μήπως να ανέβετε και πάνω στο έδρανο; 
ΠΑΝΑΓΙΩΤΗΣ ΔΟΥΔΩΝΗΣ: Ε, τώρα να μου κάνετε εσείς παρατηρήσεις να μιλάει κάποιος πάνω σε κάποιον άλλον, νομίζω ότι είναι παράλογο, αλλά τέλος πάντων, το σέβομαι.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, συνεχίστε παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είστε εκείνος, ο οποίος ήρθατε σαν λαγός στη Διάσκεψη των Προέδρων για να επιβάλετε..
ΠΑΝΑΓΙΩΤΗΣ ΔΟΥΔΩΝΗΣ: Έχουμε άλλο θέμα, κυρία Πρόεδρε, μείζον αυτή τη στιγμή, επιλογή Αντιπροέδρου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εμποδίζετε κι εσείς. Καθίστε με τον κ. Λαζαρίδη δίπλα, δίπλα. Καθίστε μαζί. Αγκαλιαστείτε. 
ΠΑΝΑΓΙΩΤΗΣ ΔΟΥΔΩΝΗΣ: Τι να καθίσουμε μαζί; Σκοτωθήκαμε μόλις τώρα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δείξτε το πραγματικό πρόσωπο της Αξιωματικής Αντιπολίτευσης. Και δείξτε το και σε κάποιους Βουλευτές και Βουλευτίνες σας, που νομίζουν ότι κάνετε αντιπολίτευση. Γιατί δεν είναι μέσα σε αυτά τα deals. 
Εξηγήστε, παρακαλώ, πώς ο Αντιπρόεδρος της Βουλής από το ΠΑΣΟΚ, ο κ. Κουκουλόπουλος, ενεργεί ως Νέα Δημοκρατία, για να καταλάβει ο κόσμος, γιατί η Νέα Δημοκρατία μπλοκάρει την κ. Ακρίτα. Γιατί η κ. Ακρίτα δεν θα λειτουργήσει ως Νέα Δημοκρατία. Και αυτό, το ξέρετε όλοι και το ξέρουμε όλοι. 
Επίσης, το μπλοκάρισμα της υποψηφιότητας Ακρίτα από την Κοινοβουλευτική Ομάδα του ΣΥΡΙΖΑ…
Γεια σας, κυρία Ακρίτα. Καλώς ήρθατε.
ΕΛΕΝΑ ΑΚΡΙΤΑ: Καλώς σας βρήκα, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …το μπλοκάρισμα της υποψηφιότητας αυτής σημαίνει μπλοκάρισμα της συμμετοχής γυναικών στο Προεδρείο της Βουλής. Αυτό έχει να συμβεί από το 1996, επί Σημίτη. Από το δικό σας κόμμα έχει να συμβεί ξανά. 
ΠΑΝΑΓΙΩΤΗΣ ΔΟΥΔΩΝΗΣ: Την κ. Γεροβασίλη την ψηφίσατε, κυρία Πρόεδρε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Από τότε έχει να συμβεί, 1996 με 2000. Από τότε έχει να συμβεί. 
Βρείτε τα και με την Κανέλλη, που λέει ότι η Μπακογιάννη είναι η καλύτερη πολιτικός και να είχαμε πολλές Ντόρες. 
ΛΙΑΝΑ ΚΑΝΕΛΛΗ: Δεν με παρατάς κι εσύ τώρα. Αντιφεμινίστρια από κούνια. Αυτά που λέει μόνο τις γυναίκες βλάπτουν. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Συνεννοηθείτε λίγο όλοι μέσα στο σύστημα, να στηρίξετε τον Μητσοτάκη, την ώρα που είναι στα σχοινιά. Την ώρα που είναι στα σχοινιά ο Μητσοτάκης, ο ένας διαλύει το ένα κόμμα κι άλλος θέλει να διαλύσει την Αντιπολίτευση. 
Κύριε Κουκουλόπουλε, είστε άξιος Αντιπρόεδρος της Νέας Δημοκρατίας, η οποία έχει πλέον τέσσερις Αντιπροέδρους. Συγχαρητήρια. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Μάλιστα, κάνατε ωραία διαπίστωση. Άλλα διαπιστώσαμε όλοι οι Δυτικομακεδόνες πριν τρεις μέρες. Περιττεύει να απαντήσω και σε εσάς. 
Στο σημείο αυτό, κύριε Γιαννούλη, ολοκληρώνεται η συνεδρίαση…
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, σας έχω ζητήσει τον λόγο.
ΠΡΟΕΔΡΕΥΩΝ (Πάρις Κουκουλόπουλος): Μα, σ’ εσάς έδωσα πρώτα τον λόγο. 
ΧΡΗΣΤΟΣ ΓΙΑΝΝΟΥΛΗΣ: Κάνετε λάθος. Δεν μου δώσατε τον λόγο. Ξεχαστήκατε. 
ΠΡΟΕΔΡΕΥΩΝ (Πάρις Κουκουλόπουλος): Ωραία. Θέλει τον λόγο και ο κ. Μηταράκης. 
Κύριοι συνάδελφοι, στη Διάσκεψη των Προέδρων θα συζητήσουμε ιδιαίτερα για όλο αυτό που έγινε σήμερα, γιατί με μία ανοχή να μιλάτε λεπτό, λεπτό, ουσιαστικά θα πάμε πέρα από την καθορισμένη ώρα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας έχουμε ζητήσει τον λόγο από τον Κανονισμό. 
ΠΡΟΕΔΡΕΥΩΝ (Πάρις Κουκουλόπουλος): Κοντά είναι η επόμενη Διάσκεψη των Προέδρων. 
Κύριε Γιαννούλη, έχετε τον λόγο για ένα λεπτό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μόνο κομπολόι δεν φέρατε πάνω στην Έδρα. 
ΠΡΟΕΔΡΕΥΩΝ (Πάρις Κουκουλόπουλος): Αφήστε τους εξυπνακισμούς μαζί μου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κατεβείτε κάτω από την Έδρα.
ΠΡΟΕΔΡΕΥΩΝ (Πάρις Κουκουλόπουλος): Αφήστε τους εξυπνακισμούς μαζί μου και τη χυδαιότητα. Τέλος η χυδαιότητά σας. Από εμένα τουλάχιστον δεν είναι ανεκτή. Δεν ανέχομαι να χυδαιολογείτε απέναντί μου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ένας τραμπούκος είστε. 
Μπράβο στο ΠΑΣΟΚ!
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, να επανέλθουμε στο διά ταύτα. Το διά ταύτα είναι ότι ωφελείται η κοινοβουλευτική διαδικασία από το να διατυπώσουμε απόψεις και ερωτήματα για το πρωτοφανές της παραβίασης του Συντάγματος και του Κανονισμού της Βουλής, όπου οι υποψηφιότητες αφορούν κόμματα και όχι πρόσωπα. 
Στο πρόσωπο της Έλενας Ακρίτα, το μόνο που μπορούμε να διαβάσουμε ως γνήσια ανάγνωση είναι φθόνος, φοβία, μισογυνισμός και παροχή υπηρεσιών πραγματικά ανορθόδοξης κομματικής και πολιτικής υποτέλειας στο Μέγαρο Μαξίμου. Διότι η γυναίκα αυτή που μεγάλωσε και γαλουχήθηκε στο σπίτι του Λουκή και της Σύλβα Ακρίτα, που είναι στη μάχιμη δημοσιογραφία από τα δεκαοχτώ της χρόνια και έχει κοινωνικό αποτύπωμα τόλμησε να ασχοληθεί με την ιερή οικογένεια, την οικογένεια του κ. Μητσοτάκη και έγινε ξαφνικά πολιτικός εχθρός ή πρόσωπο ανάξιο να κάνει αυτό που κάνουν συνάδελφοί σας και εσείς προσωπικά με επάρκεια. 
Δεν μπορώ να καταλάβω, πού τελειώνει αυτή η ευθύνη και η υπακοή στο Σύνταγμα, στους κανονισμούς και στους κανόνες και πού αρχίζει η χυδαιότητα, η αλαζονεία και η οίηση της αξιοθρήνητης Πλειοψηφίας, της Νέας Δημοκρατίας.
Πάμε στην ψηφοφορία. Όμως, αυτό που συμβαίνει σήμερα θα αποτελεί στίγμα για το Κοινοβούλιο, εκατόν ογδόντα τρία χρόνια μετά το αίτημα σε αυτό το κτίριο για να αποκτήσει η χώρα Σύνταγμα. 
ΠΡΟΕΔΡΕΥΩΝ (Πάρις Κουκουλόπουλος): Κύριοι συνάδελφοι, να ζητήσουμε όλοι και να δούμε τι λέει ο Κανονισμός. 
Ο Κανονισμός πριν την εκλογή Αντιπροέδρου δεν προβλέπει τη διαδικασία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το μπεγλέρι φέρτε. 
ΠΡΟΕΔΡΕΥΩΝ (Πάρις Κουκουλόπουλος): Το τελευταίο νομοσχέδιο, την προηγούμενη εβδομάδα απασχόλησε κατά 40% την Ολομέλεια και το 60% αφορούσε την εκλογή Αντιπροέδρου. Δεν φιμώθηκε καμία Βουλή και κανένα κόμμα. 
Και σήμερα, επίσης, συζητήσαμε ουκ ολίγο και αναφέρθηκαν και όλοι οι εισηγητές. Αφήστε λοιπόν, τις εντυπώσεις, τουλάχιστον σε ό,τι με αφορά. 
Θέλετε να ζητήσουμε αλλαγή Κανονισμού και να γίνονται τοποθετήσεις πριν την εκλογή Αντιπροέδρου; Να το συζητήσουμε στη Διάσκεψη των Προέδρων, να το προτείνουμε στην Ολομέλεια. Όλα τα άλλα, είναι μια προσφορά για σόου για αυτούς που έρχονται γι’ αυτή τη δουλειά εδώ. 
Σε αυτό το σημείο, λύεται η συνεδρίαση και θα συνεχιστεί από τον κ. Πλακιωτάκη με την ψηφοφορία…
ΝΟΤΗΣ ΜΗΤΑΡΑΚΗΣ: Κύριε Πρόεδρε, έχω ζητήσει τον λόγο για ένα λεπτό. 
ΠΡΟΕΔΡΕΥΩΝ (Πάρις Κουκουλόπουλος): Ωραία, κύριε Μηταράκη, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Α, τώρα δεν λύεται η συνεδρίαση; 
ΝΟΤΗΣ ΜΗΤΑΡΑΚΗΣ: Κύριε Πρόεδρε, ακούσαμε συνταγματικούς βερμπαλισμούς και υποκρισία. 
Το άρθρο 8 του Κανονισμού της Βουλής είναι σαφές. Πρώτον, οι Αντιπρόεδροι εκλέγονται από τη Βουλή. Οι Βουλευτές έχουν απεριόριστο δικαίωμα γνώμης και ψήφου στις επιλογές «ναι» ή «παρών». Και δεύτερον, το άρθρο 8 παράγραφος 2 προβλέπει ότι δεν προηγείται συζήτηση της ψηφοφορίας. 
(Στο σημείο αυτό την Προεδρική Έδρα καταλαμβάνει ο  Α΄ Αντιπρόεδρος της Βουλής κ.  ΙΩΑΝΝΗΣ ΠΛΑΚΙΩΤΑΚΗΣ)
Όμως, η μεγάλη υποκρισία εδώ μεταξύ ΠΑΣΟΚ και Πλεύσης Ελευθερίας είναι η εξής: Το ΠΑΣΟΚ δεν ψήφισε πριν τρία χρόνια τον υποψήφιο που πρότεινε η Πλεύση Ελευθερίας και η Πλεύση Ελευθερίας, η κ. Ζωή Κωνσταντοπούλου -και το καταθέτω για τα Πρακτικά- καταψήφισε τη μόνη γυναίκα υποψήφια που είχε προταθεί το 2023, την κ. Όλγα Γεροβασίλη. 
Είστε υποκριτές τα κόμματα της Αντιπολίτευσης. 
(Χειροκροτήματα από την πτέρυγα της Νέας Δημοκρατίας)
(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, θα διακόψουμε για λίγο και θα επανέλθουμε στην Ειδική Ημερήσια Διάταξη εκλογής Αντιπροέδρου της Βουλής. 

(ΔΙΑΚΟΠΗ)


(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Θέλω να θέσω υπ’ όψιν σας, πριν προχωρήσουμε στην ψηφοφορία, ότι η Διακομματική Κοινοβουλευτική Επιτροπή με αντικείμενο «τη μελέτη των προβλημάτων και την επεξεργασία προτάσεων για την ενίσχυση του πρωτογενούς τομέα στη βάση σύγχρονων προκλήσεων και των διεθνών εξελίξεων», για την οποία η Ολομέλεια της Βουλής με απόφασή της είχε ορίσει προθεσμία για την ολοκλήρωση των εργασιών της και κατάθεση της Έκθεσής της μέχρι τις 5 Σεπτεμβρίου του 2026, ζητά νέα παράταση μέχρι τη 12η Οκτωβρίου 2026.
(Η σχετική επιστολή της ανωτέρω Διακομματικής Κοινοβουλευτικής Επιτροπής καταχωρίζεται στα Πρακτικά και έχει ως εξής:







ΠΡΟΕΔΡΕΥΩΝ (Ιωάννης Πλακιωτάκης): Συμφωνεί το Σώμα να δοθεί παράταση στη λειτουργία της εν λόγω Διακομματικής Κοινοβουλευτικής Επιτροπής μέχρι τη 12η Οκτωβρίου του 2026;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Δεν μπορεί να γίνει τώρα αυτή η συζήτηση!
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε κατά πλειοψηφία. 


ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εισερχόμεθα στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
Αντικείμενο της σημερινής ειδικής ημερήσιας διάταξης είναι η εκλογή Αντιπροέδρου της Βουλής από την πέμπτη σε δύναμη Κοινοβουλευτική Ομάδα. Την 24η Αυγούστου 2026 υπεβλήθη η υπ’ αριθμόν πρωτοκόλλου 6022 επιστολή της Βουλευτού κ. Όλγας Γεροβασίλη, με την οποία γνωστοποίησε στον Πρόεδρο της Βουλής των Ελλήνων κ. Νικήτα Κακλαμάνη την αποχώρησή της από την Κοινοβουλευτική Ομάδα ΣΥΡΙΖΑ-Προοδευτική Συμμαχία. Η ως άνω επιστολή ανακοινώθηκε στην Ολομέλεια της Βουλής των Ελλήνων στις 27 Αυγούστου 2026. 
Σύμφωνα με το άρθρο 9 παρ. 3 του Κανονισμού της Βουλής, η θητεία του Αντιπροέδρου λήγει αυτοδικαίως σε περίπτωση απώλειας του μέλους της Κοινοβουλευτικής Ομάδας από την οποία προέρχεται.
Επομένως, αντικείμενο της σημερινής ειδικής ημερησίας διάταξης είναι η εκλογή Αντιπροέδρου από την πέμπτη σε δύναμη Κοινοβουλευτική Ομάδα της Βουλής. 
Από την πέμπτη σε δύναμη Κοινοβουλευτική Ομάδα «ΣΥΡΙΖΑ-Προοδευτική Συμμαχία» προτείνεται για τη θέση του Αντιπροέδρου η κ. Έλενα Ακρίτα. 
Η ψηφοφορία είναι ονομαστική και θα διεξαχθεί ηλεκτρονικά. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)
ΠΡΟΕΔΡΕΥΩΝ (Ιωάννης Πλακιωτάκης): Θα ήθελα να σας ενημερώσω ότι έχουν έλθει στο Προεδρείο επιστολές συναδέλφων σύμφωνα με το άρθρο 70Α΄ του Κανονισμού της Βουλής με τις οποίες γνωστοποιούν την ψήφο τους.
Οι ψήφοι αυτές θα συνυπολογιστούν στην καταμέτρηση η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:


ΠΡΟΕΔΡΕΥΩΝ (Ιωάννης Πλακιωτάκης): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


ΠΡΟΕΔΡΕΥΩΝ (Ιωάννης Πλακιωτάκης): Επανερχόμενοι στη συζήτηση του νομοσχεδίου, τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος, ο κ. Δημήτρης Κουτσούμπας.
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Κανονικά, κύριοι της Κυβέρνησης, σήμερα, θα έπρεπε να έχετε έρθει εδώ ως απολογούμενοι για τις ζωές που και φέτος χάθηκαν, μιας και το αφήγημα των πρώτων χρόνων της διακυβέρνησής σας, ότι αρκεί το 112 και οι προληπτικές εκκενώσεις με ατομική ευθύνη του καθενός για να προστατεύεται, αποτελεί προ πολλού μια μακρινή πικρή ανάμνηση.
Απολογούμενοι και για τα σπίτια, τις περιουσίες, τους κόπους μιας ζωής που έγιναν στάχτη και που δεν πρόκειται να ξαναφτιαχτούν χωρίς οργανωμένη συλλογική διεκδίκηση, όπως αποδεικνύει και όλη η προηγούμενη πείρα και οι προβλέψεις του νομοσχεδίου.
Για τα χιλιάδες καμένα στρέμματα δάσους, την τεράστια οικολογική καταστροφή, την εξαφάνιση και άλλων πανέμορφων τόπων της πατρίδας μας, που θα κάνουν δεκαετίες για να αποκατασταθούν -αν, στο μεταξύ, δεν καούν ξανά- θα έπρεπε να απολογείστε, αλλά εσείς όχι μόνο δεν το κάνετε, αλλά ζητάτε και από πάνω και τα εύσημα, γιατί, όπως λέτε, οι καμένες εκτάσεις ήταν λιγότερες από τον μέσο όρο των τελευταίων χρόνων. Κάηκαν περισσότερα από τριακόσιες χιλιάδες στρέμματα δάσους και μας λέτε να σας πούμε και μπράβο που δεν κάηκαν άλλα τόσα! Και αυτό, όταν μόνο μέσα στα τελευταία εννιά χρόνια έχει καεί το 40% των δασών της Αττικής. Καλά θα κάνετε να αφήσετε αυτές τις γελοιότητες και να δώσετε εδώ συγκεκριμένες απαντήσεις.
Πριν την αντιπυρική περίοδο, όταν το ΚΚΕ προειδοποιούσε, κατέθετε προτάσεις, με ειδική ημερίδα εδώ, μέσα στη Βουλή, με συγκεκριμένες ερωτήσεις για τις ελλείψεις και τα προβλήματα που υπήρχαν ακριβώς στις περιοχές που επλήγησαν, εσείς λέγατε ότι η ετοιμότητα του κρατικού μηχανισμού είναι μεγαλύτερη από ποτέ. Θα μας πείτε τι πήγε λάθος ή θα παίζετε τις κουμπάρες; Διότι δεν μπορεί και όλα να γίνονται σωστά και να καιγόμαστε!
Παίζετε πάλι τη γνωστή κασέτα της κλιματικής κρίσης. Μα, η κλιματική αλλαγή, τα πιο έντονα καιρικά φαινόμενα, που είναι αναμενόμενα και προβλέψιμα, σημαίνουν ότι πρέπει να δοθεί ακόμα μεγαλύτερη έμφαση στην πρόληψη, να παρθούν ακόμα περισσότερα μέτρα, πιο έγκαιρα. Το κάνατε; Όχι.
Αντί για αυτό, βγαίνει ο κ. Μητσοτάκης και λέει ότι η φύση ξεπερνά κάθε ανθρώπινο σχεδιασμό. Καταλαβαίνετε τι λέτε και πού μας γυρίζετε; Σε εποχές που οι άνθρωποι ονόμαζαν τα φαινόμενα «θεομηνίες», επειδή δεν μπορούσαν να τα ερμηνεύσουν και νόμιζαν ότι τους τιμωρεί ο ίδιος ο Θεός! Και κατά τα άλλα, μας το παίζετε εκσυγχρονιστές, διανοητές της τεχνητής νοημοσύνης και οραματιστές της Ελλάδας του 2030.
Όμως, μάλλον έχουμε καταλάβει πώς την οραματίζεστε αυτή την Ελλάδα του 2030. Καμένη ολόκληρη!
Όχι, κύριοι της Κυβέρνησης! Δεν θα μας πείσετε να αποδεχθούμε την επιστροφή στον Μεσαίωνα και σε αυτόν τον τομέα. Η διαμόρφωση ολοκληρωμένου αντιπυρικού σχεδιασμού, με έμφαση στην πρόληψη, είναι απολύτως ανθρωπίνως δυνατή, με δεδομένη την τεράστια πρόοδο της επιστήμης, της τεχνολογίας, με τα μέσα που σήμερα αυτές προσφέρουν.
Αδύνατη είναι μόνο στο πλαίσιο της πολιτικής της δικής σας, της Ευρωπαϊκής Ένωσης, των προτεραιοτήτων του εχθρικού αντιλαϊκού κράτους, που θεωρεί κόστος την προστασία ανθρώπων, την προστασία του περιβάλλοντος, της λαϊκής περιουσίας, που βάζει στη ζυγαριά από τη μια το κόστος των ολοκληρωμένων μέτρων πρόληψης και από την άλλη, το κόστος των ανεπαρκών, έτσι κι αλλιώς, αποζημιώσεων. Και όσο το δεύτερο είναι μικρότερο, αποφασίζετε και διατάσσετε ότι δεν χρειάζονται προσλήψεις, δεν χρειάζονται υποδομές, υπηρεσίες και άλλα. 
Για πείτε μας, ποια κλιματική κρίση φταίει για τις τρεισήμισι χιλιάδες κενές οργανικές θέσεις στην Πυροσβεστική; Ποια κλιματική κρίση φταίει για τις χίλιες πεντακόσιες ελλείψεις δασολόγων και τις δέκα χιλιάδες ελλείψεις δασεργατών; Τι πρέπει να γίνει, δηλαδή, για να καταλάβετε ότι το δάσος θέλει φροντίδα για να μη γίνεται παρανάλωμα του πυρός, ότι το παιχνίδι παίζεται κυρίως στην πρόληψη και στην επίγεια πυρόσβεση; 
Λέτε και ξαναλέτε για τα Canadair που θα έρθουν κάποτε. Μα, ειδικά φέτος, είδαμε τη χρεοκοπία της πολιτικής που δίνει έμφαση σε εναέρια μέσα, τα οποία επίσης είναι λιγοστά σε σχέση με τις επίγειες δυνάμεις, αφού σε πολλές πυρκαγιές διαμορφώθηκαν συνθήκες στις οποίες τα πρώτα δεν μπορούσαν να επιχειρήσουν.
Την κλιματική κρίση την χρησιμοποιείτε μόνο ως δικαιολογία για να κρύψετε τις ευθύνες σας. Μάλιστα, στενοχωρήσατε και τον ΣΥΡΙΖΑ μέσα στο καλοκαίρι, γιατί λένε ότι όταν κάνανε και εκείνοι το ίδιο, δεν τους δίνατε δίκιο. Τι να πει κανείς τώρα! Η φράση «βολική Αντιπολίτευση» είναι, πλέον, πάρα πολύ λίγη, τη χρησιμοποιείτε, όμως, και ως το αφήγημα εσείς για να προωθήσετε τις πράσινες μπίζνες, από τις οποίες κάποιοι βγάζουν τρελά κέρδη. 
Ο λαός, όμως, όχι μόνο πληρώνει πανάκριβα το ρεύμα, αλλά βλέπει και το υποσυντηρημένο δίκτυο του ΔΕΔΔΗΕ, μαζί με τις ιδιωτικές μονάδες παραγωγής ενέργειας που χωροθετούνται ανεξέλεγκτα και χωρίς προστασία μέσα στα δάση, να λειτουργούν εμπρηστικά. 
Με δυο λόγια, κράτος και κεφάλαιο ήταν φέτος οι μεγαλύτεροι εμπρηστές, όσο και αν θέλετε να περιορίζετε τη συζήτηση σε κάποιους μετρημένους, πραγματικά ασυνείδητους, που κάνουν εργασίες τις ημέρες και σε σημεία που δεν πρέπει ή στα ακαθάριστα οικόπεδα. 
Η πολιτική σας, όμως, συνεχίζει να είναι εγκληματική και αφού γίνουν οι καταστροφές: Με το νομοσχέδιο που συζητάμε σήμερα λέτε ότι φιλοδοξείτε να διαμορφώσετε ένα νέο, ολοκληρωμένο θεσμικό πλαίσιο για την αποκατάσταση των κτιρίων και την κάλυψη των αναγκών των πληγέντων. Για να ομολογήσετε στη συνέχεια, ότι δεν αλλάζετε το, αποδεδειγμένα εκ του αποτελέσματος, ακατάλληλο και ανεπαρκές υφιστάμενο νομοθετικό πλαίσιο. Απλώς συμμαζεύετε τις μέχρι τώρα διάσπαρτες ρυθμίσεις σε ένα νόμο. 
Οι διάφορες κατηγορίες πληγέντων από σεισμούς, από πλημμύρες, από φωτιές, έχουν νιώσει στο πετσί τους αυτό το νομοθετικό πλαίσιο. Στο Αρκαλοχώρι πέντε χρόνια μετά το σεισμό, εκατόν πενήντα οικογένειες ακόμα ζουν σε κοντέινερς. Στο νομοσχέδιο υπάρχει, μάλιστα, άρθρο αφιερωμένο στη διαχείρισή τους, γιατί φαίνεται περιμένετε να αυξηθεί η ζήτηση. Εξακόσιοι πενήντα - εφτακόσιοι μαθητές και μαθήτριες κάνουν ακόμα μάθημα στους οικίσκους. Θα αποφοιτήσουν και δεν θα έχουν περάσει ούτε μια μέρα σε κανονική αίθουσα ενός κανονικού σχολείου. 
Στην Κεφαλονιά, έξι χρόνια μετά τον «Ιανό» ζητάτε έγγραφα, φωτογραφίες, τιμολόγια, άλλα, για καταστροφές που προκάλεσαν γενικευμένες ζημιές, που αφορούσαν κινητή και ακίνητη υποδομή, σε πολλές περιπτώσεις όχι άμεσα ανιχνεύσιμες. Σε αντίθετη περίπτωση, ζητάτε επιστροφή της αρωγής και μάλιστα τέσσερις φορές πάνω, την ίδια στιγμή που οι καταστροφές του Ιανού στις δημόσιες υποδομές χάσκουν ανεπισκεύαστες. 
Η πολύπαθη Θεσσαλία, τρία χρόνια μετά τις φονικές πλημμύρες του «Daniel» και του «Elias», παραμένει ανοχύρωτη απέναντι σε πλημμυρικά φαινόμενα. 
Σε απάντηση πρόσφατης ερώτησης των Βουλευτών μας, ομολογείτε ότι ο κρατικός μηχανισμός δεν διέθετε το κατάλληλο προσωπικό για την εξέταση των αιτήσεων των πληγέντων, με αποτέλεσμα χιλιάδες πληγέντες να μην έχουν αποζημιωθεί και γι’ αυτό αναγκαστήκατε -λέτε- να δώσετε το έργο του ελέγχου σε ιδιώτη. Έτσι μας είπατε. 
Τι από τα παραπάνω θεραπεύει το νομοσχέδιο που φέρνετε; Απολύτως τίποτα. Τα συστηματοποιεί, όμως, με κριτήριο ότι η αποκατάσταση είναι κόστος, η ανακούφιση των πληγέντων είναι κόστος, οι ανάγκες του λαού είναι κόστος, που πρέπει να περισταλεί, να ελεγχθεί, για να αυγατίσουν τα ματωμένα πλεονάσματα.
Νομοθετείτε για να είναι πιο αποτελεσματική η είσπραξη των επιστροφών των αποζημιώσεων ως αχρεωστήτως καταβληθέντων. Μετατρέπετε σε ατομική ευθύνη ακόμα και την ασφάλεια των κατασκευών, με πρόσχημα την ψηφιοποίηση και την επιτάχυνση της διαδικασίας. Νομοθετείτε για την παράδοση των πληγέντων στα νύχια των ασφαλιστικών εταιρειών, ώστε η κρατική αρωγή να πορεύεται αρμονικά και συμπληρωματικά με την ιδιωτική ασφάλιση, πάλι, στο όνομα της ατομικής ευθύνης. Όποιος αντέχει το κόστος ενός ασφαλιστικού συμβολαίου, θα έχει μεγαλύτερες πιθανότητες να αποζημιωθεί, ανάλογα με τα ασφάλιστρα που πληρώνει. Τα φτωχότερα νοικοκυριά, ακόμα και αν είναι ασφαλισμένα, θα παίρνουν ψίχουλα αποζημιώσεις και όλοι οι υπόλοιποι στην ουρά για τη γνωστή κρατική αρωγή. 
Εμείς έχουμε και εδώ μια τελείως διαφορετική φιλοσοφία που λέει ότι η αποκατάσταση μετά από μια φυσική καταστροφή δεν είναι απλά μια διαδικασία χορήγησης οικονομικής ενίσχυσης και η εξασφάλιση του μηχανισμού διαχείρισής της -που ούτε αυτό επιτυγχάνεται με τους νόμους σας- αλλά είναι μια συνολική, πολύπλευρη πολιτική που περιλαμβάνει τον σχεδιασμό χρήσεων γης, την εξασφάλιση υποδομών, την αντιμετώπιση της τρωτότητας και της ασφάλειας των κατασκευών, την προστασία της ανθρώπινης ζωής και της λαϊκής περιουσίας κ.λπ., ώστε με την εκδήλωση μιας καταστροφής να είναι δυνατή η πλήρης, στο 100%, αποκατάσταση των ζημιών, χωρίς όρους και προϋποθέσεις, αλλά και η πληγείσα περιοχή να φτάσει σε ένα επίπεδο ώστε να μπορεί να ανταποκριθεί πολύ καλύτερα σε μια επόμενη φυσική καταστροφή. 
Αυτά, φυσικά, είναι έξω από το δικό σας πλαίσιο πολιτικής. Ούτε καν σας περνούν από το μυαλό. Αλλά θα μου πείτε, εδώ δεν σας περνά από το μυαλό να κάνετε το αυτονόητο, να κάνετε μόνιμους τους συμβασιούχους πυροσβέστες. Ξέρετε, τα μεγάλα λόγια για τους ήρωες πυροσβέστες, η αυτονόητη απόδοση τιμής στους πυροσβέστες που χάθηκαν, δεν αρκούν όταν προέρχονται από μια Κυβέρνηση που αποδεδειγμένα τους αντιμετωπίζει ως αναλώσιμους. 
Πριν έρθω εδώ, στην Αίθουσα, είχα συνάντηση με τους συμβασιούχους, τους εποχικούς πυροσβέστες, οι οποίοι βρίσκονται και πάλι, όπως κάθε χρόνο τέτοια εποχή, σε κινητοποιήσεις, διεκδικώντας το αυτονόητο: Να μην πεταχτούν στον δρόμο, αφού ξεζουμίστηκαν όλο το καλοκαίρι, να μείνουν στην εργασία τους, στην οποία τους έχουμε τόσο μεγάλη ανάγκη. Ούτε αυτό το αίτημα χωράει, όμως, στα κοστολογημένα σας προγράμματα, όπως δεν χώρεσε και στα προγράμματα προηγούμενων κυβερνήσεων. 
Αλήθεια, στα κοστολογημένα προγράμματά σας χωράνε και τα μέτρα στήριξης των κτηνοτρόφων που καταστρέφονται στη Λέσβο; Εκεί που η επιλεκτική σας ανικανότητα χτύπησε κόκκινο με τον αφθώδη πυρετό; Αφήσατε την επιζωοτία να ξεφύγει από κάθε έλεγχο, θρέψατε τον ανορθολογισμό με το αντιεμβολιαστικό σας παραλήρημα, για να μη θιγούν τα κέρδη μιας χούφτας μεγαλοβιομηχάνων της φέτας. 
Και αφού καταστρέψατε το βιός των ανθρώπων και χάσατε κάθε έλεγχο, θυμηθήκατε τώρα τον στρατό. Αναφέρομαι στην τροπολογία που καταθέσατε χθες μέσα στη νύχτα. 
Ποιο είναι το επόμενο επιστημονικό σας πλάνο; Θα στείλετε τα Λέοπαρντ να εκτελέσουν απολυμάνσεις και τους καταδρομείς να κάνουν ιχνηλάτηση στα κοπάδια; Έλεος! Δώστε λύση τώρα, όπως ζητούν οι κτηνοτρόφοι του νησιού.
Κυρίες και κύριοι, στα κοστολογημένα προγράμματά σας δεν χωράνε ούτε τα πραγματικά μέτρα ανακούφισης του λαού από τα κύματα της ακρίβειας, που είναι: Η κατάργηση του ΦΠΑ στα είδη άμεσης ανάγκης και των ειδικών φόρων στο ρεύμα και τα καύσιμα, η πραγματική επαναφορά των τριετιών και των συλλογικών συμβάσεων, η επαναφορά του δέκατου τρίτου και δέκατου τέταρτου μισθού και σύνταξης. Για δωδέκατη φορά από το 2015 μέχρι σήμερα η Κοινοβουλευτική Ομάδα του ΚΚΕ κατέθεσε τις προηγούμενες μέρες νομοθετική ρύθμιση για την επαναφορά τους και για δωδέκατη φορά την απορρίψατε, όπως έκανε και η προηγούμενη Κυβέρνηση. 


Βλέπετε για κάτι τέτοια ενεργοποιούνται αμέσως οι οροφές δαπανών και οι δημοσιονομικοί κανόνες της Ευρωπαϊκής Ένωσης, που βέβαια όλοι σας έχετε ψηφίσει. Γι’ αυτό και το μόνο που έχετε να επιδείξετε για την ακρίβεια, είναι οι συμφωνίες της κοροϊδίας που κάνετε με μεγαλοεπιχειρηματίες, χωρίς να αγγίζετε ούτε στο ελάχιστο τους τεράστιους τζίρους από την τρελή κερδοφορία τους και που πραγματικά προκαλούν οργή στους εργαζόμενους που βιώνουν την κατάσταση στην πραγματική ζωή, μέσα στο σούπερ μάρκετ και όχι στην εικονική πραγματικότητα που δημιουργούν τα φιλικά σας μέσα ενημέρωσης. Βρήκατε, όμως, στο άψε-σβήσε τρία δισεκατομμύρια ευρώ, για να αγοράσετε από το κράτος δολοφόνο του Ισραήλ την «Ασπίδα του Αχιλλέα», αυτόν τον δήθεν σιδερένιο θόλο, που έγινε πρόσφατα σουρωτήρι από τους ιρανικούς πυραύλους.
Όχι βέβαια για να προστατεύσετε τις πόλεις και τα νησιά μας, που άλλωστε τα έχετε βάλει στο Μάτι του Κυκλώνα εσείς και πριν η Κυβέρνηση Τσίπρα, το ΠΑΣΟΚ με τις αμερικανονατοϊκές βάσεις που έχετε σπείρει παντού, οι οποίες παίζουν κομβικό ρόλο στους πολέμους και αποτελούν διακηρυγμένο πλέον στόχο αντιποίνων, αλλά για να επιταχύνετε την πολεμική προετοιμασία, να βαθύνετε την εμπλοκή της χώρας και του λαού σε αυτούς τους πολέμους και σχεδιασμούς, για λογαριασμό της άρχουσας τάξης της χώρας και της προβολής ισχύος που αυτή θέλει να κάνει. Για τις διάφορες «Ασπίδες του Αχιλλέα», όπως και για τις μπίζνες των ενεργειακών ομίλων, για την πρόωρη αποπληρωμή, επίσης, του χρέους και άλλα, υπάρχουν ρήτρες διαφυγής. Όμως, για την «Ασπίδα του Προμηθέα», δηλαδή, για μια πραγματική πολιτική πρόληψης των πυρκαγιών και για την ενίσχυση της δασοπυρόσβεσης, όπως και για κάθε άλλη λαϊκή ανάγκη, ο δημοσιονομικός χώρος γίνεται περιορισμένος. Αυτή είναι η πολιτική σας. Η κοινή πολιτική όλων σας, που θυσιάζει το σήμερα και το αύριο του λαού στον βωμό των κερδών και των πολέμων των εκμεταλλευτών του. Και αυτή η πολιτική πρέπει να ανατραπεί, για να ανασάνει ο λαός. Εμείς θα κάνουμε ό,τι περνά από το χέρι μας για να γίνει αυτό πράξη. Όπως ξέρετε, οι δυνάμεις του ΚΚΕ, οι εθελοντικές μας ομάδες δασοπυρόσβεσης έδωσαν και φέτος τη μάχη σε ολόκληρη τη χώρα, όπως πάντα στο πλάι του λαού που δοκιμάστηκε. Έτσι θα δώσουν και τη μάχη της διεκδίκησης μέτρων αποκατάστασης. Και τώρα, αυτές τις μέρες και ώρες, όλες μας οι δυνάμεις δουλεύουν μαζί με χιλιάδες ακόμα ανθρώπους για να δώσει το Πανελλαδικό Παλλαϊκό Συλλαλητήριο του Σαββάτου στη Διεθνή Έκθεση Θεσσαλονίκης την πιο αποστομωτική απάντηση σε εσάς, στην πολιτική σας και σε όσους σας δίνουν συναίνεση. Θα τα πούμε εκεί. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο.
Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Κύριε Πρόεδρε, σας ευχαριστώ πάρα πολύ.
Παίρνοντας το νήμα από τον κ. Κουτσούμπα, θα ήθελα πραγματικά, εάν είχε ευθυξία αυτή η Κυβέρνηση, να στείλει ένα κλιμάκιο στη Λέσβο, για να δει το δράμα των κτηνοτρόφων. Να σου παίρνουν τα ζωντανά με το ζόρι για να στα σφάξουν, είναι ό, τι πιο άθλιο μπορεί να συμβεί σε έναν άνθρωπο. Την περιουσία σου! Και ξέρετε, δεν έχετε καταλάβει τι σημαίνει ποιμένας, τσοπάνης. Μάλλον, το ξεχάσατε πολλοί από εσάς, γιατί τσοπάνηδες ήταν οι παππούδες σας, τι σημαίνει να είσαι ποιμένας. Αυτοί οι άνθρωποι είναι δεμένοι με τα ζωντανά τους. Να μην σας πω ότι τα ονοματίζουν και πολλά από αυτά τα αμνοερίφιά τους. Και πάτε και τα κλέβετε και τα σφάζετε με το ζόρι. Η Λέσβος καταστρέφεται καθημερινά. Η κτηνοτροφική οικονομία της Λέσβου, που ήταν ένα μεγάλο κομμάτι του εισοδήματος αυτού του νησιού, καταστρέφεται καθημερινά και κανένας δεν μιλάει. Κανένας! Τους έχουν αφήσει μόνους τους, όπως όλη την Περιφέρεια την έχετε αφήσει μόνη ως Κυβέρνηση σε όλα αυτά που συμβαίνουν, κύριοι Υπουργοί, και θα αναρωτηθεί κανείς το εξής: Πείτε μας μέχρι σήμερα τι έχετε πετύχει στην πολιτική προστασία,  για να μιλήσουμε σοβαρά σε αυτή τη χώρα κάποια στιγμή με επιχειρήματα. Έχω μπροστά μου ένα ρεπορτάζ του Voicenews.gr, με έγγραφα παρακαλώ, τα οποία δεν διαψεύδονται. 
Στα πρακτικά της Βουλής παρακαλώ.
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος    καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Πού πήγαν τα χρήματα με το Antinero; Συνολικά διατέθηκαν 600 εκατομμύρια ευρώ. Στις 24 Ιανουαρίου του 2025 η Κομισιόν αναγνώρισε ότι το πρόγραμμα χρήζει ελέγχου και παραβιάσεων. Καταγγέλθηκε ότι εκατομμύρια ευρώ οδηγήθηκαν σε άσχετα προγράμματα «Αλλάζω συσκευή για επιχειρήσεις» και εγώ ρωτώ: Ποιοι έφαγαν τα λεφτά;  Ποιοι έφαγαν αυτά τα δισεκατομμύρια; Ποιοι τα έφαγαν; Πού πήγαν τα κονδύλια; Ποιος θα λογοδοτήσει επιτέλους σε αυτή τη χώρα;
(Χειροκροτήματα από την πτέρυγα της Ελληνικής Λύσης)
Να μιλήσουμε για τη Θεσσαλία; Να μιλήσουμε για τη Θεσσαλία. Η Κυβέρνηση ανακοίνωσε μετά τον «Daniel» ότι έχει ένα πρόγραμμα κάποιων αλλαγών -από τον Ταύρο ήταν οι άνθρωποι, ένα γραφείο είχανε εκεί πέρα- ότι η Θεσσαλία θα κάνει αντιπλημμυρικά κτλ. Η Θεσσαλία ακόμη και τώρα είναι ανοχύρωτη. Τόσα χρόνια μετά τον «Daniel» με τις πλημμύρες και τις καταστροφές και δεν έχουν λυθεί τα προβλήματα. Θα δώσω ένα παράδειγμα. Υπάρχουν προβλήματα υδροδότησης σε πολλές περιοχές. Αυτά τα λέω γιατί ακούμε λόγια, νομοσχέδια, τροπολογίες, διατάξεις, υπουργικές αποφάσεις, αλλά δουλειά δεν γίνεται. Και ξέρετε γιατί; Στα γρανάζια της γραφειοκρατίας εμπλέκονται πολλοί και αυτή τη γραφειοκρατία που θα επέλυε η Νέα Δημοκρατία, όχι μόνο δεν την επίλυσε, αλλά τη διόγκωσε για ένα και μόνο λόγο, για να κάνουν ρουσφετάκια σε κολλητούς και ημετέρους.
Πάμε στον Έβρο. Ήταν εδώ ο Πρωθυπουργός που είχε πει ότι θα γίνει αναδάσωση. Είχε προϋπολογίσει τρία δισεκατομμύρια ευρώ ότι θα δοθούν στον Έβρο. Ξέρετε πόσα δώσατε; Δώσατε 312 εκατομμύρια ευρώ μόνο! Αθέτηση απώλειας για τις ελιές, για οτιδήποτε αφορούσε τις καταστροφές. Ανεμογεννήτριες, όμως, στα καμμένα προλάβατε και βάλατε. Όπως και στο Πόρτο Γερμενό που κάηκε  πρόσφατα, βάζετε τώρα ανεμογεννήτριες, καθώς και στο Λαύκο Πηλίου. Δηλαδή, εκεί που πάτε καλά, είναι σε ό,τι καταστρέφεται. Στις ανεμογεννήτριες.
Πάμε στην Εύβοια. Αναδάσωση Ευβοίας. Ο ίδιος ο Πρωθυπουργός εδώ -ήμουν εδώ το 2021- είχε πει: Το κράτος έχει δεσμευθεί 224 εκατομμύρια ευρώ για να αναδασωθούν εκατόν εξήντα πέντε χιλιάδες στρέμματα. Από τότε τα δένδρα είναι άφαντα. Άφαντα. Δεν υπάρχει δένδρο. Ανεμογεννήτριες μπήκαν, όμως, επάνω. Πώς γίνεται στο ένα να αποτυγχάνετε και στο άλλο να επιτυγχάνετε;
Πάμε στα κονδύλια του Ταμείου Ανάκαμψης για την πυροπροστασία. Από τα 554 εκατομμύρια ξέρετε πόσο απορροφήσατε; Όχι εσείς, οι προηγούμενοι. Απορροφήσατε 1%. Απορροφήσατε 1% από τα 554 εκατομμύρια ευρώ. Φτιάξατε ένα κράτος για κλάματα. Κυβερνάτε οκτώ χρόνια και δεν μπορέσατε να διορθώσετε τίποτα από τις παθογένειες.
Να δώσω ένα παράδειγμα για το τι κράτος φτιάξατε. Υπάρχει μία μοναδική ομάδα σε αυτή τη χώρα που λέγεται «ομάδα Anubis». Την ξέρετε; Δεν την ξέρετε. Θα σας την πω τώρα εγώ. Η Anubis, λοιπόν, είναι μια ομάδα η οποία μπορεί και βρίσκει πτώματα, όταν γίνονται καταστροφές. Έχουν ειδικούς σκύλους. Αυτή η ομάδα, λοιπόν, αντί να την προστατεύσει το κράτος σας, της Νέας Δημοκρατίας, η Δήμαρχος Πεντέλης, η κυρία Κοσμοπούλου -δεν ξέρω, Νέα Δημοκρατία είναι, δική σας είναι, δεν την ξέρω- τους στέλνει εξώδικο για να φύγουν από τον χώρο εκεί, γιατί τον πήραν από τη Μονή Πεντέλης. Γραφειοκρατικές ανοησίες! Στις 7 Σεπτεμβρίου τους διώχνει. Αντί να τους έχουμε στα ώπα-ώπα, γιατί τους χρειαζόμαστε, η Πυροσβεστική δεν έχει σκυλιά, για να βρίσκουμε ζωντανούς τους ανθρώπους, γιατί τα σκυλιά της Πυροσβεστικής είναι εκπαιδευμένα για νεκρούς... 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και το ένα το σκοτώσαν.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ένα-ένα θα τα πω τώρα.
Και συμπτωματικά, η εταιρεία αυτή, η ομάδα των ανθρώπων, αποκάλυψε το έγκλημα στη θέση «Κουλούρι» με τα διαμελισμένα πτώματα που μεταφέρατε από το ξεμπάζωμα και το ένα το σκυλί δολοφονήθηκε με χημικό υγρό πριν από μερικούς μήνες. Όλα συμπτωματικά είναι! Αντί να τους έχουμε στα ώπα-ώπα, τους διώχνουμε, τους εξωστραγγίζουμε. Αυτό είναι το κράτος σας;  Όχι, κάνετε λάθος, αυτό δεν είναι κράτος.
Και επειδή θέλετε προτάσεις, κύριε Υπουργέ, γιατί δεν επιβάλλεται άμεσα η θέσπιση έκδοσης καθημερινά για χάρτη πρόβλεψης κινδύνου επικίνδυνων καιρικών φαινομένων, πλημμυρών, χιονοπτώσεων κτλ; Για όλα τα φαινόμενα, όχι μόνο για την πυρκαγιά, για όλα! Να κάνουμε ένα χάρτη. Αυτά μου τα είπε ο κ. Γκουρμπάτσης ο οποίος ήταν στην Πυροσβεστική ειδικός και πραγματογνώμονας πλέον, για το Πόρτο Γερμενό. Είναι αυτός που αποκάλυψε ότι στο Πόρτο Γερμενό δεν μπήκανε από εμπρηστές οι φωτιές, αλλά από ανεμογεννήτρια που αμολούσε σπινθήρες. 
(Χειροκροτήματα από την πτέρυγα της Ελληνικής Λύσης)
Δεύτερη πρόταση. Εξακολουθούμε να μην έχουμε σύστημα έκτακτης στελέχωσης του σεισμολογικού κέντρου εκτός δημοσίου ωραρίου. Το σεισμολογικό κέντρο στη χώρα μας, κύριε Υπουργέ, λειτουργεί εντός δημοσίου ωραρίου από το πρωί οκτώ η ώρα, μέχρι τις δύο, μετά βγαίνει τηλεφωνητής. Σεισμολογικό κέντρο, δεν έχετε στελέχη.




Θα έρθω στην τρίτη πρόταση. Οι δήμοι στην περιφέρεια δεν μπορούν να απορροφήσουν κονδύλια για διάφορα κοινοτικά προγράμματα και για διάφορα ΕΣΠΑ κ.λπ.. Δεν έχουν μηχανικούς. Δεν μπορούν να κάνουν τις μελέτες. Απεγκλωβίστε, αφήστε τις περιφέρειες να πάρουν έναν-δύο μηχανικούς ο κάθε δήμος, για να μην μπορούν να χάσουν κονδύλια. Δισσεκατομμύρια λεφτά χάνονται.  
Τρίτη πρόταση -φουτουριστική- από την Ελληνική Λύση: Τα όμβρια ύδατα σε κάθε περιοχή έπρεπε να μαζεύονται σε υπόγειες τεχνητές λίμνες και για λόγους πυρόσβεσης να υπάρχει περιμετρικά πάρκο με γκαζόν, δεντράκια κ.λπ., ώστε να δημιουργείται και αρχιτεκτονική τοπίου. Και έτσι και το περιβάλλον προστατεύεται και τα όμβρια ύδατα τα έχετε σε δεξαμενές και, εάν χρειαστεί, η Πυροσβεστική να πάει να πάρει από εκεί το νερό και να μην τρέχει δεξιά και αριστερά. Τόσο δύσκολο είναι; Λίγα χρήματα χρειάζονται. 
Πάμε και στα υπόλοιπα, γιατί η ΔΕΘ έχει γίνει ένα λαϊκό πανηγύρι. Το ξαναλέω ακόμα μια φορά: Στη ΔΕΘ δικαιούται να πάει ο Πρωθυπουργός -ο εκάστοτε Πρωθυπουργός- να πάει να κόψει την κορδέλα, να μιλήσει, να ανακοινώσει και να φύγει. Το ότι πηγαίνει ο κάθε πικραμένος, ο κάθε ηγετίσκος για επτά μέρες στη Θεσσαλονίκη που έχει τη ΔΕΘ, ταλαιπωρείται από κουστωδίες και ανθρώπους με αυτοκίνητα, κλείνουν οι δρόμοι, περνάει ο ένας, περνάει ο άλλος, για εμάς τους Βορειοελλαδίτες πρέπει να σταματήσει χθες αυτή η ταλαιπωρία από τον κάθε ηγετίσκο.
(Χειροκροτήματα από την πτέρυγα της Ελληνικής Λύσης)
Και θα πάνε τώρα όλοι του παρακράτους του Κολωνακίου οι ηγετίσκοι να μιλήσουν για τη Μακεδονία και τη Θεσσαλονίκη. Μάλιστα! Η Νέα Δημοκρατία στην πρεμούρα της -όπως λέει και ο Οικονόμου στο ΣΚΑΙ, σήμερα έλεγε «Τι πράγμα είναι αυτός ο Βελόπουλος; Γιατί δεν πέφτει, ρε παιδί μου; Πρώτος έφτασε σε πολλούς νόμους. Δεν πέφτει, ρε παιδί μου, σταθερός εκεί»- έστειλε πενήντα Υπουργούς -ακούστε την αντίφαση- Βορειοελλαδίτες. Από τους πενήντα Υπουργούς, κανονικός Υπουργός σε παραγωγικό Υπουργείο δεν υπάρχει από τη Βόρεια Ελλάδα, ούτε ένας, όχι ένας, για παραγωγικό Υπουργείο. 
Στείλανε του παρακράτους του Κολωνακίου τους Αθηναίους Υπουργούς να νουθετήσουν τους Βορειοελλαδίτες. Τι λέτε βρε; Τι λέτε βρε; Κανονικά όλη η Περιφέρεια, η Πελοπόννησος, η Κρήτη, η Ήπειρος έπρεπε να έχουν Υπουργούς, για να μπορούν να βοηθήσουν την Περιφέρεια και όχι από το παρακράτος του Κολωνακίου.
(Χειροκροτήματα από την πτέρυγα της Ελληνικής Λύσης)
Και ό,τι και να κάνετε, θα είμαστε πρώτοι, θα είμαστε αυτοί που θα κόψουμε το νήμα και στη Βόρεια Ελλάδα και στην υπόλοιπη Ελλάδα. Θα είμαστε η μελλοντική, ελληνική, κοινωνική, πατριωτική, εθνική κυβέρνηση του τόπου.
(Χειροκροτήματα από την πτέρυγα της Ελληνικής Λύσης)
Και εδώ ρημάζει τη Βόρεια Ελλάδα η Νέα Δημοκρατία με τις επιλογές της και πάει ο Πρωθυπουργός και οι Υπουργοί του να ταΐσουν και πάλι σανό. Ακούστε, βγαίνει ο Έλληνας Πρωθυπουργός και δηλώνει το εξής: «Δεν είναι πολύ ρεαλιστικό αυτή τη στιγμή να μιλάμε για νέες σιδηροδρομικές γραμμές ούτε μπορεί να μιλήσει κανείς για μια δυτική σιδηροδρομική Εγνατία». Πείτε μου μια χώρα που ο Πρωθυπουργός θα τολμούσε να πει αυτό, ότι δεν μπορούμε να κάνουμε έναν σιδηρόδρομο από την Αλεξανδρούπολη μέχρι την Ηγουμενίτσα! Μία χώρα! Και αυτός ο Πρωθυπουργός θέλει να μας πείσει ότι τιμά τη Μακεδονία, τιμά την οικονομία, τιμά τη Βόρεια Ελλάδα.
(Χειροκροτήματα από την πτέρυγα της Ελληνικής Λύσης)
 Είναι ο ίδιος που ως υποψήφιος πρόεδρος το 2019 της Νέας Δημοκρατίας είπε το εξής: «Η παραγωγή λιγνίτη πρέπει να είναι ενεργειακή στρατηγική της χώρας». Το είπε πριν γίνει πρωθυπουργός το 2019. Σήμερα τι λέει; Λέει ότι, όποιος πιστεύει ότι μπορεί η Δυτική Μακεδονία να επιστρέψει στον λιγνίτη, σας λέει ψέματα. Ε, ποιος είναι ψεύτης; Ο Μητσοτάκης και η Κυβέρνησή του είναι οι ψεύτες. 
(Χειροκροτήματα από την πτέρυγα της Ελληνικής Λύσης)
Για το δε Λιμάνι Θεσσαλονίκης δεν έχει κάνει το παραμικρό. Ακόμα περιμένει  διασύνδεση με την Εθνική Οδό. Ακόμη περιμένει τη σιδηροδρομική διασύνδεση της Εθνικής Οδού με το Λιμάνι. Γιατί; Γιατί θέλει η Νέα Δημοκρατία να πετάξει τον Σαββίδη από μέσα, για να τους μείνει ο Μυστακίδης. Αυτή είναι η αλήθεια. 
Κάντε τα έργα υποδομής. Μετρό; Δείξτε μου ένα μετρό σε ολόκληρο τον πλανήτη, κύριε συνάδελφε, που δεν πηγαίνει στο αεροδρόμιο. Μετρό! Κάθε έξι μήνες εγκαινιάζει μετρό ο Πρωθυπουργός. Ούτε στη δυτική Θεσσαλονίκη πηγαίνει που είναι η πολυπληθέστερη περιοχή. Εκεί έπρεπε να πάει. Γιατί δεν πάει εκεί; Α, «θα» πάει. Πενήντα χρόνια βλέπαμε μετρό, ακούγαμε μετρό, το είδαμε τώρα και αυτό κουτσό μετρό που δεν είναι μετρό. 
(Χειροκροτήματα από την πτέρυγα της Ελληνικής Λύσης)
Γι’ αυτό και είπαν οι Βορειοελλαδίτες ότι είναι ανεπιθύμητοι οι ψεύτες στη Μακεδονία. Έβγαλαν αφίσες, γιατί και προδώσατε τη Μακεδονία με το όνομά της και την προδίδετε με τα έργα που δεν κάνετε και θα κάνει η Ελληνική Λύση, γιατί το αξίζει όλη η περιφέρεια. 
(Χειροκροτήματα από την πτέρυγα της Ελληνικής Λύσης)
Πάει και ο Τσίπρας στη Θεσσαλονίκη με το τρίπτυχο «Παράγουμε περισσότερο, μοιράζουμε δικαιότερα, ζούμε καλύτερα». Ο Τσίπρας! Και μετά ξύπνησε. Γιατί το λέω αυτό; Αυτός ο άεργος που δεν εργάστηκε ποτέ στη ζωή του, που δεν παρήγαγε ποτέ τίποτα, μιλάει για παραγωγή πλούτου. Αυτός που πρόδωσε τη Μακεδονία και τη δημοκρατία με το δημοψήφισμα, μιλάει για δικαιοσύνη. Αυτός που κάθεται όλη μέρα σε μια βίλα με τα κότερα, μιλάει για καλύτερη ζωή. Καλύτερα να μη μιλάει, γιατί όταν μιλάει, όλη η Ελλάδα γελάει. Να μη μιλάει! 
(Χειροκροτήματα από την πτέρυγα της Ελληνικής Λύσης)
Και πάμε και στα πιο δύσκολα τώρα, γιατί έχω προειδοποιήσει.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μετά μασάει, όταν δεν μιλάει.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Κοιτάξτε, το να μασάς δεν είναι κακό. Δεν είναι κακό. Καμιά μαστιχούλα, κανένα φαγητάκι, ναι. Άμα σε ταΐζουν ολιγάρχες είναι κακό να μασάς και εδώ τον ταΐζουν ολιγάρχες πολύ καλά και επικοινωνιακά και διαφορετικά, φαντάζομαι. 
(Χειροκροτήματα από την πτέρυγα της Ελληνικής Λύσης)
Πάμε στην εξωτερική πολιτική. Γελοιότητες στην ασκούμενη εξωτερική πολιτική καθημερινά. Η Τουρκία ζήτησε να φύγουν οι Patriot από την Κάρπαθο. Η Νέα Δημοκρατία τους πήρε από εκεί. Η Τουρκία μας επαίνεσε γι’ αυτό. Η Τουρκία! Όταν σε χειροκροτάει ο εχθρός και σε επιδοκιμάζει, κάτι δεν κάνεις καλά και δεν είσαι χρήσιμος εθνικά και πατριωτικά, κύριοι της Νέας Δημοκρατίας. 
(Χειροκροτήματα από την πτέρυγα της Ελληνικής Λύσης)
Στην Αλεξανδρούπολη μπαίνουν τα drones των Τούρκων και τι κάνει η Ελλάδα; Σηκώνει F-16, για να τα αναχαιτίσει. Είναι γελοιότητα να ξοδεύεις κηροζίνη για drones, επειδή δεν έχεις drones ή anti-drone. 
Το 2019 ήμουν εδώ και ήταν εκεί ο Πρωθυπουργός. Του είπα, έλα να σχεδιάσουμε -όλα τα κόμματα μαζί, να βάλουμε από έναν εκπρόσωπο- μια μονάδα παραγωγής drones για την Ελλάδα. Η Τουρκία ξεκίνησε από το 2017-2018. Η Τουρκία είναι η πρώτη εξαγώγιμη χώρα σε drones και εμείς ακόμα «παίρνουμε μπαρμπαδάκια» για να παίζει ο Δένδιας. Και ντρέπομαι που το λέω, ντρέπομαι που το λέω! Να ξοδεύονται λεφτά του ελληνικού λαού σε κηροζίνη για μη επανδρωμένα σκάφη. 
Είναι γελοιότητα για το καλώδιο να μεταβιβάζεις την εθνική σου κυριαρχία σε μια γαλλική ιδιωτική εταιρεία. Είναι γελοιότητα! Και να περιμένεις από τους Γάλλους, οι οποίοι κάνουν δουλειές στην Τουρκία, να σε σώσουν. Η εθνική κυριαρχία, κύριοι, δεν μεταβιβάζεται σε ιδιώτες, σε ιδιωτικές εταιρείες γαλλικές ή οποιεσδήποτε άλλες. Υπερασπίζεται! 
(Χειροκροτήματα από την πτέρυγα της Ελληνικής Λύσης)
Είναι γελοιότητα οι Τούρκοι να κάνουν την Αγία Σοφία τζαμί και η Θεσσαλονίκη να έχει τώρα το Αλκαζάρ. Το ξέρετε το Αλκαζάρ, ε; Γεμίσαμε τεκέδες, τούρκικα χαμάμ. Είναι δυνατόν; 
Είναι γελοιότητα να βγάζεις ανακοίνωση πρώτος-πρώτος ως Πρωθυπουργός της Ελλάδος για να καταδικάσεις, λέει, τη ρωσική επίθεση, δήθεν, στη Λειψία και όταν ουδέποτε η Γερμανία -ουδέποτε- έκανε μια παρόμοια δήλωση για τα drones της Τουρκίας, για τα κατεχόμενα στην Κύπρο που δεν μας βοήθησε ποτέ. Είναι γελοιότητα, είναι φαιδρότητα.
(Χειροκροτήματα από την πτέρυγα της Ελληνικής Λύσης)
Γελοιότητα -ακούστε την αποκάλυψη τώρα- είναι να επιτρέπετε στην Google, κύριε -είστε και πτέραρχος εάν δεν κάνω λάθος, ενημερώστε τον Υπουργό Άμυνας- να αναρτά στρατόπεδα, αποθήκες σε αεροδρόμια, ακόμα και το Μαξίμου. Εάν πατήσετε στην Google, θα δείτε τα στρατόπεδα όλα, κανονικά, χωρίς ψηφίδα. Παλιά είχε ψηφίδα. Τώρα φαίνονται κανονικά, με κάθε λεπτομέρεια. Με κάθε λεπτομέρεια!
Είναι γελοιότητα να έρχεται μυστικά ο αρχηγός της MΙT και μια εβδομάδα μετά να βγάζουν στο Καστελόριζο οι Τούρκοι το δικό τους ερευνητικό σκάφος. Είναι γελοιότητα τα παράνομα πάρκα της Τουρκίας να είναι σε διεθνείς κάρτες Maritime Traffic, ενώ τα ελληνικά πάρκα που είναι νόμιμα δεν υπάρχουν πουθενά. Πριν το 2025 έλεγε ο Πρωθυπουργός ότι θα κάνουμε θαλάσσια πάρκα και δεν υπάρχουν πουθενά στους διεθνείς χάρτες. Γιατί; Και η Τουρκία σε έναν μήνα τους ενέταξε. Γιατί; 
Η μόνη στρατηγική -το ξέρει ο πτέραρχος- και η λύση στα ελληνοτουρκικά είναι η ασύμμετρη ανταπόδοση που λειτουργεί απέναντι στους Τούρκους. Ασύμμετρη ανταπόδοση, έτσι λέγεται.
(Χειροκροτήματα από την πτέρυγα της Ελληνικής Λύσης)
Θα μπορούσα να πω πολλά, τα έχω πει χιλιάδες φορές, αλλά να πάμε και στην οικονομία, για να κλείσω. 
Το κόλπο του Έλληνα Πρωθυπουργού ξεσκεπάστηκε. Ανακοινώνει τον Ιούνιο μέτρα για τον Αύγουστο ότι παίρνει μέτρα για τις τιμές των προϊόντων. Αφήνει τρεις μήνες ανεξέλεγκτες τις τιμές, ανεβαίνουν 40%, κάνει και μια μείωση 5% και έκανε τη δουλειά του. Ακούστε, η οικονομική πολιτική, η φιλολαϊκή πολιτική δεν θέλει τροχονόμους στην αισχροκέρδεια. Θέλει μια κυβέρνηση της Ελληνικής Λύσης που θα πατάξει την αισχροκέρδεια με συγκεκριμένο σχέδιο και προτάσεις. 
(Χειροκροτήματα από την πτέρυγα της Ελληνικής Λύσης)
Και πάμε στα σημερινά ψευτο-επιχειρήματα του κ. Μαρινάκη -τον άκουσα στον ΣΚΑΙ- που λέει ότι, εάν κόψουμε τα δάνεια στους δανειολήπτες, φαίνεται ότι είμαστε υπέρ των μπαταχτσήδων -τα είπε για τον Ανδρουλάκη, βέβαια, αυτά. Ότι είναι υπέρ των απατεώνων, λέει, των επαγγελματιών που δεν πληρώνουν, των μπαταχτσήδων και εναντίον των συνεπών που πλήρωσαν τα δάνειά τους. 

Το λέει αυτό η Νέα Δημοκρατία; Λέει η Νέα Δημοκρατία για μπαταχτσήδες; Χρωστάτε 600 εκατομμύρια στα δάνειά σας. Ρε μπαταχτσήδες, μιλάτε για μπαταχτσήδες; Μα είναι δυνατόν; Και το ΠΑΣΟΚ χρωστά άλλα 500 εκατομμύρια. Μιλάτε για μπαταχτσήδες εσείς που είστε οι πρώτοι μπαταχτσήδες και οι πρώτοι διδάξαντες; Και το καλύτερο; Είχα πει πριν ενάμιση χρόνο εδώ μέσα σειρά εταιρειών που κάνατε «κούρεμα» 90% στα δάνειά τους, κολλητών και φίλων. Το πρώτο ψέμα, ας πούμε, το «Πρώτο Θέμα» 90% «κούρεμα» έκανε. Ποιος το έκανε; Η Νέα Δημοκρατία. Για να σας λιβανίζει όλη μέρα ο Καραμήτσος, πώς λέγεται! Καλό παιδί, ευγενέστατος, μια χαρά άνθρωπος είναι. Τη δουλειά του κάνει. «Κουρεματάκι». Θα κάνετε «κούρεμα» 90% όχι μόνο στους γαλάζιους λαγοκέφαλους, αλλά σε όλους τους Έλληνες, θέλετε δεν θέλετε.

 Αλλιώς υπάρχει κι άλλη λύση: Όλοι οι δανειολήπτες να αντιγράψουν τη Νέα Δημοκρατία, τους μπαταχτσήδες: Να μην πληρώσει κανένας, αλλά να μην τους πάρουν τα σπίτια. Αλλιώς να πάρουμε τα σπίτια του Πρωθυπουργού και όλων των Προέδρων της Νέας Δημοκρατίας που έβαλαν τη Νέα Δημοκρατία και τη βούλιαξαν. Να κάνουμε ένα «ντιλ», ρε παιδί μου, να τα κατασχέσουμε.
(Χειροκροτήματα από την πτέρυγα της Ελληνικής Λύσης)
Οι εσωστρέφειες και τα εσωκομματικά της Νέας Δημοκρατίας δεν μας αφορούν έτσι κι αλλιώς. Εμείς σχεδιάζουμε το καλό του τόπου. Εμείς τους αφήνουμε να επιλύσουν τα ενδοοικογενειακά τους. Το κυριότερο, δεν συμμετέχουμε στην ενδοοικογενειακή τους βία, στις ύβρεις μεταξύ τους. Βρείτε τα μεταξύ σας γιατί είτε Σαμαράς είτε Μητσοτάκης κοινός παρονομαστής είναι η Νέα Δημοκρατία. Βρείτε τα, ρε παιδιά, μια παράταξη είστε. Νισάφι πια! Βρείτε τα μεταξύ σας για να συνεχίσετε το αντιλαϊκό, αντικοινωνικό σας έργο, στο οποίο μόνη ανάσχεση είναι η Ελληνική Λύση.
(Χειροκροτήματα από την πτέρυγα της Ελληνικής Λύσης)
Απευθυνόμενοι, λοιπόν, στους Έλληνες, τους λέμε: Εμείς στην Ελληνική Λύση μάθαμε πέντε πράγματα να κάνουμε και να κοιτάμε πέντε κατευθύνσεις. Ούτε μία, ούτε δύο, πέντε: 
Πρώτον, κοιτάμε πάντα μπροστά γιατί έχουμε στόχο το καλό των Ελλήνων.
Δεύτερον, κοιτάμε πίσω για να μην ξεχνάμε από πού ξεκινήσαμε, από τον ελληνικό λαό. 
Τρίτον, κοιτάμε κάτω για να βεβαιωθούμε πως δεν ποδοπατάμε κανέναν, πλην των εχθρών του ελληνικού λαού και του έθνους.
(Χειροκροτήματα από την πτέρυγα της Ελληνικής Λύσης)
Τέταρτον, κοιτάμε πλάι, δίπλα μας ποιοι είναι και βλέπουμε ποιοι μας στηρίζουν. Οι απλοί Έλληνες πολίτες, ο άνθρωπος του μόχθου και του κόπου, ο άνθρωπος που παράγει πλούτο, αυτός στηρίζει την Ελληνική Λύση, ο λαός, όχι οι ολιγάρχες.
Πέμπτον, κοιτάμε ψηλά -πάντα ψηλά- για να ευγνωμονούμε τον Θεό και τον ελληνικό λαό που μας δίνει τη δυνατότητα να είμαστε εδώ.
 Σας ευχαριστώ πολύ.
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Πρόεδρο. 
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ηλεκτρονικής ονομαστικής ψηφοφορίας για την εκλογή Αντιπροέδρου από την πέμπτη σε δύναμη Κοινοβουλευτική Ομάδα της Βουλής.
Εψήφισαν συνολικά 288 Βουλευτές. 
Για το αξίωμα του Αντιπροέδρου η κ. Έλενα Ακρίτα έλαβε 119 ψήφους, ενώ 169 Βουλευτές ψήφισαν «ΠΑΡΩΝ». 
Επομένως, η κ. Έλενα Ακρίτα σύμφωνα με τον Κανονισμό της Βουλής και το Σύνταγμα δεν εκλέγεται, γιατί δεν συγκέντρωσε την απαιτούμενη πλειοψηφία που προβλέπει το άρθρο 8 του Κανονισμού της Βουλής, σε συνδυασμό με το άρθρο 67 του Συντάγματος. 
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:















ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης, όσον αφορά την εκλογή του Αντιπροέδρου της Βουλής.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα παρέσχε τη ζητηθείσα εξουσιοδότηση.
Τον λόγο έχει ο κ. Δημήτρης Νατσιός, Πρόεδρος της Νίκης.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ πολύ, κύριε Πρόεδρε.
 Κυρίες και κύριοι συνάδελφοι, νομίζαμε ότι μέχρι τώρα τα είχαμε δει όλα μέσα σε αυτήν την Αίθουσα. Γελαστήκαμε όμως. Μετά την επιστροφή από τη θερινή ανάπαυλα κάνετε όλοι σα σεληνιασμένοι. Ορμάτε καθημερινά ο ένας πάνω στον άλλον με τις πιο γελοίες αφορμές και δεν ασχολείστε με την ουσία της πολιτικής που είναι η επίλυση των προβλημάτων των πολιτών. Πού είναι η έγνοια σας για τις αγωνίες τους; Εσείς έχετε άλλο στο νου σας, την καρέκλα, την έδρα, την εξουσία που είναι κατά τον Κίσινγκερ το ύψιστο αφροδισιακό ποτό. Πεντάρα δεν δίνετε για τον κόσμο. Τον έχετε γράψει στα παλιά σας τα παπούτσια και τώρα που παίζεται η καρέκλα σας στις εκλογές τα δίνετε όλα σαν τον Τσοβόλα, για να πείσετε ότι νοιάζεστε τους πολίτες. 
Νομίζετε ότι αν δώσετε 2 με 2,5 δισεκατομμύρια ευρώ στους πολίτες, σαν τους λαϊκιστές «Μαυρογιαλούρους» που καταγγέλλετε, θα σώσετε την πατρίδα. Νομίζετε ότι αν υπογράψετε μια σύμβαση για τον Θόλο του Αχιλλέα θα κάνετε τους Έλληνες να νιώσουν ασφαλείς. Πότε αυτό; Την ώρα που τα τουρκικά drones κόβουν βόλτες πάνω από τη Θράκη, τα αλιευτικά - πειρατές κάνουν ανενόχλητα νηοπομπή στο Αιγαίο και το σήμα των ραδιοφωνικών σταθμών της Άγκυρας τρυπά τα ερτζιανά από τη Θράκη και το Αιγαίο ως το Πήλιο και την Κρήτη. 
Λυπούμαστε, αλλά είστε πολύ κατώτεροι των περιστάσεων. Δεν έχετε επίγνωση της κολοσσιαίας ευθύνης σας, τόσο μέσα στον τόπο μας, όσο και έξω. Ειρωνεύεστε μάλιστα τους Έλληνες. Ο  επί της υγείας Υπουργός σας, που έμεινε σε πεντάστερο όπως διαβάσαμε, το κάνει. Μας είπε αναφερόμενος στους Έλληνες πολίτες ότι γυρίσαμε από τις διακοπές όλοι μαυρισμένοι. Τόσο ξένος με την πραγματικότητα χιλιάδων Ελλήνων, που δεν είχαν να δώσουν πεντακοσάρικα για μετακίνηση πηγαινέλα με φεριμπότ στο Αιγαίο με το αυτοκίνητό τους. Τι είναι όμως 500 ευρώ για εσάς; Το φιλοδώρημά σας, το πουρμπουάρ στα πεντάστερα που συχνάζετε όλοι. Το θράσος ορισμένων έφτασε σε σημείο να λένε ότι τρώμε οι Έλληνες με χρυσά κουτάλια και πάει η οικονομία πρίμα επειδή οι ταβέρνες και τα ξενοδοχεία είναι γεμάτα το καλοκαίρι γι’ αυτούς που μπορούν. Εκεί φτάσατε. Ακόμη και το δικαίωμα στη ζωή το παρουσιάζετε για κυβερνητικό επίτευγμα. 
Η περίοδος αυτή, κυρίες και κύριοι, αρχίζει με ακρίβεια μεγαλύτερη από όσο ήταν αυτή στις αρχές του καλοκαιριού, με τους Έλληνες να βάζουν βαθιά το χέρι στην τσέπη για το ρεύμα, για το νοίκι, για το σουπερμάρκετ, για τα φροντιστήρια των παιδιών και για την υγεία. Ο πληθωρισμός 3,7% τον Αύγουστο και οι τιμές στα καύσιμα όλα τα καταβροχθίζουν. Οι έρευνες του ΟΟΣΑ για την επιβάρυνση του Έλληνα στις δαπάνες υγείας και εκπαίδευσης μας δείχνουν στα χειρότερα επίπεδα. Εσείς όμως, αντί να έχετε έγνοια για την ελληνική οικογένεια, τι κάνετε; Τη διώκετε. Κάθεστε και ασχολείστε με τις εμμονές σας κατά της παραδοσιακής οικογένειας παρότι σας καταδίκασε βαρύτατα ο ελληνικός λαός για τις δύο μαμάδες, τους δύο μπαμπάδες και για το ακαθόριστο φύλο.
 Είδαμε τα χαΐρια του Υπουργού Υγείας που έτρεχε χθες ασθμαίνων να αποσύρει από την πλατφόρμα του ΕΟΠΥΥ τη δήλωση την οποία έπρεπε να κάνουν οι ασφαλισμένοι στην ερώτηση για το αν είναι ακαθόριστου φύλου για να πάρουν τα φάρμακά τους. Το μόνο ακαθόριστο που βλέπει ο λαός είναι τα μυαλά σας. Μακάρι να τρέξει και η Υπουργός Παιδείας να αποσύρει τις ίδιες ασχήμιες από τα σχολικά βιβλία. 
Το σχολείο, αγαπητοί μου, δεν είναι μια πλατφόρμα, είναι χώρος μάθησης, καλλιέργειας των παιδιών και μεταλαμπάδευσης των αγέραστων, αέναων αξιών του λαού μας. Έτσι θα έπρεπε. Δυστυχώς μέσω του σχολείου χτυπάτε την οικογένεια την τελευταία όπως την ονομάζω «Μεγάλη του Γένους Σχολή», έσχατο καταφύγιο του λαού μας, θεσμό ιερό. Οι Τούρκοι «Γαλάζια Πατρίδα» στα σχολεία τους, το μισό Αιγαίο δικό τους και εμείς οικογένεια με δύο μπαμπάδες ομοφυλόφιλους. 
Ως Νίκη θα επιμείνουμε. Δεν μπορεί να αποσύρετε από μια πλατφόρμα το ακαθόριστο φύλο και να παραμένει μέσα στο σχολείο, θεσμό που κτίζει τα θεμέλια ενός έθνους, να διαβάζουν επτάχρονα και οκτάχρονα παιδιά αυτά που σας δείχνω τώρα, κύριε Υπουργέ, εικόνες με δύο γυναίκες, με δύο άντρες. Είναι τύποι οικογενειών αυτοί! Να έχουμε στην Στ΄ Δημοτικού, σε δεκάχρονα, ενδεκάχρονα παιδιά, πάλι τα ίδια, τύπους οικογένειας.
Για δείτε λίγο τις εικόνες, τι αντικρίζουν τα παιδιά. Αυτά τα περνάτε μέσα στην εκπαίδευση. Για τον ΕΟΠΥΥ το αποσύρατε. Για τη σχολική τάξη όπου  διαμορφώνεται ο χαρακτήρας και χτίζεται το μέλλον του λαού, εκεί επιμένετε. Βλέπετε τι διαβάζουν τα παιδιά; Οικογένεια του ίδιου φύλου. Πότε γίνονταν αυτά στην Ελλάδα; Και μετά απορούμε γιατί αγρίεψαν τα παιδιά μας! Λειτουργούν και οι πνευματικοί νόμοι, που έλεγε και ο Άγιος Παΐσιος, για να επικαλεστώ την ιδιότητα του δεύτερου πτυχίου. Θα μας τιμωρήσει ο ουρανός, όταν πάτε σε παιδιά και τα μαγαρίζετε. 
Κύριε Υπουργέ, ξέρω την ευαισθησία, μιλάτε για πατριωτισμό. Ακυρώνονται όλα όταν πάτε μέσα στα σχολεία και διδάσκετε αυτά τα πράγματα. Δάσκαλος ήμουν. Δεν μπορώ να τα βλέπω. Γι’ αυτό ζήτησα να μπω στη Βουλή, να μας βοηθήσει ο λαός και να μας ξαναβοηθήσει, για να χτυπάμε αυτά τα πράγματα. Το μέλλον είναι τα παιδιά μας. Μην τα μαγαρίζετε. Σεβαστείτε τα. Μην κοιτάτε μόνο τις οικογένειές σας. 
Συγγνώμη για το ύφος. Τριάντα πέντε χρόνια τα δίδασκα. Προφύλαξα τα παιδιά μου, τους μαθητές μου από αυτά τα πράγματα. Προσπαθούσα να τους γαλουχήσω με τα νάματα του ελληνικού γένους, με πίστη, με φιλοπατρία, με σεβασμό στην παραδοσιακή οικογένεια. Έτσι μεγαλώνει ο Έλληνας, ο Ρωμιός. Τότε θα πάει να πολεμήσει. 
Εμείς θέσαμε το ζήτημα και στην Ιερά Σύνοδο της Εκκλησίας της Ελλάδος, γιατί δεν είναι δυνατόν, επαναλαμβάνω, να μεγαλώνουν έτσι τα Ελληνόπουλα, με τέτοιες επικίνδυνες ανοησίες, ακροβατισμούς που έχουν σχέση με την ψυχική τους υγεία. Εντυπώνονται ανεξίτηλα στη μνήμη των παιδιών σε τέτοιες εξοπλιστικές ηλικίες τέτοια πράγματα. Θα πηγαίνουν σπίτι και θα λένε «Αμφισβητώ τον πατέρα μου και τη μητέρα μου. Δυο πατεράδες και δυο μανάδες είναι το μέλλον». Ανατροπή των πάντων! 
Θα περιμένουμε από όλους να αντιδράσουν και αν δεν το πράξουν, θα χρεώσουμε ευθύνες ακόμη και στην Εκκλησία, στην Ιεραρχία, αν χρειαστεί. Φτάνει πια με τη σιωπή. Η σιωπή είναι συνενοχή. 
Υπάρχουν βεβαίως και τα εθνικά θέματα και τα ελληνοτουρκικά και το σκοπιανό και το πάρτι που στήνεται μέσα στο έδαφός μας, όπου Βούλγαροι και Τούρκοι πράκτορες που κρύβονται πίσω από ξένες πολυεθνικές εταιρείες αγοράζουν μεθοδικά χωρίς αντίδραση κάθε σπιθαμή γης σ’ αυτό το ευαίσθητο κομμάτι της ελληνικής επικράτειας. 
Είμαστε πραγματικά περίεργοι να δούμε τι θα πείτε όταν θα έρθει η ώρα της κρίσεως για το διαβόητο καλώδιο. Δίνοντας την πλειοψηφία της κοινοπραξίας για την ηλεκτρική διασύνδεση Ελλάδος και Κύπρου σε μια ιδιωτική γαλλική εταιρεία, στην ουσία -προσέξτε το αυτό- ομολογήσατε ότι η Ελληνική Δημοκρατία δεν μπορεί να προασπίσει αυτοδυνάμως μόνη της την κυριαρχία της και τα κυριαρχικά της δικαιώματα. 
«Ελάτε να μας βοηθήσετε». Έχετε διαβάσει τον Κάλβο, το «Παρά προστάτες να ’χωμεν»; Κάλλιο να ζητιανεύουμε παρά προστάτες να ’χωμεν, έλεγε ο εθνικός ποιητής. Αυτό τι είναι; Στην ουσία ιδιωτικοποιήσατε την εξωτερική μας πολιτική. Την αναθέσατε σε μια εταιρεία. Κρύβεστε πίσω από φόβο, το καθεστώς του κατευνασμού ισχύει από μια γαλλική εταιρεία. Ποιοι; Οι Έλληνες! Συνώνυμο της θυσίας και του ηρωισμού ανά τους αιώνες. Είναι ντροπή αυτά. Είναι ντροπή σας.
 Μην διανοηθείτε όμως, όπως είπε ο Υπουργός Εξωτερικών, να ενημερώσετε τη γείτονα για το καλώδιο. Ανεξάρτητα ποιος θα το κάνει, εσείς ή η γαλλική εταιρεία, κατά πάσα πιθανότητα θα είναι μια λανθασμένη ενέργεια που θα δημιουργήσει πάρα πολύ αρνητικά αποτελέσματα και θα το βρούμε μπροστά μας. Η Κάσος, κυρίες και κύριοι συνάδελφοι, είναι σε δική μας οριοθετημένη περιοχή με βάση τη συμφωνία με την Αίγυπτο. Δεν χρωστάμε ενημέρωση σε κανέναν. 
Βρισκόμαστε λίγο πριν από την έναρξη της ΔΕΘ, όπου θα ακούσουμε τον Πρωθυπουργό να μιλά για το πόσο ισχυρές Ένοπλες Δυνάμεις έχουμε επί των ημερών του. Είχα τη Δευτέρα, κύριε Υπουργέ, κύριε Τουρνά, την ευκαιρία να βρεθώ στο Αρχηγείο Τακτικής Αεροπορίας. Διατελέσατε και εσείς νομίζω και αρχηγός στη Λάρισα. Διαπίστωσα -εμείς είμαστε ειλικρινείς- αυτό που άλλωστε γνωρίζει όλος ο ελληνικός λαός, ότι διαθέτουμε μια πολύ καλά εξοπλισμένη πολεμική αεροπορία, η οποία συνδυάζεται με το πάρα πολύ υψηλό φρόνημα των πιλότων μας. Και σήμερα ο αρχηγός είναι ικανότατος, άξιος συγχαρητηρίων. Καθίσαμε αρκετή ώρα και συζητήσαμε. Μπορεί η ελληνική πολεμική αεροπορία να εξασφαλίσει ελεύθερους ουρανούς. 
Την ίδια στιγμή όμως -εδώ είναι το θέμα- το να έχεις ένα στρατό λεόντων είναι πολύ καλό, αλλά όταν είναι έλαφοι αυτοί οι οποίοι προΐστανται, ακυρώνονται όλα. Και η πολιτική ηγεσία είναι ελάφων. Δεν μιλάω για τους στρατιωτικούς. 
Την ίδια στιγμή η επίσημη πολιτική της Κυβέρνησης έχει φέρει την Ελλάδα σε κατάσταση ανυποληψίας και εθνικής ντροπής. Και αναφέρομαι στο θέμα των παραβιάσεων του δικού μας εθνικού εναέριου χώρου, αλλά και των παραβάσεων στους κανόνες εναέριας κυκλοφορίας που προβλέπει ο Διεθνής Πολιτικός Αεροπορικός Οργανισμός με τα αρχικά ICAO, όπως είναι γνωστός. 
Μέχρι το τέλος Αυγούστου του 2026 είχαμε χίλιες εκατόν σαράντα δύο παραβιάσεις και παραβάσεις, επτά από αυτές εξελίχθηκαν σε αερομαχίες και στις 30 Ιουλίου είχαμε και την πρώτη υπερπτήση πάνω από ελληνικά νησιά μετά από το 2023. Πλήρης αποθράσυνση των Τούρκων. Χίλιες εκατόν σαράντα δύο μέσα σε ένα οκτάμηνο παραβιάσεις και παραβάσεις. 
Κάτι ανάλογο είδαμε πρόσφατα και στον εθνικό εναέριο χώρο νότια της Αλεξανδρούπολης, όπου ένα τουρκικό drone έκοβε βόλτες ανενόχλητο στην περιοχή όπου η Τουρκία έχει ανακοινώσει τη δημιουργία ενός θαλάσσιου πάρκου. 
Εάν αντίστοιχο περιστατικό είχαμε σε άλλη νατοϊκή χώρα, θα είχε συγκληθεί το ανώτατο συμβούλιο και θα είχε πάραυτα διατάξει την κατάρριψη του drone, χωρίς δεύτερη σκέψη. Ποια είναι η αντίδραση της Κυβέρνησής σας; Ο ΥΠΕΞ απειλεί με αντιδράσεις, ενώ ο τουρκοφάγος Υπουργός Άμυνας δηλώνει ότι θα ενημερώσει τους συναδέλφους του στην Ευρωπαϊκή Ένωση για το περιστατικό. Τόσο σκληρή αντίδραση! 
Με συγχωρείτε τώρα για το σκωπτικό, περιπαικτικό μου ύφος. Προτείνω στην επόμενη απειλή να σταλεί από τα σαΐνια του Υπουργείου τελεσίγραφο με μία μόνο φράση «Θα το πω στη μαμά μου, αν το ξανακάνετε». Τα άκουγα στις σχολικές αυλές αυτό. «Θα το πω στη μαμά μου». Ίσως προκαλέσει ισχυρά εντύπωση από τους μαθητές και οδηγήσει τους παλαβούς της Άγκυρας σε αυτοσυγκράτηση και αποθάρρυνση. 
Είναι σίγουρο ότι τα αδέσμευτα και ανεξάρτητα κανάλια της ελλαδικής τηλοψίας θα συνοδεύσουν το έγγραφο με τίτλους για το πολύ ισχυρό που θα αντιδράσει η Ελλάδα. Αυτή θα ήταν η αντίδραση, θα ακούσουμε: «Σε ιδιαίτερα σκληρό τόνο η απάντηση του ΥΠΕΞ. Αίσθηση και φόβο προκάλεσε η διαμαρτυρία της ελληνικής διπλωματίας. Αναδιπλώνονται οι Τούρκοι μετά τους πάρα πολύ υψηλούς τόνους της ελληνικής αντίδρασης».
Εμείς λέμε θα απευθυνθούμε δεξιά και αριστερά και τα κανάλια θα λένε «Σκληρή αντίδραση της Ελλάδος». Και βέβαια η διεθνής κοινότητα, οι διεθνείς οργανισμοί, οι διεθνείς θεσμοί, Άγγλοι, Γάλλοι, Πορτογάλοι που λέγαμε παλιά, θα δηλώσουν υπό το καθεστώς βαθύτατης συγκινήσεως ότι τα σύνορα της Ελλάδος είναι και σύνορα της διεθνής κοινότητας και αν χρειαστεί, θα χύσουν το αίμα τους γι’ αυτά. 
Τέτοια αντίδραση όταν απειλούν οι Τούρκοι, θυμίζει τα προσκυνοχάρτια του Ιμπραήμ. Τα θυμάστε από την ιστορία, όταν έμπαινε ο Ιμπραήμ Πασάς και ζητούσε προσκυνοχάρτια και οι καπεταναίοι τύπου Νενέκου τα πρόσφεραν; 
Πείτε και μια φορά επιτέλους, όταν οι Τούρκοι απειλούν, την αέναη, διαχρονική απάντηση του Ελληνισμού στους ποικιλώνυμους εχθρούς του έθνους μας δύο λέξεις που μοσχοβολούν ηρωισμό και θυσία. Πείτε το. Αντηχεί ανά τους αιώνες. Προ Χριστού μας έρχεται. «Μολών λάβε». Αυτή είναι η απάντηση του ελληνικού έθνους στους διάφορους εχθρούς και κυρίως στους Τούρκους, που μόνο αυτή τη γλώσσα καταλαβαίνουν. 
Αντίστοιχη κατάσταση επικρατεί και στα θαλάσσια σύνορά μας. Πολεμικό, Ναυτικό και Λιμενικό έχουμε από τα καλύτερα εγνωσμένως και όμως τα χωρικά μας ύδατα γίνονται σουρωτήρι από τους Τούρκους ψαράδες. Το είχα δει ιδίοις όμμασι όταν είχα επισκεφθεί τη Σάμο, να ψαρεύουν οι Τούρκοι μέσα στα ελληνικά χωρικά ύδατα κι εμείς να αντιδρούμε πάλι με χαρτιά, ανακοινώσεις οι οποίες πάνε στον κάλαθο των αχρήστων και φτάνουν ανενόχλητοι οι Τούρκοι ψαράδες στις ελληνικές ακτές. 
Το ίδιο και οι λαθρομετανάστες. Έχει καταντήσει πικρόχολο άκουσμα η είδηση «Το Λιμενικό διέσωσε τόσους μετανάστες στην τάδε περιοχή». 
Και όσοι είδατε εικόνες από τη Σιντική Σιδηροκάστρου του Νομού Σερρών, θα είδατε τους Μωαμεθανούς λαθρομετανάστες με πολύ προκλητικό ύφος απέναντι από την Αστυνομία να αναφωνούν τη γνωστή φράση, υμνώντας τον Θεό τους με καθαρά επιθετικό ύφος. Αυτό το πράγμα δυστυχώς θα το πληρώσουμε πολύ ακριβά. Πάρα πολύ. Το έχω ξαναπεί. Ακυρώσαμε την Επανάσταση του '21 με τα εκατομμύρια των Μωαμεθανών λαθρομεταναστών που έχουν έρθει, έχουν εγκατασταθεί και εγκαταβιώνουν στην πατρίδα μας. Υπάρχουν μέρη στην Αθήνα τα οποία είναι γκέτο και στα οποία διαπράττονται κτηνώδη εγκλήματα, γιατί αυτοί οι άνθρωποι δεν έχουν ιερό και όσιο.
Τελικά, η πολιτική των «ήρεμων νερών» είναι ο αυτοσκοπός σας και τη βάζετε πάνω και από τα κυριαρχικά μας δικαιώματα. Αυτή είναι η αλήθεια. Και κάθε φορά που η ελληνική πλευρά αποφεύγει να πράξει τα αυτονόητα, η Άγκυρα προχωρεί ένα βήμα παρακάτω. Δοκιμάζει όχι μόνο την εθνική μας άμυνα, αλλά και το σθένος και την αποφασιστικότητα των ελληνικών κυβερνήσεων. Και βέβαια, τίθεται το παραπλανητικό ερώτημα: «Μα τι θέλετε; Πόλεμο;». Αν και, όπως λέει ο Δημοσθένης, «πόλεμος ένδοξος ειρήνης αισχράς αιρετώτερος», είναι καλύτερα να πολεμήσεις παρά να κάνεις μια αισχρή ειρήνη.
Δυστυχώς, η εξασθένηση του λαϊκού ηθικού έχει ξεκινήσει στη χώρα μας εδώ και πολλά χρόνια, με εμπροσθοφυλακή, όπως είπα, την εκπαίδευση. Από τη μία πλευρά, οι Τούρκοι διδάσκουν τη «Γαλάζια Πατρίδα» θεωρώντας το μισό Αιγαίο δικό τους, και από την άλλη εμείς διδάσκουμε στα παιδιά μας και προωθούμε την ομοφυλοφιλία ή ισχυριζόμαστε ότι ο Αλέξανδρος και ο Βασίλειος -που κάποτε τον έγραφαν τα βιβλία ως Βουλγαροκτόνο- ήταν ιμπεριαλιστές και δολοφόνοι των λαών. Η Τουρκία μάς δοκιμάζει και εμείς, όπως είπαμε, ασχολούμαστε με την προώθηση της ομοφυλοφιλίας. 
Και μια και έχουμε την ανακοίνωση της συμφωνίας για την περιβόητη «Ασπίδα του Αχιλλέα», θα ήθελα να πω το εξής. Καταρχάς, καμία ασπίδα δεν αρκεί αν δεν συνοδεύεται από δόρυ και σπαθί. Η εθνική μας άμυνα δεν μπορεί να εξαντλείται σε αντί-drone συστήματα και στην προσπάθεια να αμυνθούμε σε επιθέσεις. Πραγματική αποτροπή υπάρχει μόνο όταν ο επιτιθέμενος γνωρίζει ότι θα δεχθεί γερό πλήγμα, οπότε και θα το καλοσκεφτεί πριν επιτεθεί σε μια χώρα. 
Και επειδή ο χρόνος τρέχει, να πω και κάτι ακόμη. Επισκέφθηκα, κύριε Υπουργέ, το «303 ΠΕΒ», το Εργοστάσιο, που είναι δίπλα στο «ΑΤΑ». Έχετε πάει; Λείπει προσωπικό, έχουν φύγει όλοι, έχουν γεράσει, και το κτίριο έχει σκεπές από αμίαντο, ο οποίος είναι καρκινογόνος ουσία. Έχει διαλυθεί πλήρως αυτό το στρατιωτικό εργοστάσιο που θα μπορούσε να βοηθήσει τη χώρα μας. Οι Τούρκοι γίνονται αυτάρκεις στα πάντα και εμείς κλείνουμε τα ήδη υπάρχοντα εργοστάσια. Σας καλώ να πάμε παρέα να το δείτε. Έχετε υπηρετήσει εκεί. Το έχετε ρημάξει. Ούτε κονδύλια υπάρχουν. Φεύγει η τεχνογνωσία των μαστόρων που ξέρουν τη δουλειά. Οι συνθήκες είναι τρισάθλιες. Τα έχετε παρατήσει όλα. 
Δεν γνωρίζουμε τι περιλαμβάνει η «Ατζέντα 2030» του Δένδια για τα στρατιωτικά εργοστάσια, τα οποία, χωρίς πιστώσεις και χωρίς εκσυγχρονισμό, δυστυχώς σβήνουν. Κοιτάξτε την άμυνα της χώρας, για να γίνουμε και εμείς αυτάρκεις επιτέλους. 
Ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχω ζητήσει τον λόγο. Αλλά βλέπω ότι ετοιμάζεται να μιλήσει ο Υπουργός.
ΠΡΟΕΔΡΕΥΩΝ (Ιωάννης Πλακιωτάκης): Ναι, θα πάρει τον λόγο ο Υπουργός για την τροπολογία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ωραία, αμέσως μετά παρακαλώ να πάρω τον λόγο. Έχω ζητήσει τον λόγο εδώ και πάρα πολλή ώρα.
ΠΡΟΕΔΡΕΥΩΝ (Ιωάννης Πλακιωτάκης): Για την ομιλία σας ή για παρέμβαση; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για την ομιλία μου. Αλλά θα μιλήσω αμέσως μετά τον Υπουργό, χωρίς καμία παρέμβαση.
ΠΡΟΕΔΡΕΥΩΝ (Ιωάννης Πλακιωτάκης): Βεβαίως.
Παρακαλώ, κύριε Υπουργέ, έχετε τον λόγο για πέντε λεπτά για την τροπολογία με γενικό αριθμό 537 και ειδικό 11.
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ πολύ, κύριε Πρόεδρε. 
Κυρίες και κύριοι Βουλευτές, θα ήθελα να αναφερθώ στην τροπολογία που κατατέθηκε στο νομοσχέδιο με αριθμό 537/11, με την οποία εισάγουμε δύο πρόσθετες ρυθμίσεις που κρίθηκαν αναγκαίες. 
Με το πρώτο άρθρο αντιμετωπίζουμε ένα πραγματικό πρόβλημα στελέχωσης της Γενικής Διεύθυνσης Κρατικής Αρωγής και Συντονισμού του Υπουργείου Κλιματικής Κρίσης και Πολιτικής Προστασίας. Πρόκειται για μια υπηρεσία με ιδιαίτερα αυξημένο φόρτο εργασίας, ιδίως μετά τις μεγάλες φυσικές καταστροφές των τελευταίων ετών, η οποία έχει την ευθύνη για την έγκαιρη στήριξη και την καταβολή των ενισχύσεων στους πληγέντες. Παρά τις προσπάθειες που έχουν γίνει, οι προβλεπόμενες θέσεις δεν κατέστη δυνατόν να καλυφθούν στο σύνολό τους, υπολείπονται δεκατρείς. Με τη ρύθμιση αυτή διευκολύνουμε για συγκεκριμένο χρονικό διάστημα τη στελέχωσή της, ώστε να μπορεί να ανταποκρίνεται ταχύτερα και αποτελεσματικότερα στο έργο της. Και αυτό γιατί η επάρκεια των υπηρεσιών κρατικής αρωγής συνδέεται άμεσα με την ταχύτητα με την οποία η πολιτεία μπορεί να στηρίξει τον πολίτη μετά από μια φυσική καταστροφή.
Με το δεύτερο άρθρο αντιμετωπίζουμε ένα ζήτημα που αφορά τη διαμονή των κατοίκων οι οποίοι αναγκάστηκαν να εγκαταλείψουν τις οικίες τους, εξαιτίας των ζημιών που προκλήθηκαν από την έκρηξη της 31ης Οκτωβρίου του '24 στην περιοχή των Αμπελοκήπων της Αττικής. Στόχος μας είναι να διασφαλίσουμε την αδιάλειπτη κάλυψη των αναγκών διαμονής των ανθρώπων αυτών για το χρονικό διάστημα κατά το οποίο παρασχέθηκαν οι σχετικές υπηρεσίες, σύμφωνα με το συμβατικό πλαίσιο. Πρόκειται για μια απολύτως αναγκαία παρέμβαση, ώστε οι συνέπειες μιας διοικητικής εκκρεμότητας να μην μετακυλιστούν στους ίδιους τους πολίτες, οι οποίοι έχουν ήδη πληγεί. 
Σας ευχαριστώ.
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, επί της τροπολογίας θα ήθελα να λάβω τον λόγο.
ΠΡΟΕΔΡΕΥΩΝ (Ιωάννης Πλακιωτάκης): Κυρία Πρόεδρε, επί της τροπολογίας έχει ζητήσει…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κανένας, κύριε Πρόεδρε! Έχω ζητήσει τον λόγο. Είμαι Πολιτική Αρχηγός.
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, ο Κανονισμός λέει…
ΠΡΟΕΔΡΕΥΩΝ (Ιωάννης Πλακιωτάκης): Κανονικά, κυρία  Κωνσταντοπούλου, τον λόγο έχει ο κύριος…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχω ζητήσει τον λόγο.
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, τουλάχιστον αμέσως μετά την Πρόεδρο να ξεκινήσει ένας κύκλος επί της τροπολογίας.
ΠΡΟΕΔΡΕΥΩΝ (Ιωάννης Πλακιωτάκης): Εντάξει, αμέσως μετά.
Τον λόγο έχει η Πρόεδρος, η κ. Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πάρα πολλά πράγματα έχουν παρεξηγηθεί. Και έχουν παρεξηγηθεί με τρόπο ακραίο. Και η δική μου ευγένεια έχει παρεξηγηθεί, ώστε έχουμε φτάσει στο σημείο να θεωρείτε, κάποιοι άνδρες Βουλευτές με πολύ μεγάλο ανδρισμό κοινοβουλευτικό, ότι γυναίκα Πολιτική Αρχηγός είναι λιγότερο Πολιτική Αρχηγός και ότι γυναίκα Βουλευτής είναι λιγότερο Βουλευτής.
Θα ήθελα, λοιπόν, να πω το εξής. Πολλές φορές, με ευγένεια και χιούμορ, σας λέω ότι είμαι «τζέντλγουμαν» και σας δίνω τη σειρά μου ή σας αφήνω να μιλήσετε, παρόλο που κατά την κοινοβουλευτική τάξη προηγείται η Αρχηγός ή ο αρχηγός του κόμματος. Έχουμε φτάσει, όμως, στο σημείο να έχουμε γεμίσει εδώ μέσα με τραμπούκους είτε της Κυβέρνησης είτε κομμάτων της αντιπολίτευσης. Από εδώ και στο μπρος, θεωρώ προσωπική μου υπόθεση σε αυτή τη Βουλή, στην οποία ξεκάθαρα ο Πρωθυπουργός έχει βάλει ως στόχο την υποτίμηση των γυναικών, και έχει  επίκουρους συγκεκριμένους Βουλευτές, όχι μόνο του δικού του κόμματος αλλά και άλλων κομμάτων -λυπάμαι πάρα πολύ για αυτή την κατάσταση- και προσκαλώ τις γυναίκες Βουλευτίνες να το κάνουμε προσωπική μας υπόθεση, να αποκρούσουμε αυτόν τον ακραίο σεξισμό και μισογυνισμό.
 Πού ακούστηκε αυτή η αμφισβήτηση, εν έτει 2026, της αναγκαιότητας στο Προεδρείο της Βουλής να υπάρχει η μοναδική προταθείσα γυναίκα Βουλευτής; Πού ακούστηκε; Μα, από τον κ. Μητσοτάκη! Τον κ. Μητσοτάκη, ο οποίος θεωρεί ότι για τις γυναικοκτονίες δεν πρέπει να κάνει τίποτα, μολονότι έχουμε ήδη δέκα γυναικοκτονίες για το 2026. Τον κ. Μητσοτάκη που θεωρεί ότι μπορεί να χρησιμοποιεί τα επιχειρήματα του προηγούμενου αιώνα για να αμφισβητήσει πολιτική αντίπαλό του, Αρχηγό κόμματος, και να της λέει ότι έχει οίστρο.
Αυτά που λέγανε, κύριε Κεφαλογιάννη, εκείνοι οι οποίοι αμφισβητούσαν το δικαίωμα των γυναικών να ψηφίζουν. Αυτά λέγανε, ότι οι γυναίκες δεν μπορούν να ψηφίζουν γιατί έχουν γυναικολογικά ζητήματα, τα οποία δεν τους το επιτρέπουν.
(Θόρυβος στην Αίθουσα)
Κύριε Πλακιωτάκη, σας παρακαλώ πολύ. Ξέρω πόσο σας ενδιαφέρουν αυτά τα θέματα. 
Επειδή έχουν, λοιπόν, γυναικολογικά προβλήματα οι γυναίκες, λέγανε αυτοί που ήταν πολέμιοι της ψήφου των γυναικών, δεν πρέπει να τις αφήσουμε να ψηφίζουν!
Πίσω σας κάθεται ο κ. Δαβάκης, ο οποίος προς τιμήν του είναι ο μόνος άνδρας Βουλευτής της Νέας Δημοκρατίας και είναι Υφυπουργός, που απάντησε στην Κοινοβουλευτική μας Εκπρόσωπο, την Τζώρτζια Κεφαλά. Είμαστε το μόνο κοινοβουλευτικό κόμμα που έχει Πρόεδρο γυναίκα, εκλεγείσα από την αρχή μέχρι σήμερα. Τώρα έχουμε και μία ακόμη γυναίκα Αρχηγό. Είμαστε το μόνο κοινοβουλευτικό κόμμα που έχουμε πλειοψηφία γυναικών στην κοινοβουλευτική μας ομάδα. Και είμαστε το μόνο κοινοβουλευτικό κόμμα που έχουμε Κοινοβουλευτική Εκπρόσωπο γυναίκα από την αρχή της κοινοβουλευτικής περιόδου.
Ο κ. Μητσοτάκης δεν βρήκε γυναίκες να βάλει στο Υπουργικό Συμβούλιο. Είπε στο BBC ότι είναι δύσκολο να βρει γυναίκες. Δεν βρήκε γυναίκα να προτείνει για Αντιπρόεδρο της Βουλής. Δεν βρήκε γυναίκα για Κοινοβουλευτική Εκπρόσωπο. 
Ούτε άλλωστε και ο Αρχηγός σας, κύριε Δουδωνή, ο κ. Ανδρουλάκης. Ουδείς βρήκε.
ΠΑΝΑΓΙΩΤΗΣ ΔΟΥΔΩΝΗΣ: Είχαμε την προηγούμενη κοινοβουλευτική περίοδο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στην προηγούμενη κοινοβουλευτική περίοδο, κύριε Δουδωνή, ο κ. Ανδρουλάκης δεν ήταν στη Βουλή. Συνεννοηθήκαμε; 
ΠΑΝΑΓΙΩΤΗΣ ΔΟΥΔΩΝΗΣ: Ήταν Πρόεδρος του Κόμματος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ήταν στη Βουλή. Τον σεξισμό αυτόν εγώ όχι απλώς θα τον καταγγείλω, θα τον καρφιτσώσω να τον βλέπει όλος ο κόσμος. Θα τον καρφιτσώσω να τον βλέπει όλος ο κόσμος! Διότι ο κ. Δαβάκης, όπως είπα, είναι ο μόνος που ετόλμησε να πει ότι «ναι, πρέπει να γίνει μια συζήτηση για τις γυναικοκτονίες».
ΠΑΝΑΓΙΩΤΗΣ ΔΟΥΔΩΝΗΣ: Εμείς δεν το έχουμε περάσει στο Σύνταγμα, κυρία Πρόεδρε;
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε ποιον απευθύνεστε, κύριε; 
ΠΡΟΕΔΡΕΥΩΝ (Ιωάννης Πλακιωτάκης): Όχι διακοπές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε ποιον απευθύνεστε, κύριε, με αυτό το ύφος; Σε ποιον απευθύνεστε με αυτό το ύφος; 
ΠΑΝΑΓΙΩΤΗΣ ΔΟΥΔΩΝΗΣ: Ποιο ύφος; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε ποιον απευθύνεστε; 
Δεν είμαι η Ντόρα Μπακογιάννη, κύριε Δουδωνή, να κάνουμε στημένες αντιπαραθέσεις για τα κανάλια.
ΠΑΝΑΓΙΩΤΗΣ ΔΟΥΔΩΝΗΣ: Εμείς κάνουμε στημένες αντιπαραθέσεις;
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, κάνετε στημένες αντιπαραθέσεις. Μιλάτε με τον Χατζηδάκη…
ΠΑΝΑΓΙΩΤΗΣ ΔΟΥΔΩΝΗΣ: Εμείς; Τι λέτε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μιλάτε με τον Χατζηδάκη τον παρακολουθούμενο για να ορίσετε προέδρους Ανεξαρτήτων Αρχών. Κοντέψατε να ψηφίσετε και τον Στουρνάρα και αν δεν αντιδρούσα, θα τον είχατε ψηφίσει. Οι δύο από τους τρεις Βουλευτές του ΠΑΣΟΚ στην αρμόδια Επιτροπή απείχαν και δεν ήλθαν και η κ. Αποστολάκη και ο κ. Μπιάγκης ή εσείς ήσασταν…
ΠΑΝΑΓΙΩΤΗΣ ΔΟΥΔΩΝΗΣ: Όχι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιος ήταν; Εσείς ή ο Μπιάγκης; 
ΠΑΝΑΓΙΩΤΗΣ ΔΟΥΔΩΝΗΣ: Εγώ δεν ήμουν.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς δεν ήσασταν λέτε. Και ο κ. Κουκουλόπουλος στην αρχή τοποθετήθηκε θετικά και αφού εγώ αντέδρασα, ήρθε στο τέλος ασθμαίνων για να πει «παρών».
Συναλλαγές πίσω από τις πόρτες, κάτω από το τραπέζι, πίσω από τις πλάτες των πολιτών τέλος. Τέλος! Βρώμικα παιχνίδια, γυρολόγοι οι οποίοι επιστρατεύονται για να κάνουν βρώμικο πόλεμο στη μοναδική κοινοβουλευτική ομάδα που ενοχλεί και είναι η κοινοβουλευτική ομάδα της Πλεύσης της Ελευθερίας, βρώμικες μέθοδοι και βρώμικες συμπράξεις και συμπαιγνίες! Αυτά θα τελειώνουν. 
Υπάρχει ένας κόσμος που αγωνιά. Υπάρχει ένας κόσμος που δεν είναι βολεμένος. Υπάρχει ένας κόσμος που είναι στην πρώτη γραμμή και υπάρχει ένας Μητσοτάκης και διάφοροι δικοί του, οι οποίοι κοιτούν πόσο περισσότερο θα απομυζήσουν αυτή τη χώρα και κοιτάνε πόσα ακόμα θα φάνε. Από το «πάμε και όπου βγει», πάρα πολύ γρήγορα, από το 2023 και τα μέτρα που εξήγγειλε μετά τον Daniel και μηδέποτε εφάρμοσε, ο κ. Μητσοτάκης μετέτρεψε την Κυβέρνηση σε εργαλείο του «πάμε και όσα φάμε». Και έχετε φάει πάρα πολλά. Δεκαεννέα πρόσωπα καταδικάστηκαν για τον ΟΠΕΚΕΠΕ χθες, δικά σας πρόσωπα. Ξέρετε τίποτα; Γιατί δεν ακούσαμε τίποτα. Δεν ακούσαμε και από το ΠΑΣΟΚ τίποτα. 
Στο νησί σας, κύριε Δουδωνή, στη Λέσβο, κλαίνε οι κτηνοτρόφοι και εσείς τον κ. Αθανασίου, τον πρώην Υπουργό, Βουλευτή από εκεί, τον έχετε στα μαλακά. Ούτε μια ερώτηση δεν του κάνατε στην Επιτροπή Δεοντολογίας. Πίσω από τις πλάτες των πολιτών συναλλαγές. 
Εμείς δεν θα τα επιτρέψουμε αυτά. Τα έχουμε ζήσει στο πετσί μας και τα μνημόνιά σας και τα μέτρα σας και τα Eurogroup και τις εκβιαστικές προθεσμίες και τα χαϊδέματα στην πλάτη με τον Άδωνι Γεωργιάδη, που τώρα απορεί γιατί κάνετε αντιπολίτευση και δεν σας επιτρέπει. Βεβαίως δεν σας επιτρέπει, διότι συγκυβερνήσατε. 
Δικός σας είναι ο Φλωρίδης, αυτό το έκτρωμα του πολιτικού βίου, αυτό το ελεεινό, χυδαίο πρόσωπο. Και κολλητός με την κ. Διαμαντοπούλου μέχρι σήμερα είναι ο κ. Φλωρίδης. Μαζί πηγαίνουν στο θέατρο. Κοιτάτε κάτω και κοιτάτε τα κινητά σας.
Γιατί, κύριε Πουλά, που ήσασταν ενεργοί στα θέματα των εποχικών πυροσβεστών, δεν πήγε ούτε ένας Βουλευτής σας στην προχθεσινή συγκέντρωση; Με ρωτάγανε οι εποχικοί πυροσβέστες. Γιατί; Γιατί; 
ΑΝΔΡΕΑΣ ΠΟΥΛΑΣ: Δεν απαντώ τώρα. Θα απαντήσω μετά. Κρατηθείτε και λίγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι άλλοι οι καιροί τώρα και παριστάνουμε ότι δήθεν θα φέρουμε ρύθμιση για τα funds, τα οποία funds, όμως, κάποιοι τα αφήσανε να προελάσουν και κάποιοι φέρανε το PSI. Ο άλλος αρχηγός σας, ο Βενιζέλος, ή μήπως είναι κανένας δημοκράτης ο Βενιζέλος του «αρκετά», που χτύπαγε το χέρι του και είχε στην τσέπη του τη λίστα Λαγκάρντ με τον κατάλογο των μεγαλοκαταθετών στην HSBC στην Ελβετία, την ώρα που ήταν υποψήφιος για Πρόεδρος του Κόμματός σας;
Τέλος η κοροϊδία. Τέλος η κοροϊδία. Εγώ προσωπικά -και θέλω να το πω δημόσια, το έχω πει πολλές φορές- θεώρησα ότι το ΠΑΣΟΚ με έναν Αρχηγό που δεν είχε ψηφίσει μνημόνια και με Βουλευτές που δεν είχαν βρώμικα χέρια θα μπορούσε ίσως να γυρίσει σελίδα. Φαίνεται ότι είναι τόσο προσκολλημένοι κάποιοι σε αυτή τη διαφθορά της SIEMENS, του Τσουκάτου, του Μαντέλη. 
Κοντέψατε να καθαγιάσετε τον Σημίτη. Ήταν και αυτός ανήξερος σαν τον Μητσοτάκη. Τα έπαιρνε ο Τσουκάτος, τα έπαιρνε ο Μαντέλης και ο Σημίτης δεν ήξερε. Παρακολουθούσε ο Δημητριάδης, παρακολουθούσαν όλοι και ο Μητσοτάκης δεν ήξερε. Νομίζετε δεν καταλαβαίνει ο κόσμος; Νομίζετε είναι χαζός ο κόσμος; Πού βρήκε το θράσος αυτή η Κυβέρνηση να παραβιάζει κάθε κανόνα κοινοβουλευτικής τάξης και δεοντολογίας;
Από εσάς το βρήκε, κύριοι. Αν ήσασταν εδώ κάθε φορά στις επάλξεις να υψώνετε τοίχος προστασίας, όπως κάνουν οι πυροσβέστες και οι εποχικοί πυροσβέστες απέναντι στη φωτιά, δεν θα βρίσκανε να τα κάνουνε. 
Ένας αποτυχημένος στρατιωτικός που λέει ότι του κάνουν μπούλινγκ, ένας αποτυχημένος στρατιωτικός που λέει ότι ζητάει προστασία από την Αντιπολίτευση, ενώ είναι Υπουργός Πολιτικής Προστασίας, ένας αποτυχημένος στρατιωτικός που κάνει καψώνια στους εποχικούς πυροσβέστες και τους κάνει πειθαρχικές διώξεις για τις συνδικαλιστικές τους ανακοινώσεις, αυτός είναι ο κύριος που έχει αναλάβει την πολιτική προστασία επί Μητσοτάκη, για να υλοποιήσει τι; Το δόγμα του Μητσοτάκη: η Ελλάδα μπαταρία της Ευρώπης. Ο κ. Κεφαλογιάννης είχε μια άλλη πολιτική και οφείλω να το πω και άλλη πολιτική απέναντι στους εποχικούς πυροσβέστες. 
Το δόγμα Μητσοτάκη ποιο είναι; Η Ελλάδα μπαταρία της Ευρώπης. Οι ισχυροί άνεμοι μπορεί να είναι κακό για την πολιτική προστασία και τις πυρκαγιές, αλλά είναι καλό για τις τιμές της ενέργειας. Αυτά είπε πριν δέκα μέρες. Δύο επίκαιρες ερωτήσεις του έχω κάνει από την προηγούμενη εβδομάδα. 
Ξέρετε πόσες συνολικά, κύριε Πουλά, κύριε Δουδωνή, έχω κάνει στον κ. Μητσοτάκη; Εκατόν εξήντα οκτώ επίκαιρες ερωτήσεις. Ξέρετε πόσες έχει απαντήσει; Μηδέν. Ξέρετε σε ποιον μόνο απαντάει, γιατί αισθάνεται ασφάλεια; Στον Αρχηγό σας και ο Αρχηγός σας δεν έχει πει λέξη για αυτή την εκτροπή ότι ο Πρωθυπουργός δεν έρχεται στη Βουλή για να απαντήσει στους πολιτικούς Αρχηγούς.
Αυτό δεν είναι κοινοβουλευτική λειτουργία και, βέβαια, δεν είναι αντιπολίτευση. Και ασχέτως του αν το ΠΑΣΟΚ έγινε Αξιωματική Αντιπολίτευση από καραμπόλα, οφείλατε να αρθείτε στο ύψος της ευθύνης της Αξιωματικής Αντιπολίτευσης, που είναι η τέταρτη δύναμη, ο τέταρτος πυλώνας της πολιτειακής εξουσίας.
Κατάφερε, λοιπόν, λέει ο κ. Μητσοτάκης -και, κύριε Πρόεδρε, παρακαλώ, να καταγραφεί στα Πρακτικά-… Λέτε, ανακοινώσατε ότι η κ. Ακρίτα δεν εκλέγεται. Εμείς αμφισβητούμε το αποτέλεσμα, όπως το ανακοινώσατε, διότι, όπως πληροφορήθηκα ήδη, από την ψηφοφορία που διενεργήθηκε οι εκατόν σαράντα μία ψήφοι ήτανε επιστολικές.




Είχαμε εκατόν σαράντα μία εγκύους, που ψήφισαν επιστολικά; Είχαμε εκατόν σαράντα ένα άτομα που πληρούν τις προϋποθέσεις του άρθρου 70Α για να ψηφίσουν επιστολικά; Πώς ανακοινώσατε αυτό το αποτέλεσμα; Επειδή το θέλει ο κ. Μητσοτάκης; Ποιες ενέργειες θα κάνετε, κύριοι, για αυτό; Εμείς θα αμφισβητήσουμε το αποτέλεσμα της ψηφοφορίας. 
Ποιες ενέργειες έχετε κάνει από το τέλος Ιουλίου του 2025 και την άκυρη ψηφοφορία για τον ΟΠΕΚΕΠΕ; Μηδέν. Σας προσκαλέσαμε να αμφισβητήσουμε και να ανατρέψουμε την ψηφοφορία για τον ΟΠΕΚΕΠΕ και ποιήσατε τη νήσσαν όλο αυτό τον καιρό. Λόγια, λόγια, λόγια και κουβέντες για κουμπαριές. 
Τι έχετε κάνει για τον Φραπέ που ήρθε εδώ μέσα και τον είδε το πανελλήνιο, ένα κακοποιό στοιχείο, κουμπάρο του Πρωθυπουργού να περιφέρεται και να απειλεί; Μηδέν. Η Αντιπολίτευση δεν είναι φιοριτούρες, ούτε επικοινωνιακά παιχνίδια, ούτε εφημερίδες που μάς τις πληρώνουν ολιγάρχες. Η Αντιπολίτευση είναι μάχη και είναι πάρα πολλές φορές αυτοδιακινδύνεση. 
Εμείς καταθέτουμε στα Πρακτικά -και βεβαίως καταθέτουμε και στη Βουλή- την τροπολογία, όπως την υποσχέθηκα στους εποχικούς μας πυροσβέστες -την έχουμε ξανακαταθέσει άλλες δύο φορές και περιμένω να τοποθετηθείτε, κύριε Τουρνά-  για δωδεκάμηνη εργασία για τους εποχικούς πυροσβέστες. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
(Χειροκροτήματα από την πτέρυγα της Πλεύσης Ελευθερίας)
Δεν θέλετε να πληρώσετε ανθρώπους που πέφτουν στη φωτιά και δίνουν την ψυχή τους και πληρώνετε τα μούτρα σας, που είστε μονίμως απόντες. Απούσες και απόντες οι Βουλευτές της Νέας Δημοκρατίας και του ΠΑΣΟΚ και του ΣΥΡΙΖΑ και του ΚΚΕ. Απόντες. Σε ποια δουλειά είσαι μονίμως απών και πληρώνεσαι; Σε ποια δουλειά χωρίς να δουλεύεις πληρώνεσαι και λες στον άλλο ότι θα παραμείνει άνεργος με ψίχουλα; Και μάλιστα, το λες σε αυτούς, στους οποίους επαφιέμεθα εμείς για τη ζωή μας, για τη φύση, για το περιβάλλον, για τα δάση, για τα ζώα. Πού συμβαίνουν αυτά τα πράγματα; Ποιος άφησε τη Βουλή τρία χρόνια, κύριοι; Εμείς είμαστε εδώ, με αιματηρό κόπο συνεχώς. Κοντεύω να κάνω χίλιες οχτακόσιες ομιλίες στη Βουλή, για να κάνετε εσείς τουρισμό. Οι Βουλευτές μας είναι από το πρωί μέχρι το βράδυ, γιατί τιμάμε τους ανθρώπους που μάς εμπιστεύθηκαν. Δεν τους κοροϊδεύουμε. 
Σήμερα, είναι η επέτειος του ολοκαυτώματος του Χορτιάτη. Πώς τιμάτε τα θύματα; Ποιος μιλάει εδώ μέσα εκτός από την Πλεύση Ελευθερίας για τις γερμανικές οφειλές; 
Σήμερα, είναι η επέτειος, επίσης, του θανάτου του Μίκη Θεοδωράκη. Πώς τιμάμε τους αγώνες των ανθρώπων αυτών, που έδωσαν τη ζωή τους; Πού είναι η Αίθουσα «Λαμπράκη» που θα γινότανε στη Βουλή και το έχει ζητήσει η Πλεύση Ελευθερίας; Μόνο Αίθουσα «Παύλου Μπακογιάννη». Έτσι, κύριε Δουδωνή; Έτσι, κύριε του ΠΑΣΟΚ; Ακόμα και το γεγονός της δολοφονίας από τρομοκρατική οργάνωση, με τρομοκρατικό χτύπημα του Παύλου Μπακογιάννη -και με όποια άλλα στοιχεία που θα έπρεπε να έχουν πλήρως διαλευκανθεί- ακόμα και αυτό μετατράπηκε σε εξυπηρέτηση του κ. Τασούλα, ο οποίος έγινε στη συνέχεια Πρόεδρος της Δημοκρατίας με ψήφους μόνο του κόμματος του κ. Μητσοτάκη. Σε αυτήν την κατάσταση είμαστε. Και κάποιοι θέλουν να απογοητεύσουν τους πολίτες, ότι δεν υπάρχει ελπίδα και ότι είμαστε όλοι ίδιοι. Ε, δεν είναι έτσι. Δεν είμαστε όλοι ίδιοι. 
Εγώ θα αφιερώσω, λοιπόν, αυτή τη δική μας δέσμευση, ότι δεν είμαστε όλοι ίδιοι, στη φίλη μου Μάγια, η οποία προχτές μου ζωγράφισε αυτή την υπέροχη ζωγραφιά. Πώς με βλέπει; Super Zoe. Μπορεί να μην είμαστε στα αλήθεια υπερήρωες και υπερηρωίδες, όμως οφείλουμε να κάνουμε τα πάντα για να υπερασπιστούμε αυτούς που δεν έχουν φωνή, να είμαστε η φωνή τους, να είμαστε η δύναμή τους, να είμαστε η υπεράσπισή τους. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, για την τροπολογία; 
ΠΡΟΕΔΡΕΥΩΝ (Ιωάννης Πλακιωτάκης): Αν συμφωνείτε, μπορούν να προηγηθούν ο κ. Δαβάκης και ο κ. Καββαδάς και αμέσως μετά να πάρετε τον λόγο. 
ΠΑΝΑΓΙΩΤΗΣ ΔΟΥΔΩΝΗΣ: Ναι, νομίζω είναι πιο σωστό. 
ΠΡΟΕΔΡΕΥΩΝ (Ιωάννης Πλακιωτάκης): Ωραία. 
Τον λόγο έχει ο Υφυπουργός Εθνικής Άμυνας, ο κ. Αθανάσιος Δαβάκης. 
Στη συνέχεια, θα δώσω τον λόγο στον Υφυπουργό Αγροτικής Ανάπτυξης, στον κ. Καββαδά. 
Κύριε Δαβάκη, έχετε τον λόγο. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε. 
Κυρίες και κύριοι συνάδελφοι, πριν αναφερθώ στη συγκεκριμένη τροπολογία, η οποία έρχεται να αντιμετωπίσει υποστηρικτικά το ζήτημα του αφθώδους πυρετού στη Μυτιλήνη, θα ήθελα να πω κάτι προς την Πρόεδρο της Πλεύσης Ελευθερίας, σχετικά με τον Βαγγέλη Τουρνά. Το οφείλω στο όνομα του δικαίου και στο όνομα της συνεργασίας που είχα με τον άνθρωπο αυτόν πριν από δεκατρία χρόνια στο Υπουργείο Εθνικής Άμυνας. 
Ο Βαγγέλης Τουρνάς δεν είναι ένας αποτυχημένος στρατιωτικός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αξιολόγηση. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Είναι ένας άνθρωπος που από μικρό παιδί λάτρεψε το όπλο της Πολεμικής Αεροπορίας, προστάτευσε τους ελληνικούς ουρανούς για να είναι πάντα γαλανοί και όλη του η πορεία διακρίνεται, και ως Αρχηγός της Αεροπορίας, αλλά και ως στέλεχος της Πολεμικής Αεροπορίας, για τον ζήλο προσφοράς που είχε απέναντι στην πατρίδα.
Η εμπλοκή του στην πολιτική και η εμπειρία την οποία έχει ως επιτελικό στέλεχος, αλλά και ως ηγήτωρ αυτή τη στιγμή ενός κρίσιμου Υπουργείου πιστεύω ότι είναι συνυφασμένη με την εμπειρία που είχε ως Αρχηγός της Πολεμικής Αεροπορίας. Και οφείλω να το πω αυτό, διότι συνεργάστηκα μαζί του πριν από δεκατρία χρόνια, αλλά και συνεχίζω να συνεργάζομαι, όπως και με τον εκλεκτό φίλο και συνάδελφο Βουλευτή, τον Γιάννη Κεφαλογιάννη, ο οποίος στις κρίσιμες περιόδους της υπουργίας του στο Υπουργείο μάς ενημέρωνε καθημερινά για διάφορα ζητήματα που είχαν να κάνουν με τα πύρινα μέτωπα των περιοχών μας, όπως και όλους τους συναδέλφους. 
Εισηγούμαι, λοιπόν, σήμερα την ψήφιση του άρθρου 4 της τροπολογίας, με το γενικό αριθμό 537 και ειδικό αριθμό 11, με το οποίο οι Ένοπλες Δυνάμεις αναλαμβάνουν άμεσα τον επιχειρησιακό συντονισμό όλων των εμπλεκόμενων δημοσίων υπηρεσιών, ενώ θα διαθέσουν και ίδια μέσα στη Μυτιλήνη για την αντιμετώπιση του αφθώδους πυρετού με σαφώς ορισμένο χρονοδιάγραμμα αποστολής και απεμπλοκής.
Η τροπολογία αυτή δεν είναι η πρώτη μας επαφή και εμπλοκή με ζητήματα που αφορούν, όπως όλοι γνωρίζουμε, στην καταπολέμηση των ζωονόσων και των επιζωοτικών νοσημάτων. Ήδη, από τον περασμένο Φεβρουάριο, η Στρατιωτική Κτηνιατρική Υπηρεσία, οι κτηνίατροί μας διαθέτουν στελεχιακό δυναμικό για την καταπολέμηση των επιζωοτικών νοσημάτων σε περισσότερες από είκοσι πέντε περιφερειακές ενότητες, όπου υπάρχει το συγκεκριμένο σοβαρό πρόβλημα. 
Ειδικά στη Λέσβο, όπου εντοπίζονται τα κρούσματα του αφθώδους πυρετού, υπηρετούν ήδη εδώ και επτά μήνες δεκαπέντε στρατιωτικοί κτηνίατροι, οι οποίοι στο διάστημα αυτό διεξήγαγαν ελέγχους σε οχτακόσιες δέκα κτηνοτροφικές εκμεταλλεύσεις, λαμβάνοντας τριάντα οχτώ χιλιάδες εννιακόσια εβδομήντα δείγματα αίματος και έξι χιλιάδες εξακόσια έξι δείγματα στοματοφαρυγγικού βλεννογόνου.
Θα ήθελα από αυτό το Βήμα, κυρίες και κύριοι συνάδελφοι, να ευχαριστήσω από καρδιάς και να ευγνωμονήσουμε όλοι τους στρατιωτικούς μας κτηνιάτρους, τους οποίους συνάντησα την περασμένη Παρασκευή στο πεδίο και κατάλαβα με άμεσο τρόπο και τον αγώνα που έκαναν αυτούς τους επτά μήνες για το πρόβλημα και την προσφορά τους πάνω στο πρόβλημα, ενώ βρίσκονταν μακριά από τις οικογένειές τους. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)  
Με τη σημερινή, λοιπόν, τροπολογία προχωρούμε σε ένα σημαντικό επόμενο βήμα, αναλαμβάνοντας τον συντονισμό και τη διαχείριση της κατάστασης στη Λέσβο. Για την επίτευξη του σκοπού αυτού θα διαθέσουμε ίδια μέσα, τεχνογνωσία και εξειδικευμένο προσωπικό, υλοποιώντας έξι συγκεκριμένους επιχειρησιακούς στόχους:
Πρώτον, την ταχεία ολοκλήρωση της διαδικασίας ιχνηλάτησης για την πλήρη και ακριβή αποτύπωση της έκτασης της ζωονόσου στο νησί. 
Δεύτερον, την ενημέρωση όλων των κτηνοτρόφων για τα μέτρα βιοασφάλειας που απαιτούνται για την προστασία των εκτροφών τους. 
Τρίτον, τον καθορισμό των ζωνών ασφαλείας και επιτήρησης, σε συνεργασία με τις τοπικές αρχές, εγκαθιστώντας καίρια σημεία απολύμανσης. 
Τέταρτον, την επίβλεψη της διαδικασίας συσκευασίας και ασφαλούς αποστολής των βιολογικών δειγμάτων στο εργαστήριο αναφοράς. 
Πέμπτον, την οργανωμένη συγκέντρωση και επεξεργασία των εργαστηριακών αποτελεσμάτων, προκειμένου να λαμβάνονται αποφάσεις σε πραγματικό χρόνο. 
Και, έκτον, την επίβλεψη της διαδικασίας θανάτωσης και υγειονομικής ταφής των προσβεβλημένων ζώων, τηρώντας αυστηρά όλα τα σχετικά πρωτόκολλα.
Ήδη αυτή τη στιγμή που μιλάμε, προχωρούμε στην αύξηση του αριθμού των κτηνιάτρων μας που υπηρετούν στο νησί από δεκαπέντε σε είκοσι πέντε στελέχη, δέκα δηλαδή επιπλέον, παρέχοντάς τους παράλληλα όλα τα απαραίτητα μέσα για τη διαμονή, τη σίτιση και τις μετακινήσεις τους. 
Διευκρινίζω ότι ο επιπλέον αριθμός του προσωπικού θα τοποθετηθεί με μία ανακατανομή στελεχών που υπηρετούν σε άλλες περιφερειακές ενότητες, χωρίς περαιτέρω επιβάρυνση της λειτουργίας της Κτηνιατρικής Υπηρεσίας των Ενόπλων Δυνάμεων. 
Παράλληλα, με την αναδιάταξη δυνάμεων που προωθούμε, δημιουργούμε μία επαρκή εφεδρεία, ώστε να εξασφαλίζεται η τακτική εναλλαγή του προσωπικού που υπηρετεί στην ομάδα κτηνιατρικής υποστήριξης του νησιού. 
Οι Ένοπλες Δυνάμεις της χώρας μας δεν αποτελούν μόνο την ασπίδα της εθνικής μας ανεξαρτησίας, αποτελούν έναν στιβαρό, αξιόπιστο και έτοιμο πυλώνα προσφοράς στην ελληνική κοινωνία, όπως κατ’ επανάληψη έχουμε κάνει. Όταν ο τόπος μας δοκιμάζεται, η συντεταγμένη Πολιτεία παρεμβαίνει με πειθαρχία, οργάνωση και αποτελεσματικότητα. 
Και θέλω να είμαι ξεκάθαρος, η ανάληψή αυτών των εκτάκτων μέτρων μπορεί να φέρει το προσδοκώμενο αποτέλεσμα μόνο με τη συνεργασία των κτηνοτρόφων της περιοχής και των τοπικών αρχών της Λέσβου, των κτηνοτρόφων οι οποίοι είμαστε βέβαιοι ότι χειμάζονται αυτή τη στιγμή, περνούν πάρα πολύ δύσκολα και γι’ αυτό ερχόμαστε και εμείς να συνδράμουμε το σημαντικό έργο της Πολιτείας. Δεσμευόμαστε απέναντι σε αυτούς τους ανθρώπους, που τους ξέρουμε καλά από τις δικές μας περιφέρειες, ότι θα πράξουμε στο ακέραιο το καθήκον μας για την προστασία της περιουσίας και του μόχθου τους. 
Τέλος, επειδή ο ρόλος των Ενόπλων Δυνάμεων είναι θεσμικά οριοθετημένος, η παρουσία μας θα διαρκέσει -είναι σαφές αυτό- όσο απαιτηθεί. Οι Ένοπλες Δυνάμεις θα απεμπλακούν παραδίδοντας εκ νέου τον πλήρη συντονισμό στο Υπουργείο Αγροτικής Ανάπτυξης. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Θα δώσω τον λόγο τώρα στον Υφυπουργό Αγροτικής Ανάπτυξης, τον κ. Αθανάσιο Καββαδά, και στη συνέχεια στους Κοινοβουλευτικούς Εκπροσώπους. 
Παρακαλώ, κύριε Υπουργέ. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, θέλω να ξεκινήσω και να χαιρετήσω αυτή την εξέλιξη, αυτό το οποίο στήριξε πριν λίγο ο Υφυπουργός Εθνικής Άμυνας, ο κ. Δαβάκης, την υπουργική τροπολογία με γενικό αριθμό 537 και ειδικό αριθμό 11 που κατατέθηκε χθες, την 1η Σεπτεμβρίου. 
Γνωρίζω ότι το πρόβλημα είναι σοβαρό. Θέλω όμως και μετά από τις ερωτήσεις που θα δεχτώ από τους συναδέλφους Βουλευτές και Κοινοβουλευτικούς Εκπροσώπους, όπου θα είμαι πάρα πολύ αναλυτικός, να σας πω ότι αυτή η Κυβέρνηση, αλλά και το Υπουργείο έχουμε κάνει μεγάλη προσπάθεια και έχουν γίνει πάρα πολλά βήματα έτσι ώστε να είμαστε δίπλα σε αυτούς τους ανθρώπους, οι οποίοι πραγματικά υποφέρουν, έχουν θέματα και βλέπουν τα ζώα τους να θανατώνονται. Όμως, πρέπει όλοι να καταλάβουμε ότι εδώ υπάρχει μία πραγματική μάχη, είναι ένας πόλεμος με μία ζωονόσο που έχει τεράστιες συνέπειες στην κτηνοτροφία μας. 
Θέλω να πω ότι αυτή η διάταξη έρχεται ως αποτέλεσμα μιας αγαστής συνεργασίας που υπήρχε στα τέσσερα Υπουργεία, στο Υπουργείο Εθνικής Οικονομίας και Οικονομικών, στο Υπουργείο Αγροτικής Ανάπτυξης, στο Υπουργείο Εσωτερικών, αλλά και στο Υπουργείο Εθνικής Άμυνας. 
Κυρίες και κύριοι συνάδελφοι, εμείς είμαστε εδώ, είμαστε εδώ για να απαντήσουμε. Το Υπουργείο είναι εδώ, θα ακούσει αυτά τα οποία θα μας πείτε και θα μας ρωτήσετε. Θα απαντήσουμε και δεν κρυβόμαστε. Γιατί ακούω κάποιους συναδέλφους να λένε ότι κρύβονται κάποιοι εκεί πέρα και δεν έρχονται να απαντήσουν. Γι’ αυτό είμαστε και σήμερα εδώ. Θα μπορούσε αυτή την τροπολογία να τη στηρίξει ο κ. Δαβάκης. Όμως, όχι, ήρθα και εγώ εδώ, για να σας ακούσω και να απαντήσω στις ερωτήσεις και να μην διαβάζουμε δημοσιεύματα που δεν είναι έγκυρα. Σκύβουμε, λοιπόν, πάνω από τα προβλήματα, δεν κρυβόμαστε και δίνουμε λύσεις μετά από συνεργασία. 
Η τροπολογία που συζητάμε σήμερα έρχεται να απαντήσει σε μια επείγουσα και πραγματική ανάγκη: Να ενισχύσουμε ακόμη περισσότερο την επιχειρησιακή μας δυνατότητα απέναντι στον αφθώδη πυρετό και να διασφαλίσουμε ότι στις περιοχές που πλήττονται όλες οι δυνάμεις του κράτους λειτουργούν συντονισμένα, με ταχύτητα, σαφείς αρμοδιότητες και ενιαία επιχειρησιακή κατεύθυνση. Από την πρώτη στιγμή έχουμε ξεκαθαρίσει ότι η αντιμετώπιση των επιζωοτιών δεν είναι μια συνηθισμένη διοικητική διαδικασία. Είναι μια μάχη, όπως είπα προηγουμένως, που δίνεται καθημερινά, μια μάχη για την προστασία του ζωικού κεφαλαίου και αυτή η μάχη απαιτεί αποφάσεις που εφαρμόζονται άμεσα και ταυτόχρονα από όλους. 
Αυτό που αλλάζει σήμερα, με αυτή την τροπολογία, είναι η επιχειρησιακή οργάνωση και η ταχύτητα εφαρμογής της στο πεδίο. Διότι όταν αντιμετωπίζουμε μια εξαιρετικά μεταδοτική νόσο, δεν υπάρχει περιθώριο για καθυστερήσεις, επικαλύψεις αρμοδιοτήτων ή διαφορετικές ταχύτητες μεταξύ των υπηρεσιών. 
Κυρίες και κύριοι συνάδελφοι, η ιχνηλάτηση είναι ένα από τα σημαντικότερα όπλα απέναντι σε μια επιζωοτία. Μέχρι στιγμής έχει γίνει ιχνηλάτηση στο 80% του νησιού και επιχειρούν στο πεδίο -τα είπε και προηγουμένως ο κ. Δαβάκης- δεκαπέντε στρατιωτικοί και δεκατέσσερα άτομα κτηνίατροι, αλλά και γεωπόνοι από τον ΕΛΓΟ ΔΗΜΗΤΡΑ. 
Με αυτή την τροπολογία, την οποία σήμερα θα ψηφίσουμε, το Υπουργείο Εθνικής Άμυνας θα στείλει στο νησί είκοσι πέντε άτομα κτηνιάτρους, το ΕΛΓΟ ΔΗΜΗΤΡΑ πάνω από είκοσι άτομα, ο ΕΦΕΤ τέσσερα άτομα και οι κτηνιατρικές υπηρεσίες δύο άτομα. Είμαι σε επικοινωνία και με τον Περιφερειάρχη, ο οποίος πήρε μια απόφαση να μην προχωρήσει η ιχνηλάτηση -και αυτό είναι ένα πολύ σημαντικό θέμα για το νησί- αλλά και οι θανατώσεις των ζώων. Υπάρχει μια επικοινωνία. Πιστεύω το Σάββατο θα μου δώσει μια απάντηση αν μπορεί να διαθέσει και τους κτηνιάτρους της Περιφέρειας. Οπότε, αν γίνει και αυτό, πάνω από εξήντα άτομα θα επιχειρήσουν στο πεδίο. 
Αυτά, κύριε Πρόεδρε και είμαι στη διάθεσή σας και στη διάθεση των συναδέλφων να απαντήσω. 
ΠΡΟΕΔΡΕΥΩΝ (Ιωάννης Πλακιωτάκης):  Πριν δώσω τον λόγο στον κ. Δουδωνή, ο κ. Δαβάκης έχει τον λόγο, για να ολοκληρώσει τη σκέψη του επί της τροπολογίας. Για ένα λεπτό παρακαλώ.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όχι, τη σκέψη μου την είχα ολοκληρώσει, απλώς δεν είχα τον χρόνο για το πέμπτο άρθρο. 
Θα ήθελα, λοιπόν, να πω γι’ αυτό το άρθρο ότι επιχορηγείται η Περιφέρεια Βορείου Αιγαίου με 3 εκατομμύρια, για την κάλυψη των δαπανών που συνδέονται αποκλειστικά με την αντιμετώπιση της επιζωοτίας, από το Υπουργείο Εσωτερικών. Στηρίζουμε με όλα τα μέσα τη Λέσβο και αυτό αποδεικνύεται και με την οικονομική ενίσχυση, προκειμένου να υπάρξουν οι συγκεκριμένες δράσεις. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Τον λόγο έχει ο κ. Δουδωνής, Κοινοβουλευτικός Εκπρόσωπος από το ΠΑΣΟΚ. Παρακαλώ. 
ΠΑΝΑΓΙΩΤΗΣ ΔΟΥΔΩΝΗΣ: Κύριοι Υπουργοί, σας άκουσα και τους δύο να λέτε ότι όλα έχουν γίνει καλά, να εκφράζετε μια ικανοποίηση και να αλληλοσυγχαίρεστε. 
Λυπάμαι, αλλά δεν έχετε την εικόνα της πραγματικής κατάστασης. Δεν έχετε την εικόνα κτηνοτρόφων να λένε ότι πεντέμισι μήνες μετά έχουν ελεγχθεί τέσσερις φορές, είναι αρνητικοί και θα κληθούν να ελεγχθούν και πέμπτη. Δεν έχετε την εικόνα ανθρώπων να λένε: «Τι θα γίνει αν μου σφάξουν τα ζώα, πώς θα ζήσω τα παιδιά μου;» ή ανθρώπων να λένε: «Μου έσφαξαν τα ζώα, πώς θα ζήσω τα παιδιά μου;», κτηνοτρόφων να λένε: «Θα φύγουμε από τη Λέσβο, γιατί δεν μπορούμε να συνεχίσουμε να κάνουμε αυτό το επάγγελμα έχοντας στερηθεί όλους τους πόρους μας», οικογένειες να καταστρέφονται, ανθρώπους να είναι απελπισμένοι, να κλαίνε, δανειακές υποχρεώσεις να τρέχουν γιατί εσείς δεν έχετε ολοκληρώσει τη διαδικασία που εδώ αυτή η Βουλή ψήφισε. Αυτή είναι μια κατάσταση πρωτοφανής!

Θέλω να σας ρωτήσω. Πεντέμισι μήνες μετά πού ξέρετε να μην έχει ολοκληρωθεί η ιχνηλάτηση τέτοιου νοσήματος ανά τον κόσμο, πεντέμισι μήνες μετά να μην έχουμε εικόνα πλήρη της ιχνηλάτησης της νόσου στη Λέσβο, λόγω έλλειψης κτηνιάτρων, λόγω έλλειψης μέσων, λόγω απουσίας εργαστηρίου και με ελάχιστα δείγματα να ελέγχονται ανά ημέρα; 
Με αυτούς τους ρυθμούς οι ίδιοι εσείς ομολογείτε, με αυτή την τροπολογία εδώ, ότι αποτύχατε και ότι η μόνη λύση είναι τα στρατιωτικά μέσα. Διότι, ποτέ στην ιστορία, κυρίες και κύριοι συνάδελφοι, της Κτηνιατρικής Υπηρεσίας δεν έχει συμβεί αυτό το οποίο συμβαίνει τώρα, να τίθεται η Κτηνιατρική Υπηρεσία υπό την εποπτεία του Υπουργείου Άμυνας. Είναι ομολογία πλήρους, απόλυτης, καθολικής αποτυχίας. 
Αν αφορούσε μόνο στη δική σας αποτυχία, εντάξει. Αφορά όμως σε χιλιάδες ζωές. Αφορά στο μέλλον ενός νησιού κτηνοτροφικού και ακριτικού. Αφορά στην ίδια την περιφέρεια. Και αν αυτή η διαχείριση είναι κάτι για το οποίο εσείς είστε υπερήφανοι, τι να πω; 
Άκουσα τη συμπληρωματική τοποθέτηση του κυρίου Υπουργού, του κ. Δαβάκη: Τρία εκατομμύρια στην Περιφέρεια. Για τι; Για να πληρωθούν τα έξοδα σε σχέση με ψεκασμούς για τη νόσο και άλλα τέτοια ζητήματα. Δίνετε τρία εκατομμύρια στην Περιφέρεια. Πόσα εκατομμύρια χρωστάτε στους κτηνοτρόφους; 
Έχω εδώ από τον ΕΘΕΑΣ πόσα χρωστάτε στους συνεταιρισμούς ακόμα για τα τυροκομικά προϊόντα και το καταθέτω στα Πρακτικά της Βουλής. 
(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Έχω την εικόνα του τι χρωστάτε για τις ζωοτροφές. Δεν έχει γίνει κανένας σχεδιασμός για την αποκατάσταση των κοπαδιών. Και βέβαια, αυτό είναι μια εικόνα εκρηκτική. Δεν είναι τυχαίο αυτό το οποίο συμβαίνει, ότι έχει συγκινήσει όλη την Ελλάδα ο κόσμος της Λέσβου. 
Εγώ, ειλικρινά σας το λέω, δεν μπορούσα να διανοηθώ -και δεν θα μπορούσα να διανοηθώ- ότι συμβαίνει αυτό το οποίο συμβαίνει σε ευρωπαϊκή χώρα. Συγκρίνετε τους κτηνιάτρους που είχατε μέχρι τώρα διαθέσει -για τους οποίους ο προκάτοχός σας, κύριε Καββαδά, ο κ. Λαζαρίδης, δήλωνε περήφανος για τον αριθμό τους- με αυτούς που διέθεσαν σε αντίστοιχες περιπτώσεις χώρες όπως είναι η Ουγγαρία ή η Βουλγαρία. Δεν σας μιλάω για χώρες της λεγόμενης δυτικής Ευρώπης. Κάντε μια σύγκριση και ελάτε να πείτε τώρα, την τελευταία στιγμή, ότι παρεμβαίνετε. 
Είμαστε στο «και ένα». Δεν ακούτε τους ειδικούς, δεν αλλάζετε στρατηγική. Το μόνο που κάνετε είναι να αλλάζετε Υπουργείο για να επιβάλετε καλύτερα αυτή τη στρατηγική. Η στρατηγική όμως είναι λαθεμένη και οδηγεί σε καταστροφή τον κτηνοτροφικό κόσμο της Λέσβου. Και είναι υποχρέωσή μας να υψώσουμε κι εμείς τη φωνή μας, μαζί με αυτούς τους ανθρώπους, για να έχουν φωνή και να ακούγονται και να αλλάξει αυτή η πολιτική επιτέλους. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Κύριε Καββαδά, έχετε τον λόγο. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κύριε Δουδωνή, με συγχωρείτε, αλλά δεν λέτε όλη την αλήθεια. Και τι εννοώ; Μας λέτε ότι δεν δίνουμε τα χρήματα. Εγώ ανέλαβα στις 21 Απριλίου. Υπάρχει συνέχεια. Η νόσος ξεκίνησε στις 15 Μαρτίου. Τα πρώτα χρήματα που δόθηκαν δεν είχαν δοθεί με την ευλογιά, δόθηκαν στις 27/4 για τα θανατωθέντα ζώα. Και έχουν δοθεί 726.038 ευρώ. Στις 31/8 δόθηκαν για θανατωθέντα ζώα -γράψτε, σας παρακαλώ πολύ- 2.840.000 ευρώ και έχουν πληρωθεί εξήντα τέσσερις χιλιάδες πεντακόσια δεκατέσσερα θανατωθέντα ζώα. Στο σύνολο έχουμε ογδόντα χιλιάδες εκατό θανατωθέντα ζώα. 
Αυτό λοιπόν που οφείλουμε εμείς, γιατί πρέπει να πάρουμε τα στοιχεία από την Περιφέρεια, να ελεγχθούν και να διασταυρωθούν, είναι είκοσι χιλιάδες ζώα ακόμη. Δεν πληρώθηκαν λοιπόν οι άνθρωποι αυτοί; Πληρώθηκαν. 
Είπατε προηγουμένως ότι δεν πληρώθηκαν τα τυροκομεία. Λάθος. 
ΠΑΝΑΓΙΩΤΗΣ ΔΟΥΔΩΝΗΣ: Οι συνεταιρισμοί, είπα. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Τι συνεταιρισμοί; Τα τυροκομεία είναι. 
Αυτή τη στιγμή στα τυροκομεία έχουν δοθεί από χρήματα ό,τι ζήτησαν: 2.391.886  ευρώ…
ΠΑΝΑΓΙΩΤΗΣ ΔΟΥΔΩΝΗΣ: Μην αλλάζετε αυτά που λέω. 
ΠΡΟΕΔΡΕΥΩΝ (Ιωάννης Πλακιωτάκης): Σας παρακαλώ, όχι διακοπές. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Σας παρακαλώ. Ο χρόνος περνάει. 
Κύριε Δουδωνή, δεν με ακούτε. Είπατε τα δικά σας, προσπαθώ να απαντήσω και δεν με ακούτε. 
ΠΑΝΑΓΙΩΤΗΣ ΔΟΥΔΩΝΗΣ: Σας ακούω… 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Εσείς κάνετε τη φασαρία τώρα. 
Αυτή τη στιγμή για την απώλεια εισοδήματος δόθηκαν 1.341.767 ευρώ. Δηλαδή, έχουν δοθεί μέχρι σήμερα 7.300.000 ευρώ. Δεν είμαστε συνεπείς σε αυτά τα οποία είπαμε; 
Κύριε Δουδωνή, εγώ έχω πάει δύο φορές. Ορκίστηκα στις 21 του μηνός και στις 23 του μηνός ήμουν στη Λέσβο και μετά από έναν μήνα ξαναπήγα πάλι στη Λέσβο. Και η επικοινωνία είναι καθημερινή με τους ανθρώπους αυτούς που υποφέρουν, με όλους. Έχετε σχέση με τη Λέσβο και μπορείτε να μάθετε ακριβώς, δέκα με δεκαπέντε τηλέφωνα την ημέρα, για να είμαι δίπλα σε αυτούς τους ανθρώπους. Έχουν δοθεί. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Έχουμε τις ζωοτροφές, όπως είπατε. Αυτό που μένει αυτή τη στιγμή είναι οι ζωοτροφές και το κατεστραμμένο γάλα. 
ΠΑΝΑΓΙΩΤΗΣ ΔΟΥΔΩΝΗΣ: Δεν έχετε υπογράψει την ΚΥΑ.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Το ξέρω. Πρώτος στήριξα από εδώ. 
Αυτή τη στιγμή δεν γίνεται πουθενά σ’ όλο τον κόσμο αυτό το πράγμα, να πληρώνουν κατεστραμμένο γάλα. Το στηρίξαμε, φέραμε την τροπολογία εδώ, εγώ προσωπικά τη στήριξα και θα πληρώσουμε τους ανθρώπους αυτούς. Είμαστε στη διαδικασία αυτή τη στιγμή να ολοκληρωθεί η ΚΥΑ, όπως και με τις ζωοτροφές. 
Όσον αφορά τις ζωοτροφές, αυτή τη στιγμή γίνεται επεξεργασία. Έχουν φύγει τα στοιχεία από την ΑΑΔΕ. Προσπαθούμε να επεξεργαστούμε, να δούμε πόσα χρήματα είναι αυτά που πρέπει να δώσουμε, όχι μόνο στη Λέσβο, αλλά σε όλη την Ελλάδα. Είναι πάνω από 100 εκατομμύρια ευρώ. Εκεί υπολογίζουμε περίπου, δεν έχουμε το ακριβές ποσό. 
Είμαστε λοιπόν στη διαδικασία αυτούς τους ανθρώπους να τους πληρώσουμε. Καταλαβαίνουμε την αγωνία τους και καταλαβαίνουμε το να έχουν ένα κοπάδι ζώα και να ζουν απ’ αυτό και να φεύγουν τα παιδιά τους να πηγαίνουν να σπουδάσουν ή να ανοίγει το δημοτικό μεθαύριο και να μην έχουν να τους δώσουν, ξέρω εγώ, 10 ευρώ. Τα κατανοούμε όλα αυτά, κύριε Δουδωνή, και πρέπει αυτά να ακουστούν. 
Μιλάμε για την ιχνηλάτηση. Η ιχνηλάτηση έχει προχωρήσει στο 80%. Έχουν αυτή τη στιγμή εξεταστεί πάνω από τρεις χιλιάδες εκατό δεκαπέντε εκτροφές…
ΠΡΟΕΔΡΕΥΩΝ (Ιωάννης Πλακιωτάκης): Κύριε Υπουργέ, επειδή δεν ακούγεστε, έχει ζητήσει τον λόγο ο κ. Δουδωνής για ένα λεπτό, ο κ. Δελβερούδης αμέσως μετά, οπότε θα ολοκληρώσετε εσείς πάλι. 
ΣΤΥΛΙΑΝΟΣ ΦΩΤΟΠΟΥΛΟΣ: Κύριε Πρόεδρε…
ΠΡΟΕΔΡΕΥΩΝ (Ιωάννης Πλακιωτάκης): Δεν είστε Κοινοβουλευτικός Εκπρόσωπος δυστυχώς, κύριε Φωτόπουλε. Δεν μπορώ να σας δώσω τον λόγο. 
Παρακαλώ, κύριε Δουδωνή.  
ΠΑΝΑΓΙΩΤΗΣ ΔΟΥΔΩΝΗΣ: Κύριε Υπουργέ, εμένα πραγματικά μου προκαλεί πολύ αρνητική εντύπωση ότι θεωρείτε ότι όλα είναι καλώς καμωμένα. Σε έναν κόσμο του οποίου οι δανειακές υποχρεώσεις τρέχουν δεν έχετε υπογράψει την ΚΥΑ, σε έναν κόσμο ο οποίος πεντέμισι μήνες μετά δεν έχει μια απάντηση για το πότε θα μπορέσει να ξανακάνει τη δουλειά του, να ξαναφτιάξει τα κοπάδια του, να ξαναζήσει τη ζωή του, να μπορέσουν οι οικογένειες να ορθοποδήσουν. 
Και ρωτώ. Αν όντως, όπως λέτε εσείς, όλα είναι καλώς καμωμένα, γιατί δίνετε την αρμοδιότητα στο Υπουργείο Άμυνας; Έρχεστε να αναιρέσετε τον ίδιο τον πυρήνα της τροπολογίας την οποία εισηγείστε. Αν λοιπόν όλα έγιναν καλά, γιατί το δίνετε στο Υπουργείο Άμυνας; Είμαστε παράλογοι εμείς που μιλάμε και φωνάζουμε; Είναι παράλογοι οι άνθρωποι οι οποίοι καταστρέφονται; 
Ξέρετε ποιο είναι το κόστος από την επιζωοτία του αφθώδους πυρετού ανά είκοσι μέρες; Είναι τριπλάσιο από τα χρήματα που έχετε δώσει και για τα οποία επαίρεστε. Ανά είκοσι ημέρες το κόστος στην οικονομία της Λέσβου είναι το τριπλάσιο από το συνολικό ποσό που έχετε δώσει συνολικά. 
Επειδή σας άκουσα να λέτε ότι σας κατηγορήσαμε ότι δεν είστε παρών, πού είναι ο Υπουργός σας, κύριε Υφυπουργέ; Πού είναι ο Υπουργός σας; Να έρθει να μας απαντήσει με ποιους μίλησε για να χαράξει αυτή την αδιέξοδη στρατηγική, ποιοι είναι οι ειδικοί τους οποίους επικαλείται, ποιοι είναι οι καθηγητές των κτηνιατρικών σχολών της χώρας οι οποίοι συμφωνούν με αυτά τα οποία λέει. Στην πραγματικότητα, κανείς. 
Είμαστε μια μοναδική περίπτωση καταστροφής του κτηνοτροφικού κόσμου ενός ολόκληρου νησιού λόγω εμμονών. Και αντί να αλλάξετε στρατηγική, αλλάζετε Υπουργεία και Υφυπουργεία. Αυτό είναι αδιέξοδο, αυτό είναι καταστροφή. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Δουδωνή. 
Κύριε Δελβερούδη, έχετε τον λόγο. 
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε. 
Δυστυχώς, ακούμε και βλέπουμε αυτή την καθυστερημένη νομοθετική πρωτοβουλία πεντέμισι μήνες μετά. Δηλαδή, αυτά τα μέτρα, κύριε Υφυπουργέ, δεν μπορούσαν να παρθούν στον σωστό χρόνο, όταν κάθε μέρα αυτή η επιζωοτία του αφθώδους πυρετού έχει σχεδόν διπλάσια μεταδοτικότητα από την ευλογιά; Δεν μπορούσαν να παρθούν σε εύλογο χρονικό διάστημα, ώστε να μην έχουμε πλέον αυτή την εξέλιξη η οποία δεν μπορεί τώρα να μαζευτεί; 
Και να πω και το άλλο. Γιατί δεν μπορούμε να γίνουμε λίγο σοφότεροι από την εμπειρία που αποκόμισαν και οι επιστήμονες, αλλά και οι άνθρωποι που ασχολήθηκαν με αυτό το συγκεκριμένο ζήτημα, από την αντιμετώπιση της ευλογιάς;
Βγήκε ο κ. Μπιλλίνης τότε και είχε πει -αυτή τη στιγμή η ευλογιά είναι σε ύφεση, έτσι;- ότι ένα εκατομμύριο κτηνοτρόφοι εμβολίασαν τα κοπάδια τους παράνομα. Πάω σε ένα άλλο θέμα, που όμως είναι πάρα πολύ σημαντικό και είναι ζωτικής σημασίας για την αντιμετώπιση.
Λοιπόν, δεν μιλάμε για κάτι εξωφρενικό. Ξέρετε πολύ καλά ότι στην Κύπρο εμβολίασαν σε συνεργασία με την Ευρωπαϊκή Επιτροπή, με τον κ. Βάρχελι και κατάφεραν να τιθασεύσουν σε πολύ μεγάλο βαθμό την ασθένεια του αφθώδους πυρετού. Εδώ έχουμε την εμμονή και δεν μπορούμε να γίνουμε σοφοί μετά από αυτή τη δήλωση, ότι ένα εκατομμύριο παράνομοι κτηνοτρόφοι εμβολίασαν για την ευλογιά και η ευλογιά έχει πέσει σε ύφεση αυτή τη στιγμή.
Δεν ξέρω αν το έχετε διαπιστώσει ή αν νομίζετε ότι τα μέτρα που πήρατε πέτυχαν αυτό το αποτέλεσμα. Δυστυχώς, δεν είναι τα μέτρα που πήρατε. Είναι αυτό που είπε ο ίδιος ο κ. Μπιλλίνης.
Λοιπόν, επαναλαμβάνω: Πρέπει να ακούσετε και τους συνεταιρισμούς της Λέσβου και τους αγροτικούς συλλόγους και την Αντιπεριφέρεια της Λέσβου, οι οποίοι ήθελαν και πρότειναν να γίνουν εμβολιασμοί για να μπορέσει να τιθασευτεί η νόσος.
Παρακαλούμε πολύ, καλές είναι αυτές οι πρωτοβουλίες, αλλά πρέπει να δείτε σοβαρά την αλλαγή στην τακτική αντιμετώπισης.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Θανάσης Παφίλης.
ΑΘΑΝΑΣΙΟΣ ΠΑΦΙΛΗΣ: Αυτό είναι από τα άγραφα, που λένε στο χωριό μου! Δηλαδή, να αναθέτεις ένα εκρηκτικό πρόβλημα που αφορά ένα νησί και τον τομέα της κτηνοτροφίας στο Υπουργείο Άμυνας!
Πού είναι ο κ. Τουρνάς; Κατεβάστε F-16, κατεβάστε ελικόπτερα, κατεβάστε άρματα μάχης, για να κάνετε τον συντονισμό, γιατί το Υπουργείο Γεωργίας, δηλαδή η Κυβέρνηση είναι άχρηστη. Αυτό είναι το ένα.
Δεύτερον, επειδή λέτε μεγάλες κουβέντες, πείτε μας οι δικές σας εκτιμήσεις σας ότι δεν πρέπει να εμβολιαστούν πού στηρίζονται; Σε ποιους; Στους εξαγορασμένους από τις πολυεθνικές, στα μονοπώλια της φέτας; Αυτούς ακούτε και έχετε εγκληματική ευθύνη για ό,τι καταστροφή έγινε στον Νομό.
Εμείς ποιους ακούμε; Τις επίσημες ενώσεις των κτηνιάτρων εδώ και παντού; Και στην Κύπρο ακόμα έκαναν εμβολιασμούς. Εσείς γιατί δεν κάνατε; Δώσατε καμιά εξήγηση πουθενά; Πείτε μας: Γιατί; Ποιες είναι οι πηγές σας. Διότι σας άκουσα -μην κοιτάτε που δεν ήμουν εδώ- να μας λέτε ότι δεν έχουμε καλές πηγές και σοβαρές. Εμείς δεν έχουμε; Μας δουλεύετε;
Εμείς έχουμε την ένωση κτηνιάτρων. Όλοι όσοι έχουν σχέση με αυτά λένε εμβόλια. Εσείς ποιους έχετε; Αυτούς που λένε «φέτα»; Και γιατί «φέτα»; Που δεν είναι εμβολιασμένη; Αυτή είναι η ουσία, ποια συμφέροντα δηλαδή εξυπηρετούνται.
Επομένως, μη μας λέτε όλη την ώρα ότι όλα πήγαν καλά. Και αν πήρατε τηλέφωνο ή όχι, εγώ δεν τα αμφισβητώ αυτά. Λογικό είναι να γίνονται και καλά κάνετε. Όμως, το αποτέλεσμα ποιο είναι! Καταστρέφεται ένα νησί ολόκληρο.
Και τώρα έρχεστε με τι μέτρα; Με 3 εκατομμύρια για ποιον λόγο; Για να πάρουν τι; Ζωοτροφές. Τόσον καιρό αναρωτηθήκατε πώς αυτοί οι άνθρωποι τα βγάζουν πέρα; Και τι θα κάνουν, αν δεν έχουν ζωοτροφές; Θα τα βγάλουν.
Όμως, σε αυτό το κεντρικό πρόβλημα εμείς θα σας πούμε τις προτάσεις που έχουμε. Ποιες είναι οι προτάσεις; Πρώτον -και δεν ξεκίνησε τυχαία- να εισακουστούν αυτοί που ξέρουν και που δεν έχουν οικονομικά συμφέροντα. Εμβολιασμός, δηλαδή. Διότι όλοι οι άλλοι έχουν οικονομικά και ξέρουμε τι γίνεται -ούτε στον κόσμο των αγγέλων ζούμε εδώ, το αντίθετο- το τι συμφέροντα εξυπηρετούν και γνωμοδοτήσεις και οι επιστημονικές και μια σειρά άλλα πράγματα, που δεν είναι ώρα να τα αναλύσω.
Δεύτερον, αποζημίωση 100%. Και όταν λέμε 100%, το εννοούμε. Πείτε μας, αλήθεια, πώς θα ανασυγκροτήσουν τα κοπάδια τους αυτοί οι άνθρωποι; Με τι; Με 50 ευρώ την προβατίνα; Τι λέτε; Θα μπορέσουν να φτιάξουν τα κοπάδια τους πάλι όπως ήταν πριν;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Επιπλέον, την πραγματική ζημιά που αφορά στο γάλα, τι έχασαν όλο αυτό το διάστημα. Είστε υποχρεωμένοι να το κάνετε. Και μη μας λέτε για δημοσιονομικά περιθώρια. Αυτός ο εξευτελισμός που κοροϊδεύετε όλο τον ελληνικό λαό. Περιθώρια έχετε για την «Ασπίδα του Αχιλλέα», που είναι τρύπια. Του Αχιλλέα τουλάχιστον ήταν βουτηγμένη στη λίμνη της Στυγός!
Μη μας λέτε ότι δεν έχετε και χρηματοδοτείτε με δισεκατομμύρια τα μονοπώλια και τις μεγάλες εταιρείες, για να μην πω για τα υπόλοιπα τα οποία χάνονται στον δρόμο! Και ο νοών νοείτω!
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώσατε.
ΑΘΑΝΑΣΙΟΣ ΠΑΦΙΛΗΣ: Τελειώνω.
ΠΡΟΕΔΡΕΥΩΝ (Ιωάννης Πλακιωτάκης): Έχει ολοκληρωθεί ο χρόνος.
ΑΘΑΝΑΣΙΟΣ ΠΑΦΙΛΗΣ: Το βλέπω. Ελπίζω, επειδή δεν έχουμε μιλήσει καθόλου, να πούμε και το εξής.
Επομένως, ως προς όλα τα υπόλοιπα που ζητούν, τα αιτήματα των κτηνοτρόφων, να σας ρωτήσω κάτι, κύριε Υπουργέ; Αυτά που λένε οι κτηνοτρόφοι τι είναι; Τρελοί είναι; Έχουν άδικο και έχετε εσείς δίκιο; Και θα πάτε να «επιβάλετε» ή για να βοηθήσω, να το βάλω εντός εισαγωγικών, για να αντιμετωπίσετε ένα τέτοιο πρόβλημα; Γιατί δεν τους ακούτε; Τι ζητούν όλοι; Αυτά που είπα προηγουμένως ζητούν.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον Κοινοβουλευτικό Εκπρόσωπο.
Και θα ολοκληρώσουμε τη συζήτηση επί της τροπολογίας με τον κύριο Υπουργό.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κύριε Παφίλη, μας είπατε αρκετά. Μας είπατε για τον εμβολιασμό.
Τον εμβολιασμό τον αποφασίζουν οι επιστήμονες. Δεν τον αποφασίζω…
ΠΑΝΑΓΙΩΤΗΣ ΔΟΥΔΩΝΗΣ: Ποιοι είναι οι επιστήμονες;
ΑΘΑΝΑΣΙΟΣ ΠΑΦΙΛΗΣ: Οι κτηνίατροι δεν είναι επιστήμονες;
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κύριε Πρόεδρε, κύριε Πρόεδρε…
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, αφήστε τον Υπουργό να μιλήσει.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Έχουν γίνει δέκα ερωτήσεις. Πρέπει να απαντήσω και στις δέκα ερωτήσεις.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, έχετε τον λόγο. Όχι διακοπές, παρακαλώ.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Τον εμβολιασμό, αγαπητοί συνάδελφοι, τον αποφασίζουν οι επιστήμονες. Δεν τον αποφασίζω ούτε εγώ, ούτε εσείς, ούτε κανένας άλλος. Οι επιστήμονες είναι αυτοί που έχουν τον πρώτο λόγο. Μπορεί μια πολιτική ηγεσία να αναλάβει αυτό το ρίσκο, αν δεν έχει προτάσεις από την επιστημονική κοινότητα;
ΑΘΑΝΑΣΙΟΣ ΠΑΦΙΛΗΣ: Οι κτηνίατροι δεν είναι επιστήμονες; Παγωτατζήδες είναι;
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Αυτό λέμε. Για αυτό μιλάμε.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, συνεχίστε. Μην απαντάτε.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Λοιπόν, 3 εκατομμύρια είπατε ότι δώσαμε και το επόμενο διάστημα θα πληρωθούν στην περιφέρεια.
Αυτά τα χρήματα έχουν δοθεί, κύριε Παφίλη, για μέτρα βιοασφάλειας. Είναι αυτοί οι σταθμοί...
ΚΟΜΝΗΝΟΣ ΔΕΛΒΕΡΟΥΔΗΣ: Για ψεκασμούς 3 εκατομμύρια;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, συνεχίστε.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Τα μέτρα βιοασφάλειας κάποιος πρέπει να τα πληρώσει. Είναι αυτοί οι σταθμοί που τους βλέπουμε στον δρόμο. Τα μηχανήματα αυτά, τις αψίδες που ψεκάζουν τα αυτοκίνητα, όλα αυτά, τα απολυμαντικά υγρά, όλα αυτά πρέπει να πληρωθούν.
Δεν είπαμε ότι θα δώσουμε αύριο το πρωί 3 εκατομμύρια ευρώ σε καμία περιφέρεια. Θα καταθέσουν τα τιμολόγια στο Υπουργείο και θα πληρωθούν ανάλογα με τα τιμολόγια. Δεν σημαίνει ότι πάρει τα 3 εκατομμύρια, αν δεν έχει κόψει τιμολόγιο 3 εκατομμύρια ευρώ. Πώς θα τα πάρει;
Μετά λέτε ότι δίνουμε 50 ευρώ σε κάθε πρόβατο.
Όχι, κύριε Παφίλη, δεν δίνουμε 50 ευρώ σε κάθε πρόβατο.
ΑΘΑΝΑΣΙΟΣ ΠΑΦΙΛΗΣ: Πόσα δίνετε;
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Για τα θανατωθέντα ζώα δίνουμε πάνω από 220 με 250 ευρώ και η απώλεια εισοδήματος είναι συν 70 ευρώ επιπλέον, οπότε δεν ισχύει αυτό.
ΑΘΑΝΑΣΙΟΣ ΠΑΦΙΛΗΣ: Δηλαδή, 300 ευρώ.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Και μη σας πω ότι είμαστε από τις λίγες χώρες που δίνουμε τόσο μεγάλο ποσό για τα θανατωθέντα ζώα.
 Σχετικά με αυτά που λένε οι κτηνοτρόφοι, μου είπατε αν θεωρούμε ότι είναι τρελοί. Όχι, οι άνθρωποι δεν είναι τρελοί. Έχουν μεγάλο δίκιο. Και εμείς προσπαθούμε, κύριε Παφίλη, να είμαστε δίπλα σε αυτούς τους ανθρώπους. Και το κάνουμε με πράξεις, δεν το κάνουμε με λόγια. Και αυτό αποδεικνύεται. Εγώ μπορώ να καταθέσω εδώ στα Πρακτικά αρκετά έγγραφα, τα οποία πληρώνουμε και δεν σταματάμε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Είπατε, προηγουμένως, να μην ξεχάσω και τον κύριο Υπουργό. Ο κύριος Υπουργός…
ΑΘΑΝΑΣΙΟΣ ΠΑΦΙΛΗΣ: Δεν είπα εγώ για τον κύριο Υπουργό.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Είπε ο κ. Δουδωνής, νομίζω. Κάποιος είπε για τον κύριο Υπουργό…
ΠΑΝΑΓΙΩΤΗΣ ΔΟΥΔΩΝΗΣ: Εγώ είπα.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Αυτά δεν τα αποφασίζω μόνος μου εγώ. Τι πιστεύετε; 
Ο κύριος Υπουργός είναι δίπλα, μιλάει με την Ευρώπη, ακούμε τα προβλήματα, είμαστε σε συχνή επικοινωνία με το νησί σας, που θα κατέβετε και υποψήφιος 
ΠΑΝΑΓΙΩΤΗΣ ΔΟΥΔΩΝΗΣ: Κάντε εσείς την Κυβέρνηση… 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Μην κάνετε αντιπολίτευση, κύριε Δουδωνή. Δεν αξίζει σε αυτούς τους ανθρώπους να κάνουμε αντιπολίτευση. Δεν αξίζει σε αυτούς τους ανθρώπους να το κάνουμε αυτό. 
Προχωράμε. Είπατε για τον στρατό. Γιατί φτάσαμε στο σημείο αυτό; Είναι ωραίο αυτό που γίνεται; Δεν μπορώ να πω ότι είναι ωραίο. Εντάξει; Γιατί φτάσαμε όμως; Ο στρατός δεν υποκαθιστά το έργο του Υπουργείου. Απλώς ενισχύει την προσπάθεια. Άλλωστε, το ξέρουμε πάρα πολύ καλά όλοι μας, ότι σε δύσκολες περιόδους ο στρατός βοήθησε. Βοήθησε σε πολλές δύσκολες περιόδους…
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώσατε, κύριε Υπουργέ. Ολοκληρώσατε. Έχει ολοκληρωθεί ο χρόνος σας. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κύριε Πρόεδρε, σας παρακαλώ, δώστε μου δύο λεπτά γιατί είναι πολύ σημαντικά τα θέματα αυτά.
ΠΡΟΕΔΡΕΥΩΝ (Ιωάννης Πλακιωτάκης):  Ένα λεπτό θα σας δώσω, όπως έδωσα και στον κύριο Δουδωνή, και αμέσως μετά θα δώσω τον λόγο στον κ. Δαβάκη.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Γίναμε μάρτυρες προχθές σε αυτό το οποίο έγινε στο Περιφερειακό Συμβούλιο στη Μυτιλήνη, σε αυτήν τη χαοτική συνεδρίαση και σε αυτά που ακολούθησαν. Ξέρετε πολύ καλά ότι η απόφαση του Περιφερειακού Συμβουλίου ήταν να μην προχωρήσει η ιχνηλάτηση, να μην προχωρήσουν οι θανατώσεις. Έπρεπε, λοιπόν, το Υπουργείο -και το έκανε- να πάρει πρωτοβουλίες και να αναλάβει τις ευθύνες. Όχι τις ευθύνες ότι φταίει το Υπουργείο γι’ αυτό το θέμα. Έχει αποφασίσει, μετά από συνεργασία -με την τροπολογία- να υπάρχει ένας επικεφαλής εκεί στρατιωτικός, ο οποίος θα μπορέσει να συντονίζει όλα τα συνεργεία, είτε αυτά είναι του ΕΛΓΟ-ΔΗΜΗΤΡΑ είτε είναι της Περιφέρειας είτε είναι του Υπουργείου.
Αυτό κάναμε, λοιπόν, για να μπορέσουμε να ολοκληρώσουμε τη ιχνηλάτηση. Αυτός είναι ο λόγος που βάλαμε τον στρατιωτικό επικεφαλής. Διότι οι στρατιωτικοί κτηνίατροι όλο το προηγούμενο διάστημα είναι στο πεδίο. Εκεί είναι. Απλώς υπάρχει ένας επικεφαλής. Αλλά αυτή η χαώδης κατάσταση με τους τοπικούς εκεί, μας οδήγησε σε αυτήν την πρωτοβουλία.
ΑΘΑΝΑΣΙΟΣ ΠΑΦΙΛΗΣ: Γι’ αυτό φέρατε την τροπολογία. Πείτε το, ντε. Στριμωχτήκατε και το κάνατε. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Γιατί στριμωχτήκαμε; Για ποιον λόγο στριμωχτήκαμε; Εμείς; Εμείς ως Υπουργείο; Όχι, κύριε Παφίλη. Όχι. Κάνετε λάθος. Σαν Υπουργείο όχι. Δεν στριμωχτήκαμε εμείς. Απλώς δεν μπορούσε να προχωρήσει αυτή η κατάσταση πλέον. Και είδατε πολύ καλά στο Περιφερειακό Συμβούλιο προχθές ότι γίνανε και δύο παραιτήσεις. Η κυρία Κομνηνάκα εκεί ήτανε. 
ΜΑΡΙΑ ΚΟΜΝΗΝΑΚΑ: Εσείς δεν ήσασταν, όμως.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Εγώ δεν μπορούσα να είμαι. Εγώ μίλησα. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Υπουργέ, κύριε Δαβάκη, έχετε τον λόγο. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θέλω να απευθυνθώ στον κύριο Παφίλη, τον οποίο εκτιμώ, παρότι μας χωρίζει μια χαοτική ιδεολογική απόσταση. Αλλά, θέλω να πω το εξής για κάτι που υπονοήθηκε από τον κ. Δουδωνή: Οι Ένοπλες Δυνάμεις δεν είναι η πρώτη φορά που επεμβαίνουν σε κρίσιμα, σοβαρά, κοινωνικά, υγειονομικά ζητήματα. Οι Ένοπλες Δυνάμεις, όχι μόνο στην Ελλάδα, αλλά σε οποιαδήποτε χώρα του κόσμου, καλούνται -όταν χρειάζεται- γιατί είναι μέρος και του δημοκρατικού πολιτικού συστήματος, αλλά και της ελληνικής κοινωνίας. 
Και κατά τη διάρκεια του μεταναστευτικού, όπως θα θυμάστε, όλα τα κέντρα των μεταναστών διοικούντο από τις Ένοπλες Δυνάμεις στα νησιά. Και κατά τη μεγάλη περίοδο της πανδημίας και τώρα και οποτεδήποτε, οι Ένοπλες Δυνάμεις είναι εκεί. 
Απευθυνόμενος στον Αρχηγό, τον κ. Τουρνά, αναφερθήκατε στο ότι «αεροπλάνα, τεθωρακισμένα και τα λοιπά» με σκωπτική διάθεση. 
ΑΘΑΝΑΣΙΟΣ ΠΑΦΙΛΗΣ: Δεν είπα για τον κ. Τουρνά. Είπα γενικώς.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Εμείς είμαστε εκεί, όπως είναι οι άνθρωποι αυτοί επί επτά μήνες, με όρους στρατού και όχι δημοσίου, χωρίς άδειες θερινές, χωρίς μπάνια, χωρίς τίποτε -ομιλώ για τους στρατιωτικούς κτηνιάτρους- οι οποίοι στις πλάτες τους πήραν, μαζί με τους συναδέλφους τους αλλά με όρους στρατού, το μεγαλύτερο μέρος αυτού του σοβαρού προβλήματος που ένα μέρος της Ελληνικής κοινωνίας, όπως είναι οι Έλληνες κτηνοτρόφοι -οι εναπομείναντες Έλληνες κτηνοτρόφοι- αυτήν τη στιγμή περνάνε. Και γι’ αυτό είμαστε εκεί. 
Γι’ αυτό, λοιπόν, να μην μεμφόμεθα όλη αυτήν τη διαδικασία. Είναι μια διαδικασία πιο ενεργή, πιο συγκεκριμένη και πιστεύω ότι κατά τούτο θα κριθούμε από τα αποτελέσματα, τα οποία θα είναι αυτά που επιδιώκουμε, όχι μόνον εμείς, αλλά και οι κτηνοτρόφοι της περιοχής. 
Σας ευχαριστώ. 
ΑΘΑΝΑΣΙΟΣ ΠΑΦΙΛΗΣ: Κύριε Πρόεδρε, θα ήθελα τον λόγο για ένα λεπτό.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, έχετε τον λόγο για ένα λεπτό.
ΑΘΑΝΑΣΙΟΣ ΠΑΦΙΛΗΣ: Κύριε Υπουργέ, επειδή γνωριζόμαστε: Άλλο πράγμα οι κτηνίατροι οι στρατιωτικοί να προσφέρουν και άλλο πράγμα, πολιτικά ζητήματα τέτοια, που πρέπει να επιλυθούν από την Κυβέρνηση, να τα αναθέτει στον στρατό. 
Εμείς δεν έχουμε αντίρρηση πολλές φορές που βοηθούν. Λέω, όμως, ότι άλλο είναι οι κτηνίατροι κ.λπ. -ούτε είπαμε τίποτα για τη λέξη «κτηνίατρος», δεν ξέρω αν άλλοι το λένε- και άλλο πράγμα να λες ότι αυτά τα θέματα -που είναι αποτέλεσμα της πολιτικής της Κυβέρνησης συνολικά- θα τα αντιμετωπίσουμε βάζοντας τον στρατό, να συντονίσει δηλαδή πράγματα τα οποία έπρεπε να τα είχε κάνει η Κυβέρνηση χθες. 
Αυτά ήθελα να σας πω για να μην καταχραστώ τον χρόνο.
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο κ. Βασίλειος Γιόγιακας για να ξεκινήσουμε, επιτέλους, με τον κατάλογο των ομιλητών. 
Παρακαλώ, κύριε Γιόγιακα. 
ΒΑΣΙΛΕΙΟΣ ΓΙΟΓΙΑΚΑΣ: Κύριε Πρόεδρε, κύριοι Υπουργοί, κυρίες και κύριοι συνάδελφοι, με την εμπειρία ενός Βουλευτή ο τόπος του οποίου έχει χτυπηθεί τα τελευταία χρόνια από πλημμύρες και σεισμούς, μπορώ από τη μεριά μου να επιβεβαιώσω τις αδυναμίες ενός συστήματος που έρχεται να διορθώσει το σημερινό νομοσχέδιο, αδυναμίες που γίνονται πιο εμφανείς τόσο για τον πολίτη όσο και για τη διοίκηση, καθώς οι φυσικές καταστροφές συμβαίνουν ολοένα και συχνότερα, με αυξημένη ένταση και σε μεγαλύτερη έκταση. Δεν είναι λίγες οι φορές που είναι δύσκολο για τους πολίτες να παρακολουθήσουν την πορεία της υπόθεσής τους, που καλούνται να υποβάλλουν για δεύτερη και τρίτη φορά τα ίδια δικαιολογητικά, που δεν γνωρίζουν ποια διαδικασία έχει ολοκληρωθεί, τι μένει να γίνει και πότε ή με ποια υπηρεσία να μιλήσουν καλώντας από το ένα γραφείο στο άλλο. 
Το πιο σημαντικό, κυρίες και κύριοι συνάδελφοι, είναι η μεγάλη απόσταση από την καταβολή της όποιας οικονομικής ενίσχυσης για τη στήριξη και την ανακούφιση τον πρώτο καιρό μετά τη θεομηνία, μέχρι το σημείο ο πολίτης να δει το σπίτι ή την επιχείρησή του να είναι και πάλι χώροι όπου μπορεί να κατοικήσει και να δουλέψει. 
Και αυτή η απόσταση μεταξύ της πρώτης βοήθειας και της οριστικής αποκατάστασης δεν είναι μόνο χρονική, κυρίες και κύριοι συνάδελφοι. Είναι και ψυχολογική, γιατί στο κόστος της υλικής απώλειας έρχεται να προστεθεί η αβεβαιότητα και η ανασφάλεια του πολίτη μέχρι να επιστρέψει στο σπίτι του ή, όπως θα πούμε πλέον, σε ένα άλλο. Είναι και ψυχολογική γιατί έχει να κάνει τελικά με την εμπιστοσύνη του πολίτη στο κράτος και το κατά πόσο αισθάνεται ότι βρίσκεται δίπλα του, ιδιαίτερα σε κρίσιμες περιόδους. 
Σήμερα, κυρίες και κύριοι συνάδελφοι, είμαστε σε θέση να αξιοποιήσουμε μια διπλή εμπειρία. Από τη μια, την εμπειρία της πρόσφατης διαχείρισης μεγάλων καταστροφών, όπως ο «Daniel» στη Θεσσαλία και οι πυρκαγιές στη Βόρεια Εύβοια. Από την άλλη, την εμπειρία της εφαρμογής του θεσμικού πλαισίου για την κρατική αρωγή που ψηφίστηκε το 2021 και με το οποίο οι διαδικασίες, σχετικά με την άμεση συνδρομή του κράτους αμέσως μετά την καταστροφή, επιταχύνθηκαν και εκσυγχρονίστηκαν. 

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Και είναι αυτή η εμπειρία, διοικητική και επιχειρησιακή, που μας έδειξε τις σημαντικές βελτιώσεις που φέρνει αυτό το νομοσχέδιο, βελτιώσεις που ξεκινούν από τη βάση της άμεσης αρωγής και έρχονται να τη γεφυρώσουν και να την ενοποιήσουν με τα επόμενα βήματα, μέχρι την πραγματική αποκατάσταση μιας κατοικίας ή μιας επιχείρησης, ώστε να είναι ξανά ασφαλής και λειτουργική. 
Τι έρχεται, λοιπόν, με τις διατάξεις που συζητάμε σήμερα εδώ; Πρώτα απ’ όλα διευρύνονται οι δικαιούχοι της στεγαστικής αρωγής, οι οποίοι πλέον θα έχουν περισσότερες επιλογές αποκατάστασης. Επίσης, επεκτείνονται οι κατηγορίες των άμεσων οικονομικών ενισχύσεων, καλύπτοντας στο εξής κοινόχρηστους χώρους και εξοπλισμό, που καταβάλλονται, μάλιστα, σε όλες τις περιπτώσεις φυσικών καταστροφών και αμέσως, αφού διενεργηθεί η αυτοψία με την κήρυξη της περιοχής σε κατάσταση εκτάκτου ανάγκης, χωρίς να χρειάζεται να προηγηθεί οριοθέτηση της πληγείσας περιοχής και το σημαντικότερο για τον πολίτη είναι ότι η διαδικασία αυτή γίνεται πολύ πιο απλή. Με μια ηλεκτρονική αίτηση, χωρίς να χρειάζεται να τρέχει από υπηρεσία σε υπηρεσία για δικαιολογητικά, μπορεί να λάβει τις πρώτες ενισχύσεις μέσα σε λίγες μέρες. 
Όλη η πληροφορία για έναν δικαιούχο σε κάθε στάδιο να βρίσκεται συγκεντρωμένη σε μία ηλεκτρονική πλατφόρμα, ώστε να είναι προσβάσιμη από κάθε εμπλεκόμενη υπηρεσία και ο πολίτης θα μπορεί να γνωρίζει κάθε χρονική στιγμή την πορεία του φακέλου του. Τι έχει γίνει, τι εκκρεμεί και από ποιον. Επιστρατεύεται το πληροφοριακό σύστημα e-Άδειες για τον καθορισμό των δικαιούχων και για τη χορήγηση της στεγαστικής αρωγής. Οι έλεγχοι όσων δικαιούνται στεγαστικής αρωγής, εφάπαξ οικονομικών ενισχύσεων ή επιδότησης γίνονται ταχύτεροι και πιο συστηματικοί με τη δημιουργία Αυτοτελούς Τμήματος Ελέγχων της Γενικής Διεύθυνσης Κρατικής Αρωγής και Συντονισμού. 
Πολύ σημαντικό, κυρίες και κύριοι συνάδελφοι, είναι ότι στις προβλέψεις του βελτιωμένου αυτού πλαισίου μπορούν να ενταχθούν συμπολίτες μας που επλήγησαν από παλιότερες φυσικές καταστροφές, αλλά χωρίς να φταίνε οι ίδιοι δεν κρίθηκαν δικαιούχοι στεγαστικής συνδρομής ή δεν μπόρεσαν να ολοκληρώσουν τις απαιτούμενες διαδικασίες αποκατάστασης.
Πέρα από τις νέες δυνατότητες και τα πλεονεκτήματα που δίνονται με το νομοσχέδιο αυτό, θα ήθελα, κυρίες και κύριοι συνάδελφοι, να σταθώ σε μία δέσμευση του κυρίου Υπουργο, ότι μέσα στους επόμενους δύο μήνες θα έχουν εκδοθεί όλες οι υπουργικές και κοινές υπουργικές αποφάσεις που απαιτούνται για την εφαρμογή των επιμέρους διατάξεων του νομοσχεδίου. 
Είναι μία δήλωση που εκφράζει ορισμένες από τις πιο βασικές αντιλήψεις που χαρακτηρίζουν την πρωτοβουλία αυτή. Την αίσθηση του επείγοντος, τη διαφάνεια, τη λογοδοσία της Δημόσιας Διοίκησης, την έμφαση, την ετοιμότητα και την ταχύτητα της απόκρισης και της αποκατάστασης. Από αυτή την άποψη, το νομοσχέδιο αυτό δεν αποτελεί μόνο τη συνέχεια της αναδιοργάνωσης του νομοθετικού πλαισίου για την πολιτική προστασία, όπως τόνισε και ο εισηγητής μας ο Γιάννης Κεφαλογιάννης αλλά αποτελεί και τη συνέχεια της συστηματικής προσπάθειας των Κυβερνήσεων της Νέας Δημοκρατίας για ένα κράτος πιο φιλικό προς τον πολίτη και αυτή είναι μία προσπάθεια που ήδη αποδίδει καρπούς και αξίζει να συνεχιστεί.
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Επόμενη ομιλήτρια η Μαρία Κομνηνάκα από το Κομμουνιστικό Κόμμα Ελλάδας.
Ορίστε, κυρία Κομνηνάκα, έχετε τον λόγο.
ΜΑΡΙΑ ΚΟΜΝΗΝΑΚΑ: Πήρα τον λόγο για να απαντήσω στην προκλητική πραγματικά τοποθέτηση του Υφυπουργού Αγροτικής Ανάπτυξης, που δεν έχει καμία σχέση, είναι εκτός τόπου και χρόνου, σε σχέση με την κατάσταση που επικρατεί στη Λέσβο.
Έρχεστε σήμερα να πείτε ότι με την τροπολογία που καταθέσετε μέσα στη νύχτα είναι η σωτήρια, η μεταβίβαση των αρμοδιοτήτων για τη διαχείριση της κατάστασης με τον αφθώδη πυρετό στη Λέσβο στον στρατό, λες και ο στρατός έχει καμμιά αρμοδιότητα για τις επιζωοτίες, λες και το πρόβλημα είναι ότι έλειπαν τα καψόνια και η στρατιωτική πειθαρχία από τα μαντριά, για να αντιμετωπιστεί η νόσος. Είστε υποκριτές και υπόλογοι απέναντι στο λαό του νησιού και έρχεστε σήμερα και μας κουνάτε και το δάχτυλο! 
Η Λέσβος βιώνει μια τεράστια καταστροφή από τον αφθώδη πυρετό και η μόνη σας ουσιαστική μέριμνα από την πρώτη στιγμή ήταν όχι να σώσετε το ζωικό κεφάλαιο του νησιού, αυτόν τον πλούτο που κρατάει τους νέους στα χωριά της Λέσβου, όχι να στηρίξετε τους βιοπαλαιστές που βλέπουν κόπους μιας ζωής να χάνονται σε μια νύχτα, αλλά να εγκλωβιστεί η νόσος εκεί. Θυσιάσατε ολόκληρο το νησί, με σκοπό να μην περάσει η αρρώστια στην Ηπειρωτική Ελλάδα και διαταραχθεί η κερδοφορία και η εξωστρέφεια των μεγάλων ομίλων της φέτας.
Την ίδια ώρα, κύριοι της Κυβέρνησης, καλλιεργείτε και θρέφετε τον πιο επικίνδυνο ανορθολογισμό. Δικό σας έργο ήταν και η πρόσφατη απαράδεκτη απόφαση του Περιφερειακού Συμβουλίου με εισήγηση του Περιφερειάρχη Βορείου Αιγαίου, για να σταματήσει η Κτηνιατρική Υπηρεσία τις ιχνηλατήσεις. Είναι ακριβώς γέννημα της δικής σας πολιτικής. Όταν η Κυβέρνηση αφήνει τους κτηνοτρόφους ξεκρέμαστους, χωρίς επιστημονική ενημέρωση, χωρίς ουσιαστική κρατική στήριξη, είναι επόμενο να φουντώσει η απελπισία, η καχυποψία και ο σκοταδισμός. Εσείς δημιουργήσατε το έδαφος να αμφισβητούνται ακόμα και τα βασικά υγειονομικά μέτρα, γιατί ο κόσμος νιώθει ότι η μόνη μέριμνα του κράτους είναι η θανάτωση των ζώων του και ο οικονομικός αφανισμός και αυτή η αμφισβήτηση γιγαντώνεται με τις απολυμάνσεις κοροϊδία. Αυτά είναι τα τρία εκατομμύρια που καμαρώνετε; Κοροϊδία οι απολυμάνσεις με ωράριο, με μερικές αργίες και τελικά ανεπαρκείς.
Πάμε τώρα στο μεγάλο θέμα του εμβολιασμού. Αρνείστε πεισματικά από την πρώτη στιγμή να εμβολιάσετε τα κοπάδια. Γιατί; Για να σώσετε, κύριοι, τα κέρδη, στην κυριολεξία μιας χούφτας μονοπωλίων και μεγαλοεξαγωγέων που τρέμουν μήπως χάσουν το ελεύθερο από εμβολιασμό καθεστώς και επηρεάσουν τις μπίζνες τους. Μας κουνάτε και το δάχτυλο και μας λέτε ότι ακούμε τους ειδικούς. Ποιοι είναι,  κύριοι, οι επιστήμονες που ακούτε στα αλήθεια; Γιατί η Πανελλήνια Ένωση κτηνιάτρων δημοσίων υπαλλήλων, των κτηνιάτρων του κράτους, ο Πανελλήνιος Κτηνιατρικός Σύλλογος, ακόμη και τα ειδικά κλιμάκια κτηνιάτρων της Ευρωπαϊκής Ένωσης που πάτησαν το πόδι τους στη Λέσβο τον Απρίλιο, από την πρώτη στιγμή τοποθετήθηκαν ξεκάθαρα: Σε τέτοιας έκτασης κρίση, ο εμβολιασμός είναι απαραίτητο επιστημονικό εργαλείο, για να σωθεί το ζωικό κεφάλαιο. Ποιους ακούτε εσείς, λοιπόν; Τους συμβούλους των μεγαλοεξαγωγέων και τα λογιστήρια των ομίλων που ζυγίζουν τη ζωή του κτηνοτρόφου στο ζύγι του κέρδους;
Και δεν μιλάμε τυχαία, είναι η ζωή του κτηνοτρόφου, κύριοι, όχι μόνο τα χιλιάδες ζώα που σφάζονται. Και μας λέτε τώρα που έχει χαθεί το 20%-25% των προβάτων της Λέσβου, «μα, εάν εμβολιάσουμε θα υπάρξει οικονομική ζημιά στο γάλα και τις εξαγωγές». Αλήθεια; Και αυτά τα 12 δισεκατομμύρια που μας κουνάτε όλη μέρα και κομπάζετε το πρωτογενές πλεόνασμα, πού θα τα πάτε; Αυτά που ξεζουμίσατε τη λαϊκή οικογένεια, γιατί δεν τα δίνετε τώρα, για να καλύψετε μέχρι το τελευταίο ευρώ; Τώρα! Για να καλύψετε κάθε ζημιά που θα προκληθεί στους κτηνοτρόφους και στην παραγωγή γάλακτος, ακόμα, -εγώ να σας πω- και από τον εμβολιασμό, για να μην πω για όλα αυτά που τους χρωστάτε, μέχρι τώρα, βεβαίως. Μπορείτε να αποζημιώσετε στο 100%, κύριοι, κάθε απώλεια εισοδήματος, κάθε κιλό γάλακτος, αλλά εσείς προτιμάτε να κρατάτε τα δισεκατομμύρια για επιδοτήσεις ομίλων, για το ΝΑΤΟ και αφήνετε τους βιοπαλαιστές να καταστρέφονται.
Γιατί δεν απαντάτε, επιτέλους, στο εξής ερώτημα: Τι έγινε στην Κύπρο; Εκτός Ευρωπαϊκής Ένωσης είναι η Κύπρος που ακολούθησε ένα άλλο μοντέλο και προχώρησε σε εμβολιασμούς; Βεβαίως, ως ΚΚΕ, δεν βγάζουμε λάδι την κυβέρνηση της Κύπρου, ούτε το εκεί αστικό κράτος. Και εκεί η ίδια λογική του κέρδους κυριαρχεί, αλλά εκεί δεν είχαν την ευκολία να απομονώσουν ένα νησί, όπως κάνατε με τη Λέσβο. 
Και τελικά αυτό όμως που αποδεικνύει η περίπτωσή της, είναι ότι τεχνικά και επιστημονικά ο εμβολιασμός είναι εφικτός, μπορεί να ανακόψει την καταστροφή. Και τώρα κύριοι, στην Κύπρο μιλάνε για ανασύσταση, ενώ εσείς, έξι μήνες μετά, μιλάτε ακόμα για ιχνηλάτηση. Και βγαίνετε και στα κανάλια και διαφημίζετε -και ήρθε και σήμερα ο Υπουργός να το διαφημίσει- τα εκατομμύρια που μοιράζετε. Πηγαίνετε να τα πείτε αυτά σε εκείνους που τους αφήσατε από τη μια μέρα στην άλλη χωρίς εισόδημα κύριοι, και να μας πείτε άμα τα 100 ευρώ και τα 200 ευρώ και τα 250 ευρώ ανά ζώο είναι επαρκή. Έχουν καμία σχέση με την εμπορική αξία των κοπαδιών τους που χάθηκαν; Έχουν καμία σχέση με το εισόδημα που θα κάνουν χρόνια αυτοί οι άνθρωποι να ξαναδούν; Γιατί δεν μας έχετε πει μια κουβέντα; Πότε θα κάνουν ανασύσταση κοπαδιών, κύριοι, αυτοί οι άνθρωποι που τους σφάξατε τα κοπάδια; 
Να αναφερθώ στις ζωοτροφές. Ρωτάτε πώς ταΐζουν αυτοί οι άνθρωποι τόσους μήνες τα κοπάδια τους, που τους υποχρεώνετε να τα έχουν σταβλισμένα; Πέτρες τρώνε και χρεώνονται, φεσώνονται μέχρι τον λαιμό στους ζωοτροφάδες, για να μπορέσουν να κρατήσουν τα κοπάδια τους ζωντανά. Και έρχεστε ακόμα και σήμερα, να μιλάτε για ατομική ευθύνη του κτηνοτρόφου; Τι θα κάνει εκείνος που δεν έχει να ταΐσει τα ζώα του, επειδή τον έχετε βάλει σε καραντίνα χωρίς να του έχετε εξασφαλίσει μέχρι σήμερα ούτε ένα ευρώ; Όταν θέλετε, κύριοι, με το πάτημα ενός κουμπιού κατάσχετε τους λογαριασμούς τους. Και σήμερα, γι’ αυτά που εσείς τους χρωστάτε κάνετε μήνες και ακόμα λέτε ότι θα τα δώσετε. Έξω θα τα βγάλει, για να μπορέσει να επιβιώσει.
Και τολμάτε να μιλάτε και για το κατεστραμμένο γάλα; Δικό σας έργο κι αυτό. Εσείς οδηγήσατε σ’ αυτό το αίσχος, να πετιέται το γάλα στους λάκκους, την ώρα που οι κτηνοτρόφοι δεν είχαν να δώσουν γάλα στα παιδιά τους, με αυτούς τους παράλογους οριζόντιους αποκλεισμούς που οι ίδιοι σήμερα αναιρείτε. 
Και, αφού τα κάνατε μαντάρα, αφού διαλύσατε τις κτηνιατρικές υπηρεσίες -βέβαια σ’ αυτό το έργο έχουν συμβολή και οι άλλες κυβερνήσεις που σήμερα κάνουν τους αντιπολιτευόμενους- έρχεστε να πείτε τώρα, ότι θα διαχειριστεί τον αφθώδη πυρετό ο στρατός. Οι φαντάροι, οι αξιωματικοί, θα κάνουν τους κτηνιάτρους, τους αστυνόμους, τους ελεγκτές. Τελικά, θέλετε να στήσετε ένα στρατικοποιημένο σκηνικό πάνω στο νησί και απ’ ό,τι οι ίδιοι ομολογήσατε, γιατί φοβάστε τις δικαιολογημένες αντιδράσεις των κτηνοτρόφων που κοντέψανε να σας πάρουν με τις πέτρες, αν δεν σας πάρουν σε λίγο.  
Και απ’ ό,τι φαίνεται, η αστυνομοκρατία και οι δικαστικές διώξεις δεν σας πήγαν καλά μέχρι σήμερα. Δεν καταφέρατε να κάψετε το ηθικό τους, γι’ αυτό τώρα έρχεστε να κατεβάσετε και τα στράτα. Και βεβαίως, σας λέμε να σταματήσετε τουλάχιστον αυτό το αίσχος των διώξεων. Σε καμιά περίπτωση δεν πρόκειται να σταματήσετε την κινητοποίηση του κόσμου. Αντίθετα, με αυτή σας τη στάση θα την ενισχύσετε ακόμα περισσότερο. 
Όμως, κύριοι, από αυτό το Βήμα και για άλλη μια φορά σας προειδοποιούμε: Δεν θα σας αφήσουμε να ξεπαστρέψετε τη Λέσβο. Δεν θα επιτρέψουμε να μετατρέψετε ένα ολόκληρο νησί με τεράστια παράδοση στην κτηνοτροφία σε μια νεκρή ζώνη, για να εξυπηρετήσετε τις οδηγίες και την κερδοφορία λίγων βιομηχανιών. Απαιτούμε εδώ και τώρα να εισακούσετε τις πραγματικές επιστημονικές οδηγίες και να αποζημιώσετε, να σώσετε τα κοπάδια των ανθρώπων.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ, ο κ. Μουλκιώτης Γεώργιος. 
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, συνεχίζεται η τακτική της Νέας Δημοκρατίας του επιτελικού κράτους για την καλή νομοθέτηση. Σήμερα έχουμε μια τροπολογία η οποία κατατέθηκε χθες το βράδυ και αναφέρεται βεβαίως στην Γενική Διεύθυνση της Κρατικής Αρωγής. Αναφέρεται σε προκηρύξεις θέσεων στις λαϊκές αγορές και επίσης, αναφέρεται και στην περίπτωση του αφθώδους πυρετού. Υπάρχει κάποια συνάφεια σε αυτά τα τρία άρθρα που εισηγείται η Κυβέρνηση για να ψηφίσουμε; Αυτό θα το ψηφίσουμε ως ένα άρθρο. Έτσι ψηφίζεται η τροπολογία. Δεν θέλω να ψηφίσω κάποιο από τα τρία γιατί με αναγκάζετε και αναγκάζετε τη Βουλή να κάνει αυτό. 
Πότε θα συμμορφωθεί αυτή η Κυβέρνηση; Πότε θα συμμορφωθεί στην καλή νομοθέτηση; Κάντε μια αυτοκριτική. Συνεχίζεται η απαράδεκτη κατάσταση και σήμερα, εδώ, πάλι συνεχίστηκε. 
Τι είδαμε σήμερα; Απορρίφθηκε η πρόταση του ΣΥΡΙΖΑ. Η εκλογή Ε΄ Αντιπροέδρου δεν έχει να κάνει με το αν συμφωνούμε στο πρόσωπο αλλά ούτε με τη δημόσια στάση του. Καταλάβετέ το! Όχι το πρόσωπο! Είναι ζήτημα θεσμών και δημοκρατίας. Και εξηγούμαι: Η διακομματική σύνθεση του Προεδρείου αποτυπώνει τους κοινοβουλευτικούς συσχετισμούς που διαμορφώνει η ψήφος των πολιτών. Δεν έχετε εσείς δικαίωμα να κάνετε και να διευθετήσετε τι θα γίνουν οι ψήφοι των πολιτών. Και γι’ αυτό επί δεκαετίες οι πολιτικές δυνάμεις αποδέχονται τις πρακτικές και τις προτάσεις των άλλων Κοινοβουλευτικών Ομάδων. 
Τι άλλαξε σήμερα; Δέχεται η Κυβέρνηση η μη εκλογή Ε΄ Αντιπροέδρου να αφήσει κενή θέση στο Προεδρείο; Μεταβάλλονται οι συσχετισμοί στη Διάσκεψη των Προέδρων; Μεταβάλλονται ναι ή όχι οι συσχετισμοί; Με ποιο δικαίωμα τα κάνετε αυτά; Γιατί αλλοιώνετε τις διαδικασίες; Γιατί διευρύνετε με αυτόν τον τρόπο την πλειοψηφία; Δεν την έχετε την πλειοψηφία ή δεν μπορείτε να την έχετε όσο τη θέλετε. Γιατί τη διευρύνετε, λοιπόν, με αυτή την τακτική και την πρακτική; 
Να πούμε για την προϊστορία; Να πούμε για το 2023 τι έγινε με τη Νέα Δημοκρατία, όσον αφορά την ΑΔΑΕ και το Εθνικό Συμβούλιο Ραδιοτηλεόρασης και πώς υπολογίστηκε η πλειοψηφία και θα δούμε και τι θα πει και το Συμβούλιο Επικρατείας σε λίγο καιρό. Θα το δούμε τι θα πει. Και όλα αυτά πότε έγιναν με την ΑΔΑΕ; Όταν υπήρχε σε εξέλιξη η διερεύνηση του σκανδάλου των υποκλοπών. 
Φεβρουάριος του 2024: Τροποποίησε η Νέα Δημοκρατία τον Κανονισμό της Βουλής, προσθέτοντας στη Διάσκεψη των Προέδρων -ακούσατε- τον Πρόεδρο της Ειδικής Μόνιμης Επιτροπής Περιφερειών. Το καταλάβατε; Αυτή είναι η πρακτική. Αυτά είναι τα έργα και οι ημέρες της Νέας Δημοκρατίας. Και σήμερα λέμε ότι η μη πλήρωση της Ε΄ θέσης του Αντιπροέδρου ενισχύει την Πλειοψηφία. Πλασματική Πλειοψηφία θα είναι ουσιαστικά. Και δεν μπορεί να είναι τυχαία όλα αυτά, τα οποία γίνονται. Και δεν μπορεί να είναι τυχαία και δεν μπορεί οι κανόνες να αλλάζουν, όπως τους θέλει η Νέα Δημοκρατία, παρακάμπτοντας κάθε φορά και περιορίζοντας τα δικαιώματα της Βουλής και των Βουλευτών και των Κοινοβουλευτικών Ομάδων. 
Και πίσω από αυτά, κυρίες και κύριοι συνάδελφοι, υπάρχει τελικά μια αντίληψη για το πώς βλέπει τους θεσμούς. Δεν τους βλέπει τους θεσμούς σαν κάποιο όριο σε κάποια διαδικασία. Τους βλέπει σαν εμπόδιο η Νέα Δημοκρατία. Και αυτό είναι ένα επικίνδυνο ζήτημα για τη δημοκρατία. Ενέχει ζητήματα αυταρχισμού και τέτοιες πολιτικές μεθοδεύσεις δεν μπορούν να γίνονται αποδεκτές. Τι είναι αυτή η πράξη η σημερινή; Είναι κοινοβουλευτικός σολοικισμός. Διαβάστε το να δείτε τι είναι και να τα πούμε μετά, όποτε θέλετε. 
Κυρίες και κύριοι συνάδελφοι, κάθε φορά που μια περιοχή καίγεται -για να μιλήσουμε και λίγο για το νομοσχέδιο- πλημμυρίζει, καταστρέφεται, το κράτος δίνει την ίδια υπόσχεση: Θα είμαστε δίπλα στους πληγέντες. 
Όμως, η πραγματική αξιολόγηση μιας κυβέρνησης, δεν γίνεται με δηλώσεις της επόμενης μέρας. Δεν γίνεται με πόσες εξαγγελίες θα ανακοινωθούν μπροστά στις κάμερες και ασφαλώς, δεν γίνεται από το πόσες υπουργικές αποφάσεις θα εκδοθούν μήνες αργότερα. Και τα λέω αυτά, κύριοι Υπουργοί βρισκόμενος στις καταστροφές της Βοιωτίας μπροστά στην καταστροφή. Μπροστά ήμουν, την έβλεπα! Και έβλεπα τα πάντα και έβλεπα τους μαχόμενους πυροσβέστες να τρέχουν και να μην φτάνουν. Τους έβλεπα και έβλεπα κι άλλα πράγματα. Και έτσι μιλάω και με αυτόν τον τρόπο.
Και έχω τύχει και δεύτερη φορά, θεσμικά. Είχα ακούσει την Περιφερειάρχη στις φωτιές της Λιβαδειάς παλαιότερα. Δεν φαντάζεστε το τι κάναμε με τον Πτέραρχο από την Αράχοβα, τον κ. Πατσαντάρα κύριε Υπουργέ, για να αναγκάσουμε να έρθουν τα αεροπλάνα. Και ασφαλώς λοιπόν, όταν γίνεται ένας απολογισμός γίνεται πριν την καταστροφή, την ώρα της καταστροφής και κυρίως, και το πόσο γρήγορα μπορεί ο πολίτης να ξανασταθεί στα πόδια μετά από αυτή. Και είναι ουσιαστικό πολιτικό ζήτημα του νομοσχεδίου που συζητάμε σήμερα. Το παρουσιάζει η Κυβέρνηση σαν ένα πλαίσιο κρατικής και στεγαστικής αρωγής. 
Δεν αρνούμαστε ότι περιλαμβάνει χρήσιμες επιμέρους διατάξεις. Τα είπε και ο εισηγητής μας, ο κ. Πουλάς, εμείς το έχουμε πει καθαρά και το ξαναλέμε: Υπάρχουν ρυθμίσεις που ναι, είναι σε κατεύθυνση σωστή. Υπάρχουν και προτάσεις του ΠΑΣΟΚ που ίσως έχουν υιοθετηθεί, αλλά δεν μπορεί η διόρθωση ορισμένων διαδικασιών να βαφτίζεται συνολικά «μεταρρύθμιση». Δεν είναι μεταρρύθμιση. Για εμάς, η πολιτική απέναντι στις καταστροφές στηρίζεται σε δύο αδιαχώρητους πυλώνες: Πρώτον, αποτελεσματική πολιτική προστασία και δεύτερον, αποτελεσματική κρατική αρωγή. Αποτελεσματική κρατική αρωγή, απαλλαγμένη από τις γραφειοκρατίες και από τις πλατφόρμες. 
Δεν γνωρίζετε ποιος είναι ο κόσμος που υφίσταται ζημιές; Δεν γνωρίζετε ότι ο καθένας έχει τις δικές του ιδιαιτερότητες και όλα πρέπει να μπουν σε ένα πλαφόν, όπως το θέλετε; Δεν γίνεται, κύριοι Υπουργέ. Δεν γίνεται, το καταλαβαίνετε. Δεν γίνεται. Δεν μπορεί να γίνει. Άρα πρέπει να δούμε γενικά το πώς θα συλλάβουμε μια τέτοια λογική για μια τέτοια διαδικασία. 
Η κρατική αρωγή δεν μπορεί να λειτουργεί βέβαια και σαν άλλοθι για την ανεπάρκεια της πρόληψης και η αποζημίωση δεν μπορεί να υποκαθιστά την προστασία. Να μην πούμε για την πρόληψη. Είστε ικανοποιημένοι με την πρόληψη; Είναι επαρκής η πρόληψη; 
Έχει ελεγχθεί ποτέ αν υπάρχει πρόληψη, το πώς γίνεται η πρόληψη; Ποτέ. Είμαι βέβαιος, γιατί δεν έγινε ποτέ ένας απολογισμός πρόληψης, πριν ξεκινήσουν όσα ξεκινήσουν, γιατί η κεντρική εξουσία, η κεντρική κυβέρνηση δυστυχώς δεν ασχολείται ουσιαστικά. Απλώς κάνουν διακηρύξεις, δημοσιεύσεις, επικοινωνιακού χαρακτήρα ζητήματα και στην ουσία τίποτα.
 Και σήμερα δεν είναι τυχαίο ότι η Βουλή είναι άδεια. Πού είναι η Πλειοψηφία να στηρίξει το νομοσχέδιο της Κυβέρνησης; Τι να στηρίξει; Δεν γνωρίζουν τι γίνεται; Δεν γνωρίζουν τις ατέλειες; Δεν γνωρίζουν όσα λαμβάνουν χώρα; Είναι θέματα πραγματικά, κύριε Υπουργέ. Στενοχωριέστε, είμαι βέβαιος, δεν σας ικανοποιεί. Πρέπει όμως να λάβετε πολιτικές αποφάσεις ουσιαστικές, κρίσιμες πολιτικές αποφάσεις, όχι πολιτικές αποφάσεις έτσι για να λέμε ότι κάνουμε κάτι και να περνάμε τον χρόνο μας.  Δεν γίνονται αυτά τα πράγματα. 
Ο εισηγητής μας στην Επιτροπή έθεσε το αυτονόητο ερώτημα γιατί απαιτούνται τόσα στάδια και τόσοι φορείς για να φτάσει η κρατική αρωγή στον πολίτη που τη χρειάζεται. Και τι άλλο είπε όμως; Ρώτησε πού είναι οι δεσμευτικές προθεσμίες, πού είναι η επαρκής στελέχωση του Υπουργείου, των υπηρεσιών, πού είναι οι μηχανισμοί που χρειάζονται οι δήμοι, πότε θα εκδοθούν όλες αυτές οι υπουργικές αποφάσεις -μεγάλος αριθμός- στις οποίες παραπέμπονται κρίσιμες ρυθμίσεις. Πάλι κρατική γραφειοκρατία και στο τέλος ποιος αναλαμβάνει την ευθύνη όταν ο φάκελος ενός πληγέντος παραμένει για μήνες και χρόνια σε εκκρεμότητα; Εξακολουθούν, λοιπόν, να υπάρχουν παραπομπές σε υπουργικές αποφάσεις για κρίσιμα ζητήματα, από τις προθεσμίες και τα δικαιολογητικά μέχρι την πιστοποίηση των ζημιών και βασικές παραμέτρους της στεγαστικής αρωγής.
 Το ΠΑΣΟΚ ζητάει σαφείς κανόνες, ζητάει σταθερό χρονοδιάγραμμα, επαρκή στελέχωση των αρμόδιων υπηρεσιών και των δήμων και μείωση της γραφειοκρατίας. Να υπενθυμίσω την πλήρη υποστελέχωση των υπηρεσιών δήμων και περιφερειών και επίσης των υπηρεσιών των δασαρχείων. 
Υπάρχει όμως και ένα άλλο βαθιά κοινωνικό ζήτημα. Δεν μπορεί η κρατική αρωγή να προϋποθέτει ότι ο πληγείς έχει ήδη χρήματα. Αν ο πολίτης πρέπει πρώτα να χρηματοδοτήσει μηχανικούς, μελέτες, άδειες κατεδάφισης για τις πρώτες εργασίες για να μπορεί να φτάσει στην επόμενη δράση της αρωγής, τότε δημιουργείται μια προφανής αντίφαση: Εκείνος που έχει την οικονομική δυνατότητα αποκτά ευκολότερη πρόσβαση στην κρατική αρωγή και βοήθεια από εκείνον που τη χρειάζεται περισσότερο. Γι’ αυτό χρειάζεται ουσιαστικός μηχανισμός προκαταβολής και πραγματικής χρηματοδότησης και διευκόλυνσης. 
Κυρίες και κύριοι Βουλευτές, όλα αυτά μπορεί σε κάποιους να ακούγονται συζήτηση επί άρθρων, αλλά για μας, για τη Βοιωτία, δεν είναι θεωρία, είναι η πραγματικότητα που ζήσαμε πριν λίγες εβδομάδες. Οι πρόσφατες πυρκαγιές στον Άγιο Βασίλη, στο Καλαμάκι, στη Λιβαδόστρα, στην Ξηρονομή και στη Δομβραίνα άφησαν πίσω χιλιάδες στρέμματα καμένες εκτάσεις, ζημιές σε περιουσίες, πάνω από 40.000 ελαιόδεντρα κάηκαν, καταστράφηκαν, ένα βαρύ αποτύπωμα σε μια περιοχή που ούτως ή άλλως αντιμετωπίζει υψηλό πυροσβεστικό και επιχειρησιακό κίνδυνο. 
Εδώ αποκαλύπτεται η μεγάλη αντίφαση της κυβερνητικής πολιτικής. Συζητάμε σήμερα πώς θα αποζημιώσουμε μετά τη φωτιά, την ίδια στιγμή που οι πυροσβεστικές υπηρεσίες της Βοιωτίας -το ακούσατε- έχουν 60 άτομα λιγότερα και πάμε να κάνουμε προσλήψεις με τη μεζούρα! Ε, δεν γίνεται. Πρέπει να το καταλάβουν κάποτε ότι δεν γίνεται. Πρέπει να υπάρχει ουσιαστική παρέμβαση. Δεν μπορεί να λειτουργούμε έτσι, με ημίμετρα, γιατί τα βρίσκουμε μπροστά μας. Πέρα από τη γραφειοκρατία και τους υπολογισμούς των γραφείων, βγείτε έξω να δείτε τι γίνεται και  αν εσείς μείνετε ικανοποιημένοι να μου πείτε και εμένα ότι «ναι, είμαστε ικανοποιημένοι». Αποκλείεται να είστε ικανοποιημένοι. Αποκλείεται, είμαι βέβαιος, γιατί δεν θεωρώ ότι είστε ανεύθυνοι ατομικά, αλλά υπηρετείτε μια ανεύθυνη Κυβέρνηση και αυτό είναι ένα ζήτημα το οποίο δεν μπορούμε να το κρύψουμε.
 Έχουμε ζητήσει, λοιπόν, από την Κυβέρνηση όχι μόνο αποζημίωση για τις άμεσες υλικές ζημιές, αλλά και ολοκληρωμένο σχέδιο οικονομικής ανασυγκρότησης. Πλήττει τον αγρότη που κάηκε ο ελαιώνας του, τον πλήττει βαθιά και τον πλήττει πολλαπλώς και πρέπει να υπάρξει στήριξη για την απώλεια του εισοδήματος, ρευστότητα στις επιχειρήσεις, φορολογικές - ασφαλιστικές δικλίδες. Επίσης, υπάρχει καμία δυνατότητα επιστρεπτέας ή μη προκαταβολής και πώς θα γίνει, πώς θα μπορέσουν αυτοί οι άνθρωποι να επανέλθουν για να μην μετατραπεί η περιβαλλοντική καταστροφή σε οικονομική και κοινωνική ερήμωση;
Και αντί για συγκεκριμένες δεσμεύσεις η κυβερνητική απάντηση σε κοινοβουλευτικό έλεγχό μου περιορίζεται σε μια γενική παράδοση του εθιμικού πλαισίου. Τι λέει;  Κρατική αρωγή ως 70% εκτιμητής ζημίας, αναστολές υποχρεώσεων, απαλλαγή από τον ΕΝΦΙΑ. Δεν μας λέει όμως το πιο βασικό: Ποιο από τα μέτρα αυτά έχουν ενεργοποιηθεί για τη Βοιωτία σήμερα; Ποιοι δικαιούνται και πότε ακριβώς θα δουν χρήματα στους λογαριασμούς τους και πότε θα τα δουν αυτά;
Και έρχομαι στις εκκρεμότητες, γιατί δεν υπάρχει μια ουσιαστική απάντηση, που δεν είναι δευτερεύουσες, για τη μελισσοκομία, το ζωικό κεφάλαιο, τους στάβλους, τους εξοπλισμούς, τα διάφορα συγκροτήματα και την ανασύσταση του παραγωγικού κεφαλαίου, την απώλεια εισοδήματος και τις προκαταβολές, αλλά και το χρονοδιάγραμμα των τελικών αποζημιώσεων. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτού)
Απαιτούνται πολιτικές αποφάσεις που πρέπει να τις λάβουμε υπόψιν για να προχωρήσουμε. Αυτά είναι θέματα όμως ενός οργανωμένου κράτους και είναι η μεταφορά της διοικητικής σύγχυσης στις πλάτες του πληγέντος. Αυτά είναι τα ζητήματα τα οποία βρίσκουν μπροστά τους αυτοί που έπαθαν ζημιές. 
Και εδώ είναι η μεγάλη πολιτική αντίφαση του νομοσχεδίου που συζητάμε. Νομοθετείτε, κύριοι, για να μας πείσετε ότι δημιουργείτε ένα νέο αποτελεσματικό πλαίσιο κρατικής αρωγής, την ίδια στιγμή που σε μια απόλυτα πρόσφατη φυσική καταστροφή δεν μπορείτε ακόμη να λύσετε για  τους πολίτες στοιχειώδη ζητήματα, να λάβετε συγκεκριμένες αποφάσεις, να υπάρχει σαφές χρονοδιάγραμμα και υλοποίηση με αποζημιώσεις. Και δεν αρκεί να υπάρχουν μόνο αποζημιώσεις στον νόμο, αλλά να υπάρξουν και στην πραγματική ζωή, γιατί για τον άνθρωπο που έχασε τα εισοδήματά του κάθε μέρα καθυστέρησης δεν είναι μια διοικητική λεπτομέρεια, δεν είναι απλώς «άντε, θα το δούμε», είναι ένας ακόμα λογαριασμός που δεν μπορεί να τον πληρώσει, μια ακόμα καλλιέργεια που δεν μπορεί να αποκαταστήσει, μια ακόμα επιχείρηση που κινδυνεύει να μην ανοίξει ξανά. Η αποκατάσταση, κύριοι Υπουργοί, δεν τελειώνει με μια επιταγή, τελειώνει όταν ο πολίτης μπορεί να ζήσει ξανά στον τόπο του, η επιχείρηση να ανοίξει, ο εργαζόμενος να κρατήσει τη δουλειά και η τοπική κοινωνία να σταθεί όρθια. 
Παράπλευρα, λοιπόν, με αυτό το ζήτημα το οποίο συζητάμε σήμερα, είναι και οι εποχικοί πυροσβέστες. Καλά, τι γίνεται με αυτούς τους ανθρώπους; Τι γίνεται και πώς ανέχεστε όταν βλέπετε τα προβλήματα που ανακύπτουν, να έχουμε τέτοιες εκκρεμότητες με τους εποχικούς πυροσβέστες. Οι άνθρωποι που κάθε χρόνο βρίσκονται στην πρώτη γραμμή των δασικών πυρκαγιών δεν είναι προσωρινή λύση για μόνιμες ανάγκες. Είναι κρίσιμο προσωπικό με συγκεκριμένη επιχειρησιακή εμπειρία.  Εσείς, κύριε Υπουργέ, ξέρετε καλύτερα από όλους μας τι σημαίνει επιχειρησιακή εμπειρία από κάθε άποψη. Υπάρχει πράγματι επιχειρησιακή εμπειρία; Υπάρχει. Την αξιοποιείτε; Όχι, όπως μπορείτε και θέλετε να την αξιοποιήσετε, για να πούμε ότι με αυτούς τους ανθρώπους θα μπορούμε να έχουμε και πρόληψη. Γιατί τους έχουμε σε αυτήν τη μεταχείριση τους εποχικούς πυροσβέστες; Μπορούμε να στηριζόμαστε μόνο σε μια εργασιακή επισφάλεια που υπάρχει; Γιατί να μην την ανατρέψουμε; Τόσο δύσκολο είναι; Δεν μπορεί να υπάρξει μια πολιτική απόφαση συγκεκριμένη, ηρωική πολιτική απόφαση, η οποία θα δώσει λύση. Η περιφέρεια το βλέπει αυτό, βλέπει το έλλειμμα και βλέπει ότι αμέσως μετά από μία πυρκαγιά λέμε τι δεν έγινε. Μα πώς να γίνει, αφού δεν το είδαμε, αφού δεν βρήκαμε τρόπους να καλύψουμε τα προβλήματα τα οποία υπάρχουν στον χώρο ενώ μπορούσαμε; Έχουμε υποστελέχωση. Βρείτε λύση. Πολιτική απόφαση χρειάζεται. Δεν την παίρνετε όμως. Γιατί δεν παίρνετε ουσιαστικές και ριζικές πολιτικές αποφάσεις; Χωρίς αυτές δεν μπορούμε να προχωρήσουμε είτε το θέλετε είτε δεν το θέλετε και θα είμαστε πάλι εδώ να κάνουμε απολογισμό και να έχουμε χίλια δυο άλλα πράγματα που θα είναι έρμαια μιας φυσικής καταστροφής η οποία όμως έχει διάφορες παράπλευρες συνέπειες τις οποίες κανένας δεν τις θέλει. Όταν όμως τις ανέχεσαι και γνωρίζεις το πρόβλημα, υπάρχει ένα θέμα νομικό. Όταν το ξέρεις το πρόβλημα και το ανέχεσαι νομικά υπάρχει πρόβλημα. Άρα πρέπει να το συνειδητοποιήσουμε. Στο ποινικό δίκαιο υπάρχει θέμα, υπάρχει ορισμός τι σημαίνει η γνώση ή η αμέλεια ή η αποδοχή του προβλήματος και αυτά είναι ζητήματα. 
Εμείς, λοιπόν, ως ΠΑΣΟΚ ξεκάθαρα στεκόμαστε δίπλα στους πυροσβέστες, γιατί η προστασία της ζωής, της περιουσίας, δασών, τοπικών κοινωνιών δεν μπορεί να στηρίζεται σε εργασιακή ανασφάλεια αυτών των ανθρώπων που είναι άνθρωποι της πρώτης γραμμής. Η εμπειρία πρέπει να γίνει σεβαστή και να υπάρχει μια επιχειρησιακή δύναμη του κράτους. Αυτή είναι η δύναμη του κράτους και η προσφορά αυτών των ανθρώπων πρέπει να αναγνωριστεί με πράξεις…
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Πριν δώσω τον λόγο στον επόμενο ομιλητή, θα δώσουμε τον λόγο στον κύριο Υπουργό, στον κ. Τουρνά, για να καταθέσει κάποιες νομοτεχνικές βελτιώσεις και ευθύς αμέσως συνεχίζουμε τον κατάλογο.
 Κύριε Υπουργέ, έχετε τον λόγο. Τρία λεπτά νομίζω ότι επαρκούν. Δεν χρειάζεται να τις αναπτύξετε όλες ενδεχομένως. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Σας ευχαριστώ πολύ. 
Πράγματι έχουμε επτά νομοτεχνικές στο νομοσχέδιο του Υπουργείου μας:
Η πρώτη: Στον τίτλο του σχεδίου νόμου, μετά τις λέξεις «και ν. 5116/2024», προστίθενται οι λέξεις «και λοιπές διατάξεις». 
Δεύτερη, στην παράγραφο 3 του άρθρου 9 του σχεδίου νόμου: α) οι λέξεις «και ακατάσχετο από το Δημόσιο» αντικαθίσταται από τις λέξεις «ακατάσχετο και ανεκχώρητο από το Δημόσιο και κάθε τρίτο», β) οι λέξεις «καθώς και τα ασφαλιστικά ταμεία» αντικαθίσταται από τις λέξεις «τα ασφαλιστικά ταμεία και τα πιστωτικά ιδρύματα, συμπεριλαμβανομένων των ειδικών και καθολικών διαδόχων αυτών». 
Τρίτη, στην παράγραφο 11 του άρθρου 23 του σχεδίου νόμου: α) η λέξη «προβλέπονται» αντικαθίσταται από τις λέξεις «καθορίζονται για την εφαρμογή του άρθρου 24», β) μετά τις λέξεις «και της παραγράφου 2», οι λέξεις «για την εφαρμογή του άρθρου 24» αντικαθίσταται από τη λέξη «του παρόντος».
Τέταρτη, στο πρώτο εδάφιο της παραγράφου 4 του άρθρου 25 του σχεδίου νόμου, μετά τις λέξεις «συνδρομής που έλαβε», προστίθενται οι λέξεις «δυνάμει του άρθρου δέκατου της από 13.8.2021 Πράξης Νομοθετικού Περιεχομένου «Έκτακτα μέτρα για την αποτελεσματική προστασία και την ταχεία αποκατάσταση του φυσικού περιβάλλοντος, την άμεση στήριξη των πληγέντων από τις πυρκαγιές του Ιουλίου/Αυγούστου 2021 και συναφείς διατάξεις» που κυρώθηκε με το άρθρο 2 του ν. 4824/2021 (Α΄ 156), των άρθρων εξηκοστού τρίτου και εξηκοστού έκτου του ν. 4839/2021 (Α΄ 181) και των άρθρων 24Α και 24Β του ν.4797/2021». 
Πέμπτη, στον πίνακα περιεχομένων και στο κείμενο του σχεδίου νόμου, μετά το άρθρο 36 προστίθεται το νέο Μέρος Γ΄ ως εξής: «ΜΕΡΟΣ Γ΄ ΛΟΙΠΕΣ ΔΙΑΤΑΞΕΙΣ»
Έκτη, στον πίνακα περιεχομένων και στο κείμενο του σχεδίου νόμου, το υφιστάμενο «ΜΕΡΟΣ Γ΄» τίθεται ως «ΜΕΡΟΣ Δ΄».
Και έβδομη, η υπ’ αριθμόν 537/11/1.9.2026 υπουργική τροπολογία  εντάσσεται στον πίνακα περιεχομένων και στο κείμενο του σχεδίου νόμου, στο Μέρος Γ΄ με τίτλο «ΛΟΙΠΕΣ ΔΙΑΤΑΞΕΙΣ», μετά το άρθρο 36, και τα άρθρα αυτής αριθμούνται ως άρθρα 37 έως 41. 
Σας ευχαριστώ, κύριε Πρόεδρε. 
(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 








ΠΡΟΕΔΡΕΥΩΝ (Γεώργιος Λαμπρούλης): Παρακαλώ να μοιραστούν στις Κοινοβουλευτικές Ομάδες οι νομοτεχνικές βελτίωσες.
Τον λόγο έχει ο κ. Μιχαήλ Κατρίνης από το ΠΑΣΟΚ. Θα ακολουθήσει ο κ. Παπαδάκης, ο κ. Παππάς και ο κ. Ψυχογιός, η τετράδα των επόμενων ομιλητών. 
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, το νομοσχέδιο που συζητάμε σήμερα επιχειρεί να διαμορφώσει το πλαίσιο της στεγαστικής αρωγής και των λοιπών ενισχύσεων μετά από φυσικές καταστροφές, να ανακατανείμει αρμοδιότητες και να ρυθμίσει εκ νέου τη σχέση κρατικής αρωγής, αλλά και ιδιωτικής ασφάλισης.
Το κρίσιμο ερώτημα είναι αν ο νέος μηχανισμός εξασφαλίζει στους πληγέντες σαφή διαδικασία, συγκεκριμένες προθεσμίες και ξεκάθαρη ευθύνη της διοίκησης. Το τονίζω γιατί θα επανέλθω σ’ αυτό. Η απάντηση δεν είναι πειστική με το νομοσχέδιο όπως έρχεται. Δεν υπάρχουν δεσμευτικές προθεσμίες για τις αυτοψίες, την οριοθέτηση πληγεισών περιοχών, αλλά και την ολοκλήρωση των διαδικασιών. Παραμένει η εμπλοκή πάρα πολλών υπηρεσιών και συναρμόδιων φορέων, ενώ κρίσιμα ζητήματα μεταφέρονται και πάλι στις υπουργικές αποφάσεις. 
Η κρατική αρωγή όμως δεν μπορεί να λειτουργεί με τη λογική «Θα δούμε στην πορεία». Για τους πληγέντες κάθε μήνας καθυστέρησης σημαίνει οικονομική εξάντληση, ανασφάλεια και δυσκολία αποκατάστασης των ζημιών.
Επιχειρείται λοιπόν η αναδιοργάνωση του μηχανισμού χωρίς ουσιαστική απάντηση στην υποστελέχωση, χωρίς μηχανικούς, διοικητικό προσωπικό, διαλειτουργικά πληροφοριακά συστήματα και λιγότερη γραφειοκρατία. Καμία οργανωτική αλλαγή δεν θα φέρει πραγματική επιτάχυνση. Δεν μπορείς λοιπόν να νομοθετήσεις ταχύτητα όταν υπηρεσίες που καλούνται να την εφαρμόσουν δεν έχουν ανθρώπους και μέσα. 
Και μιας και μιλάμε για ανθρώπους, μόλις πριν από δύο μέρες οι εποχικοί πυροσβέστες, δυόμισι χιλιάδες πανελλαδικά, έβγαλαν για μια ακόμα φορά μια κραυγή αγωνίας και μια προσπάθεια το Υπουργείο, η Κυβέρνηση, ο ίδιος ο Πρωθυπουργός να στρέψει κάποια στιγμή τη ματιά του πάνω τους και να δώσει λύση σ’ αυτήν την εργασιακή ομηρία. 
Και μιας και μιλάμε για ανθρώπους και για λύσεις, αυτή η εμβαλωματική λύση που εσείς προτείνετε σήμερα για τη Λέσβο με τη χρησιμοποίηση των Ενόπλων Δυνάμεων, νομίζω ότι πρώτα απ’ όλα αποδεικνύει την ανεπάρκεια της διοίκησης και εν προκειμένω της περιφερειακής αυτοδιοίκησης, αλλά και τη δική σας ανικανότητα να μπορέσετε εγκαίρως να στηρίξετε τους παραγωγούς, τους κτηνοτρόφους, οι οποίοι αυτήν τη στιγμή είναι στα όρια της επιβίωσης.
Και φυσικά το πρόβλημα της στελέχωσης δεν λύνεται, κύριε Υπουργέ, με τις παρατάσεις συμβάσεων του άρθρου 36, όπου μάλιστα θέλω να τονίσω ότι στην Έκθεση του Γενικού Λογιστηρίου του Κράτους στο εκτιμώμενο κόστος μισθοδοσίας δεν περιλαμβάνονται οι ασφαλιστικές εισφορές, λες και μπορεί να καταβληθεί η μισθοδοσία χωρίς να γίνει καταβολή ασφαλιστικών εισφορών. Το γράφει η Έκθεση του Γενικού Λογιστηρίου. 
Το λέω γιατί κατηγορείτε εσείς την Αντιπολίτευση για τα μη κοστολογημένα προγράμματα και έρχεστε σήμερα με Έκθεση Γενικού Λογιστηρίου που λέτε ότι στο κόστος μισθοδοσίας δεν έχουμε συμπεριλάβει τις ασφαλιστικές εισφορές. Αν είναι δυνατόν! 
Κυρίες και κύριοι συνάδελφοι, οι εκκρεμότητες από παλαιότερες φυσικές καταστροφές που παραμένουν ανοικτές επί χρόνια αποδεικνύουν ότι το πρόβλημα δεν βρίσκεται μόνο στη διατύπωση του νόμου, αλλά κυρίως στη λειτουργία του μηχανισμού που υλοποιεί τον νόμο. 
Σοβαρό είναι και το ζήτημα της ιδιωτικής ασφάλισης που όμως μπορεί να λειτουργήσει μόνο συμπληρωματικά. Δεν μπορεί να χρησιμοποιείται ως άλλοθι για να περιορίζεται η κρατική ευθύνη. 
Υπάρχει όμως και ένα ευρύτερο κενό. Η κλιματική κρίση, το είπε και ο εισηγητής μας, ο Ανδρέας Πουλάς, απαιτεί πρόληψη, χαρτογράφηση κινδύνων, επιχειρησιακή ετοιμότητα, ισχυρή τοπική αυτοδιοίκηση και σταθερή χρηματοδότηση των μηχανισμών ανθεκτικότητας. Οι πληγέντες χρειάζονται ένα κράτος που λειτουργεί πριν, κατά τη διάρκεια, αλλά και μετά την καταστροφή. 
Και εδώ βρίσκεται ακόμα ένα κρίσιμο ζήτημα. Η αποκατάσταση μετά από μια καταστροφή δεν εξαντλείται στην καταβολή μιας μόνο ενίσχυσης ή στην επισκευή μιας ζημιάς. Για τις περιοχές που έχουν πληγεί επανειλημμένα, το ζητούμενο είναι αν η πολιτεία διαθέτει συνέχεια, σχέδιο και συνέπεια στις δεσμεύσεις της. 
Η λέξη «συνέπεια» είναι πολύ σημαντική, κύριοι της Κυβέρνησης, και θα αναφερθώ με συγκεκριμένα παραδείγματα στην πατρίδα μου την Ηλεία, μια περιοχή που έχει πληγεί πολλές φορές από φυσικές καταστροφές, με αποκορύφωνα προφανώς τις φονικές πυρκαγιές του 2007. 
Δεν είναι μόνο οι πυρόπληκτοι από την περιοχή των Κρεστένων που από το καλοκαίρι του 2022, το τονίζω, περιμένουν να έρθουν οι αποκαταστάσεις και να αποζημιωθούν και μόλις φέτος έλαβαν τις πρώτες καταστάσεις με τις καλύτερες εκτιμήσεις να μιλούν για τέλος της χρονιάς να γίνουν οι οριστικές πληρωμές στους δικαιούχους. 
Δεν είναι μόνο οι πυρόπληκτοι της Πηνείας του 2024, δύο και πλέον χρόνια πριν, για τους οποίους δεν υπάρχει κράτος, δεν υπάρχει αρωγή, δεν υπάρχει κανένα πραγματικά ενδιαφέρον για περισσότερα από δύο χρόνια, παρά τις επαναλαμβανόμενες κοινοβουλευτικές παρεμβάσεις, ερωτήσεις, δεσμεύσεις, εξαγγελίες, διαβεβαιώσεις της πολιτικής ηγεσίας. 
Όλα αυτά, κυρίες και κύριοι συνάδελφοι, κύριε Υπουργέ, είναι πολύ σημαντικά, αλλά πραγματικά ωχριούν μπροστά στην αναξιοπιστία του κ. Μητσοτάκη απέναντι στους πυρόπληκτους της Ηλείας του 2021, αλλά και στον νομό Ηλείας συνολικά. 
Ήταν ο ίδιος ο Πρωθυπουργός που τον Νοέμβριο του 2021 έξω από το Δημαρχείο της Αρχαίας Ολυμπίας δεσμεύτηκε για ένα σχέδιο ανασυγκρότησης της Ηλείας με επίκεντρο την Αρχαία Ολυμπία. Ο κ. Κατσαφάδος ξέρει πολύ καλά, έχουμε συζητήσει αυτό το θέμα πάρα πολλές φορές εδώ στη Βουλή.
Παρά την ολιστική μελέτη της διαΝΕΟσις, η οποία εκπονήθηκε δωρεάν και παραδόθηκε τον Φεβρουάριο του 2023, τριάμισι χρόνια πριν, στην Κυβέρνηση, ούτε ένα ευρώ από τα προβλεπόμενα έργα 2 δισ. ευρώ δεν έχουν γίνει μέχρι σήμερα. 
Πέντε ολόκληρα χρόνια μετά η υπόσχεση Μητσοτάκη αποδείχθηκε μια τεράστια εξαπάτηση των Ηλείων πολιτών. Στην αρχή μας έλεγαν ότι πρέπει να γίνει προτεραιοποίηση των έργων. Μετά μας είπαν ότι βγήκαν καινούργιες δημοτικές αρχές και πρέπει οι καινούργιες δημοτικές αρχές να προτεραιοποιήσουν και πάλι τα έργα από την αρχή. Εντωμεταξύ, η επιτροπή παρακολούθησης σχεδίου δεν έχει συνεδριάσει σχεδόν ποτέ. Μετά στέρεψαν οι δικαιολογίες και ήρθε η Κυβέρνηση να πει στη Βουλή «Μη διαμαρτύρεστε, κάναμε το Πάτρα-Πύργος, που ήταν κομμάτι του σχεδίου ανασυγκρότησης», λες και το σχέδιο ανασυγκρότησης της Ηλείας ήταν η κατασκευή του οδικού άξονα Πάτρα-Πύργος, για να δείξουν ότι κάτι έκαναν στην Ηλεία. 
Όμως για το σχέδιο αυτό καθαυτό, όπως βρίσκεται στη μελέτη της διαΝΕΟσις σιγήν ιχθύος. Και αυτό βεβαίως δεν συμβαίνει μόνο στην Ηλεία, συμβαίνει και στην Εύβοια, συμβαίνει και στον Έβρο, αλλά εκεί τουλάχιστον δόθηκε ένα μικρό κομμάτι από τα λεφτά τα οποία είχαν προβλεφθεί στην Ηλεία, ένα απόλυτο μηδενικό και μια τεράστια κοροϊδία.
Και αλήθεια, τι έχει να πει ο κ. Μητσοτάκης στη ΔΕΘ για όσα πληγώνουν την Ηλεία; Για τον ακαδημαϊκό ακρωτηριασμό της περιοχής; Τίποτα. Για τον οδικό άξονα Πύργος - Καλό Νερό - Τσάκωνα, για τον οποίο ο ίδιος ο κ. Μητσοτάκης είχε δεσμευτεί το 2022; Τίποτα. Για τον οδικό άξονα Αρχαία Ολυμπία - Βυτίνα - Τρίπολη, που ακόμα μένει σε εκκρεμότητα; Τίποτα. Για τα αρδευτικά έργα της Ηλείας, τα οποία απεντάχθηκαν από το Ταμείο Ανάκαμψης; Τίποτα.
Κυρίες και κύριοι συνάδελφοι, πέρα από τα νομοσχέδια και τις διαδικασίες, η πολιτική κρίνεται κυρίως από την αξιοπιστία και την αποτελεσματικότητά της. Η σημερινή Κυβέρνηση ελέγχεται και για τα δύο. Για αυτό η ανάγκη για πολιτική αλλαγή γίνεται καθημερινά εντονότερη, με τη μεγάλη κοινωνική πλειοψηφία να ζητά μια άλλη κυβέρνηση, με προοδευτικό πρόσημο, αλλά κυρίως με αξιόπιστο πρόσωπο. Αυτό είναι το διακύβευμα των εκλογών που έρχονται και σε αυτό το διακύβευμα το ΠΑΣΟΚ μπορεί να δώσει πειστικές απαντήσεις. Και θα τις δώσει πολύ σύντομα με την ψήφο των Ελλήνων πολιτών, οι οποίοι θα δείξουν με την επιλογή τους τον δρόμο για την αναγκαία πολιτική αλλαγή που χρειάζεται η χώρα μας. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Παράσχος Παπαδάκης από την Ελληνική Λύση.
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε.
 Ο κ. Κατρίνης έφυγε; Όχι εδώ είναι. Ακούστε τώρα να δείτε τι πήρε και ο Έβρος από τις φωτιές, μετά την Ηλεία. Λείπει και ο κ. Κατσαφάδος, ο οποίος είναι Πρόεδρος της Επιτροπής Ανασυγκρότησης στον Έβρο, μετά τις πυρκαγιές του 2023 που έκαψαν πάνω από ένα εκατομμύριο στρέμματα εκεί.
Κύριε Υπουργέ, μεταφέρετε το μήνυμα ότι πριν από λίγα λεπτά ο υπεύθυνος της Επιτροπής Ανασυγκρότησης για τον Έβρο, τον οποίο εσείς ορίσατε -η Νέα Δημοκρατία- ο κ. Μπένος, παραιτήθηκε από το Σουφλί. Παραιτήθηκε και δήλωσε το εξής: «Απογύμνωση, λάθος και άδειο πουκάμισο το σχέδιο της Κυβέρνησης που εσείς ορίσατε». Το ξαναλέω, διότι στην τελευταία Επιτροπή Ανασυγκρότησης, ενώ ο κ. Μπένος είχε σχεδιάσει έργα γύρω στα 3 δισεκατομμύρια ευρώ για τον Έβρο, φέρατε έναν εντεταλμένο δικό σας μελετητή, ο οποίος παρουσίασε εν κρύπτω, πίσω από την πλάτη του, έργα 300 εκατομμυρίων ευρώ. Για τέτοιο ψέμα μιλάμε, για τέτοια απάτη μιλάμε απέναντι στους Εβρίτες και στον ελληνικό λαό!
Η καραμέλα της κλιματικής κρίσης και αλλαγής έχει λιώσει εδώ και καιρό και πρέπει να σταματήσετε να την πιπιλίζετε. Δεν σας φταίει καμία κρίση και καμία αλλαγή. Η ανικανότητα, η αδιαφορία και η ανοργανωσιά σας φταίει και τίποτα περισσότερο. 
Θα σας ξεκινήσω από το 2021 μέχρι σήμερα. Το 2021, δηλώσεις Μητσοτάκη: «Όσο το δυνατόν πιο έτοιμοι για φέτος». Αποτέλεσμα: Τρεις νεκροί, 1.350.000 στρέμματα καμένα. Το 2022, δηλώσεις Μητσοτάκη: «Θα είμαστε πολύ πιο έτοιμοι φέτος». Αποτέλεσμα: Τρεις νεκροί, 250.000 στρέμματα καμένα. Το 2023, δηλώσεις Μαρινάκη: «Κάθε χρόνο θα είμαστε και πιο έτοιμοι». Αποτέλεσμα: Είκοσι οκτώ νεκροί, 1.750.000 στρέμματα καμένα. Το 2024, δηλώσεις Μητσοτάκη: «Είμαστε πολύ πιο έτοιμοι από πέρυσι». Αποτέλεσμα: Έξι νεκροί, 450.000 στρέμματα καμένα. Το 2025, δηλώσεις Κεφαλογιάννη: «Πιο έτοιμοι από κάθε άλλη χρονιά». Αποτέλεσμα: Ένας νεκρός, 500.000 στρέμματα καμένα. Φέτος, δηλώσεις Μητσοτάκη: «Είμαστε στον μέγιστο βαθμό ετοιμότητας». Αποτέλεσμα: Οκτώ νεκροί, 205.000 στρέμματα καμένα. Και αναρωτιέμαι: Αν δεν ήμασταν και τόσο έτοιμοι, τι άλλο θα καιγόταν και τι άλλο θα συνέβαινε; 
Βγήκε ο Πρωθυπουργός της χώρας και είπε ότι φέτος, λέει, κάηκαν τα λιγότερα στρέμματα. Μα φυσικά! Αφού δεν έμεινε τίποτα άλλο να καεί. Τι να καεί πια στον Έβρο; Δηλαδή, μπορούμε να πούμε ότι φέτος πήγε καλά στον Έβρο, όταν ο Έβρος καιγόταν για δεκαεπτά συνεχόμενες ημέρες; Τι άλλο έμεινε να καεί; 
Και αντί να μιλάμε σήμερα για μέτρα πρόληψης και επενδύσεις πριν από τις φυσικές καταστροφές, ερχόμαστε σήμερα και μιλάμε για το αποτέλεσμα της ανικανότητάς σας. Και για ποια φυσικά φαινόμενα μιλάμε; Οι φωτιές δεν μπαίνουν από μόνες τους. Υπάρχει ανθρώπινο χέρι! Όπως υπήρχε ανθρώπινο χέρι στον Έβρο το 2023, για τον οποίο από αυτό το Βήμα ο Κυριάκος Μητσοτάκης είπε ότι μπαίνανε από περάσματα λαθρομεταναστών. Φέτος μπήκαν από εναέρια καλώδια του ΔΕΔΔΗΕ και από ανεμογεννήτριες. Το 90% των ηλεκτρικών καλωδίων στη χώρα είναι εναέρια, ενώ στην υπόλοιπη Ευρώπη, στις περισσότερες χώρες, είναι υπογειοποιημένα. Για ποιο, λοιπόν, σοβαρό κράτος μιλάτε; Για ποια τέταρτη βιομηχανική επανάσταση; Το κράτος καλπάζει και εξελίσσεται, αλλά τα ηλεκτρικά καλώδια κουνιούνται στον αέρα, στερεωμένα από την εποχή του Παπαδόπουλου σε ξύλινους στύλους! Αυτή είναι η αλήθεια.
Καταργήσατε τους δασοφύλακες που έκαναν σοβαρή προληπτική δουλειά με αντιπυρικές ζώνες και όχι μόνο. Μας λέτε ότι πρέπει να αντιμετωπίζουμε αυτά τα φυσικά φαινόμενα τα απρόβλεπτα. Αντί όμως να προσλάβετε ανθρώπινο δυναμικό και να επενδύσουμε στην πρόληψη, εσείς απαντάτε στη φύση με εποχικούς πυροσβέστες των 1.000 ευρώ, που εργάζονται οκτώ μήνες και τους υπόλοιπους τέσσερις μήνες πάνε στον ΟΑΕΔ και παίρνουν επίδομα ανεργίας 600 ευρώ. Είναι οι ήρωες που καίγονται, που δεν γυρίζουν στα σπίτια τους, και μετά γίνονται οι άνεργοι των 600 ευρώ. Μονιμοποιήστε τους τώρα! 
Από την καταστροφική πυρκαγιά του Έβρου το 2023 λοιπόν -αφού θέλετε να μιλήσουμε τώρα για το μετά από τις φυσικές καταστροφές- δεν έχετε αποζημιώσει ακόμα τους αγρότες του Έβρου, δεν έχετε αποζημιώσει τους ελαιοπαραγωγούς. Από τις πλημμύρες του 2017 στη Σαμοθράκη, δέκα χρόνια μετά, ακόμα περιμένουν την αποκατάσταση του ζωτικού δρόμου, μήκους δέκα χιλιομέτρων, που συνδέει το Ρέμα με τους Κήπους. Από το 2021, εκατό εξήντα οικογένειες σεισμοπλήκτων του Δήμου Μινώα Πεδιάδας και του Αρκαλοχωρίου μένουν ακόμα σε κοντέινερ! 
Στο Δαμάσι Λάρισας, από τον σεισμό του '21, μένουν επίσης σε κοντέινερ. Μαθητές τριών σχολείων, εν έτει 2026, αν έχουμε τον Θεό μας, κάνουν μάθημα σε οικίσκους και κοντέινερ! Και εσείς επενδύετε σε ΚΥΤ για μετανάστες, σε γυμναστήρια, καφετέριες, δωρεάν δικηγόρους και ψυχολόγους, ενώ τα παιδιά μας -το ξαναλέω, εν έτει 2026 πλέον- κάνουν μαθήματα σε οικίσκους.
Έχουμε τα Canadair, τα οποία είναι από την εποχή της χούντας. Πετάνε μισθωμένα ελικόπτερα. Κηρύξατε τον πόλεμο στη Ρωσία για να είστε «στη σωστή πλευρά της ιστορίας», αλλά δεν παίρνετε τα Beriev. Φάγατε τα χρήματα του Ταμείου Ανάκαμψης, σε είκοσι και τριάντα οικογένειες στην Ελλάδα, και αφήνετε τη χώρα να καίγεται και τους πυροσβέστες μας να πέφτουν στις φλόγες!
Και αν θέλετε και προτάσεις για να δούμε πού μπορούν να βρεθούν χρήματα, γιατί εμείς στην Ελληνική Λύση μιλάμε και κοστολογημένα και εμπεριστατωμένα και με επιχειρήματα, να σας πω ότι το Σύνταγμα προβλέπει πέντε ανεξάρτητες αρχές και εσείς, μαζί με κάποιες υποεπιτροπές που έχετε, φτιάξατε γύρω στις εκατό. Όλοι αυτοί πληρώνονται με παχυλούς μισθούς των τεσσάρων, πέντε και έξι χιλιάδων ευρώ, και δημιουργήσατε κομματικούς στρατούς. Αυτές οι αρχές κοστίζουν 700 εκατομμύρια ευρώ.
Πάμε στο αφορολόγητο των τραπεζών. Φορολογείται ο οποιοσδήποτε -ο αγρότης, ο άνεργος, οι πάντες- και δεν φορολογούνται οι τράπεζες που έχουν 5 δισεκατομμύρια ευρώ ετήσια κέρδη. Αν βάλετε έναν δίκαιο φορολογικό συντελεστή, θα εισπράττετε 1 δισεκατομμύριο ευρώ τον χρόνο. Δεν το θέλετε όμως αυτό το 1 δισεκατομμύριο. Επίσης, από τις καθυστερήσεις των έργων λόγω υπαιτιότητας του Δημοσίου -υπαιτιότητες που γίνονται δολίως- αποζημιώνετε τους αναδόχους απλώς για να κάθονται. Για εκεί βρίσκετε λεφτά. 
Τα τελευταία τρία χρόνια δώσατε 7 δισεκατομμύρια ευρώ σε αποζημιώσεις εργολάβων: Ο Ε65 είχε μελετηθεί για 500 εκατομμύρια και κόστισε τελικά 2,2 δισεκατομμύρια ευρώ. Ο ΒΟΑΚ, από τα 300 εκατομμύρια, πήγε στο 1 δισεκατομμύριο ευρώ. Το Μετρό Θεσσαλονίκης κόστισε 700 εκατομμύρια ευρώ παραπάνω. Η Υποθαλάσσια Αρτηρία Θεσσαλονίκης κόστισε 90 εκατομμύρια ευρώ και έργο δεν έγινε! Ο αυτοκινητόδρομος Πατρών - Πύργου είχε αποζημίωση 120 εκατομμύρια ευρώ από τον προϋπολογισμό. Το αεροδρόμιο Καστελίου, από τα 625 εκατομμύρια, πήγε στο 1,2 δισεκατομμύριο ευρώ. Αν φορολογήσετε και τα καύσιμα των εφοπλιστών, θα εισπράξετε χρήματα τα οποία θα μπορέσετε να τα δώσετε στους πολλούς. Και ειδικά αν κόψετε τις μίζες και τις υπερκοστολογήσεις στα δημόσια έργα, κάποια στιγμή θα γίνουμε κράτος. Αλλά εσείς και τις μίζες θέλετε, και τις υπερκοστολογήσεις θέλετε. 
Αν είχαμε αυτά τα χρήματα και εφαρμόζατε το πρόγραμμα που σας λέμε τώρα, θα υπήρχαν πόροι και για την πρόληψη, αλλά και για τη δέκατη τρίτη και τη δέκατη τέταρτη σύνταξη. 
Έρχονται εκλογές και για ακόμη μία φορά κοροϊδεύετε τον κόσμο ότι έχετε γρήγορα αντανακλαστικά για τις φετινές φωτιές, ενώ ανθρώπους από καταστροφές προ δέκα ετών δεν τους έχετε αποζημιώσει ακόμα και τους αφήνετε να μένουν σε οικίσκους. Όταν όμως γίνουν οι εκλογές και σβήσουν τα φώτα, θα τους ξεχάσετε. Όπως ξεχάσατε το 2023 τους Εβρίτες, αλλά και το 2021 τους σεισμόπληκτους στην Κρήτη, όπου ακόμα -το ξαναλέω- τα σχολεία στεγάζονται σε οικίσκους. Και θα πρέπει να σας θυμίσω το εξής. Μπορείς να κοροϊδεύεις λίγους για πολύ καιρό, πολλούς για λίγο, αλλά όχι όλους για πάντα. Και αν δεν το θυμάστε εσείς, θα σας το θυμίσουν οι Έλληνες στις επικείμενες εκλογές. 
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ.  Νικόλαος Παππάς από τον ΣΥΡΙΖΑ.
 ΝΙΚΟΛΑΟΣ ΠΑΠΠΑΣ: Ευχαριστώ πάρα πολύ, κύριε Πρόεδρε. 
Κυρίες και κύριοι Βουλευτές, με το σημερινό νομοσχέδιο η Κυβέρνηση αφήνει αναπάντητο ένα βασικό ερώτημα: Πότε και με ποιες εγγυήσεις θα βοηθάτε ένα νοικοκυριό που επλήγη, μια επιχείρηση που επλήγη να ξανασταθούν στα πόδια τους; Γιατί πέντε χρόνια μετά τον σεισμό στο Δαμάσι περίπου εξήντα οικογένειες είναι ακόμα στα κοντέινερ και από τους διακόσιους δικαιούχους έχουν προχωρήσει μόνο δώδεκα φάκελοι. Και, όμως, αυτά τα κρίσιμα ζητήματα, δηλαδή το πότε και πόσα χρήματα θα παίρνουν για αποζημίωση οι δικαιούχοι, το αφήνετε στη δευτερογενή νομοθεσία και στις υπουργικές αποφάσεις και σαν να μην έφθαναν όλα αυτά, μεταφέρετε και το κόστος της γραφειοκρατίας στους πληγέντες. 
Αυτό που χρειάζεται είναι να είναι συγκεκριμένα τα ποσά, δεσμευτικές οι προθεσμίες για τη διοίκηση, ισχυρός δημόσιος έλεγχος και κυρίως μια αλλαγή φιλοσοφίας που δίνει βάρος στην πρόληψη και όχι μόνο στην αποκατάσταση. 
Μια και μιλάμε για την ευθύνη της πολιτείας και τη λειτουργία των θεσμών, δεν μπορώ παρά να μην αναφερθώ στο θεσμικό ολίσθημα της καταψήφισης της Έλενας Ακρίτα για τη θέση της πέμπτης Αντιπροεδρίας στη Βουλή.
 Ξέρετε και εσείς, κύριε Υπουργέ, κύριε Κατσαφάδο, ότι δεν είναι προσωπικό το ζήτημα. Εντάσσεται στη μεθόδευσή σας για ψαλίδισμα των αρμοδιοτήτων του Κοινοβουλίου. Αυτή είναι η απλή και επικίνδυνη αλήθεια. 
Το είδαμε και το κάνατε όταν κλείνατε κατά βούληση τις εξεταστικές και τις προανακριτικές επιτροπές. Το είδαμε και το κάνατε όταν προτείνατε -ευτυχώς υποχωρήσατε- αλλαγές στο Σύνταγμα που θα έδιναν τη δυνατότητα στον Πρωθυπουργό να παύει και να διορίζει Βουλευτές -προσέξτε-, να αποφασίζει δηλαδή κατά μέγιστο βαθμό για τη σύνθεση του νομοθετικού σώματος της Ελληνικής Δημοκρατίας.
Είναι επικίνδυνος ο δρόμος αυτός και η σημερινή ψηφοφορία δημιουργεί ένα αποκρουστικό προηγούμενο και το αποκρουστικό προηγούμενο ανοίγει τον δρόμο ακόμα και για μονοκομματικό προεδρείο. 
Μήπως θέλετε να μας υπαγορεύσετε ποιον θα προτείνουμε για αντιπρόεδρο της Βουλής, κύριοι; Να μας πείτε ποιον θα έχουμε πρόεδρο της κοινοβουλευτικής μας ομάδας; Να μας πείτε ποιους θα έχουμε κοινοβουλευτικούς εκπροσώπους; Πρέπει να πάψει να είναι πλειοψηφία η Νέα Δημοκρατία, γιατί είναι κίνδυνος για τη λειτουργία και τα εχέγγυα του πολιτεύματος και τα απαραίτητα θεσμικά αντίβαρα. 
Το είδαμε, επίσης, -και δεν μπορώ να μην το πω- ακόμα και στην επιλογή που κάνατε για την Προεδρία της Δημοκρατίας και δεν αφορά το πρόσωπο του κ. Τασούλα ή την κριτική που μπορεί να του έχει ασκήσει μια άλλη πτέρυγα της Αντιπολίτευσης ή το Κόμμα μας, αφορά την επιλογή να ορίσετε και να ψηφίσετε για τη θέση του Προέδρου της Δημοκρατίας, του ρυθμιστή του πολιτεύματος, έναν εν ενεργεία Βουλευτή σας. Αυτός είναι ο θεσμικός ολισθηρός σας δρόμος. Αυτό είναι το σίριαλ του ψαλιδίσματος των άλλων εξουσιών, πέραν της εκτελεστικής, το οποίο έχετε σκηνοθετήσει και έχετε ξεκινήσει. Εκεί βρίσκεται η ουσία των επιλογών σας.
 Το είδαμε για το πώς συμπεριφέρεστε με τη Δικαιοσύνη. Το είδαμε σε σχέση με το τι κάνατε για το άρθρο 16, όπου το παρακάμψατε και βρέθηκαν και δικαστές να συνηγορήσουν σε αυτή την επιλογή σας και όταν το Συμβούλιο της Επικρατείας ακύρωσε τη διοικητική σας πράξη, σαν να μη συμβαίνει τίποτα συνεχίζετε. 
Πρέπει σε αυτή την επιλογή ειδικά η Νέα Δημοκρατία να μείνει μόνη της. Να μείνει μόνη της επαναλαμβάνω. Καμία δύναμη δεν πρέπει να συνηγορήσει, καμία δύναμη δεν πρέπει να βάλει πλάτη και να εγγυηθεί την παραβίαση του Συντάγματος, ειδικά για ένα τόσο ευαίσθητο θέμα. 
Κατά τον ίδιο τρόπο, κυρίες και κύριοι της Νέας Δημοκρατίας, παρουσιάζετε ως αναπόφευκτες και επιλογές κομβικές που κάνετε στον τομέα της οικονομίας και αυτό αποκτά μια ιδιαίτερη επικαιρότητα, διότι τώρα πάμε προς τη ΔΕΘ και έχετε κατακλύσει τον δημόσιο διάλογο με το επιχείρημα ότι ο δημοσιονομικός χώρος, τα λεφτά τα οποία μπορείτε να επιστρέψετε στον Έλληνα πολίτη, είναι 1,8 δισεκατομμύρια. Είναι τόσα διότι εσείς επιλέγετε να μην αξιοποιήσετε τις ευελιξίες του δημοσιονομικού κανόνα, τις οποίες ευελιξίες τις αξιοποιούν μια σειρά από χώρες εντός της ΕΕ. Τι θα κάνει ο κύριος Πιερρακάκης; Θα τους βάλει πρόστιμο επειδή παίρνουν παραπάνω μέτρα και φορολογούν υπερκέρδη τραπεζών και εταιρειών ενέργειας στην Ισπανία ή στη Σλοβενία; Όχι, δεν θα το κάνει. 




Απλά κρύβεται και επικαλείται τον δημοσιονομικό κανόνα για να μην επιστρέψει τα πλεονάσματα στην κοινωνία. Είναι πάρα πολύ απλή η επιλογή σας και ο ΣΥΡΙΖΑ- Προοδευτική Συμμαχία θέλει αυτά τα πράγματα να συζητηθούν θεσμικά. Και γι’ αυτό πήραμε την πρωτοβουλία -το μοναδικό κόμμα της Αντιπολίτευσης, σε αυτούς τους τόνους και με τόση σαφήνεια- να πούμε ότι δεν πρέπει να γίνει η πρόωρη αποπληρωμή δεκατριών δισεκατομμυρίων ευρώ φθηνού και ρυθμισμένου χρέους. Και ζητάμε ειδική συνεδρίαση της Επιτροπής Οικονομικών Υποθέσεων. Να έρθει ο Υπουργός Οικονομικών και ο κ. Μητσοτάκης στην Επιτροπή να μας εξηγήσουν εάν εξέτασαν άλλες εναλλακτικές. Μιλάμε σε μια μέρα που η χώρα μας πλέον δανείζεται με πάνω από 4% και η Κυβέρνηση επέλεξε να αποπληρώσει πρόωρα, χωρίς να το ζητήσει κανείς, δάνεια τα οποία ήταν ρυθμισμένα και με επιτόκιο 1,5%.
Ας τολμήσετε, λοιπόν, αν έχετε τα πολιτικά κότσια, αν έχετε την πολιτική αυτοπεποίθηση, αν τολμάτε -οποιοσδήποτε από εσάς- μέχρι να συνεδριάσει η Επιτροπή -ελπίζω να μην το αποφύγετε αυτό, θα είναι μια απόδειξη ψέματος και πολιτικής δειλίας- σε οποιονδήποτε -θα σας έλεγα- τηλεοπτικό σταθμό. Ορίστε έναν άνθρωπο από το οικονομικό επιτελείο και ας φέρει μαζί και το περισπούδαστο ύφος του να μας εξηγήσει γιατί κάνετε αυτήν την επιλογή.
Και αν κάτι έχει αποδειχθεί, κυρίες και κύριοι συνάδελφοι -και απευθύνομαι σε όλες τις πτέρυγες- είναι ότι παρ’ όλες τις δυσκολίες, παρ’ όλο το περιβάλλον που διαμορφώνεται, ο ΣΥΡΙΖΑ - Προοδευτική Συμμαχία, θα είναι στην πρώτη γραμμή για να αναδείξει την ανάγκη να μην αποπληρωθούν αυτά τα 13 δισεκατομμύρια ευρώ για να επιστρέψουν τα πλεονάσματα στον Ελληνικό λαό, για να επανέλθει η ΔΕΗ σε δημόσιο έλεγχο και να μην είναι πρωταθλήτρια στην κερδοσκοπία, αλλά εγγυήτρια της ανάπτυξης και, βεβαίως, για να υπερασπιστεί τα δημόσια πανεπιστήμια -όχι τα ιδιωτικά κολέγια- και το δικαίωμα των παιδιών όλων των κοινωνικών τάξεων, ανεξάρτητα αν ο πατέρας τους και η μητέρα τους έχουν το βαλάντιο να σπουδάσουν στη δημόσια τριτοβάθμια εκπαίδευση.
Η απάντηση σε αυτές τις μεγάλες κοινωνικές προκλήσεις είναι το πρόγραμμα της σύγχρονης Αριστεράς και αυτό πρέπει να είναι ένα μήνυμα που να το ακούσουν όλοι πάρα πολύ καλά.
Ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής, ο κ. Γεώργιος Ψυχογιός, ανεξάρτητος Βουλευτής. 
ΓΕΩΡΓΙΟΣ ΨΥΧΟΓΙΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριοι Υπουργοί, είμαι υποχρεωμένος να ξεκινήσω -πριν μπω στο περιεχόμενο του νομοσχεδίου- με δύο ζητήματα, τα οποία όλο το προηγούμενο διάστημα στον νομό μου, την Κορινθία, οι πολίτες θέτουν επανειλημμένα. 
Το ένα είναι οι δηλώσεις του ΟΣΔΕ. Είναι αδιανόητο να έχουμε φτάσει Σεπτέμβρη μήνα -και στην Κορινθία και σε όλη την Ελλάδα- και να μην έχει τρέξει όπως πρέπει το σύστημα υποβολής δηλώσεων από τους παραγωγούς. Όταν σε άλλες ευρωπαϊκές χώρες δεν έχουν ολοκληρώσει μόνο τη διαδικασία, έχουν κάνει και την κατανομή των επιδοτήσεων, εμείς εδώ του επιτελικού κράτους να δηλώνονται και να φαίνονται παραγωγοί από την Κορινθία, στη Δυτική Μακεδονία ή στη Θεσσαλία. Ένα μπάχαλο! Ένα μπάχαλο έχετε δημιουργήσει, κύριε Υπουργέ. Είναι μια απαράδεκτη κατάσταση, ένα χάλι μαύρο το οποίο πρέπει να τελειώσει, πρέπει να τελειώσει τώρα και ήδη έχει αργήσει πάρα πολύ! 
Το δεύτερο ζήτημα που βάζουν, είναι το θέμα με τις συντάξεις χηρείας του ΟΓΑ. Διότι στην πρόσφατη ρύθμιση που φέρατε, δεν περιλαμβάνονται και δεν καλύπτονται χιλιάδες συνταξιούχοι χηρείας του ΟΓΑ, οι οποίοι μένουν εκτός και πραγματικά είναι μια άνιση και άδικη μεταχείριση που θα πρέπει και αυτή να αποκατασταθεί.
Σας το έχουν θέσει και το δίκτυο των συνταξιούχων, αλλά και οι ίδιοι οι φορείς και τα σωματεία, επίσης, ένα ζήτημα κρίσιμο που αφορά χιλιάδες ανθρώπους σε όλη την Ελληνική περιφέρεια και την επαρχία, την οποία εμείς εδώ εκπροσωπούμε.
Έρχομαι τώρα στο νομοσχέδιο και τις διατάξεις του. Είναι αδιαμφισβήτητο ότι υπάρχει ανάγκη για ένα σύγχρονο, γρήγορο, διαφανές και αποτελεσματικό σύστημα κρατικής και στεγαστικής αρωγής. Αυτό δεν νομίζω ότι αμφισβητείται από κανέναν. Όταν ένας άνθρωπος χάσει το σπίτι του, όταν μια οικογένεια δει την περιουσία μιας ζωής να καταστρέφεται, όταν μια μικρή επιχείρηση προσπαθεί να στηθεί ξανά στα πόδια της μετά από μια πυρκαγιά, μια πλημμύρα, έναν σεισμό, το τελευταίο που χρειάζεται να βρεθεί αντιμέτωπη είναι ένας δεύτερος Γολγοθάς, αυτός της γραφειοκρατίας. Όμως, επειδή η Κυβέρνησή σας έχει μια πορεία που μπαίνει στον όγδοο χρόνο, βρίσκεται στην εξουσία για δύο κυβερνητικές θητείες, έχει να αναδείξει στο ενεργητικό της πάρα πολλές περιπτώσεις φυσικών καταστροφών όπου οι άνθρωποι περιμένουν ακόμα τις αποζημιώσεις τους, δηλαδή περνάνε αυτόν τον δεύτερο Γολγοθά. Στο Ζάρκο, στο Δαμάσι, στη Βρίσα της Λέσβου, στο Αρκαλοχώρι, στον Νομό μου στην Κορινθία, σε όλους τους δήμους, στη Δυτική Κορινθία με τον Δήμο Ξυλοκάστρου-Ευρωστίνης, στον Δήμο Σικυωνίων, στον Δήμο Βέλου Βόχας, στον Δήμο Κορινθίων, στον Δήμο Νεμέας και στον Δήμο Λουτρακίου, Περαχώρας, Αγίων Θεοδώρων, υπάρχουν σε όλους τους δήμους καταστροφές, όπου οι παραγωγοί ακόμα περιμένουν εδώ και χρόνια τις αποζημιώσεις τους από την κρατική αρωγή. Αυτό είναι κάτι πάρα πολύ σοβαρό το οποίο πρέπει να αποκατασταθεί επίσης άμεσα και δεν νομίζω ότι με το νομοσχέδιο αυτό δίνονται λύσεις και θα εξηγήσω γιατί.
Είναι σίγουρα η κατεύθυνση ενός σχεδίου νόμου και μιας νομοθετικής πρωτοβουλίας που στοχεύει στην επιτάχυνση ή την ενοποίηση των διαδικασιών, είναι μια θετική κίνηση. Όμως, το ερώτημα είναι αν πραγματικά αυτή η εμπειρία που περιέγραψα πριν, ενός πληγέντος πολίτη που έχει υποστεί αυτές τις συνέπειες της γραφειοκρατίας και της καθυστέρησης, θα μπορεί να λυθεί με μια γραφειοκρατική ή ηλεκτρονική πλατφόρμα και μόνο, όπως έχετε κάνει σε πάρα πολλές άλλες περιπτώσεις, μια ηλεκτρονική πλατφόρμα η οποία στην ουσία δεν έχει πόδια μετά και υπηρεσίες για να μπορέσουν να τρέξουν τις αποζημιώσεις.
Επίσης, φτάνουμε σε ένα πολύ σημαντικό ζήτημα. Ποιος ακριβώς θα λειτουργήσει αυτό το νέο σύστημα; Δεν φαίνεται από το νομοσχέδιο και δεν είναι σαφές και πώς να είναι σαφές όταν, κυρίες και κύριοι Βουλευτές, παραπέμπονται σε έντεκα υπουργικές αποφάσεις ο καθορισμός των επιμέρους μέτρων, των επιμέρους πολιτικών, των χρονοδιαγραμμάτων και όλων των λεπτομερειών του νομοσχεδίου που συζητάμε σήμερα. Δεν υπάρχει επαρκής σαφήνεια για το ποια θα είναι η περιφερειακή διάρθρωση της νέας γενικής διεύθυνσης, πόσες οργανικές θέσεις θα διαθέτει, ποιες ειδικότητες θα προβλέπονται, με ποιο κριτήριο θα στελεχωθεί και πώς ακριβώς θα ολοκληρωθεί η μετάβαση.
Έχουμε μόνο την παράταση των συμβάσεων του προσωπικού της ΓΔΑΕΦΚ, της Γενικής Διεύθυνσης Αποκατάστασης Επιπτώσεων Φυσικών Καταστροφών που επανειλημμένως έχω και προσωπικά φέρει στη Βουλή και προς το αρμόδιο Υπουργείο, το δίκαιο αίτημα του σωματείου των εργαζομένων και του συλλόγου τους, μια παράταση μέχρι 31 Οκτωβρίου του 2027, η οποία είναι αναγκαία μεν και θετική, όμως αποτελεί άλλη μια προσωρινή λύση. Τι άλλο, δηλαδή, πρέπει να κάνουν αυτοί οι άνθρωποι με τέτοια εμπειρία, με αυτοψίες, με φακέλους, με σεισμούς που έχουν καταγράψει πυρκαγιές, πλημμύρες, από παράταση σε παράταση, ενώ το κράτος πραγματικά τους χρειάζεται και είναι το πρόσωπο της πολιτείας, η πρώτη εικόνα του κράτους που φτάνει στις φυσικές καταστροφές. Δεν είναι τυχαίο ότι το συγκεκριμένο άρθρο συγκέντρωσε τα περισσότερα σχόλια στη δημόσια διαβούλευση, κύριε Υπουργέ. Δείχνει ότι χρειάζονται οργανικές θέσεις, το οργανόγραμμα που είχαμε πει και με τον κ. Κατσαφάδο, στελέχωση με μόνιμες θέσεις υπό τις εγγυήσεις του ΑΣΕΠ που θα μπορούν να αξιοποιήσουν πρακτικά και μακροχρόνια αυτήν την ειδική εμπειρία.
Θέλω επίσης να σταθώ στη σχέση της κρατικής αρωγής με την ιδιωτική ασφάλιση. Η ιδιωτική ασφάλιση μπορεί και πρέπει να λειτουργεί εδώ συμπληρωματικά. Δεν μπορεί, όμως, να εξελιχθεί σε έναν μηχανισμό σταδιακής απόσυρσης του κράτους από την ευθύνη που έχει για την αποκατάσταση. Τυχαίνει αυτό το διάστημα -δεν ξέρω αν είναι καλό ή κακό αυτό- να διαβάζω το βιβλίο του Τζόναθαν Κόου, το «Τι ωραίο πλιάτσικο», που δείχνει και αναφέρει και αναλύει πώς γίνεται η ιδιωτικοποίηση συνολικά του κράτους την περίοδο της δεκαετίας με τη Μάργκαρετ Θάτσερ, κάτι το οποίο η Βρετανία πληρώνει ακόμα και σήμερα, οι πολίτες της, τη ζημιά που έγινε τότε με την ιδιωτικοποίηση και την εκχώρηση πάρα πολλών δημόσιων λειτουργιών από την κυβέρνηση -την νεοφιλελεύθερη- της Θάτσερ, το πληρώνει ακόμα και σήμερα.
Αυτό, λοιπόν, συμβαίνει και εδώ. 
Υπάρχουν θετικά στοιχεία στο νομοσχέδιο; Υπάρχουν και κάποια θετικά στοιχεία στο νομοσχέδιο. Η πραγματική δοκιμασία όμως, όπως είπα, δεν θα γίνει σήμερα στην Αίθουσα της Βουλής, πρώτον, διότι παραπέμπονται πάρα πολλές υπουργικές αποφάσεις και δεύτερον, διότι αυτό θα αποδειχθεί στην πράξη την επομένη μιας μεγάλης φυσικής καταστροφής. Τότε θα φανεί αν ο πολίτης γνωρίζει αμέσως και πρακτικά τι δικαιούται, αν υπάρχει μηχανικός και δημόσια υπηρεσία στο πεδίο, αν οι διαδικασίες θα ολοκληρώνονται σε εβδομάδες και όχι σε χρόνια, σαν τα παραδείγματα που ανέφερα της διακυβέρνησης σας, αν ο επαγγελματίας θα ξανανοίξει την επιχείρησή του ή θα του στηρίξετε τη μετεγκατάστασή της, όπως κάνετε για τους πληγέντες φυσικά πρόσωπα και σωστά, αλλά δεν προβλέπεται για τις μικρές επιχειρήσεις, και αν η δημόσια διοίκηση θα έχει το προσωπικό, την τεχνογνωσία και την οργανωτική επάρκεια που απαιτούνται. Και βεβαίως, η συζήτηση δεν μπορεί να σταματάει στην αποζημίωση, αλλά σε μια περίοδο κλιματικής κρίσης η καλύτερη κρατική αρωγή, κύριε Υπουργέ, είναι η πρόληψη, η ανθεκτικότητα, η προστασία των υποδομών και η σωστή προετοιμασία, κάτι το οποίο άλλες ευρωπαϊκές χώρες αξιοποίησαν στο έπακρο, όπως η Πορτογαλία, με πολλαπλάσια κονδύλια από το Ταμείο Ανάκαμψης. Είναι μια διαρκής και καθημερινή μάχη που η χώρα μας έχασε δυστυχώς τη μεγάλη ευκαιρία. 
Όταν η καταστροφή συμβεί, ο πολίτης δικαιούται να βρει απέναντί του ένα κράτος παρόν, οργανωμένο και στελεχωμένο. Γιατί ακόμα και αν υπάρξει η αποζημίωση ή αν ξεπεραστούν οι δυσκολίες και οι γραφειοκρατικές δυσκολίες που ανέφερα, θα πρέπει να υπάρχει και εμπιστοσύνη στο κράτος. Και δυστυχώς -και κλείνω με αυτό, κύριε Πρόεδρε-, δεν έχουμε με όλα αυτά που έχουμε δει τα προηγούμενα χρόνια καμία εμπιστοσύνη στην Κυβέρνησή σας, μια κυβέρνηση και ένα επιτελικό κράτος, το οποίο το μόνο το οποίο υλοποιεί με συνέπεια είναι οι απευθείας αναθέσεις και οι κλειστοί διαγωνισμοί δισεκατομμυρίων, είναι η σκανδαλώδης εύνοια προς τα καρτέλ και τα υπερκέρδη τους, είναι το ξεπούλημα και η ιδιωτικοποίηση βασικών δημόσιων λειτουργιών, η καταστολή σε ανθρώπους που διεκδικούν, όπως τα ΜΑΤ που πήγαν στους εποχικούς πυροσβέστες και κύριε Υπουργέ, από Υπουργός των ΜΑΤ, προσπαθήστε να λύσετε ένα δίκαιο αίτημά τους για δωδεκάμηνες συμβάσεις και απασχόληση όλον τον χρόνο, αλλά και συγκάλυψη σκανδάλων και εγκλημάτων στη διάρκεια της θητείας σας. 
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Γεώργιος Σταμάτης, από τη Νέα Δημοκρατία και θα ακολουθήσουν η κυρία Σκόνδρα, ο κ. Σπάνιας και ο κ. Καππάτος. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριε Υπουργέ, θα ξεκινήσω από αυτό το τελευταίο που άκουσα από τον αξιότιμο συνάδελφο, κ. Ψυχογιό, για το βιβλίο που διαβάζει και για το πώς τέλος πάντων μπορείς να κάνεις ένα κράτος ιδιώτη. Προφανώς ξεχνάμε ότι ένα κράτος μπορεί να δώσει τη δημόσια περιουσία του για 100 χρόνια στους ξένους. Και αυτό το έκανε η Κυβέρνηση του ΣΥΡΙΖΑ. 
Όσον αφορά σε αυτό που ελέχθη για το δάνειο, που η χώρα μας ξεχρέωσε σύντομα, η Ελληνική Δημοκρατία, κύριε Υπουργέ, κυρίες και κύριοι συνάδελφοι, το 2032 θα πάει να κάνει διαπραγμάτευση για το νέο χρέος. Και όταν κάνεις διαπραγμάτευση για το χρέος, κάνεις διαπραγμάτευση για τις γενιές που έρχονται. Και αυτή νομίζω είναι η ουσιώδης διαφορά που κάνει αυτήν τη στιγμή η Κυβέρνηση και ορθά έκανε και ξεπλήρωσε αυτό το χρέος, για να μπορεί να έχει έναν πολύ πιο ενισχυμένο ρόλο και στις αγορές, αλλά και όταν θα φτάσει η ώρα της διαπραγμάτευσης που απ’ ό, τι φαίνεται ο Κυριάκος Μητσοτάκης θα είναι αυτός που και το 2032 θα πάει να κάνει αυτή τη διαπραγμάτευση. Νομίζω ότι η Κυβέρνηση και ο αρμόδιος Υπουργός Οικονομικών και Πρόεδρος του Eurogroup προσφάτως, πριν τρεις μέρες νομίζω, έδωσε την απάντηση γιατί η Ελλάδα αποπλήρωσε αυτό το χρέος. 
Ξέρετε, εδώ έχουμε ένα νομοσχέδιο το οποίο ουσιαστικά είναι σε μια συνέχεια, μετά από πολλά χρόνια, του 1979. Και θα ανοίξω παρένθεση, λέγοντας ότι τότε κυβερνούσε πάλι η Νέα Δημοκρατία. Και ουσιαστικά τι έρχεται να μας πει αυτό; Έρχεται να μάς πει πώς μπορούμε να πάμε από το ένα επίπεδο της στεγαστικής αρωγής, μετά από μία φυσική καταστροφή, σε πιο ευέλικτες, πιο ανθρώπινες πολλές φορές και πιο γρήγορες και πιο τάχιστες αποζημιώσεις για τον Έλληνα πολίτη. Η λέξη «αρωγή» και όλο το σύστημα το οποίο φτιάχτηκε επί πρωθυπουργίας του Κυριάκου Μητσοτάκη ουσιαστικά τι αναγνώριζε; Ότι μετά από μία περιβαλλοντολογική, μετά από μια φυσική καταστροφή πρέπει το κράτος να είναι αρωγός. Και το κράτος δεν πρέπει να είναι μόνο αρωγός ως προς τη διαδικασία, αλλά να ξέρει και ποιο είναι το μοντέλο της διαδικασίας για να είναι αρωγός. Είχαμε στο παρελθόν ανθρώπους να προσπαθούν να παραποιήσουν τα στοιχεία για να πάρουν μία αποζημίωση, είχαμε ανθρώπους οι οποίοι δεν είχαν ή δεν ήξεραν πού έπρεπε να απευθυνθούν για να πάρουν μία αποζημίωση. Και επιτέλους πλέον η χώρα μας, η Ελληνική Δημοκρατία, έχει ένα μοντέλο κρατικής αρωγής μετά από μία φυσική καταστροφή. Και αυτό αν θέλετε κωδικοποιείται σε μία λέξη. Η λέξη λέγεται «σεβασμός σε αυτόν ο οποίος έχει υποστεί την καταστροφή» και «σεβασμός σε αυτόν που πληρώνει τα λεφτά μέσω των φόρων». Αυτή είναι νομίζω η ειδοποιός διαφορά που μας ξεχωρίζει και αυτή είναι η οποία θα μας οδηγήσει την επόμενη μέρα. 
Κύριε Υπουργέ, κυρίες και κύριοι συνάδελφοι, επιτρέψτε μου να σας πω ότι σήμερα έστειλα στο Στρασβούργο την έκθεσή μου για τις προκλήσεις του δημογραφικού και για την ενίσχυση πολιτικών για την οικογένεια και θα πάει στην Ολομέλεια του Στρασβούργου, στο Συμβούλιο της Ευρώπης για ψήφιση στο τέλος Σεπτεμβρίου και από τη στιγμή που θα ψηφιστεί και θα εγκριθεί, θα πάει ως σύσταση πολιτικής στα 46 κράτη-μέλη. Ένα από τα βασικά αιτήματα, τα οποία είχα στις ακροάσεις σε όλο το εξωτερικό που ταξίδεψα, ήταν το μοντέλο της κρατικής αρωγής και στήριξης των οικογενειών και των επαγγελματιών μετά από μία φυσική καταστροφή με γνώμονα τη στήριξη της οικογένειας και την μη κατάρρευση της δημογραφικής προκλήσεως. Και νομίζω ότι αυτό το νομοσχέδιο μπορεί να βάλει τις βάσεις σε συνεργασία προφανώς και με άλλα υπουργεία, για το πώς κάποιος μπορεί, από τη στιγμή που προφανώς οι συνθήκες το επιτρέπουν, να ξαναγυρίσει στον τόπο ο οποίος υπέστη την καταστροφή. Άρα, γιατί χρειαζόμαστε τις τάχιστες και διαφανείς διαδικασίες; Για να μπορέσει να χτιστεί ξανά το σπίτι, να λειτουργήσει ξανά η επιχείρηση ώστε να μην ερημώσει η περιοχή, πέραν των όποιων παρεμβάσεων πρέπει να γίνουν περιβαλλοντολογικά και ούτω καθεξής. Είναι κάτι το οποίο το τονίζω και σας το λέω γιατί είναι το επόμενο πράγμα, το οποίο θα αντιμετωπίσουμε και ως χώρα -το έχουμε σε κάποιες περιπτώσεις αντιμετωπίσει-, αλλά και ως Ευρώπη. Το αποτέλεσμα των φυσικών και περιβαλλοντικών καταστροφών, οι οποίες θα οδηγούν πληθυσμούς να φεύγουν από τον τόπο. 
Ξέρετε, η περιβαλλοντική κρίση και η διακινδύνευση θα αλλάξει και το μοντέλο τουρισμού της χώρας μας σε κάποια χρόνια. Όσο αυξάνεται η θερμοκρασία, θα αλλάζουν και τα μοντέλα των διακοπών και πώς εμείς θα πρέπει να ενισχύσουμε τον τουρισμό μας με εναλλακτικές μορφές τουρισμού, για να μην έχουμε απώλεια εισόδων όταν θα έχουμε μέσο όρο βαθμών κελσίου τον Ιούλιο μήνα, παράδειγμα 44 βαθμούς κελσίου. Αντιλαμβάνεστε ότι προφανώς άνθρωποι θα επιλέγουν να πάνε σε τελείως διαφορετικά μέρη. 
Επανέρχομαι, λοιπόν, τώρα στο νομοσχέδιο και κλείνω. Το να μπορέσεις γρήγορα ως κράτος, ως πολιτεία να αναγνωρίσεις το δικαίωμα του άλλου στην στεγαστική κυρίως αρωγή και ταυτόχρονα να δίνεις το δικαίωμα, που για μένα κύριε Υπουργέ αυτό είναι πάρα πολύ σημαντικό, σε περιπτώσεις που είναι παραπάνω από ένας συνδικαιούχος να αρκεί μόνο ο ένας να κάνει την αίτηση, ώστε να έρθει άμεσα η κρατική ενίσχυση, νομίζω ότι αυτό εκπαιδεύει και τους πολίτες και την τοπική αυτοδιοίκηση, αλλά και γενικά όλο τον μηχανισμό της Γενικής Γραμματείας Πολιτικής Προστασίας και του Υπουργείου στα νέα μοντέλα και στις νέες περιπτώσεις διακινδύνευσης φυσικών και περιβαλλοντικών καταστροφών, που προφανώς αυτές θα υπάρχουν και δεν γίνεται να αποσοβηθούν. Εκεί όμως που μπορούμε να μιλήσουμε και να πούμε ότι ναι, εδώ κάτι πλέον έχει αλλάξει, είναι ότι πλέον η χώρα μας διαθέτει τα περισσότερα μοντέλα διαχείρισης κρίσεων από ό,τι διέθετε στο εξωτερικό. Ακόμα και στη Γαλλία με το καλύτερο σύστημα στον κόσμο, πολιτικής προστασίας, κινδύνευσε να χαθεί το Μπορντώ. Και εδώ καθόμαστε και κατηγορούμε την πολιτική ηγεσία για μια φωτιά εδώ, για μια φωτιά εκεί, όταν αυτοί που κατηγορούν την πολιτική ηγεσία γνωρίζουν ότι οι επιστήμονες, οι διοικητικοί, οι υπεύθυνοι της Πυροσβεστικής δεν μπορούσαν να δώσουν την άδεια για να πετάξουν τα πτητικά μέσα. Όταν θα βρεθούν αεροπλάνα που θα πετάνε με 150 χιλιόμετρα την ώρα, με ριπές αέρα, τότε η Ελλάδα θα είναι εδώ να τα παραγγείλει και αυτά για να μπορέσει να αποσοβήσει τον οποιοδήποτε κίνδυνο. 
Και σε αυτό το σημείο, κλείνοντας να πω, κύριε Υπουργέ, πως για μένα είναι σημαντικό ο Υπουργός, ο Υφυπουργός να είναι στο πεδίο, αλλά όχι να είναι ο πυροσβέστης. Και σε αυτές τις πυρκαγιές που είχαμε, εσείς ήσασταν στο πεδίο, αλλά δεν κάνατε τους πυροσβέστες και αυτό δείχνει ότι κάτι έχει αλλάξει σε αυτήν τη χώρα. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Καλούμε στο Βήμα την κυρία Ασημίνα Σκόνδρα, από τη Νέα Δημοκρατία.

ΑΣΗΜΙΝΑ ΣΚΟΝΔΡΑ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, μια φυσική καταστροφή σε λίγα λεπτά ανατρέπει τη ζωή γενικότερα. Δημιουργεί άμεσες ανάγκες, αλλά και μια μακρά περίοδο αποκατάστασης. Γι’ αυτό και η κρατική αρωγή δεν πρέπει να περιορίζεται στη χορήγηση μόνο οικονομικής ενίσχυσης ή στη διεκπεραίωση διοικητικών φακέλων, αλλά και να συνεχίζει μέχρι την επιστροφή στην κανονικότητα. Η οικονομική ενίσχυση είναι απαραίτητη, αλλά από μόνη της δεν αρκεί. Η πραγματική επιτυχία μιας κρατικής αρωγής κρίνεται από το αν αυτός που επλήγη επιστρέψει σε μια ασφαλή κατοικία, αν η επιχείρηση θα επαναλειτουργήσει και αν η πληγείσα περιοχή θα ξαναβρεί τον ρυθμό της. 
Κυρίες και κύριοι συνάδελφοι, αυτό ακριβώς είναι που καθιστά σημαντική τη σημερινή νομοθετική πρωτοβουλία. Το ελληνικό κράτος όλα τα προηγούμενα χρόνια έχει συντρέξει χιλιάδες συμπολίτες μας και έχει συμβάλει στην αποκατάσταση περιοχών που δοκιμάστηκαν από σεισμούς, πυρκαγιές και πλημμύρες. Σήμερα, όμως, οι συνθήκες έχουν αλλάξει και η πολιτεία έχει πλέον αποκτήσει την εμπειρία που απαιτείται, ώστε να γνωρίζει τόσο τι λειτούργησε αποτελεσματικά, όσο και σε ποια σημεία χρειάζεται μια πιο σύγχρονη και συνεκτική προσέγγιση, ώστε να πάψει ο κατακερματισμός αρμοδιοτήτων και ευθυνών και η εμπλοκή πολλών διαφορετικών φορέων. 
Οι φυσικές καταστροφές είναι συχνότερες και εντονότερες και οι ιδιοκτησιακές σχέσεις πιο σύνθετες και ένα πλαίσιο προ δεκαετιών, δεν επαρκεί. Η διοίκηση, επομένως, χρειάζεται ένα σύστημα που να ανταποκρίνεται γρήγορα, να αξιοποιεί την ψηφιακή τεχνολογία, να παρέχει σαφή εικόνα στον πολίτη για την πορεία της υπόθεσής του και να αντιμετωπίζει ακόμη και τις πιο σύνθετες περιπτώσεις.
Το παρόν νομοσχέδιο εξασφαλίζει ενιαία και σύγχρονη διοικητική διαδικασία. Το πληροφοριακό σύστημα e-Άδειες για τον καθορισμό των δικαιούχων και της χορήγησης στεγαστικής αρωγής είναι μια σημαντική αλλαγή. Η ψηφιοποίηση θα περιορίσει την ταλαιπωρία, θα ενισχύσει τη διαφάνεια και θα προσφέρει καλύτερη ενημέρωση στον πολίτη. 
Ιδιαίτερα σημαντική θεωρώ τη διεύρυνση των δικαιούχων στεγαστικής αρωγής. Αντιμετωπίζεται νομοθετικά η περίπτωση των συνδικαιούχων σε ένα ακίνητο. Δεν θα απαιτείται πια η συναίνεση όλων όσων έχουν μερίδιο επί του ακινήτου. Εξίσου σημαντικό είναι ότι οι δικαιούχοι αρωγής θα είναι και οι κληρονόμοι που ακόμη δεν έχει ολοκληρωθεί η διαδικασία αποδοχής της κληρονομιάς τους.
Προβλέπεται ακόμη η δυνατότητα πληγέντες, των οποίων τα ακίνητα βρίσκονται σε περιοχές όπου δεν είναι δυνατή η επισκευή ή η ανακατασκευή να μπορούν να οικοδομήσουν σε άλλη νόμιμη θέση ή να προβούν σε αγορά κατοικίας για αυτοστέγαση. 
Το νέο πλαίσιο είναι ευέλικτο. Προβλέπει ανακατασκευή, επισκευή, αυτοστέγαση, αλλά και αποπεράτωση ημιτελούς κτιρίου. Περιλαμβάνει ρυθμίσεις για την προσωρινή στέγαση με την επιδότηση ενοικίου ή συγκατοίκησης, αλλά και εφάπαξ οικονομικές ενισχύσεις για την αντιμετώπιση των πρώτων βιοτικών αναγκών, την αντικατάσταση οικοσκευής και την πραγματοποίηση απλών επισκευαστικών εργασιών. Και το σημαντικότερο ορίζεται ρητά ότι η ενίσχυση είναι ανεκχώρητη, αφορολόγητη και ακατάσχετη. Δεν συμψηφίζεται με χρέη στην εφορία, στα ασφαλιστικά ταμεία ή στις τράπεζες. 
Κυρίες και κύριοι συνάδελφοι, επιτρέψτε μου να αναφερθώ στην Καρδίτσα, όχι μόνο επειδή είναι ένας τόπος που έχει βιώσει με ιδιαίτερη ένταση τις συνέπειες μεγάλων φυσικών καταστροφών, αλλά κυρίως επειδή η εμπειρία της μπορεί να μας βοηθήσει να κατανοήσουμε τι σημαίνει στην πράξη κρατική αρωγή και γιατί είναι τόσο σημαντικό να υπάρχει ένα σύγχρονο, γρήγορο και αποτελεσματικό θεσμικό πλαίσιο. 
Η Καρδίτσα δοκιμάστηκε από ακραίες και διαδοχικές θεομηνίες. Μάλιστα κλείνουν τρία χρόνια από τη μεγάλη καταστροφή του Daniel, στις 4 του μηνός έγινε. Ο Ιανός λοιπόν, ο Elias και ο Daniel άφησαν πίσω τους τεράστιες καταστροφές σε σπίτια, επιχειρήσεις, αγροτικές εκμεταλλεύσεις και υποδομές. Οι συμπολίτες μου κλήθηκαν να χτίσουν τη ζωή τους από την αρχή. Και τότε καταλάβαμε όλοι ότι το πρόβλημα δεν τελειώνει όταν υποχωρούν τα νερά. Αντιθέτως, είναι η αρχή μιας άλλης επώδυνης περιόδου μέχρι την αποκατάσταση.
Οι καταστροφές της Καρδίτσας ήταν πρωτοφανείς, όπως πρωτοφανής ήταν και η αμεσότητα της αντίδρασης της Κυβέρνησης Μητσοτάκη. Κατά κοινή ομολογία δεν υπήρξε προηγούμενο στην αποφασιστικότητα, την ταχύτητα και τη στήριξη των πληγέντων. Πρωτοφανής, όμως, ήταν και η στάση της Αντιπολίτευσης, που δεν ψήφιζαν για τις αποζημιώσεις των ανθρώπων που είχαν καταστραφεί.
Παρόλα αυτά συνεχίσαμε μόνοι μας και καταφέραμε η Θεσσαλία να σταθεί στα πόδια της. Άλλωστε γνωστή είναι η προτροπή που ακούστηκε σε μεταγενέστερες καταστροφές, «Κάντε το όπως τον Ιανό στην Καρδίτσα», λέγανε οι άνθρωποι. Θεωρώ ότι αυτή η εμπειρία συντέλεσε στη σημερινή νομοθέτηση της κρατικής αρωγής και είναι λογικό να αποτελεί οδηγό για το πώς θα οργανώσουμε καλύτερα το κράτος μας για την επόμενη μέρα. 
Ας μην ξεχνάμε άλλωστε ότι πίσω από κάθε διοικητικό φάκελο υπάρχει ένας άνθρωπος, πίσω από κάθε αίτηση υπάρχει μία οικογένεια που περιμένει και πίσω από κάθε διαδικασία υπάρχει ένας πολίτης που θέλει να ξέρει πότε θα μπορέσει να επιστρέψει στο σπίτι του και στην καθημερινότητά του. Γι’ αυτό και η προσπάθεια να συνδεθεί η πρώτη αρωγή με την οριστική αποκατάσταση είναι κρίσιμης σημασίας. Αποτελούν και οι δυο οργανικό μέρος του ιδίου κύκλου της πολιτικής προστασίας, που ξεκινά από την πρόληψη και την ετοιμότητα, συνεχίζεται με την επιχειρησιακή απόκριση και ολοκληρώνεται με την αποκατάσταση. 
Κυρίες και κύριοι συνάδελφοι, η κλιματική κρίση και η συχνότητα των ακραίων φαινομένων μας υποχρεώνουν να επανεξετάζουμε συνεχώς τον τρόπο με τον οποίο οργανώνουμε την πολιτική προστασία και την κρατική αρωγή. Δεν μπορούμε να γνωρίζουμε πότε και πού θα συμβεί η επόμενη μεγάλη φυσική καταστροφή. Μπορούμε, όμως, να φροντίσουμε ώστε αν αυτή συμβεί, το κράτος θα είναι προετοιμασμένο και ο πολίτης θα γνωρίζει ότι υπάρχει ένας γρήγορος και αποτελεσματικός μηχανισμός στήριξης. 
Αυτό είναι το πραγματικό νόημα της κρατικής αρωγής, αγαπητοί συνάδελφοι. Αυτό είναι το στοίχημα που πρέπει να κερδίσουμε. Αυτό είναι που περιμένουν οι πολίτες από την πολιτεία. Αυτό οφείλουμε εμείς να τους το προσφέρουμε. 
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Αριστοτέλης Σπάνιας από την Νέα Δημοκρατία.
ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ: Ευχαριστώ, κύριε Πρόεδρε. 
Κύριε Υπουργέ, κύριοι Υφυπουργοί, κυρίες και κύριοι συνάδελφοι, ως Βουλευτής του Νομού Καρδίτσας δεν θα μπορούσα να ξεκινήσω και εγώ τη σημερινή μου τοποθέτηση χωρίς μία ιδιαίτερη αναφορά στην περιοχή, που τα τελευταία χρόνια δοκιμάστηκε από πρωτόγνωρες φυσικές καταστροφές. 
Έτσι, μελετώντας το σχέδιο νόμου οφείλω να υπογραμμίσω τη σημαντικότητα των παρεμβάσεων που γίνονται. Πρόκειται για παρεμβάσεις που πραγματικά λύνουν προβλήματα, τα οποία τα βιώσαμε. Από τον Ιανό μέχρι σήμερα η Κυβέρνησή μας εξελίσσει συνεχώς την πολιτική προστασία, αξιοποιώντας την εμπειρία της πράξης και αναγνωρίζοντας με παρρησία τις όποιες αδυναμίες, προχωρά σε διαδοχικές μεταρρυθμίσεις με έναν κεντρικό στόχο, την όσο το δυνατόν ταχύτερη παρέμβαση την ώρα της κρίσης, αλλά και την ταχύτερη ολοκληρωμένη αποκατάσταση μετά από αυτήν. 
Το επί συζήτησης σχέδιο νόμου αναμορφώνει συνολικά το πλαίσιο κρατικής αρωγής μετά από φυσικές καταστροφές. Το πρώτο μέρος του σχεδίου νόμου αφορά τη στεγαστική και την πρώτη αρωγή, την προσωρινή στέγαση, τις εφάπαξ οικονομικές ενισχύσεις και τους μεταφερόμενους οικίσκους. 
Το δεύτερο μέρος τροποποιεί το πλαίσιο κρατικής αρωγής και ιδιωτικής ασφάλισης των επιχειρήσεων έναντι φυσικών καταστροφών. Η βασική αλλαγή είναι η μετάβαση σε ένα ενιαίο ηλεκτρονικό σύστημα. Οι διαδικασίες καθορισμού δικαιούχων και χορήγησης στεγαστικής αρωγής θα δημιουργούνται πλέον μέσω του πληροφοριακού συστήματος e-Άδειες σε διαλειτουργικότητα με τη δημόσια διοίκηση και τη συμμετοχή πιστοποιημένων ελέγχων δόμησης. 
Ο ηλεκτρονικός φάκελος επιτρέπει την παρακολούθηση της πορείας της αποκατάστασης και συνδέει την καταβολή της ενίσχυσης με τα στάδια των εργασιών, που πρόκειται για μία αλλαγή με μεγάλη πρακτική σημασία. Ο πληγέντας μέσω του μηχανικού του θα μπορεί να γνωρίσει την πορεία της υπόθεσής του και σε ποιο στάδιο βρίσκεται ο φάκελός του, ενώ περιορίζεται η ανάγκη υποβολής επανειλημμένων δικαιολογητικών. 
Σημαντική είναι, επίσης, και η διεύρυνση των δικαιούχων. Για πρώτη φορά προβάλλεται και προβλέπεται ότι συγκύριος μπορεί να αναγνωριστεί ως δικαιούχος χωρίς τη σύμφωνη γνώμη των άλλων συγκύριων. Παράλληλα, δικαιούχοι μπορούν να είναι κληρονόμοι που αποδεικνύουν το κληρονομικό τους δικαίωμα χωρίς να έχουν ολοκληρώσει ακόμα την αποδοχή κληρονομιάς. Πρόκειται για μια ρύθμιση ιδιαίτερης σημασίας -για εμάς, εκεί στην περιοχή, τεράστιας σημασίας-  όπου η εξ αδιαιρέτου συνιδιοκτησία και οι εκκρεμείς κληρονομικές διαδικασίες είναι πάρα πολύ συχνές. 
Προβλέπεται ακόμα η δυνατότητα υπαγωγής στις ρυθμίσεις για πληγέντες που διαθέτουν δικαίωμα επιφάνειας, καθώς και για τις περιπτώσεις προσωρινών παραχωρητηρίων. Ακόμα, όταν το πληγέν κτήριο δεν μπορεί να επισκευαστεί ή να ανασκευαστεί στην ίδια θέση, ο δικαιούχος μπορεί, υπό τις προβλεπόμενες προϋποθέσεις, να οικοδομήσει σε άλλη νόμιμη θέση ή να προχωρήσει σε αυτοστέγαση με αγορά άλλου ακινήτου.
Το σχέδιο νόμου αντιμετωπίζει, επίσης, προσωρινά ακατάλληλα κτήρια που βρίσκονται σε κατολισθαίνουσα ή επαπειλούμενη περιοχή. Στις περιπτώσεις αυτές προβάλλεται ειδική στεγαστική αρωγή, ώστε η αδυναμία ασφαλούς αποκατάστασης στην ίδια θέση να μην αφήνει τον πληγέντα χωρίς δυνατότητα οριστικής στεγαστικής λύσης. Προβλέπει τη δυνατότητα αρωγής και σε περίπτωση αυθαίρετου κτίσματος, υπό συγκεκριμένες προϋποθέσεις. 
Η βασική επιδίωξη είναι η κρατική αρωγή να καλύπτει το πραγματικό κόστος αποκατάστασης των πληγέντων κτηρίων. Ενώ με τον θεσμό του «ειδικού διαχειριστή» αντιμετωπίζονται και οι καθυστερήσεις στην αποκατάσταση πολυκατοικιών λόγω άρνησης ή απουσίας των συνιδιοκτητών. 
Η στεγαστική και η πρώτη αρωγή είναι ανεκχώρητες, αφορολόγητες και ακατάσχετες. Χορηγούνται με άμεσες διαδικασίες και δεν συνυπολογίζονται στα εισοδηματικά κριτήρια για άλλες κοινωνικές και προνομιακές παροχές.
Προβλέπεται, επίσης, η προσωρινή στέγαση των πληγέντων μέσω επιδότησης ενοικίου ή συγκατοίκησης. Σημαντική είναι και η διεύρυνση των εφάπαξ οικονομικών ενισχύσεων. 
Έτσι, προβλέπονται άμεσες ενισχύσεις για πρώτες βιοτικές ανάγκες -οικοσυσκευή, επισκευές και αντικατάσταση εξοπλισμού-, ακόμα και χωρίς οριοθέτηση της πληγείσας σας περιοχής, απλά με την κήρυξή της σε κατάσταση έκτακτης ανάγκης. 
Ρυθμίζονται η προσωρινή στέγαση των πληγέντων και η αποκατάσταση δημόσιων και κοινωφελών κτιρίων. 
Προβλέπονται τακτικοί και έκτακτοι δειγματοληπτικοί έλεγχοι, διαδικασία έκπτωσης και επιστροφής αχρεωστήτως καταβληθέντων ποσών, καθώς και δικαίωμα προσφυγής του δικαιούχου κατά της απόφασης.
Η κρατική αρωγή για ασφαλισμένες κτηριακές εγκαταστάσεις καλύπτει μόνο τη ζημία, που δεν αποζημιώνεται από την ασφαλιστική εταιρεία. Για τη μείωση της γραφειοκρατίας τα στοιχεία της ασφαλιστικής αποζημίωσης θα διαβάζονται ηλεκτρονικά, απευθείας, από τις ασφαλιστικές στον αρμόδιο φορέα, απαλλάσσοντας τον πολίτη από πρόσθετες διαδικασίες. 
Αποσαφηνίζεται η υποχρέωση ιδιωτικής ασφάλισης επιχειρήσεων έναντι δασικής πυρκαγιάς, πλημμύρας και σεισμού. Ενισχύεται ο ελεγκτικός μηχανισμός με αυτοτελές τμήμα ελέγχων και προβλέπει τη διατήρηση των φακέλων επιχορήγησης των επιχειρήσεων από τις περιφέρειες, τουλάχιστον για μια δεκαετία.
Τροποποιείται η σύνθεση του παρατηρητηρίου ιδιωτικής ασφάλισης έναντι φυσικών καταστροφών. Δίνεται η δυνατότητα υπαγωγής στο νέο πλαίσιο πληγέντων που, χωρίς δική τους υπαιτιότητα, δεν κατέστη δυνατό να ολοκληρώσουν τη διαδικασία. 
Επίσης, δίνεται και η δυνατότητα καθορισμού δικαιούχων στεγαστικής συνδρομής, έως πέντε χιλιάδες ευρώ, για πληγέντες από φυσικές καταστροφές μετά τη 12η Οκτωβρίου 2017, οι οποίοι δεν είχαν κριθεί δικαιούχοι, αλλά ολοκλήρωσαν νόμιμα τις εργασίες αποκατάστασης. 
Κυρίες και κύριοι συνάδελφοι, το σχέδιο νόμου εισάγει μια σειρά ουσιαστικών αλλαγών με στόχο να καταστήσει το πλαίσιο της κρατικής αρωγής πιο σαφές, λειτουργικό και αποτελεσματικό. Με τον τρόπο αυτό, η Κυβέρνησή μας θέτει σαφέστατους κανόνες, οργανώνει τις απαραίτητες διαδικασίες και προσδιορίζει με μεγαλύτερη ακρίβεια τον τρόπο εφαρμογής τους στην πράξη. Πρόκειται για μία ουσιαστική παρέμβαση που ενισχύει την ταχύτητα, τη διαφάνεια και την ασφάλεια στην εφαρμογή των μέτρων στήριξης για τον Έλληνα πολίτη. 
Έτσι, μέσα από αυτή τη διαρκή βελτίωση, διαμορφώνεται σήμερα ένα σύγχρονο και αποτελεσματικό πλαίσιο με έναν βασικό στόχο: Η πολιτεία να μπορεί να βρίσκεται έγκαιρα και ουσιαστικά δίπλα στον πολίτη όταν αυτός δοκιμάζεται. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Παναγής Καππάτος από τη Νέα Δημοκρατία. Θα ακολουθήσουν ο κ. Στύλιος, η κ. Γρηγοράκου, ο κ. Φάμελλος, ο κ. Συντυχάκης.
ΠΑΝΑΓΗΣ ΚΑΠΠΑΤΟΣ: Ευχαριστώ, κύριε Πρόεδρε. 
Κύριε Υπουργέ, κύριε Υφυπουργέ, κυρίες και κύριοι συνάδελφοι, η κλιματική κρίση έχει αλλάξει οριστικά τον τρόπο με τον οποίο οφείλει να λειτουργεί το κράτος απέναντι στις φυσικές καταστροφές. Οι πολίτες που βλέπουν μέσα σε λίγες ώρες στο σπίτι, την περιουσία ή την επιχείρησή τους να καταστρέφονται, χρειάζονται άμεση στήριξη, καθαρές διαδικασίες και ένα κράτος που μπορεί να τους οδηγήσει γρήγορα από τη στιγμή της καταστροφής στην πραγματική αποκατάσταση. 
Αυτό ακριβώς υπηρετεί το νέο σχέδιο νόμου του Υπουργείου Κλιματικής Κρίσης και Πολιτικής Προστασίας. Δημιουργεί ένα σύγχρονο, ολοκληρωμένο και περισσότερο λειτουργικό πλαίσιο στεγαστικής αρωγής και οικονομικών ενισχύσεων με μεγαλύτερη ταχύτητα, περισσότερη διαφάνεια και σαφέστερους κανόνες. 
Για εμάς που εκπροσωπούμε νησιωτικές περιοχές και μάλιστα σεισμογενείς περιοχές, αλλά και με πολλές φυσικές καταστροφές, όπως η Κεφαλονιά και η Ιθάκη, η ανάγκη για ένα κράτος έτοιμο να ανταποκριθεί άμεσα και αποτελεσματικά αποκτά ακόμη μεγαλύτερη σημασία. 
Το υφιστάμενο πλαίσιο, που στηρίζεται σε μεγάλο βαθμό σε ρυθμίσεις προηγούμενων δεκαετιών, έχει δείξει τα όρια του στην πράξη. Οι διαδικασίες είναι συχνά χρονοβόρες, μεγάλο μέρος της επικοινωνίας εξακολουθεί να βασίζεται σε έγγραφα και φακέλους, ενώ πολλοί πολίτες δυσκολεύονται να γνωρίζουν σε ποιο στάδιο βρίσκεται η υπόθεσή τους. Παράλληλα, προβλήματα που σχετίζονται με συνιδιοκτησίες, κληρονομικά ακίνητα ή ελλείψεις σε τίτλους ιδιοκτησίας, μπορούν να κρατήσουν έναν πραγματικά πληγέντα, μακριά από την αρωγή που δικαιούνται. Αυτές οι δυσκολίες είναι ιδιαίτερα γνώριμες στην ελληνική περιφέρεια και στα νησιά μας. 
Το νέο νομοσχέδιο έρχεται να αντιμετωπίσει ακριβώς αυτές τις αδυναμίες. Βάζει τάξεις στις διαδικασίες, διευρύνει με δίκαιο τρόπο τον κύκλο των δικαιούχων και δημιουργεί ένα πλαίσιο που ανταποκρίνεται καλύτερα στις πραγματικές ανάγκες της κοινωνίας, μετά από μία φυσική καταστροφή. 
Παράλληλα, ένα από τα πιο ουσιαστικά βήματα του νομοσχεδίου είναι η πλήρης ψηφιοποίηση της διαδικασίας μέσω του συστήματος e-άδειες. Ο πολίτης θα μπορεί, μέσω του μηχανικού που τον εκπροσωπεί, να γνωρίζει με σαφήνεια την πορεία της αίτησης του, ενώ η διοίκηση θα έχει ένα ενιαίο και διαφανές ψηφιακό περιβάλλον για τον έλεγχο των δικαιολογητικών, την έκδοση των απαιτούμενων αδειών και την παρακολούθηση της αποκατάστασης. Με αυτόν τον τρόπο μειώνεται η γραφειοκρατία, περιορίζονται οι καθυστερήσεις και ενισχύεται η εμπιστοσύνη του πολίτη προς το κράτος. 
Ταυτόχρονα, η καταβολή της στεγαστικής αρωγής συνδέεται με συγκεκριμένα στάδια προόδου των εργασιών και με αντίστοιχους ελέγχους, ώστε κάθε ευρώ δημόσιου χρήματος να υπηρετεί τον σκοπό για τον οποίο δίνεται, την πραγματική και ασφαλή αποκατάσταση του πληγέντος κτηρίου. 
Ιδιαίτερη σημασία έχει και η ουσιαστική διεύρυνση των δικαιούχων. Το νέο πλαίσιο δίνει λύσεις σε περιπτώσεις που μέχρι σήμερα μπορούσαν να οδηγήσουν σε αδικίες και αδιέξοδα, όπως η εξ αδιαιρέτου συνιδιοκτησία και τα κληρονομικά ακίνητα για τα οποία δεν έχει ακόμη ολοκληρωθεί η αποδοχή της κληρονομιάς. 
Προβλέπει, επίσης, περισσότερες επιλογές για την αποκατάσταση του πληγέντος μέσα από την ανακατασκευή, την επισκευή, την αγορά άλλου ακινήτου για αυτοστέγαση ή την αποπεράτωση ημιτελούς κτηρίου. Παράλληλα, ενισχύεται η άμεση στήριξη των οικογενειών με πρώτη αρωγή επιδότηση ενοικίου ή συγκατοίκησης και εφάπαξ οικονομικές ενισχύσεις για βασικές ανάγκες, οικοσκευή και απαραίτητο εξοπλισμό. Έτσι, το κράτος αποκτά περισσότερα εργαλεία για να βρίσκεται ουσιαστικά δίπλα στον πολίτη από τις πρώτες ώρες της δοκιμασίας, μέχρι την πλήρη αποκατάσταση της κατοικίας και της καθημερινότητάς του. 
Εξίσου σημαντικό είναι ότι το νομοσχέδιο αναγνωρίζει τις ιδιαίτερες συνθήκες που αντιμετωπίζουν οι νησιωτικές και απομακρυσμένες περιοχές. Κατά τον καθορισμό της στεγαστικής αρωγής, μπορούν πλέον να λαμβάνονται υπόψη η νησιωτικότητα, η δυσκολία πρόσβασης, το αυξημένο κόστος των εργασιών, η ανάγκη διατήρησης του πληθυσμού σε απομακρυσμένους οικισμούς και ο ιστορικός ή παραδοσιακός χαρακτήρας μιας περιοχής. 
Για την Κεφαλονιά και την Ιθάκη αυτή η πρόβλεψη έχει ξεχωριστή αξία. Γνωρίζουμε καλά ότι η αποκατάσταση, μετά από μια καταστροφή σε ένα νησί, απαιτεί διαφορετικούς χρόνους, διαφορετική οργάνωση και συχνά μεγαλύτερο κόστος. Το κράτος οφείλει να αναγνωρίζει αυτές τις πραγματικές συνθήκες και να προσαρμόζει ανάλογα την παρέμβασή του, ώστε καμία τοπική κοινωνία να μην νιώθει απομονωμένη τη στιγμή που χρειάζεται περισσότερο τη στήριξη της πολιτείας. 
Την ίδια στιγμή, το νέο πλαίσιο ενισχύει ουσιαστικά τον έλεγχο, τη λογοδοσία και την προστασία του δημόσιου χρήματος.

Προβλέπει τακτικούς και έκτακτους ελέγχους, σαφή διαδικασία για την επιστροφή ποσών που καταβλήθηκαν χωρίς να συντρέχουν οι νόμιμες προϋποθέσεις και δημιουργεί αυτοτελές τμήμα ελέγχων στη Γενική Διεύθυνση Κρατικής Αρωγής και Συντονισμού. Παράλληλα, αποσαφηνίζεται η σχέση της κρατικής αρωγής με την ιδιωτική ασφάλιση των επιχειρήσεων, ώστε οι διαθέσιμοι δημόσιοι πόροι να αξιοποιούνται με υπευθυνότητα και δικαιοσύνη. Πρόκειται για μια αναγκαία ισορροπία ανάμεσα στην άμεση στήριξη του πληγέντος και στην υποχρέωση της πολιτείας να διασφαλίζει ότι κάθε οικονομική ενίσχυση καταλήγει εκεί όπου πραγματικά χρειάζεται και υπηρετεί την αποκατάσταση. 
Κυρίες και κύριοι συνάδελφοι, σε μια εποχή όπου οι φυσικές καταστροφές δοκιμάζουν όλο και συχνότερα τις ανοχές της κοινωνίας μας, η πολιτεία έχει καθήκον να είναι έτοιμη, οργανωμένη και αποτελεσματική. Με το παρόν νομοσχέδιο κάνουμε ένα αποφασιστικό βήμα ως ένα κράτος που στέκεται δίπλα στον πολίτη με ταχύτητα, δικαιοσύνη και υπευθυνότητα, ένα κράτος που αξιοποιεί την τεχνολογία, προστατεύει το δημόσιο χρήμα, αναγνωρίζει τις πραγματικές ανάγκες της περιφέρειας και δίνει στους ανθρώπους τη δυνατότητα να ξανασταθούν στα πόδια τους. Γιατί μετά από κάθε καταστροφή, η μεγάλη ευθύνη της πολιτικής είναι να δίνει ξανά ασφάλεια, προοπτική και ελπίδα. Αυτή είναι η δική μας αντίληψη για μια σύγχρονη, σοβαρή και αποτελεσματική πολιτεία. Και αυτήν την πολιτεία υπηρετούμε με συνέπεια, σχέδιο και πίστη στις δυνατότητες της χώρας μας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Γεώργιος Στύλιος από τη Νέα Δημοκρατία. 
ΓΕΩΡΓΙΟΣ ΣΤΥΛΙΟΣ: Ευχαριστώ πολύ.
Κύριε Πρόεδρε, κυρίες και κύριοι συνάδελφοι, όλοι μας έχουμε έρθει αντιμέτωποι στους νομούς μας με τις συνέπειες φυσικών καταστροφών και της κλιματικής κρίσης. Η συζήτησή μας σήμερα αφορά ένα κρίσιμο στάδιο, το τελικό που ακολουθεί την εκδήλωσή τους και περιλαμβάνει την αποκατάσταση των συνεπειών τους. Για την κοινή γνώμη μια καταστροφή σταματά όταν τελειώσει το φυσικό φαινόμενο. Για τους πληγέντες, όμως, δεν τελειώνει όταν ολοκληρωθεί η επιχειρησιακή αντιμετώπισή της. Οι συνέπειές της παραμένουν για όσους έχασαν ή είδαν να καταστρέφεται η κατοικία ή η περιουσία τους. Η πραγματική επιστροφή στην κανονικότητα συνδέεται με την αποκατάσταση της στέγης, της περιουσίας και, τελικά, της δυνατότητας των ανθρώπων και των τοπικών κοινωνιών να πάρουν πίσω τον τρόπο της ζωής τους και να συνεχίσουν την καθημερινότητά τους. 
Γιατί παρεμβαίνουμε; Το υφιστάμενο νομικό πλαίσιο είναι από το 1979. Έχει λειτουργήσει πολλές φορές σε δύσκολες καταστάσεις και περιστάσεις και έχει συμβάλλει στη στήριξη των πολιτών που επλήγησαν από ακραία φαινόμενα φυσικών καταστροφών. Η εφαρμογή του, όμως, ανέδειξε προβλήματα και περιορισμούς που καθιστούν αναγκαία την αναμόρφωσή του. Ένα βασικό ζήτημα είναι ότι στηριζόταν σε ρυθμίσεις που διαμορφώθηκαν πριν από πολλές δεκαετίες και δεν μπορεί πλέον να ανταποκριθεί στις σημερινές ανάγκες. Ταυτόχρονα, η πορεία του πολίτη προς την αποκατάσταση δεν λειτουργούσε πάντοτε ως μία ενιαία διαδικασία. Η καταγραφή της ζημιάς, η αναγνώριση του δικαιούχου, η διαδικασία αδειοδότησης, η επισκευή ή ανακατασκευή και η καταβολή της ενίσχυσης αποτελούσαν διαφορετικά στάδια, τα οποία δεν ήταν πάντοτε επαρκώς συνδεδεμένα μεταξύ τους. Ιδιαίτερα προβλήματα προέκυπταν από την κατάσταση πολλών ακινήτων, συνιδιοκτησίες, κληρονομικές εκκρεμότητες και άλλες ιδιοκτησιακές δυσκολίες μπορούσαν να εμποδίσουν την ολοκλήρωση της διαδικασίας. Έτσι, υπήρχαν περιπτώσεις στις οποίες πολίτες, ενώ είχαν υποστεί πραγματικές ζημιές, παρέμεναν εκτός της διαδικασίας αποκατάστασης λόγω των ιδιαίτερων νομικών ή ιδιοκτησιακών δεδομένων που αντιμετώπιζαν. Αντίστοιχα ζητήματα καταγράφηκαν και σε πληγέντες από προηγούμενες φυσικές καταστροφές, οι οποίοι δεν κατόρθωσαν να ολοκληρώσουν τη διαδικασία χωρίς αυτό να οφείλεται σε δική τους υπαιτιότητα. 
Κυρίες και κύριοι συνάδελφοι, αυτά τα προβλήματα και τις αδυναμίες καλούμαστε να θεραπεύσουμε με το νέο πλαίσιο στεγαστικής αρωγής. Πρώτη σημαντική αλλαγή είναι η αντιμετώπιση της στεγαστικής αρωγής ως μίας ενιαίας διαδικασίας. Στόχος είναι τα επιμέρους στάδια της αποκατάστασης να συνδέονται αποτελεσματικότερα μεταξύ τους και να αντιμετωπίζονται ως ανεξάρτητες διοικητικές ενέργειες. Στο πλαίσιο αυτό, αξιοποιείται το πληροφοριακό σύστημα e- Άδειες για τις διαδικασίες που αφορούν την επισκευή και την ανακατασκευή πληγέντων κτιρίων. Η αλλαγή αυτή δεν περιορίζεται στη μεταφορά της διαδικασίας σε ηλεκτρονική μορφή. Επιδιώκεται η καλύτερη σύνδεση των επιμέρους σταδίων, η δυνατότητα παρακολούθησης κάθε υπόθεσης και η μεγαλύτερη σαφήνεια ως προς την εξέλιξη της διαδικασίας. Ο πολίτης θα μπορεί να έχει εικόνα της πορείας της αίτησης του, ενώ η διοίκηση θα μπορεί να αντιμετωπίζει τα σημεία στα οποία δημιουργούνται καθυστερήσεις. 
Δεύτερη σημαντική αλλαγή, η αντιμετώπιση των προβλημάτων που δημιουργούν οι σύνθετες ιδιοκτησιακές σχέσεις. Δίνεται η δυνατότητα να προχωρούν διαδικασίες στεγαστικής αρωγής σε περιπτώσεις όπου το προηγούμενο πλαίσιο δημιουργούσε εμπόδια, λόγω της ύπαρξης πολλών δικαιούχων ή άλλων ιδιοκτησιακών εκκρεμοτήτων. 
Τρίτη αλλαγή, η απλούστευση της διαδικασίας για την παροχή ορισμένων άμεσων ενισχύσεων μέσω ηλεκτρονικής αίτησης και της αξιοποίησης των ψηφιακών δυνατοτήτων. 
Τέταρτη αλλαγή, οι νέες οικονομικές ενισχύσεις που αφορούν συγκεκριμένες ζημιές και εγκαταστάσεις που δεν προβλέπονταν μέχρι τώρα, όπως υπόγειους χώρους, χώρους στάθμευσης, καυστήρες, λέβητες και ανελκυστήρες. Παράλληλα, πρόσθετες ρυθμίσεις για ειδικές περιπτώσεις κτιρίων που βρίσκονται σε συγκεκριμένες περιοχές και για τις οποίες δεν ήταν δυνατή η επισκευή ή η ανακατασκευή τους υπό το προηγούμενο καθεστώς. 
Πέμπτη αλλαγή, το νέο πλαίσιο συνοδεύεται από ενίσχυση των μηχανισμών ελέγχου. Η πρόβλεψη αυτοτελούς ελεγκτικής λειτουργίας αποσκοπεί στην ενίσχυση της αξιοπιστίας της διαδικασίας και στην καλύτερη παρακολούθηση της διαχείρισης των ενισχύσεων. 
Τέλος, άφησα κάτι που για μένα έχει ιδιαίτερη αξία. Στην παρέμβαση της Κυβέρνησης περιλαμβάνονται, επίσης, πρόνοιες για την αντιμετώπιση περιπτώσεων πολιτών που επλήγησαν από παλαιότερες καταστροφές και δεν είχαν τη δυνατότητα να ολοκληρώσουν τη διαδικασία αποκατάστασης. 
Κυρίες και κύριοι συνάδελφοι, θα ήθελα να ευχαριστήσω τον Υπουργό κ. Τουρνά και τον Υφυπουργό κ. Κατσαφάδο για το νομοσχέδιο και το έργο τους όλο το προηγούμενο διάστημα. Η Άρτα, ο νομός μου, επλήγη από φυσικές καταστροφές το περασμένο φθινόπωρο, ο Δήμος Κεντρικών Τζουμέρκων και ο Δήμος Αρταίων, τον Νοέμβριο του 2025, από έντονες θεομηνίες, καθώς και τον προηγούμενο μήνα το Κομπότι Άρτας, ο Δήμος Νικολάου Σκουφά, επλήγη από μία μεγάλη δασική πυρκαγιά και είχα προσωπική γνώση για την άμεση επέμβαση, την αντιμετώπιση, τη διαχείριση και την αποκατάσταση των φαινομένων. 
Η Νέα Δημοκρατία παρέλαβε την Πολιτική Προστασία ως μία Γενική Γραμματεία το 2019 και έχει σήμερα φτιάξει ένα Υπουργείο με διαδικασίες, με υποδομές, με περισσότερο προσωπικό, με πυροσβέστες, με μέσα πυρόσβεσης και με σύγχρονο εξοπλισμό. Η βελτίωση είναι τέτοια που η χώρα μας πλέον παρέχει τεχνογνωσία και βοήθεια και σε άλλες ευρωπαϊκές χώρες. Ακολουθούμε την πολιτική του συγκεκριμένου έργου και του μετρήσιμου αποτελέσματος προς όφελος πάντοτε των πολιτών και της πατρίδας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο η κ. Παναγιώτα Γρηγοράκου από το ΠΑΣΟΚ. 
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, κύριε Υπουργέ, στη Λακωνία η κλιματική κρίση δεν έχει πλέον εποχή. Τον Δεκέμβριο του 2025 ο Πλάτανος, ο Άγιος Βασίλειος του Δήμου Ανατολικής Μάνης και το Βλαχιώτι του Δήμου Ευρώτα επλήγησαν από σφοδρές πλημμύρες. Το καλοκαίρι αντίστοιχα είχαμε πυρκαγιές στην Κρεμαστή Λακωνίας, στον Άγιο Νικόλαο του πρώην Δήμου Σμήνους και φυσικά στον Αγερανό Γυθείου, όπου δυστυχώς χάθηκε ένας νέος άνθρωπος, ο εικοσιεπτάχρονος πυροσβέστης και υποδιοικητής της Πυροσβεστικής Υπηρεσίας Γυθείου. Και ανήμερα φυσικά τον Δεκαπενταύγουστο νομίζω ότι όλοι είδαμε εκείνη τη γιορτινή ημέρα στους τηλεοπτικούς μας δέκτες ακριβώς τις εικόνες με τις τεράστιες πλημμύρες στην Κοκκάλα, στο Νύφι, στο Λιμένι, στο Οίτυλο και στο Καραβοστάσι. 
Άρα, λοιπόν, μέσα σε λίγους μήνες, μέσα σε μόλις οκτώ μήνες ζήσαμε καταστροφές διαφορετικής έντασης σε διαφορετικές περιοχές του Νομού Λακωνίας και αυτή ακριβώς είναι η πραγματικότητα. Διότι, ξέρετε, η κλιματική κρίση δεν περιμένει το χειμώνα ή το καλοκαίρι για να έρθει. Εκδηλώνεται όλο τον χρόνο με διαφορετική σφοδρότητα σε διαφορετικές περιοχές και φυσικά με τον πιο απρόβλεπτο τρόπο, όπως έχει αποδειχθεί τον τελευταίο καιρό.
Εδώ ακριβώς βρίσκεται και η αδυναμία του νομοσχεδίου το οποίο συζητάμε σήμερα. Διότι μπορεί πράγματι να περιλαμβάνει κάποιες θετικές ρυθμίσεις σε ό,τι αφορά, για παράδειγμα, την ψηφιοποίηση των διαδικασιών ή τον αφορολόγητο και ακατάσχετο χαρακτήρα των ενισχύσεων και τη στεγαστική αρωγή, αλλά σε κάθε περίπτωση τι παρατηρούμε; Ότι λειτουργεί για το μετά. Προσπαθεί να διαχειριστεί το μετά και όχι φυσικά το πριν, την πρόληψη. Διότι δεν συγκροτεί σε καμία περίπτωση ολοκληρωμένο σχέδιο πρόληψης. Δεν συνδέει την αποκατάσταση των ζημιών με την υποχρέωση αυτά ακριβώς να μην επαναληφθούν στο μέλλον και δεν θέτει και δεσμευτικές προθεσμίες για τις αυτοψίες, για την οριοθέτηση και την καταβολή των αποζημιώσεων.
Η εμπειρία μας στη Λακωνία είναι αποκαλυπτική και θα επανέλθω, κύριε Υπουργέ, στο κομμάτι της κακοκαιρίας «Byron» τον Δεκέμβριο του 2025, όπου προκλήθηκαν σοβαρές ζημιές και σε κατοικίες και σε επιχειρήσεις και σε αγροτικές εκμεταλλεύσεις, στις υποδομές και στα αγροτικά μηχανήματα. Οι πληγέντες κατέθεσαν τους φακέλους τους, έγιναν οι αυτοψίες. Κηρύχθηκαν και ο Δήμος Ανατολικής Μάνης και ο Δήμος Ευρώτα σε κατάσταση εκτάκτου ανάγκης και έκτοτε σιωπή, αναμονή. Δεν έχουμε δει κάτι. Διότι τι έγινε ακριβώς; Για να δείτε πώς τελικά η Κρατική Αρωγή μόνο άμεση ενίσχυση δεν μπορεί να θεωρηθεί.
Το επίσημο αίτημα της οριοθέτησης των περιοχών έγινε δύο μήνες μετά. Δεκέμβριο έγινε η πλημμύρα, τον Φεβρουάριο έγινε το επίσημο αίτημα και η υπουργική απόφαση εγκρίθηκε και υπεγράφη τον Απρίλιο. Άρα, λοιπόν, έκανε τέσσερις μήνες ακριβώς το κράτος να αναγνωρίσει μία κατάσταση, μία καταστροφή η οποία έχει γίνει στον Νομό Λακωνίας, όταν οι ίδιοι οι άνθρωποι οι οποίοι τη βίωσαν, οι πολίτες των πληγεισών περιοχών την έζησαν και τη βίωσαν μέσα σε ελάχιστες ώρες. 
Σήμερα, λοιπόν, εννέα μήνες μετά, οι έντεκα μόλις επιχειρήσεις οι οποίες επλήγησαν -δεν ήταν παραπάνω- δεν έχουν ακόμα αποζημιωθεί. Αυτό δηλαδή δεν είναι κάπως περίεργο να συμβαίνει στην πραγματικότητα, όταν έρχεται μια κυβέρνηση η οποία λέει ότι όλα βαίνουν καλώς στον τομέα της πολιτικής προστασίας; Ούτε φυσικά οι ζημιές στις καλλιέργειες έχουν αποζημιωθεί. Όσα σπίτια είχαν καταστραφεί οι πολίτες έχουν αποζημιωθεί εν μέρει και φυσικά ένα άλλο μεγάλο βασικό κομμάτι είναι ότι δεν έχει γίνει και η πολυπόθητη αναστολή των οικονομικών τους υποχρεώσεων. Διότι, ξέρετε, ένας άνθρωπος ο οποίος έχει τις οικονομικές του υποχρεώσεις στο τέλος του μήνα, μας είπαν κιόλας χαρακτηριστικά διάφοροι κάτοικοι ότι τρέμει η καρδιά τους αν θα καταφέρουν να βγάλουν τον μήνα, να ανταποκριθούν, γιατί θέλουν να είναι συνεπείς στις οικονομικές τους υποχρεώσεις. Και αν λάβουμε υπ’ όψιν ότι η Λακωνία είναι ένας από τους νομούς οι οποίοι γερνάνε επικίνδυνα και έχουμε πολύ μεγάλη δημογραφική συρρίκνωση τα τελευταία χρόνια, αντιλαμβανόμαστε ότι είναι πάρα πολύ σημαντικό όσο μπορεί το κράτος και η πολιτεία να στέκεται δίπλα σε αυτούς τους ανθρώπους οι οποίοι επλήγησαν. 
Αφήνουμε, λοιπόν, τώρα τις πλημμύρες και πάμε στα αντιπλημμυρικά έργα. Διότι στον Άγιο Βασίλειο, για παράδειγμα, ακόμα δεν έχει γίνει κανένα αντιπλημμυρικό έργο για να προστατευτούν από τον ποταμό Σμήνος. Νομίζω ότι είναι αποκαλυπτικό το γεγονός ότι πολίτης επιχειρηματίας της περιοχής μού είπε το εξής, ότι τις κάμερες ασφαλείας τις οποίες έχουν για τυχόν κλοπή, για να προστατεύουν την ιδιοκτησία τους, δεν τις έχουν να κοιτάνε την επιχείρηση, τις έχουν να κοιτάνε τον ποταμό, ώστε σε περίπτωση που υπάρχει πλημμύρα, σε περίπτωση που υπάρχει νέα κακοκαιρία, να μπορέσουν να προβλέψουν εάν θα πνιγούν πάλι ή όχι.
Η Κυβερνητική Επιτροπή Κρατικής Αρωγής πράγματι, αφότου είχαν κηρυχθεί σε έκτακτη ανάγκη οι συγκεκριμένοι δύο δήμοι, έδωσε τα χρήματα, έδωσε 2 εκατομμύρια ευρώ στον Δήμο Ανατολικής Μάνης και 1,2 εκατομμύρια στον Δήμο Ευρώτα. Γνωρίζουμε και έχουμε ενημερωθεί ότι οι δήμοι έχουν λάβει όντως τα χρήματα. Το πρόβλημα, όμως, είναι ότι δεν έχουν γίνει ακόμα οι απαραίτητες ενέργειες αποκατάστασης και τα αντιπλημμυρικά έργα, προκειμένου να θωρακιστούν οι περιοχές για το φθινόπωρο και τον χειμώνα που μας έρχονται.
Χαρακτηριστικά, λοιπόν, σας καταθέτω φωτογραφία από το σχολείο της Πετρίνας το οποίο επλήγη τον Δεκέμβριο του 2025 και ακόμα μέχρι σήμερα, που σε λίγο καιρό θα φιλοξενήσει και τα παιδιά, η κατάσταση είναι όπως ήταν τον Δεκέμβρη του 2025. 
Και φυσικά δεν θα μπορούσα να μην δείξω εδώ στη Βουλή, στο Σώμα και σε όλους τους συναδέλφους, αλλά και στον κύριο Υπουργό τις φωτογραφίες οι οποίες τραβήχτηκαν μόλις χθες, για να μη νομίζετε ότι φωτογραφίζουμε και γεγονότα που έγιναν πριν δεκαπέντε μέρες. Είναι φωτογραφίες, λοιπόν, από τις περιοχές της Ανατολικής Μάνης. Ατσούπι Μάνης, βλέπετε εδώ πέρα την κατάσταση. Ο δρόμος Ατσούπι προς Βίγλα δεν θα υπάρχει σε λίγο καιρό. Ο Γυαλός στη Μάνη, η Αλύπα στη Μάνη που είναι μία από τις πιο γνωστές παραλίες τις οποίες έχουμε στη Λακωνία και επισκέπτεται πάρα πολύς κόσμος. Άρα, λοιπόν, νομίζουμε ότι ακόμα αυτά θα έπρεπε να είχαν τουλάχιστον δρομολογηθεί. 
(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και αφού, λοιπόν, τελειώνουμε με τις πλημμύρες, πηγαίνουμε νομίζω στο κομμάτι των πυρκαγιών, όπου δυστυχώς και στη Λακωνία αλλά και σε άλλες περιοχές της Ελλάδας τι βλέπουμε; Οι πυροσβέστες πώς λειτουργούν, πώς δουλεύουν; Δουλεύουν ξεκάθαρα με το φιλότιμό τους. 
Είναι νομίζω μια πολύ καλή ευκαιρία, κύριε Υπουργέ, αφού είστε εδώ και μας ακούτε. Δεν γνωρίζω αν στο πλαίσιο του κοινοβουλευτικού ελέγχου σας έχουν δοθεί συγκεκριμένες επιστολές, ωστόσο οφείλω να διαβάσω τις επιστολές της Ένωσης Πυροσβεστών Υπαλλήλων Πυροσβεστικού Σώματος Νομού Λακωνίας όπου μιλούν για τον ιδιαίτερα μορφολογικό χαρακτήρα του εκτεταμένου δασικού όγκου που έχει η Λακωνία, τις ξενοδοχειακές μονάδες, τους αρχαιολογικούς χώρους και το γεγονός ότι δεν υπάρχει ΕΜΟΔΕ και φυσικά ότι κατά τη διάρκεια της αντιπυρικής περιόδου επικρατεί για μεγάλο χρονικό διάστημα υψηλός κίνδυνος επικινδυνότητας. Και φυσικά καλύπτουμε κι άλλες περιοχές, όπως για παράδειγμα τα Κύθηρα.
Διερωτώνται, λοιπόν, κύριε Υπουργέ, οι πυροσβέστες με ποια κριτήρια καθορίστηκε ο αριθμός των πυροσβεστών επί θητεία που τοποθετούνται στον νομό μας. Αυτή είναι η μία επιστολή.
(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Η άλλη επιστολή αναφέρει τη συστηματική επιβολή συνεχόμενων επιφυλακών με πρόσχημα τις καιρικές συνθήκες, μια πρακτική η οποία έχει μετατραπεί από έκτακτο μέτρο σε πάγια τακτική της Διοίκησης.
(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και αφήνω για το κλείσιμο, κυρίες και κύριοι συνάδελφοι, το καλύτερο: Η νέα διαταγή μετακίνησης ενός πυροσβεστικού οχήματος κατασκευής του 1965 -η μητέρα μου δεν είχε γεννηθεί τότε φανταστείτε- από τη Λακωνία στο Πόρτο Γερμανό κατά τη διάρκεια της πυρκαγιάς, 279 χιλιόμετρα. Ένα όχημα, λοιπόν, ηλικίας άνω των εξήντα ετών με ταχύτητα σαράντα περίπου χιλιόμετρα κλήθηκε και τα έκανε και διένυσε εκατοντάδες χιλιόμετρα. Πήγε από το Γύθειο στο Πόρτο Γερμανό και επέστρεψε στο Γύθειο. 
(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Νομίζω ότι μετά από όλα αυτά είναι δεδομένο ότι δεν υπάρχει περίπτωση να…
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Σωκράτης Φάμελλος, ανεξάρτητος Βουλευτής. 
Θα ακολουθήσει ο κ. Μηταράκης, Κοινοβουλευτικός Εκπρόσωπος της Νέας Δημοκρατίας, ο κ. Συντυχάκης, η κ. Τζάκρη και μετά ο κ. Δελβερούδης, Κοινοβουλευτικός Εκπρόσωπος από τη Νίκη.
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε.
Κυρίες και κύριοι Βουλευτές, κύριε Υπουργέ, δεν μπορώ να μην ξεκινήσω από το σημερινό θεσμικό αντιδημοκρατικό ατόπημα της Νέας Δημοκρατίας που αποδεικνύει τον καθεστωτισμό Μητσοτάκη. Απέτρεψε την εκλογή της καθόλα άξιας Έλενας Ακρίτα στη θέση του Αντιπροέδρου που δικαιούται η Αντιπολίτευση με βάση τον Κανονισμό της Βουλής και μάλιστα με μαζικές επιστολικές ψήφους. Αυτός ο κατήφορος πρέπει να σταματήσει.
Στα θέματα του νομοσχεδίου: Το 2021 μετά την καταστροφική πυρκαγιά στην Εύβοια η Κυβέρνηση για να αλλάξει την ατζέντα επέλεξε να συγκροτήσει ένα νέο Υπουργείο για να αποφύγει την κριτική. Χρησιμοποίησε, δηλαδή, τη μεγαλύτερη σύγχρονη απειλή ως επικοινωνιακό προπέτασμα καπνού, αλλά, δυστυχώς, ένα άδειο πουκάμισο. Διότι μεταρρύθμιση δεν είναι η μεταφορά υπηρεσιών από το ένα Υπουργείο στο άλλο και μάλιστα με την αποδυνάμωσή τους. Πήραν, λοιπόν, στην Κυβέρνηση τη Διεύθυνση Αποκατάστασης Φυσικών Καταστροφών από το Υπουργείο Υποδομών, πήραν την προσαρμογή στην κλιματική κρίση από το Υπουργείο Περιβάλλοντος, έβαλαν και την Πυροσβεστική και τα ονόμασαν όλα αυτά «νέο Υπουργείο». Έβαλαν, βέβαια και μπόλικη επικοινωνιακή χρυσόσκονη και νομίζουν ότι τελείωσαν.
Σήμερα λοιπόν, μπροστά στη μεγαλύτερη πρόκληση της βιωσιμότητας της οικονομίας και της κοινωνίας, η Ελλάδα εξαιτίας της Κυβέρνησης Μητσοτάκη δεν έχει πολιτικές πρόληψης του κινδύνου από φυσικές καταστροφές ούτε, φυσικά, ανθεκτικότητα στην κλιματική κρίση.
Να σας το πω απλά: Ο κλιματικός νόμος της Κυβέρνησης Μητσοτάκη δεν έχει εφαρμοστεί. Δεν λειτουργεί το Εθνικό Παρατηρητήριο για την προσαρμογή στην κλιματική κρίση ούτε υπάρχουν σε υλοποίηση τα περιφερειακά σχέδια προσαρμογής στην κλιματική κρίση. Όλα αυτά γίνονται μόνο στο όνομα -κατ’ όνομα- και ευθύνεται η Κυβέρνηση για αυτήν την επικίνδυνη εξέλιξη, γιατί φυσικά το «112» μόνο του δεν φτάνει. Χρησιμοποιούν δε την κλιματική κρίση -και αυτό είναι ακόμα πιο επικίνδυνο- για να τακτοποιήσουν κολλητούς, συμβόλαια, αναθέσεις, ρουσφέτια και τα ρίχνουν όλα στην προσωπική ευθύνη, στον πολίτη δηλαδή, ο οποίος είναι κυριολεκτικά απροστάτευτος, για να διώξουν την ευθύνη από πάνω τους. Και με κάθε νομοθέτημα -να το πούμε και αυτό- ενισχύουν τις ασφαλιστικές εταιρείες, όπως κάνουν και στο σημερινό νομοσχέδιο.
Όμως, μετά από πέντε χρόνια αυτό το Υπουργείο, που παινεύεται για αυτό ο κ. Μητσοτάκης, δεν έχει οργανόγραμμα. Μετά φταίει για όλα η κακιά στιγμή! Πολλές φορές, βέβαια, τους φταίνε και οι εργαζόμενοι. Γι’ αυτό και έφτασαν σε σημείο να βγάλουν τα ΜΑΤ εναντίον των εποχικών συμβασιούχων πυροσβεστών που ζητούν μόνιμες θέσεις, ενώ η Πυροσβεστική έχει τρεισήμισι χιλιάδες κενά. Την κραυγαλέα αυτή αντίφαση επισημαίνει και ο Σύλλογος των Εργαζομένων στην αποκατάσταση φυσικών καταστροφών, που λέει ότι δεν μπορεί να συζητάμε για την αρωγή, όταν δεν υπάρχει οργανόγραμμα.
Όσο για τη στεγαστική αρωγή, μιας και είπα για αυτήν, θα έπρεπε, κύριοι Υπουργοί, να ξεκινήσετε πρώτα από όλα με μία συγγνώμη, να πείτε μία συγγνώμη στο Δαμάσι, να πείτε μία συγγνώμη στο Ζάρκο, να πείτε μία συγγνώμη στο Αρκαλοχώρι, να πείτε μία συγγνώμη στη Βρίσα της Λέσβου, να πείτε μία συγγνώμη στη Σάμο, όπου μετά από πέντε και έξι χρόνια ζουν ακόμα σε κοντέινερ και δεν έχουν λυθεί τα προβλήματα της αποκατάστασης. Τι κυριαρχεί; Η απόγνωση και η ταλαιπωρία!
Την ίδια στιγμή αυτή η Κυβέρνηση κρατάει σε εργασιακή ομηρία τους εργαζόμενους στις αντίστοιχες υπηρεσίες. Τριακόσιοι εργαζόμενοι στην αποκατάσταση, το 70% του δυναμικού της υπηρεσίας και πάνω από εξακόσιοι στον μηχανισμό Πολιτικής Προστασίας δεν είναι με σταθερές θέσεις εργασίας, δηλαδή είναι σε εργασιακή εκκρεμότητα και ομηρία. Και η Κυβέρνηση τι κάνει; Ρίχνει την ευθύνη στους δήμους. Ρίχνει την ευθύνη στον πολίτη και σπρώχνει τους πολίτες σε ασφαλιστικές εταιρείες.
Για να το πω απλά: Η αποκατάσταση και η στεγαστική αρωγή απαιτεί μια υπηρεσία που θα έχει σχέδιο, που θα συνδυάζει τη στεγαστική αποκατάσταση με την αποκατάσταση των υποδομών, έτσι ώστε να μην έχουμε ξανά προβλήματα. Άρα, χρειάζεται ένα ολιστικό σχέδιο και μια εμπιστοσύνη στη διοίκηση και την επιστήμη.
Δεν τα κάνει αυτά η Κυβέρνηση Μητσοτάκη. Γιατί; Γιατί δεν μπορεί να τακτοποιεί τους κολλητούς, όταν υπάρχουν κανόνες και δεν τους ενδιαφέρει να είναι η χώρα αφύλακτη για να παίζουν παιχνίδι με τους δικούς τους. Έτσι, όμως και η τοπική οικονομία θίγεται και οι κίνδυνοι πολλαπλασιάζονται. Δεν ταιριάζει το αφήγημα αυτό στο ρουσφετολογικό κράτος της Νέας Δημοκρατίας. Όταν το κράτος λειτουργεί μόνο για το κομματικό συμφέρον, όταν λειτουργεί μόνο για την καρέκλα των Υπουργών και των Βουλευτών της Νέας Δημοκρατίας, όταν λειτουργεί μόνο για τις εντυπώσεις, να το πω απλά, δουλειά δεν γίνεται και αυτό ζούμε σήμερα στην Ελλάδα.
Κυρίες και κύριοι Βουλευτές, η φετινή αντιπυρική περίοδος, δυστυχώς, είχε τραγικά περιστατικά. Χάσαμε και ανθρώπινες ζωές στη Λητή στη Θεσσαλονίκη, στο Ρέθυμνο, στο Γύθειο, στην Ψάθα και οφείλουμε να καταθέσουμε τα ειλικρινή συλλυπητήρια και στο Πυροσβεστικό Σώμα για τα στελέχη που χάθηκαν, αλλά και στις οικογένειες και τους συγγενείς και τους συνεργάτες όλων των πολιτών που έχασαν τη ζωή τους.
Όμως, ποια είναι η εικόνα στο Πυροσβεστικό Σώμα; Πολλές φορές μιλάνε με ωραία μεγάλα λόγια, όμως, το προσωπικό του Πυροσβεστικού Σώματος, δυστυχώς, έχει γεράσει -να το πω απλά- για να το καταλαβαίνει ο κόσμος. Έχει πολύ καιρό να τροφοδοτηθεί με νέα στελέχη και δεν κάνουν και προσλήψεις ούτε στους εποχικούς πυροσβέστες. Υπάρχει και ανεπάρκεια εξοπλισμού. Ό,τι και αν λένε για το «ΑΙΓΙΣ» -και θα αναφερθώ σε αυτό μετά- τα οχήματα που θα μπουν στη φωτιά λείπουν. Δυστυχώς, οι περισσότερες προμήθειες του «ΑΙΓΙΣ» είναι σε υποστηρικτικό εξοπλισμό. Εναέρια μέσα με συμβάσεις, με πολλά ερωτηματικά και πολλές απουσίες -και το γνωρίζετε, από όλη την Ελλάδα το ακούμε- και τελικά τι ακούμε μόνο ως αποτέλεσμα; Τι μένει; Μια υπόσχεση για το «ΑΙΓΙΣ».
Αν δείτε, λοιπόν και τις συμβάσεις για τα υποστηρικτικά εναέρια μέσα του συντονισμού και για τα ελικόπτερα και για τον υποστηρικτικό εξοπλισμό και για τα οχήματα που μπαίνουν στη φωτιά, όλα αυτά με πάρα πολλές καθυστερήσεις έχουν μείνει πίσω.
Τι έχει μείνει από το «ΑΙΓΙΣ»; Η επικοινωνιακή χρυσόσκονη, δηλαδή τα λεφτά που πήγαν στην προπαγάνδα, για να πιστεύει η κοινωνία ότι υπάρχει μια μεγάλη καινοτομία έστω στο επίπεδο του εξοπλισμού. Και αυτό, όμως, ψέμα, κύριε Υπουργέ.
Και θέλω να πω ξανά, αν και το έχουν πει πολλοί συνάδελφοι, κάτι πάρα πολύ απλό: Οι συμβασιούχοι πυροσβέστες κρίνονται κάθε χρόνο, δουλεύουν κάποιοι εδώ και δεκαετίες, υπηρετούν σε θέσεις ευθύνης, βγάζουν βάρδια, δίνουν και τη ζωή τους, δυστυχώς, μερικές φορές στο μέτωπο της φωτιάς και η Κυβέρνηση τούς απαξιώνει και τους αφήνει στην ανεργία τον χειμώνα. Αυτό είναι κάτι που πρέπει να λυθεί τώρα, άμεσα, για όλους τους εποχικούς πυροσβέστες που κυριολεκτικά είναι πολύτιμο κεφάλαιο για την Ελλάδα και την Πυροσβεστική. Και προφανώς, χωρίς κανένα ηλικιακό όριο! Πρέπει να ικανοποιηθεί αυτό το αίτημα.
Να σας πω ένα παράδειγμα εγκατάλειψης στην Περιφέρειά μου, στον Σταυρό Θεσσαλονίκης; Πριν από τέσσερα χρόνια το κλιμάκιο του Σταυρού είχε πενήντα άτομα. Σήμερα είναι είκοσι και σε λίγα χρόνια θα είναι κλειστό. Ζήτησαν είκοσι εποχικούς, τους έστειλαν δύο. Αυτή είναι η πολιτική της Κυβέρνησης.
Στον τομέα της πρόληψης πυρκαγιών θέλω να επισημάνω τρία ζητήματα τα οποία είναι κρίσιμα. Πρώτο ζήτημα: Η εφαρμογή του κανονισμού πυροπροστασίας στις ζώνες γύρω από τους οικισμούς και στα ιδιωτικά ακίνητα. Χωρίς χρηματοδότηση δεν θα εφαρμοστεί. Άρα, οι κίνδυνοι παραμένουν όσους κανονισμούς και να βγάλετε.
Δεύτερον, ΔΕΔΔΗΕ. Ο ΔΕΔΔΗΕ έχει γίνει ένα ρουσφετολογικό μαγαζί. Δώσατε το 49% σε ένα fund από την Αυστραλία που δεν έχει κάνει επενδύσεις. Δεν υπάρχει επίβλεψη και τεχνογνωσία για τους εργολάβους που καθαρίζουν τις περιοχές γύρω από τα δίκτυα, δημιουργούνται πολλά προβλήματα και δεν γίνονται επενδύσεις σε μονωμένους αγωγούς. Άρα, πολλαπλασιάζονται τα προβλήματα.
Και τρίτον, το πρόγραμμα ΑntiNero. Τι δουλειά έχει το πρόγραμμα ΑntiNero  να είναι στο ΤΑΙΠΕΔ; Το πρόγραμμα δασοπροστασίας πρέπει να είναι στη Δασική Υπηρεσία με στελέχη της Δασικής Υπηρεσίας και μόνιμη υπηρεσία στα δάση, με δασικούς χάρτες και το πόρισμα Γκολντάμερ εφαρμοσμένο, το οποίο συμφωνήσαμε -και είχα τότε την περίοδο εκείνη που ξεκίνησε την ευθύνη στο Υπουργείο- αλλά δεν υλοποιείται.
Χωρίς αυτά τα τρία ζητήματα μην περιμένετε να συζητήσουμε για πρόληψη, αλλά το πρόβλημα των δασικών πυρκαγιών δεν πρόκειται να λυθεί όσο έχουμε τρία μεγάλα προβλήματα. Πρώτον, την αποδυνάμωση του Δημοσίου. Χωρίς ισχυρή πολιτεία δεν υπάρχει προσαρμογή στην κλιματική κρίση και εδώ χρειάζεται και ισχυρή αυτοδιοίκηση με στελέχη.
Δεύτερον, την ερήμωση της υπαίθρου. Η ερήμωση της υπαίθρου δημιουργεί, δυστυχώς, συνθήκες πυρικού κινδύνου και καύσιμη ύλη. Και εδώ το πρόβλημα είναι ότι εσείς τα λεφτά τα δίνετε από τον ΟΠΕΚΕΠΕ στους «Χασάπηδες» και στους «Φραπέδες».
Και τρίτον, το κομματικό κράτος. Όσο κυριαρχεί η αναξιοκρατία, η διαφθορά και το ρουσφέτι, όσο για να προαχθείς σε υπηρεσίες πρέπει να είσαι της Νέας Δημοκρατίας, δεν θα προχωρήσει η χώρα μας.
Και αυτά τα τρία θα λυθούν μόνο με έναν όρο: Να φύγει το συντομότερο αυτή η Κυβέρνηση!
Σας ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Παναγιώτης Μηταράκης.
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, η κλιματική κρίση αποτελεί μια μεγάλη πρόκληση για την ανθρωπότητα με εμφανείς επιπτώσεις στα επίπεδα κινδύνου που βιώνουν οι κοινωνίες από ακραία φαινόμενα, όπως καταστροφικές πυρκαγιές και πλημμύρες. Είδαμε φέτος σε πολλές χώρες χιλιάδες θύματα.
Αυτή η Κυβέρνηση έχει προχωρήσει από την πρώτη μέρα σε ουσιώδεις μεταρρυθμίσεις για όλο τον αναγκαίο κύκλο προστασίας, από την αποτροπή, την κατάσβεση, τα μέτρα ανάταξης μετά από καταστροφές για ολοκληρωμένη κρατική αρωγή.
Η πραγματικότητα είναι ότι η Πολιτική Προστασία, όλο το πλαίσιο του 2026, δεν έχει καμία σχέση με την εποχή του ΣΥΡΙΖΑ του 2019. Η Ελλάδα δεν περιμένει να αλλάξει η κλιματική κρίση. Αλλάζει η ίδια και από το 2021 λειτουργεί το αυτοτελές Υπουργείο Κλιματικής Κρίσης και Πολιτικής Προστασίας, αντικαθιστώντας μια μικρή Γενική Γραμματεία που υπήρχε στις προηγούμενες κυβερνήσεις.
Παράλληλα, διαμορφώθηκε ένα νέο επιχειρησιακό δόγμα, εκσυγχρονίστηκε το θεσμικό πλαίσιο, αποσαφηνίστηκαν οι αρμοδιότητες εμπλεκόμενων φορέων. Η πρόληψη, η ετοιμότητα, η άμεση απόκριση τέθηκαν στο επίκεντρο του σχεδιασμού. Να τονίσω συγκεκριμένα παραδείγματα:
Το πρόγραμμα Antinero όπου επενδύθηκαν 650 εκατομμύρια ευρώ σε καθαρισμούς δασών, αντιπυρικές ζώνες και δασικούς δρόμους. 
Στη χρηματοδότηση των δήμων για την πυροπροστασία που αυξήθηκε από 18 εκατομμύρια το 2019, κύριε Φάμελλε, σε 50 δισεκατομμύρια ευρώ σήμερα, ενώ ψηφιοποιήθηκε, εντατικοποιήθηκε και η ευθύνη του πολίτη με τη διαδικασία καθαρισμού των δικών μας ιδιωτικών οικοπέδων.
Όμως και το Πυροσβεστικό Σώμα ενισχύθηκε όσο ποτέ άλλοτε. Το προσωπικό αυξήθηκε από περίπου 13.300 σε περισσότερους από 18 χιλιάδες πυροσβέστες. Οι εισακτέοι στις παραγωγικές σχολές διπλασιάστηκαν. Οι εποχικοί πυροσβέστες αυξήθηκαν από 900 σε 2.500, ενώ η διάρκεια απασχόλησής τους αυξήθηκε από έξι μήνες σε οκτώ. 
Δημιουργήθηκαν 21 Ε.ΜΟ.Δ.Ε. στελεχωμένες από 1600 δασοκομάντος, ενώ το προσωπικό ανανεώθηκε σημαντικά και μειώθηκε ο μέσος όρος ηλικίας από τα 50 στα 43 έτη. 
Αντίστοιχη ήταν και η ενίσχυση του εθελοντισμού. Σήμερα επιχειρούν 4.600 εθελοντές πυροσβέστες και περισσότεροι από 5.000 εθελοντές σε 234 εθελοντικές οργανώσεις. Στο νησί μου, την Χίο, παρακολουθώ από κοντά τη δράση τους και θαυμάζω τις ώρες και την αυτοθυσία αυτών των ανθρώπων. 
Μεγάλη επένδυση έγινε και στην τεχνολογία. Έχουμε πλέον πάνω από 80 εναέρια μέσα, ενώ μέσω του προγράμματος «ΑΙΓΙΣ», προϋπολογισμού άνω των 2 δισεκατομμυρίων ευρώ, ανανεώνεται συνολικά ο στόλος με νέα αεροσκάφη, ελικόπτερα, νέα Canadair και 1.400 νέα πυροσβεστικά οχήματα. 
Αξιοποιούμε την τεχνολογία. Η επιτήρηση με drones πλέον λειτουργεί 24 ώρες το εικοσιτετράωρο με θερμικές κάμερες που εντοπίζουν εστίες μέρα και νύχτα. Το δίκτυο επεκτάθηκε από 45 βάσεις το 2024 σε 110 βάσεις το 2026, ενώ λειτουργούν τρία κινητά επιχειρησιακά κέντρα drones και 47 κινητά drones του Πυροσβεστικού Σώματος. 
Το 112 αποτελεί πλέον ένα βασικό εργαλείο έγκαιρης προειδοποίησης και ασφαλούς απομάκρυνσης πολιτών και μακάρι να το είχαμε πριν από χρόνια -θα είχαν σωθεί πολλές ανθρώπινες ζωές.
 Όλα αυτά, κυρίες και κύριοι συνάδελφοι, δεν αποτελούν θεωρία, αποδείχτηκαν στην πράξη. Το νομοσχέδιο «Ενεργή Μάχη», το οποίο ψήφισε η Βουλή των Ελλήνων, επικεντρώθηκε στην πρόληψη και στην κατάσβεση και το σημερινό νομοσχέδιο έρχεται να ενισχύσει ακόμα περισσότερο ένα σύγχρονο και ολοκληρωμένο πλαίσιο κρατικής αρωγής μετά από φυσικές καταστροφές, με στόχο την ταχύτερη, αποτελεσματικότερη και διαφανέστερη αποκατάσταση των πληγέντων. 
Κεντρική επιλογή του νέου πλαισίου είναι η δημιουργία ενός συστήματος που συνδυάζει τον αποκαταστατικό χαρακτήρα με τον αποζημιωτικό χαρακτήρα, αξιοποιώντας την ψηφιοποίηση, τη διαλειτουργικότητα της δημόσιας διοίκησης και τους σύγχρονους μηχανισμούς ελέγχου. 
Το νομοσχέδιο αφορά μεταξύ άλλων τη χορήγηση στεγαστικής αρωγής, πρώτης αρωγής έναντι στεγαστικής αρωγής, προσωρινής στέγασης μέσω επιδότησης ενοικίου ή συγκατοίκησης, εφάπαξ οικονομικών ενισχύσεων και διαδικασίες για τους προσωρινούς μεταφερόμενους οικίσκους. 
Οι βασικές παρεμβάσεις περιλαμβάνουν τη διεύρυνση κατ’ αρχήν των δικαιούχων στεγαστικής αρωγής, καλύπτοντας υπό προϋποθέσεις πλήρους και υψηλούς κύριους κληρονόμους, πρόσωπα που αποδεικνύουν κυριότητα από χρησικτησία, κατόχους προσωρινών παραχωρητηρίων, δικαιούχους εμπράγματων δικαιωμάτων επιφανείας και συγκύριους, όταν οι υπόλοιποι συγκύριοι αδρανούν. 
Προχωράμε στην πλήρη ψηφιοποίηση μέσω του e-Άδειες. Οι αιτήσεις ο καθορισμός των δικαιούχων, η έκδοση της αδείας, οι έλεγχοι και τα στάδια καταβολής αρωγής εντάσσονται πλέον σε ενιαία ψηφιακή ροή. 
Για κτίρια χωρίς βλάβες στον φέροντα οργανισμό θεσπίζονται απλούστερη διαδικασία χορήγησης στεγαστικής αρωγής με προκαθορισμένη τιμή ανά  τετραγωνικό μέτρο πληγείσης στάθμης και καταβολή της ενίσχυσης σε δύο στάδια. 
Έμφαση δίνεται στη διαφάνεια και στη λογοδοσία. Η ψηφιακή καταγραφή δημιουργεί ένα πλήρες ίχνος για κάθε υπόθεση, επιτρέπει την παρακολούθηση της προόδου και ενισχύει τη λογοδοσία των αρμόδιων υπηρεσιών. 
Παράλληλα, οι ελεγκτές δόμησης εντάσσονται οργανικά στα στάδια ελέγχου των εργασιών. Δημιουργείται ένα ολοκληρωμένο πλαίσιο για τις κατολισθήσεις, ενώ  οι ιδιοκτήτες προσωρινώς ακατάλληλων κτιρίων εντός επαπειλούμενης περιοχής μπορούν να λάβουν στεγαστική αρωγή για μετεγκατάσταση σε ασφαλή περιοχή, ακόμα και πριν από την ολοκλήρωση σχετικών μελετών και έργων. 
Προβλέπεται η πλήρης αρωγή με κατεδάφιση πληγέντων κτιρίων και αρωγή σε ποσοστό 50% χωρίς κατεδάφιση. 
Δίνεται έμφαση σε άμεσες οικονομικές ενισχύσεις μέσω της νέας ψηφιακής πλατφόρμας. Οι ενισχύσεις για τις πρώτες βιοτικές ανάγκες -οικοσκευή, απλές επισκευές, βοηθητικούς χώρους και βασικό εξοπλισμό κτηρίων-  θα χορηγούνται μέσω της πλατφόρμας που βρίσκεται ήδη σε ανάπτυξη. Η διαδικασία μπορεί να ενεργοποιείται με την κήρυξη μιας περιοχής σε κατάσταση έκτακτης ανάγκης και πριν την έκδοση της απόφασης οριοθέτησης. 
Προχωράμε σε ένα πλαίσιο με ενιαίους κανόνες για την καταγραφή, αποτίμηση και συντήρηση, παραχώρηση, επιστροφή και επαναχρησιμοποίηση οικίσκων. Δίνονται χρονικά όρια παραχώρησης, θα υπάρχει μέριμνα για άτομα με αναπηρία και κυρώσεις για τη μη έγκαιρη προσήκουσα επιστροφή τους. 
Είναι εμφανές ότι το κράτος είναι ισχυρό, είναι παρόν και είναι δίπλα στον πολίτη με ολοκληρωμένη στήριξη, ενώ προφανώς θα πρέπει να υπάρχουν κανόνες και διαδικασίες στη διανομή των δημοσίων πόρων, σε συνεργασία πολιτών και κράτους. Ο καθένας έχει έναν ρόλο που πρέπει να επιτελέσει, ενώ οι κρατικοί πόροι πρέπει να κατευθύνονται προς τους πιο αδύναμους.
Κύριε Υπουργέ, το 2025, στη Χίο, βιώσαμε μια μεγάλη καταστροφή. Τα αντιδιαβρωτικά έργα, θέλω να τονίσω, με το νέο σύστημα των ιδιωτικών χορηγιών και χάρη στην Εθνική Τράπεζα της Ελλάδος, εκτελέστηκαν ταχύτατα και ολοκληρώθηκαν. Δόθηκαν άμεσα αποζημιώσεις οικοσκευής, απώλειας τζίρου, καταστροφών σε οικίες και επιχειρήσεις και ενεργοποιήθηκε το πρόγραμμα Chios Pass. 
Υπάρχουν ακόμα εκκρεμότητες στην πληρωμή των ενοικίων, στο επιπλέον ποσό που πρέπει να δοθεί για τις οικίες σε δυσπρόσιτες και νησιωτικές περιοχές και στα θέματα αποζημιώσεων σε «κίτρινα» κτίρια τα οποία χρειάζονται ουσιαστικές επισκευές. Είναι θέματα για τα οποία συνεργάζομαι με τον αρμόδιο Υφυπουργό και τον αρμόδιο Γενικό Γραμματέα. 
Έγινε μεγάλη συζήτηση για το θέμα των εποχικών πυροσβεστών που είναι ένας πολύ σημαντικός βραχίονας πολιτικής προστασίας. Τα τελευταία χρόνια, η πολιτεία έχει προχωρήσει σε σημαντικές παρεμβάσεις για την στήριξή τους, αυξάνοντας τη διάρκεια απασχόλησης, ενισχύοντας τις αποδοχές τους, τις παροχές τους, το επίδομα επικινδυνότητας, αποζημίωση για υπερωριακή και εξαιρέσιμη απασχόληση, καθώς και πρόσθετες αποδοχές που λαμβάνει το μόνιμο προσωπικό κατά την αντιπυρική περίοδο. 
Η μονιμοποίηση αυτών των ανθρώπων είναι ένα διαφορετικό ζήτημα και υπάρχουν και οι επιταγές του Συντάγματος που πρέπει να ληφθούν υπόψη. Οι μόνιμες ανάγκες του Πυροσβεστικού Σώματος καλύπτονται μέσα από συγκεκριμένες θεσμικές διαδικασίες προσλήψεων. Βέβαια, οι εποχικοί πυροσβέστες έχουν αυξημένη μοριοδότηση στις προκηρύξεις για πυροσβέστες επί θητεία και για τις Ειδικές Μονάδες Δασικών Επιχειρήσεων. 
Κυρίες και κύριοι συνάδελφοι, θέλω να τονίσω ότι το 90% όσων έχουν προσληφθεί μέσω των συγκεκριμένων διαδικασιών προέρχονται από τις τάξεις των εποχικών πυροσβεστών. Άρα η εμπειρία τους αναγνωρίζεται έμπρακτα και τους παρέχεται ένα ουσιαστικό πλεονέκτημα για να μείνουν μόνιμα στο Πυροσβεστικό Σώμα. 
Κυρίες και κύριοι συνάδελφοι, δύο σημεία κλείνοντας:
Πρώτον, η Ευρωπαϊκή Επιτροπή ενέκρινε έργα 2,3 δισεκατομμυρίων ευρώ σήμερα στα νησιά μας: 1,1 δισεκατομμύρια ευρώ για ηλεκτρικές διασυνδέσεις και συναφείς υποδομές στα Δωδεκάνησα, στις Κυκλάδες και στα νησιά του Βορειοανατολικού Αιγαίου. Σχεδόν 1 δισεκατομμύριο ευρώ για έργα Ανανεώσιμων Πηγών Ενέργειας με αποθήκευση, με ιδιαίτερη έμφαση στην εγκατάσταση φωτοβολταϊκών συστημάτων, αυτοκατανάλωση σε κατοικίες, ξενοδοχεία, εστιατόρια, καταστήματα, γραφεία, νοσοκομεία, δημόσια κτήρια, αγροτικές εγκαταστάσεις. Διακόσια εκατομμύρια για φράγματα και ταμιευτήρες πολλαπλού σκοπού. Και 56 εκατομμύρια για την ανάπτυξη υποδομών φόρτισης ηλεκτρικών οχημάτων. 
Οι επενδύσεις αυτές θα συμβάλουν καθοριστικά στη μείωση του ανθρακικού αποτυπώματος των ελληνικών νησιών, στην ενίσχυση της ενεργειακής τους αυτονομίας και ασφάλειας και στην επιτάχυνση της πράσινης μετάβασης της νησιωτικής Ελλάδος.
Ιδιαίτερη σημασία έχουν τα έργα των ηλεκτρικών διασυνδέσεων, τα οποία θα συμβάλουν στην ενοποίηση των νησιωτικών συστημάτων με το ηπειρωτικό δίκτυο, στον περιορισμό της λειτουργίας πετρελαϊκών μονάδων, στη δυνατότητα αξιοποίησης περισσότερης καθαρής ενέργειας, στη μείωση του ενεργειακού κόστους και στη στήριξη των τοπικών οικονομιών. Αντιμετωπίζουν ζητήματα που σήμερα βιώνουμε στα νησιά μας από παλιές μονάδες που ακόμη λειτουργούν.
Δεύτερον, να σας θυμίσω σήμερα, αγαπητοί συνάδελφοι, ότι πριν από τέσσερα χρόνια αποκάλυψα στην αρμόδια Επιτροπή της Βουλής ως Υπουργός Μετανάστευσης την απάτη εις βάρος της πατρίδας μας με την υπόθεση της δήθεν μικρής Μαρίας. Ήταν 30 Αυγούστου του 2022, μετά από 14 ημέρες ενδελεχών ερευνών που αποκαλύψαμε μια σκευωρία που κάποιοι εσκεμμένα είχαν στήσει για να στοχοποιήσουν τη χώρα μας, για να κατηγορήσουν την ελληνική Κυβέρνηση που δεν ήταν -πώς να το πω;- βολική στο θέμα της παράνομης μετανάστευσης, μια Κυβέρνηση που έδωσε και κέρδισε μια μεγάλη μάχη στην Ευρώπη για να μεταβάλουμε την κοινή πολιτική για την προστασία των εξωτερικών συνόρων της Ευρωπαϊκής Ένωσης. Με στοχευμένες ενέργειες τότε στην υπόθεση της μικρής Μαρίας πετύχαμε την ανάκληση δημοσιευμάτων του ξένου Τύπου. Ξέρουμε αρκετά γι’ αυτήν την υπόθεση. Υπάρχουν βέβαια ακόμα πτυχές ανεξιχνίαστες. Η χώρα μας όμως και στο μεταναστευτικό είναι μια ισχυρή χώρα που προστατεύει τα κυριαρχικά της δικαιώματα. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ζήτησε τον λόγο για να παρέμβει ο κ. Γιαννούλης.
Κύριε Γιαννούλη, έχετε τον λόγο και για τρία λεπτά. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Δεν θα ζητούσα αυτήν την παρέμβαση, αν δεν χρειαζόμουν και δεν ήμουν υποχρεωμένος να κάνω μια απλή ερώτηση στον συνάδελφο Κοινοβουλευτικό Εκπρόσωπο της Κυβερνήσεως. Η μονιμοποίηση των εποχικών πυροσβεστών είναι μια άλλη υπόθεση, είπατε συγκεκριμένα. Η άρον-άρον πρόσληψη πανεπιστημιακών αστυνομικών ήταν άλλη υπόθεση που έγινε σε χρόνο dt και αυτήν την ώρα σφραγίζουν έγγραφα σε διάφορα αστυνομικά τμήματα ανά την περιφέρεια και τη χώρα; 
Ξέρετε, είναι πολύ εύκολο να υιοθετείτε μια εικόνα απόλυτα συμβατή με το αφήγημα ότι ως Πλειοψηφία δίνετε μια καθαρή εικόνα της πραγματικότητας. Σήμερα μας είπατε ότι διέπεστε από υψηλό αίσθημα ατομικής ευθύνης και συνείδησης βουλευτικής για την υπόθεση της Πέμπτης Αντιπροεδρίας και ότι ψηφίζετε όπως επιβάλλει η συνείδησή σας. Μα, εσείς σήμερα δεν ψηφίσατε. Κάνατε μαζική αποστολή με τα ΕΛΤΑ, αν υπάρχουν και όσα έχουν απομείνει ανοιχτά. Δεν ψηφίσατε. Στείλατε γράμμα, ένα γράμμα που συνέταξαν ένας ή δύο εργαζόμενοι της Κοινοβουλευτικής Ομάδας της Νέας Δημοκρατίας. 
Επανέρχομαι στο νομοσχέδιο. Κύριε συνάδελφε, πόσο καιρό έχετε να περπατήσετε, να μιλήσετε διά ζώσης με όσους πληγέντες βρίσκονται στην αναμονή; Μόνος σας τα παραδεχθήκατε για τη Χίο. Από το ’25 ακόμα έχετε κάποιες εκκρεμότητες, πολύ δε περισσότερο για τους πληγέντες των φετινών πυρκαγιών που αν έχετε μια αίσθηση της πραγματικότητας και αν βρίσκεστε σε επαφή με την κοινωνία, θα σας έλεγαν -και το λέω πολύ ήρεμα- ότι η ανταπόκριση του δημόσιου μηχανισμού -γιατί δεν πρόκειται ούτε για κυβερνητικό ούτε για κομματικό μηχανισμό, είναι μια δημόσια λειτουργία που πρέπει να υπηρετείται με ευαισθησία, αποτελεσματικότητα και διαφάνεια- βρίσκεται σε πολύ άσχημη φάση. Η οργή και η αγανάκτηση συνδέονται με την αγωνία και την απογοήτευση. 
Και κάτι τελευταίο: Έχετε την εντύπωση ότι αποτελεί νίκη πολιτική και κυβερνητική το γεγονός -για μια άλλη πολύ σοβαρή πτυχή της καθημερινότητας σ’ αυτήν τη χώρα- με τη Λέσβο και τον αφθώδη πυρετό; Θεωρείτε επιτυχία μετά απ’ όλα όσα έχουν συμβεί, μετά από το κύμα οργής που έχει δημιουργηθεί και αγανάκτησης που εκφεύγει και της διαχείρισης με τη λογική, να βάλετε τον Στρατό να βγάλει τα κάστανα από τη φωτιά, επειδή δεν βρήκατε επί αρκετά μεγάλο χρονικό διάστημα τη δυνατότητα να συντονιστούν οι επιστήμονες κτηνίατροι -σε όποια υπηρεσία και αν υπηρετούν ανά τη χώρα, είτε σε περιφέρειες είτε στον Στρατό- για να συνδράμουν στην κατάσταση και να μη φτάσουμε σ’ αυτό το αδιέξοδο το οικονομικό; 
Δεν με ενδιαφέρει να σας κάνω κριτική. Καταλαβαίνω ότι η αλαζονεία, η έπαρση και η οίηση που ξεκίνησε να εκδηλώνεται από το ‘23 και μετά είναι ισχυρό χαρακτηριστικό της πολιτικής σας συμπεριφοράς. Προσπαθώ απλά να συναντηθούμε στην κοινή λογική. Ναι, μπορεί να μην είναι όλα μαύρα, αλλά είναι πολλά για τα οποία έχετε σημαντικές ευθύνες μετά από επτάμισι χρόνια διακυβέρνησης και δεν μπορεί να επικαλείστε την ιστορία της μικρής Μαρίας. Μην κάνετε τον κόπο να μου απαντήσετε επ’ αυτού, γιατί όταν δεν υπάρχουν επιχειρήματα, υπάρχουν οι μύθοι.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Μηταράκης για μία παρέμβαση.
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Καταρχήν, για το θέμα των συμβασιούχων είναι ξεκάθαρο ότι οι μόνιμες προσλήψεις γίνονται με τις διαδικασίες του ΑΣΕΠ, οι συμβασιούχοι προσλαμβάνονται επίσης με διαδικασίες, με κανονισμό ΑΣΕΠ και το Σύνταγμά μας απαγορεύει την αυτόματη μετατροπή ή τη νομοθετική μετατροπή συμβάσεων σε μόνιμες θέσεις, αλλά υπάρχουν προγράμματα μοριοδότησης και γι’ αυτό σας είπα ότι από τις προσλήψεις που έχουν γίνει, το 90% των θέσεων που έχουν καλυφθεί, έχουν καλυφθεί από ανθρώπους οι οποίοι ήταν συμβασιούχοι, άρα στην πράξη, όπως και στο «Βοήθεια στο Σπίτι», η μοριοδότηση βοήθησε πάρα πολλούς από τους συμβασιούχους να έχουν μια ομαλή μετάβαση σε θέσεις μονίμων που προκηρύσσονται υπό την εποπτεία του ΑΣΕΠ και όχι από τη διαδικασία του ΑΣΕΠ.
ΧΡΗΣΤΟΣ ΓΙΑΝΝΟΥΛΗΣ: Γιατί είναι στον δρόμο τώρα;
ΝΟΤΗΣ ΜΗΤΑΡΑΚΗΣ: Ως προς το θέμα τού πότε μίλησα τελευταία φορά με πληγέντες για τις φυσικές καταστροφές, νομίζω πως ήταν σήμερα το μεσημέρι που μίλησα με Χίο. Μιλάω καθημερινά σχεδόν με τους ανθρώπους στην Αμανή, οι οποίοι επλήγησαν από τη φωτιά. Η πραγματικότητα είναι ότι οι αποζημιώσεις στη Χίο έχουν ήδη δοθεί, έχει πληρωθεί η οικοσκευή, έχουν πληρωθεί οι επιχειρήσεις, έχουν πληρωθεί οι οικίες, έχει πληρωθεί το Chios Pass, έχουν πληρωθεί οι αποζημιώσεις στη Χίο. Υπάρχουν πάντα μικρές εκκρεμότητες και νομίζω ότι ένας από τους λόγους που έρχεται αυτό το νομοσχέδιο σήμερα είναι για να μπορέσουν αυτές οι εκκρεμότητες να πληρώνονται ταχύτερα. 
Δεν ξέρω, κύριε Υπουργέ, αν σε άλλες χώρες της Ευρώπης υπάρχει ένα τέτοιο πρόγραμμα κρατικής αρωγής, όπως υπάρχει στη χώρα μας, γιατί σε πάρα πολλές δυτικές χώρες αν δεν είσαι ασφαλισμένος ο ίδιος, το κράτος δεν δίνει απολύτως τίποτα. Στην Ελλάδα το κράτος δίνει τα πάντα και στις επιχειρήσεις και στους ιδιώτες και στους επιχειρηματίες. Το κράτος στην Ελλάδα είναι παρόν, άρα η Ελλάδα είναι η μεγάλη εξαίρεση στο θέμα της κρατικής αρωγής. Στο αν μπορούν κάποιες διαδικασίες θα γίνουν ταχύτερα, προφανώς πάντα μπορούν να γίνουν και η ψηφιακή πλατφόρμα που αυτό το νομοσχέδιο θεσμοθετεί θα βοηθήσει σίγουρα. Το κράτος είναι παρόν σε κάθε δύσκολη στιγμή. 
Στη Λέσβο ο αρμόδιος Υφυπουργός Αγροτικής Ανάπτυξης με νούμερα, με στοιχεία απέδειξε τι ποσοστό των ζώων που έπρεπε για ιατρικούς λόγους να σφαγιαστούν έχει αποζημιωθεί και τι ποσά έχουν ήδη δοθεί. Άρα τα νούμερα εδώ έρχονται να απαντήσουν στην όποια κριτική ασκείται.
Ως προς την συμμετοχή του Στρατού, σας θυμίζω ότι σε όλες τις μεγάλες κρίσεις, όπως το 2015 με το μεταναστευτικό, ο Στρατός ανέλαβε όλη τη διαχείριση για λογαριασμό της κυβέρνησης, μέχρι που ήρθε το Υπουργείο πέντε χρόνια μετά να το αναλάβει. Στην πανδημία, όταν έπρεπε να γίνουν τα εμβόλια, ο Στρατός βγήκε μπροστά. Στους Ολυμπιακούς Αγώνες του 2004 ο Στρατός είχε βγει μπροστά για την ασφάλεια των ολυμπιακών εγκαταστάσεων. Πολλές φορές ο Στρατός έρχεται και βοηθάει στην πρώτη γραμμή. 
Το θέμα της μη εκλογής της κ. Ακρίτα νομίζω ότι το έχουμε καλύψει, το έχουμε συζητήσει. Αυτό είναι το Σύνταγμα, αυτός είναι ο Κανονισμός της Βουλής. Οι Βουλευτές ψηφίζουν. Δεν είναι αυτόματη η εκλογή κανενός. Αν θέλετε να γίνει αυτόματη η εκλογή με πρόταση των Κοινοβουλευτικών Ομάδων, να το συζητήσουμε στην Επιτροπή Κανονισμού της Βουλής, να καταργηθούν οι ψηφοφορίες, τα κόμματα αυτομάτως να μπορούν να προτείνουν, αλλά κι εσείς, κύριε Γιαννούλη, στον ΣΥΡΙΖΑ δεν ψηφίσατε όλους τους υποψήφιους που είχαν προταθεί το 2023, γιατί κρίνατε. Καλά κάνατε και κρίνατε. Αυτό είναι το συνταγματικό σας δικαίωμα, αλλά δεν μπορείτε να κατηγορείτε εμάς γιατί κρίνουμε κι εσείς ως αριστεροί έχετε το δικαίωμα να τα κάνετε όλα σωστά.
 
Για το θέμα της μικρής Μαρίας νομίζω δεν χρειάζεται να το ξαναθυμίσω. Ήταν μια ντροπή αυτό που πήγε να γίνει εις βάρος της χώρας μας. Βέβαια η χώρα μας έχει τους μηχανισμούς ελέγχου και όταν στις 16 Αυγούστου έφτασε στην Ελλάδα αυτή η συγκεκριμένη ομάδα αιτούντων άσυλο, μέσα σε 14 μέρες μπορέσαμε και εξιχνιάσαμε κάθε πτυχή της υπόθεσης, ποιοι ήταν από πίσω και πώς λειτούργησε. Ήταν μια μαύρη εικόνα για τη χώρα.
Ευχαριστώ.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο. Είναι η τελευταία μου παρέμβαση. 
ΠΡΟΕΔΡΕΥΩΝ (Γεώργιος Λαμπρούλης): Να δώσουμε και τη δυνατότητα στους συναδέλφους να μιλήσουν. 
Έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Ζητώ την κατανόηση των συναδέλφων για ένα λεπτό. 
Κύριε Μηταράκη, έτσι είναι αν έτσι νομίζετε. Η χώρα διασύρεται διεθνώς όταν κατατάσσεται με τις πλέον δυσώδεις υποθέσεις διαφθοράς, αδιαφάνειας και διασπάθισης κοινοτικών πόρων. Η χώρα διασύρεται διεθνώς, κύριε Μηταράκη, από τα επιτεύγματα και τα κατορθώματα της Κυβέρνησής σας που δεν έχουν προηγούμενο. Και θέλω πραγματικά να σας θυμίσω ότι ο ΣΥΡΙΖΑ-Προοδευτική Συμμαχία ποτέ δεν έκρινε για το φύλο, το χρώμα, τις απόψεις υποψήφιο αντιπρόεδρο, αλλά κόμματα. Εάν μου λέτε και με προτρέπετε τα ορφανά των Σπαρτιατών και της Χρυσής Αυγής, που τα έχετε ενθυλακώσει και εγκολπώσει με πολλή στοργή και αγάπη στην παράταξή σας, να τα αναδείξουμε και σε θέσεις ευθύνης, ας σας κρίνει ο κόσμος που μας παρακολουθεί. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. ΒΑΣΙΛΕΙΟΣ ΒΙΛΙΑΡΔΟΣ)
Θέλω όμως να σας θυμίσω ότι είναι εύκολες οι εντυπώσεις. Εγώ σας είπα από την αρχή ότι δεν επιθυμώ να μπούμε σε μια κομματική διελκυστίνδα και μια αντιπαράθεση αλλά υπάρχουν συγκεκριμένα στοιχεία και νούμερα που διαψεύδουν αυτή τη φαντασιακά και ονειρικά τακτοποιημένη εικόνα στο μυαλό σας -πολιτικά εννοώ- για το ότι όλα είναι μια χαρά, όλα κυλούν μια χαρά. Ε, δεν κυλούν μια χαρά. Και εν πάση περιπτώσει, εάν μετά από τόσους μήνες που υπάρχει το πρόβλημα στη Λέσβο τώρα σας ήρθε η ιδέα για τον στρατό, με συγχωρείτε πάρα πολύ, αργήσατε πάρα πολύ για να λέτε ότι είναι επίτευγμα και νίκη. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Καλείται στο Βήμα ο κ. Συντυχάκης, Βουλευτής του Κομμουνιστικού Κόμματος Ελλάδας.
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ πολύ, κύριε Πρόεδρε. Είναι υποκριτική η στάση της Κυβέρνησης όταν υποστηρίζει ότι με τις ρυθμίσεις του νομοσχεδίου για τη στεγαστική αρωγή από φυσικές καταστροφές θα αντιμετωπίσει τη γραφειοκρατία και τις αγκυλώσεις του υφιστάμενου πλαισίου κρατικής και στεγαστικής αρωγής, της αποκατάστασης των κτιρίων και την κάλυψη αναγκών των πληγέντων. Δεν αντιμετωπίζει τους αρνητικούς παράγοντες που συμβάλλουν στην εκδήλωση και εξάπλωση των καταστροφικών πυρκαγιών και πλημμυρών όπως είναι οι ελλείψεις σε μέσα, προσωπικό, υποδομές και χρηματοδότηση. Όλα αυτά παραμένουν διότι αντιμετωπίζονται ως κόστος άρα αντιμετωπίζετε και την ίδια την ανθρώπινη ζωή ως τέτοια. 
Τεράστιες είναι οι κυβερνητικές ευθύνες για την κατάσταση των σεισμοπλήκτων στο Αρκαλοχώρι όπως και σε άλλες σεισμόπληκτες περιοχές για μια σειρά μεγάλων ζωτικής σημασίας προβλημάτων που αντιμετωπίζουν ενώ είμαστε στον πέμπτο χρόνο μετά τον σεισμό. Η Κυβέρνηση ροκανίζοντας συνειδητά τον χρόνο φόρτωσε τις συνέπειες του σεισμού και την αποκατάσταση των ζημιών στους ίδιους τους πληγέντες. Τα χωριά ερημώνουν. Πολύς κόσμος έχει μετακινηθεί αφού τα σπίτια τους είναι ακατάλληλα και δεν έχουν τη δυνατότητα επισκευής. Η βαρβαρότητα του κράτους σας που τους αφήνει απροστάτευτους φτάνει ακόμη και σε πλειστηριασμούς περιουσιακών στοιχείων, δεσμεύσεις λογαριασμών αρωγής, επιβεβαιώνοντας με αυτό τον τρόπο το κοινό αντιλαϊκό πλαίσιο των κυβερνήσεων που νομοθέτησαν και νομοθετούν για να κερδοφορούν οι τράπεζες για να λεηλατείται η λαϊκή περιουσία. Επιβεβαιώνεται με την απόρριψη της τροπολογίας ΚΚΕ για παύση κάθε πράξης αναγκαστικής εκτέλεσης σε βάρος της πρώτης κύριας κατοικίας και των άλλων περιουσιακών στοιχείων των λαϊκών οικογενειών. 
Οι σεισμόπληκτοι καλούνται να καλύψουν από την τσέπη τους τεράστια ποσά που έτσι κι αλλιώς δεν διαθέτουν, άρα να μην μπορούν να ανακατασκευάσουν ή να επισκευάσουν τα σπίτια τους. Σε πολλές περιπτώσεις εξακολουθούν να κατοικούν σε χαρακτηρισμένα κίτρινα ή και κόκκινα κτίρια θέτοντας σε κίνδυνο την ίδια τους τη ζωή επειδή η Κυβέρνηση αρνείται πεισματικά να προσαρμόσει το τιμολόγιο το οποίο εξακολουθεί να βασίζεται σε τιμές του 2011 την ώρα που οι τιμές των οικοδομικών υλικών αυξάνονται κατά 50%, κατά 60%. Ενώ αρνείται να καταργήσει τον ΦΠΑ και στις επισκευές και ανακατασκευές γεγονός που επιβαρύνει ακόμα περισσότερο το τελικό κόστος για τους σεισμόπληκτους. Οι κατεδαφίσεις των επικίνδυνων ετοιμόρροπων κτιρίων δεν έχει ολοκληρωθεί ενώ, επαναλαμβάνω, είμαστε στον πέμπτο χρόνο μετά το σεισμό. 
Η αποκατάσταση αφορά ταυτόχρονα κατοικίες και επιχειρήσεις, δημόσια και δημοτικά κτίρια, σχολεία, υποδομές την ίδια την τοπική οικονομία. Ιδιαίτερα κρίσιμη παραμένει η κατάσταση των σχολικών υποδομών καθώς εκατοντάδες μαθητές εξακολουθούν να στεγάζονται σε προσωρινούς οικισμούς. Αυτή η σκληρή πραγματικότητα που βιώνουν οι κάτοικοι οδηγούν στην δίκαιη οργή και αγανάκτησή τους για τον εμπαιγμό και τις υποσχέσεις κενό γράμμα της Κυβέρνησης. Να γιατί ούτε το νέο επικαιροποιημένο πλαίσιο δίνει λύση στους πληγέντες που εξακολουθούν να περιμένουν την ολοκλήρωση της αποκατάστασης. Δεν καλύπτει το σύνολο των εκκρεμών υποθέσεων με σαφές χρονοδιάγραμμα μέχρι το τέλος. Δεν ενισχύει άμεσα και ουσιαστικά με επιπλέον μόνιμο και επαρκές προσωπικό τον αρμόδιο ΤΑΕΦΚ με μόνιμο και εξειδικευμένο προσωπικό μηχανικούς, διοικητικούς, νομικούς με πρόσθετα κλιμάκια ή παράλληλων μονάδων εξέτασης φακέλων ώστε να επιταχυνθεί η διεκπεραίωση των υποθέσεων όταν αποδεδειγμένα ο όγκος των υποθέσεων υπερβαίνει τις δυνατότητες της υπηρεσίας. 
Η ευθύνη της πολιτείας απέναντι σε μια φυσική καταστροφή δεν εξαντλείται όταν ολοκληρωθούν οι πρώτες αυτοψίες και καταβληθούν οι πρώτες ενισχύσεις. Τελειώνει όταν αποκατασταθούν τα σπίτια, τα σχολεία, οι υποδομές, η οικονομία και η καθημερινή ζωή της πληγείσας περιοχής, της κοινωνίας. Το καθολικό αίτημα κατοίκων και φορέων, όπως αυτά διατυπώνονται και από τον σύλλογο σεισμόπληκτων δήμου Μινώα Πεδιάδας «Η Ελπίδα», είναι η αποκατάσταση και η ανασυγκρότηση της περιοχής με κριτήριο την κάλυψη των σύγχρονων λαϊκών αναγκών, η επισκευή και ανοικοδόμηση σπιτιών και καταστημάτων με αποκλειστική ευθύνη του κράτους, απλοποίηση διαδικασιών και αποζημίωση στο 100% της ζημιάς με τις τρέχουσες τιμές της αγοράς χωρίς κανένα κόστος μηχανικών παραβόλων κοκ, γενναία χρηματοδότηση των δήμων για τις κατεδαφίσεις και να τελειώσει αυτό το αίσχος των κοντέινερ στα σχολεία και την ανάγκη να ληφθούν σύντομα αποφάσεις για την ανοικοδόμησή τους με σύγχρονες ασφαλείς προδιαγραφές. 
Το οξύμωρο και συνάμα αντιφατικό είναι ότι την ίδια στιγμή ακριβώς δίπλα στους πληγέντες που τραβούν τα χίλια μύρια κατασκευάζετε με πακτωλό δημόσιου χρήματος ένα ιδιωτικό αεροδρόμιο που καταστρέφει την περιοχή περιβαλλοντικά, ιστορικά, οικονομικά, κοινωνικά αλλάζοντας τη φυσιογνωμία της από περιοχή υψηλής παραγωγικότητας σε real estate. Από τη μια ένα απέραντο επιχειρηματικό Ελ Ντοράντο όπου οι καθυστερήσεις, παρατάσεις, απαιτήσεις αποζημίωσης της κοινοπραξίας και συμβατικές επιβαρύνσεις έχουν εκτινάξει το κόστος του νέου αεροδρομίου που ξεπερνά τα 440 εκατομμύρια ευρώ συν 180 εκατομμύρια ευρώ αρχική συμμετοχή του δημοσίου, 55 εκατομμύρια για απαλλοτριώσεις, φτάνοντας τη συνολική δημόσια οικονομική επιβάρυνση σε τουλάχιστον 678 εκατομμύρια ευρώ χωρίς να υπολογίζουμε τα ετήσια έσοδα του κρατικού αερολιμένα Ηρακλείου που εξ ολοκλήρου πάνε στην κοινοπραξία. Το έργο ξεκίνησε με λίγο πάνω από 500.000 ευρώ και έχει φτάσει σήμερα να μιλάμε για 1,2 δισεκατομμύρια ευρώ. Και αυτό το πάρτι λίγα χιλιόμετρα από το πεδίο της σεισμικής καταστροφής και της κρατικής απουσίας. 
Αυτές είναι οι δυο Ελλάδες. Η Ελλάδα των επενδυτών, των κατασκευαστικών ενεργειακών ομίλων από τη μία και η Ελλάδα της ισοπεδωμένης ανθρώπινης ζωής. Αποκαλυπτική και η αδιαφορία του κράτους στις επαναλαμβανόμενες φονικές πυρκαγιές του 2022 και πριν από ένα μήνα στον δήμο Αγίου Βασιλείου στο Ρέθυμνο με δύο νεκρούς η οποία κατέκαψε χιλιάδες στρέμματα γεωργικών καλλιεργειών λόγω ασυντήρητων δικτύων του ΔΕΔΔΗΕ και των ελλιπών έως ανύπαρκτων μέτρων πυροπροστασίας και πυρόσβεσης. Και παρά τις κυβερνητικές εξαγγελίες για άμεσες αποζημιώσεις όχι μόνο δεν αποζημιώνονται οι αγρότες αλλά τους στήνετε και παγίδα. Λίγο πριν λήξουν οι προθεσμίες ενστάσεων και χωρίς να δοθεί η απαιτούμενη παράταση, ενημερώσατε τον κόσμο ότι απορρίπτονται οι αιτήσεις τους και πρέπει να επιστρέψουν πίσω και τις προκαταβολές διότι οι ελαιώνες που μέχρι το 2024 δηλώνονταν κανονικά ξαφνικά, βαφτίστηκαν αυθαίρετα στα χαρτιά ως βοσκότοποι για να καλυφθεί το σκάνδαλο του ΟΠΕΚΕΠΕ και το έλλειμμα των βοσκοτόπων.
Για το ΚΚΕ απαιτείται συνολικός ενιαίος σχεδιασμός πρόληψης, καταστολής και αποκατάστασης, διασφάλιση ολοκληρωμένης διαχείρισης αντιπλημμυρικής, αντιπυρικής και αντισεισμικής προστασίας, με υλοποίηση απαραίτητων έργων για τη συνδυασμένη κάλυψη των κοινωνικών αναγκών και την ουσιαστική αντιμετώπιση καταστροφικών φαινομένων. 
Το νομοσχέδιο, όμως, απέχει παρασάγγας από έναν τέτοιον σχεδιασμό, γι’ αυτό και προβάλλει ως αναγκαίος και επίκαιρος ένας ριζικά διαφορετικός δρόμος που μπορεί να τον διασφαλίσει μόνο μία άλλου τύπου διακυβέρνηση στο έδαφος της κοινωνικής ιδιοκτησίας των μέσων παραγωγής και του επιστημονικού κεντρικού σχεδιασμού της εργατικής εξουσίας του σοσιαλισμού, όπως έχει στο πρόγραμμά του το ΚΚΕ. 
Το δίλημμα, λοιπόν, για τον λαό μας σήμερα είναι ένα: ή τα κέρδη τους ή οι ζωές μας. Μπροστά στις επόμενες εκλογές είναι κάτι πολύ απλό για τον ίδιο τον λαό: ή θα στηρίξει την πολιτική της Νέας Δημοκρατίας που το πάει ολοταχώς σε νέα Τέμπη, στον πόλεμο για τα συμφέροντα του κεφαλαίου με παλαιούς και νέους σωτήρες της κοστολογημένης αντιπολίτευσης, κοινός παρονομαστής της ίδιας πολιτικής της Νέας Δημοκρατίας ή θα ενισχύσει τη δύναμη που μπορεί να αντιπαλεύει αυτήν την πολιτική, που εγγυημένα θα είναι βράχος υπεράσπισης των λαϊκών συμφερόντων. Και αυτή η δύναμη είναι μόνο το ΚΚΕ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Συντυχάκη.
Καλείται στο Βήμα η κ. Θεοδώρα Τζάκρη, ανεξάρτητη Βουλευτής. Θα ακολουθήσουν ο κ. Δελβερούδης, ο κ. Μεταξάς, ο κ. Γιαννούλης και μετά ο κ. Αμανατίδης. 
Κυρία Τζάκρη, έχετε τον λόγο.
ΘΕΟΔΩΡΑ ΤΖΑΚΡΗ: Θα ξεκινήσω από τη νυχτερινή και άσχετη τροπολογία για τη Λέσβο. Από πότε, κύριε Μηταράκη, ο έκτακτος μηχανισμός του στρατού αντικαθιστά κρίσιμες για τον πολίτη υπηρεσίες; Οι κτηνίατροι του Δημοσίου σας έχουν προτείνει από τον Ιούνιο μήνα τι να κάνετε. Σας πρότειναν τη σύσταση μιας ουσιαστικά εξειδικευμένης αποκεντρωμένης διεύθυνσης για συνοριακή κτηνιατρική επιτήρηση, δηλαδή μιας Task Force σαράντα κτηνιάτρων, που ουσιαστικά θα κάνουν αυτήν την επιδημιολογική επιτήρηση και την προστασία των εξωτερικών συνόρων μεταξύ Ευρωπαϊκής Ένωσης και Τουρκίας. Εσείς βεβαίως τους γράψατε στα παλαιότερα των υποδημάτων σας, όπως κάνετε συνήθως, και στείλατε τον στρατό να επιβάλει την τάξη. Και ποιο είναι το αποτέλεσμα; Κοιτάξτε να δείτε, η Κύπρος έχει ήδη προχωρήσει στην ανασύσταση των κοπαδιών και εσείς εδώ στην Ελλάδα, η Κυβέρνηση Μητσοτάκη, μόνο θανατώνει και κάνει ακόμη ιχνηλασιμότητα. Τα αποτελέσματα είναι αυτά που βλέπετε τώρα. 
Περνώ στο νομοσχέδιο που συζητούμε σήμερα με τον ιδιαίτερα βαρύγδουπο τίτλο: «Νέο πλαίσιο μέτρων στεγαστικής αρωγής και λοιπών διατάξεων για την αντιμετώπιση των βασικών καταστροφών» και αναρωτιέμαι, αλήθεια, πόσο νέο είναι αυτό το νέο πλαίσιο που εισηγείστε σήμερα. Γιατί αν αφήσουμε στην άκρη τους τίτλους και δούμε την ουσία, αυτό που έχουμε μπροστά μας δεν συνιστά επ’ ουδενί  μια μεταρρύθμιση, αν θέλετε, στην πολιτική προστασία. Είναι σε μεγάλο βαθμό μία ακόμα τροποποίηση ενός προσφάτως τροποποιηθέντος νομοθετικού πλαισίου, δηλαδή τροποποιείται ο ν.4797/2021 και ο πιο πρόσφατος ακόμα ν. 5116/2024. 
Ναι, οι άνθρωποι που καταστράφηκαν πρέπει να αποζημιωθούν ταχύτατα και δίκαια. Και αναρωτιέται, εύλογα, κανείς: Πόσες φορές θα πρέπει να αλλάξουμε ακόμη το ίδιο σύστημα μέχρι να αποκτήσουμε επιτέλους σταθερούς κανόνες, σαφείς αρμοδιότητες και πραγματική αποτελεσματικότητα; Γιατί η συνεχής αλλαγή αυτού του θεσμικού πλαισίου δεν είναι από μόνη της μεταρρύθμιση και σε κάθε περίπτωση οδηγεί και σε αντίθετα αποτελέσματα σε νομοθετική αστάθεια, σε αβεβαιότητα των δικαιούχων, σε καθυστερήσεις στην εφαρμογή και ένα ακόμη πιο σύνθετο, σε κάθε περίπτωση, διοικητικό περιβάλλον. 
Και εδώ βρίσκεται, βεβαίως, και ένα από τα βασικά προβλήματα του νομοσχεδίου που δημιουργεί περισσότερες διαδικασίες αντί να φέρνει λιγότερη γραφειοκρατία. Το νομοσχέδιο, λοιπόν, προβλέπει διαδικασίες οι οποίες για να εφαρμοστούν προβλέπουν την έκδοση υπουργικών αποφάσεων και άρα μετά την καταστροφή δεν αρκεί η ψήφιση του νόμου. Πρέπει να εκδοθούν οι αποφάσεις, πρέπει να καθοριστούν οι διαδικασίες, να συντονιστούν οι υπηρεσίες και να ενεργοποιηθούν και οι φορείς. Δηλαδή, υπάρχει πρόσθετος χρόνος αναμονής, για ανθρώπους που ήδη έχουν χάσει το σπίτι τους, την επιχείρησή τους, την περιουσία τους. Η φυσική καταστροφή, βεβαίως, συμβαίνει σε μια μέρα, αυτό όμως δεν σημαίνει ότι η κρατική αρωγή πρέπει να καθυστερεί για χρόνια να αποφασίσει πώς θα λειτουργήσει.
Ενδεικτικά θα αναφερθώ στη Θεσσαλία με τον «Daniel» και τον «Elias», στο Αρκαλοχώρι -τα είπε προηγουμένως ο κ. Συντυχάκης- στο Δαμάσι, χρόνια μετά τα προβλήματα παραμένουν και οι άνθρωποι εξακολουθούν να είναι στα κοντέινερ. Αντί να βλέπουμε, λοιπόν, ένα ενιαίο, καθαρό και λειτουργικό σύστημα, βλέπουμε και πάλι διάσπαση αρμοδιοτήτων. Ποιος αποφασίζει, ποιος ελέγχει, ποιος συντονίζει, ποιος πληρώνει και -το κυριότερο- ποιος έχει την τελική ευθύνη; Γιατί σε μια καταστροφή ο πολίτης δεν ενδιαφέρεται να γνωρίζει ποιο Υπουργείο ή ποιος φορέας έχει την τάδε αρμοδιότητα, θέλει να ξέρει ένα πράγμα ποιος είναι ο υπεύθυνος ώστε να καταφέρει να πάρει βοήθεια γρήγορα.
Κυρίες και κύριοι συνάδελφοι, όταν συμβαίνει μια φυσική καταστροφή από νερό, φωτιά ή σεισμό, κυρίως όμως από τα δύο πρώτα, οι πληγέντες μαζί με την περιουσία τους χάνουν και τον τρόπο να ζουν. Αν μια δενδροκαλλιέργεια ή μια κτηνοτροφική μονάδα καταστραφούν, αφήνουν χωρίς εισόδημα τους πληγέντες από πέντε έως δέκα χρόνια και η μόνη επιλογή που έχουν είναι, αν δεν αποζημιωθούν, να διαλέξουν μεταξύ εξαθλίωσης και εσωτερικής μετανάστευσης. 
Από το 2019 μέχρι σήμερα έχουν καεί πέντε εκατομμύρια στρέμματα, έχουν χάσει τη ζωή τους πενήντα άνθρωποι και έχει τραυματιστεί ένας στους τέσσερεις πυροσβέστες. Οι δέκα μεγαλύτερες πυρκαγιές με προτεραιότητα όσον αφορά τις καμένες εκτάσεις, έχουν συμβεί στον Έβρο, στην Εύβοια, στην Ολυμπία, στη Ρόδο, στο Πόρτο Γερμενό, πρόσφατα, στο Γύθειο, στα Βίλια, στο Βαρνάβα και στη Βαρυμπόμπη το 2021. Την τελευταία δεκαετία μόνο στην Αττική έχουν καεί οκτακόσιες χιλιάδες στρέμματα, δηλαδή το 42% των δασικών εκτάσεων. 
Κάθε αντιπυρική περίοδος ξεκινά βεβαίως με πανομοιότυπες δηλώσεις περί ετοιμότητας, αλλά και φέτος, το 2026, έχουμε την ίδια αποκαρδιωτική εικόνα. Μέχρι τώρα έχουν καεί περισσότερα από τριακόσιες χιλιάδες στρέμματα και βεβαίως πληρώνουμε βαρύ τίμημα, κύριε Υπουργέ, γιατί μέχρι τώρα έχουν χάσει τη ζωή τους δέκα άνθρωποι. Τρεις πυροσβέστες στις 29 Απριλίου, δύο στο Ρέθυμνο και ένας στο Γύθειο και βεβαίως στις 2 Απριλίου έχασαν τη ζωή τους δυο άνθρωποι από την εναέρια σύγκρουση δύο ελικοπτέρων πάνω από τη Ψάθα επειδή, κύριε Υπουργέ, δεν υπήρχε εναέριος συντονισμός. Γιατί τα πανάκριβα Diamond που η χώρα μας παρέλαβε με πόρους του Ταμείου Ανάκαμψης -και μάλιστα πανηγυρικά τα υποδεχτήκατε πριν από τον Νοέμβριο του 2025 παρουσία και του κ. Κεφαλογιάννη, πριν περίπου από έναν χρόνο- παρέμειναν καθηλωμένα σε ένα υπόστεγο στα Μέγαρα για να τα γυαλίζετε, επειδή δεν προβλέψατε το στοιχειώδες, ότι για να πετάξουν αυτά πρέπει να προσλάβετε πιλότους και τα αποτελέσματα είναι τα γνωστά.
Μόλις τον Φεβρουάριο του 2026, με τον προηγούμενο νόμο σας, με τον ν.5281 που είχε και τον ωραίο τίτλο πάλι «Ενεργή μάχη: Ολοκληρωμένη αναμόρφωση του συστήματος πρόληψης, ετοιμότητας και απόκρισης έναντι των δασικών πυρκαγιών», ουσιαστικά επιχειρήσατε πλήθος αλλαγών και νέων εργαλείων που αφορούν την πρόληψη, την ετοιμότητα για την καταστολή απέναντι στις δασικές φραγές. Αλλά και πάλι είμαστε στο ίδιο έργο θεατές. 
Υπάρχουν, όμως, και ζητήματα δικαιοσύνης γιατί η κρατική στήριξη πρέπει να είναι και κοινωνικά δίκαιη. Ιδιαίτερη προσοχή χρειάζεται όσον αφορά τον τρόπο με τον οποίο αντιμετωπίζονται οι ασφαλιστικές επιχειρήσεις. Οι ιδιοκτήτες αυθαίρετων εκτάσεων και γενικότερα ο τρόπος υπολογισμού της συνολικής κρατικής αρωγής δεν μπορεί να δημιουργεί αντικίνητρα στην ιδιωτική ασφάλιση, αλλά δεν μπορεί και να οδηγεί σε παράλογες ανισότητες μεταξύ πολιτών που βρέθηκαν να αντιμέτωποι με την ίδια καταστροφή και κυρίως ο κανόνας πρέπει να είναι σαφής και προβλέψιμος και διαφανής. Ο πολίτης πρέπει να γνωρίζει εκ των προτέρων τι δικαιούται και με ποια κριτήρια, όχι να περιμένει κάθε φορά την επόμενη υπουργική απόφαση για να μάθει τελικά τι θα πάρει. 
Αλλά θέλω να πάμε και ένα βήμα πίσω, γιατί υπάρχει ένα πολύ πιο σοβαρό ερώτημα που το νομοσχέδιο δεν απαντά επαρκώς. Το κρίσιμο είναι τι κάνει η πολιτεία πριν την καταστροφή. Η πολιτική προστασία δεν μπορεί να είναι μόνο διαχείριση της καταστροφής όταν αυτή έχει συμβεί. Δεν μπορεί να ξεκινάει με το 112 και να τελειώνει με την αποζημίωση, με χαμένα όλα τα ενδιάμεσα στάδια, την ουσιαστική πρόληψη, τη συστηματική θωράκιση των περιοχών, τα αντιπλημμυρικά έργα, την αντιπυρική προστασία, τις ασφαλείς υποδομές, τον ολοκληρωμένο σχεδιασμό για τις περιοχές που γνωρίζουμε ότι είναι ευάλωτες. Γιατί η πρόληψη δεν είναι να στέλνουμε μηνύματα στα κινητά των ανθρώπων και να περιμένουμε την καταστροφή και η διαχείριση κρίσης δεν αναμετράμε τις ζημιές, αφού αυτές έχουν τελειώσει. 
Το ίδιο το Υπουργείο Περιβάλλοντος περιγράφει το Antinero ΙΙΙ ως πρόγραμμα πρόληψης με καθαρισμούς, με διαχείριση καύσιμης ύλης, με συντήρηση δασικού οδικού δικτύου και αντιπυρικών ζωνών, με υδατοδεξαμενές. 

[bookmark: _Hlk234436186]Δεν αμφισβητούμε ότι έγιναν δαπάνες 700 εκατομμυρίων. Θέλουμε να μάθουμε, όμως, πώς έγιναν, πότε έγιναν και τι αποτέλεσμα είχαν. Η Πολιτική Προστασία είναι ένας κύκλος που έχει πρόληψη, προετοιμασία, επιχειρησιακή ετοιμότητα, παρέμβαση, προστασία της ζωής, αποκατάσταση και ανασυγκρότηση. 
Και βεβαίως, εδώ αν αποτύχει ένα από τα στάδια αυτά, αυτό σημαίνει κόστος. Και το κόστος δεν είναι μόνο οικονομικό. Είναι απώλεια ανθρώπινων ζωών, απώλεια περιουσιών, καταστροφή επιχειρήσεων, καταστροφή ενός ολόκληρου οικοσυστήματος. Αφορά, λοιπόν, ολόκληρες τοπικές κοινωνίες και γι’ αυτό δεν μπορούμε κάθε φορά που συμβαίνει μια καταστροφή να ανακαλύπτουμε ακόμη μια φορά ότι χρειαζόμαστε ένα καλύτερο θεσμικό πλαίσιο. Το θεσμικό πλαίσιο πρέπει υπάρχει πριν την καταστροφή, τα σχέδια να υπάρχουν πριν την καταστροφή, οι υποδομές πριν την καταστροφή, οι αρμοδιότητες πρέπει να είναι ξεκαθαρισμένες πριν την καταστροφή, οι άνθρωποι και τα μέσα πρέπει να είναι διαθέσιμα πριν την καταστροφή.
Κυρίες και κύριοι συνάδελφοι, δεν χρειαζόμαστε άλλη μία νομοθετική άσκηση επί χάρτου. Χρειαζόμαστε ένα κράτος που να λειτουργεί πριν, κατά τη διάρκεια και μετά την καταστροφή. Χρειαζόμαστε ένα κράτος που δεν θα εμφανίζεται μόνο για να καταγράψει τις ζημιές. Χρειαζόμαστε ένα κράτος που δεν θα περιορίζεται μόνο στο «σας στείλαμε μήνυμα» και στο «θα σας αποζημιώσουμε». Γιατί ανάμεσα στο «112» και την αποζημίωση βρίσκεται όλη η ουσία της Πολιτικής Προστασίας, η πρόληψη, όπως είπα, η ετοιμότητα, η επιχειρησιακή ικανότητα, η προστασία της ανθρώπινης ζωής, της περιουσίας και του περιβάλλοντος. 
Κι εδώ τίθεται το ερώτημα: Τελικά έχουμε ένα σύγχρονο κράτος Πολιτικής Προστασίας ή απλώς ένα κράτος που διαχειρίζεται τις συνέπειες της δικής του ανετοιμότητας και ανεπάρκειας; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Τον λόγο έχει ο κύριος Υπουργός για να καταθέσει μία νομοτεχνική. 
Έχετε τον λόγο, κύριε Υπουργέ. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ, κύριε Πρόεδρε.
Είναι μία νομοτεχνική όσον αφορά στην περίπτωση β) της παραγράφου 2 του άρθρου 4 της υπ’ αριθμό 537/11/1.9.2026 υπουργικής τροπολογίας και συγκεκριμένα μετά τη λέξη «επίβλεψη», οι λέξεις «της θανάτωσης ζώων» αντικαθίσταται από τις λέξεις «των ενεργειών εκρίζωσης της νόσου, σύμφωνα με τον Κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων») («νόμος για την υγεία των ζώων»), τον κατ’ εξουσιοδότηση Κανονισμό (ΕΕ) 2020/687 της Επιτροπής, της 17ης Δεκεμβρίου του 2019, για τη συμπλήρωση του Κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την πρόληψη και τον έλεγχο ορισμένων καταγεγραμμένων νόσων και την υπ’ αρ. 258618/3.3.2008 απόφαση του Υπουργού Αγροτικής Ανάπτυξης και Τροφίμων «Σχέδιο αντιμετώπισης έκτακτης ανάγκης για την καταπολέμηση του αφθώδους πυρετού των δίχηλων, όπως περιγράφεται». 
(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 












ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. Την καταθέτετε για να μοιραστεί στους εισηγητές.
Καλείται στο Βήμα ο κ. Κομνηνός Δελβερούδης, Κοινοβουλευτικός Εκπρόσωπος του Δημοκρατικού Πατριωτικού Κινήματος - ΝΙΚΗ.
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, η προστασία της ζωής, της περιουσίας και η στεγαστική αρωγή των πολιτών οφείλουν να αποτελούν την απόλυτη προτεραιότητα κάθε ευνομούμενου κράτους. 
Δυστυχώς, η παρούσα Κυβέρνηση αποτυγχάνει συστηματικά να θέσει στο επίκεντρο τον Έλληνα πολίτη, αφήνοντας τη χώρα απροστάτευτη και ανοχύρωτη απέναντι στις φυσικές καταστροφές. Αντί για έγκαιρες αποζημιώσεις και ουσιαστική στήριξη, οι πληγέντες εισπράττουν γραφειοκρατία, υποσχέσεις και επικοινωνιακά νομοσχέδια. Η Πολιτική Προστασία δεν μπορεί να βασίζεται μόνο στις εκκενώσεις και η αποκατάσταση των νοικοκυριών δεν μπορεί να παραπέμπεται στις ιδιωτικές ασφαλιστικές. Απαιτείται άμεση αλλαγή πορείας με επένδυση στην πρόληψη και την πραγματική κρατική στήριξη. 
Κάθε καλοκαίρι ζούμε την ίδια τραγωδία. Ο δασικός πλούτος της Ελλάδας συρρικνώνεται, περιουσίες χάνονται, πυροσβέστες μας πέφτουν στο καθήκον, πολίτες κινδυνεύουν και σε ορισμένες περιπτώσεις χάνουν τη ζωή τους. Σύμφωνα και με τα διαθέσιμα στοιχεία, χωρίς να είναι η τελική εικόνα καταγραφής, έχουν καεί για φέτος περίπου 300.000 στρέμματα. Πέραν, όμως, της εκτεταμένης καταστροφής περιουσιών, το πιο βαρύ πλήγμα είναι η απώλεια των ανθρώπινων ζώων, η οποία είναι ανεπανόρθωτη και φυσικά δεν αποτιμάται σε χρήματα. 
Ερχόμαστε, λοιπόν, σήμερα πάνω από τα αποκαΐδια να μιλήσουμε για αποζημιώσεις και αποκατάσταση των πληγών που αφήνουν πίσω οι φυσικές καταστροφές που δεν είναι μόνο οι πυρκαγιές, αφού μετά τον πύρινο εφιάλτη περνάμε στη δίνη των πλημμυρών και των κατολισθήσεων. Βεβαίως, οι αποζημιώσεις είναι αυτονόητο ότι πρέπει να δοθούν και να επιταχυνθούν οι διαδικασίες, χωρίς τις κοροϊδίες που συνέβησαν τα προηγούμενα χρόνια στην Εύβοια, στη Θεσσαλία και σε άλλες πληγείσες περιοχές.
 Όμως, σε κάθε περίπτωση το ζητούμενο δεν είναι ένα κράτος που αποζημιώνει, αλλά ένα κράτος που προλαμβάνει. Αν κάθε χρόνο το κράτος χρειάζεται να πληρώνει αποζημιώσεις, τότε παραδέχεστε ότι κάτι δεν κάνετε σωστά. Εάν πλημμυρίζει ξανά και ξανά ο ίδιος τόπος, η καταγραφή των ζημιών και οι αποζημιώσεις είναι απλά επιβεβαίωση της ανικανότητας του κράτους να αντιμετωπίζει αποτελεσματικά τις φυσικές καταστροφές. 
Δυστυχώς, όμως, μόλις περάσει λίγος καιρός και ξεχαστούν λίγο αυτές οι καταστροφές, καταλήγουμε πάλι στην αδιαφορία και στην αδράνεια. Όσον αφορά την παρουσίαση των αποζημιώσεων στους πληγέντες ως επιτυχία της Κυβέρνησης, αυτό θα μπορούσε να είναι και αστείο, αν δεν ήταν τουλάχιστον προκλητικό απέναντι στους πληγέντες. Γιατί να είστε υπερήφανοι που αποζημιώνετε τους πληγέντες; Από την τσέπη σας πληρώνετε αυτά τα χρήματα; Αυτά είναι λεφτά του ελληνικού λαού. Δεν τα χαρίζετε σαν να σας χρωστούν και χάρη. Σταματήστε να καμώνεστε τους ανοιχτοχέρηδες με τα λεφτά του δημοσίου και σοβαρευτείτε. Τα ταμεία του κράτους έχουν λεηλατηθεί με τα σκάνδαλα σας κι εσείς παριστάνετε τους γαλαντόμους επειδή αποζημιώνετε με τα χρήματα του λαού, αυτούς που καταστράφηκαν από τη δική σας ανικανότητα και αδιαφορία. 
Αλήθεια, εν όψει του χειμώνα μπορείτε να μας ενημερώσετε -βέβαια δεν έχει τελειώσει ακόμα η αντιπυρική περίοδος- αν έχουν ολοκληρωθεί τα προαναγγελλόμενα αντιπλημμυρικά έργα στη Θεσσαλία και σε άλλες περιοχές της επικράτειας; Έχουν γίνει συντηρήσεις στις υποδομές και όλα αυτά που απαιτούνται για να έχουμε ασφάλεια; Η πρόληψη, κύριοι, είναι η φθηνότερη μορφή αποζημίωσης και σίγουρα οι άνθρωποι προτιμούν να σωθεί η περιουσία τους από να τους αποζημιώσει το κράτος όταν καταστραφούν. Εκεί θα πρέπει να δοθεί το βάρος. 
Παρ’ όλα αυτά, με το παρόν νομοσχέδιο δεν διαφαίνεται να δίνονται ουσιαστικές λύσεις στους πληγέντες. Χαρακτηριστικό είναι το άρθρο 7, με το οποίο τίθενται ανώτατα όρια στεγαστικής αρωγής. Όπως επεσήμανε και η Οικονομική και Κοινωνική Επιτροπή, η αρωγή θα έπρεπε να καλύπτει το σύνολο των τετραγωνικών μέτρων των πληγέντων κτηρίων και όχι να τίθενται τα 150 τετραγωνικά ως όριο. Υπάρχουν άνθρωποι, όπως οι πολύτεκνες οικογένειες, με μεγαλύτερες στεγαστικές ανάγκες, αλλά είναι και σημαντικό να ληφθεί υπόψη και το γεγονός ότι το κόστος των οικοδομικών υλικών και των εργασιών για επισκευές ή ανακατασκευαστικές έχει αυξηθεί δραματικά. Συνεπώς, το ζητούμενο είναι να υπάρξει πραγματική δυνατότητα αποκατάστασης των πληγέντων.
Επίσης, πρέπει να εστιάσουμε στο γεγονός ότι παρατηρείται και πάλι το γνωστό φαινόμενο νομοθέτησης της παρούσας Κυβέρνησης, που είναι η υπερβολική εκχώρηση ρυθμιστικής εξουσίας σε μεταγενέστερες υπουργικές αποφάσεις, γεγονός που δημιουργεί αβεβαιότητα, ασάφειες και φυσικά ανασφάλεια δικαίου. Οι χρόνοι και οι προθεσμίες στο ζήτημα των αποζημιώσεων και της γενικότερης αρωγής είναι βασικό στοιχείο της αποτελεσματικότητας τέτοιων ρυθμίσεων.
 Σχετικά με την τροπολογία τώρα, θέλω να επισημάνω ότι η επιλογή να αναλάβει ο στρατός τη διαχείριση μιας καθαρά υγειονομικής και κτηνιατρικής κρίσης στη Λέσβο είναι ιδιαιτέρως προβληματική και φυσικά αυτό αποτελεί έμμεση παραδοχή της αποτυχίας της αντιμετώπισης μέχρι τούδε και αυτής της κρίσης. Κυρίως αποτελεί απόδειξη της απουσίας σχεδιασμού αντιμετώπισης τέτοιων κτηνιατρικών κρίσεων. Να υπενθυμίσουμε ότι οι κτηνοτρόφοι αντιδρούν στις μαζικές θανατώσεις των ζώων και μάλιστα η Περιφέρεια Βορείου Αιγαίου αποφάσισε να παγώσει τις διαδικασίες και ιχνηλάτησης και θανάτωσης των ζώων μετά τις έντονες αντιδράσεις των κτηνοτρόφων κατά την ειδική συνεδρίαση του Περιφερειακού Συμβουλίου Βορείου Αιγαίου. 
Όσον αφορά, τώρα, την επιχορήγηση προς την Περιφέρεια Βορείου Αιγαίου για την αντιμετώπιση της επιζωοτίας του αφθώδους πυρετού, πρώτα δημιουργείται το πρόβλημα, το αφήνουμε να οξύνεται υπέρμετρα -γιατί δεν το αντιμετωπίζουμε σωστά- και στο τέλος ερχόμαστε εδώ για να εγκρίνουμε τα χρήματα -εδώ στη Βουλή- της ζημίας που προκάλεσε αυτή η κυβερνητική ανικανότητα στη διαχείριση της κρίσης. Το κράτος, δηλαδή, έχει εξελιχθεί σε έναν απλό ταμεία καταστροφής.
Να πω δύο λόγια -όσο προλαβαίνω- για τους εμβολιασμούς που αιτούνταν οι αγροτικοί σύλλογοι της Λέσβου και η αρμόδια Αντιπεριφέρεια γι’ αυτές τις υποθέσεις. Έχετε την εμπειρία. Είχα πει μάλλον στην προηγούμενη τοποθέτησή μου κάτι το οποίο δεν ήταν αληθές, δηλαδή ότι ο κ. Μπιλλίνης είχε πει σε δημόσια τοποθέτησή του ότι ένα εκατομμύριο πρόβατα εμβολιάστηκαν παράνομα για την ευλογιά. Εγώ είπα -λάθος- ότι ένα εκατομμύριο κτηνοτρόφοι εμβολίασαν τα αιγοπρόβατά τους. Το επαναφέρω και το διορθώνω τώρα. Μπορούμε να γίνουμε πολύ σοφοί αν κοιτάξουμε το παράδειγμα αυτήν τη στιγμή που η ευλογιά είναι σε ύφεση, επειδή ακολουθήθηκε αυτή -έστω- η παράνομη διαχείριση από τους ίδιους τους κτηνοτρόφους που βλέπανε να καταστρέφεται η περιουσία τους.
Για να ολοκληρώσω, δεν ενδιαφέρει τον λαό ποιος είναι λιγότερο ανίκανος στην αντιμετώπιση των φυσικών καταστροφών. Αυτό που τον ενδιαφέρει, είναι να ληφθούν όλα τα απαραίτητα μέτρα για να μην ξανασυμβούν τέτοιου είδους καταστροφές.
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Επόμενος ομιλητής είναι ο κ. Κωνσταντίνος Μεταξάς, Βουλευτής του Κομμουνιστικού Κόμματος Ελλάδος. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε.
Μπαίνουμε στον τέταρτο χρόνο από τις μεγάλες πλημμύρες στη Μαγνησία και συνολικά στη Θεσσαλία, τότε που για μια ακόμη φορά μόνο ο λαός έσωσε τον λαό, στον τέταρτο χρόνο μετά τη μεγάλη φωτιά γύρω από τον Βόλο, που επιβεβαιώθηκε και εκεί με τον πιο εκκωφαντικό τρόπο η ανικανότητα του αστικού κράτους να προστατεύσει τη ζωή και την περιουσία του λαού, όταν παραλίγο δεν τινάχτηκε στον αέρα μια κωμόπολη, η Νέα Αγχίαλος, η οποία μάλιστα εκκενώθηκε με τον πιο κωμικοτραγικό τρόπο που θα μπορούσε να γίνει. Και θυμάμαι τον κ. Κυρανάκη Υπουργό, ο οποίος υποσχόταν ότι τον Αύγουστο που μας πέρασε θα λειτουργούσε η σιδηροδρομική γραμμή Βόλου-Λάρισας, που φυσικά ακόμα είναι διαλυμένη και μάλιστα έχουμε και μια γέφυρα μέσα στο Βόλο, η οποία είναι μισογκρεμισμένη και αυτή με κίνδυνο ατυχήματος, μας το υπενθυμίζει καθημερινά.
Όλα αυτά, λοιπόν, τα χρόνια το μόνο που έχει επιβεβαιωθεί, πέρα από τις υποσχέσεις σας και τα μεγάλα λόγια σας, είναι η χρεοκοπία της πολιτικής σας, της λογικής κόστους-οφέλους σε ό,τι έχει να κάνει με την πρόληψη, αντιμετώπιση και αποκατάσταση από τις λεγόμενες φυσικές καταστροφές. Είναι η χρεοκοπία της στρατηγικής της Ευρωπαϊκής Ένωσης που με ιδιαίτερο ζήλο υπερασπίζονται τα κόμματα της αμαρτωλής σοσιαλδημοκρατίας, παρ’ όλα τα εγκληματικά της αποτελέσματα που ζήσαμε για άλλο ένα καλοκαίρι σε πολλές χώρες και στη χώρα μας. Η λογική, δηλαδή, που λέει αν είναι φθηνότερο να αποζημιώσετε με ψίχουλα, τότε ας καούν, ας πλημμυρίσουν ολόκληρες περιοχές. Τόσο κυνικοί είναι οι νόμοι της αγοράς. Αυτός είναι ο καπιταλισμός και αυτά έχετε υπηρετήσει όλοι μαζί και έχετε στηρίξει όλοι όσοι έχετε κυβερνήσει, γι’ αυτό και πάντα η αντιπαράθεση μεταξύ σας είναι ποιος κατέστρεψε λιγότερα ή περισσότερα, ποιος έκαψε λιγότερα ή περισσότερα, πού είχαμε τους πιο πολλούς νεκρούς και πού τους λιγότερους σε μια ακόμα αισχρή πλειοδοσία, στην οποία καταφεύγετε συχνότατα. Στα πλαίσια αυτής της πολιτικής σας κατεύθυνσης, την εγκληματική έλλειψη πρόληψης που τη θύμισαν για άλλη μια φορά οι συμβασιούχοι πυροσβέστες μόλις προχθές έξω από τη Βουλή, τη διαδέχεται η κουτσουρεμένη αποκατάσταση.
Τέταρτος χρόνος και στη Μαγνησία, τα αποτελέσματα τα ζούμε καθημερινά. Στο Ανατολικό Πήλιο, στη Ζαγορά και το Πουρή, όπου ο κεντρικός δρόμος περιμένει ακόμα να φτιαχτεί από την προηγούμενη κυβέρνηση Τσίπρα -που τις ίδιες υποσχέσεις έδινε και φυσικά την ίδια πολιτική ακολούθησε- στις πανέμορφες παραλίες του, που φέτος, μάλιστα, βρέθηκαν στο επίκεντρο των μέσων κοινωνικής δικτύωσης από αναρτήσεις επισκεπτών, οι οποίοι δεν πίστευαν στα μάτια τους βλέποντας την άθλια κατάσταση του οδικού δικτύου- στο Νότιο Πήλιο, τον Πλατανιά, τον Κατηγιώργη, τη Μηλίνα, τη Συκή, που η πρόσβαση για τις δύο παραλίες του χωριού δεν εντάχθηκε καν στα διαφημιζόμενα έργα αποκατάστασης, στα Ζερβώχια, που δρόμο δεν φτιάξατε ακόμα, με αποτέλεσμα να μην υπάρχει πρόσβαση ούτε για ασθενοφόρο και να κινδυνεύουν και ανθρώπινες ζωές, αλλά φωτοβολταϊκό πάρκο έγινε, στις γειτονιές του Βόλου που σε κάθε βροχή τρέμει το φυλλοκάρδι των κατοίκων, στο Νέο Δέλτα, τη Νέα Καλλιθέα, το Παλιό Λιμεναρχείο και άλλες γειτονιές, αφού τα μπαλώματα που κάνατε και μάλιστα πάνω στα προηγούμενα έργα που έδειξαν τις καταστροφικές τους ανεπάρκειες μόνο ασφάλεια δεν εμπνέουν.
Τα ίδια και στα ζητήματα των αποζημιώσεων, δαιδαλώδεις διαδικασίες, κουτσουρεμένα ποσά που για να τα πάρει ο δικαιούχος πρέπει να αποδεικνύει τα αυταπόδεικτα κάθε λίγο και λιγάκι, χρόνια αναμονής για ανθρώπους κατεστραμμένους και πάντα με τον πέλεκυ των αχρεωστήτως καταβληθέντων πάνω από το κεφάλι τους. Ακόμα δεν έχουν πάρει αυτά τα κουτσουρεμένα ποσά πλημμυροπαθείς του «Daniel» και «Elias», ακόμα περιμένουν τις αποζημιώσεις οι αλιείς του Παγασητικού για τα νεκρά ψάρια. Καμία απόκριση για τους ελαιοπαραγωγούς στο Περίβλεπτο για τη φωτιά του 2023 και άλλα πολλά τέτοια.
Δεν θα ξεχάσουμε τα τραγελαφικά των διαδικασιών σας, πώς κόβατε ποσά και δικαιούχους με βάση, για παράδειγμα, τη στάθμη του νερού στα δωμάτια. Άλλο σαράντα πόντους, άλλο ένα μέτρο, είναι άλλη καταστροφή το ένα, άλλη καταστροφή το άλλο, ή ζητώντας ό,τι πιστοποιητικό μπορεί να φανταστεί κανείς από ανθρώπους που είχαν κυριολεκτικά όλο τους το βιός κάτω από το νερό. Όπως ότι μετά από μήνες είπατε στους πλημμυροπαθείς που έπαιρναν αυτήν την κουτσουρεμένη επιδότηση ενοικίου, πως αν -λέει- διαπιστώνατε κατανάλωση ρεύματος στα σπίτια τους, θα τους ζητούσατε πίσω αναδρομικά τα χρήματα. Δηλαδή, αν κάποιος πήγαινε και έκανε εργασίες στο κατεστραμμένο σπίτι του, θεωρούνταν ότι έζησε, ότι ζούσε σ’ αυτό.
Με αφορμή, κύριοι της Κυβέρνησης, τέτοιες περιπτώσεις κουνήσατε και κουνάτε πολύ το δάκτυλο για τα ζητήματα της διαφάνειας. Σε κάθε ερώτηση που σας κάναμε όλα αυτά τα χρόνια, δεν χάνετε την ευκαιρία να αφήνετε υπονοούμενα για τους πλημμυροπαθείς, την ίδια ώρα που όπως αποδείχτηκε και με τον ΟΠΕΚΕΠΕ, στελέχη σας έγιναν ειδικοί στο μοίρασμα κονδυλίων. Να πάτε καλύτερα να ελέγξετε πρώην Υπουργούς σας και Υφυπουργούς και άλλα στελέχη της Κυβέρνησης, που τα ονόματά τους τα βρίσκουμε κάτω από κάθε πέτρα στα ζητήματα των ενισχύσεων, άσχετα με το αν δημοσιοποιούνται τέτοιες περιπτώσεις, γιατί έχετε γίνει εξπέρ στην επίκληση του δικαιώματος της σιωπής.
Και με το παρόν νομοσχέδιο τι λέτε τελικά; Ότι όλα αυτά θα προσπαθήσετε να τα λύσετε, φέρνοντας νέες ρυθμίσεις, φτιαγμένες βέβαια με τα ίδια παλιά και σάπια υλικά της πολιτικής σας, τα αποτελέσματα της οποίας μόλις ανέφερα. Κύριο μέλημά σας δεν είναι η επιτάχυνση των διαδικασιών ή η αντιμετώπιση όλων αυτών των εμποδίων που βρίσκει μπροστά του ο λαός, είναι η μείωση ακόμα πιο πολύ του κόστους -για εσάς κόστος είναι- των αποζημιώσεων, για να εξοικονομήσετε και από εκεί, όπως κάνετε και από αλλού, για τις ανάγκες της πολεμικής εμπλοκής, αλλά και η παράδοση της πίτας της αποκατάστασης στα κοράκια των ασφαλιστικών εταιρειών και στα νύχια των εργολάβων, στέλνοντας τον λογαριασμό στις λαϊκές οικογένειες. Προσπαθείτε να βγάλετε κυριολεκτικά από τη μύγα ξύγκι. Για παράδειγμα, στο άρθρο 13 τι λέτε, στο άρθρο που αφορά τα κατάλληλα σπίτια σε περιοχές με κατολίσθηση; Εξαιρείτε την αποζημίωση του οικοπέδου από την αρωγή. Αλήθεια, ο άνθρωπος που πρέπει να χτίσει το σπίτι του, πού θα το χτίσει στον αέρα; Γκρινιάξανε για άλλη μια φορά οι εκπρόσωποι των ασφαλιστικών εταιρειών στη συνεδρίαση της επιτροπής, γιατί λένε μόλις ένα στα πέντε σπίτια είναι ασφαλισμένα και δεν έχουν -λέει- αναμενόμενα κέρδη. Αλήθεια, τους έκοψε κανένας από εσάς τον βήχα ή το αντίθετο τους ανοίξατε την όρεξη; Πρώτα και κύρια εσείς της Κυβέρνησης με τις διατάξεις που φέρνετε στο νομοσχέδιο, αλλά και μαζί και η βολική αντιπολίτευση -που πραγματικά έχει χάσει το νόημα αυτή η λέξη, με χαρακτηριστικότερα παραδείγματα τον εκπρόσωπο της Ελληνικής λύσης στην Επιτροπή, αλλά και Βουλευτή του ΠΑΣΟΚ, οι οποίοι αναλώθηκαν στις τοποθετήσεις τους να πλέκουν το εγκώμιο των αρπακτικών της ιδιωτικής ασφάλισης.
Κυρίες και κύριοι, όπως αποδείχθηκε περίτρανα σε όλες τις περιπτώσεις των καταστροφών, μόνη μοναδική προϋπόθεση για να μπορέσει να αποσπάσει κάτι ο δοκιμαζόμενος λαός είναι το δυνάμωμα της πάλης του, είναι οι διεκδικήσεις για αποζημιώσεις στο 100% της ζημιάς, μέτρα για τη στήριξη των λαϊκών οικογενειών μέχρι την πλήρη αποκατάσταση, απέναντι στη στρατηγική των επιλέξιμων έργων και των κοστολογημένων προγραμμάτων των κομμάτων του συστήματος.
Γιατί μόνο έτσι μπορούν να γίνουν τα απαραίτητα αντιπλημμυρικά, αντιπυρικά έργα για να υπάρχει άμεση αποκατάσταση του οδικού και γενικότερα των καταστροφών. Να προσληφθεί όλο το απαραίτητο μόνιμο προσωπικό στην Πυροσβεστική, στη Δασοπροστασία, σε όλες τις υπηρεσίες που έχουν να κάνουν με την πολιτική προστασία. Αυτές τις διεκδικήσεις θα τις βρείτε μπροστά σας και στο Μαζικό Πανελλαδικό Συλλαλητήριο στις 5 Σεπτέμβρη στη ΔΕΘ, εκεί που εσείς, κύριοι της Κυβέρνησης και της βολικής Αντιπολίτευσης, θα αναγκαστείτε να ακούσετε τις εξαγγελίες των εργαζομένων, των βιοπαλαιστών αγροτών, του λαού. Αλλά θα τα δείτε μπροστά σας και στην αγωνιστική κλιμάκωση μετά, ακριβώς γιατί η προστασία της ζωής της λαϊκής περιουσίας, του περιβάλλοντος, απαιτεί τη σύγκρουση με το σύστημα του κέρδους που όλα αυτά αντιμετωπίζονται με όρους αγοράς. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μεταξά. 
Επόμενος ομιλητής ο κ. Ιωάννης Αμανατίδης, Βουλευτής του ΣΎΡΙΖΑ. 
Θα ακολουθήσουν ο κ. Γαβρήλος και η κυρία Διγενή.
ΙΩΑΝΝΗΣ ΑΜΑΝΑΤΙΔΗΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, με το παρόν νομοσχέδιο η Κυβέρνηση ισχυρίζεται πως νομοθετεί ένα ταχύτερο και πιο οργανωμένο πλαίσιο, ώστε ο πολίτης να γνωρίζει τι δικαιούται και πότε μπορεί να επιστρέψει στην κανονικότητα, μετά από φυσικές καταστροφές. Όμως αυτές οι ρυθμίσεις που φέρνετε σήμερα και που φέρνει η Κυβέρνηση επαρκούν για να γίνει αυτή η «φιλοδοξία» πραγματικότητα;
Κυρίες και κύριοι, η χώρα δοκιμάζεται ξανά, η χώρα μας ξανά και ξανά, από τις καταστροφικές πυρκαγιές του φετινού καλοκαιριού και των προηγούμενων ετών βεβαίως, μέχρι τον «Ιανό», τον «Daniel» και τον «Εlias» στην Θεσσαλία. Από σεισμούς και πλημμύρες μέχρι ολόκληρες περιοχές, όπως το Αρκαλοχώρι, που χρειάστηκαν χρόνια για να μην έχουν καν ακόμα καταφέρει να επιστρέψουν σε μια μορφή κανονικότητας. 
Οι φυσικές καταστροφές -έπρεπε να το γνωρίζετε, εδώ και επτά χρόνια που κυβερνάτε και να πάρετε πολύ πιο σοβαρά μέτρα- δεν αποτελούν πια ένα εξαιρετικό γεγονός, αλλά μια νέα πραγματικότητα. Μια πραγματικότητα που τι απαιτεί; Πρόληψη πρώτα απ’ όλα, επιχειρησιακή ετοιμότητα, αλλά και έναν ακόμα παράγοντα, την πραγματική αποκατάσταση των ανθρώπων που πλήττονται. 
Η κρατική αρωγή μετά τον εφιάλτη της καταστροφής δεν επιτρέπεται να ανοίγει -και βάλτε το σε εισαγωγικά- για τον πολίτη, ένα δεύτερο εφιαλτικό μαραθώνιο, τον μαραθώνιο της γραφειοκρατίας. Ο μηχανισμός πρέπει να είναι άμεσος, αποτελεσματικός, διαφανής και προβλέψιμος, ώστε ο πολίτης να ξέρει τι δικαιούται, ποια διαδικασία πρέπει να ακολουθήσει και κυρίως πότε θα λάβει την ενίσχυση.
Υπάρχει το ερώτημα που πρέπει να το απαντήσουμε με ειλικρίνεια: γιατί μέχρι σήμερα οι άνθρωποι περίμεναν χρόνια να αποκατασταθούν; Η περίπτωση του Αρκαλοχωρίου είναι αποκαλυπτική. Ο σεισμός έγινε στις 27 Σεπτεμβρίου του 2021. Σχεδόν πέντε χρόνια αργότερα ήρθε ο Δήμαρχος Μινώα Πεδιάδας και χαρακτήρισε την εμπειρία του Αρκαλοχωρίου, παράδειγμα όσων πρέπει να αλλάξουν συνολικά στον μηχανισμό αντιμετώπισης φυσικών καταστροφών. Την ανάγκη, δηλαδή, ενός συνολικού σχεδίου που θα αφορά την αποκατάσταση των υποδομών, αλλά ταυτόχρονα και την ανάταξη της τοπικής κοινωνίας και της οικονομίας. Και εδώ είναι συχνά ένα σημείο που χάνεται. Η φυσική καταστροφή δεν αφήνει πίσω της όπως ένας σεισμός μόνο ραγισμένους τείχους. Αφήνει οικογένειες σε προσωρινές κατοικίες, μικρές επιχειρήσεις χωρίς πελατεία, νέους που εγκαταλείπουν την περιοχή, τοπικές οικονομίες που συρρικνώνονται. Και βέβαια, όταν η προσωρινή λύση διαρκεί χρόνια, τότε παύει να είναι προσωρινή. 
Ακόμα πιο ενδεικτικά είναι όσα κατέθεσε ο Πρόεδρος του Συλλόγου Σεισμοπλήκτων Δήμου Μινώα Πεδιάδας «Η Ελπίδα». Εκατοντάδες ακίνητα στην περιοχή και σε όμορο σεισμό του Δήμου παραμένουν ακόμα χωρίς αποκατάσταση. Αναφέρθηκε, επίσης, και στο άτοκο δάνειο που προβλεπόταν ως μέρος της στεγαστικής συνδρομής και το οποίο, σύμφωνα με την εμπειρία που μετέφερε στην Επιτροπή, στην πράξη ποτέ δεν χορηγήθηκε από τις τράπεζες. Δηλαδή, μια παροχή που προβλέπεται στον νόμο, αλλά δεν μπορεί να φτάσει στον δικαιούχο, δεν αποτελεί πραγματική στήριξη. 
Το ίδιο ερώτημα σας θέτουμε ως προς το νέο πλαίσιο που εισάγετε. Για την ανακατασκευή προβλέπεται ότι η πρώτη δόση της εργατικής αρωγής θα καταβάλλεται αφού έχει εκδοθεί η οικοδομική άδεια και αφού έχει προηγηθεί η κατεδάφιση του πληγέντος κτιρίου. Και σας ρωτάμε, με ποια χρήματα θα φτάσει αυτός που έχει πληγεί μέχρι εκεί; Πρέπει να γνωρίζετε ότι το 41,8% των Ελλήνων -και φιγουράρει η χώρα μας στην πρώτη θέση της Ευρωπαϊκής Ένωσης- έχει ληξιπρόθεσμες οφειλές, δεν μπορεί δηλαδή να ικανοποιήσει μέσα στις συγκεκριμένες ημερομηνίες τις οφειλές του σε τράπεζες, οργανισμούς κοινής ωφέλειας και στο ενοίκιο, τη στιγμή που το ίδιο ποσοστό στην Ευρωπαϊκή Ένωση είναι στο 9,2%. Πώς λοιπόν θα πληρώσει τον μηχανικό, την άδεια, την κατεδάφιση, την απομάκρυνση των υλικών, τις πρώτες απαραίτητες εργασίες; 
Αν απαιτούμε από τον άνθρωπο που μόλις έχασε το σπίτι του, να διαθέτει πρώτα σημαντική δική του ρευστότητα για να αποκτήσει στη συνέχεια πρόσβαση στην κρατική αρωγή, τότε απλώς έχουμε μια βαθιά κοινωνική αντίφαση. Η αρωγή γίνεται ευκολότερη προσβάσιμη σε εκείνον που έχει ήδη οικονομική δυνατότητα και δυσκολότερα προσβάσιμη σε εκείνον που τη χρειάζεται περισσότερο. Γι’ αυτό επιμένουμε ότι επιβάλλεται να εξετάσουμε έναν ουσιαστικό μηχανισμό πραγματικής προκαταβολής ή χρηματοδοτικής διευκόλυνσης, ώστε αυτός που έχει πληγεί να μπορεί να ξεκινήσει την αποκατάσταση και όχι να περιμένει να αποζημιωθεί, αφού πρώτα καταφέρει μόνος του να χρησμοδοτήσει τα κρίσιμα πρώτα στάδια. 
Υπάρχει, όμως, και ένα άλλο θεμελιώδες ζήτημα. Ποιο είναι αυτό; Αυτά τα οποία προβλέπουν οι νόμοι εφαρμόζονται από υπηρεσίες και ανθρώπους. Οι ίδιοι οι εργαζόμενοι που κλήθηκαν στην Επιτροπή, μας υπενθύμισαν κάτι αυτονόητο. Ότι βεβαίως οι φυσικές καταστροφές πλέον αποτελούν μόνιμη πραγματικότητα και ότι η αντιμετώπιση των συνεπειών τους απαιτεί μόνιμη θεσμική γνώση και εμπειρία. Δεν είναι δυνατόν, δηλαδή, μια τέτοια κρίσιμη κρατική λειτουργία να στηρίζεται μόνιμα σε συμβασιούχους που βρίσκονται σε διαρκή εργασιακή εκκρεμότητα. Θέλουμε οργανωμένη υπηρεσία, σαφές οργανόγραμμα, επαρκείς μηχανικούς και μόνιμο προσωπικό. Γιατί δεν υπάρχει ψηφιακή πλατφόρμα που να υποκαθιστά τον μηχανικό που πάει στο πληγέν κτίριο. Δεν υπάρχει ηλεκτρονική αίτηση που από μόνη της να πραγματοποιεί αυτοψίες. Δεν υπάρχει επιτάχυνση όταν οι υπηρεσίες καλούνται να διαχειριστούν δεκάδες χιλιάδες ενεργές αιτήσεις χωρίς αντίστοιχη ενίσχυση σε ανθρώπινο δυναμικό. 
Στην ακρόαση φορέων αναφέρθηκε ότι η αρμόδια Γενική Διεύθυνση διαχειρίζεται περισσότερες από 41 χιλιάδες ενεργές αιτήσεις πολιτών, ενώ μόνο για τον «Daniel» έχουν καταγραφεί περίπου 15 χιλιάδες αιτήσεις που αφορούσαν αποκατάσταση κτιρίων και άλλες 13 χιλιάδες για επίδομα. Αυτή είναι η πραγματικότητα πίσω από τον νόμο και αυτή μας οδηγεί βέβαια και στη Θεσσαλία. Οι κάτοικοι της Θεσσαλίας, της Καρδίτσας, των Τρικάλων, της Μαγνησίας, δεν χρειάζονται άλλη υπενθύμιση για το τι τους συνέβη. Γνωρίζουν καλά το τι σημαίνει καταστροφή από τον «Ιανό», τον «Διομήδη», τον «Daniel» και τον «Elias». Όπως και την εμπειρία των τόσων ημερών, πόσο κρίσιμο είναι να υπάρχει γρήγορη αυτοψία, έγκαιρη οριοθέτηση, καθαρή ενημέρωση και άμεση οικονομική υποστήριξη. 
Το ίδιο πρόβλημα επαναλαμβάνεται από περιοχή σε περιοχή και από καταστροφή σε καταστροφή. Και ίσως η πιο αποκαλυπτική παραδοχή βρίσκεται μέσα στο ίδιο το νομοσχέδιο. Χρειάζεται ακόμα και σήμερα ειδική πρόβλεψη για προθεσμίες εργατικής συνδρομής που αφορούν κτίρια, τα οποία επλήγησαν από τις πυρκαγιές της 23ης και 24ης Ιουλίου 2018, οχτώ χρονιά μετά. 
Αυτό από μόνο του αρκεί για να μας δείξει ότι το πρόβλημα δεν είναι μόνο η απουσία νομοθετικής ρύθμισης, αλλά ο χρόνος, η γραφειοκρατία, η υποστελέχωση, η πολυδιάσπαση αρμοδιοτήτων και η αδυναμία του κράτους να μετατρέψει γρήγορα την υπόσχεση της αρωγής σε πραγματική αποκατάσταση. 
Δεν απορρίπτουμε όσα θετικά επιχειρείτε να διορθώσετε. Όμως, χρειάζονται και ζητάμε σαφή δεσμευτικά χρονοδιαγράμματα, επαρκώς στελεχωμένες δημόσιες υπηρεσίες, απλές και ενιαίες διαδικασίες, ουσιαστική προκαταβολή εκεί όπου ο πολίτης δεν διαθέτει χρήματα για να ξεκινήσει, πραγματική στήριξη της προσωρινής στέγασης και μια πολιτική αποκατάσταση που δεν εξαντλείται στο ίδιο το κτίριο, αλλά θα αφορά την κοινωνική και οικονομική ζωή της πληγείσας περιοχής. 
Ζητούμε πάνω απ’ όλα η κρατική αρωγή να συνδεθεί με μια συνολικότερη πολιτική πρόληψης και ανθεκτικότητας και οι δήμοι χρειάζονται τους αντίστοιχους πόρους. Την αποτελεσματικότητα της κρατικής αρωγής, κυρίες και κύριοι συνάδελφοι, την εξετάζουμε όχι μόνο από τα πόσα δικαιώματα θεσπίζουμε, αλλά από το αν ο πολίτης μπορεί πράγματι να τα ασκήσει και κυρίως αν μπορεί να τα ασκήσει εγκαίρως, γιατί μετά από μια φυσική καταστροφή ο χρόνος δεν είναι μια διοικητική λεπτομέρεια, είναι μέρος της ίδιας κρατικής αρωγής. 


Μια τέτοια πολιτική την οποία είχατε την ευκαιρία να την ασκήσετε τα επτά χρόνια, δεν την ασκήσατε. Το πρόβλημα στη χώρα μας τους επόμενους μήνες και εφόσον δεν παίρνετε μέτρα, θα επιδεινωθεί. Γι’ αυτό χρειάζεται μια αλλαγή πολιτικής σε προοδευτική κατεύθυνση, όχι μόνο της Κυβέρνησης, αλλαγή πολιτικής που θα εξυπηρετεί τις ανάγκες των πολιτών. 
Και βέβαια η τροπολογία σας είναι η απόδειξη της χρεοκοπίας του επιτελικού κράτους, είναι η νομοθετική αποτύπωση της αποτυχίας του.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Αμανατίδη.
Επόμενος ομιλητής ο κ. Γεώργιος Γαβρήλος, ανεξάρτητος Βουλευτής. 
ΓΕΩΡΓΙΟΣ ΓΑΒΡΗΛΟΣ: Κύριε Υπουργέ, κυρίες και κύριοι συνάδελφοι, συζητάμε σήμερα ένα σχέδιο νόμου του Υπουργείου Πολιτικής Προστασίας που είναι συνέχεια μιας κακής νομοθέτησης, που έχει αυτά τα επτά χρόνια αξιοποιήσει η Κυβέρνηση προς όφελος επικοινωνιακό και εκλογικό κομματικό. Κάθε νομοσχέδιο γραμμένο στα πόδια, στο γόνατο, κάθε νομοσχέδιο με ασάφειες, με αοριστίες. Και ένα νομοσχέδιο που συζητάμε σήμερα να χρειάζεται έντεκα υπουργικές αποφάσεις για να μας πει πώς, πότε όσοι έχουν πληγεί από τις φυσικές καταστροφές θα δουν το κράτος δίπλα τους. 
Και ασφαλώς είμαστε συνηθισμένοι αυτά τα επτά χρόνια να καταστρατηγούνται οι θεσμοί, να απαξιώνονται οι θεσμοί, ακόμη και η μέγιστη κοινοβουλευτική διαδικασία της συζήτησης της Αναθεώρησης του Συντάγματος να γίνεται στο πόδι μέσα σε είκοσι πέντε μέρες, μόνο και μόνο για να χρησιμοποιηθεί ενδεχομένως ο χρόνος, που είχε ανάγκη ο κ. Μητσοτάκης να πατήσει το κουμπί για να πάει τη χώρα σε εκλογές. Δεν του βγήκε, βέβαια, αυτό το σενάριο. Τα νούμερα δεν βγαίνανε. Και έτσι ενώ έβαλε τη Βουλή μέσα στον Ιούλιο να συνεδριάζει καθημερινά και να συζητά νομοσχέδια -πάνω από έξι, επτά νομοσχέδια μέσα σε δύο βδομάδες- προκειμένου να ψηφιστούν από την Ολομέλεια χωρίς καμία ιδιαίτερη επεξεργασία, χωρίς να δίνουν απαντήσεις στα αιτήματα της κοινωνίας πάνω στα ζητήματα που καταπιάνονταν, ερχόμαστε σήμερα να συζητήσουμε ένα ακόμη νομοσχέδιο που τάχα θα αντιμετωπίσει τα προβλήματα όσων έχουν πληγεί από τις φυσικές καταστροφές τα τελευταία χρόνια. 
Και, βέβαια, θα μπορούσαμε να προσεγγίσουμε καλόπιστα την πρόθεση της Κυβέρνησης αν από το 2021 βλέπαμε ότι το κράτος ήταν δίπλα σε όλους αυτούς τους ανθρώπους και όχι μερικούς μήνες πριν τις εκλογές, ενώ εκκρεμούν αποκαταστάσεις ζημιών από το 2021, από τον Έβρο, από τη Θεσσαλία, τη Στερεά Ελλάδα, τη Δυτική Ελλάδα έως και την Κρήτη. Και έρχεται σήμερα αυτό το νομοσχέδιο, χωρίς να αντιμετωπίζει κανένα θέμα γραφειοκρατίας και χωρίς πραγματικά να δίνει απαντήσεις στον κόσμο που έχει την ανάγκη της πολιτείας, πώς θα αποζημιωθεί άμεσα, θα αποκατασταθεί το νοικοκυριό του, η τοπική οικονομία κάθε περιοχής. 
Τι κάνατε όλα αυτά τα χρόνια, κύριε Υπουργέ; Ακόμη ο κόσμος ζητά αποζημιώσεις. Ακόμη ο κόσμος ζητά αποκατάσταση ζημιών, τέσσερα και πέντε έτη από τότε που καταστράφηκε. Όμως όλα στον βωμό της επικοινωνίας, όλα στον βωμό της κομματικής ανάγκης. Άλλωστε πότε δημιουργήθηκε αυτό το Υπουργείο; Το 2021, μετά τη μεγάλη καταστροφή στην Εύβοια. Και πέντε χρόνια από τότε δεν έχουμε οργανόγραμμα του Υπουργείου. Και έρχεστε εσείς σήμερα, λίγους μήνες πριν τις εκλογές, μετά από οκτώ χρόνια διακυβέρνησης στο τιμόνι της χώρας, να μας πείτε ότι θα απαντήσετε σε αυτές τις ανάγκες των πληγέντων συνανθρώπων μας. 
Δεν έχει να περιμένει τίποτα ο ελληνικός λαός από μία κακή Κυβέρνηση, η οποία το μόνο που είχε ως μέλημά της ήταν να κάνει μία βίαιη αναδιανομή του πλούτου και το πέτυχε τα τελευταία χρόνια. Από το 2019 έως σήμερα ένα 5% με 6% του ΑΕΠ της χώρας μετακινήθηκε από τον κόσμο της μισθωτής εργασίας, τους ελεύθερους επαγγελματίες, τους αυτοαπασχολούμενους στον κόσμο του κεφαλαίου, του μεγάλου και ισχυρού κεφαλαίου, γιατί οι μικρομεσαίοι είναι όλοι αποκλεισμένοι από τις επιδοτήσεις, από το Ταμείο Ανάκαμψης, από το ΕΣΠΑ, από τον τραπεζικό δανεισμό.
Και ασφαλώς ένα κεφάλαιο και αυτού του νομοσχεδίου με το βλέμμα στον ιδιωτικό τομέα πώς η ιδιωτική ασφάλιση θα γιγαντωθεί ακόμη και σε αυτά τα μελλούμενα που έχουμε σε σχέση με την κλιματική κρίση, πώς θα πάρει ένα κομμάτι της πίτας από τον ελληνικό λαό, από το ΑΕΠ της χώρας. Το πετύχανε στον ιδιωτικό τομέα. Ο μέσος όρος ιδιωτικής δαπάνης στην Ευρώπη είναι 17%, και στην Ελλάδα 39% με 40%. Τα ίδια funds, οι ίδιοι οι μεγάλοι επιχειρηματικοί όμιλοι που απομυζούν από την ανάγκη του ελληνικού λαού να έχει καλύτερες υπηρεσίες υγείας, διότι ένα εθνικό σύστημα υγείας είναι παραιτημένο στο έλεος.
Τι κάνατε αυτά τα χρόνια για την πρόληψη των πυρκαγιών και των καταστροφών, αφού επικαλείστε την κλιματική κρίση; Ακόμη και τους πόρους του Ταμείου Ανάκαμψης, που θα μπορούσατε να διεκδικήσετε περισσότερους και να διαθέσετε, δεν τους χρησιμοποιήσατε όπως έπρεπε, απευθείας αναθέσεις, συμβάσεις για μισθώσεις εναέριων μέσων. Διαλύσατε, όμως και τη δασοπροστασία, τις δασικές υπηρεσίες χωρίς προσωπικό. Έχετε απαξιώσει το Πυροσβεστικό Σώμα, που βλέπει ότι ο μέσος όρος ηλικίας ανεβαίνει και στον προθάλαμο μιας σταθερής εργασίας βρίσκονται κάποιες χιλιάδες άνθρωποι, δυόμισι χιλιάδες εποχικοί πυροσβέστες και δεν τους ανοίγετε την πόρτα, προκειμένου να στελεχώσουν την Πυροσβεστική Υπηρεσία και να αντιμετωπίσουμε τα καιρικά φαινόμενα στην ώρα τους και όπως πρέπει. Κυρίως, όμως, επιμένω στην πρόληψη που δεν φαίνεται να έχετε ιδιαίτερη μέριμνα όλα αυτά τα χρόνια σχεδιάζοντας. Αφήσατε στην άκρη και τα περιφερειακά σχέδια του ΣΎΡΙΖΑ, όπως σας τα δώσαμε και την έκθεση που είχαμε φτιάξει με επιστήμονες, προκειμένου να αντιμετωπίσετε ζητήματα πρόληψης σε σχέση με τα προβλήματα που δημιουργεί η κλιματική κρίση.
Δεν μπορεί να περιμένει τίποτα ο ελληνικός λαός από αυτή την Κυβέρνηση, που πανηγυρίζει δύο μέρες με τα παπαγαλάκια της στα μέσα μαζικής ενημέρωσης ότι αντιμετωπίζει το πρόβλημα της ακρίβειας όταν έκανε μία συμφωνία επαίσχυντη για πολιτεία στις 8 Ιουλίου του 2026, τάχα με τους μεγάλους ομίλους των super market και από τις 8 Ιουλίου μέχρι τις 31 Αυγούστου είχαμε σε πολλά είδη ανατιμήσεις 20%, 40% επάνω αυξήσεις και έρχεται ο κ. Θεοδωρικάκος μόλις προχθές και μας λέει ότι θα έχουμε μειώσεις γύρω στο 9,5%, ενώ είχαν προηγηθεί όλες αυτές οι ανατιμήσεις. Και έχουμε τις καταναλωτικές ενώσεις να καταγγέλλουν το γεγονός αυτό ότι είχαμε σε πολλά είδη ανατιμήσεις 20%, 30%, 40%. Και έρχεστε και κοροϊδεύετε τον ελληνικό λαό, έναν Ελληνικό λαό που φαίνεται με τα στοιχεία τώρα του ΟΟΣΑ, προχθές που παρουσιάστηκαν για το πρώτο τρίμηνο του 2026, έχει ένα έλλειμμα εισοδήματος τα νοικοκυριά μας 3,6%, ενώ τα υπόλοιπα μέλη του ΟΟΣΑ τα είκοσι ένα έχουν μία αύξηση μικρή, αλλά αύξηση 0,2% των εισοδημάτων των νοικοκυριών. Την ίδια στιγμή ο ΟΟΣΑ στις τριάντα οκτώ χώρες που σύγκρινε, βλέπει ότι για το 2025 η Ελλάδα βρίσκεται μαζί με το Μεξικό και την Κολομβία στις τελευταίες θέσεις από πλευράς μισθών. Και στην Ευρωπαϊκή Ένωση ο μέσος μισθός ο δικός μας είναι γύρω στις 18.000 ευρώ, στην υπόλοιπη Ευρώπη είναι 40.000 ευρώ. 
Αυτή είναι η πολιτική σας. Συνεχίζετε να φορολογείτε τον Έλληνα πολίτη με ένα 60% των φόρων να είναι έμμεσοι φόροι, να μην ακούτε την Αντιπολίτευση που σας λέει μειώστε το ΦΠΑ, μειώστε τον ειδικό φόρο κατανάλωσης. Δημιουργείτε υπερπλεονάσματα που την ίδια στιγμή αφήνετε τα δύο διυλιστήρια της χώρας να έχουν 842 εκατομμύρια ευρώ κέρδη το πρώτο τρίμηνο, οι πάροχοι ενέργειας να θησαυρίζουν και να μην τους φορολογείται και η αλυσίδα των τροφίμων ασφαλώς να συνεχίζει τα παιχνίδια της με τις τριγωνικές σχέσεις. Και όλα αυτά συμβαίνουν την ίδια στιγμή που το ιδιωτικό χρέος στην πατρίδα μας έχει εκτιναχθεί πάνω από 400 δισεκατομμύρια ευρώ. 
Τι να περιμένει ο ελληνικός λαός από αυτή την Κυβέρνηση; Το συντομότερο δυνατό πρέπει να φύγετε. Έχετε αποτύχει. Έχετε ρημάξει την ελληνική κοινωνία. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γαβρήλο. 
Καλείται στο Βήμα η κ. Ασημίνα Διγενή, Βουλευτής του Κομμουνιστικού Κόμματος της Ελλάδος. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κύριε Πρόεδρε. 
Κάθε καλοκαίρι που καίγεται η χώρα και κάθε φθινόπωρο και χειμώνα που πλημμυρίζουν οι πόλεις, ακούμε το ίδιο κυβερνητικό ρεπερτόριο: «Ακραίο φαινόμενο, πρωτοφανείς συνθήκες, κλιματική κρίση, ανθρώπινο λάθος». 
Αναρωτιόμαστε: Πόσο ακόμα θα ακούμε τα ίδια ψέματα, τις αοριστίες και τις υπεκφυγές σας; Είναι εγκληματική η απουσία πρόληψης και -φυσικά- αποκατάστασης των θυμάτων των φυσικών καταστροφών. 
Όταν ενώ γνωρίζεις ότι ο κίνδυνος μεγαλώνει, αφήνεις υπηρεσίες χωρίς προσωπικό, δάση χωρίς ολοκληρωμένη διαχείριση, πόλεις χωρίς αντιπλημμυρικές υποδομές, τα πάντα χωρίς ουσιαστική προστασία, τότε δεν δικαιούσαι να επικαλείσαι τη θεομηνία, εσύ που τα κάνεις τόσο «μούσκεμα» στο πριν, καταφέρνεις και τα κάνεις ακόμα χειρότερα στο μετά.
Θλιβερή και διαχρονική ιστορία εγκατάλειψης μετά από καταστροφές, από τους πυρόπληκτους προηγούμενων χρόνων μέχρι αυτούς που έχασαν πρόσφατα σπίτια, χωράφια και επιχειρήσεις επαναλαμβάνεται το ίδιο έργο: Εξαγγελίες μπροστά στις κάμερες, έκτακτα επιδόματα ψίχουλα, ατελείωτες αιτήσεις και μετά σιωπή. Οι κυβερνήσεις αλλάζουν, αλλά οι πληγέντες μένουν να περιμένουν ελεημοσύνη χρόνια ολόκληρα. 
Το κράτος, που εμφανίζεται μέσα σε λίγες ώρες για να καταγράψει ζημιές, χρειάζεται χρόνια για να τις αποκαταστήσει και αυτή δεν είναι απλώς μια γραφειοκρατική ανεπάρκεια. Είναι πολιτική επιλογή: Γρήγορο κράτος, όταν υπηρετεί επενδύσεις και κέρδη, βασανιστικά αργό όταν πρόκειται για τις ανάγκες των ανθρώπων. 
Αυτό επιτάσσει η Ευρωπαϊκή Ένωση και οι κυβερνήσεις της, που αντιμετωπίζουν ακόμα και την ανθρώπινη ζωή ως κόστος. Η πρόληψη και η αποκατάσταση δεν είναι γι’ αυτές -ποτέ δεν ήταν!- επιλέξιμη δαπάνη. Δεν χωράει στους δημοσιονομικούς περιορισμούς. Βλέπεις, ένα καθαρισμένο δάσος δεν δίνει μέρισμα, μια αντιπυρική ζώνη δεν μπαίνει στο χρηματιστήριο, ένα αντιπλημμυρικό έργο δεν παράγει κέρδη κάθε τρίμηνο. Παράγει, όμως, κάτι σημαντικότερο: Ασφάλεια και ζωή. Kαι αυτό, ακριβώς, αποκαλύπτει την ταξική φύση της πολιτικής σας. Mόνο που η ανθρώπινη ζωή δεν είναι λογιστική εγγραφή. 
Aκόμη και ο Ευρωπαϊκός Μηχανισμός «rescEU» παρουσιάζεται περίπου ως η μεγάλη ευρωπαϊκή απάντηση. Δεν μπορεί, όμως, η Ευρώπη να ανακυκλώνει ελλείψεις, ενώ παντού οι εργαζόμενοι παλεύουν εξαντλημένοι απέναντι στις τεράστιες ανάγκες, που έχουν μπροστά τους. Και η Κυβέρνηση της Νέας Δημοκρατίας αυτήν τη στρατηγική την έχει αναγάγει σε δόγμα.
Η βροχή μπορεί να είναι φυσικό φαινόμενο, η πλημμυρισμένη πόλη δεν είναι. Η φωτιά είναι φυσικός κίνδυνος, η ανυπαρξία πρόληψης δεν είναι. Και αυτοί οι έρημοι και ανυπεράσπιστοι άνθρωποι που μένουν πίσω, δεν είναι κόστος κανενός δημοσιονομικού σχεδιασμού. 
Η Πολιτική Προστασία κατέληξε σε μεγάλο βαθμό να σημαίνει μόνο «112» και «εκκένωση». Το «112» μπορεί να είναι χρήσιμο εργαλείο, δεν καθαρίζει δάση, όμως, δεν ανοίγει δασικούς δρόμους ή αντιπυρικές ζώνες, δεν κατασκευάζει αντιπλημμυρικά έργα, δεν προσλαμβάνει δασολόγους και πυροσβέστες, δεν σώζει ένα σπίτι όταν η φωτιά έχει ήδη φτάσει στην αυλή του, δεν βοηθάει κάποιον κατεστραμμένο να ξανασταθεί στα πόδια του. 
Και όσο για τις αποζημιώσεις μονίμως κουτσουρεμένες με όρους, ποσοστά και αστερίσκους. Η Σαλαμίνα είναι ένα χαρακτηριστικό παράδειγμα. Δυο άνθρωποι έχασαν τη ζωή τους, δεκατρείς τραυματίστηκαν, σπίτια, αυτοκίνητα, καταστήματα και φυσικό περιβάλλον καταστράφηκαν. 
Και ύστερα «ανακαλύπτετε» και την πολυτέλεια κατοικιών, επειδή χαρακτηρίζονται εξοχικές. Ας πάτε να εξηγήσετε εκεί στους ανθρώπους, στα Περιστέρια και στα Σελήνια, ότι το σπίτι που έχτισαν με δουλειά και στερήσεις μιας ζωής, αξίζει για το κράτος τα μισά. 
Η καταστροφή, όμως, αυτών των ανθρώπων είναι ολόκληρη, γιατί η αποζημίωση να είναι μισή; Και μιλάμε για ένα νησί με χιλιάδες κατοίκους και επισκέπτες, ναυπηγοεπισκευαστική ζώνη, δραστηριότητα, ενεργειακές εγκαταστάσεις, λιμενικές και στρατιωτικές υποδομές. Κι όμως, είναι με δύο Κέντρα Υγείας αποδεκατισμένα, με χρόνιες ελλείψεις για πυροπροστασία. Θαυμάστε όλοι την περίφημη «ανθεκτικότητα»! Τι σημαίνει; Σημαίνει να αντέχει ο πολίτης την εγκατάλειψή του. 
Υπάρχουν ευθύνες που δεν περιορίζονται στη σημερινή Κυβέρνηση, τον ΣΥΡΙΖΑ, το ΠΑΣΟΚ και τα υπόλοιπα κόμματα που υπερασπίζονται τη στρατηγική της Ευρωπαϊκής Ένωσης, παρουσιάζοντας κάθε φορά το πρόβλημα ως ζήτημα καλύτερης διαχείρισης. Εμείς ρωτάμε: Τι έγινε πριν από τη φωτιά; Και σίγουρα, τι θα κάνετε μετά από αυτήν; Γιατί πίσω από τις διαφορετικές διαχειριστικές προτάσεις, βρίσκεται ακριβώς η ίδια στρατηγική: Γη, δάσος, νερό, ενέργεια και υποδομές όλα αντιμετωπίζονται με κριτήριο κερδοφορίας και όχι για τις λαϊκές ανάγκες. 
Και κοίτα σύμπτωση! Μετά από κάθε καταστροφή, εμφανίζονται οι επενδυτές. Εκεί που πριν δεν υπήρχαν λεφτά για ολοκληρωμένη προστασία, ξαφνικά υπάρχουν χρηματοδοτικά εργαλεία, επενδυτικά σχέδια και επιχειρηματικές ευκαιρίες για την αξιοποίηση της περιοχής. 
Γι’ αυτό εμείς μιλάμε καθαρά! Απαιτείται γενναία κρατική χρηματοδότηση της πολιτικής προστασίας με φορολόγηση του μεγάλου κεφαλαίου, μαζικές προσλήψεις μόνιμου προσωπικού σε Πυροσβεστική, δασικές υπηρεσίες, δήμους, περιφέρειες και υγειονομικές υπηρεσίες, ενιαία διαχείριση και προστασία των δασών, σύγχρονα αντιπλημμυρικά και αντιπυρικά έργα με ολοκληρωμένο σχεδιασμό ανά περιοχή, πλήρης στελέχωση των δημόσιων δομών υγείας. 
Και όταν συμβεί η καταστροφή, ζητάμε εκατό τοις εκατό αποζημίωση των πληγέντων, χωρίς αστερίσκους, χωρίς διαχωρισμούς και χωρείς να μετατρέπεται η αποζημίωση σε δεύτερη δοκιμασία για τον άνθρωπο που έχασε τα πάντα. 
Δεν σας ζητάμε, λοιπόν, να γίνετε καλύτεροι διαχειριστές της καταστροφής. Απαιτούμε να πάψει η καταστροφή να θεωρείται αποδεκτό κόστος και οι άνθρωποι που δεν χρωστούν να ξεκινούν τη ζωή τους από το μηδέν. Τα φυσικά φαινόμενα πάντα θα υπάρχουν. Αυτό που δεν είναι φυσικό φαινόμενο, είναι ένα κράτος απροετοίμαστο απέναντι σε κινδύνους που γνωρίζει και που δεν φροντίζει τα θύματα μετά, που περιμένει την επόμενη καταστροφή για να αναμετρήσει νεκρούς, στρέμματα και σπίτια. 
Γι’ αυτό η απάντηση δεν βρίσκεται στην επομένη εκκένωση, στην επόμενη αποζημίωση-ψίχουλο, στην επόμενη υπόσχεση ότι «αυτή τη φορά θα είμαστε έτοιμοι». Βρίσκεται στην οργάνωση, διεκδίκηση, αγώνα και τελικά στην ανατροπή αυτής της βάρβαρης πολιτικής σας. 
Και να το ξεκαθαρίσουμε: Η αποζημίωση δεν είναι φιλανθρωπία, δεν είναι φιλανθρωπία του κράτους, ούτε επίδομα παρηγοριάς. Είναι η υποχρέωσή του απέναντι σε ανθρώπους που είδαν μέσα σε λίγες ώρες να γίνονται στάχτη οι κόποι μιας ζωής, που υποχρεώνονται να ανέβουν έναν γραφειοκρατικό Γολγοθά. Απαιτείται ουσιαστική στήριξη μέχρι αυτοί οι άνθρωποι να ξανασταλθούν ορθοί. 
Δεν μπορεί το κράτος να είναι γενναιόδωρο όταν χρηματοδοτεί επιχειρηματικούς ομίλους και ξαφνικά να θυμάται ότι πρέπει να γίνει λογιστής, όταν πρέπει θα ξαναχτιστεί το σπίτι ενός πυρόπληκτου. Αυτοί οι άνθρωποι δεν ζητούν χάρη. Ζητούν πίσω αυτό που έχασαν, επειδή ένα κράτος που όφειλε να τους προστατεύει, τελικά δεν το έκανε. Και δεν θα επιτρέψουμε πάνω στα αποκαΐδια τους, να στηθεί άλλη μια επιχείρηση περικοπών, καθυστερήσεων και κοροϊδίας. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Διγενή. 
Καλείται στο Βήμα ο κ. Αθανάσιος Χαλκιάς, ανεξάρτητος Βουλευτής. Μένουν ακόμη τέσσερις Βουλευτές -ο κ. Τσοκάνης, ο κ. Κόντης, ο κ. Λαμπρούλης και ο κ. Λιάκος- και τέσσερις Κοινοβουλευτικοί που, όμως, δεν έχουν δηλώσει, αλλά θα πρέπει να δηλώσουν και μετά θα αρχίσουμε τις δευτερολογίες, αντίστροφα όπως πάντα.
Ορίστε, κύριε Χαλκιά.
ΧΡΗΣΤΟΣ ΓΙΑΝΝΟΥΛΗΣ: Εγώ θα ήθελα να μιλήσω μετά τον κ. Λαμπρούλη. 
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ. 
Κυρίες και κύριοι συνάδελφοι, πριν ξεκινήσω να μιλάω για το νομοσχέδιο, θα μιλήσω για μία καταγγελία η οποία μου ήρθε από έναν στρατιωτικό στη Ρόδο και αφορά και το Υπουργείο σας.
Η ανάρτησή του εχθές, μέσα σ ένα τέταρτο, είχε κατέβει από τα social media, από το διαδίκτυο. Έγραφε στην ανάρτησή του: «Σε μία κρίσιμη και αστραπιαία επιχείρηση, οι τοπικές αρχές και οι αρμόδιες υπηρεσίες και η ομάδα Drones Κυμισάλας απέτρεψαν την τελευταία στιγμή ένα οργανωμένο χτύπημα που στόχευε στην καταστροφή του τελευταίου συμπαγούς δασικού πλέγματος της Ρόδου. Η παράνομη αποβίβαση ομάδας λαθρομεταναστών σημειώθηκε στην περιοχή της Κυμισάλας, με τους εμπλεκόμενους να κινούνται άμεσα προς το πυκνό δάσος. Μαζί τους μετέφεραν δοχεία που περιείχαν συνολικά εκατό λίτρα καυσίμων. Όπως προέκυψε, ο αντικειμενικός σκοπός και οι σαφείς εντολές που είχαν λάβει από τα κυκλώματα των απέναντι παραλίων, ήταν η πρόκληση εμπρησμού στο εναπομείναν δασικό οικοσύστημα του νησιού».
Έχω αποκρύψει τα στοιχεία του στελέχους -είναι στη διάθεσή σας, όμως, το ονοματεπώνυμο αν το χρειαστείτε, κύριε Υπουργέ-, καταθέτω στα Πρακτικά το φωτογραφικό υλικό και την ανάρτηση του στελέχους των Ενόπλων Δυνάμεων. 
(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Όλοι μπορούμε να αντιληφθούμε τι σημαίνει για την απόκρυψη των οπλικών συστημάτων και του στρατιωτικού προσωπικού όταν καίγονται αυτές οι περιοχές, εσείς ως πρώην στρατιωτικός, κύριε Υπουργέ, καταλαβαίνετε πολύ καλύτερα αυτό που μόλις είπα, το αντιλαμβάνεστε πολύ καλύτερα και, πραγματικά, νομίζω ότι η χώρα μας, στο πλαίσιο ενός υβριδικού πολέμου, δέχεται μία ασύμμετρη απειλή. Όλοι θυμόμαστε, γιατί εγώ δεν ξεχνώ, ότι τα προηγούμενα χρόνια είχανε συλληφθεί Τούρκοι υπήκοοι, Γκρίζοι Λύκοι, οι οποίοι καίγανε γι’ αυτόν ακριβώς τον λόγο ελληνικά νησιά. Επίσης, έχουμε από τη μία οικονομικά συμφέροντα, άτομα διαταραγμένα ή ανεύθυνα που καίνε την πατρίδα μας και δεν προσέχουν καθόλου και από την άλλη έχουμε, δυστυχώς, αυτήν την ασύμμετρη απειλή. Και παρακαλώ, κύριε Υπουργέ, να διερευνηθεί αυτό το γεγονός που ανέφερα, αυτή η ανάρτηση, και αν έχετε πληροφορίες παρακαλώ να κατατεθούν και ίσως έρχεται να κολλήσει με τις δηλώσεις του κ. Ερντογάν νωρίτερα, πριν περίπου δύο, τρεις ώρες, όπου ανέφερε την επιτακτική ανάγκη να αποστρατιωτικοποιηθούν τα νησιά, ειδάλλως, δεν ξέρω, μπορεί να έρθει πάλι νύχτα, όπως λέει. Μην πάμε εμείς μέρα, όμως, στον κ. Ερντογάν. 
Συνεχίζω, λοιπόν, με το νομοσχέδιο. Το παρόν νομοσχέδιο ίσως θα μπορούσε να έχει τον τίτλο «οδηγός απόρριψης αποζημιώσεων σε πληγέντες από θεομηνίες με τη χρήση νομικών προσχημάτων». Η Κυβέρνηση το προβάλλει ως δήθεν εκσυγχρονιστικό στην πραγματικότητα, όμως, πίσω από πολλές εύηχες τεχνοκρατικές διατυπώσεις κρύβεται η πρωτοφανής στρατηγική αποχώρηση του κοινωνικού κράτους από τη στοιχειώδη αποστολή του να σταθεί δίπλα στους πολίτες την ώρα των μεγάλων δοκιμασιών. 
Στο άρθρο 4 εισάγονται εξαιρετικά αυστηροί και στενοί ορισμοί για τα κτίρια, τα οποία διαχωρίζονται σε εγκαταλειμμένα ή ερειπωμένα, σε επικίνδυνα για χρήση και σε προσωρινά ακατάλληλα. Ο πραγματικός στόχος του άρθρου είναι ο νομικός κατακερματισμός της όποιας φυσικής καταστροφής ώστε με νομικά προσχήματα να απορρίπτονται σωρηδόν οι αιτήσεις των πολιτών και να εξαιρούνται αρωγής τα παραδοσιακά και πατρογονικά σπίτια της ελληνικής υπαίθρου που φέρουν τις ιδιαίτερες πολεοδομικές συνθήκες περασμένων ετών. Η Κυβέρνηση αναλώνεται στο πώς θα ορίσει τις βλάβες στα χαρτιά την ίδια στιγμή που έχει αφήσει τα δάση και τα ρέματα ακαθάριστα, τις αντιπυρικές ζώνες ανύπαρκτες και τις αρμόδιες δασικές υπηρεσίες πλήρως αποδυναμωμένες. Το κράτος αποτυγχάνει παταγωδώς να προστατεύσει τη γη και το βιος των Ελλήνων και γι’ αυτό νομοθετεί ορισμούς για να απαλλαγεί από τις αποζημιώσεις. 
Το άρθρο 6 δημιουργεί την ψευδαίσθηση μιας δήθεν φιλολαϊκής διεύρυνσης των δικαιούχων, ωστόσο η τέταρτη παράγραφος αποκαλύπτει το πραγματικό και ανάλγητο πρόσωπο της Κυβέρνησης. Η ρύθμιση αποκλείει εν μία νυκτί από τη στεγαστική αρωγή όσα κτίρια φέρουν πολεοδομικές αποκλίσεις και δεν είχαν προλάβει να τακτοποιηθούν, τιμωρώντας την ελληνική οικογένεια για την πολυπλοκότητα ενός εχθρικού και δαιδαλώδους κρατικού μηχανισμού. 
Στο άρθρο 7 θεσπίζεται ένας εξαιρετικά άδικος και οριζόντιος κόφτης αποζημίωσης ο οποίος περιορίζει την αρωγή στα εκατόν πενήντα τετραγωνικά μέτρα για τις κατοικίες και στα πεντακόσια τετραγωνικά μέτρα για τις επιχειρήσεις, ανεξαρτήτως του πραγματικού μεγέθους της κατεστραμμένης ιδιοκτησίας. Η Κυβέρνηση βαφτίζει την επιλογή αυτή ως «αναγκαίο δημοσιονομικό εξορθολογισμό», όμως, όταν η καταστροφή μιας περιουσίας οφείλεται στην κρατική ανεπάρκεια και στην παντελή έλλειψη αντιπλημμυρικών και αντιπυρικών έργων η αποζημίωση στον πολίτη οφείλει να καλύπτει το σύνολο της ζημιάς χωρίς εκπτώσεις. Άκουσα εχθές τον κ. Κατσαφάδο, στο τέλος της επιτροπής, να αναφέρει για τα εκατόν πενήντα τετραγωνικά ότι δεν γνωρίζει πολλές οικογένειες που έχουν εκατόν πενήντα τετραγωνικά. Πράγματι, αυτό είναι αληθές και εγώ δεν γνωρίζω πολλές οικογένειες που έχουν σπίτι εκατόν πενήντα τετραγωνικών. Όμως, κύριε Υπουργέ, οφείλω να πω ότι φρόντισε διαχρονικά το πολιτικό σύστημα να απαξιώσει οικονομικά τους Έλληνες και, κυρίως, με το δημογραφικό να μην υπάρχουν οικογένειες πολύτεκνες και υπερπολύτεκνες. 
Να σας αναφέρω, λοιπόν, ότι σε αυτήν εδώ τη διάταξη θα έπρεπε να αναφέρονται πόσα μέλη της οικογένειας υπάρχουν. Έχουμε, δεν είναι πολλές, αλλά υπάρχουν ελληνικές οικογένειες που είναι πολύτεκνες και υπερπολύτεκνες. Δηλαδή, ένα ζευγάρι που έχει δέκα παιδιά και δύο αυτοί δώδεκα και ενδεχομένως ένας παππούς ή μια γιαγιά, δεκατρία άτομα να έχουν ένα σπίτι 150-200 τετραγωνικά είναι πολλά; Δεν πρέπει να λαμβάνουμε υπ’ όψιν μας αυτό το πράγμα, πόσα μέλη έχει η οικογένεια. Δεν μιλάμε, φυσικά, για κάποιον που έχει 150 τετραγωνικά και είναι ένα άτομο ή δύο. Ίσως αυτός είναι και ο τρόπος που αντιλαμβάνεται ο καθένας την πυρηνική οικογένεια, όπως είπε μία Υπουργός σας ότι εκείνη την αντιλαμβάνεται διαφορετικά, εμείς έτσι την αντιλαμβανόμαστε την οικογένεια, πολυπληθής, με τον παππού και τη γιαγιά μέσα, με τους γονείς, με πατέρα και μάνα και όχι «μαμά 1», «μαμά 2», «μπαμπά 2», «μπαμπά 1». 
Σας ευχαριστώ πάρα πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χαλκιά. Επόμενος ομιλητής ο κ. Χρήστος Τσοκάνης, Βουλευτής του Κομμουνιστικού Κόμματος Ελλάδας. 
ΧΡΗΣΤΟΣ ΤΣΟΚΑΝΗΣ: Ευχαριστώ, κύριε Πρόεδρε. 
Λοιπόν, τι να πει κανείς; Τα κάψατε όλα. Κάψατε το Πόρτο Γερμενό, κάψατε τον Κιθαιρώνα, κάψατε το Πατέρας, κοντέψατε να πάτε στα Γεράνια Όρη, έσβησε η φωτιά στη θάλασσα, νεκρούς είχαμε, ελικόπτερα πέφτανε. Δηλαδή τι άλλο να κάνατε; Τι λέτε ότι πέτυχε η πολιτική μας; Να μου πείτε, έγινε αυτό κι αυτό. Έφυγε από τη Βοιωτία, έσβησε στη θάλασσα, έφυγε από το βουνό, έσβησε στο άλλο βουνό. Περιουσίες καταστράφηκαν χωρίς κανένα μέτρο υποδομής. Χωρίς κανένα μέτρο πρόληψης. Την ώρα της φωτιάς τι κάνατε; Αυτά που έπρεπε να είχαν γίνει πριν. Ζώνες αντιπυρικές εκείνη την ώρα; Άρα, μπορούσατε να το κάνατε πριν. Γιατί δεν το κάνατε; Γιατί ήταν κόστος. Ήταν κόστος για ένα κράτος που μαζεύει. 
Γιατί μόνο μια υπηρεσία δουλεύει σήμερα στην Ελλάδα. Μια υπηρεσία. Πώς λέγεται; Πώς λέγεται η υπηρεσία αυτή; ΑΑΔΕ. Και τι κάνει η ΑΑΔΕ; Τα τσεπώνει. Από ποιους τα τσεπώνει; Από τους εφοπλιστές, αφορολόγητο, τραπεζίτες, βιομηχάνους, στρατηγικούς επενδυτές; Όχι, από τον λαό. Μισθωτούς συνταξιούχους, αυτοαπασχολούμενους. Και πού τα δίνει; Στο κεφάλαιο, στην πολεμική οικονομία και σε όλους αυτούς που επενδύουν. Άρα, τι είναι σήμερα για το κράτος η πρόληψη; Είναι, ακριβώς, κόστος και δεν πήρατε κανένα μέτρο. Ποιος σας προειδοποιούσε; Μήπως σας προειδοποιούσαν αυτοί που ρίχνανε με την «Αύρα» νερό στους πυροσβέστες, μήπως αυτοί εδώ που κατακερμάτισαν τις Δασικές Υπηρεσίες και την Πυροσβεστική κ.λπ. κ.λπ.. Μήπως όλοι εσείς μαζί, που στον βωμό της κερδοφορίας των ομίλων, που υποκλίνεστε στην Ευρωπαϊκή Ένωση, τι έχετε κάνει; Έχετε αφήσει την Πυροσβεστική υποστελεχωμένη, τις δασικές υπηρεσίες με μηδέν δασεργάτες, με ελλείψεις χιλιάδων εργαζομένων σε δασονόμους, αλλά και άλλες ανάγκες, με μηδέν μέτρα πρόληψης και προστασίας. Σας προειδοποίησε το ΚΚΕ, όλα τα χρόνια. Και ερωτήσεις καταθέσαμε στο Κοινοβούλιο ότι θα καεί το Πόρτο Γερμενό και τι λέγατε; Όλα βαίνουν καλώς. Και ερωτήσεις καταθέσαμε στο Κοινοβούλιο ότι θα καεί το όρος Πατέρας και τι μας είπατε; Έχουμε πάρει τα απαραίτητα μέτρα. Και τι άλλη ερώτηση κατέθεσε το ΚΚΕ; Γιατί οι διαβεβαιώσεις σας είναι «φύκια για μεταξωτές κορδέλες». Τι έλεγε ο κ. Αλευράς, ο Υφυπουργός σας παλαιότερα όταν κάηκαν -θυμίστε μου το όνομα, όχι Αλευράς, τέλος πάντων- τα Γεράνια Όρη είχε πει ότι δεν θα μπουν ανεμογεννήτριες και ετοιμάζετε πενήντα επτά ανεμογεννήτριες στα Γεράνια Όρη. 
Θέλετε να μας πείσετε ότι σήμερα παίρνετε μέτρα με το καινούργιο νομοσχέδιο για να κάνετε τί; Να σώσετε τη λαϊκή περιουσία; Και ποιος θα αποζημιώσει για τις υπεραιωνόβιες ελιές που κάηκαν στους πρόποδες του Κιθαιρώνα; Ποιος; Ποιος θα αποζημιώσει για τις λαϊκές περιουσίες -όχι εξοχικά ιδιοκτητών από το Ψυχικό και τη Φιλοθέη, αλλά από Ασπρόπυργο, Ελευσίνα, Μάνδρα, Κορυδαλλό, Αγία Βαρβάρα, Πέραμα- που είχαν χτίσει με το αίμα και τον ιδρώτα τους εργαζόμενοι; 
Ποιος θα αποζημιώσει τη στιγμή που το κόστος κατασκευής σήμερα ξεπερνάει τα δυόμισι χιλιάδες ευρώ; Και τι τους δίνετε; Τους δίνετε ένα χιλιαρικάκι. Και πώς θα τους το δώσετε; Με τι; Αυτό που το ξέρετε καλά όλοι σας. Τι ξέρετε καλά όλοι σας; Τους δημοσιονομικούς κόφτες. Και τι κάνετε εσείς; Βάζετε κόφτες σε ό,τι παροχή είναι για τον λαό. Έτσι θα τρέχει και θα ανεβαίνει αυτόν τον Γολγοθά αυτός ο άνθρωπος που του κάηκε το σπίτι και στη ουσία δεν πρόκειται να το ξαναχτίσει. Και μέσα από τους κόφτες ένας στους εκατό θα καταφέρει να πάρει δυο-τρία ψιχουλάκια για να κάνει τι; Να φτιάξει τον κηπάκο του, γιατί σπίτι δεν μπορεί να έχει, και να βάλει μέσα ένα κοντέινερ ή ένα μικρό τροχόσπιτο. Αυτό είναι. Αυτό είναι που θα συμβεί, σας το λέω.
Και τι ετοιμάζεστε να κάνετε; Τι ετοιμάζεστε να κάνετε; Γιατί όταν βρέχει, εσείς τι κάνετε; Πουλάτε ομπρέλες. Όχι εσείς, το κεφάλαιο, οι όμιλοι κ.λπ. εκμεταλλεύονται. Όταν κάνει ζέστη, τι κάνουν; Πουλάνε μπουκαλάκια με νερό. Τι ετοιμάζεστε να κάνετε; Να παραδώσετε τις καμένες περιοχές πού; Στους ομίλους. Ποιους ομίλους; Τους τουριστικούς και τους ενεργειακούς.
Ούτως η άλλως, τι δουλειά είχαν χτες το βράδυ στις 23.00΄ η ώρα -γιατί μάτια έχουμε και κυκλοφορούμε- δύο τριαξονικά και έκοβαν δέντρα μες στη νύχτα; Γιατί δεν πήγανε μες στη μέρα; Γιατί τι δουλειά είχαν μες στη νύχτα; Ποιοι τους είχαν αδειοδοτήσει χτες το βράδυ να είναι στο Πόρτο Γερμενό και να κόβουν και να μαζεύουν κομμάτια κορμών; Από ποιον δήμο, περιφέρεια ή κυβέρνηση πήραν άδεια; 
Ετοιμάζεστε, λοιπόν, και έχετε στρώσει το έδαφος, μέσα από την εμπορευματοποίηση των δασών και όλων των άλλων, να παραδώσετε στο κεφάλαιο όλους αυτούς. Υπάρχει ένοχος; Γιατί; Τον κυνηγήσατε; Υποσυντηρημένο δίκτυο της ΔΕΔΗΕ; Μα εσείς -όλοι μαζί, όχι μόνο εσείς, για να μην αδικώ και τους άλλους- δεν ψηφίζετε μαζί την απλοποίηση των διαδικασιών των επενδυτών; Τι είναι οι ενεργειακοί όμιλοι; Επενδυτές. Τι τους έχετε κάνει; Με απλές και γρήγορες διαδικασίες αδειοδοτούνται. Και ποιος τους ελέγχει; Το Υπουργείο Ανάπτυξης τα ψήφισε αυτά. Και ποιος τους ελέγχει αυτούς; Ιδιωτικές εταιρείες που συστήνουν ακόμα και οι ίδιοι. Δηλαδή «Γιάννης πίνει, Γιάννης κερνάει». Γιάννης κατασκευάζει, Γιάννης δεν παίρνει μέτρα, Γιάννης τον ελέγχει, Γιάννης δεν του βάζει το πρόστιμο. Και ποιος πληρώνει; Ο λαός, γιατί έχει μια μικρή αυθαιρεσία, γιατί έχει ένα μικρό υπόστεγο, γιατί έχει ένα μικρό πάρκινγκ στο σπίτι του κ.λπ. κ.λπ. κ.λπ.. 
Γιατί το κράτος που υπηρετείτε και που υπηρετείτε όλοι σας και διαγωνίζεστε όλοι σας ποιος θα κάτσει σε αυτήν εδώ την καρέκλα και ποιος θα εμφανιστεί σαν μεσσίας, γιατί διαγωνίζεστε; Για να εξυπηρετήσετε τις ανάγκες των ομίλων και του κεφαλαίου. Γιατί αυτό το κράτος έχει όνομα. Λέγεται καπιταλιστικό κράτος και δεν βάζει σε προτεραιότητα και μπροστά του τις ανάγκες του εργαζόμενου λαού. Γιατί ελπίζετε ότι θα καταφέρει κανείς από όλους αυτούς, που καταστράφηκε η λαϊκή περιουσία τους, που καταστράφηκαν οι αναμνήσεις τους, η ζωή τους, το περιβάλλον, που δώσαν έδωσαν αγώνα για να μεγαλώσουν ακόμα και ένα δεντράκι στη γειτονιά τους, θα μπορέσουν να το αναστήσουν; Όχι. 
Γιατί έχει κανείς τον χρόνο να τρέχει σε λογιστές, δικηγόρους, σε ιδιωτικά ΚΕΠ, προκειμένου να συντάξει όλες αυτές τις αιτήσεις; Ίσα-ίσα, βρίσκετε άλλη μια ευκαιρία, εκτός από τους ομίλους του τουρισμού και τους ενεργειακούς ποιοι άλλοι να κερδίσουν; Οι όμιλοι που επενδύουν πού; Στις ψηφιακές πλατφόρμες. Για να δώσετε και εκεί πέρα μια χείρα βοηθείας σε αυτές τις ψηφιακές πλατφόρμες και αυτήν την ψηφιοποίηση. Όμως, δεν βλέπουμε ψηφιοποίηση, όταν πρόκειται για την ικανοποίηση των λαϊκών αναγκών. 
Σήμερα και χθες στον Ασπρόπυργο είχαμε φωτιές σε μετασχηματιστές και πυλώνες, με το εξής αποτέλεσμα. Διότι έχετε γυρίσει και έχετε κάνει τη Δυτική Αττική πάρκινγκ ασθενοφόρων τα οποία έχουν ηλικία είκοσι πέντε ετών και τα φέρνετε από όλη την Ελλάδα για να μας κλείσετε τα στόματα γιατί ζητάμε μόνιμο σταθμό του ΕΚΑΒ. Ποιος δεν είχε σήμερα, ρε παιδιά, ρεύμα στον Ασπρόπυργο με 40 και με 35 βαθμούς Κελσίου; Το Κέντρο Υγείας Ασπροπύργου, που κλείνει το μεσημέρι και είναι υποστελεχωμένο. Είναι ή δεν είναι έτσι; Και μετά από παρεμβάσεις του κόμματός μας, επισπεύσθηκε η διαδικασία. Και το υποσυντηρημένο δίκτυο της ΔΕΔΔΗΕ, με τις φωτιές να ξεσπούν η μια μετά την άλλη;
Ούτως ή άλλως, σήμερα είναι και άλλη μία θλιβερή μέρα, και θέλουμε να εκφράσουμε και τα ειλικρινή μας συλλυπητήρια. Έφυγε από τη ζωή άλλος ένας τραυματίας στο μεγάλο κρατικό εργοδοτικό έγκλημα που έγινε στον Ασπρόπυργο.
Σε αυτό το εργοδοτικό έγκλημα, στις φωτιές στα κέντρα ανακύκλωσης, στους ενεργειακούς ομίλους, στις φωτιές στον ΔΕΔΔΗΕ στον Ασπρόπυργο, στα τοξικά απόβλητα, στις παράνομες χωματερές, που τις ξέρετε όλοι και τις βαφτίζετε νόμιμες και με μια φωτιά προσπαθείτε να σβήσει τα ίχνη σας, ποιος φταίει; Η κλιματική αλλαγή; Η κλιματική κρίση φταίει γι’ αυτές τις φωτιές ή τα ελλιπή μέτρα προστασίας για την υγεία, την ασφάλεια των εργαζομένων και των κατοίκων; 
Αλλά μέχρι εδώ και μη παρέκει. Θα πάρετε μέτρα εδώ και τώρα -σας το λέει το ΚΚΕ και θα σας το επιβάλει ο λαός και της Δυτικής Αττικής και σε όλη την Ελλάδα- για 100% αποζημιώσεις σε ό,τι ζημιές κάνατε. Και όχι μόνο στις υλικές ζημιές, αλλά και στις αναμνήσεις. Θα βάλετε βαθιά το χέρι στην τσέπη αυτήν τη φορά και θα σας το επιβάλει και στη ΔΕΘ που έχουμε το Σάββατο, αλλά και το επόμενο διάστημα μέσα από τους μαζικούς οργανωμένους αγώνες. Αλλά και στις αναμνήσεις, που προσπαθείτε να κάψετε, όλων των πυρόπληκτων οικογενειών, αλλά και όλων των κατοίκων, που κάψατε τον τελευταίο πνεύμονα δάσους της Δυτικής Αττικής, γιατί μας έχετε γεμίσει με καρκινοπάθειες και πνευμονοπάθειες από αυτήν την αλόγιστη, την ανεξέλεγκτη καπιταλιστική ανάπτυξη, αυτό το θαύμα της Δυτικής Αττικής που δεν τολμάς να μετακινηθείς από τη μια περιοχή της πόλης στην άλλη, που χρειάζεται να περιμένεις μια και μιάμιση ώρα το ασθενοφόρο, που τρομάζεις από το τι θα διαγνωστείς, αν έχεις καρκίνο, πνευμονοπάθεια, καρδιοπάθεια ή εγκεφαλικό, γιατί ακριβώς τα κέρδη τους είναι οι ζωές οι δικές μας, των κατοίκων, των εργαζομένων και όλων αυτών που ζουν εκεί στη Δυτική Αττική. 
Όμως, θα τα ξαναχτίσουμε και θα τα ξαναχτίσουμε με γνώμονα τις λαϊκές ανάγκες, με τον λαό μπροστά και το ΚΚΕ στο πλευρό του, οικοδομώντας ένα κράτος που θα ικανοποιεί…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Τσοκάνη. 
Επόμενος ομιλητής ο κ. Ιωάννης Κόντης, ανεξάρτητος Βουλευτής. 
Θα ακολουθήσουν ο κ. Λαμπρούλης και μετά ο κ. Γιαννούλης. 
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, ένας νόμος ο οποίος, υποτίθεται, υπόσχεται ταχύτητα και άμεση αρωγή σε πληγέντες από καταστροφές, πυρκαγιές και οτιδήποτε άλλο υπάρχει στην άμοιρη αυτή χώρα, αλλά στην ουσία κατασκευάζει ένα σύστημα όπου η βοήθεια εξαρτάται από οριοθετήσεις, αυτοψίες, μηχανικούς, άδειες, στάδια εργασιών και ελέγχους και -το σημαντικότερο- από νόμους οι οποίοι δεν υπάρχουν ακόμα στην ψήφιση αυτήν τη στιγμή και θα ψηφιστούν αργότερα, μελλοντικούς νόμους. 
Μιλάμε για άμεση αρωγή, αλλά μεγάλο μέρος του πραγματικού περιεχομένου παραπέμπεται σε μελλοντικές, όπως είπα, υπουργικές αποφάσεις. Ποσά, δικαιούχοι, προϋποθέσεις, δικαιολογητικά και διαδικασίες, όλα στον ίδιο νόμο. Ενδεικτικά, το ύψος πρώτης αρωγής καθορίζεται με ΚΥΑ ανάλογα με το μέγεθος στις βλάβες, ενώ σε άλλες ενισχύσεις οι υπουργικές αποφάσεις καθορίζουν ύψος, δικαιούχους και διάφορους όρους. Και το επιχείρημα βέβαια είναι ότι δεν ψηφίζουμε συγκεκριμένη αποζημίωση, ψηφίζουμε την εξουσιοδότηση η Κυβέρνηση να αποφασίσει αργότερα ποιος, πόσα και πότε θα πάρει.
Η πρώτη αρωγή δεν είναι πρόσθετη αποζημίωση, είναι προκαταβολή. Το νομοσχέδιο ορίζει ρητά την πρώτη αρωγή ως προκαταβολή της στεγαστικής αρωγής, ενώ προβλέπεται και συμψηφισμός για το τελικό ποσό. Έχουμε περιορισμό και πλαφόν στα 150 τετραγωνικά για τους ιδιώτες, 500 τετραγωνικά για επιχειρήσεις. Και εγώ θα αντικρούσω έναν προηγούμενο συνάδελφο και θα πω ότι υπάρχουν στην επαρχία πολλά σπίτια με τις αποθήκες και με τα όσα έχουν χτιστεί, τα οποία και φιλοξενούν μεγάλες οικογένειες και είναι 150 τετραγωνικών. Αλλά το θέμα δεν είναι αυτό. Το θέμα είναι δηλαδή ότι αν κάποιος έχει 149 ή 151, θα έχει διαφορετική αντιμετώπιση όταν το σπίτι του πάθει μια ζημιά και θα υπόκειται σε μικρότερη ενίσχυση και γρηγορότερη ή βραδύτερη αντιμετώπιση από την πολιτεία; Για τη συγκατοίκηση κόβεται η ενίσχυση στο μισό. Το επίδομα συγκατοίκησης δεν μπορεί να ξεπεράσει το 50% του αντίστοιχου επιδόματος ενοικίου και όποιος παίρνει επίδομα ενοικίου ή συγκατοίκησης δεν μπορεί ταυτόχρονα να πάρει μεταφερόμενο ενοίκιο.
Εν πάση περιπτώσει, δεν θα μπω σε όλα τα άρθρα, γιατί έχω σημειώσει πολλά άρθρα. Θα πω γενικά ότι στην Ελλάδα οι πληγέντες από τη θεομηνία, τις φωτιές αντιμετωπίζονται σαν φταίχτες. Είδαμε ότι κάποτε στο Μάτι επιχειρήθηκε να μεταφερθεί η ευθύνη στους κατοίκους που κατασκεύασαν σπίτια, όπως είπαν, σε ρέματα.
Και ενώ η πολιτεία πρέπει να είναι παρούσα και να κάνει τους ελέγχους να δει αν όντως τα σπίτια κατασκευάζονται σε περιοχές οι οποίες ίσως αποτελέσουν πρόβλημα σε μία μελλοντική πυρκαγιά ή οτιδήποτε άλλο, είναι απούσα και έρχεται μετά να τιμωρήσει με τη σιωπή της, να καταγγείλει, να πει ότι «φταίνε αυτοί». Το ίδιο έγινε και με τα Τέμπη, το ίδιο γίνεται και σε άλλα μέρη, γιατί αντί μία πολιτεία να είχε φροντίσει να υπάρχουν τα συστήματα ασφαλείας -και φταίνε τρία κόμματα που κυβέρνησαν σε αυτό, δεν έβαλαν αυτήν την περίφημη Σύμβαση 717 να λειτουργεί- βλέπουμε να είναι καταγγέλλοντες ο ένας τον άλλον.
Αν υπήρχε αυτή η Σύμβαση, κύριοι, δεν θα είχε συμβεί αυτή η μεγάλη καταστροφή που θα μας κυνηγάει όσο ζούμε. Τα Τέμπη θα μας κυνηγούν και το Μάτι και όλες αυτές οι καταστροφές θα μας κυνηγούν όσο ζούμε.
Και αντ’ αυτού, βλέπουμε ανθρώπους, οι οποίοι συμμετείχαν ενεργά ή έμμεσα ή παθητικά στην κατασκευή της 717 και απέτυχαν, να συμμετέχουν αργότερα σε άλλες επιχειρήσεις, σε άλλες κατασκευές με τις ίδιες εταιρείες ή με άλλες εταιρείες, να επιβραβεύονται με αυτόν τον τρόπο, γιατί αν ψάξουμε και δούμε ποιοι κατηγορούνται και από την Ευρωπαϊκή Εισαγγελία για το ότι δεν ολοκληρώθηκαν τα έργα της 717, θα δούμε πολλά κοινά πρόσωπα σε εταιρείες οι οποίες σήμερα έχουν αναλάβει έργα και κομπορρημονούν και βγαίνουν και φωνάζουν για μεγάλες επενδύσεις, για δισεκατομμύρια, για κέρδη του κεφαλαίου, το οποίο κεφάλαιο γίνεται στην ουσία όλο και πιο μικρό, όλο και πιο συγκεκριμένο και ένα, δύο, τρία άτομα θα ελέγχουν όλη τη χώρα με τους εντολοδόχους από το εξωτερικό, την Ευρωπαϊκή Ένωση και οτιδήποτε άλλο σημαίνει αυτό, τις τράπεζες και όλα τα άλλα.
Δεν θέλω, λοιπόν, να μπω ούτε στις ευθύνες, στις «παρευθύνες», τα ξέρουμε όλα, έχουμε κουραστεί, ξέρουμε ποιες είναι οι ευθύνες, είναι αυτοί οι οποίοι καίνε, κατασκευάζουν, ξανακαίνε, κατασκευάζουν, γίνονται πλημμύρες, αγνοούν, συμμετέχουν τα σχήματά τους τα επενδυτικά και τα κατασκευαστικά σε διάφορες κατασκευές, αναλαμβάνουν όλα τα έργα στο τέλος και είναι ένας μύλος ο οποίος δεν τελειώνει ποτέ και ο μόνος που την πληρώνει είναι ο κόσμος, ο οποίος δεν έχει κερδίσει τίποτα ούτε από την Ευρωπαϊκή Ένωση ούτε από οτιδήποτε άλλο, από κανέναν από αυτούς και προσπαθεί μόνος του να βγάλει το κεφάλι του από τον βούρκο για να αναπνεύσει.
Να πω τώρα και κάτι άλλο -και το κλείνω στο τέλος- για τις υποσχέσεις της πολιτείας. Εγώ καλώ τον κύριο Υπουργό Αθλητισμού -και όσους εμπλέκονται- να έρθει στο γήπεδο του «Ηρακλή» στο επόμενο παιχνίδι προσκεκλημένος να δει τον αγώνα. Είναι ένα γήπεδο το οποίο δεν έχει ετοιμαστεί. Είχαμε υπόσχεση της Κυβέρνησης και του Καυτανζογλείου για τον «Ηρακλή» ότι θα είναι έτοιμο, μόλις άρχιζε το πρωτάθλημα. Ο «Ηρακλής» τώρα είναι ξεσπιτωμένος τρεις αγωνιστικές. Παίζει την Κυριακή στην Τρίπολη. Αναγκαστικά τρία παιχνίδια είναι εκτός έδρας. Το τέταρτο πάλι στον Βόλο θα το παίξει γιατί δεν έχει γήπεδο, γιατί η πολιτεία δεν φρόντισε με τα εντεταλμένα όργανά της και τη διοίκηση του Καυτανζογλείου να είναι έτοιμο το γήπεδο. Βγήκε ένα budget 13 εκατομμυρίων για να γίνουν έργα. Για τον Παναθηναϊκό ψηφίστηκε να δουλεύουν Κυριακές, γιορτές, αργίες, χωρίς να ξεκουράζονται οι εργαζόμενοι και εκεί δεν έχουν αρχίσει καν τα έργα, δεν έχει κανείς προσδιορίσει ποιος είναι αυτός που θα κάνει τι.
Θεωρούμε, λοιπόν, ότι παραγνωρίζετε και αγνοείτε εκατοντάδες χιλιάδες κόσμου οι οποίοι περίμεναν να δουν αυτό το περίφημο γήπεδο, για να βλέπουν την ομάδα τους. Και να ξέρετε ότι όλα εδώ πληρώνονται, τίποτα δεν μένει εκτός. Ειδικά όταν μιλάμε για ποδόσφαιρο, για οπαδούς, να ξέρετε πώς βλέπουν και αυτοί τα πράγματα. Και όλα αυτά θα τα δούμε στο μέλλον.
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κόντη.
Επόμενος ομιλητής ο κ. Γεώργιος Λαμπρούλης, Βουλευτής του Κομμουνιστικού Κόμματος Ελλάδος και Αντιπρόεδρος της Βουλής.
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ, κύριε Πρόεδρε.
Θεωρούμε πως και στα ζητήματα των φυσικών καταστροφών, αν θέλετε γενικότερα της Πολιτικής Προστασίας και έχοντας στο επίκεντρο την προστασία της ανθρώπινης ζωής και της λαϊκής περιουσίας, αυτό που απαιτείται και είναι αναγκαίο είναι ένας συνολικός κεντρικός σχεδιασμός πρόληψης, αντιμετώπισης και αποκατάστασης. Και αυτά πρέπει να αποτελούν προτεραιότητα ενός κράτους που θα έχει την ευθύνη με ισχυρές κρατικές υπηρεσίες, διαρθρωμένες κατάλληλα, στελεχωμένες με όλο το αναγκαίο προσωπικό και τα μέσα, τις υποδομές, ώστε να μπορεί να ανταποκρίνεται στα θέματα της αντιμετώπισης, της αποκατάστασης, της αρωγής.
Μπορεί, όμως, αυτό το κράτος, το αστικό κράτος που υπηρετείτε όλοι σας διαχρονικά -κυβερνήσεις, αστικά κόμματα- να εξασφαλίσει τα ανωτέρω; Όχι. Και αυτό το αποδεικνύει η ίδια η ζωή. Και αυτό συμβαίνει γιατί; Διότι ούτε θέλει ούτε και μπορεί. Γιατί οι προτεραιότητές του δεν είναι η ευημερία των πολιτών, η προστασία του περιβάλλοντος, αλλά το πώς μέσω των προωθούμενων πολιτικών, όπως για παράδειγμα με την εμπορευματοποίηση και συγκέντρωση της γης σε λίγους, την παράδοση των φυσικών πόρων, όπως για παράδειγμα ο δασικός πλούτος ή οι εκτάσεις για ανανεώσιμες πηγές ενέργειας και άλλες παραδίδονται στις επιχειρηματικές ορέξεις που είναι και η αιτία καταστροφών, θα συμβάλλει αυτό το κράτος στη θωράκιση και ενίσχυση ακριβώς της κερδοφορίας των επιχειρηματικών ομίλων, θυσιάζοντας, όμως, τις ανάγκες του λαού σε πρόληψη, αρωγή, αποκατάσταση. Και αυτό συμβαίνει διότι και τα ζητήματα της Πολιτικής Προστασίας λογίζονται ως ανεπίτρεπτο κόστος για το αστικό κράτος και όσους το υπηρετούν.
Έτσι, λοιπόν, οι ανάγκες του λαού μπαίνουν στο ζύγι του κόστους-οφέλους της επίσημης πολιτικής της Ευρωπαϊκής Ένωσης και στα ζητήματα αυτά, της Πολιτικής Προστασίας, που όλοι σας, όμως, έχετε ως Ευαγγέλιο, την Ευρωπαϊκή Ένωση. Είναι η πολιτική του «καλύτερα να πληρώνεις αποζημιώσεις και αυτές κουτσουρεμένες από το να παίρνεις μέτρα προστασίας, αποκατάστασης για πλημμύρες, σεισμούς, φωτιές, ή άλλες καταστροφές».
Αυτό εξάλλου αποτυπώθηκε και στο περίφημο πόρισμα της ολλανδικής εταιρείας μετά τις τεράστιες καταστροφές του Daniel στη Θεσσαλία, δηλαδή το «καλύτερα να πνίγεσαι, να καταστρέφεσαι, ε και κάτι, ρε αδερφέ, θα σου δώσουμε ως αρωγή».
Και την ίδια ώρα, όμως, αυτό το αστικό κράτος που υπηρετείτε και δεν προστατεύει τον πολίτη, τη ζωή, την περιουσία του, το περιβάλλον, έρχεται συγχρόνως και του κουνάει το δάχτυλο, καθιστώντας τον υπεύθυνο, προκειμένου ο ίδιος ατομικά να αναλάβει την ευθύνη για την προστασία του.
Αυτήν την κατεύθυνση υπηρετεί και η πρόβλεψη ή οι προβλέψεις -αν θέλετε- που αναφέρονται στο νομοσχέδιο για προώθηση της ιδιωτικής ασφάλισης, που -σημειωτέον- θέσατε ξεδιάντροπα ως Κυβέρνηση και ως ντίλερς -να το πω και σωστά- από τις πρώτες μέρες -να θυμίσουμε- μετά την τραγωδία που ζήσαμε στη Θεσσαλία με τον Daniel, πριν ακριβώς ή περίπου λίγες μέρες ακόμα για να συμπληρωθούν τρία χρόνια, αποτέλεσμα της εγκληματικής σας πολιτικής όλων των κυβερνήσεων διαχρονικά.
Και στόχος σας είναι τα όποια ψίχουλα της υποτυπώδους κρατικής αρωγής να συμπληρώνονται -από πού;- από την ιδιωτική ασφάλιση. Να πώς οι καταστροφές, λοιπόν, για κάποιους είναι ευκαιρία για κέρδη. Και τι λέτε, λοιπόν, στον λαό για ακόμα μία φορά; «Θες αποζημίωση; Πλήρωσε ασφαλιστικά συμβόλαια για να έχεις και μεγαλύτερες πιθανότητες να αποζημιωθείς και αυτό ανάλογα με τα ασφάλιστρα». Ε, δεν το λες, λοιπόν, αυτό και κοινωνική πολιτική ούτε προστασία από τις φυσικές καταστροφές.
Και ακριβώς τα αποτελέσματα αυτής της αντιλαϊκής πολιτικής τα ζουν εδώ και πεντέμισι χρόνια οι σεισμόπληκτοι στη Θεσσαλία, σε Λάρισα, Τρίκαλα μετά τον σεισμό στις 3 του Μάρτη του 2021 με επίκεντρο το Δαμάσι. Πού πήγαν, αλήθεια, οι υποσχέσεις για γρήγορη αποκατάσταση των σεισμοπλήκτων, οι ατελείωτες δηλώσεις, φωτογραφίες δίπλα σε δωρεές στελεχών της Κυβέρνησης, της Περιφέρειας, αλλά και άλλων παραγόντων;
Πεντέμισι χρόνια μετά τον σεισμό, λοιπόν, οι μάσκες έχουν πέσει, αποκαλύπτονται οι κούφιες υποσχέσεις, ενώ το μαρτύριο των σεισμοπλήκτων συνεχίζεται. Εκατόν πενήντα οικογένειες εξακολουθούν να μένουν σε ακατάλληλα μικροσκοπικά κοντέινερς, σε συνθήκες καύσωνα, ψύχους, ενώ άλλες σε επικίνδυνα σπίτια. Αρκετές οικογένειες αποκλείστηκαν από το επίδομα των 600 ευρώ, ενώ υπάρχουν ακόμα εκκρεμότητες με την καταβολή μέρους του επιδόματος των 1.200 έως 6.000 ευρώ για επισκευή και οικοσκευή, όπως αυτό αφορά και δεκάδες επαγγελματίες για ζημιές στα μαγαζιά τους. Η κατεδάφιση αρκετών «κόκκινων» σπιτιών δεν έχει ολοκληρωθεί σε πολλά χωριά και οι άνθρωποι παραμένουν δίχως μόνιμη και αξιοπρεπή κατοικία, αφού δεν μπορούν ουσιαστικά να χτίσουν νέο σπίτι ή να το επισκευάσουν και ας κόπτεστε εσείς, κύριοι της Κυβέρνησης, προπαγανδιστικά πως δώσατε, δόθηκαν εξακόσιες άδειες. Ε και;
Όμως, ερώτημα: Πώς να προχωρήσουν στην ανοικοδόμηση, αφού ουσιαστικά το πλαίσιο αποκατάστασης μεταφέρει το βάρος στους ίδιους τους πληγέντες; Με σύνθετα χρηματοδοτικά σχήματα ουσιαστικά αποσύρεται η κρατική ευθύνη και οι σεισμόπληκτοι σπρώχτηκαν ή σπρώχνονται στις τράπεζες. Έρχονται, λοιπόν, οι τράπεζες, στις οποίες έχουν απευθυνθεί για να πάρουν δάνειο, οι οποίες, όμως, δεν αναγνωρίζουν τα άτοκα δάνεια που είχε υποσχεθεί η Κυβέρνηση, ενώ σε πολλές περιπτώσεις θέτουν αυστηρά κριτήρια ηλικιακά, εισοδηματικά, απαιτούν εγγυήσεις και εγγυητές, αποκλείοντας πολλούς από αυτούς, ενώ και τα ποσά που προβλέπονται δεν ανταποκρίνονται στις πραγματικές ανάγκες.
Να μην πούμε για τη γραφειοκρατία που αποτελεί ακόμα μία διάσταση σε συνάρτηση με την υποστελέχωση των δημοσίων υπηρεσιών. 
Εκτός, λοιπόν, από το δημοτικό σχολείο στο Δαμάσι που - να το θυμίσουμε- έγινε από τεχνική εταιρεία, όχι από ευαισθησία προς τους σεισμόπληκτους, αλλά ως ανταπόδοση στα πάμπολλα μεγάλα δημόσια έργα που παίρνει με αναθέσεις από την Κυβέρνηση, πολλά άλλα σχολεία εξακολουθούν να μην έχουν κατασκευαστεί. Στη Φαλάνη, πολλές οι ερωτήσεις, πολλές οι παρεμβάσεις, «φωνή βοώντος» στα δέντρα. Στα Πλατανούλια, επίσης.  Και ο αριθμός είναι μεγαλύτερος. 
Συγχρόνως, οι σεισμόπληκτοι εργαζόμενοι, βιοπαλαιστές, αγρότες, κτηνοτρόφοι και οι μικροί επαγγελματίες της περιοχής, πέρα από τις συνέπειες του σεισμού και μετά την δεκαετή καπιταλιστική οικονομική κρίση και την έκρηξη της ακρίβειας, βιώνουν και πρόσθετα μεγάλα προβλήματα από τα καιρικά φαινόμενα στις αγροτικές καλλιέργειές τους που τους έχουν φέρει σε τραγικά αδιέξοδα. 
Αυτή η αντιλαϊκή πραγματικότητα που βιώνουν οι εκατοντάδες σεισμόπληκτοι, προφανώς και δεν είναι αποτέλεσμα της ανικανότητας ή κακών χειρισμών της Κυβέρνησης της Νέας Δημοκρατίας, αλλά αποτέλεσμα ταξικών πολιτικών επιλογών και ενός πλαισίου που ζυγίζει τις ανθρώπινες ανάγκες και αντιμετωπίζει την προστασία της ζωής και της περιουσίας του λαού ως κόστος. Και αυτό εφαρμόζεται πιστά από τη Νέα Δημοκρατία όπως έκαναν και οι προηγούμενες κυβερνήσεις ΣΥΡΙΖΑ-ΑΝΕΛ, Νέα Δημοκρατία-ΠΑΣΟΚ με ΛΑΟΣ, με ΔΗΜΑΡ και πάει λέγοντας. Είναι η προδιαγεγραμμένη κατάληξη της ευρωενωσιακής αρχής που αντιμετωπίζει τα έργα υποδομής, προστασίας και αποκατάστασης ως κόστος που πρέπει να περιοριστεί από το αστικό κράτος και να μεταφερθεί στις πλάτες του λαού, προκειμένου να εξασφαλίζονται κεφάλαια για την στήριξη των επιχειρηματικών ομίλων και των πολεμικών εξοπλισμών των ιμπεριαλιστών του ΝΑΤΟ και της Ευρωπαϊκής Ένωσης. 
Από αυτήν την άποψη, είναι άκρως υποκριτικές οι καταγγελίες, οι κατά καιρούς δηλώσεις των άλλων κομμάτων - στελεχών στην Περιφέρεια ΠΑΣΟΚ, ΣΥΡΙΖΑ, κτλ. - που καταγγέλλουν την Κυβέρνηση μόνο για τη διαχείριση και όχι για το ίδιο το αντιλαϊκό πλαίσιο που συνδιαμόρφωσαν και εφάρμοσαν όλοι τους σε αντίστοιχες περιπτώσεις. 
Οι σεισμόπληκτοι και γενικότερα οι εργαζόμενοι, οι βιοπαλαιστές, οι αγρότες, οι αυτοαπασχολούμενοι όλων αυτών των περιοχών, αλλά και γενικότερα με την οργάνωση του αγώνα τους κόντρα στην μοιρολατρεία και στις αυταπάτες πως  κάποιος «σωτήρας»-διαχειριστής αυτής της πολιτικής θα τους σώσει, πρέπει να διεκδικήσουν και να επιβάλλουν τα δίκαια αιτήματά τους και την ικανοποίηση των αναγκών τους, αλλά βάζοντας στο στόχαστρο παράλληλα την πολιτική και το βάρβαρο σύστημα που αυτή η πολιτική υπηρετεί. 
Το ΚΚΕ και σε αυτόν τον αγώνα, όπως κάνει πάντα, θα συνεχίσει και θα μπει μπροστά.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Λαμπρούλη. 
Επόμενος ομιλητής ο κ. Ευάγγελος Λιάκος, Βουλευτής της Νέας Δημοκρατίας. Θα ακολουθήσει ο κύριος Παφίλης, δεν θα μιλήσει ο κ.  Γιαννούλης.
Ορίστε, κύριε Λιάκο.
ΕΥΑΓΓΕΛΟΣ ΛΙΑΚΟΣ: Σας ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, μιλώντας σήμερα για την αποκατάσταση μετά από φυσικές καταστροφές, αισθάνομαι βαθιά την ανάγκη να ξεκινήσω από την περιοχή μου, την Δυτική Αττική, από έναν τόπο που έχει δοκιμαστεί πολλές φορές, ειδικά τα τελευταία χρόνια και με διαφορετικό τρόπο -από τις φονικές πλημμύρες στη Μάνδρα και στη Νέα Πέραμο το 2017, τις πυρκαγιές στα Μέγαρα, στον Ασπρόπυργο, στην Φυλή, στα Βίλια και πρόσφατα στο Πόρτο Γερμενό. 
Γι’ αυτό στον τόπο μου γνωρίζουμε καλά ότι η αντιμετώπιση μιας φυσικής καταστροφής έχει δύο κρίσιμες διαστάσεις: Την προστασία της ανθρώπινης ζωής την ώρα της κρίσης και την ταχύτητα με την οποία μια περιοχή μπορεί να αποκαταστήσει τις ζημιές και να επιστρέψει στην κανονικότητα. Αυτή η εμπειρία είναι που κάνει τη σημερινή συζήτηση ιδιαίτερα σημαντική για την Δυτική Αττική. 
Η πραγματικότητα αδιαμφισβήτητα έχει αλλάξει. Τα ακραία καιρικά φαινόμενα εμφανίζονται με μεγαλύτερη συχνότητα, ένταση και έκταση. Η κλιματική αλλαγή λειτουργεί πλέον ως ένας επιπλέον παράγοντας κινδύνου και μας αναγκάζει να αναθεωρήσουμε παλιές βεβαιότητες. Η πολιτεία οφείλει να προσαρμόζεται σε αυτήν τη νέα πραγματικότητα και θεωρώ σημαντικό ότι τα τελευταία χρόνια αυτή η Κυβέρνηση έχει επιχειρήσει ουσιαστικές θεσμικές αλλαγές στον τρόπο με τον οποίο η χώρα οργανώνει την πολιτική προστασία. 
Με το ν.5281/2026, την «Ενεργή Μάχη», έγινε η συνολική αναμόρφωση του συστήματος πρόληψης, ετοιμότητας και απόκρισης απέναντι στις δασικές πυρκαγιές και τις φυσικές καταστροφές. Αυτό έχει για μένα μια ιδιαίτερη πολιτική σημασία, γιατί δείχνει ότι αρχίζουμε να αντιμετωπίζουμε τις φυσικές καταστροφές ως έναν ενιαίο κύκλο: Πρόληψη, ετοιμότητα, απόκριση και σήμερα αποκατάσταση.
Αυτή είναι η πιο ώριμη αντίληψη για την πολιτική προστασία, το να είναι γνωστή εκ των προτέρων ακόμα και η επόμενη μέρα, το ποιος έχει την ευθύνη, ποια διαδικασία ακολουθείται και με ποια εργαλεία θα φθάσει τελικά η στήριξη στους συμπολίτες μας. Γιατί και η απόκριση χρειάζεται σχέδιο, χρειάζεται έναν μηχανισμό που να υπάρχει πριν συμβεί η επόμενη καταστροφή και να μπορεί να ενεργοποιηθεί αμέσως όταν χρειαστεί.
Όσο καλά και αν οργανωθούμε, όσο περισσότερο και αν επενδύσουμε στην πρόληψη, που προφανώς αυτό πρέπει να κάνουμε, κανένα κράτος δεν μπορεί να υποσχεθεί ότι θα αποτρέψει κάθε πυρκαγιά, κάθε πλημμύρα, κάθε σεισμό ή κάθε ακραίο φυσικό φαινόμενο. Όμως, μπορεί να μειώνει τον κίνδυνο, μπορεί να προστατεύει καλύτερα ανθρώπινες ζωές και περιουσίες και όταν η καταστροφή συμβεί, πρέπει να μπορεί να βοηθήσει τον πολίτη να ξανασταθεί στα πόδια του όσο το δυνατόν γρηγορότερα. 
Εδώ βρίσκεται η ουσία του σημερινού νομοσχεδίου. Η διαχείριση μιας φυσικής καταστροφής ολοκληρώνεται όταν μια περιοχή μπορεί πραγματικά να επιστρέψει στην κανονικότητα. Εκεί η ταχύτητα της αποκατάστασης έχει καθοριστική σημασία και αυτό ακριβώς επιχειρεί το νομοσχέδιο: Μια πιο ενιαία και λειτουργική διαδικασία στεγαστικής αρωγής από την πρώτη στήριξη μέχρι την οριστική αποκατάσταση.
Θεωρώ ιδιαίτερα σημαντικό ότι αντιμετωπίζει προβλήματα που στην πράξη μπορούσαν να μπλοκάρουν μια ολόκληρη διαδικασία όπως, για παράδειγμα, η δυνατότητα αντιμετώπισης περιπτώσεων συγκυριότητας, ώστε η αποκατάσταση να μην εμποδίζεται από την αδράνεια ενός συνιδιοκτήτη ή η δυνατότητα κληρονόμων να προχωρούν τη διαδικασία χωρίς να απαιτείται να έχει προηγηθεί η Πράξη Αποδοχής Κληρονομιάς, εφόσον αποδεικνύουν το κληρονομικό τους δικαίωμα.
Μπορεί αυτά να ακούγονται ως τεχνικές λεπτομέρειες, αλλά στην πραγματικότητα εδώ βρίσκεται πολλές φορές η διαφορά ανάμεσα σε μία ρύθμιση που υπάρχει στο νόμο και σε μία ρύθμιση που μπορεί πράγματι να χρησιμοποιήσει ο πολίτης. Και αυτή πρέπει να είναι μια σταθερή αρχή όταν νομοθετούμε, δηλαδή να σχεδιάζουμε τη διοίκηση με βάση τις πραγματικές συνθήκες που συναντά ο πολίτης. 
Στην ίδια λογική εντάσσεται και η αξιοποίηση του e-Άδειες και το λέω και ως μηχανικός. Η ψηφιοποίηση έχει αξία όταν απλοποιεί διαδικασίες στην πράξη. Όταν ο φάκελος είναι ενιαίος, οι Υπηρεσίες έχουν κοινή εικόνα και ο πολίτης μπορεί να γνωρίζει ανά πάσα ώρα και στιγμή την πορεία της υπόθεσής του. Λιγότερα στάδια λοιπόν, λιγότερη γραφειοκρατία, ταχύτερη αποκατάσταση. Αυτό πρέπει να είναι το ζητούμενο. 
Επίσης σημαντική είναι και η συζήτηση που ανοίγει για τη σχέση της κρατικής αρωγής με την ιδιωτική ασφάλιση. Σε μία εποχή όπου οι φυσικές καταστροφές γίνονται συχνότερες και το οικονομικό τους αποτύπωμα μεγαλύτερο, χρειαζόμαστε μια πιο ώριμη αντίληψη διαχείρισης του κινδύνου. Η πολιτεία προφανώς έχει και θα συνεχίσει να έχει τον κεντρικό της ρόλο στην προστασία και την αποκατάσταση. Παράλληλα όμως, η ασφαλιστική κάλυψη μπορεί να λειτουργήσει συμπληρωματικά ιδιαίτερα για την οικονομική δραστηριότητα, ώστε επιχειρήσεις και τοπικές οικονομίες να μπορούν να επανέρχονται ταχύτερα μετά από μία μεγάλη καταστροφή. Χρειαζόμαστε καθαρούς κανόνες και σωστή αξιοποίηση των δημόσιων πόρων ώστε η κρατική στήριξη να κατευθύνεται εκεί όπου πραγματικά υπάρχει ανάγκη. 
Όμως, υπάρχει και μία παράμετρος που αποδείχτηκε καθαρά και στη συζήτηση των Επιτροπών: Καμία μεταρρύθμιση δεν μπορεί να πετύχει χωρίς τους ανθρώπους που θα την εφαρμόσουν. Οι Υπηρεσίες αποκατάστασης, οι μηχανικοί του δημοσίου και οι Τεχνικές Υπηρεσίες των δήμων χρειάζονται επαρκή στελέχωση και κυρίως αξιοποίηση της εμπειρίας που έχει αποκτηθεί όλα αυτά τα χρόνια στο πεδίο. Διότι η ποιότητα του θεσμικού πλαισίου είναι η μία πλευρά της μεταρρύθμισης, η ικανότητα του κράτους να το εφαρμόσει γρήγορα και σωστά είναι η άλλη.
Εδώ θεωρώ ότι πρέπει να θέσουμε έναν πολύ συγκεκριμένο στόχο, να μετράμε την αποτελεσματικότητα της Κρατικής Αρωγής με βάση την αποτελεσματικότητα και τον χρόνο, πόσο γρήγορα αποκαταστάθηκε μια κατοικία, πόσο γρήγορα λειτούργησε μια επιχείρηση, πόσο γρήγορα τελικά μια περιοχή επέστρεψε στην κανονικότητα. Αυτό είναι τελικά το μέτρο μιας αποτελεσματικής πολιτικής αποκατάστασης και πιστεύω ότι σταδιακά πρέπει να περάσουμε σ’ αυτήν τη λογική σε ολόκληρη τη δημόσια διοίκηση, να αξιολογούμε μια δημόσια πολιτική με βάση το πραγματικό αποτέλεσμα που παράγει στην καθημερινότητα του πολίτη.
Κυρίες και κύριοι συνάδελφοι, έχουμε κάνει σημαντικά βήματα στην πρόληψη, την ετοιμότητα και την απόκριση. Με το σημερινό νομοσχέδιο ενισχύουμε και τον επόμενο κρίσιμο κρίκο, την αποκατάσταση και αυτό κατά τη γνώμη μου είναι το επόμενο βήμα για μία σύγχρονη Πολιτική Προστασία, να λειτουργεί ως ένα ενιαίο σύστημα, από την πρόληψη μέχρι την πλήρη επαναφορά μιας περιοχής, με σαφείς κανόνες, σύγχρονα εργαλεία, ανθρώπους με γνώση και ένα αποτέλεσμα που να μπορεί να μετρηθεί, γιατί στο τέλος αυτό είναι που περιμένει ο πολίτης από το κράτος, να λειτουργεί όταν το έχει πραγματικά ανάγκη. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ τον κ. Λιάκο.
Επόμενος ομιλητής είναι ο κ. Αθανάσιος Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας. Άλλος Κοινοβουλευτικός δεν έχει δηλώσει ότι θέλει να μιλήσει, οπότε μετά θα συνεχίσουμε με τις δευτερολογίες, ξεκινώντας από τον κ. Καζαμία.
Ορίστε, κύριε Παφίλη, έχετε τον λόγο.
ΑΘΑΝΑΣΙΟΣ ΠΑΦΙΛΗΣ: Συνεχίζω το σκεπτικό σας. Είναι σωστό. Το αποτέλεσμα κρίνεται. Τι άλλο πρέπει να γίνει,N δηλαδή; Να καεί και η υπόλοιπη Αττική; Τι άλλο πρέπει να γίνει; Να καούν καμιά πενηνταριά ακόμα; Τι άλλο πρέπει να γίνει; Να έχουμε βιομηχανικά ατυχήματα στη δυτική Αττική -μιας και είστε από εκεί- που θα σκοτωθούν και άλλοι άνθρωποι όχι μόνο από τις πυρκαγιές, αλλά και από τα χημικά; Τι άλλο πρέπει να γίνει; Αυτά δεν είναι τα αποτελέσματα της πολιτικής σας; Άκουσα και τον Κοινοβουλευτικό σας Εκπρόσωπο και έλεγα: «Σ’ άλλη χώρα ζούμε;». «Κάναμε το ένα, φτιάξαμε το άλλο», 40% πυρκαγιά ξεκίνησε από τη Θήβα και έφτασε στη θάλασσα. Αυτά είναι τα αποτελέσματα, είτε θέλετε να τα πείτε είτε όχι. 
Πάω στο νομοσχέδιο. Έχουν ειπωθεί όλα. Θα επαναλάβω πράγματα. Η Κυβέρνηση λέει ότι το νομοσχέδιο διαμορφώνει ένα νέο ολοκληρωμένο θεσμικό πλαίσιο για την αποκατάσταση των κτιρίων και την κάλυψη των αναγκών των πληγέντων από φυσική καταστροφή. Είναι έτσι; Όχι. Τίποτα το νέο. Έτσι δεν είναι, κύριε Κατσαφάδο; Μαζεύετε όλους τους νόμους που είναι σκόρπιοι από εδώ και από ‘κει. Αυτό είναι χαρακτηριστικό. Άμα μπούμε και στο τι νέο φέρνει, δεν σας συμφέρει και πολύ. Μαζεύει όλους τους νόμους που υπάρχουν διάσπαρτοι και που έχουν φέρει όλα αυτά τα άσχημα αποτελέσματα και φτιάχνετε έναν ενιαίο νόμο που είναι τεχνικό ζήτημα, αλλά δεν αλλάζει τίποτα. Συνεχίζει, δηλαδή, αυτήν την πολιτική που υπήρχε και πριν με τις διάσπαρτες ρυθμίσεις που υπήρχαν. Παραδείγματα ανέφεραν όλοι οι Βουλευτές μας και η εισηγήτριά μας και ο Γραμματέας του κόμματός μας Δημήτρης Κουτσούμπας και όλοι οι υπόλοιποι και μάλιστα από τις περιοχές τους, το τι έχει συμβεί με όλα αυτά και με τις αποκαταστάσεις. 
Έλεος, δηλαδή! Πόσα χρόνια πρέπει να περάσουν; Να πεθάνουν αυτές οι γενιές που το έζησαν για να έλθουν οι επόμενες, μπας και λυθεί κανένα πρόβλημα; Πέστε μας πού έχει γίνει πλήρης αποκατάσταση τα τελευταία πέντε χρόνια. Ή να πούμε και παραπάνω; Πέστε μας, πού; Κανένας. Θα μιλήσει ο Υπουργός στο τέλος. Να μας το πει αυτό. 
Μάλιστα, όταν επιτυγχάνεται κάποια αποκατάσταση, είναι μερική και οι πληγέντες συνεισφέρουν και οικονομικά. Αυτό δεν αλλάζει την ουσία και την κατεύθυνση του νομοσχεδίου. 
Συμφωνούμε όλοι ότι τρεις είναι οι παράγοντες που αφορούν συνολικά τις φυσικές καταστροφές: Πρόληψη, καταστολή και αποκατάσταση. Σε αυτό συμφωνούμε όλοι. Και στους τρεις αυτούς παράγοντες όλες οι κυβερνήσεις μέχρι τώρα -μην ξεχνιόμαστε- έχουν αποτύχει. Ποιος φταίει; Καμία κυβέρνηση απ’ αυτές που διαχειρίζονται αυτό το σύστημα δεν μπόρεσε να αντιμετωπίσει αυτά τα προβλήματα, εκτός αν ζούμε σε καμιά άλλη χώρα. Και όχι μόνο στην Ελλάδα, αλλά και στην αγαπημένη σας Ευρωπαϊκή Ένωση. Θα τα πω μετά. Ποιος φταίει; Η κλιματική αλλαγή. Αυτό είναι η μαγική φράση και το πρόσχημα. Η κλιματική αλλαγή είναι γνωστή εδώ και πολλά χρόνια, όσο υπάρχει και με το μέγεθος που υπάρχει η κλιματική αλλαγή, γιατί παίχτηκαν και μεγάλα παιχνίδια στο θέμα της κλιματικής αλλαγής και δεν έχω χρόνο να τα αναλύσω. Χρησιμοποιείται σαν πρόσχημα.
Επομένως, εμείς τι λέμε στο Κ.Κ.Ε.; Βεβαίως μπορεί να φταίει η κλιματική αλλαγή, όμως άλλο τόσο υπάρχουν απίστευτες δυνατότητες σήμερα από την τεχνολογία, την επιστημονική εξέλιξη, απ’ ό,τι έχει πετύχει η ανθρωπότητα σήμερα στην εξέλιξη την τεχνολογική και την επιστημονική που μπορεί να αντιμετωπίσει την κλιματική αλλαγή. Αυτό είναι αλήθεια ή όχι; Βγείτε και διαψεύστε το και μην κοκορεύεστε μετά.
Όσο για την τεχνητή νοημοσύνη, παντού, σε όλους τους τομείς, στην πρόβλεψη των καιρικών φαινομένων, των σεισμών, σε μια σειρά από πράγματα, είναι ικανή η επιστήμη και για την αποκατάσταση βέβαια. Είναι ίδια τώρα τα μπετά και τα μηχανήματα που κάνουν αυτήν την ανοικοδόμηση με τα μηχανήματα πριν από είκοσι και τριάντα χρόνια; Όχι βέβαια. Άρα μπορούν να αντιμετωπιστούν τα φυσικά φαινόμενα. 
Τι φταίει; Αυτό είναι το ερώτημα. Δεν φταίει η κλιματική αλλαγή. Έλεος μ’ αυτό το παραμύθι που κοροϊδεύετε τον κόσμο! Φταίει η πολιτική της Ευρωπαϊκής Ένωσης και των κυβερνήσεων που κυβέρνησαν μέχρι τώρα και κυβερνούν και σήμερα. Για την πολιτική της Ευρωπαϊκής Ένωσης που στηρίζεται στη λογική της βαρβαρότητας του συστήματος, δηλαδή στο κόστος-όφελος, το κόστος αφορά τα λαϊκά στρώματα, ό,τι αφορά τις λαϊκές ανάγκες είναι κόστος. Το όφελος αφορά το κεφάλαιο και τα κέρδη του. 
Γιατί δεν μιλάτε καθόλου όλοι οι υπόλοιποι; Σας προκαλώ. Γιατί δεν λέτε τίποτα γι’ αυτό, ότι εφαρμόζεται αυτή η πολιτική; Φταίει, λοιπόν, η πολιτική και φταίει το ίδιο το καπιταλιστικό σύστημα, ό,τι και να λέτε, γιατί τις λαϊκές ανάγκες τις θεωρεί κόστος, ενώ τα κέρδη του κεφαλαίου τα θεωρεί όφελος για την οικονομία. Οι λίγοι ζουν στη χλιδή και οι πολλοί με το ζόρι τα βγάζουν πέρα. 
 Άλλοι λένε ότι το κράτος δεν είναι ικανό να αντιμετωπίσει. Φυσικά και δεν είναι ικανό να αντιμετωπίσει τα λαϊκά προβλήματα, να αντιμετωπίσει τις φυσικές καταστροφές προς όφελος του λαού. Είναι όμως πολύ ικανό να φτιάχνει, παραδείγματος χάριν, δικαστήρια πολυτελείας που θα δικάζουν σε μια εβδομάδα μεγάλες επενδύσεις, είναι ικανό να δίνει τον ιδρώτα και το αίμα του λαού να επιδοτεί τα μονοπώλια και τις μεγάλες επιχειρήσεις, είναι δυνατό να γδέρνει τον κόσμο κυριολεκτικά και να τα γυρίζει εκεί, είναι ικανό να παίρνει την «Ασπίδα του Αχιλλέα» που αποδείχτηκε «τρύπα» στη συγκεκριμένη περίπτωση στο Ισραήλ και να πληρώνει πάνω από δύο δις ο ελληνικός λαός, είναι ικανό να πληρώνει δισεκατομμύρια για εξοπλισμούς ΝΑΤΟϊκούς -ό,τι θέλετε πείτε, αλλά είναι κυρίως ΝΑΤΟϊκοί-, είναι ικανό να χρηματοδοτεί τον λεγόμενο ιδιωτικό τομέα -δεν είναι ιδιωτικός-, αλλά είναι ανίκανο να αυξήσει τους μισθούς σ’ ένα ύψος μεγαλύτερο που να καλύπτει βασικές ανάγκες, είναι ανίκανο να καλύψει τον τομέα της υγείας που γίνεται χαμός και κάνει διαφήμιση όλη την ώρα ο κ. Γεωργιάδης εκτός πραγματικότητας, είναι ανίκανο να αντιμετωπίσει τα προβλήματα της νεολαίας. Τώρα είναι ικανό μέσα σε μία εβδομάδα να αλλάζει τον νόμο και να δίνει στα ιδιωτικά πανεπιστήμια. Άρα, λοιπόν, είναι το κράτος το αστικό, το καπιταλιστικό. Το παραδέχονται όλοι οι σοβαροί άνθρωποι και επιστήμονες -ανεξάρτητα από το αν είναι κομμουνιστές-, το κράτος που υπηρετεί τα συμφέροντα της αστικής τάξης. Τα υπόλοιπα, δημοσιονομική πειθαρχία κ.λπ., δεν έχουν καμία σχέση. 
Το Κ.Κ.Ε. έχει καταθέσει επανειλημμένα προτάσεις. Έχει κάνει σοβαρή δουλειά, σοβαρότερη από το κράτος και είμαστε περήφανοι γι’ αυτό. Έχουμε κάνει δουλειά με επιστήμονες, με ανώτατους αξιωματικούς και της Πυροσβεστικής και άλλους που εμπλέκονται.
Στου κουφού την πόρτα όσο θέλεις βρόντα. Δεν παίρνετε υπόψη ούτε μια  παράγραφο. Θα την πάρετε και το Σάββατο, θα την πάρετε και στο μέλλον με τις εξελίξεις. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παφίλη.
θα ξεκινήσουμε τώρα με τις δευτερολογίες αντίστροφα. Τον λόγο έχει ο κ. Αλέξανδρος Καζαμίας, ειδικός αγορητής της Πλεύσης Ελευθερίας.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, πριν από λίγες ώρες διεξήχθη η ψηφοφορία για την ανάδειξη Ε΄ Αντιπροέδρου της Βουλής. Η κ. Έλενα Ακρίτα υποψήφια του ΣΥΡΙΖΑ συγκέντρωσε 119 ψήφους περιλαμβανομένων και των ψήφων της Πλεύσης Ελευθερίας. Δυστυχώς επικράτησε η βούληση της πλειοψηφίας της Νέας Δημοκρατίας η οποία θέλει στον 21ο αιώνα εν έτει 2026 ένα πλήρως ανδροκρατούμενο Προεδρείο της Βουλής. 
Η απόφαση της Νέας Δημοκρατίας και των Βουλευτών της δυστυχώς δεν εκδηλώθηκε με τον θεσμικό τρόπο που θα έπρεπε. Υπήρξαν συνολικά 149 επιστολικές ψήφοι, πολλές από τη Νέα Δημοκρατία, γεγονός το οποίο μας θυμίζει τον τρόπο με τον οποίο χρησιμοποιήθηκε ξανά η επιστολική ψήφος, που σύμφωνα με το άρθρο 70α πρέπει να χρησιμοποιείται σε εξαιρετικές περιπτώσεις όταν υπάρχει πανδημία, όταν υπάρχει εγκυμοσύνη -αλλά δεν παρατηρήσαμε κάτι τέτοιο μεταξύ των Βουλευτών της Νέας Δημοκρατίας που χρησιμοποίησαν επιστολική- και όταν λείπει κανείς σε υπηρεσιακό ταξίδι στο εξωτερικό. Κανένας από αυτούς τους όρους δεν πληρούταν όταν χρησιμοποιήθηκε σήμερα εκτεταμένα ξανά η επιστολική ψήφος, για να ελεγχθούν κεντρικά από το επιτελείο του κ. Μητσοτάκη οι ψήφοι των Βουλευτών της Νέας Δημοκρατίας με τις οποίες τελικά μπλόκαραν την εκλογή της Έλενας Ακρίτα στη θέση της Αντιπροέδρου της Βουλής. Φυσικά αυτό έγινε διότι ο κ. Μητσοτάκης και οι επιτελείς του φοβούνταν πιθανές διαρροές. Είχαμε δει τα ίδια ακριβώς στην περίπτωση της ψηφοφορίας για την παραπομπή των κ.κ. Αυγενάκη και Βορίδη πέρσι σε προανακριτική επιτροπή. Δεν μας ξαφνιάζουν αυτά αλλά δεν θα πάψουν να μας ξενίζουν διότι αποτελούν θεσμική εκτροπή. Θα πρέπει επιπλέον να υπογραμμίσουμε ότι αυτές οι συμπεριφορές εκ μέρους της Πλειοψηφίας της Νέας Δημοκρατίας δείχνουν και την αμηχανία και την αμυντική θέση στην οποία βρίσκεται το κυβερνόν κόμμα. 
Σχετικά με το νομοσχέδιο που συζητήσαμε σήμερα στην Ολομέλεια θα ξεκινήσω παρατηρώντας ότι κατά τον Κοινοβουλευτικό Εκπρόσωπο της Νέας Δημοκρατίας, τον κ. Μηταράκη, ο οποίος δεν βρίσκεται τώρα στην Αίθουσα, η στεγαστική αρωγή, δηλαδή, η υποστήριξη των πληγέντων στις φυσικές καταστροφές στην Ελλάδα συντελείται, μας είπε, αποκλειστικά από το κράτος. Δικά του λόγια. Το κράτος κάνει τα πάντα. Και μάλιστα μας είπε η Ελλάδα είναι η εξαίρεση. Με άλλα λόγια αποδεικνύεται αυτό που λέμε από την αρχή που είναι ότι η βούληση της Νέας Δημοκρατίας και με το νομοσχέδιο αυτό είναι να πραγματοποιήσει άλλη μία διακριτική μεν αλλά αισθητή απόσυρση του κράτους από την υποστήριξη των πληγέντων στις φυσικές καταστροφές. Και αυτό τη στιγμή που εντείνεται η κλιματική κρίση. Το βλέπετε όλο το θέμα με όρους δημοσιονομικούς. Δεν θέλετε το κράτος να ξοδεύει περισσότερα γιατί οι φυσικές καταστροφές αυξάνονται. Και εν μέρει αυξάνονται επειδή η Πολιτική Προστασία υπό την Κυβέρνησή σας δεν μπορεί να τις αντιμετωπίσει αποτελεσματικά και να τις προλάβει σε πάρα πολλές περιπτώσεις. Και αυτό έγινε με τον νόμο του 2021. Αυτό ξανάγινε με το νόμο Τριαντόπουλου και γίνεται για τρίτη φορά τώρα. 
Η κατάσταση που δημιουργείται μέσα από τις διατάξεις αυτού του νομοσχεδίου είναι δυστυχώς θλιβερή όχι μόνο για τους πολίτες που ολοένα και περισσότερο αφήνονται ανυπεράσπιστοι από την πολιτεία μπροστά στις φυσικές καταστροφές, αλλά έχουμε και διατάξεις οι οποίες δεν συμπεριφέρονται όπως θα έπρεπε στους εργαζόμενους. Υπάρχει το άρθρο 36 στο νομοσχέδιο το οποίο αφορά την παράταση συμβάσεων εργασίας προσωπικού της υπηρεσίας αποκατάστασης επιπτώσεων φυσικών καταστροφών. Αυτοί οι άνθρωποι όπως ειπώθηκε πολύ σωστά στη διάρκεια της ακρόασης φορέων διαθέτουν θεσμική πείρα και είναι μόνιμο προσωπικό που πληροί πάγιες ανάγκες. Παρ’ όλα αυτά τους ανανεώσατε τις συμβάσεις τους το 2025 με συμβάσεις ορισμένου χρόνου και τώρα έρχεται το άρθρο 36 να επιφέρει μια νέα ανανέωση μέχρι τον Οκτώβριο του 2027 πάλι με συμβάσεις ορισμένου χρόνου. 
Έχουμε τον κ. Κατσαφάδο ο οποίος νομίζει ότι με τις υποσχέσεις του φτιάχνει νόμο. Μας είπε ότι θα υπάρξει μέσω ΑΣΕΠ διαγωνισμός ο οποίος θα μοριοδοτήσει αυτούς τους εργαζόμενους για να τους δώσει την ευκαιρία να μονιμοποιηθούν. Γιατί δεν υπάρχει τίποτα στο νομοσχέδιο, κύριε Κατσαφάδο; Είναι όλο το μπλα, μπλα, μπλα που μας λέτε. 
Άλλο τέτοιο μπλα, μπλα υπάρχει και στο άρθρο 20. Το άρθρο 20 λέει ότι όταν το κράτος παράσχει αρωγή για την αποκατάσταση κατεστραμμένων σπιτιών ότι πρέπει μετά να ελέγχει την αποκατάσταση αυτών των σπιτιών μέσα από δειγματοληπτικούς ελέγχους. Ειπώθηκε από τον εκπρόσωπο της ΠΟΜΙΔΑ στην διάρκεια της επιτροπής ότι οι δειγματοληπτικοί έλεγχοι δεν λαμβάνουν χώρα ικανοποιητικά. Και ήρθε ο κ. Κατσαφάδος και είπε «όχι, σε αυτό το νομοσχέδιο οι δικοί μας οι δειγματοληπτικοί έλεγχοι, του Υπουργείου Πολιτικής Προστασίας, θα λαμβάνουν χώρα με άλλο τρόπο. Παντού.». Κοιτάξαμε το άρθρο 20 και λέει ότι θα λαμβάνουν χώρα δειγματοληπτικοί έλεγχοι για να βεβαιωθούμε ότι το κράτος πράγματι υποστηρίζει τους πληγέντες να ξαναχτίσουν ή να επισκευάσουν τα σπίτια τους. Πόσο δείγμα πιστεύετε ότι ορίζεται στο άρθρο 20 για τον δειγματοληπτικό έλεγχο ο οποίος θα λαμβάνει χώρα παντού κατά τον κ. Κατσαφάδο; Μάλλον κατά τις προφορικές διαβεβαιώσεις του γιατί όλα όσα λέει δεν υπάρχουν στο νομοσχέδιο. Κάποιο ποσοστό; Κανένα ποσοστό. Μηδέν ποσοστό. Δεν λέει ποιο θα είναι το δείγμα. Το αφήνει να αιωρείται. Μπορεί να είναι και 0,5%, μπορεί να είναι και 1%. Ό,τι αποφασίσει ο κ. Κατσαφάδος όταν έρθει η ώρα. Και αυτά είναι βεβαίως συμπτωματικά του τρόπου με τον οποίο όλο αυτό το νομοθέτημα έρχεται να παρέμβει. Δεν θέλετε να δεσμευτείτε για τίποτα, ούτε με προθεσμίες, ούτε να δώσετε αρωγή νωρίς, ούτε επιπλέον να δεσμευτείτε με κάποια ποσοστά για τον δειγματοληπτικό έλεγχο. 
Άλλα παραμύθια που ακούσαμε για το άρθρο 34 είναι για το παρατηρητήριο ιδιωτικής ασφάλισης. Ρωτήσαμε τον Υπουργό και τον Υφυπουργό γιατί δεν λειτουργεί αυτό. Απευθύνθηκε σε μένα λέγοντας ότι λέω ψέματα. Ήρθε η εκπρόσωπος των ασφαλιστικών εταιρειών και είπε ότι αυτό το παρατηρητήριο, το οποίο δημιουργήθηκε με το νόμο Τριαντόπουλου, συνεδρίασε μία φορά. Τελευταία φορά τον Ιανουάριο του 2025. Έχει δύο χρόνια σχεδόν να συνεδριάσει. Αυτά ήρθε ο κ. Κατσαφάδος μας είπε ότι «όχι, είναι ομαλή λειτουργία παρατηρητήριο το οποίο συνεδριάζει μια φορά κάθε δύο χρόνια». 
Το νομοσχέδιο όλο, κύριε Πρόεδρε, είναι προβληματικό από κάθε άποψη. Δεν αντιλαμβάνεται την ανάγκη μιας καθολικής υποστήριξης των πληγέντων από φυσικές καταστροφές. Είναι γεμάτο ασάφειες και διάχυση αρμοδιοτήτων. Δεν μπορεί να αντιμετωπίσει τις κοινότητες των πληγέντων ως κοινότητες ανθρώπων και δυστυχώς αποσύρει το κράτος όλο και περισσότερο από τη στεγαστική αρωγή. 
Ευχαριστώ. 
[bookmark: _Hlk239272799]ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Ο κ. Τσιρώνης δεν θα μιλήσει.
Τον λόγο έχει ο ειδικός αγορητής του ΣΥΡΙΖΑ, ο κ. Ιωάννης Καριπίδης.
ΙΩΑΝΝΗΣ ΚΑΡΙΠΙΔΗΣ: Και εγώ νομίζω, αγαπητοί συνάδελφοι, ότι έχουν ειπωθεί όλα. Απλώς θα επιμείνω λίγο όσον αφορά στις γενικότητες γύρω από την κλιματική κρίση και τη διαπίστωση ότι πρέπει πλέον να είμαστε πιο σοφοί. Έχει ανατρέψει η κλιματική κρίση παλιές πρακτικές και νοοτροπίες στην πολιτική προστασία. Καινούργιοι παράγοντες κινδύνου, όπως τα αιολικά πάρκα που δεν τα ξέραμε πριν, η μη βόσκηση των χορτολιβαδικών εκτάσεων λόγω της ευλογιάς στην επαρχία -είναι πολύ σημαντικός λόγος να υπάρχει προσάναμμα για τις πυρκαγιές- η απαξίωση του δικτύου μεταφοράς ενέργειας λόγω μη ύπαρξης απαραίτητων επενδύσεων αυξάνουν την ανάγκη ετοιμότητας. Και πρέπει φυσικά να εμπεδώσουμε όλοι ότι η περίοδος για την προετοιμασία είναι όλος ο χρόνος πλέον. 
Θα σταθώ λίγο στην τροπολογία και θα αιτιολογήσω λίγο τη στάση μας. Έχω πει ότι στο νομοσχέδιο είμαστε αρνητικοί και ψηφίζουμε επιμέρους άρθρα. 
Όσον αφορά την τροπολογία, στο πρώτο άρθρο της είμαστε υπέρ για τη στελέχωση της κρατικής αρωγής. Είναι αναγκαία η άμεση ανάγκη ενίσχυσης της υπηρεσίας με σαφή κριτική, όμως, ότι οι αποσπάσεις δεν υποκαθιστούν την μόνιμη στελέχωση. 
Στο δεύτερο, για τη στέγαση των πληγέντων, που είναι υποχρέωση της πολιτείας, είμαστε υπέρ. Προέχει η αδιάλειπτη στέγαση των πληγέντων. 
Στο τρίτο, η θέση μας είναι «παρών» στις παρατάσεις και τις λαϊκές αγορές, διότι η συνεχής μετάθεση των προθεσμιών αποδεικνύει αποτυχία του σχεδιασμού. 
Στο τέταρτο άρθρο η αντιμετώπιση του αφθώδους πυρετού με στρατιωτικά μέσα ή στρατιωτική τελική ευθύνη, δεν νομίζουμε ότι είναι ένα θέμα το οποίο πρέπει να υπάρχει στον 21ο αιώνα. Πρέπει να δώσουμε τον καλύτερο εαυτό μας, για να είναι οι κτηνιατρικές υπηρεσίες -όπως λέμε για τους ανθρώπους του ΕΣΥ, το αντίστοιχο είναι οι κτηνιατρικές υπηρεσίες- στελεχωμένες σε πολύ υψηλό βαθμό. Ειδικά στην περιοχή από την οποία κατάγομαι, που είναι κτηνοτροφική με πολύ μεγάλο ζωικό κεφάλαιο, πρέπει να έχουμε τη συμπαράσταση, πρέπει το κράτος να είναι αρωγός σε κάθε είδους υγειονομική προσπάθεια για τα ζώα. 
Όσον αφορά το πέμπτο θέμα, είμαστε υπέρ, γιατί θεωρούμε αναγκαία τη χρηματοδότηση για την αντιμετώπιση της επιζωοτίας. 
Τελικά, όμως, ψηφίζουμε -γιατί είναι όλα μαζί σε ένα άρθρο- «παρών». Η θέση μας στην τροπολογία είναι «παρών». 
Θα κλείσω λέγοντας..
ΙΩΑΝΝΗΣ ΚΕΦΑΛΟΓΙΑΝΝΗΣ: Είναι ξεχωριστά άρθρα.
ΙΩΑΝΝΗΣ ΚΑΡΙΠΙΔΗΣ: Δεν είναι ξεχωριστά. Είναι ένα. 
ΙΩΑΝΝΗΣ ΚΕΦΑΛΟΓΙΑΝΝΗΣ: Είναι ξεχωριστά άρθρα.
ΙΩΑΝΝΗΣ ΚΑΡΙΠΙΔΗΣ: Η τροπολογία ήρθε ως μία. 
ΠΡΟΕΔΡΕΥΩΝ (Βασίλειος Βιλιάρδος): Συνεχίστε, κύριε Καρυπίδη, δεν γίνεται να κάνουμε διάλογο. 
ΙΩΑΝΝΗΣ ΚΑΡΙΠΙΔΗΣ: Όσον αφορά τώρα για την εμπλοκή των δήμων, επιγραμματικά λέω ότι είναι κρίσιμος παράγοντας για την αντιμετώπιση του οποιουδήποτε κινδύνου για την εμφάνιση των πυρκαγιών κυρίως, αλλά και για την προετοιμασία μας για να μπορούν να βρεθούν οι ανάλογοι πόροι, ο εξοπλισμός και φυσικά το ανθρώπινο δυναμικό και κυρίως οι πόροι. Για παράδειγμα, σε μια τεράστια επαρχία, κύριε Υπουργέ, στον Δήμο Ελασσόνας που είναι ο Όλυμπος μέσα, έχουμε ένα 1.730.000 στρέμματα να τα φροντίζει ένας μηχανισμός που δεν είναι εξοπλισμένος καλά, που δεν έχει τους πόρους και το ανθρώπινο δυναμικό. Είναι κάτι έξω και πέρα από τις δυνάμεις. Ο δήμος είναι κράτος, ο δήμος είναι πολιτεία. Πρέπει να ενισχυθούν όλοι οι δήμοι και οι περιφέρειες, οι οποίες συντονίζουν τους επτά δήμους της Λάρισας, για να μπορέσουμε να κάνουμε τη δουλειά μας όπως πρέπει. Γιατί οι πρώτοι που θα καούν θα είμαστε εμείς σε δάση, σε ψηλά βουνά και σε πεδιάδες όπου ακόμα πολλές φορές καίγεται το βιός του καθενός.
Κλείνω λέγοντας ότι οι δαπάνες για αντιπλημμυρικά έργα, για πυροπροστασία, για έργα ορεινής υδρονομίας, για δασικούς δρόμους, για αντιπυρικές ζώνες δεν είναι έξοδα και πεταμένα λεφτά. Είναι παραγωγικές επενδύσεις και αναπτυξιακοί συντελεστές. 
Σας ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καριπίδη.
Τον λόγο έχει ο ειδικός αγορητής της Ελληνικής Λύσης, ο κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ: Κλείνοντας η συζήτηση για το σημερινό νομοσχέδιο, θα πω ότι δεν αλλάζει τίποτα σε σχέση με αυτό το οποίο βλέπουμε, τουλάχιστον στα τρία χρόνια που είμαι εγώ Βουλευτής. Προφανώς, ούτε οι φορείς, οι οποίοι έρχονται και με την εμπειρία τους και με τη γνώση την οποία έχουν συσσωρεύσει με τα χρόνια, έχουν να προσφέρουν κάτι στο διάλογο. Προφανώς, αυτά τα οποία λέει η Αντιπολίτευση δεν νομίζω ότι παίζουν και μεγάλο ρόλο ούτε έχουν να εισφέρουν κάτι στον διάλογο για την Κυβέρνηση. Αυτός είναι και ο λόγος για τον οποίο οι νομοτεχνικές τις οποίες φέρνετε συνήθως αφορούν ορθογραφικά λάθη. Ή έχουμε αυτό το οποίο έγινε στην τροπολογία την οποία καταθέσατε χθες το βράδυ, συνεχίζοντας μια παράδοση την οποία έχουν καθιερώσει τα τελευταία χρόνια όλες οι ελληνικές κυβερνήσεις, να ωραιοποιείτε τις λέξεις και τις φράσεις,  αντικαθιστώντας τη λέξη «θανάτωση των ζώων» με τις λέξεις «των ενεργειών εκρίζωσης της νόσου». Λες και αυτό ήταν το πρόβλημα με την τροπολογία και όχι η παραδοχή πλήρους αποτυχίας σε ό,τι έχει να γίνει με τη νόσο των αιγοπροβάτων στη Λέσβο. 
Δεν μπόρεσα να πάρω τον λόγο όταν ήρθαν και μίλησαν οι δύο Υφυπουργοί, ο Υφυπουργός Εθνικής Άμυνας και ο Υφυπουργός Αγροτικής Ανάπτυξης. Δεν είναι δυνατόν όμως έξι μήνες μετά να έρχεται το Υπουργείο Εθνικής Άμυνας, το οποίο θα το πω για μία ακόμα φορά, είναι κομμάτι, είναι σώμα από το σώμα του ελληνικού λαού, είναι κάτι το οποίο το ξέραμε. Τις Ένοπλες Δυνάμεις της χώρας τις χρησιμοποιούμε και καλά κάνουμε και τις χρησιμοποιούμε και στις περιπτώσεις που χρειάζεται η πολιτική προστασία, και σε περιπτώσεις που χρειάζεται βοήθεια το υγειονομικό σύστημα. Το ξέρουμε, το παραδεχόμαστε. Ο μόνος ο οποίος δεν το αναγνωρίζει και δεν το αναγνώριζε και μίλησε με τον χειρότερο τρόπο για το προσωπικό ήταν ο πολιτικός προϊστάμενος του Υπουργείου Εθνικής Άμυνας, ο κ. Δένδιας, ο οποίος, θα το ξαναπώ για μία ακόμα φορά, από αυτήν τη θέση πέρυσι τον Μάιο, όταν συζητούσαμε για τα στρατιωτικά νοσοκομεία, είναι αυτός οποίος μίλησε με τον χειρότερο τρόπο και για το γεγονός ότι στις Ένοπλες Δυνάμεις υπηρετούν πάρα πολλοί κτηνίατροι. Και τους κτηνίατρους ερχόμαστε τώρα και ορθά τους στέλνουμε στη Μυτιλήνη, για να κάνουν τη δουλειά την οποία δεν μπορούσε να κάνει όλος ο υπόλοιπος κρατικός μηχανισμός. 
Άρα, αν είναι κάποιος ο οποίος εκτίθεται πολλαπλώς από αυτήν τη ρύθμιση, είναι η Κυβέρνηση, γιατί έξι μήνες δεν μπόρεσε να δώσει λύση στο πρόβλημα των κτηνοτρόφων της Λέσβου. Είναι μια ευθεία παραδοχή αποτυχίας αυτής ό,τι και να λέτε, ό, τι και να ισχυρίζεστε από το βήμα των Υπουργών. Είναι μια ευθεία παραδοχή ότι ο κ. Δενδιας είχε τελείως άδικο, όταν μίλαγε ειρωνικά για τα στελέχη των Ενόπλων Δυνάμεων και για το γεγονός ότι έχουν πάρα πολλούς κτηνίατρους οι Ένοπλες Δυνάμεις. Αποδείχτηκε. Ξέρετε, δεν είναι μόνο για να φροντίζουν τα ζώα. Ναι, δεν υπάρχουν μουλαράδες πια στις Ένοπλες Δυνάμεις, αλλά υπάρχουν τέτοιες περιπτώσεις όπως αυτή την οποία αντιμετωπίζουμε τώρα, που μπορούν να δουλέψουν ως ελεγκτές τροφίμων. Έτσι χρησιμοποιούνται στις Ένοπλες Δυνάμεις. Προφανώς, ο πολιτικός προϊστάμενος των Ενόπλων Δυνάμεων, ο Υπουργός Άμυνας, ο κ. Δένδιας -ο οποίος ουδέποτε έχει έρθει να υποστηρίξει τις επιλογές του έκτοτε, δεν έχει εμφανιστεί- είχε άδικο και είναι αυτός ο οποίος εκτίθεται.
Δεν διορθώσατε τίποτα από αυτά τα οποία σας είπα. Παρ’ όλα αυτά, αυτό το οποίο προέκυψε τουλάχιστον στο δικό μας το μυαλό ως Ελληνική Λύση, που προσπαθήσαμε να δώσουμε λύσεις, είναι ότι εκεί που συμφωνούμε θα υπερψηφίσουμε, εκεί στο οποίο έχουμε αμφιβολίες θα πάμε στο «παρών». Μελετήσαμε όμως σε κάθε περίπτωση το νομοσχέδιο όλες τις προηγούμενες μέρες και προσπαθήσαμε να συμβάλουμε με τον λόγο μας και στη διάρκεια της επιτροπής αλλά και σήμερα στην ψήφιση. 
Αυτό το οποίο όμως μπορώ να σας διαβεβαιώσω είναι ότι τις «ουρές» οι οποίες προέκυψαν από τη συζήτηση αυτού του νομοσχεδίου και αφορούν και άλλα Υπουργεία θα τις συνεχίσουμε. Δεν αφορούν εσάς, κύριε Κατσαφάδο. Είναι και το θέμα των άτοκων δανείων, τα οποία δεν δόθηκαν ποτέ με ευθύνη των τραπεζών. Και εδώ θα πρέπει να μας πει το Υπουργείο Οικονομικών και η Τράπεζα της Ελλάδος γιατί δεν δόθηκαν τα άτοκα δάνεια, τα οποία η Ελληνική Κυβέρνηση νομοθέτησε και οι τράπεζες τούς έγραψαν κανονικότητα. 

[bookmark: _Hlk234436186]Εμείς μπορούμε να καταλάβουμε γιατί δεν δόθηκαν. Γιατί δεν είχαν κέρδος. Αυτό, όμως, σε μια ευνομούμενη πολιτεία, σηκώνει κυρώσεις, σηκώνει έλεγχο, σηκώνει λογοδοσία. Δεν μπορεί να λέμε ότι δεν δόθηκαν τα άτοκα δάνεια και να μην γίνεται τίποτα, να μην ανοίγει ρουθούνι. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Όπως επίσης και στην ερώτηση την οποία έκανα στην εκπρόσωπο των ασφαλιστικών εταιρειών πώς γίνεται να έχουν αυξηθεί οι ασφαλίσεις στις κατοικίες εξαιτίας της υποχρεωτικότητας και του κινήτρου το οποίο έδωσε η Κυβέρνηση για τη μείωση του ΕΝΦΙΑ και να μην έχει αυτό δώσει στίγμα, να μην έχει επηρεάσει το κόστος και το ασφάλιστρο, δεν είχε η εκπρόσωπος των ασφαλιστικών εταιρειών απάντηση να μου δώσει. Θα επανέλθουμε, όμως, και στο Υπουργείο Ανάπτυξης. Γιατί όταν νομοθετήσεις κάτι, όταν δίνεις δουλειά σε έναν κλάδο εταιρειών όπως είναι οι ασφαλιστικές, με κάποιο τρόπο αυτές οι οικονομίες κλίμακος και εξαιτίας της αύξησης τζίρου που έχουν, θα πρέπει να τις καρπωθούν και οι Έλληνες πολίτες. 
Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κ. Φωτόπουλο.
Να καλέσω τώρα στο Βήμα για τη δευτερολογία της την ειδική αγορήτρια του Κομμουνιστικού Κόμματος Ελλάδας, τη συνάδελφο την Αφροδίτη Κτένα.
Κυρία Κτένα, έχετε τον λόγο.
ΑΦΡΟΔΙΤΗ ΚΤΕΝΑ:  Ευχαριστώ πολύ, κύριε Πρόεδρε. 
Θα ξεκινήσω κι εγώ από τις τροπολογίες. Δεν έχουμε γίνει ιδιαίτερα σοφότεροι μετά από όλες τις ομιλίες και τις τοποθετήσεις. Ωστόσο, επιβεβαιωθήκαμε σε κάποια πράγματα και θα χρειαστούμε και κάποιες διευκρινίσεις για να οριστικοποιήσουμε την ψήφο μας σε συγκεκριμένα άρθρα του νομοσχεδίου. 
Τώρα για τις τροπολογίες. Ήταν μια τροπολογία με πέντε άρθρα πολύ διαφορετικά μεταξύ τους. Ωστόσο, το πρώτο άρθρο, κατ’ εμάς, είναι απαράδεκτο και το καταψηφίζουμε. Είναι ομολογία ότι επίτηδες έχετε διατηρήσει υποστελεχωμένη την υπηρεσία. Είναι επιδίωξη και συγκεκριμένη πολιτική. Βέβαια, κάτω από το βάρος των προβλημάτων χρειάζεστε στελέχωση και κοιτάτε εκ των ενόντων, με αποσπάσεις, να φέρετε κόσμο. Όπως με fast track διαδικασίες δίνετε επιδοτήσεις σε επιχειρηματικούς ομίλους και στρατηγικούς επενδυτές, έτσι να κάνετε και προσλήψεις μόνιμου προσωπικού. 
Στο δεύτερο άρθρο θα ψηφίζαμε «παρών», εάν μπορούσαμε να το ψηφίσουμε ξεχωριστά. 
Στο τρίτο άρθρο, είναι αυτό που αφορά στην παράταση προθεσμιών για τη διαδικασία προκήρυξης θέσεων στις λαϊκές αγορές, έχουμε καταψηφίσει το αρχικό άρθρο 187 του ν.5297/2026, άρα καταψηφίζουμε. Διαφωνούμε με όλη αυτή τη διαδικασία. 
Για το άρθρο 4 τοποθετήθηκαν και ο Γενικός Γραμματέας και η Βουλευτής μας στη Λέσβο. Είναι απαράδεκτο. Δεν αναγνωρίζουμε αρμοδιότητα διαχείρισης ή αρμοδιότητα και ειδικότητα στις επιζωοτίες στον στρατό. Είναι άλλη η δουλειά του στρατού. Στρατιωτικοποιείται μια διαδικασία που θα έπρεπε να είναι καθαρά επιστημονική. 
Όσο για το άρθρο 5, που προσπαθεί να διαχειριστεί τις τεράστιες ελλείψεις και δαπάνες που έχει η Περιφέρεια, με ad hoc πιστώσεις αυτή τη φορά των 3 εκατομμυρίων για πολύ συγκεκριμένα πράγματα -που μάθαμε κιόλας ότι δεν θα είναι γι’ αυτό που νομίζαμε στην αρχή, δηλαδή για ανάγκες των αγροτών, αλλά για να δοθούν χρήματα σε συνεργεία σε ιδιώτες που ανέλαβαν έργο διαχείρισης εκεί της κατάστασης- θα τοποθετούμασταν με το «παρών», αν μπορούσαμε να το ψηφίσουμε.
 Συνολικά, βέβαια, όπως καταλαβαίνετε από την τοποθέτησή μου, καταψηφίζουμε την τροπολογία. 
Τώρα σχετικά με το νομοσχέδιο, όπως είπα, δεν γίναμε σοφότεροι, αλλά η όλη συζήτηση επαλήθευσε τις θέσεις μας ότι η αποκατάσταση με τον τρόπο που εσείς την προσεγγίζετε, δεν έχει στόχο την ανακούφιση των πληγέντων και την επιστροφή των ίδιων και της περιοχής σε μία κανονικότητα το συντομότερο δυνατόν. Είναι προσχηματικά όσα είπαν και οι Βουλευτές που το στήριξαν και ο Κοινοβουλευτικός Εκπρόσωπος της Πλειοψηφίας. 
Έχετε φέρει κάποιες διατάξεις που πράγματι λύνουν κάποια χρόνια προβλήματα, που απορρέουν κι αυτά από τη δική σας πολιτική και των προηγουμένων προφανώς, που έχουν να κάνουν με αυτό το μπέρδεμα με το ιδιοκτησιακό καθεστώς ή την ψηφιοποίηση κάποιων διαδικασιών, που ναι επιταχύνουν κάποιες διαδικασίες, αλλά πρακτικά δεν αναιρούν τις βασικές αιτίες των καθυστερήσεων και δεν αναιρούν τη βασική λογική που διατρέχει τις πολιτικές της αποκατάστασης. 
Εδώ θα αναφερθώ και σε κάποια άρθρα που θέλουμε διευκρινήσεις για να δούμε πώς θα τοποθετηθούμε τελικά. Για παράδειγμα, στο άρθρο 13 που αναφέρεται στα ακατάλληλα κτήρια που είναι σε κατολισθένουσα ή επαπειλούμενη περιοχή. Προσφέρεται στεγαστική αρωγή για ανέγερση ή αποπεράτωση κτηρίου σε άλλη περιοχή. Αν κάποιος δεν έχει γη σε άλλη περιοχή, πού θα το στήσει το σπίτι; Πού θα το χτίσει; Ποιους αφορά αυτό το άρθρο και τι γίνεται με τους ανθρώπους που χάνουν τις περιουσίες τους σε μια πλαγιά που έχει κατέβει κάτω από τις πλημμύρες και δεν έχει αλλού να βάλει σπίτι; Πώς καλύπτεται; Τι ακριβώς εξασφαλίζει σε αυτή την περίπτωση; 
Στο άρθρο 5 έχουμε την εξής σοβαρή ασάφεια, που είναι προβληματική γιατί υπάρχει ήδη εμπειρία συσσωρευμένη από προηγούμενες φυσικές καταστροφές και τον τρόπο διαχείρισής τους. Για παράδειγμα το αν μια περιοχή ήταν πληγείσα ή όχι και μέχρι πού ήταν η πληγείσα περιοχή καθοριζόταν με το υποδεκάμετρο στους πόσους πόντους έχει φτάσει το νερό. Το ακούσαμε και πριν. Άρα λοιπόν, όταν στο άρθρο 5 λέτε πώς προσδιορίζονται τα όρια μιας καταστροφής, θα θέλαμε να ξέρουμε. 
Επειδή όλες οι λεπτομέρειες είναι στις εξουσιοδοτικές διατάξεις, καταλαβαίνουμε ότι βγάζοντας τον ρόλο του Δήμου, των ΟΤΑ από τη μέση επιταχύνετε τη διαδικασία κι αυτός είναι ο στόχος, αν καταλαβαίνω καλά. Ωστόσο, δεν υπάρχει κανένας τρόπος παρέμβασης από τους δημότες προκειμένου να διαμαρτυρηθούν σε περίπτωση που οι οδηγίες που έχουν λάβει τα κλιμάκια της υπηρεσίας σας είναι απαράδεκτα για παράδειγμα και λειτουργούν σαν κόφτες και πετάνε έξω σπίτια και περιουσίες που προφανώς έχουν πληγεί…
ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας): Ούτε τώρα υπάρχει.
ΑΦΡΟΔΙΤΗ ΚΤΕΝΑ: Ωραία. Στις ΚΥΑ θα προσδιορίζονται αυτά αργότερα. Έτσι δεν είναι; 
Άρα, λοιπόν, εδώ πέρα είναι ένα ερώτημα πώς μπορεί πραγματικά το νομοσχέδιο να διασφαλίζει, να φτιάξει ένα μηχανισμό μόνιμο που δεν θα εξαρτάται από τις ιδιαίτερες πολιτικές στοχεύσεις της κάθε κυβέρνησης. Αυτή, δηλαδή, η επιτελικότητα που προσπαθείτε να περάσετε με τα κρίσιμα, τα κριτήρια δηλαδή, τους κόφτες, τον τρόπο που θα γίνονται οι έλεγχοι και όλα αυτά τα πράγματα θα περνάνε μέσα από ΚΥΑ, προφανώς δημιουργεί πάρα πολλά ερωτηματικά, πάρα πολλές ασάφειες που δεν βοηθούν, δεν επιτρέπουν στον πολίτη να ξέρει πραγματικά τι να περιμένει, όπως λέτε ότι είναι ο στόχος σας. 
Κλείνοντας, λοιπόν, το μεγάλο θέμα της στελέχωσης παραμένει. Κι επειδή ακριβώς το παραδέχεστε και με το άρθρο 1 της τροπολογίας, αυτό που τελικά απομένει από όλο το νομοσχέδιο είναι μια επιδίωξη να στήσετε έναν μηχανισμό που θα παίρνει αποτελεσματικά πίσω χρήματα που έχετε δώσει. Εξάλλου, ήταν πολλές οι φορές που υπονοήσατε ότι κάποιοι πολίτες είναι αυτοί που καταχρώνται το δημόσιο χρήμα και ότι θέλετε αυτό να το ελέγξετε. Βέβαια, αυτό είναι πρόκληση όταν έρχεται από μια Κυβέρνηση που στην κυριολεξία βουλιάζει μέσα στις λάσπες του ΟΠΕΚΕΠΕ και δείχνει με το δάχτυλο πληγέντες ότι προσπαθούν να καταχραστούν την πρώτη αρωγή. 
Άρα, λοιπόν, εμείς διαφωνούμε και καταψηφίζουμε επί της αρχής το νομοσχέδιο και για όλη τη φιλοσοφία που το διαρρέει, αλλά και για τις επιμέρους διατάξεις που δεν βοηθούν στην αποκατάσταση, αλλά βοηθούν, συνεισφέρουν, συντελούν στο να γίνει πιο αποτελεσματικό το κράτος στον εχθρικό του χαρακτήρα απέναντι στους πληγέντες. 
Απέναντι σε όλα αυτά εμείς απευθυνόμαστε στον ελληνικό λαό και λέμε ότι όπως έχει γίνει και στο παρελθόν, ο λαός σώζει τον λαό. Το έχει αποδείξει με το ΚΚΕ στην πρωτοπορία και δίπλα του σε κάθε στιγμή. Καμιά θυσία για τους πολέμους και τα κέρδη τους. Αυτό θα το βροντοφωνάξουμε όλοι στη ΔΕΘ το Σάββατο και θα πάρουν μια πρώτη δυνατή απάντηση όλοι τους, Κυβέρνηση και όμιλοι. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε την κ. Κτενά. 
Και να καλέσω τώρα στο Βήμα τον εισηγητή του ΠΑΣΟΚ - Κινήματος Αλλαγής, τον συνάδελφο κ. Ανδρέα Πουλά.
Κύριε Πουλά, έχετε τον λόγο.
ΑΝΔΡΕΑΣ ΠΟΥΛΑΣ: Ευχαριστώ πολύ, κύριε Πρόεδρε.
Κατ’ αρχάς θα ξεκινήσω από μια αναφορά που έγινε εδώ, μέσα σε αυτήν την Αίθουσα. Η Πρόεδρος της Πλεύσης Ελευθερίας επέλεξε να εγκαλέσει το ΠΑΣΟΚ, αλλά και εμένα προσωπικά, επειδή δεν παραβρέθηκε εκπρόσωπός μας στη διαμαρτυρία των εποχικών πυροσβεστών τη Δευτέρα.
Οφείλω, λοιπόν, να απαντήσω καθαρά. Είναι ντροπή να διατυπώνεται μια τέτοια κατηγορία από την Πρόεδρο της Πλεύσης Ελευθερίας ή από οποιονδήποτε άλλον και να επιχειρείται μια μικροκομματική εκμετάλλευση του δίκαιου αγώνα αυτών των ανθρώπων.
Το ΠΑΣΟΚ βρισκόταν, βρίσκεται και θα βρίσκεται σταθερά στο πλευρό των εποχικών πυροσβεστών. Έχει στηρίξει τα αιτήματά τους, όχι μόνο με λόγια, αλλά και με κοινοβουλευτικές παρεμβάσεις, συγκεκριμένες προτάσεις και συνεχή ανάδειξη των προβλημάτων τους. Η συνέπεια ενός κόμματος, λοιπόν, δεν κρίνεται από την παρουσία του σε μια μόνο κινητοποίηση, αλλά από τη διαχρονική του στάση. Και οι ίδιοι οι εποχικοί πυροσβέστες γνωρίζουν ποιοι έχουν σταθεί πραγματικά δίπλα τους.
Όσον αφορά την τροπολογία, αυτή αποκαλύπτει ξανά τον τρόπο με τον οποίο νομοθετείτε: αποσπασματικά, καθυστερημένα και υπό την πίεση των προβλημάτων που θα έπρεπε να είχαν ήδη αντιμετωπιστεί.
Η παράταση της δυνατότητας αποσπάσεων στη Γενική Διεύθυνση Κρατικής Αρωγής αποτελεί μια ομολογία ότι δεν καλύφθηκαν ογδόντα οργανικές θέσεις. Αντί για σταθερή στελέχωση, επιλέγετε μια ακόμη προσωρινή λύση που κινδυνεύει απλώς να μεταφέρει την υποστελέχωση από μια δημόσια υπηρεσία, σε μια άλλη.
Με άλλη ρύθμιση που φέρνετε, καλούμαστε να καλύψουμε αναδρομικά το συμβατικό κενό στη διαμονή των πληγέντων από την έκρηξη στους Αμπελόκηπους. Οι άνθρωποι αυτοί ασφαλώς έπρεπε να συνεχίσουν να στεγάζονται. Η Κυβέρνηση οφείλει, όμως, να εξηγήσει γιατί δεν ασκήθηκαν εγκαίρως οι προβλεπόμενες παρατάσεις. Ακόμη μια νέα παράταση για τις λαϊκές αγορές, λίγους μήνες μετά την ψήφιση του σχετικού νόμου, δείχνει ότι οι αρχικές προθεσμίες δεν σχεδιάστηκαν με βάση τις πραγματικές δυνατότητες των φορέων.
Ιδιαίτερη αναφορά απαιτείται στην αντιμετώπιση του αφθώδους πυρετού. Εδώ, δεν έχουμε απλώς μια τεχνική διευθέτηση. Έχουμε την παραδοχή ότι επί πέντε μήνες το Υπουργείο Αγροτικής Ανάπτυξης και Τροφίμων δεν κατάφερε να ελέγξει αποτελεσματικά την επιζωοτία, με αποτέλεσμα δεκάδες χιλιάδες ζώα να οδηγούνται σε θανάτωση και ο κτηνοτροφικός κόσμος της Λέσβου να βρίσκεται σε απόγνωση.
Όπως επισημαίνουν τόσο η Πανελλήνια Ομοσπονδία Γεωτεχνικών Δημοσίων Υπαλλήλων, όσο και η Πανελλήνια Ένωση Κτηνιάτρων Δημοσίων Υπαλλήλων -και καταθέτω εδώ τα δύο δελτία τύπου-, η διαχείριση μιας επιζωοτίας απαιτεί κτηνιατρική, επιστημονική γνώση, κλινική εμπειρία, επιδημιολογική επιτήρηση, εργαστηριακή υποστήριξη και αυστηρή εφαρμογή των υγειονομικών πρωτοκόλλων.
(Στο σημείο αυτό ο Βουλευτής κ. Ανδρέας Πουλάς  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Η συνδρομή των Ενόπλων Δυνάμεων μπορεί να είναι υποστηρικτική, δεν μπορεί, όμως, να υποκαθιστά την επιστημονική ευθύνη και τη διοίκηση των αρμόδιων κτηνιατρικών αρχών. Αντί να ενισχύσετε τις δημόσιες κτηνιατρικές υπηρεσίες με μόνιμο προσωπικό και επαρκείς πόρους, παραμερίζετε τους επιστήμονες που βρίσκονται στην πρώτη γραμμή. Υποβαθμίζετε τη Γενική Διεύθυνση Κτηνιατρικής του Υπουργείου Αγροτικής Ανάπτυξης και Τροφίμων και ταυτόχρονα χρησιμοποιείτε τις Ένοπλες Δυνάμεις για να καλύψετε ελλείψεις του κρατικού μηχανισμού που εσείς αφήσατε να διογκωθούν. 
Και εδώ είναι το δεύτερο σημαντικό, ότι μετά τη μεταφορά του ΟΠΕΚΕΠΕ στην ΑΑΔΕ αφαιρείται τώρα από το Υπουργείο Αγροτικής Ανάπτυξης και ο ουσιαστικός επιχειρησιακός ρόλος του σε μια κρίση που βρίσκεται στον πυρήνα της αποστολής του. Η ρύθμιση προκαλεί σοβαρά θεσμικά ερωτήματα. Προβλέπει συντονισμό ακόμη και κατά παρέκκλιση κάθε γενικής ή ειδικής διάταξης και υποχρεώνει τις υπηρεσίες να συμμορφώνονται προς τις οδηγίες στρατιωτικού επικεφαλής υπό την απειλή πειθαρχικών κυρώσεων. Με άλλα λόγια, σε έναν ακριτικό νομό του οποίου η οικονομία στηρίζεται στην κτηνοτροφία, φέρνετε τους στρατιωτικούς επιστήμονες σε αντιπαράθεση με τους κτηνοτρόφους και ό,τι αυτό συνεπάγεται.
Ποιος αναλαμβάνει την επιστημονική ευθύνη για τις ζώνες προστασίας, τις θανατώσεις και της απολυμάνσεις; Ποιος λογοδοτεί αν μια εντολή συγκρούεται με την κρίση των κτηνιάτρων; Η τροπολογία δεν δίνει πειστικές απαντήσεις. Δεν συνοδεύεται από ολοκληρωμένο σχέδιο, σαφή κατανομή αρμοδιοτήτων, διαθέσιμο προσωπικό χρονοδιάγραμμα και μετρήσιμος στόχους, ούτε αρκεί η επιχορήγηση των 3 εκατομμυρίων ευρώ προς την Περιφέρεια Βορείου Αιγαίου χωρίς αναλυτική κοστολόγηση και εγγύηση έγκαιρης διάθεσης. Χρειάζεται ακόμη ένα ενιαίο επιχειρησιακό κέντρο στη Λέσβο με σαφώς κατοχυρωμένο τον πρώτο λόγο της κεντρικής κτηνιατρικής αρχής, καθώς και ασφαλής διαχείριση του γάλακτος, ώστε η υγειονομική κρίση να μην μετατραπεί σε περιβαλλοντική απειλή.
Η Λέσβος έχει ισχυρό κτηνοτροφικό χαρακτήρα και η τοπική οικονομία εξαρτάται σε μεγάλο βαθμό από την αγροτική παραγωγή. Ένα λάθος ή μια νέα καθυστέρηση μπορεί να επιφέρει ανεπανόρθωτο πλήγμα στους παραγωγούς και σε ολόκληρη την οικονομική ζωή του νησιού.
Σε ό,τι αφορά το νομοσχέδιο, παρά τις επιμέρους θετικές ρυθμίσεις, δεν διαμορφώνεται ένα ολοκληρωμένο δίκαιο και αποτελεσματικό σύστημα κρατικής αρωγής. Παραμένουν οι καθυστερήσεις, η γραφειοκρατία, η αλληλοεπικάλυψη αρμοδιοτήτων και η υποστελέχωση, ενώ δεν διασφαλίζεται ότι οι ενισχύσεις θα ανταποκρίνονται στην πραγματική ζημιά. Παράλληλα, ενισχύεται ο ρόλος της ιδιωτικής ασφάλισης χωρίς επαρκείς εγγυήσεις και εποπτεία. Τους προβληματισμούς αυτούς τους εξέφρασαν όχι μόνο η αντιπολίτευση, αλλά και οι Βουλευτές της συμπολίτευσης. Επομένως, η Κυβέρνηση δεν μπορεί να απορρίπτει κάθε κριτική ως αντιπολιτευτική υπερβολή.
Άκουσα χθες στην Επιτροπή από τον κύριο Υφυπουργό να αποδίδει τις αντιρρήσεις μας σε ιδεοληψία και πολιτική σκοπιμότητα. Η ιδεοληψία δεν είναι να ζητάμε στελεχωμένες υπηρεσίες, διαφανείς διαδικασίες και δίκαιες αποζημιώσεις. Πολιτική σκοπιμότητα θα ήταν να αγνοήσουμε τους σεισμόπληκτους, τους πυρόπληκτους, τους πλημμυροπαθείς που περιμένουν επί χρόνια. Αυτή η κριτική μας στηρίζεται στη δική τους πραγματικότητα.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
Ολοκληρώθηκαν οι ομιλίες και οι δευτερολογίες των εισηγητών και ειδικών αγορητών.
Θα κλείσουμε τη συνεδρίαση καλώντας πρώτα τον Υφυπουργό Κλιματικής Κρίσης και Πολιτικής Προστασίας, τον κ. Κωνσταντίνο Κατσαφάδο να πάρει τον λόγο και αμέσως μετά τον λόγο θα πάρει και θα κλείσει ο Υπουργός Κλιματικής Κρίσης και Πολιτικής Προστασίας, ο κ. Τουρνάς.
Κύριε Υφυπουργέ, έχετε τον λόγο.
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, θα μου επιτρέψετε, επειδή ακούστηκαν πάρα πολλά πάλι σήμερα μέσα σε αυτήν την Αίθουσα, παρά το ότι είχαμε τέσσερις συνεδριάσεις που νομίζω ότι εξαντλήσαμε και δώσαμε απαντήσεις και διευκρινίσεις γύρω από όλα τα θέματα του νομοσχεδίου, θα μου επιτρέψετε να περιοριστώ μόνο στο αντικείμενο του νομοσχεδίου αυτού καθαυτού και να μην μιλήσω για τα ζητήματα πολιτικής προστασίας τα οποία θέσατε, τα οποία σίγουρα θα τα αναλύσει μετά ο Υπουργός στη δική του ομιλία. Και το κάνω, όχι γιατί δεν αναγνωρίζω τη σπουδαιότητα και την κρισιμότητα των ζητημάτων πολιτικής προστασίας, αλλά γιατί θα αδικήσω το νομοσχέδιο αυτό καθαυτό σε σχέση με τις σημαντικές μεταρρυθμίσεις και την αλλαγή φιλοσοφίας, την οποία επιφέρει σε ό,τι έχει να κάνει με τη στεγαστική αρωγή.
Και το λέω αυτό, κυρίες και κύριοι συνάδελφοι, γιατί αυτό το νομοσχέδιο πραγματεύεται ένα και μόνο ζήτημα. Δεν πραγματεύεται την κρατική αρωγή, αλλά τη στεγαστική αρωγή. Θα επανέλθουμε με άλλο νομοσχέδιο, με το νέο έτος, από τις αρχές του νέου χρόνου, όπου θα μιλήσουμε για την κρατική αρωγή και για την αλλαγή του πλαισίου ενίσχυσης και υποστήριξης των επιχειρήσεων, οι οποίες πλήττονται από φυσικές καταστροφές.
Επιτρέψτε μου όμως, γιατί ακούω συνεχώς μία άδικη κριτική γύρω από αυτό το νομοσχέδιο, λέγοντας ότι αλλάζουμε τον ν.4797 και τον ν.5116. Ξέρετε κάτι; Στα 42 άρθρα τα οποία έχει αυτό το νομοσχέδιο, μόνο 4 αναφέρονται σε βελτιώσεις των δύο νόμων που ανέφερα. Τι αλλάζουμε όμως, κυρίες και κύριοι συνάδελφοι; Αλλάζουμε αυτό το οποίο μας κατηγορείτε ότι κάνουμε σε αυτό το νομοσχέδιο. Ποια είναι η βασική κατηγορία σας; Χαίρομαι που ακούω ότι τα περισσότερα κόμματα αυτήν τη στιγμή στο Ελληνικό Κοινοβούλιο θα ψηφίσουν πολλά από τα άρθρα του νομοσχεδίου, γιατί αναγνωρίζετε την θετική κατεύθυνση την οποίαν έχουν. Τι μας κατηγορείτε όμως, βγάζοντας ένα πολιτικό συμπέρασμα γύρω από το νομοσχέδιο; Μας κατηγορείτε ότι είναι ένα νομοσχέδιο γεμάτο ασάφειες και ένα νομοσχέδιο, το οποίο για να μπορέσει να υλοποιηθεί θα πρέπει να ακολουθήσει μια σειρά από Κοινών Υπουργικών Αποφάσεων και από Υπουργικών Αποφάσεων. 
Επιτρέψτε μου λοιπόν να σας διαβάσω κάτι: «Εις ενοίκους ή ιδιοκτήτας κατεδαφιστέων ή καταστάντων εκ των σεισμών ακαταλλήλων προς οίκησιν οικοδομών δύναται να χορηγήται συνδρομή είτε ως δάνειο είτε ως αρωγή είτε άλλως προς τη στέγαση εις κατάλληλα οικοδομήματα κατά τα ειδικοτέρων δια αποφάσεων του Υπουργού οριζόμενου».
Ξέρετε τι είναι αυτό; Είναι ο ν.867/1979. Αυτό υπάρχει σε ό,τι έχει να κάνει με τις αποζημιώσεις για κτίρια. Αυτό είναι που εφάρμοσε 20 χρόνια το ΠΑΣΟΚ που ήταν στην εξουσία και 5 χρόνια ο ΣΎΡΙΖΑ που ήταν στην εξουσία Αυτός είναι ο νόμος ο οποίος ισχύει σήμερα στη χώρα σε ό,τι έχει να κάνει για την αποκατάσταση των κτιρίων, τα οποία έχουν πληγεί από φυσικές καταστροφές. Και έρχεστε σήμερα, όταν βάζουμε ένα πλαίσιο, όταν ψηφιοποιούμε όλες τις διαδικασίες, τα οποία θα τα αναλύσω πάρα πολύ σύντομα, αμέσως μετά, να μας κατηγορείτε ότι προσπαθούμε να εκμεταλλευτούμε πολιτικά καταστάσεις, ότι έχουμε όμηρους τους πληγέντες, ότι διακατέχεται το νομοσχέδιο από ασάφεια, ότι είναι ένα γονατογράφημα και τόσα άλλα. Πόσο άδικο είναι αυτό, κυρίες και κύριοι συνάδελφοι; 
Είναι δυνατόν η χώρα, όταν και εσείς αναγνωρίζετε ότι η κλιματική κρίση και οι φυσικές καταστροφές είναι μείζον ζήτημα να συνεχίζει και να λειτουργεί σε ό,τι έχει να κάνει με την αποκατάσταση των κτιρίων με αυτόν τον νόμο που σας προανέφερα; Και μας κατηγορείτε εμάς για προχειρότητα και για ασάφειες; Νομίζω ότι είναι τουλάχιστον άδικο. 
Από εκεί και πέρα, κυρίες και κύριοι συνάδελφοι, έγινε πάρα πολύ μεγάλη κουβέντα για το αν το νομοσχέδιο αλλάζει φιλοσοφία γύρω από τον τρόπο λειτουργίας της υπηρεσίας ή αν είναι μεταρρύθμιση ή όχι. Μα, η συζήτηση με τους φορείς και οι συζητήσεις που κάναμε στις προηγούμενες τέσσερις συνεδριάσεις ανέδειξαν ότι και αλλαγή φιλοσοφίας έχουμε και προφανώς είναι μεταρρύθμιση. Έχετε επισκεφθεί ποτέ το Υπουργείο Κλιματικής Κρίσης και Πολιτικής Προστασίας να δείτε τις χιλιάδες κούτες με φακέλους που υπάρχουν; Είναι ή δεν είναι μεταρρύθμιση, κυρίες και κύριοι συνάδελφοι, ότι πλέον και οι άδειες για την επισκευή μπαίνουν στο e-Άδειες; Ψηφιοποιείται όλη η διαδικασία. Δεν υπάρχει έγχαρτος φάκελος. Είναι ή δεν είναι μεταρρύθμιση, κυρίες και κύριοι συνάδελφοι, η δημιουργία αυτών των πλατφορμών; Γιατί ακούσαμε μια κριτική «και πού είναι το κτηματολόγιο», «και πού είναι η ΑΑΔΕ». Μα, με αυτές γίνεται η διαλειτουργικότητα. Δεν γίνεται με κανέναν άλλον. Πώς είναι δυνατόν να μας κατηγορείτε για πράγματα, τα οποία κάνουμε; Αυτά τα οποία λέτε και που λέγατε όλες αυτές τις μέρες, είναι αυτά τα οποία υιοθετούμε με το νομοσχέδιο. 
Κυρίες και κύριοι συνάδελφοι, έγινε πάρα πολύ μεγάλη συζήτηση γύρω από τους ελέγχους, οι οποίοι πρέπει να γίνονται ως προς τα σπίτια τα οποία είναι να επισκευαστούν, δηλαδή ως προς τα κίτρινα σπίτια. Ξέρετε κάτι; Είναι βαθύτατη η πεποίθησή μας, τόσο η δική μας όσο και των υπηρεσιακών παραγόντων, γιατί σας είπα και στην πρώτη μου τοποθέτηση, στην πρώτη συνεδρίαση, ότι αυτό εδώ το νομοσχέδιο δεν καταδεικνύει μόνο την πολιτική βούληση, την οποία έχει η ηγεσία του Υπουργείου Κλιματικής Χρήσης και Πολιτικής Προστασίας, αλλά είναι και ένα απόσταγμα των εμπειριών που έχουν οι υπάλληλοι, η υπηρεσία, γύρω από τη διαχείριση όλων των καταστροφών που κλήθηκαν να διαχειριστούν εδώ και δεκαετίες. Εμείς, κυρίες και κύριοι συνάδελφοι, δεν θεωρούμε ότι υπάρχουν πολίτες δύο ταχυτήτων. Δεν θεωρούμε ότι ο πολίτης, ο οποίος έχει υποστεί μια ζημιά το ακίνητό του από μια φυσική καταστροφή, πρέπει να έχει άλλη μεταχείριση από έναν πολίτη που θέλει να επισκευάσει ή να φτιάξει ένα καινούργιο ακίνητο. Δεν κάνουμε τίποτα διαφορετικό. Αντιθέτως, επειδή μιλήσατε για ελέγχους, αυστηροποιούμε τους ελέγχους. Και τι κάνουμε επειδή δίνεται δημόσιο χρήμα; Οι διαφορές που υπάρχουν για τον πολίτη, ο οποίος πάει να βγάλει μια άδεια μικρής κλίμακας ή μια επισκευαστική άδεια ή μια άδεια για να φτιάξει μια καινούργια οικοδομή, είναι δύο. Διαφορά πρώτη: ο ελεγκτής δόμησης σε όλα τα στάδια υποχρεούται να κάνει έλεγχο, το οποίο είναι μέσα στο νομοσχέδιο. Και διαφορά δεύτερη, γιατί ακούστηκε και αυτός ο υπαινιγμός ότι «ναι, όμως για τη στατική επάρκεια;», «ναι, όμως για τις ζημιές τις οποίες έχει από την καταστροφή;» ότι ο ελεγκτής δόμησης υποχρεούται πέραν των ελέγχων που κάνει, να βεβαιώσει ότι όλες οι καταγραφόμενες ζημιές, τις οποίες είχε το κτίριο μετά από τον έλεγχο της υπηρεσίας κατά τη διάρκεια της αυτοψίας, έχουν αποκατασταθεί. Πόσες περισσότερες δικλείδες ασφάλειας να έχει ένα κτίριο, ούτως ώστε να μπορέσει να αποκατασταθεί και ο πολίτης όσο το δυνατόν πιο γρήγορα να μπορέσει να πάρει τα χρήματά του και να προχωρήσει στην επισκευή του ή στην ανακατασκευή του;
Κυρίες και κύριοι συνάδελφοι, είναι πραγματικά μεγάλη τομή η τομή την οποία κάνουμε γύρω από τους δικαιούχους. Μας λέτε «θα δώσετε λύσεις σε προηγούμενες καταστροφές;» και χρησιμοποιείτε ως επιχείρημα το Δαμάσι και το Αρκαλοχώρι. Για τον «Daniel» όμως όπου έχουν βγει 5.135 άδειες επισκευής, δεν λέτε κάτι. Μέσα σε δυόμιση χρόνια έχουν βγει 5.135 άδειες επισκευής. Γιατί, κυρίες και κύριοι συνάδελφοι; Ρίχνουμε περισσότερο βάρος στον «Daniel» και έχουμε σπρώξει παραπέρα το Δαμάσι και το Αρκαλοχώρι; Σε καμία περίπτωση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Τι διακρίναμε μέσα από την πάροδο των χρόνων; Ότι υπάρχει τεράστιο πρόβλημα σε ό,τι έχει να κάνει με τα ιδιοκτησιακά των κτιρίων, κυρίως στην περιφέρεια. Τι ερχόμαστε να θεραπεύσουμε; Αυτό το πρόβλημα το οποίο υπάρχει με τις συνιδιοκτησίες, το πρόβλημα το οποίο υπάρχει με την μη αποδοχή κληρονομιάς, το πρόβλημα το οποίο υπάρχει σε ό,τι έχει να κάνει με το καθεστώς χρησικτησίας. Αυτά ερχόμαστε και θεραπεύουμε τώρα. Και πώς τα θεραπεύουμε; Και για όλες τις προηγούμενες φυσικές καταστροφές, για όσους όμως είχαν κάνει αίτηση τα τελευταία πέντε χρόνια, που συνεχώς δίνουμε παρατάσεις, παρατάσεις, παρατάσεις ούτως ώστε να προσπαθήσουμε και να διευκολύνουμε τους πολίτες. 
Δεν θέλω να ξανακούσω, κυρίες και κύριοι συνάδελφοι, ότι υπάρχουν επικίνδυνα και ετοιμόρροπα κτίρια. Όπου υπάρχουν επικίνδυνα και ετοιμόρροπα πρατήρια, σας το ξαναλέω, όλοι οι ιδιοκτήτες έχουν πάρει 14.000 ευρώ για να τα κατεδαφίσουν. Το ότι το κράτος, η πολιτεία έρχεται και ενώ έχει δώσει αυτά τα χρήματα για αυτήν τη δουλειά στους πολίτες, έρχεται και συνδράμει τους δήμους για να κάνουν αυτή την κατεγράφη, είναι μια άλλη ιστορία. Δεν υπάρχει όμως ιδιοκτήτης ακατάλληλου κτιρίου, ο οποίος να μην έχει πάρει 14.000 ευρώ για να κατεδαφίσει το κτίριό του και να βγάλει την προβλεπόμενη άδεια η οποία χρειάζεται. Τόσα έδωσε το κράτος. Αυτή είναι η πρώτη αρωγή έναντι στεγαστικής συνδρομής. Και δεν μπορώ να καταλάβω με ποιον άλλο τρόπο θα μπορούσε να αποσαφηνιστεί καλύτερα ή περισσότερο, όταν ένας πολίτης παίρνει κάποια χρήματα έναντι στεγαστικής συνδρομής. Γιατί τότε τα πήρε ο πολίτης; Γιατί τα χρήματα για την οικοσκευή τα πήρε. Μιλάμε για την πρώτη αρωγή. Πήρε τα χρήματα για την οικοσκευή, πήρε το επίδομα πρώτων ποιοτικών αναγκών και πήρε και την πρώτη αρωγή έναντι στεγαστικής συνδρομής. Άρα, δηλαδή πόσο αλλιώς, πόσο περισσότερο να αποσαφηνίσουμε τις διαδικασίες; 
Σας ξαναείπα και στο νομοσχέδιο όταν το συζητάγαμε στις επιτροπές πως αναγνωρίζω ότι όλοι έχουμε την ίδια αφετηρία. Από εκεί και πέρα καταλαβαίνω και την πολιτική σκοπιμότητα. Αλλά πιστέψτε με, είναι πραγματικά άδικο γι’ αυτό το νομοσχέδιο που προσπαθεί και δίνει λύσεις όχι για από δω και πέρα για τις φυσικές καταστροφές που πιθανόν να κληθεί να αντιμετωπίσει η υπηρεσία και το Υπουργείο, αλλά προσπαθεί και δίνει λύσεις και για τις προηγούμενες καταστροφές, αυτές οι οποίες βαλτώνουν και υπάρχουν αυτές οι καθυστερήσεις. 
Σας είπα να μας πείτε καλύτερους τρόπους αντιμετώπισης. Δεν άκουσα μια πρόταση. Ερχόμαστε και σας λέμε ότι βγάζουμε τον Δήμο, ψηφιοποιούμε τη διαδικασία, αυξάνουμε τις οικονομικές ενισχύσεις, δίνουμε επιδόματα για την οικοσκευή πλέον, επιδόματα πρώτων ποιοτικών αναγκών, την επιδότηση ενοικίου, κατευθείαν μέσα από τις πλατφόρμες τις οποίες θα δημιουργήσουμε, με τις διαλειτουργικότητες τις οποίες θα έχει και ο πολίτης, το μόνο το οποίο θα κάνει είναι ηλεκτρονικά το φύλλο αυτοψίας από την υπηρεσία μας να το καταθέτει και μέσα σε τέσσερις μέρες θα μπορεί να παίρνει τα χρήματα. 
Και εδώ ακούστηκε ότι είπε ο Κατσαφάδος ότι σε τέσσερις μέρες θα παίρνουν τα χρήματα, δέκα, όμως, είπε και σε κάτι άλλο. Η δέσμευσή μας ήταν με το παλιό σύστημα μέσα σε δέκα μέρες, το οποίο το υλοποιήσαμε στη Μάνδρα και όπου αλλού μας έχουν έρθει αιτήματα. Όπου μας έχει έρθει αίτημα από τον δήμο μέσα σε δέκα μέρες έχουμε στείλει τα χρήματα. Και η δέσμευσή μας, όμως, για τέσσερις μέρες, όταν θα λειτουργήσουν οι πλατφόρμες και αυτή θα υλοποιηθεί. 
Ψηφιοποιούμε, λοιπόν, τις διαδικασίες. Αυξάνουμε τις οικονομικές ενισχύσεις. Αντί ο πολίτης, ο οποίος έχει πληγεί η αποθήκη του, το γκαράζ του, το λεβητοστάσιο του, ο μηχανολογικός του εξοπλισμός, το ασανσέρ, να μπει στη διαδικασία του να πάει να εκδώσει μία άδεια, πλέον μπαίνοντας μέσα στις ψηφιακές πλατφόρμες θα καταθέτει μια αίτηση και χωρίς να χρειάζεται να πάει να βγάλει μια άδεια, θα υπάρχει και ένα χρηματικό ποσό, το οποίο θα του δίδεται για να μπορέσει να αποκαταστήσει τις ζημιές, τις οποίες έχει πάθει στο μηχανολογικό του εξοπλισμό.
Και αυτό δεν είναι μεταρρύθμιση; Και αυτό δεν είναι ταχύτητα; Και αυτό δεν είναι εξυπηρέτηση στον πολίτη; Και αυτό δεν γίνεται με όρους διαφάνειας;
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υφυπουργέ. Ολοκληρώσατε. 
ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας): Κύριε Πρόεδρε,…
ΠΡΟΕΔΡΕΥΩΝ (Αθανάσιος Μπούρας): Δεν γίνεται. Δεν θα το κάνω, γιατί δεν το κάνω σε κανέναν. Δεν θα ανοίξω αυτή τη διαδικασία. Σας παρακαλώ θερμά, κύριε Υφυπουργέ. Υπάρχει μία διαδικασία που έχει επιτευχθεί τον τελευταίο καιρό, την οποία δεν θα χαλάσουμε. Δεν μπορείτε τώρα.
Τον λόγο έχει τώρα ο Υπουργός Κλιματικής Κρίσης και Πολιτικής Προστασίας, ο κύριος Ευάγγελος Τουρνάς. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Σας ευχαριστώ πολύ, κύριε Πρόεδρε.
Κυρίες και κύριοι Βουλευτές, πρώτα απ’ όλα θα ήθελα να ξεκινήσω από τις πυρκαγιές, στις οποίες αναφερθήκατε όλες και όλοι, ιδιαίτερα τις φετινές, που είχαμε να αντιμετωπίσουμε ως μηχανισμός. Φέτος, λοιπόν, βρισκόμαστε αντιμέτωποι με ακραίες συνθήκες, που τις αντιλαμβάνεστε και όλοι και όλες, αναφερθήκατε σε αυτές, παρότι θεωρείτε ότι τις χρησιμοποιούμε ως δικαιολογία. 
Εγώ εκείνο που έχω να πω είναι ότι πραγματικά στο σύνολο της Ευρώπης αντιμετωπίσαμε ακραίες συνθήκες και είδαμε χώρες που παραδοσιακά και στατιστικά και ιστορικά δεν έχουν τέτοια φαινόμενα, όπως η Αγγλία, η Ουαλία κάηκε, το Βέλγιο, η Γερμανία. Είδαμε πραγματικά μεγάλες καταστροφές να γίνονται εκεί.
Θα ήθελα να εστιάσω, όμως και να σας αναφέρω να σας πω ότι στις χώρες της Μεσογείου είχαμε πραγματικά τεράστιες καταστροφές. Στην Ισπανία κάηκαν 3 εκατομμύρια στρέμματα, στην Γαλλία 1 εκατομμύριο στρέμματα, στην Ιταλία 900.000 στρέμματα, στην Πορτογαλία 650.000 στρέμματα και στη χώρα μας αντίστοιχα είχαμε 300.000 στρέμματα.
Ειδικότερα στη χώρα μας θα ήθελα να αναφέρω ότι αντιμετωπίσαμε 3.250 φωτιές μέσα στην αντιπυρική περίοδο από 1η Μαΐου μέχρι και σήμερα. Είναι ένας τεράστιος αριθμός πραγματικά, με τον οποίο ήρθε αντιμέτωπος ο μηχανισμός. Και λέω ότι είναι τεράστιος, πραγματικά δεν θα έπρεπε να συμβαίνει σε μία χώρα που είναι hot spot της Μεσογείου. Από αυτές τις πυρκαγιές έχω να πω ότι το 99,7% αντιμετωπίστηκαν άμεσα και αποτελεσματικά σε πρώτο χρόνο χάρη στον μηχανισμό, στο σχέδιο και στο δόγμα το οποίο ακολουθείται. 
Εκείνο, όμως, που είναι σημαντικό είναι ότι τα 2/3 των καμένων εκτάσεων κάηκαν μέσα σε ένα τετραήμερο σε τέσσερις φωτιές. Τα 200.000 στρέμματα από τα 300.000 στρέμματα καήκανε σε τέσσερις φωτιές. Και είχαμε τις δύο φωτιές που ξέσπασαν στις 29 και 30 Ιουλίου, στο τέλος Ιουλίου στο Νότιο Ρέθυμνο, στον δήμο Αγίου Βασιλείου, στην Κρύα Βρύση και στο Κουρταλιώτικο Φαράγγι. Ήταν δύο φωτιές πραγματικά με εξαιρετικά ακραίες συνθήκες, με ανέμους που ξεπερνούσαν τα 120 χιλιόμετρα, έριχναν κάτω τους ανθρώπους και βέβαια δεν μπόρεσαν να πετάξουν και τα εναέρια μέσα. Πράγματι, παρότι απογειώθηκαν σε πρώτο χρόνο τέσσερα ελικόπτερα, πήγαν στην περιοχή και δεν μπόρεσαν καν να κατέβουν λόγω των ισχυρών ανέμων και των αναταράξεων. Οι χειριστές ανέφεραν ότι υπήρχε κίνδυνος και επέσπευσαν για προσγείωση. Ακόμα και τα αεροσκάφη Canadair, που απογειώθηκαν από την Ελευσίνα, δύο CL-415 και έξι αεροσκάφη Air Tractors με επιβραδυντικό υγρό, πήγαν στην περιοχή και δεν μπόρεσαν καν να επιχειρήσουν. Χαρακτηριστικό είναι ότι τα αεροσκάφη Air Tractors αναγκάστηκαν να απορρίψουν το επιβραδυντικό υγρό στη θάλασσα για να μπορέσουν να επιστρέψουν για προσγείωση στο Τατόι. Το ίδιο εξακολούθησε και τις τρεις επόμενες ημέρες που έμειναν μόνες τους και αβοήθητες από αεροπορικές επιχειρήσεις, οι επίγειες δυνάμεις για να ελέγξουν αυτές τις δύο φωτιές, οι οποίες μας έδωσαν τελικά 50.000 στρέμματα καμένης γης.
Το τραγικότερο, όμως, όλων ήταν πράγματι ότι χάσαμε δύο πολύτιμους ανθρώπους, δύο επιχειρησιακούς, δυο ανθρώπους του πεδίου, οι οποίοι χάθηκαν, κάηκαν, έχασαν τη ζωή τους, θυσιάστηκαν εν ώρα καθήκοντος. Και δυστυχώς την ίδια ημέρα χάσαμε άλλον έναν πυροσβέστη μας, έναν αξιωματικό στην φωτιά που είχαμε αντίστοιχα στο Γύθειο. Ήταν πραγματικά ακραίες οι συνθήκες. Χάθηκαν τρεις εξαιρετικοί πυροσβέστες, οι οποίοι στοίχισαν στον μηχανισμό, στοίχισαν στο Πυροσβεστικό Σώμα, πραγματικά μας συγκλόνισαν όλους.
Και τις ίδιες συνθήκες είχαμε να αντιμετωπίσουμε εκείνες τις ημέρες και στην υπόλοιπη χώρα και ιδιαίτερα στην Αττικοβοιωτία. Επικρατούσαν άνεμοι σύμφωνα με τα μετεωρολογικά δεδομένα, σύμφωνα με το Meteo, με τις καταγραφές πάνω από 110 χιλιόμετρα και στην Πάρνηθα και στην Πεντέλη. Στη Δυτική Αττική και στην Βοιωτία είχαμε στις 31 του μήνα δύο φωτιές. Η πρώτη ήταν στις 7.00, 7.30΄ το πρωί, στην Ξηρονομή Βοιωτίας και η δεύτερη ξέσπασε 20 χιλιόμετρα νοτιότερα στον Κιθαιρώνα, σε έναν ορεινό όγκο πάνω από το χωριό Άγιος Βασίλειος. Και αυτή η κατάσταση ξέφυγε γρήγορα, γιατί πραγματικά ήταν ισχυροί θυελλώδεις άνεμοι. Οι πυροσβεστικές δυνάμεις δεν προλάβαιναν τη φωτιά. Η φωτιά έτρεχε με πραγματικά πολύ μεγάλη ταχύτητα. Τα εναέρια μέσα δόθηκε εντολή να απογειωθούν ιδιαίτερα στη φωτιά του Κιθαιρώνα. Εξετράπησαν αεροπλάνα, τα οποία ήδη ήταν στον αέρα και πήγαιναν για την Ξηρονομή, όπως και άλλα τα οποία έκαναν περιπολία. Δυστυχώς, όμως και εδώ δεν μπορούσαν ούτε να κάνουν ρίψη, ούτε να κάνουν υδροληψία. Άρα, λοιπόν, είχαμε πάλι τις επίγειες δυνάμεις, να προσπαθούν να φτάσουν στην απόκρημνη πλαγιά χωρίς τα εναέρια μέσα που θα ανέκοπταν, όπως κάνουν εν πάση περιπτώσει σε άλλες περιπτώσεις και βοηθούν τις επίγειες δυνάμεις. 
Το ίδιο συνεχίστηκε μέχρι την επόμενη το μεσημέρι, μέχρι το Σάββατο στις 12.30΄ τα εναέρια μέσα δεν μπορούσαν να απογειωθούν, δεν μπορούσαν να πλησιάσουν την περιοχή, δεν μπόρεσαν να κάνουν υδροληψία, δεν μπορούσαν να ξανακάνουν βολή και δόθηκαν πραγματικά 51 απογειώσεις, 51 εναέρια μέσα από την έναρξη της φωτιάς μέχρι την επόμενη το μεσημέρι πήραν εντολή, πήγαν στην περιοχή και δεν μπόρεσαν να επιχειρήσουν. Και αυτό καταδεικνύει, αντίθετα με αυτά τα οποία είπα, ακούστηκαν από αρκετούς και αρκετές, ότι η έλλειψη των εναερίων μέσων αποδεικνύει και την αξία τους. Γιατί στις υπόλοιπες περιπτώσεις -και θα ήθελα να το αναφέρω αυτό- περίπου στις 3.245 φωτιές όπου είχαμε και επίγειες και εναέριες δυνάμεις η φωτιά ελέγχθηκε σε πρώτο χρόνο και σε αυτές τις 3.245 περίπου φωτιές κάηκαν 100.000 στρέμματα. Δηλαδή, είχαμε 31 στρέμματα ανά φωτιά. Είναι ένας δείκτης αρκετά σημαντικός που πρέπει να κρατήσουμε για το ποια είναι η δυνατότητα που έχει ο μηχανισμός, όταν όλες οι δυνάμεις μπορούν να εμπλακούν και να αντιμετωπίσουν ένα φαινόμενο σε πρώτο χρόνο. 
Αυτά όσον αφορά την κριτική όσον αφορά στην κλιματική κρίση, η οποία πραγματικά δεν ανάβει τις φωτιές. Τις φωτιές θα ανάβουν οι άνθρωποι, όμως. Στην κλιματική κρίση οι συνθήκες είναι τέτοιες που μπορούν να βοηθήσουν στην έναρξη μια φωτιά και να την επιταχύνουν με τέτοια δυναμική και με τέτοια ταχύτητα που να γίνει ανεξέλεγκτη, να δυσκολέψει τον μηχανισμό. Και συνέβη -επαναλαμβάνω- σε εκείνο το τετραήμερο από τις 28, 29 Ιουλίου μέχρι στις αρχές Αυγούστου. 
Θα ήθελα, όμως, σ’ αυτό το σημείο να επισημάνω τρία πράγματα για τα οποία έγινε αρκετή κουβέντα. Πρώτα απ’ όλα το 112. Ακούμε πολλή κριτική ότι το 112 είναι το άλλοθι, είναι η διέξοδος, είναι το φεύγα να προλάβεις. Ακούστηκαν πολλοί χαρακτηρισμοί όσον αφορά το 112. Θεωρώ, όμως, και πιστεύω ότι πρέπει να ξανασκεφτούμε αυτή την κριτική, γιατί πολλές φορές δημιουργεί και αναστολές και στους ανθρώπους και επιφυλάξεις όσον αφορά στο ακολουθώ, δεν το ακολουθώ. Όμως αυτό είναι επικίνδυνο. Θα σας πω ότι φέτος στο ακούω, δεν ακούω το 112 είχαμε τέσσερεις περιπτώσεις που κάναμε επιχείρηση διάσωσης ανθρώπων από έγκλειστες θάλασσες, από περίπτυστες ακτές όπου δεν υπήρχε άλλος δρόμος διαφυγής, γιατί δεν έφυγαν. 
Να σας πω για παράδειγμα ότι στην φωτιά που είχαμε στον Άγιο Βασίλειο της Βοιωτίας, ο Άγιος Βασίλειος είναι χτισμένος σε μία λεκάνη απορροής, όπου αριστερά και δεξιά είναι οι πλευρές του Κιθαιρώνα και έχει έναν δρόμο που πηγαίνει στον Άγιο Βασίλειο και είναι ο ίδιος ο δρόμος για τη διαφυγή. Στις 9.04΄ ξέσπασε η φωτιά και 9.37΄ δώσαμε το μήνυμα προληπτικής απομάκρυνσης. 
Παρακαλώ, το καταθέτω για τα Πρακτικά, διότι αμφισβητήθηκε το αληθές του 9:37. Είπαν ότι δεν το δώσαμε στις 9:37, το δώσαμε το μεσημέρι. Αυτό είναι καταγεγραμμένο στο «112» και στο «ENGAGE». 
(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Παρόλα αυτά, οι λουόμενοι, οι επισκέπτες, αλλά και οι μόνιμοι κάτοικοι δεν έφυγαν. Μπήκαν κάποιοι στα αυτοκίνητά τους και απομακρύνθηκαν, αισθανόμενοι τον φόβο, έχοντας και μεγάλους ανθρώπους ή μικρά παιδιά. Ήταν αρκετοί αυτοί οι οποίοι έφυγαν. Οι υπόλοιποι, τα λεωφορεία των λουόμενων, των επισκεπτών, αλλά και οι υπόλοιποι κάτοικοι παρέμειναν στην περιοχή και το μεσημέρι είδαμε πραγματικά αυτό το «θεριό» να κατεβαίνει από τη μία πλευρά του Κιθαιρώνα προς τον Άγιο Βασίλειο της Βοιωτίας. 
Είχαμε προετοιμάσει, επειδή είδαμε ότι δεν έφευγαν, την κατάσταση. Είχαμε μεταφέρει το «Μουζακίδη», το νεοαποκτηθέν πλοίο του Πυροσβεστικού Σώματος, καθώς επίσης και το νεοαποκτηθέν RAFNAR και οργανώσαμε μια επιχείρηση σε συνεργασία με τον Περιφερειάρχη της Στερεάς Ελλάδος, αλλά και τον Δήμαρχο Θηβαίων, που ήταν στην περιοχή. Οργανώσαμε μία διαφυγή διά θαλάσσης από εκεί, από τον Άγιο Βασίλειο, στην Λιβαδόστρατα, όπου τους περίμεναν λεωφορεία και τους πήγαν στον προορισμό τους. 
Το ίδιο συνέβη και στη φωτιά που είχαμε στη Σαλαμίνα και στη φωτιά που είχαμε στη Λήμνο, που ξεκίνησε από το χωριό Θάνος και κατέβηκε στην παραλία Θάνου. Και, βέβαια, το ίδιο συνέβη και στην Σίβηρη της Κασσάνδρας, όπου απομακρύναμε έναν μεγάλο αριθμό λουόμενων από την παραλία. 
Θα ήθελα, λοιπόν, να είμαστε πιο προσεκτικοί όσον αφορά την κριτική που ασκούμε για το «112», γιατί αν το είχαμε και σε άλλες περιπτώσεις, ενδεχομένως, δεν θα είχαμε αυτές τις τραγικές μνήμες, τις οποίες έχουμε και δεν θα πρέπει να έχουμε. 
Το δεύτερο στοιχείο που θα πρέπει να αναφέρω είναι, όσον αφορά τις δυνάμεις καταστολής, ότι επεμβαίνουν για να σβήσουν μια φωτιά και η φωτιά είναι η καταστροφή. Η φωτιά, ούτως ή άλλως, θα φέρει την καταστροφή και οι δυνάμεις της καταστολής έρχονται για να σώσουν ό,τι σώζεται από εκείνη τη στιγμή που φτάνουν στο πεδίο. Δεν έχουν ένα μαγικό ραβδί να γυρίσουν τον χρόνο πίσω, ούτε να τον μηδενίσουν. 
Άρα, λοιπόν, εκείνο που κάνουν -ο μηχανισμός, το Πυροσβεστικό Σώμα- είναι να ανακόψουν την πορεία της φωτιάς και στη συνέχεια σιγά-σιγά να την περιορίσουν και στα πλαϊνά, έτσι ώστε να σταματήσουν την εξέλιξή της και την επερχόμενη καταστροφή. Και βέβαια ο μηχανισμός κρίνεται εκ του αποτελέσματος, σ’ αυτές τις συνθήκες που περιέγραψα, που όλοι αποδέχεστε ότι υπάρχουν, όσον αφορά την κλιματική κρίση, αλλά το ξεχνάμε όταν ερχόμαστε να κρίνουμε εκ του αποτελέσματος.
Εγώ θα έλεγα ότι αυτός ο μηχανισμός θα πρέπει να κριθεί πράγματι εκ του αποτελέσματος, με πόσα δέντρα έσωσε, με πόσες εκατοντάδες χιλιάδες στρέμματα σώθηκαν και δεν εξαπλώθηκε η φωτιά στην Κασσάνδρα. Είναι τετρακόσιες σαράντα χιλιάδες στρέμματα δάσους, μια πανέμορφη περιοχή η οποία διασώθηκε χάρη στην επέμβαση και τον τρόπο, που κινήθηκε ο μηχανισμός, τα εναέρια μέσα, οι επίγειες δυνάμεις, οι διασώστες και όλο αυτό το οποίο συνέβη εκεί πέρα και περιόρισε, πραγματικά, στο ελάχιστο δυνατόν τη ζημιά, την καταστροφή. Θα πρέπει να κριθεί και από τις ζωές και το σύνολο των ανθρώπων, που προστάτευσε και τα χωριά που σώθηκαν.
Βλέπω μια κριτική εναντίον του μηχανισμού και μια κριτική εναντίον των ανθρώπων αυτών, οι οποίοι έρχονται να σώσουν ό,τι σώζεται και θα έλεγα ότι είναι ενδεχομένως η μοναδική περίπτωση στον κόσμο που ακούω -ενδεχομένως έχουμε παγκόσμια πρωτοτυπία- να κατηγορούμε αυτούς τους ανθρώπους, γιατί αυτοί είναι ο μηχανισμός. 
Το τρίτο σημείο που θα ήθελα να θίξω είναι ο τεράστιος, ξανά, αριθμός των πυρκαγιών, ο οποίος είχαμε. Ήταν 3.250. Πραγματικά τεράστιος αριθμός. Και θα σας πω ένα στοιχείο, ότι είναι κατά 25% μειωμένος σε βάθος εικοσαετίας, σε σύγκριση με τα  είκοσι τελευταία χρόνια. Όμως και πάλι είναι πάρα πολύ μεγάλος. 
Εμείς κάναμε μία προσπάθεια να μειώσουμε αυτόν τον αριθμό των πυρκαγιών και είχαμε μία σημαντική μείωση, χάρη στη Διεύθυνση Αντιμετώπισης Εγκλημάτων Εμπρησμού. Το έχουμε κατορθώσει γιατί την αναμορφώσαμε, δημιουργήσαμε ένα νέο σχήμα και καταφέραμε πραγματικά να εξιχνιάσουμε αρκετές περιπτώσεις. Έχουν επιβληθεί 745 διοικητικά πρόστιμα και έχουν γίνει 318 συλλήψεις με την αυτόφορη διαδικασία. Και να σας πω ότι από αυτές, το 88,5% είναι από αμέλεια και το 11,5% είναι από πρόθεση. Δηλαδή, 37 πυρκαγιές μπήκαν από ανθρώπους που ήθελαν να κάνουν ζημιά. 
Όμως, επαναλαμβάνω, είτε από αμέλεια είτε από πρόθεση, το αποτέλεσμα είναι το ίδιο, η φωτιά είναι καταστροφική. Άρα, λοιπόν, καταδικάζουμε την όποια περίπτωση και θα ελέγξουμε την κάθε περίπτωση και θα κυνηγήσουμε τον εμπρηστή είτε από αμέλεια είτε από δόλο. 
Άκουσα από αρκετούς εδώ μέσα, να αναφέρεστε και να λέτε ότι «σας κάψαμε». «Μας κάψατε!». Λες και ο μηχανισμός είναι αυτός που προκαλεί τις φωτιές και την καταστροφή. Είναι άδικο -πιστεύω- για τον μηχανισμό που εμείς δημιουργήσαμε. Δεν υπήρχε αυτός ο μηχανισμός. Γιατί άκουσα κριτική και γι’ αυτό και γιατί δεν έχουμε κάνει κάποια πράγματα. 
Εκείνο, όμως, που έχω να πω είναι το ναι, δημιουργήσαμε έναν μηχανισμό που δεν υπήρχε. Το Πυροσβεστικό Σώμα είχε 13.000 άτομα. Σήμερα έχει 16.000 μονίμους, συν 600 τους οποίους προσλαμβάνουμε με μία διαδικασία αυτές τις μέρες -είναι σε εξέλιξη ο διαγωνισμός-, συν τους 2.500 εποχικούς. 
Άρα, λοιπόν, θα πρέπει να δούμε τι είχαμε και τι έχουμε. Έχουμε έναν μηχανισμό που κάθε χρόνο τον ενισχύουμε με τουλάχιστον 1.000 άτομα προσωπικό. 
Σε αυτό το σημείο θα ήθελα να αναφερθώ και στους εποχικούς πυροσβέστες, γιατί όλοι αναφερθήκατε στους εποχικούς. Αλλά ποιος κοροϊδεύει τους εποχικούς πυροσβέστες; Διότι εμείς, από την πρώτη στιγμή, τους κοιτάξαμε στα μάτια και τους είπαμε την αλήθεια. Τι είπαμε, δηλαδή; Ότι πρώτα απ’ όλα αναγνωρίζουμε, κυρίες και κύριοι Βουλευτές, στην πράξη την προσφορά των εποχικών πυροσβεστών. Γιατί οι εποχικοί πυροσβέστες υπήρχαν με όλες τις κυβερνήσεις, από όταν οι πυρκαγιές ανήκανε στις δασικές υπηρεσίες. Από το 1998 υπήρχανε εποχικοί πυροσβέστες και εξακολουθούν να υπάρχουνε, γιατί υπάρχουν και οι εποχικές ανάγκες. 
Τι κάναμε εμείς, λοιπόν, με τους εποχικούς πυροσβέστες; Πρώτα απ’ όλα τους εντάξαμε στα επικίνδυνα και ανθυγιεινά. Δεν το είχε κάνει κανείς προηγούμενος, ούτε ο ΣΥΡΙΖΑ, ούτε ο κ. Φάμελλος ο οποίος ήταν αρμόδιος Υπουργός. Επιπλέον, τους οδηγούς τους εντάξαμε στα βαρέα. 
Και μιας και ακούω πολλά για υπερωρίες, για χρωστούμενα ρεπό και τα λοιπά, εξασφαλίσαμε 6 εκατομμύρια κατ’ έτος τουλάχιστον, με τα οποία αμείβονται για κάθε ώρα υπερωριακής απασχόλησης, καθώς επίσης και για την εργασία τους κατά τις νυχτερινές και τις εξαιρέσιμες. Επίσης, λαμβάνουν το επίδομα της αντιπυρικής περιόδου που εξασφαλίσαμε τα τέσσερα τελευταία χρόνια. Δεν υπήρχε αυτό.
Τους κοιτάξαμε στα μάτια και τους είπαμε, πραγματικά, ότι θα προσλάβουμε κόσμο και θα αξιοποιήσουμε τη δεξαμενή των εποχικών πυροσβεστών. Κι αυτό κάναμε. Τι κάναμε; Μοριοδοτώντας τους με κριτήρια, προχωρήσαμε σε προσλήψεις. Από τους 2.500 που είχαμε το 2022, οι 1.307 έχουν ήδη προσληφθεί. Που; Στους δασοκομάντος και στους πυροσβέστες επταετούς θητείας, τους οποίους προσλαμβάνουμε. 
Και έχουμε και 436 επιπλέον, οι οποίοι είναι υποψήφιοι σ’ αυτόν τον διαγωνισμό των 600. Δηλαδή πάνω από το 90% ποσοστού που προσλαμβάνουμε, προέρχεται από τη δεξαμενή των εποχικών πυροσβεστών. 
Επίσης, αυτό που κάναμε πέρυσι, ήταν να τους κοιτάξουμε στα μάτια και να ορίσουμε τα όρια ηλικίας, όσον αφορά τους εποχικούς, τους μάχιμους στα σαράντα έτη και όσον αφορά τους οδηγούς, τα πενήντα έτη. Αυτό κάναμε. 
Και πέραν τούτου, πριν από έναν χρόνο, αυξήσαμε τη διάρκεια υπηρεσίας τους, της εργασίας τους, από τους έξι στους οκτώ μήνες. Με ειλικρίνεια με υπευθυνότητα, με σοβαρότητα, τους κοιτάξαμε στα μάτια και κάναμε αυτά τα πράγματα για τους εποχικούς που δεν τα είχε κανείς. 
Εδώ, λοιπόν, προχωρώντας, θα ήθελα να πω ότι προχωρούμε στην ενίσχυση επιπλέον του μηχανισμού με το «ΑΙΓΙΣ» και εδώ ακούστηκαν πολλά. Ακούστηκε ότι δεν έχουμε πάρει τίποτα από το Ταμείο Ανάκαμψης. Πήραμε 400 εκατομμύρια. Συστήματα, αεροσκάφη, ελικόπτερα, ραντάρ, συστήματα πυρανίχνευσης για τους αρχαιολογικούς χώρους. Είναι μία σειρά από πράγματα τα οποία έχουν πληρωθεί από το Ταμείο Ανάκαμψης, σε ένα πρόγραμμα που δεν είχε διατεθεί ποτέ, 2,1 δισεκατομμύρια ευρώ, διατέθηκαν για την πολιτική προστασία, για τον μηχανισμό αντιμετώπισης των φυσικών καταστροφών.
Και δεν μείναμε εδώ. Προχωρήσαμε και στην πρόληψη. Και στην πρόληψη έγιναν τεράστια βήματα. Θα ήθελα να ρωτήσω: Τι γινότανε επί δεκαετίες που εγκαταλείφθηκαν τα δάση, τα χωριά, όπως αναφέρατε και όλα αυτά που γινότανε; Τίποτα! Και ξαφνικά βρεθήκαμε αντιμέτωποι με μία κατάσταση, σε μία κλιματική κρίση που έπρεπε να γίνουν τα πάντα όλα. Από τη μια στιγμή στην άλλη, πραγματικά, δεν μπορούν να γίνουν με ένα ραβδάκι.

Όμως, ξεκίνησε ένα πρόγραμμα Antinero που έχει κάνει εξαιρετική δουλειά. Έχουν ανοιχτεί δασικοί δρόμοι, αντιπυρικές ζώνες, έχουν καθαριστεί περιαστικά δάση, άλση. Έχει γίνει πολύ σημαντική δουλειά που μας βοήθησε στο πεδίο. Πολλές φωτιές πιάστηκαν σε πρώτο χρόνο ακριβώς γιατί λειτούργησε το πρόγραμμα του Antinero. Η φωτιά δεν έγινε επικόρυφη, αλλά έμεινε στον υπότροφο και την προλάβαμε χάρη σε αυτά τα προγράμματα τα οποία λειτούργησαν. Και δεν μείναμε στο Antinero, προχωρήσαμε και σε συνεργασία με τους δήμους. Από τα 18,5 εκατομμύρια που διατίθεντο μέχρι πριν από μερικά χρόνια τα φτάσαμε στα 50 εκατομμύρια σε έναν διάλογο, σε μια επικοινωνία, σε μια συνεννόηση με την τοπική αυτοδιοίκηση. Αντιλαμβάνομαι ότι δεν λύνουν όλο το πρόβλημα, αλλά σταδιακά έχουμε σκοπό να ενισχύσουμε και να κάνουμε ακόμα περισσότερα πράγματα. Και δεν έχουν μόνο αυτό οι δήμοι. Οι δήμοι δεν έχουν μόνο τα απευθείας 50 εκατομμύρια, έχουν και το Πράσινο Ταμείο από το οποίο μπορούν με έτοιμες μελέτες να πηγαίνουν, να καταθέτουν και να κάνουν έργα πυρασφάλειας στην περιοχή ευθύνης τους.
Αυτά κάναμε και προσπαθήσαμε να βάλουμε και τον πολίτη για τον οποίο μας κατηγορήσατε ότι μετακυλήσουμε την ευθύνη σε αυτούς. Μα δεν κάνουμε τίποτα άλλο από το αυτονόητο. Τι ζητήσαμε από τον κάθε πολίτη; Να καθαρίσει το χώρο του, το οικόπεδό του για να προστατεύσει τη ζωή του και το σπίτι του και τον γείτονά του. Είναι το αυτονόητο. Και να σας πω οι υπεύθυνοι και σοβαροί πολίτες έκαναν αυτό που έπρεπε να κάνουν, μας βοήθησαν πραγματικά. Επτακόσιες εβδομήντα έξι χιλιάδες συμπολίτες μας καθάρισαν και δήλωσαν τον καθαρισμό που έκαναν και είναι ένας αριθμός ρεκόρ και πιστεύω ότι του χρόνου θα πάμε ακόμα καλύτερα, γιατί όλοι συνειδητοποιούν ότι πρέπει να συμβάλουν σε αυτήν την προσπάθεια η οποία είναι συλλογική. Και, βέβαια, να σας πω ότι έχουμε και πάνω από δεκατρείς χιλιάδες καταγγελίες ακαθαρίστων οικοπέδων από συμπολίτες μας, που αισθάνονται, ανησυχούν για ότι μπορεί να γίνει. 
Άρα, λοιπόν, εμείς επενδύσαμε και σε αυτόν τον πυλώνα της πρόληψης και, βέβαια, για τον τρίτο πυλώνα που αφορά στην αρωγή φέραμε αυτό το νομοσχέδιο το οποίο συζητήθηκε εκτενώς, απαντήθηκε από τον κύριο Υφυπουργό και θα ήθελα να πω ότι είναι στη σωστή κατεύθυνση. Δίνει λύσεις, είναι δίπλα στον πολίτη, επιταχύνει τις διαδικασίες, γίνεται πιο αποτελεσματικός ο μηχανισμός με αυτόν τον νόμο, πιο αποτελεσματικός, πιο ταχύς και πιο διαφανής. Άρα, λοιπόν, πιστεύω και δεν θα μακρηγορήσω πάνω σ’ αυτό, ότι μπορούμε να συμφωνήσουμε, μπορείτε να συμφωνήσετε να υπερψηφίσετε αυτόν τον νόμο, ο οποίος είναι για τον πολίτη, για την υπηρεσία του πολίτη. 
Και θα ήθελα κλείνοντας, πραγματικά, να ευχαριστήσω τον κύριο Υφυπουργό, να ευχαριστήσω τον Γενικό Γραμματέα αλλά και τους συνεργάτες του, τη νομική του ομάδα, γι’ αυτόν τον νόμο, που δούλεψαν επί μήνες πραγματικά ακριβώς για να συμβάλουν σε αυτήν την προσπάθεια της αρωγής δίπλα στον πολίτη, δίπλα στους συμπολίτες μας. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε, κύριε Υπουργέ. 
Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Νέο πλαίσιο μέτρων στεγαστικής αρωγής και λοιπών ενισχύσεων μετά από φυσικές καταστροφές, βελτίωση πλαισίου κρατικής αρωγής και ιδιωτικής ασφάλισης επιχειρήσεων έναντι φυσικών καταστροφών - Τροποποιήσεις ν. 4797/2021 και ν. 5116/2024».
Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά. 
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα έξι άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)

ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
















(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:



















ΠΡΟΕΔΡΕΥΩΝ (Αθανάσιος Μπούρας): Συνεπώς, το σχέδιο νόμου του Υπουργείου Κλιματικής Κρίσης και Πολιτικής Προστασίας «Νέο πλαίσιο μέτρων στεγαστικής αρωγής και λοιπών ενισχύσεων μετά από φυσικές καταστροφές, βελτίωση πλαισίου κρατικής αρωγής και ιδιωτικής ασφάλισης επιχειρήσεων έναντι φυσικών καταστροφών - Τροποποιήσεις ν. 4797/2021 και ν. 5116/2024 και λοιπές διατάξεις» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)











ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι!
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση κατά πλειοψηφία.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 21.03΄ λύεται η συνεδρίαση για την Παρασκευή 4 Σεπτεμβρίου 2026 και ώρα 9.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

